
Prea  Cucernicilor  protopopi  şi  preoţi,  cinului  monahal  şi  tuturor 

binecredincioşilor  creştini 

Har,  milă  şi  pace  de  la  Dumnezeu,  iar  de  la  noi  arhierească  binecuvântare 

Iubiţi  credincioşi, 

v 

Sărbătoarea  Naşterii  Domnului  îmi  oferă  prilejul  tradiţional  de  a 
vă  scrie  această  carte  pastorală,  cu  gândul  şi  rugăciunea  ca  ea  să  vă 
găsească  în  sănătate  şi  să  adauge  Sărbătorii  bucuria  de  a  fi  împreună 
astăzi,  măcar  pe  calea  aceasta.  /--*•  .  - 

Astăzi  s-a  născut  Hristos,  Mesia  chip  Luminos!  Iată  vestea  cea  mare 
pe  care  ne-o  împărtăşim  în  aceste  zile  unii  altora.  Ne-o  împărtăşeşte  Bi¬ 
serica,  prin  slujba  ei  deosebită  şi  mângâietoare.  Ne-o  reamintesc  sfinţii 
Evanghelişti  prin  mărturiile  pe  care  ni  le  dau  din  vremea  aceea.  Ne-o 
cântă  colindătorii.  Reflectează  la  ea  teologii  şi  filosofii.  Caută  semne  şi 
prevestiri  despre  aceasta  în  scrierile  vechi  şi  mai  ales  în  Vechiul  Testa¬ 
ment.  Naşterea  Domnului  ne  reîncălzeşte  tuturor  credinţa.  Pe  toţi  ne 
adună  întru  retrăirea  întâmpinării  în  lume,  în  istorie,  în  inimile,  în  min¬ 
ţile  şi  în  casele  noastre  a  lui  Dumnezeu  care,  vine  din  înaltul  cerului  spre 
a  sta  de  vorbă  cu  noi,  a  trăi  ca  noi,  a  ne  aduce  lumina  cunoştinţei  şi  a  ne 
descifra  toate  tainele  vieţii  şi  ale  morţii. 

Multe  noutăţi  ne  provoacă  adesea  interesul  în  viaţa  noastră  cea  de 
toate  zilele.  Dar  nici  o  noutate  n-a  fost  vreodată  mai  mare  pe  pământ, 
decât  aceea  a  coborârii  lui  Dumnezeu  printre  oameni,  sub  chip  de  om. 
„S-a  întrupat  din  Fecioara  Maria  şi  s-a  făcut  om“.  S-a  împlinit  astfel  o 
profeţie  scrisă  cu  sute  de  ani  înainte  de  proorocul  Isaia:  Iată  o  Fecioară 
va  lua  în  pântece  şi  va  naşte  fiu  şi  va  fi  numele  lui  Emanuel,  ceea  ce  în¬ 
seamnă  Cu  noi  este  Dumnezeu!  De  altfel  aproape  toate  despre  Dânsul 
vor  fi  profeţite  dinainte,  cu  scopul  de  a  da  oamenilor  speranţa  că  într-o 
zi  îl  vor  întâlni  pe  Dumnezeu.  De  aceea  această  speranţă  era  marea  aş¬ 
teptare  a  multor  generaţii  care,  precum  se  spune,  orbecăiau  întru  întu¬ 
neric  în  rătăcire  şi  uitare,  depărtându-se  de  Dumnezeu. 

Când  „la  plinirea  vremii44,  de  Tatăl  hotărâtă,  Fiul  s-a  întrupat,  atunci 
şi  proorociile  s-au  luminat  şi,  poporul  cel  ce  era  întru  întuneric,  a  văzut 

lumină  mare.  Atunci  au  fost  pricepute  cuvintele  care  spuneau  că  un  mare 
eveniment  se  va  petrece  în  Betleem.  Şi  iată-1  împlinit:  Mesia,  Fiul  lui 
Dumnezeu  se  naşte  în  Betleem.  Se  spunea  în  cărţile  vechi  că  Acesta,  Tri¬ 
misul,  Mesia,  se  va  naşte  din  neamul  lui  David,  cel  care  a  scris  minunata 
carte  a  Psalmilor.  Şi  iată  că  aşa  se  şi  întâmplă.  Sfânta  Familie,  Iosif  şi 
logodnica  lui  Maria,  trebuie  să  meargă  pentru  un  recensământ  în  locali¬ 
tatea  de  origine  a  strămoşului  lor  David,  în  Betleem.  S-a  regăsit  in  Scrip¬ 
tura  Veche  până  şi  amănuntul  că  Iosif  şi  Maria,  împreună  cu  Pruncul, 
vor  trebui  să  fugă  în  Egipt,  ca  să  se  apere  de  Irod  care,  înştiinţat  de  magi 
că  s-a  născut  un  împărat,  a  poruncit  uciderea  pruncilor,  ca  să-şi  apere 
tronul.  Uciderea  pruncilor  şi  Fuga  în  Egipt  fuseseră  proorocite  aşadar. 

Şi-apoi,  după  ce  vreme  de  „ca  la  treizeci  de  ani“,  Iisus  trăise  în  Na- 
zaret,  la  vârsta  aceasta  a  ieşit  la  propovăduire.  Până  şi  amănuntul  acesta 
„că  Nazarinean  se  va  chema“,  fusese  proorocit,  şi  acest  nume  îi  va  fi  scris 
pe  tăbliţa  de  pe  crucea  răstignirii:  Iisus  Nazarineanul  Regele  Iudeilor. 
Romanii  au  crezut  că  scriu  aceasta  în  batjocură,  dar  de  fapt  spuneau, 
fără  să  vrea  şi  fără  să  ştie,  adevărul. 

Evangheliile  relatează  toate  aceste  lucruri  şi  evangheliştii  îşi  aduc 
aminte  de  toate  profeţiile  Vechiului  Testament  în  legătură  cu  Mesia, 
Mântuitorul,  Fiul  lui  Dumnezeu.  Ei  ne  învaţă,  identificând  profeţiile 
din  vechime,  că  informaţiile  despre  Naşterea  Domnului  au  fost  comuni¬ 
cate  chiar  de  Dumnezeu  prin  profeţi.  Insistenţa  evangheliştilor  pe  Naş¬ 
terea  Domnului  ca  împlinire  a  unor  profeţii,  vrea  să  legitimeze  şi  să  afirme 
dumnezeirea  Trimisului,  a  lui  Iisus-Fiul,  de  către  Tatăl  cu  care  era  ,„de 
o  fiinţă". 


Iubiţi  credincioşi, 

Pe  toate  acestea  vi  le-am  reamintit,  ca  pe  o  lecţie  pe  care  trebuie 
s-o  ştim  toţi,  şi  să  n-o  uităm  niciodată,  anume  că  Cel  născut  în  Betleem 
—  Naştere  pe  care  o  sărbătorim  noi  astăzi  —  era  Fiul  lui  Dumnezeu. 
Religiile  vechi,  îndepărtându-se  tot  mai  mult  de  Revelaţia  originară, 
pierduseră  adevărurile  esenţiale  care  trebuiau  să  orienteze  viaţa  oame¬ 
nilor.  Până  şi  mozaismul,  întemeiat  de  Moise  şi  completat  de  profeţi, 
căzuse  într-un  formalism  care  cerea  o  intervenţie  urgentă  de  Sus.  De 
aceea  Mântuitorul  îşi  va  începe  predica  printr-o  comparaţie:  „Aţi  auzit 
ce  s-a  spus  celor  de  demult!  Ci  eu  vă  spun".  Şi  le-a  expus  ceea  ce  va  în¬ 
tocmi  Noul  Testament  şi  învăţătura  creştină. 

Ne  vom  opri,  în  câteva  cuvinte,  asupra  esenţei  noii  Sale  propovă- 
duiri,  adică  asupra  a  ceea  ce  constituie  Noutatea  creştinismului. 

Mântuitorul  va  propovădui  iubirea,  iertarea,  buna-înţelegere,  fapta 
bună,  mila  pentru  bolnav,  pentru  cel  oropsit,  pentru  sărac.  Să  ne  amin¬ 
tim  de  Pilda  Samarineanului  milostiv.  Aproapele  nostru  nu  este  numai 
cel  de  o  rudenie,  sau  de  o  seminţie  cu  noi.  Aproapele  nostru  e  tot  omul 
de  lângă  noi,  în  calitatea  lui  de  om,  creat  de  Dumnezeu,  indiferent  de 
neam  şi  de  alte  deosebiri,  dacă  are  nevoie  de  ajutorul  nostru.  Multe  re¬ 
ligii  vechi  şi  uneori  chiar  iudaismul,  erau  limitate  în  raportul  lor  cu 
aproapele.  Acesta  nu  era  orice  om,  ci  numai  cel  de  o  credinţă  şi  de  un 

neam.  Ceilalţi  erau  departele  şi  acesta  putea  fi  neglijat  sau  chiar  lăsat 
să  moară  dacă,  în  anumite  împrejurări,  nu  era  chiar  omorât. 

Aş  vrea  să  insist  asupra  acestui  adevăr,  asupra  acestei  noutăţi  extra¬ 
ordinare  propovăduite  de  Iisus:  tot  omul  este  fratele  nostru.  Să  ai  milă 
de  om!  Acesta  este  tipul  de  creştin  pe  care  l-a  dorit  Iisus:  omul  generos, 
omul  bun,  omul  săritor,  omul  membru  al  unei  singure  familii.  Aceea  a 
oamenilor.  Căci  toţi  suntem  fiii  lui  Dumnezeu.  Toţi  de  El  suntem  creaţi. 
Toţi  la  El  ne  vom  întoarce.  Tuturor,  orice  am  fi  în  lume,  în  societate, 
ni-e  foame  la  fel,  ni-e  sete  la  fel,  toţi  avem  nevoie  de  îmbrăcăminte  şi 
de  un  adăpost,  toţi  avem  dreptul  la  viaţă  şi  la  sănătate,  şi  la  strictul 
necesar  pentru  a  ne  fi  tuturor  bine  pe  pământ. 

Mântuitorul  ne-a  învăţat  cu  claritate,  şi  n-a  putut  fi  contrazis  de  ni¬ 
meni,  niciodată:  că  Dumnezeu  e  Creatorul  lumii  şi  al  omului  şi  a  tot 
ce  există  în  univers  şi  pe  pământ:  stele,  nori,  planete,  iar  pe  pământ: 
copaci',  păsări,  animale  de  tot  felul,  flori,  ape,  mări  şi  oceane,  munţi 
şi  câmpii.  Şi  tot  El  a  făcut  şi  face  în  fiecare  clipă  să  rodească  pămân¬ 
tul,  să  dea  pomii  fructe  şi  viile  struguri,  să  fie  lumină  pentru  lucru  şi 
noapte  pentru  odihnă,  să  fie  soare,  să  fie  umbră,  să  vină  ploaia  care  face 
să  crească  recoltele  şi  apa  dulce  care  să  potolească  setea  oamenilor,  a 
animalelor  şi  a  păsărilor,  să  producă  natura  în  trei  anotimpuri  şi  să  se 
odihnească  iama,  să  bată  vântul  ca  să  se  întărească  boabele  de  grâu,  şi  să 
se  împrăştie  seminţele  florilor  de  nimeni  cultivate,  să  se  aşeze  pe  câm¬ 
puri,  pe  iarbă,  pe  florile  de  măr  şi  de  trandafiri  rouă  dimineţii. 

In  faţa  tuturor  acestora  nu  putem  exclama  decât  repetând  cuvin¬ 
tele  biblice:  Mare  eşti  Doamne  şi  minunate  sunt  lucrurile  Tale! 

Mântuitorul  ne  învaţă  să  ne  alcătuim  destinul  pământesc  din  iubire 
şi  prietenie.  Să  iubim  până  şi  pe  vrăjmaşii  noştri.  E  greu,  dar  e  tot  atât 
de  adevărat  că  a  răspunde  cu  vrăjmăşie  la  vrăjmăşie,  înseamnă  a  înmulţi 
vrăjmăşia.  Aceasta  nu  rezolvă  nimic.  Iubirea  potoleşte  vrăjmăşia.  Nu¬ 
mai  iubirea  potoleşte  vrăjmăşia.  Ni  se  pare  uneori  că  ura  noastră  e  în¬ 
dreptăţită.  Dar  ura  nu  se  potoleşte  cu  ură.  Uneori  cerem  pedepse  aspre 
asupra  celor  ce  ne-au  făcut  rău.  Dar  pentru  răul  pe  care  îl  facem  noi  al¬ 
tora,  ce  cerem  în  rugăciunile  noastre?  Cerem  pedeapsă  pentru  noi,  sau 
iertare?  De  ce  pe  noi,  când  greşim,  ne  tratăm  cu  o  măsură,  iar  pe  cei  ce 
ne  greşesc  nouă,  cu  altă  măsură?  Ce  vrei  să-ţi  facă  ţie  oamenii,  fă-Ie 
şi  tu  lor.  Iată  măsura  lui  Iisus.  Cu  aceasta  nu  se  poate  greşi.  Şi  cred  că 
ceva  mai  drept  decât  aceasta  nu  poate  fi. 

Iubiţi  credincioşi, 

Mântuitorul  şi-a  expus  învăţăturile  pe  înţelesul  tuturor.  Când  i  s-a 
părut  că  anumite  lucruri  sunt  mai  grele,  le-a  spus  în  parabole,  uşor  de 
înţeles  de  toată  lumea.  Eu  aş  zice  că,  dacă  cineva,  un  străin  de  lumea 
noastră,  ne-ar  cere  să  rezumăm  creştinismul  în  câteva  cuvinte  pe  înţeles, 
şi  care  să  cuprindă  toată  învăţătura  pe  scurt,  aceste  cuvinte  ar  fi:  să  fii 
bun.  în  aceste  trei  cuvinte  se  cuprind  şi  credinţa  dreaptă  şi  toate  porun¬ 
cile.  Căci  dacă  cineva  e  bun,  acela  crede  în  Dumnezeu,  se  teme  de  ju¬ 
decata  lui  Dumnezeu,  iubeşte,  iartă,  ajută  pe  aproapele,  -e  milostiv,  e 

cât  şi  cei  mai  mici,  cei  care,  insuflaţi  de  Duhul  Sfânt,  L-au  vestit  cu 
graiuri  înalte,  uneori  până  la  amănunt,  pe  Mesia  cel  aşteptat.  Dintre 
ei,  Miheia  este  cel  ce,  cu  şapte  secole  înainte,  avea  să  rostească  chiar 
şi  numele  localităţii  unde  Acesta  se  va  naşte:  «Şi  tu,  Betleeme,  nu  eşti 
mai  mic  intre  căpeteniile  lui  Iuda,  căci  din  tine  va  ieşi  Povătuitorul 
Care-1  va  păstori  pe  poporul  Meu  Israel».2  Se  poate  spune,  iubiţii  mei, 
că  toată  istoria  Vechiului  Testament  nu  este  altceva  decât  un  drum 
între  Eden  şi  Betleem,  o  călătorie  de  la  Adam  la  Hristos.  Ultima  por¬ 
ţiune  a  acestui  drum  a  fost  parcursă,  în  chiar  noaptea  naşterii  Dom¬ 
nului,  de  către  păstorii  ce  primiseră  vestea  de  la  îngeri  şi  care  is-au 
grăbit  să  străbată  distanţa  dintre  turmele  lor  şi  ieslea  din  peşteră.  Aşa¬ 
dar,  un  drum  încheiat. 

Toate  acestea  s'au  petrecut  în  conştiinţa  mesianică  a  poporului 
ales. 

Ce  s'a  întâmplat  însă  cu  celelalte  popoare  ale  pământului,  mai  nu¬ 
meroase  şi  mai  răspândite  decât  acela  al  lui  Israel?  E  adevărat:  ele 
erau  păgâne,  nu  credeau  într'un  singur  Dumnezeu,  se  închinau  la 
idoli,  aveau  o  moralitate  scăzută;  dar  şi  ele  se  trăgeau  din  aceiaşi 
protopărinţi,  Adam  şi  Eva,  cărora  Dumnezeu  le  făgăduise  un  Mân¬ 
tuitor.  Desigur,  Iisus  Hristos  avea  să  vină  şi  pentru  ele;  dar,  dacă  şi 
ele  aveau  drept  la  mântuire  prin  acelaşi  Mântuitor,  nu  aveau  ele  şi 
putinţa  de  a  nădăjdui  în  venirea  Acestuia?  Erau  ele  osândite  să-şi 
trăiască  o  istorie  searbădă,  lipsită  de  orice  speranţă? 

Iubiţii  mei,  Dumnezeu  a  avut  grijă  şi  de  aceste  popoare.  în  marea 
Sa  bunătate  şi  înţelepciune,  El  a  sădit  sămânţa  cuvântului  Său  în  min¬ 
ţile  cele  mai  luminate  de  pe  faţa  pământului,  aşa  încât  o  seamă  de  în¬ 
ţelepţi  să  poată  deveni  un  fel  de  profeţi  în  mijlocul  neamurilor  lor. 
Se  ştie  ca,  înainte  de  ivirea  creştinismului,  filosoful  Platon  ajunsese 
la  credinţa  că  există  un  singur  Dumnezeu  şi  că  El  este  Cel  ce  a  f  icut 
lumea.  Câteva  credinţe  şi  practici  religioase  care  veneau  din  Asia  şi 
pătrundeau  în  Europa  ajunseseră  la  concluzia  că  omul  are  suflet  ne¬ 
muritor,  că  există  o  viată  veşnică,  de  dincolo  de  moarte,  că  în  viaţa 
de  dincolo  omul  poate  să  fie  fericit  dacă  trăieşte  după  anumite  reguli 
morale  şi  se  curăţeşte  pe  sine  de  păcatele  grele.  în  Grecia,  cărţile  Si- 
bilelor  (ale  unui  fel  de  preotese  păgâne)  ajunseseră  chiar  să  preves¬ 
tească  venirea  unui  Povăţuitor.  Prin  toate  acestea,  Dumnezeu  pregătea 
omenirea  păgână  pentru  marele  eveniment  ce  avea  să  se  petreacă  prin 
naşterea  Domnului.  Ştim,  de  asemenea,  că  strămoşii  noştri  daci  cre¬ 
deau  într'un  singur  Dumnezeu,  credeau  în  existenţa  sufletului  şi  în 
nemurirea  lui;  iată  unul  dintre  motivele  pentru  care  poporul  daco¬ 
român  a  primit  cu  mare  uşurinţă  religia  creştină,  fără  împotrivirile 
sau  întârzierile  cu  care  s'au  creştinat  alte  neamuri,  şi  iată  de  ce  noi 
putem  spune  fără  şovăire  că  poporul  român  s’a  născut  creştin. 

Acum,  iubiţii  mei,  putem  înţelege  mai  bine  de  ce  printre  cânte¬ 
cele  noastre  de  Crăciun  se  află  şi  unul  pe  care  îl  ştie  toată  lumea  şi 
care  începe  aşa: 


2  Mi  5,  1 

Trei  crai  de  la  Răsărit 
Spre  stea  au  călătorit 
Şi-au  mers ,  după  cum  citim, 
Până  la  Ierusalim . 


Cine  erau  aceşti  «crai»?  Sfântul  Evanghelist  Matei  îi  numeşte 
«magi»,  dar  prin  aceasta  nu  trebuie  să  înţelegem  «vrăjitori»,  ci  astro¬ 
logi,  adică  înţelepţi  care  studiau  mişcarea  stelelor,  a  constelaţiilor  şir 
în  general,  a  fenomenelor  cereşti,  pe  care  însă  le  şi  tâlcuiau  într’un 
anume  fel.  Astrologia  era  jumătate  ştiinţă  şi  jumătate  superstiţie,  dar 
din  ea  s'a  născut,  cu  vremea,  ştiinţa  exactă  a  astronomiei.  Tradiţia  ne 
spune  că  cei  trei  se  numeau  Gaspar,  Baltazar  şi  Melhior  şi  că  veneau 
din  Persia  sau  Arabia.  Cercetând  cerul,  la  un  moment  dat  au  văzut  că 
una  din  stele  (care  nu  era  o  stea  căzătoare)  se  mişcă  spre  apus,  ca 
într'un  semn  de  călătorie.  Prin  acea  sămânţă  a  cuvântului  dumneze¬ 
iesc  de  care  v'am  vorbit,  ei  au  legat  acest  fenomen  de  profeţiile  asu¬ 
pra  naşterii  unui  împărat  universal  şi  mântuitor,  vestiri  care  vor  fi 
ajuns  la  ei  încă  din  vremea  celor  60  de  ani  de  robie  a  Evreilor  în  Ba- 
bilon.  Aşa  se  face  că  magii,  călăuziţi  de  stea,  au  străbătut  depărtările 
până  la  Ierusalim  şi  de  acolo  până  la  locul  unde  se  afla  Dumnezeies¬ 
cul  Prunc,  Căruia  I  s'au  închinat  şi  Căruia  I-au  adus  daruri  de  aur, 
smirnă  şi  tămâie. 

Strofa  pe  care  v’am  citat-o  nu  spune  că  magii  călătoreau  «după  stea» 
sau  «cu  steaua»,  sau  «sub  stea»,  ci  «spre  stea»,  ca  şi  cum  steaua  nu 
le-ar  fi  fost  călăuză,  ci  ţintă.  într'adevăr,  ei  vor  fi  avut  în  minte,  ca 
într'un  ecou  îndepărtat,  profeţia  lui  Balaam:  «O  stea  va  răsări  din 
lacob,  un  Om  se  va  ridica  din  Israel».3  Metafora  profetică  devenea 
realitate:  Pruncul  pe  care-L  căutau  era  însăşi  steaua  la  care  trebuiau 
să  ajungă. 

Iată,  aşadar,  că  nu  numai  fiii  lui  Israel  călătoreau  spre  Betleem, 
prin  profeţi  şi  păstori,  ci  şi  fiii  neamurilor  pământului,  prin  cei  trei 
magi.  Betleemul  devenise  punctul  spre  care  se  îndreptau  năzuinţele 
omenirii  întregi,  locul  de  popas  al  tuturor  aşteptărilor,  neliniştilor  şi 
aspiraţiilor  lumii. 


Iubiţii  mei  Iii  sufleteşti, 

Acum  e  momentul  să  vă  spun  că  nu  numai  omenirea  călătorea 
spre  Dumnezeu,  ci  şi  Dumnezeu  spre  omenire.  Cel  mai  cunoscut  şi 
mai  îndrăgit  colind  al  nostru,  «O  ce  veste  minunată»,  se  rosteşte  aşa: 

Că  la  Villeem  Mar  ia 
Săvârşind  călătoria, 
într'un  mic  sălaş 
Lângă-acel  oraş 
Născu  pe  Mesia. 


3  Nm  24,  17 

Cunoaştem  din  Sfintele  Scripturi,  dar  şi  din  alte  documente  isto¬ 
rice,  că  la  vremea  aceea  s'a  făcut  un  recensământ  poruncit  de  la  Roma, 
care-i  obliga  pe  toţi  cetăţenii  să  se  înscrie  în  localitatea  de  unde  li  se 
trăgea  neamul.  Ştim  că  atât  Sfânta  Fecioară  Maria  cât  şi  Dreptul  Iosif 
se  trăgeau  din  spiţa  regelui  David,  şi  mai  ştim  că  acesta  se  născuse 
în  Betleem,  unde  tatăl  lui  fusese  păstor.  Aceasta  a  fost  pricina  pentru 
care  Maria,  însoţită  şi  ocrotită  de  Iosif,  a  trebuit  să  facă  o  lungă  că¬ 
lătorie  de  la  Nazaret  la  Betleem,  un  drum  cu  atât  mai  lung  şi  mai  ane¬ 
voios  cu  cât  ea  se  afla  în  stare  binecuvântată  şi  în  preajma  sorocului 
de  a  naşte.  Dar,  iubiţii  mei,  adevărata,  mântuitoarea  călătorie  nu  era 
a  Măriei,  ci  a  Pruncului  care  se  afla  în  pântecele  ei;  El  pornise  din 
Nazaret,  Ei  străbătea  văile  şi  colinele  Ţării  Sfinte,  El  se  îndrepta  spre 
Betleem,  pentru  ca  acolo,  în  ieslea  săracă,  Dumnezeu  Cel  nevăzut  să 
se  facă  printr'însul  văzut.  Betleemul  devenise  astfel  locul  de  întâlnire 
între  om  şi  Dumnezeu,  între  cei  ce  aşteptau  mântuirea  şi  Cel  ce  venea 
să-i  mântuiască,  o  întâlnire  totală,  deplină,  de  sus  în  jos,  de  jos  în  sus  şi 
din  toate  laturile.  Dumnezeu  şi  omul  alergau  să  se  întâmpine  unul  pe 
altul,  ca  două  rude  înstrăinate  care  nu  s’au  văzut  de  multă  vreme  şi  care 
au  tânjit  după  marea  lor  regăsire.  Acolo,  la  Betleem,  păstorii  şi  magii  se 
întâlneau  în  ochii  lui  Iisus. 

La  numai  patruzeci  de  zile  de  la  naştere,  Pruncul  Iisus  a  fost  dus 
în  templul  de  la  Ierusalim,  pentru  cele  rânduite  de  Lege,  şi  acolo  a 
fost  întâmpinat  de  Dreptul  Simeon,  fapt  pentru  care  sărbătoarea  din  2 
februarie  se  numeşte  «întâmpinarea  Domnului».  Dar  nimeni  nu  poate 
întâmpina  decât  pe  cel  care  vine,  pe  cel  ce  se  apropie. 

Este  ceea  ce  va  face  Domnul  Iisus  de-a  lungul  propovăduirii  Sale 
pe  pământ.  Toată  viaţa  Sa  publică  a  fost  o  drumeţie  a  lui  Dumnezeu 
printre  oameni.  încă  înainte  de  venirea  Sa  la  Iordan,  Sfântul  Ioan  Bo¬ 
tezătorul  plinea  o  profeţie  a  lui  Isaia:  «Glasul  celui  ce  strigă  in  pustie: 
Gătiti  Calea  Domnului,  drepte  faceţi-1  cărările!»*  în  fapt,  calea  Dom¬ 
nului  era  «calea  lui  Dumnezeu».3  Mai  mult,  El  era  nu  numai  Cel  ce 
mergea  pe  cale:  El  era  însăşi  Calea.  înainte  de  Patimă  a  fost  întrebat 
de  Toma:  «Doamne  nu  ştiu  unde  Te  duci ;  iar  calea ,  cum  o  putem  şti? 
Iisus  i-a  zis:  Eu  sunt  Calea,  Adevărul  şi  Viata.  Nimeni  nu  vine  la  Tatăl 

decât  prin  Mine».4 5 6 

Sfinţii  Apostoli  au  preluat  acest  adevăr  şi  l-au  dus  mai  departe;  atât 
de  departe  şi  atât  de  puternic  încât  cuvântul  «Cale»  a  început  să  fie 
folosit  în  loc  de  «Biserică».  în  Faptele  Apostolilor  ni  se  spune  că  Saul, 
înainte  de  convertire,  îi  căuta  în  Damasc  pe  cei  ce  «merg  pe  Calea 
aceasta»7,  adică  pe  aceea  a  lui  Iisus,  pentru  ca  mai  târziu  să  mărturi¬ 
sească  în  faţa  iudeilor,  cu  părere  de  rău:  «De  moarte-am  prigonit 


4  Mt  3,  3 

5  Mt  22,  16 

6  In  14,  5—6 

7  FA  9,  2 

această  Cale»,8  adică  Biserica  lui  Hristos.  Despre  ucenicul  Apollo  din 
Efes  ni  se  spune  că  era  «şcolit  în  Calea  Domnului»  şi  că  doi  creştini 
mai  vechi  «i-au  arătat  mai  cu  de-amănuntul  Calea  lui  Dumnezeu».9 

Şi  era  firesc  să  fie  aşa:  Hristos  este  capul  nevăzut  al  Bisericii, 
Biserica  este  trupul  Său,  aşa  încât  ei  nu  pot  merge  decât  împreună. 
Cel  ce  merge  pe  o  altă  cale  decât  aceea  a  Bisericii  nu  merge  împreună 
cu  Hristos.  Oare  nu  ştim  că  viaţa  omului  este  o  călătorie  între  leagăn 
şi  mormânt?  Oare  nu  ştim  că  istoria  întregii  omeniri  nu  e  decât  o  că¬ 
lătorie  între  cele  două  raiuri,  unul  pe  care  l-a  pierdut  prim  Adam  şi  al¬ 
tul  pe  care  l-a  câştigat  prin  Hristos?  Oare  nu  ştim,  tot  de  la  Domnul, 
că  strâmtă  e  calea  pe  care  merg  drepţii  şi  că  larg  este  drumul  pe  care 
merg  păcătoşii? 

Dar  dacă,  iubiţii  mei,  vrem  să  avem  o  imagine  mai  limpede  a  ceea 
ce  este  sau  poate  fi  călătoria  noastră  mântuitoare,  să  ne  aducem  aminte 
că  atât  viaţa  omului  cât  şi  viaţa  omenirii  au  fost  comparate  cu  o  mare 
întinsă  şi  agitată,  ale  cărei  ape  sunt  deseori  bântuite  de  furtuni.  Aceste 
furtuni  sunt  nu  numai  molimele  şi  războaiele,  ci  şi  propriile  noastre 
patimi.  Cea  mai  întinsă  mare  pe  care  o  cunoaştem  a  fost  cea  din  vre¬ 
mea  lui  Noe,  născută  din  potop,  în  care  s-au  înecat  toţi  oamenii  pă¬ 
mântului,  în  afară  de  cei  puţini  care,  prin  porunca  lui  Dumnezeu,  au 
intrat  în  corabia  anume  făcută  pentru  aceasta.  Corabia  lui  Noe  nu  avea 
ţintă,  de  aceea  nu  avea  nici  cârmă  şi  nici  cârmaci;  menirea  ei  era  doar 
să  se  ţină  deasupra  apelor  şi  să  le  asigure  celor  dinlăuntru  supravie¬ 
ţuirea,  pentru  ca  ei  să-i  pună  omenirii  un  nou  început. 

Dumnezeu  s'a  hotărât  apoi  să  nu  mai  nimicească  lumea  prin  po¬ 
top.  într'adevăr,  potop  n'a  mai  fost,  dar  marea  vieţii  a  continuat  să 
existe,  deseori  înălţându-se  de  viforul  ispitelor.  Potop  n'a  mai  adus 
Dumnezeu  peste  omenire;  în  schimb,  i-a  dat  omenirii  o  nouă  corabie, 
şi  anume  Biserica  întemeiată  de  Fiul  Său,  Iisus  Hristos,  prin  Sfinţii 
Apostoli.  Menirea  ei  este  aceea  de  a  străbate  istoria;  ţinta  ei  este 
sfârşitul  veacurilor,  pragul  împărăţiei  lui  Dumnezeu?  direcţia  ei  este 
spre  Răsăritul  cel  de  sus;  la  cârma  ei  nu  este  altcineva  decât  Cel  ce  a 
şi  întemeiat-o,  Hristos  Domnul.  Ea  îi  poartă  pe  toţi  cei  ce  se  botează 
în  numele  Sfintei  Treimi,  îl  mărturisesc  pe  Iisus  Hristos  ca  Dumnezeu 
şi  Mântuitor,  cred  în  poruncile  Lui  şi  se  străduiesc  să  le  împlinească, 
recunosc  şi  respectă  regulile  interioare  de  navigaţie,  reguli  care  au 
fost  statornicite  de  Duhul  Sfânt  prin  Sfipţii  Apostoli  şi  Sfinţii  Părinţi. 
Noi  toţi,  iubiţii  mei,  ne  aflăm  în  această  corabie  a  Bisericii  lui  Hristos, 
singura  care  ne  poate  purta  şi  mântui  pe  valurile  vieţii  şi  istoriei.  Sim- 
boiul  acesteia  este  însuşi  locaşul  nostru  de  închinare,  care  are  formă 
de  navă.  Domnul  Hristos  euharistie  stă  la  cârmă  pe  Sfântul  Prestol. 
Uitaţi-vă  pe  bolta  altarului:  acolo  e  zugrăvită  Maica  Domnului,  Sfânta 
Fecioară  Maria,  cu  faţa  îndreptată  către  noi,  cei  dinlăuntru.  Ea  parcă 
ne  spune:  —  Valurile  vieţii  sunt  puternice,  furtunile  sunt  năpraznice, 
corabia  uneori  se  clatină,  dar  voi  să  nu  vă  temeţi;  Fiul  meu  e  la  cârmă, 


8  FA  22,  4 

9  FA  18,  25—26 

El  vă  va  duce  la  limanul  cel  bun.  Cândva,  în  vremurile  de  demult,  oa¬ 
menii  şi  Fiul  meu  călătoreau  unii  către  alţii  şi  s'au  întâlnit  la  Betleem. 
De  atunci,  din  clipa  Betleemului,  atât  oamenii  cât  şi  Fiul  meu  merg 
împreună.  Aveţi  credinţă  şi  încredere,  şi  vă  veţi  mântui! 

Este  îndemnul  pe  care  şi  eu  vi-1  dau  astăzi,  iubiţii  mei  fii  sufle¬ 
teşti,  odată  cu  binecuvântarea  mea  şi  cu  cele  mai  bune  urări  de  a  pe¬ 
trece  Sfintele  Sărbători  în  pacea  şi  bucuria  Domnului. 

t  BAR1  OLOMEU, 

Arhiepiscopul  Vadului,  Feleacului  şi  Clujului 


Dată  în  reşedinţa  noastră  din  Cluj-Napoca,  la  praznicul  Naşterii 
Domnului,  1996. 

f  ANDREI 

Din  mila  lui  Dumnezeu,  Episcop  al  Alba  Iuliei,  cinstitului  cler,  cinului 
monahal  şi  dreptmăritorilor  creştini,  har  şi  bucurie  de  la  Hristos  cel 
născut  in  iesle,  iar  de  la  noi  arhierească  binecuvântare. 


„Iată,  Acesta  este  pus  spre  căderea 
şi  spre  ridicarea  multora  din  Israel 
şi  ca  un  semn  care  va  stârni  împo¬ 
triviri" 

(Luca  2,34) 


IUBIŢI  CREDINCIOŞI, 


Din  nou  Crăciunul  ne  dă  posibilitatea  să  ne  închinăm  în  fata  ieslei 
din  Betleem,  să-L  adorăm  pe  Domnul  cel  născut  în  peşteră  şi  să  ne  în¬ 
frăţim  cu  îngerii  şi  cu  păstorii  cântând:  „Slavă  intru  cei  de  sus  lui  Dum¬ 
nezeu  şi  pe  pământ  pace,  intre  oameni  bunăvoire r  (Luca  2,14).  Din  nou 
luăm  act  de  răceala  şi  inospitalitatea  cu  care  pământenii  L-au  primit  pe 
Cel  ce  a  venit  să-i  mântuiască.  Luăm  act  şi-i  judecăm  pe  conducă¬ 
torii  lui  Israel,  pe  preoţii  şi  credincioşii  poporului  ales,  întrebându-ne 
de  ce  au  procedat  aşa?  Răspunsul  încercăm  să-l  dăm  în  această  pas¬ 
torală. 

Ne  spune  Scriptura  că  atunci  când  cei  trei  crai  au  sosit  la  Ieru¬ 
salim,  întrebând  de  noul  Rege  al  iudeilor  ce  S-a  născut,  „regele  Irod 
s-a  tulburat  şi  tot  Ierusalimul  împreună  cu  el "  (Matei  2,3).  S-a  tul¬ 
burat  Ierusalimul  pentru  că  viata  locuitorilor  săi  era  coruptă.  Ei 
ştiau,  cu  ajutorul  unei  intuiţii  fine  pe  care  o  aveau  în  calitate  de  lo¬ 
cuitori  ai  marii  capitale,  că  Regele  dreptăţii  le  va  cere  să  se  lepede 
de  răutate,  de  imoralitate  şi  de  făţărnicie.  Fiind  iubitori  de  lume,  şi 
de  plăcerile  ei,  găseau  că  un  monstru  ca  Irod  este  mai  uşor  de  supor¬ 
tat  decât  un  Rege-Dumnezeu.  Ghicind  că  Irod  îi  întreabă  din  făţăr¬ 
nicie  despre  Prunc,  membrii  Sinedriului  şi  cărturarii  fiind  la  fel  de 
făţarnici,  i-au  răspuns  fără  ezitare  că  Mesia  trebuie  să  se  nască  „în 
Betleemul  Iudeii"  (Matei  2,5).  Erau  încredinţaţi  că  în  felul  acesta  îi 
pregătesc  lui  Hristos  o  moarte  sigură.  Pentru  a  fi  mai  credibili  şi-au 
•argumentat  afirmaţia  cu  un  cuvânt  din  proorocul  Miheia:  „Şi  tu  Be - 
tleeme  Efrata,  deşi  eşti  mic  între  miile  lui  Iuda,  din  tine  va  ieşi  Stă - 
pânitor  peste  Israel,  iar  obârşia  Lui  este  dintru  început,  din  zilele 
veşniciei “  (5,1). 

Politicienii  şi  clericii  contemporani  lui  Iisus,  cu  excepţia  unui 
mic  procent,  erau  în  totalitate  căzuţi  în  iubirea  faţă  de  lumea  păca¬ 
tului:  le  plăcea  să  fie  preamăriţi  şi  lăudaţi  de  oameni;  erau  iubitori 
de  bani  şi  bogăţii;  erau  căzuţi  în  dezmăţ  şi  în  plăceri;  se  pretau  la 
tot  felul  de  nedreptăţi,  luau  mită,  exercitau  o  administraţie  coruptă. 
Iar  poporul  îi  urma  de  aproape.  Cu  scopul,  însă,  de  a-şi  păstra  privi¬ 
legiile  simulau  o  anumită  pietate,  respectau  prescripţiile  exterioare 

ale  legii,  apreciau  teoretic  tradiţiile  religioase  rămase  din  bătrâni. 
Urmarea  firească  a  acestui  ataşament  faţă  de  lumea  păcatului  a  fost 
despărţirea  totală  de  Dumnezeu,  şi  mai  mult  decât  atât:  o  ură  oarbă 
împotriva  Lui.  Iudeii  s-au  împotrivit  cu  încrâncenare  lui  Dumnezeu, 
atunci  când  acesta  S-a  întrupat  şi  a  intervenit  concret  în  lumea  lor, 
pentru  că  până  ce  era  „în  cer“  nu-i  incomoda.  Fiind  nevăzut,  ei  îşi 
puteau  face  de  cap.  Dar  atunci  când  S-a  întrupat  I  s-au  împotrivit, 
cu  toate  că  erau  convinşi  de  dumnezeirea  Sa,  aşa  cum  va  mărturisi 
Nicodim,  unul  dintre  membrii  Sinedriului:  „ Rabi ,  ştim  că  de  la  Dum¬ 
nezeu  ai  venit  învăţător •  că  nimeni  nu  poate  face  aceste  minuni ,  pe 
care  le  faci  Tu,  dacă  nu  este  Dumnezeu  cu  el“  (Ioan  3,  2).  I  s-au  îm¬ 
potrivit  şi  s-au  hotărât  să-L  ucidă. 

Văzându-se  înşelaţi  în  intenţia  lor,  pentru  că  Pruncul  Iisus  şi  Ma¬ 
ma  Lui  au  fugit  în  Egipt,  nu  s-au  dat  bătuţi.  Ştiau  cu  certitudine  că 
acţionează  împotriva  lui  Mesia  şi  totuşi  s-au  hotărât  să-L  răstigneas¬ 
că.  Şi,  fără  să-şi  dea  seama,  au  mărturisit,  batjocorindu-L,  că  El  a 
venit  să  mântuiască  lumea.  îşi  pronunţau  astfel  singuri  sentinţa:  „Pe 
alţii  i-a  mântuit,  urlau  ei,  iar  pe  Sine  nu  poate  să  Se  mântuiască! . . .“ 
Iar  apoi  au  adăugat:  „Sângele  Lui  asupra  noastră  şi  asupra  copiilor 
noştri!"  (Matei  27;  42,25). 

IUBIŢI  FII  DUHOVNICEŞTI, 

Toată  suflarea,  de  la  mic  până  la  mare,  este  bucuroasă  să  ser¬ 
beze  naşterea  Domnului.  Atâta  vreme  cât  e  vorba  numai  de  colinde 
şi  cozonaci,  de  mese  întinse  şi  de  daruri,  nici  n-ar  avea  de  ce  fi  îm¬ 
potrivă.  Dar  în  momentul  în  care,  în  mod  real,  Domnul  Hristos  este 
prezent,  pe  mulţi  îi  incomodează.  Pentru  că  la  Crăciun  nu  este  doar 
o  comemorare  istorică,  învăluită  de  tradiţii  frumoase  şi  de  flori  de 
măr,  ci  de  o  naştere  reală  a  lui  Hristos  în  suflete.  Noi  credem  că 
Mântuitorul  n-a  încetat  să  se  nască,  şi  nu  va  înceta  să  se  nască  până 
la  sfârşitul  veacurilor,  în  multe  locuri,  în  multe  familii  şi-n  multe 
suflete. 

Ştim  că  orice  nou-născut  produce  o  schimbare  în  familia  în  care 
apare;  cere  nişte  sacrificii,  nişte  jertfe  din  partea  părinţilor,  nişte 
nopţi  nedormite.  Oricum,  el  incomodează  dar,  dacă  părinţii  sunt  să¬ 
nătoşi  la  minte  şi  la  inimă,  le  aduce  şi  mare  bucurie.  Este  drept  că 
întâlnim  astăzi  tot  mai  mulţi  părinţi  fără  minte  şi  fără  inimă,  care  îşi 
ucid  propriii  lor  copii  înainte  ca  aceştia  să  se  nască,  pentru  că-i  inco¬ 
modează,  fiind  ajutaţi  la  aceasta  şi  de  complicitatea  legislaţiei  şi  a  me¬ 
dicilor.  Cu  atât  mai  mult  poate  incomoda  naşterea  unui  Prunc,  care, 
pe  deasupra,  este  şi  Dumnezeu.  Apropierea  de  Dumnezeu  este  înfri¬ 
coşătoare  şi  mântuitoare.  Este  înfricoşătoare,  incomodă  şi  stânjeni¬ 
toare,  nu  numai  pentru  faptul  că  ne  cere  să  ne  schimbăm  viaţa.  Sigur 
că  ne  cere  şi  acest  lucru.  Acceptând  ca  Pruncul  Dumnezeiesc  să  se 
nască,  în  sufletul  şi-n  casa  noastră,  nu  vom  mai  putea  trăi  în  minciună 
şi-n  făţărnicie;  în  egoism  şi-n  destrăbălare;  în  ură  şi-n  nepăsare.  Dar 
este  incomodă  prezenţa  lui  Hristos,  mai  ales  pentru  faptul  că-i  per- 


PASTORALE  ARHIEREŞTI 


15 


manentă,  pentru  că  El  ne  priveşte  şi-n  cele  mai  tainice  locuri,  şi-n 
cele  mai  intime  împrejurări,  şi  atunci  când  am  fi  ispitiţi  să  ne  dedăm 
plăcerilor,  şi  atunci  când  răsfoim  publicaţii  păcătoase,  şi  atunci  când 
vizionăm  casete  sau  emisiuni  TV  imorale,  şi  atunci  când  ne  certăm 
cu  soţul  sau  soţia,  şi  atunci  când  furăm  ce  nu-i  al  nostru;  lista  poate 
fi  completată  şi  cu  alte  fapte  asemănătoare. 

Copilul  îţi  cere  să-l  hrăneşti,  să-l  îmbraci  şi  să-l  îngrijeşti.  Ori, 
Pruncul  Hristos  este  prezent  în  orice  om  care  suferă,  în  fiecare  semen 
al  nostru,  mai  ales  în  copii,  şi  dacă  ne-am  pune  serios  problema  reli¬ 
gioasă  n-am  avea  tihnă  câtă  vreme  aproapele  nostru  suferă.  Copilul 
are  nevoie  de  iubire,  pentru  că  jertfa  pe  care  o  fac  părinţii  faţă  de 
copii  pleacă  din  iubire.  Şi  atunci  cum  ne  mai  putem  noi  urî  unii  pe 
alţii?  Ştim  ce  spune  Sfântul  Ioan  Teologul:  „ Dacă  zice  cineva:  iubesc 
pe  Dumnezeu,  iar  pe  fratele  său  il  urăşte,  mincinos  estel  Pentru  că  cel 
ce  nu  iubeşte  pe  fratele  său,  pe  care  l-a  văzut,  pe  Dumnezeu,  pe  care 
nu  L-a  văzut,  nu  poate  să-L  iubească "  (1  Ioan  4,20). 

Pe  copil  părinţii  îl  suportă,  şi-l  rabdă,  oricât  de  rău  ar  fi,  pentru 
că  în  iubirea  lor  părintească  se  răsfrânge  un  crâmpei  din  dragostea 
dumnezeiască  faţă  de  oameni,  pe  care  Tatăl  cel  ceresc  îi  suportă  cu 
toate  ticăloşiile  lor.  Această  dragoste  ar  trebui  să  ne  cuprindă  pe  toţi 
la  Crăciun.  Această  dragoste  ar  trebui  să  o  manifestăm  faţă  de  soţii 
noştri,  faţă  de  copiii  noştri,  faţă  de  părinţii  noştri  şi  faţă  de  semenii 
noştri,  chiar  dacă  sunt  răi  şi  incomozi. 

DREPTMĂRITORI  creştini , 

Ceea  ce  vă  voi  spune  s-ar  putea  să-i  supere  pe  unii.  Dar  ce-aţi 
zice  despre  nişte  santinele,  puse  să  dea  de  ştire  când  vine  vrăjmaşul, 
dacă  acestea,  pentru  a  nu-i  trezi  din  somn  pe  superiorii  şi  pe  cama¬ 
razii  lor,  n-ar  striga  atunci  când  văd  primejdia?  Păstorii  sufleteşti  sunt 
santinelele  poporului  lui  Dumnezeu.  De  aceea  sunt  dator  să  vă  spun 
că  prea  ne-am  obişnuit  cu  un  creştinism  comod  şi  superficial.  Atâta 
vreme  cât  îl  laşi  pe  om  să-şi  limiteze  viaţa  religioasă  la  colacii  de 
Crăciun  şi  la  mielul  de  Paşte,  şi  nu-i  ceri  nimic  în  plus,  vei  fi  prieten 
cu  toţi,  şi  pe  placul  tuturor.  Numai  că  această  atitudine  oportunistă 
te  face  să  nu  fii  pe  placul  lui  Dumnezeu,  cum  spune  Sfântul  Pavel: 
„Căci  acum  caut  bunăvoinţa  oamenilor  sau  pe  a  lui  Dumnezeu ?  Sau 
caut  să  plac  oamenilor?  Dacă  aş  plăcea  încă  oamenilor,  n-aş  fi  rob  al 
lui  Hristos “  (Galateni  1,10).  Deci  când  începi  să  le  spui  oamenilor  că 
Hristos  este  o  realitate  vie,  că  El  a  întemeiat  o  Biserică,  că  la  începu¬ 
tul  creştinismului  dacă  lipsea  cineva  trei  duminici  la  rând  de  la  Li¬ 
turghie,  şi  nu  se  împărtăşea,  era  excomunicat,  începi  să  fii  incomod. 
Dacă  adaugi  şi  faptul  că  Pruncul  dumnezeiesc  îţi  mai  cere  şi  anumite 
renunţări:  să  ţii  posturile,  să  duci  o  viaţă  morală,  să  te  spovedeşti  re¬ 
gulat,  să  fii  bun  şi  milostiv  cu  cei  din  jur,  devii  de-a  dreptul  anacro¬ 
nic.  De  aceea  constatăm,  fără  să  judecăm  pentru  că  s-ar  putea  să  că¬ 
dem  şi  noi  în  aceeaşi  osândă,  că  pe  alte  plaiuri  şi-n  alte  confesiuni 
creştine,  postul  a  fost  aproape  anulat,  iar  slujbele  scurtate  foarte  mult. 

Şi  lucrul  acesta  s-a  făcut  pentru  a  fi  pe  placul  unei  societăţi  seculari¬ 
zate  şi  desacralizate;  în  cel  mai  bun  caz  pentru  a  veni  întru  întâmpi¬ 
narea  oamenilor,  coborând  exigenţele  creştine  la  măsura  lor,  în  loc  să-i 
ridice  pe  oameni  la  măsura  Bisericii. 

Un  Dumnezeu  absent,  sau  izolat  în  cer,  este  pe  placul  multora, 
pentru  că  le  îngăduie  să  facă  orice.  Un  creştinism  teoretic,  folcloric 
şi  decorativ,  este  practicat  de  mulţi  intelectuali,  onoare  excepţiilor, 
care  nu  socot  potrivit  a  se  amesteca  cu  gloata  şi  a  asista  la  o  slujbă 
obositoare  de  două  ceasuri.  Evanghelia,  atunci  când  pune  diagnosticul 
acestei  stări  de  fapt,  o  atribuie  înrobirii  faţă  de  lumea  păcatului,  faţă 
de  lumea  plăcerii  şi  a  banului.  Fascinaţia  lumii  păcatului  este  teri¬ 
bilă.  Ea  pătrunde  imperceptibil  şi  în  mod  gradat  în  inima  omului.  Oda¬ 
tă  pătrunsă  devine  un  stăpân  crud,  totalitar  şi  exclusivist.  Prezenţa 
Pruncului  Dumnezeiesc  îi  este  incomodă  şi  inoportună.  încet,  încet 
acest  stăpân  îl  aduce  pe  om  într-o  stare  de  spirit  asemănătoare  cu  cea 
a  lui  Irod  şi  a  contemporanilor  săi:  capabilă  de  a-L  izgoni  şi,  dacă  ar 
fi  posibil,  de  a-L  ucide  pe  Dumnezeu,  pentru  că  prezenţa  Lui  este  stân¬ 
jenitoare.  Această  stare  de  spirit  pregăteşte  atmosfera  necesară  pri¬ 
mirii  lui  Anticrist. 


IUBIŢI  FRAŢI, 

Din  fericire  şi  acum,  ca  şi  atunci  când  S-a  născut  Hristos,  există 
mulţi  oameni  care-şi  dau  seama  că  singur  Domnul  Hristos,  şi  Biserica 
Lui,  chiar  dacă  ne  impune  o  exigenţă  doctrinară  şi  morală,  ne  mântu- 
ieşte  şi  ne  aduce  satisfacţii  duhovniceşti,  incomparabile  cu  cele  pro¬ 
vocate  de  păcat.  Precum  atunci  păstorii,  oameni  simpli  şi  credincioşi, 
au  fost  cei  dintâi  închinători  la  ieslea  din  Betleem,  aşa  şi  acum  ro¬ 
mânii  noştri,  necăjiţi  şi  răbdători,  umplu  bisericile  şi  se  proştern  în 
faţa  Pruncului  Mântuitor.  La  fel  ca  şi  atunci,  intelectualii  serioşi  şi  în¬ 
ţelepţi,  precum  cărturarul  Nicodim,  se  ştiu  face  apologeţii  ortodoxiei 
şi  se  hrănesc  din  dulceaţa  dumnezeieştilor  Taine.  Şi  aceasta  ne  dă 
speranţe. 

Cu  nădejdea  că  toţi  credincioşii  eparhiei  noastre  vor  avea  prilejul 
în  noaptea  Crăciunului  de  a-L  primi  pe  Hristos  în  sufletele  lor,  pentru 
a  nu-L  mai  pierde  niciodată,  vă  îmbrăţişăm  cu  părintească  şi  frăţească 
dragoste  întru  Domnul  şi  vă  urăm  sărbători  fericite! 

f  ANDREI 
Episcopul  Alba  luliei 

t  IO  A  N 

DIN  MILA  LUI  DUMNEZEU 
EPISCOP  AL  DE  DUMNEZEU  PĂZITEI  EPISCOPII 
ORTODOXE  ROMÂNE  A  ORADIEI 


Iubitului  cler,  cinului  monahal  şi  binecredincioşilor  creştini,  bar, 
milă  şi  pace  de  la  Iisus  Hristos,  Domnul  nostru,  iar  de  la  smerenia  noastră 
arhiereşti  binecuvântări! 


„Iisus  Hristos  ieri  şi  azi  şi  în  veci 
acelaşi44  (Evrei  13,  8). 

Iubiţii  noştri  credincioşi, 

Diin  nou  ne-am  învredinicit  din  darul  lui  Dumnezeu  de  bucuria 
Sfintelor  Sărbători  ale  Naşterii  Domnului  nostru  Iisus  Hristos.  Naşterea 
Mântuitorului  L-a  adus  pe  Dumnezeu  şi  împărăţia  Sa  aproape  de  noi  (Mc. 
1,  13),  dar  El  rămâne  cu  noi  în  tot  timpul  vieţii  noastre,  deoarece  Dum¬ 
nezeu  este  pretutindenea  în  spaţiu  şi  în  timp,  fără  de  început  şi  fără  de 
sfârşit. 

Datorită  acestei  omniprezenţe  a  lui  Dumnezeu  de-a  lungul  existen¬ 
ţei  noastre  am  socotit  de  cuviinţă  să  medităm  mai  adânc  asupra  textu¬ 
lui  de  mai  sus,  „Iisus  Hristos  ieri  şi  azi  şi  în  veci  acelaşi",  în  ceea  ce  pri¬ 
veşte  trecutul,  prezentul  şi  viitorul  Bisericii  noastre,  a  Neamului  româ¬ 
nesc  precum  şi  a  persoanei  noastre. 

Sunt  realităţi  ale  existenţei  care  nu  se  pot  despărţi  întru  totul  por¬ 
nind  chiar  de  la  Sfânta  Treime  „cea  de  o  fiinţă  şi  nedespărţită".  De  la 
Sfânta  Treime  coborând  la  persoana  noastră,  constatăm  că  raţiunea, 
sentimentul  şi  voinţa,  părţi  componente  ale  persoanei,  sunt  şi  rămân 
într-o  intercondiţionare.  Cele  trei  timpuri,  trecut,  prezent  şi  viitor,  de 
asemenea  rămân  într-o  continuă  interdependenţă.  Trecutul  influenţează 
prezentul,  prezentul  repercutează  viitorul,  fapt  pentru  care  nici  unul  din 
aceste  trei  nu  poate  fi  nici  subestimat,  nici  supraevaluat. 

Dreptmăritori  creştini, 

In  ceea  ce  priveşte  Biserica,  trecutul,  prezentul  şi  viitorul  ei,  se 
•deosebesc  de  cele  ale  persoanei  noastre. 

Trecutul  Bisericii  stă  mărturie  despre  puterea  harului  dată  ei  de 
însuşi  Mântuitorul  cu  asigurarea  că  „porţile  iadului  nu  o  vor  birui"  (Mt. 
16,  18)  rămânând  peste  veacuri  în  mijlocul  pământului  „ca  stâlp  şi  te¬ 
melie  a  Adevărului"  (I  Tim.  3,  15).  Urmărind  trecutul  atât  de  zbuciumat 
al  Bisericii  rămânem  încredinţaţi  de  puterea  ei.  Faptul  că  Biserica  a 
ajuns  până  la  noi  este  cu  adevărat  o  minune,  când  ne  gândim  la  vrăj¬ 
maşii  văzuţi  şi  nevăzuţi  care  s-au  ridicat  contra  ei.  E  destul  să  cuge- 

tăm  doar  la  timpul  marilor  persecuţii  de  peste  300  de  ani,  când,  ne  spun 
istoricii  că  din  trupurile  martirilor  a  curs  atâta  sânge  încât  se  puteau 
forma  râuri  şi  râuri  de  sânge,  cu  însemnarea  că  sângele  creştinilor  era 
sămânţa  creştinismului.  Au  fost  împăraţi  ca  Iulian  Apostatul  care  a  în¬ 
cercat  să  reîntoarcă  religia  păgână  înapoi.  El  a  rămas  în  istorie  ca  un 
răzvrătit  învins,  atunci  când  inainte  de  moarte  pe  câmpul  de  luptă,  a 
aruncat  din  rana  sa  un  pumn  de  sânge  spre  cer  exclamând:  ,,M-ai  învins 
Galileene“  —  era  vorba  de  Mântuitorul  nostru  Iisus  Hristos.  A  urmat 
apoi  lungul  şir  de  eretici  ce  s-au  ridicat  contra  dreptei  învăţături  a  Bi¬ 
sericii.  Şi  aceştia  au  fost  învinşi  de  puterea  Duhului  adevărului  în  urma 
hotărârilor  Sinoadelor  ecumenice.  Tot  în  această  perioadă  Sfântului 
Maxim  Mărturisitorul  i  s-a  tăiat  limba  şi  mâna  dreaptă  ca  să  nu  mai 
poată  apăra  adevărata  credinţă  prin  cuvânt  şi  scris;  încât  pe  bună  drep¬ 
tate  s-a  spus  că  ,, fiecare  dogmă  a  Bisericii  a  fost  pecetluită  cu  sânge". 
Deci  suntem  moştenitori  ai  unor  învăţături  bisericeşti  apărate  cu  preţul 
vieţii.  Unele  învăţături  greşite  mai  apar  şi  astăzi,  dar  învăţătura  dreaptă 
a  Bisericii  le  va  birui.  Având  atâtea  exemple,  viu  grăitoare,  de  mucenici 
se  cade  să  apărăm  şi  noi  dreapta  credinţă,  ca  vrednici  urmaşi  ai  înain¬ 
taşilor  noştri. 

Prezentul  Bisericii  dovedeşte  din  plin  puterea  ei  harică.  Ne  gân¬ 
dim  la  numărul  mare,  de  ordinul  sutelor  de  mii,  a  preoţilor  şi  creştinilor 
martirizaţi  în  ţările  de  sub  conducerile  comuniste.  Niciodată  Occidentul, 
nici  în  trecut  nici  în  prezent,  nu  ne  va  putea  prezenta  atâtea  exemple 
de  creştini  martirizaţi  pentru  dreapta  credinţă  ca  Bisericile  noastre  orto¬ 
doxe.  Să  ne  aducem  aminte  de  marii  apărători  ai  dreptei  credinţe,  de 
la  Ştefan  cel  Mare  şi  sfânt,  la  Sfântul  Constantin  Brâncoveanu,  până  în 
zilele  noastre. 

Tot  prezentul  ne  stă  mărturie  şi  a  lucrării  harului  în  Biserica 
noastră  prin  şirul  neîntrerupt  al  sfinţilor  ortodoxiei  în  general  şi  al  sfin¬ 
ţilor  români  în  special  până  azi  cu  Sf.  Ioan  Iacob  Românul  de  la  Ieru¬ 
salim. 

Având  atâta  nor  de  martori  privim  cu  mare  nădejde  şi  în  viitorul 
Bisericii,  încredinţaţi  că  Mântuitorul  va  rămâne  cu  noi  până  la  sfârşitul 
veacurilor.  Nu  uităm  nici  convingerea  Sf.  Ioan  Gură  de  Aur  care  aver¬ 
tiza  pe  cei  ce  se  luptau  cu  Biserica,  prin  cuvintele:  ,,Nu  te  lupta  cu  Bise¬ 
rica  pentru  că  sigur  vei  fi  biruit". 

Iubiţi  credincioşi, 

Revenind  la  trecutul,  prezentul  şi  viitorul  Neamului  nostru  româ¬ 
nesc,  prima  constatare  e  aceea  că  în  tot  decursul  istoriei  sale  Neamul 
nostru  a  fost  strâns  legat  de  Biserica  noastră  ortodoxă,  socotită  pe  bună 
dreptate  de  marele  Eminescu  „mama  poporului  român".  Datorită  acestui 
fapt  Neamul  nostru  românesc  a  putut  învinge  în  trecutul  său  atâtea  şi 
atâtea  greutăţi.  Avea  dreptate  Mihail  Kogălniceanu  atunci  când  susţinea 
că,  „România  nu  a  avut  alt  apărător,  decât  pe  Dumnezeu  şi  sabia  Sa". 

Prezentul  dovedeşte  din  plin  aceeaşi  strânsă  legătură  a  poporului 

nostru  cu  Biserica.  Ca  dovadă  rămâne  mărturisirea  tinerilor  din  Decem¬ 
brie  ’89,  exprimată  prin  cuvintele:  „Cu  noi  este  Dumnezeu".  Un  sondaj 
internaţional  a  ţinut  să  menţioneze  că  România  este  printre  primele  ţări 
din  lume  în  ceea  ce  priveşte  credinţa  în  Dumnezeu  şi  sondajul  din  ţară  a 
întărit  această  convingere  prin  constatarea  că  peste  80  la  sută  dintre 
cetăţeni  îşi  pun  încrederea  în  Biserică. 

In  privinţa  viitonalui  se  cade  a  avea  multă  nădejde  în  purtarea 
de  grijă  a  lui  Dumnezeu  faţă  de  noi  românii,  cu  îndemnul  de  a  rămâne 
şi  pe  mai  departe  strânşi  legaţi  în  jurul  Bisericii.  Dacă  ar  fi  să  avem  o 
oarecare  îngrijorare  în  privinţa  viitorului  acesta  ar  consta  în  temerea 
de  a  nu  fi  influenţat  tineretul  nostru  de  unele  curente  mai  puţin  morale 
şi  moderniste  care  s-ar  putea  să  atenueze  sănătoasa  spiritualitate  româ¬ 
nească,  aşa  cum  se  poate  constata  din  filmele  pornografice  şi  dezastruoase 
pe  care  din  nefericire  le  prezintă  televiziunea,  din  păcate  şi  cea  româ¬ 
nească. 

Să  ne  întărim  convingerea  că  progresul  tehnic  trebuie  să  fie  sub  t 
ascultarea  unei  spiritualităţi  înţelepte,  fără  de  care  acest  program  va  fi 
spre  distrugere,  mai  cu  seamă  că  auzim  vorbindu-se  de  atâtea  drame 
atomice  ce  pot  duce  la  o  nimicire  apocaliptică. 

Iubiţii  noştri  credincioşi, 

In  ceea  ce  priveşte  trecutul,  prezentul  şi  viitorul  persoanei  noas¬ 
tre,  nu  se  poate  asemăna  cu  cel  al  Bisericii.  Persoana  noastră  nu  are  nici 
statornicia,  nici  puterea  Bisericii.  Condiţia  umană  a  persoanei  noastre 
este  prezentată  atât  de  realist  în  molitva  de  la  Sfânta  Taină  a  Spoveda¬ 
niei  în  care  se  spune  că,  „om  fiind,  trup  având,  în  lume  trăind  şi  de  la 
diavolul  înşelându-se".  Cu  toate  aceste  slăbiciuni  şi  încercări  omul  totuşi 
rămâne  „coroana  creaturii",  chip  al  lui  Dumnezeu  cu  stăruinţa  de  a  de¬ 
veni  prin  râvnă  şi  har  asemenea  lui  Dumnezeu. 

Privind  în  trecutul  omenirii  ajungem  la  constatarea  că  suntem 
fiinţe  nestatornice  pe  a  binelui  cărare.  în  această  stare  de  nestatorni¬ 
cie,  în  această  fluctuaţie  de  urcuş  şi  coborâş,  omul  coboară  uneori  atât 
de  jos  încât  îşi  pierde  înfăţişarea  de  om  asemenea  fecioarelor  neînţelepte 
despre  care  Mântuitorul  zice:  „Nu  vă  cunosc  pe  voi“,  adică  nu  vă  ase¬ 
mănaţi  cu  Mine.  Intr-o  atare  stare  poate  să  apară  acea  paralizie  sufle¬ 
tească  a  deznădejdii  în  care  a  căzut  Iuda  Iscarioteanu.  Dar  tot  omul  are 
şi  puterea  harică  a  chipului  prin  darurile  Bisericii,  de  a  se  ridica  din 
nou  în  atmosfera  plină  de  lumină  şi  nădejde  duhovnicească,  asemenea 
atâtor  căzuţi  ridicaţi  prin  restaurarea  chipului  lui  Dumnezeu  din  ei  pre¬ 
zentaţi  de  Sfânta  Scriptură  şi  de  atâtea  exemple  pozitive  din  viaţa  de 
toate  zilele. 

* 

Citind  în  vârstele  trecutului  vieţii  noastre  constatăm  că  aceste  co¬ 
borâri  în  tinereţe  sunt  mai  legate  de  păcatele  trupeşti,  în  vârsta  căsăto¬ 
riei  de  frământările  lumeşti,  iar  la  bătrâneţe  de  acea  slavă  deşartă  a  pre¬ 
tenţiei  că  ceea  ce  s-a  realizat  în  familie  se  datoreşte  în  cea  mai  mare 
măsură  mie. 

Nu  sunt  nici  simple,  nici  de  scurtă  durată  vârstele  plăcerilor  tru¬ 
peşti.  A  înţeles  această  realitate  psalmistul  atunci  când  se  roagă  lui 
Dumnezeu,  zicând:  „Păcatele  tinereţelor  mele  nu  le  socoti“.  Păstrarea  cu¬ 
răţeniei  trupeşti  înainte  de  căsătorie  e  o  garanţie  a  fidelităţii  conjugale 
după  căsătorie. 

Prezentul  acestei  vârste  e  plin  de  planuri  imaginare  şi  uneori  fan¬ 
tezii  străine  de  realitate,  care-1  pot  deruta  sau  chiar  descuraja  pe  tânăr 
în  vârstele  ce  urmează. 

O  pregătire  folositoare  pentru  viitor  ar  fi  aceea  a  formării  carac¬ 
terului  moral  creştin,  care  ar  consta  în  prelungirea  aleselor  simţăminte 
sufleteşti  ale  frumoasei  noastre  copilării  la  care  o  contribuţie  însemnată 
ar  avea  şcoala,  Biserica  şi  familia,  spre  a  fi  ferit  tânărul  de  atâtea  ne¬ 
ajunsuri  moderniste,  spre  a-şi  păstra  acea  tinereţe  viguroasă,  acea  voioşie 
românească,  ca  să  nu  se  ajungă  la  o  îmbătrânire  înainte  de  vreme,  ase¬ 
menea  unor  lumini  stinse. 


Trecutul,  prezentul  şi  viitorul  vârstei  bărbăţiei  de  după  căsătorie 
devine  mai  complicat.  De  ce?  Pentru  că  această  vârstă  se  caracterizează 
printr-o  stare  stăpânită  de  multe  griji  sau  chiar  îngrijorări  legate  de 
lume  şi  lucrurile  ei,  aşa  precum  ne  este  prezentată  în  una  din  rugăciu¬ 
nile  noastre  în  care  se  spune:  „Duhul  trândăvirii,  al  griji  de  multe  nu 
mi-1  da  mie“.  Unele  dintre  îngrijorări  se  datoresc  şi  neîmplinirii  unor 
planuri  de  altădată.  Un  pedagog,  poate  mai  realist,  susţinea  că  „dacă  în 
viaţă  plineşti  doar  a  zecea  parte  din  planuri,  ai  plinit  mult“.  Apar  apoi 
copiii  care  aduc  un  adaos  a  nu  puţine  îngrijorări.  Prezentul  acestei 
vârste,  dacă  ar  fi  să  vorbim  despre  el,  e  cel  mai  tracasant,  cel  care  are 
mai  mare  lipsă  de  întărire  sufletească,  de  un  echilibru  bine  statornicit. 
Altfel  se  ajunge  la  acea  stare  tensionată  care  atenuează  forţa  iubirii  dum¬ 
nezeieşti,  şi  ca  urmare  slăbirea  comuniunii  dintre  soţi  şi  din  familie, 
care  uneori  merge  până  la  despărţire.  Credinţa  că  aceste  stări  de  lu¬ 
cruri  se  pot  rezolva  numai  şi  numai  pe  calea  unor  redresări  materiale 
nu  consună  cu  realitatea.  Se  întâlnesc  atâtea  neînţelegeri  şi  între  cei 
îmbelşugaţi.  Fără  o  prezenţă  a  puterilor  dumnezeieşti,  dobândite  prin 
înfrânare,  rugăciune  şi  darurile  Bisericii,  este  de  neconceput  un  echi¬ 
libru  sănătos  şi  statornic.  S-ar  părea  că  nici  o  vârstă  din  istoria  persoa¬ 
nei  nu  ar  avea  o  lipsă  mai  mare  de  o  asemenea  întărire  duhovnicească 
şi  întremare  spirituală  care  să  ne  ducă  la  o  încredere  în  purtarea  de  grijă 
a  lui  Dumnezeu  asupra  familiei  şi  copiilor  noştri. 

Cu  o  astfel  de  întărire  duhovnicească  putem  privi  fără  frică  şi  cu 
multă  nădejde  încurajatoare  viitorul  nostru  şi  al  copiilor  noştri. 

* 

Ultima  parte  a  vieţii  noastre,  vârsta  bătrâneţelor,  s-ar  cădea  să  fie 
vârsta  întoarcerii  acasă  din  ocolul  atâtor  lumi  înstrăinate.  Vârsta  medi¬ 
taţiilor  asupra  experienţelor  trecutului  nostru,  vârsta  înţelepciunii  care 
să  ne  ducă  la  o  sinceră  părere  de  rău,  la  ceea  ce  zice  Sfântul  Apostol 

„la  fapte  vrednice  de  pocăinţă".  Pentru  această  plinire  vârsta  bătrâne- 
ţelor  e  socotită  un  dar  al  lui  Dumnezeu. 

Privind  înapoi  la  această  vârstă  constatările  nu  trebuie  să  se  re¬ 
ducă  doar  la  o  sinceră  părere  de  rău  pentru  păcate,  ci  şi  la  o  stare  de 
adâncă  recunoştinţă  pentru  toate  binefacerile  primite  de  la  Dumnezeu 
o  viaţă  întreagă. 

Prezentul  acestei  vârste  trebuie  să  se  depene  între  umilinţă  şi  re¬ 
cunoştinţă.  .  v 

Viitorul  privit  cu  ochiul  credinţei  nu  poate  avea  alt  scop  decât 
acela  al  pregătirii  pentru  marea  trecere  în  nădejdea  puterii  şi  bunătăţii 
lui  Dumnezeu.  O  astfel  de  pregătire  ar  alunga  de  la  noi  frica  morţii, 
înlocuind-o  cu  frica  de  Dumnezeu  care  ne  va  întări  echilibrul  nostru 
lăuntric  într-un  adânc  de  înţelepciune  şi  astfel  vom  deveni  folositori  ce¬ 
lor  cu  care  trăim. 

Astfel  cugetând  şi  astfel  trăind  ne  vom  încheia  călătoria  vieţii 
noastre  cu  multă  linişte  sufletească,  zicând  cu  Sfântul  Ioan  Gură  de  Aur: 
„Slavă  lui  Dumnezeu  pentru  toate". 

Cugetând  cu  sinceritate  şi  seriozitate  la  felul  cum  s-a  depănat  firul 
vieţii  noastre  rugăm  pe  bunul  nostru  Dumnezeu  să  ne  sprijinească  şi  pe 
mai  departe  pe  fiecare  dintre  noi,  familia  noastră,  Biserica  noastră  şi  Nea¬ 
mul  nostru  românesc. 

Fie  aceste  Sfinte  Sărbători  ale  Naşterii  Domnului  nostru  Iisus 
Hristos,  ale  Anului  Nou  şi  ale  Bobotezei,  un  popas  de  reculegere  spre  un 
început  mai  bun,  mai  plin  de  pliniri  duhovniceşti,  roditoare  de  mai  multă 
linişte  sufletească  şi  împăcare  între  popoare,  de  care  avem  aşa  de  mare 
lipsă,  mai  ales  astăzi.  Vă  aduc  din  nou  aminte  iubiţii  noştri  credincioşi 
de  pastorala  trimisă  anul  trecut  prin  care  v-am  rugat  să  sprijiniţi  con¬ 
struirea  catedralei  noastre  din  Oradea,  care  am  dori  să  fie  o  catedrală 
ortodoxă  şi  românească  ce  va  rămâne  q,  mărturie  despre  credinţa  noastră, 
a  celor  de  acum,  la  acest  colţ  de  ţară.  x 

Cu  aceste  gânduri  Vă  întâmpin  pe  voi  toţi  dreptmăritorilor  creş¬ 
tini  şi  rămân  al  vostru  sincer  rugător  către  bunul  nostru  Dumnezeu. 

t  IOAN 
Episcopul  Oradiei 

t  JUSTINIAN 

DIN  MILA  LUI  DUMNEZEU  EPISCOP  AL  MARAMUREŞULUI 

ŞI  SAT  MĂRULUI 

Iubitului  nostru  cler,  cinului  monahal  şi  dreptcredincioşilor  creş¬ 
tini,  har,  binecuvântare  şi  pace  de  la  Dumnezeu  Tatăl  şi  de  la  Domnul 
nostru  Iisus  Hristos . 

„Căci  Prunc  s-a  născut  nouă,  un  Fiu 
S-a  dat,  a  Cărui  stăpânire  e  pe  umă¬ 
rul  Lui  şi  se  cheamă  numele  Lui: 
înger  de  mare  sfat,  Sfetnic  minunat, 
Dumnezeu  tare,  biruitor,  Domn  al 
păcii,  Părinte  al  veacului  ce  va  să 
fie11.  (Isaia  9,5) 

IUBIŢII  MEI  FRAŢI  $ I  FII  DUHOVNICEŞTI, 

Prin  acest  cuvânt,  marele  prooroc  Isaia,  luminat  fiind  de  Duhul 
Sfânt  a  vestit  şi  a  descoperit  lumii  venirea  lui  Iisus  Hristos  pe  pământ. 
Cuvânt  pe  care  în  anul  acesta,  de  aici,  din  fata  Sfintelor  altare,  am  dorit 
să-l  vestesc  în  faţa  voastră,  prin  gura  binecuvântaţilor  slujitori  ai  lui 
Dumnezeu,  pentru  ca  bucuria  sărbătorilor  să  fie  deplină. 

Anul  trecut  am  petrecut  Sfintele  Sărbători  ale  Naşterii  Domnului, 
ale  Anului  Nou  şi  ale  Botezului  Domnului  sub  privirea  blândă  a  Maicii 
Domnului,  care  este  ocrotitoarea  Sfintei  noastre  Biserici. 

Anul  trecut  v-am  vorbit  despre  Mama  Pruncului,  iar  acum,  cu 
smerenie  şi  cu  bucurie  mare,  doresc  să  vă  vorbesc  despre  Pruncul 
Mamei,  despre  Dumnezeiescul  Fiu  al  Măriei  şi,  în  lumina  naşterii  Lui, 
să  vă  grăiesc  despre  fiii  noştri  cei  trupeşti,  care  sunt  destinaţi  să  de¬ 
vină  „fii  ai  lui  Dumnezeu 11  (Rom.  8,16). 

Mama  şi  copilul  sunt  două  fiinţe  care  nu  pot  fi  despărţite.  Cine 
nu  cinsteşte  pe  mamă,  întristează  şi  răneşte  adânc  pe  fiul  mamei.  Cine 
iubeşte  pe  fiu,  aduce  cea  mai  mare  bucurie  mamei.  Aşa  este  în  viata 
noastră  a  tuturor.  Aşa  este  şi  în  viata  cea  dumnezeiască,  în  viata  cea 
cerească.  Cinstea  pe  care  o  dăm  Maicii  Domnului,  în  mod  cu  totul 
deosebit,  bucură  pe  Fiul  ei,  pe  Domnul  nostru  Iisus  Hristos. 

IUBIŢII  MEI  FRAŢI, 

Pe  drept  cuvânt,  aşa  cum  spun  Sfinţii  Părinţi,  de  la  facerea  lumii 
nu  s-a  întâmplat  o  minune  mai  mare  decât  Naşterea  Domnului. 

Naşterea  fiecărui  copil  este  de  asemenea  o  mare  minune.  îngerii 
se  bucură  şi  preamăresc  pe  Dumnezeu  când  dă  viată  la  o  nouă  făptură 
omenească,  sporind  prin  aceasta  lumina  în  univers  şi  risipind  pustiul 
şi  întunericul,  pe  care  vrăjmaşul  lui  Dumnezeu  încearcă  să-l  reverse 

pe  pământ.  Dar  mai  presus  de  orice  naştere  este  Naşterea  Domnului 
nostru  Iisus  Hristos  şi  fără  Naşterea  Fiului  lui  Dumnezeu  în  lume,  lu¬ 
mea  ar  fi  fost  lipsită  de  lumină  şi  de  har,  de  viaţă  dumnezeiască  din 
care  izvorăşte  lumina  şi  viaţa  cea  adevărată. 

Toţi  copiii  care  s-au  născut  din  femei,  din  fiicele  Evei,  ar  fi  fost 
condamnaţi  la  moarte,  la  nefericire,  la  osândă  veşnică  dacă  nu  s-ar 
fi  născut  din  Fecioara  Maria  Domnul  nostru  Iisus  Hristos,  Care  este 
„  . .  Dumnezeu  tare,  biruitor ,  Domn  al  păcii,  Părinte  al  veacului  ce  va 
să  fiek<  după  cum  ne-a  descoperit  Dumnezeu  prin  proorocul  Isaia. 

IUBIŢII  MEI  FII  SUFLETEŞTI, 

După  ce  ne-am  bucurat  de  Naşterea  Domnului,  să  ne  întoarcem 
acum  cu  faţa  spre  copiii  noştri,  care  şi  nouă  şi  lui  Dumnezeu  îi  sunt 
atât  de  dragi,  iar  Domnul  nostru  Iisus  Hristos  ne  cere  tuturor:  „Lăsaţi 
copiii  să  vină  la  Mine  şi  nu-i  opriţi . . (Lc.  18,16). 

în  casa  unui  creştin  am  întâlnit  un  copil,  care  parcă  era  un  înger.  . 
Eu  cred  că  dacă  copiii  nu  s-ar  fi  născut  cu  păcatul  strămoşesc  ar  fi 
fost  mai  presus  de  îngeri  în  faţa  lui  Dumnezeu.  După  cum  spune  un 
mare  teolog:  „îngerul  e  numai  slujitor  al  lui  Dumnezeu  şi  al  omului ,  pe 
când  omul  e  şi  stăpânitor . . .  Omul,  fiind  creat  după  chipul  lui  Dum¬ 
nezeu,  nu  e  numai  pentru  aceea  mai  mare  ca  îngerii,  ci  şi  pentru  că 
are  puterea  susţinătoare  şi  roditoare  de  viată V 

Copiii  au  trup  şi  suflet,  în  timp  ce  îngerii  sunt  numai  duhuri;  pu¬ 
ternice,  slujitoare,  nemuritoare,  create  prin  cuvânt  de  Dumnezeu. 

Copiii  fac  parte  din  creatura  pe  care  Dumnezeu  a  făcut-o  după 
„chipul  şi  asemănarea  Sa“  (Fac.  1,26 — 27).  Această  făptură  a  fost  în¬ 
zestrată  de  Dumnezeu,  pe  lângă  trup  material  şi  cu  suflet,  care  este 
scânteia  miraculoasă,  misterioasă,  numită  şi  „suflare",  „viaţă",  „suflet" 
dat  omului  de  Dumnezeu  şi  prin  aceasta,  după  cum  ne  spune  Scriptura, 
„s-a  făcut  omul  fiinţă  vie"  (Fac.  2,7). 

îngerii  nu  cresc  şi  nu  se  înmulţesc  aşa  cum  a  rânduit  Dumnezeu 
oamenilor,  cărora  le-a  zis:  „Creşteţi  şi  vă  înmulţiţi  Şi  umpleţi  pamân - 
iui"  (Fac.  2,28).  Starea  îngerilor  este  acum  mereu  aceeaşi,  în  timp  ce 
omul  este  înzestrat  de  Dumnezeu  cu  voinţă  şi  dorinţă  de  a  se  desă¬ 
vârşi,  aşa  cum  Cel  Desăvârşit,  Fiul  lui  Dumnezeu,  ce  S-a  întrupat 
pentru  Mântuirea  noastră,  a  poruncit  tuturor  celor  născuţi  din  Adam: 
„Fiţi,  dar,  voi  desăvârşiţi  precum  Tatăl  vostru  Cel  ceresc  desăvârşit 
este “  (Mt.  5,48). 

Modelul  desăvârşirii  noastre  ne-au  fost  daţi  copiii,  după  cum  ne 
învaţă  Cuvântul  lui  Dumnezeu,  care  zice:  „De  nu  vă  veţi  întoarce  şi 
nu  veţi  fi  precum  pruncii,  nu  veţi  intra  în  împărăţia  cerurilor u  (Mt. 
18,3)  şi  ca  o  împlinire  şi  mai  înaltă  Mântuitorul  zice:  „Lăsaţi  copiii  să 
vină  la  Mine  şi  nu-i  opriţi,  căci  a  unora  ca  aceştia  este  împărăţia  lui 
Dumnezeu u  (Mc.  10,14).  Dar  ceea  ce  trebuie  să  cunoaştem  toţi  este 


1  Dumitru  Stăniloae,  Dogmatica,  Bucureşti  1978,  voi.  I,  p.  428 — 429. 

cuvântul  pe  care  l-a  spus  Iisus  Hristos,  zicând:  „ Cine  va  primi  un 
prunc  ca  acesta  în  numele  Meu,  pe  Mine  mă  primeşte “  (Mt.  18f5).  De 
acest  cuvânt  se  miră  şi  îngerii  pentru  că  prin  acest  cuvânt  Fiul  lui 
Dumnezeu  ne  descoperă  tuturor  că  El,  Mântuitorul  lumii,  se  identi¬ 
fică  cu  toţi  copiii  de  pe  pământ.  De  aceea,  ca  un  avertisment,  Domnul, 
având  în  vedere  în  primul  rând  copiii,  zice:  „Cine  va  sminti  pe  unul 
dintre  aceştia  mici,  care  cred  în  Mine,  mai  bine  i-ar  fi  lui  să  i  se  atârne 
o  piatră  de  moară  de  gât  şi  să  fie  aruncat  în  adâncul  mării "  (Mt.  18,6) 
şi  continuă  mai  departe  Domnul:  „Vede/i  să  nu  dispreţuiţi  pe  unul  din 
aceşti  mici,  că  zic  vouă:  Că  îngerii  lor  în  ceruri  pururea  văd  faţa  Ta¬ 
tălui  Meu  care  este  în  ceruri “  (Mt.  18,10).  Pentru  ca  să  înţelegem  şi 
mai  mult  cinstea  înaltă  pe  care  Iisus  Hristos  a  acordat-o  copiilor  să 
ascultăm  încă  un  cuvânt  pe  care  Domnul  l-a  rostit  când  cei  şaptezeci 
şi  doi  de  ucenici  s-au  întors  „cu  bucurie  zicând:  Doamne,  şi  demonii 
se  supun  în  numele  Tău  . .  în  acel  ceas  —  zice  Scriptura  —  El  s-a  bu¬ 
curat  în  Duhul  Sfânt  şi  a  zis :  Te  slăvesc  pe  line,  Părinte ,  Doamne  al 
cerului  şi  al  pământului  ce  ai  ascuns  acestea  de  cei  înţelepţi  şi  de  cei 
pricepuţi  şi  le-ai  descoperit  pruncilor “  (Lc.  10,17.21). 

Din  toate  acestea  vedem  cât  de  mult  iubeşte  Dumnezeu  copiii,  cât 
de  mult  îi  preţuieşte  Iisus  Hristos,  cât  de  multă  şi  mare  grijă  poartă 
Fiul  lui  Dumnezeu  copiilor.  Care  de  dragul  fiilor  lui  Adam  a  acceptat 
să  vină  între  noi  ca  un  copil  plăpând,  dar  în  trupul  acela  firav  şi  mi¬ 
nunat,  Care  s-a  născut  într-o  peşteră  rece  şi  întunecoasă,  era  Cel  ce  a 
existat  din  eternitate,  Care,  împreună  cu  Tatăl,  a  făcut  cerul  şi  pă¬ 
mântul  şi  pe  om.  Prin  Naşterea  Domnului  vedem  în  fiecare  copil  stră¬ 
lucind  chipul  lui  Dumnezeu  şi  cunoaştem  că  ei,  copiii,  sunt  comoara 
cea  mai  sfântă  şi  mai  scumpă  pe  care  o  primim  de  la  Dumnezeu.  De 
aceea  este  firesc  să  avem  o  grijă  deosebită  de  această  comoară  dum¬ 
nezeiască,  de  acest  dar  ceresc,  de  acest  mugur  de  viaţă  ce  luminează 
pământul  când  se  naşte,  umple  de  bucurie  familia  şi  casa,  sporeşte 
puterea  părinţilor  şi  mângâie  bătrâneţile  noastre. 

Când  se  naşte  un  copil  şi  cerurile  se  luminează  şi  se  bucură.  în¬ 
gerii  pregătesc  un  lăcaş  şi  pentru  sufletul  noului  născut,  iar  arhan¬ 
ghelii,  după  porunca  lui  Dumnezeu,  trimit  un  înger  păzitor  care  să 
apere  şi  pe  mamă  şi  făptura  cea  nouă,  pruncul,  pe  care  mama  l-a  pur¬ 
tat  la  sânul  ei  nouă  luni. 

Dumnezeu,  la  naşterea  unui  copil  ia  aminte,  pentru  că  o  naştere 
este  o  nouă  geneză.  O  nouă  lume  a  apărut  în  sânul  universului.  Copi¬ 
lul  nou  născut,  această  făptură  care  este  mică  din  punct  de  vedere 
fizic  dar  prin  sufletul  lui,  prin  scopul  lui,  prin  ceea  ce  Dumnezeu  i-a 
hărăzit,  el  este  un  univers,  o  lume  mai  importantă  şi  mai  de  preţ  de¬ 
cât  lumea  întreagă,  după  cum  ne  învaţă  Cuvântul  lui  Dumnezeu  care 
zice:  „Ce-i  va  folosi  omului ,  dacă  va  câştiga  lumea  întreagă  iar  sufle¬ 
tul  său  îl  va  pierde?  Sau  ce  va  da  omul  în  schimb  pentru  sufletul  său?“ 
(Mt.  16,26). 

Un  suflet  de  om,  un  om  în  totalitatea  lui,  înaintea  lui  Dumnezeu 
este  mai  important,  mai  de,  preţ  decât  tot  universul,  decât  „lumea 
întreagă “  cum  aşa  de  minunat  se  exprimă  Domnul  nostru  Iisus  Hristos. 

La  naşterea  unui  copil  toată  făptura  se  minunează  şi  se  întreabă: 
„Ce  va  fi  oare,  acest  copil?"  (Lc.  1,66).  Pentru  că  noul  născut,  care  este 
înzestrat  de  Dumnezeu  cu  Suflet  şi  Voinţă  liberă,  poate  deveni  un  sa¬ 
vant,  un  erou,  un  sfânt,  adică  un  om  desăvârşit  sau  un  demon.  Poate 
deveni  un  mare  binefăcător  al  omenirii  sau  un  tiran,  care  să  aducă  pe 
pământ  mult  rău,  multe  nenorociri,  multe  dureri,  multă  suferinţă  şi 
moarte,  după  cum  se  va  folosi  de  marele  dar  pe  care  omul  l-a  primit 
de  la  Dumnezeu,  prin  care  poate  face  bine  sau  rău,  poate  respecta 
sau  poate  dispreţui  poruncile  lui  Dumnezeu  urmând  îndemnul  diavo¬ 
lului,  care  încearcă  mereu  ca  fiii  lui  Adam  să  se  răzvrătească  împo¬ 
triva  lui  Dumnezeu.  De  aceea  la  naşterea  unui  copil  toate  puterile  ce¬ 
reşti  se  adună  împrejurul  mamei  care  naşte  şi  în  jurul  leagănului  ca  în 
jurul  unui  altar,  în  care  noua  făptură  se  află  şi  se  întreabă  şi  ei: 
„ce  va  fi  pruncul  acesta?'1.  Dar  mai  mult  decât  toată  lumea,  sunt  da¬ 
tori  părinţii  să  se  întrebe:  „Ce  va  fi  pruncul  acesta?  Această  întrebare 
trebuie  să  şi-o  pună  şi  naşii  şi  preotul  care-1  botează  şi  Biserica  şi 
şcoala  şi  societatea,  pentru  că  toate  şi  toţi  vor  răspunde  în  faţa  lui 
Dumnezeu  de  sufletul  copilului,  de  viaţa  şi  de  mântuirea  noului 
născut. 

Iubim  copiii! 

Cine  nu  iubeşte  copiii? 

Şi  Dumnezeu  şi  îngerii  şi  oamenii  iubesc  copiii.  Dar  noi  oamenii, 
începând  cu  părinţii  copiilor  şi  cu  toţi  cei  ce  sunt  însărcinaţi  de  Dum¬ 
nezeu  cu  o  răspundere  în  lumea  aceasta,  trebuie  să  nu  uităm  că  prima 
datorie  a  tuturor  este  să  avem  grijă  de  copii.  Să  creăm  copiilor  con¬ 
diţii  ca  să  poată  creşte  frumoşi  şi  sănătoşi  cu  trupul  şi  cu  sufletul,  după 
cum  zice  Scriptura:  „îngrijiţi  de  copiii  voştri  şi  ii  creşteţi  întru  învă¬ 
ţătura  şi  cercetarea  Domnului ".  Dacă  mama  este  cel  dintâi  dascăl 
pentru  copil,  atunci  toţi  avem  sarcina  să  creăm  mamelor  condiţii  ca 
să-şi  poată  face  datoria  de  mamă.  în  mâna  lor,  în  mâna  mamelor,  stă 
viaţa  sau  moartea  copiilor.  Dar  ele  au  nevoie  de  ajutorul  tuturor.  Fie¬ 
care  bărbat  trebuie  să  fie  un  stâlp  pe  care  se  reazemă  toată  familia. 
Fiecare  tată  e  un  zid  de  cetate,  e  un  scut  ce  apără  şi  mama  şi  copilul. 
Cel  mai  strălucit  exemplu  care  ne  arată  tuturor  ce  sfântă  sarcină,  ce 
rol  important  are  bărbatul  în  casa  şi  familia  lui,  este  Sfântul  şi  Drep¬ 
tul  Iosif,  care,  deşi  Maica  Domnului  nu  era  femeia  lui,  deşi  Iisus  Hris- 
tos  nu  era  copilul  lui,  deşi  el  nu  era  decât  logodnicul  şi  îngrijitorul 
Măriei  şi  al  pruncului  Iisus,  n-o  părăseşte,  o  ocroteşte  ca  un  adevărat 
părinte,  dar  şi  ca  un  soţ  şi  tată,  pentru  că  fiecare  bărbat  este  în  pri¬ 
mul  rând,  pentru  familia  lui,  îngrijitor  şi  părinte  ocrotitor,  care  are  de 
la  Dumnezeu  sarcina  să  apere  familia,  să-şi  cinstească  casa,  să  iu¬ 
bească  cu  sfinţenie  pe  mama  copiilor  lui,  să  nu  uite  niciodată  că  din 
mâinile  lui,  va  cere  Dumnezeu  sufletul  copiilor  lui. 

Când  un  copil,  când  un  tânăr  sau  o  tânără  greşesc  şi  sunt  chemaţi 
în  faţa  justiţiei  aici  pe  pământ  ca  să  fie  pedepsiţi  pentru  fărădelegile 

pe  care  le-au  săvârşit,  pentru  păcatele  în  care  au  căzut,  după  dreptate 

ar  trebui  să  fie  chemaţi  în  faţa  judecătorilor  în  primul  rând  părinţii 

acestor  tineri,  profesorii  lor,  preotul  care  i-a  botezat,  naşii  care  i-au 
primit  în  braţe  când  aceşti  tineri  au  fost  încreştinaţi. 

Când  copiii  noştri  se  prăbuşesc  în  prăpastia  păcatului  Dumnezeu 
le  strigă  părinţilor  şi  nouă  tuturor:  Ce  aţi  făcut  cu  darul  Meu ?  Ce  aţi 
făcut  cu  copiii  voştri?  Ce  aţi  făcut  cu  aceşti  tineri  care  la  început  au 
fost  mai  frumoşi ,  mai  luminoşi  decât  florile  câmpului  şi  decât  stelele 
cerului? 

Eu,  zice  Domnul,  i-am  chemat  la  viaţă  şi  le-am  pregătit  un  loc  în 
cer,  i-am  înzestrat  cu  suflet  şi  le-am  dat  poruncă  să  meargă  pe  calea 
vieţii,  iar  voi  i-aţi  lăsat  să  meargă  pe  calea  morţii. 

Ce-aţi  făcut  cu  copiii  voştri?  Ne  va  întreba  Domnul  la  dreapta 
judecată! 

Toţi  suntem  răspunzători  pentru  copiii  lumii  care  s-au  născut  ca 
să  devină  fiii  luminii,  fiii  zilei,  fiii  lui  Dumnezeu  (I  Tes.  5,5). 

O  mare  răspundere  revine  oricărei  societăţi  de  soarta  copiilor  şi 
din  motive  pământeşti,  din  motive  umanitare,  dar  mai  ales  din  motive 
cereşti. 

Umanismul  adevărat  îşi  are  izvorul  mai  presus  de  toate  interesele 
pământeşti,  lumeşti,  trupeşti,  îşi  are  izvorul  în  legea  lui  Dumnezeu. 
Dragostea,  respectul,  mila  şi  dreptatea  pe  care  suntem  datori  să  le 
acordăm  omului,  sunt  de  natură  divină.  Dumnezeu  le-a  aşezat  pe  toate 
acestea  şi  dacă  omul  nu  le  respectă,  batjocoreşte  pe  Dumnezeu  şi  va 
răspunde  de  ele  în  faţa  dreptăţii  Lui. 

Aşadar,  nu  numai  din  motive  umanitare  ne  porunceşte  Biserica  lui 
Hristos  să  avem  grijă  de  copii,  ci  pentru  că  aşa  cere  dreptatea  lui 
Dumnezeu  şi  pentru  că  aceasta  este  dorinţa  cea  mai  mare  a  Mântui¬ 
torului  nostru  Iisus  Hristos,  Care  văzând  pe  cei  ce  nu-i  lasă  pe  copii 
să  vină  la  El  „S-a  mâhnit  şi  le-a  zis :  Lăsaţi  copiii  să  vină  la  Mine  şi 
nu-i  opriţi  căci  a  unora  ca  aceştia  este  împărăţia  lui  Dumnezeu u  (Mc. 
10,14). 

Omul  a  fost  înzestrat  de  Dumnezeu  cu  multe  şi  mari  daruri,  iar 
îngerii  sunt  şi  rămân  cei  mai  fideli  slujitori  ai  lui  Dumnezeu  şi  cei  mai 
puternici  şi  mai  buni  prieteni  şi  ocrotitori  ai  oamenilor. 

Copilul  ar  fi  în  mare  pericol  dacă  n-ar  avea  un  înger  păzitor.  O 
grijă  deosebită  acordă  îngerii  copiilor,  de  aceea  şi  copiii  iubesc  foarte 
mult  pe  îngeri  şi  mereu  se  roagă  şi  zic:  „înger,  îngeraşul  meu  ce  mi 
te-a  dat  Dumnezeu ,  totdeauna  fii  cu  mine  şi  mă-nvaţâ  să  fac  hine. 
Eu  sunt  mic,  tu  mă  fă  mare,  eu  sunt  slab,  tu  fă-mă  tare  şi-n  tot  locul 
mă-nsoţeşte  şi  de  rele  mă  fereşte 


t  IUSTINIAN 

Episcopul  Maramureşului  şi 
Sătmarului 

t  IO  AN 

DIN  MILA  LUI  DUMNEZEU,  EPISCOP  AL  COVASNEI 

ŞI  HARGHITEI 

Iubitului  nostru  cler,  cinului  monahal  şi  drcptcredincioşilor  creştini, 
har  şi  pace  de  la  Dumnezeu-Tatăl,  iar  de  la  noi  părintească  binecuvântare. 

„Mărire  întru  cei  de  sus  lui  Dume- 
nezeu  şi  pe  pământ  pace,  între  oameni 
bunăvoire". 

(Lc.  2,  14) 


Iubiţii  mei  fii  duhovniceşti, 

Măritul  praznic  al  Naşterii  Domnului  şi  Mântuitorului  nostru  Iisus 
Hristos  a  sosit  cu  pace  iarăşi  pe  pământ  şi  în  inimile  celor  iubitori  de 
Hristos. 

Nu-i  casă  de  români  în  care  să  nu  răsune  la  această  sărbătoare  mi¬ 
nunatele  colinde  care  vestesc  prin  versuri  şi  cântul  lor  marea  bucurie 
a  Naşterii  Domnului. 

Se  bucură  astăzi  pruncii,  că  Cel  născut  în  peştera  din  Betleem  e 
„mititel"  ca  ei;  se  bucură  însă  şi  bătrânii  care  au  pe  buzele  lor  rugăciu¬ 
nea  dreptului  Simeon  „Acum  slobozeşte  pe  robul  tău,  Stăpâne,  că  vă¬ 
zură  ochii  mei  mântuirea  Ta“  (Lc.  2,  29). 

Această  bucurie  a  Naşterii  Domnului  nostru  Iisus  Hristos  nu  se  li¬ 
mitează  doar  la  om  ci  ea  cuprinde  şi  lumea  îngerilor,  căci  ei  sunt  aceia 
care  au  cântat  în  acea  sfântă  noapte:  „Măriire  întru  cei  de  sus  lui  Dum¬ 
nezeu  şi  pe  pământ  pace,  între  oameni  bună  voire!"  (Lc.  2,  14). 

Iată  deci  dimensiunea  acestei  sărbători,  ea  cuprinde  cerul  şi  pă¬ 
mântul  —  acum  „Cel  fără  de  început",  prin  Naşterea  Sa  din  Pururea 
Fecioara  Maria,  întăreşte  comuniunea  sfântă  între  Dumnezeu,  îngeri 
şi  om  —  între  cer  şi  pământ. 

Naşterea  unui  prunc  este  prilej  de  bucurie  în  sânul  oricărei  familii 
care  îşi  poartă  paşii  spre  Sfânta  Biserică.  Aceasta  nu  numai  pentru  nă¬ 
dejdea  părinţilor,  că  la  bătrâneţile  lor  vor  avea  un  ajutor,  ci  fiindcă  se 
împlineşte  şi  porunca  dumnezeiască  dată  primilor  oameni  „Creşteţi  şi  vă 
înmulţiţi  şi  umpleţi  pământul"  (Fc.  1,  28). 

Cât  de  mare  este  însă  bucuria  întregii  familii  a  neamului  omenesc, 
când  la  „plinirea  vremii"  s-a  născut  Domnul  şi  Mântuitorul  nostru  Iisus 
Hristos.  El  n-a  venit  doar  pentru  mângâierea  bătrâneţilor  unei  familii 
oarecare,  ci  luând  chip  de  rob,  a  petrecut  printre  oameni,  prin  jertfa  Sa 
izbăvind  neamul  nostru  din  robia  păcatului  şi  a  morţii  în  care  căzuse 
prin  păcatul  neascultării. 

De  astăzi  nu  mai  suntem  osândiţi  la  moarte,  căci  Viaţa  a  venit  la 
noi  şi  în  noi  cei  ce  ne  împărtăşim  din  potirul  vieţii  veşnice  —  am  devenit 
după  acest  moment  crucial  din  istoria  mântuirii  neamului  omenesc,  fiii 

îndurării  lui  Dumnezeu  —  prin  tot  ce  a  făcut  Fiul  Său  pentru  noi  — 
iarăşi  primindu-ne  întru  ale  Sale. 

Această  sfântă  sărbătoare  a  Naşterii  Domnului  nostru  Iisus  Hristos 
este  una  dintre  cele  mai  pline  de  mireasma  căminului  părintesc.  Este  o 
sărbătoare  a  întregii  lumi  creştine,  trăită  însă  foarte  intens  şi  în  sânul 
familiei,  este  sărbătoarea  care  ne  adună  pe  toţi  la  vatra  casei  părinteşti. 
Acum  fiecare  casă  de  creştini  devine  o  peşteră  a  Betleemului,  iar  în 
colindele  lor,  copiii  ne  aduc  în  faţă  graiurile  profeţilor  şi  ale  îngerilor. 
Acel  „Astăzi  s-a  născut  Hristos44  ni  se  descoperă  şi  nouă,  îl  trăim  în  con¬ 
textul  liturgic,  aşa  cum  l-au  trăit  păstorii  şi  îngerii  la  Betleem  în  urmă 
cu  aproape  două  milenii. 


Fraţi  creştini, 

Iubirea  părintească  a  lui  Dumnezeu  n-a  părăsit  pe  om  după  căderea 
acestuia  în  păcatul  neascultării,  i-a  făgăduit  totuşi  izbăvirea.  Aceasta  a 
venit  însă  numai  după  ce  omul  a  gustat  din  „roşcovele44  acestei  vieţi 
departe  de  Creatorul  şi  Binefăcătorul  său. 

La  plinirea  vremii,  Tatăl  cel  ceresc  a  trimis  pe  Fiul  Său  cel  Unul 
Născut,  care  umilindu-se  până  la  moarte  pe  cruce,  a  spălat  păcatul  ne¬ 
ascultării  omului  surpând  vrăjmăşia  dintre  pământ  şi  cer,  împăcând  pe 
om  cu  Dumnezeu. 

în  duhul  păcii  divine  a  venit  Pruncul  Iisus  pe  acest  pământ  şi  pe 
aceasta  a  propovăduit-o  în  răstimpul  activităţii  Sale  publice  în  spaţiul 
„pământului. făgăduit44. 

Cel  ce  s-a  născut  astăzi  în  peştera  din  Betleem  ne-a  împăcat  cu  Dum¬ 
nezeu  şi  ne-a  arătat  calea  împăcării  cu  semenii  noştri  „pe  pământ  pace, 
între  oameni  bunăvoire44  (Lc.  2,  14). 

împăcarea  ne-a  venit  în  dar  —  după  cum  ne  spune  Sfântul  Apostol 
Pavel:  „în  dar  sunteţi  mântuiţi44  (Efes.  2,  8).  Darul  ni  l-a  făcut  Hristos 
Domnul  pe  care  profetul  Isaia  îl  numea  „Domn  al  păcii44  (Is.  9,  6). 

El  ne-a  deschis  cerul  şi  ne-a  făcut  cu  putinţă  să  devenim  fii  iubiţi 
ai  lui  Dumnezeu,  fii  cu  dreptul  de  a  moşteni  împărăţia  veşnică,  gătită 
pentru  toţi  cei  ce  se  închină  „soarelui  dreptăţii44  răsărit  nouă  din  Pururea 
Fecioara  Maria  în  peştera  Betleemului. 

Iisus  Hristos  Domnul  ne-a  învăţat  să  credem  că  avem  un  Părinte 
ceresc,  că  puterea,  înţelepciunea,  bunătatea  şi  sfinţenia  Lui  sunt  fără 
margini.  El  este  stăpânul  vieţii  noastre,  dar  şi  părintele  nostru  iubitor. 

De  aceea,  voia  Lui  se  cuvine  să  i-o  împlinim  spre  mărirea  Lui  şi 
fericirea  noastră  veşnică. 

Iubiţi  credincioşi, 

Există  o  viaţă  viitoare,  viaţa  veşnică  pentru  care  ne  pregătim  acum. 
Viaţa  de  aici  este  numai  „tinda44  celei  de  dincolo,  noi  trecem  prin  această 
viaţă  doar  ca  să  ajungem  în  „casa  Tatălui44  —  întru  împărăţia  lui  Dum¬ 
nezeu,  căci  „nu  avem  aici  cetate  stătătoare,  ci  o  căutăm  pe  cea  care  va 
să  fie44  (Evr.  13,  14). 

Pentru  a  ajunge  în  această  ,, cetate  stătătoare"  creştinii  primelor 
veacuri  „au  îndurat  batjocuri  şi  bătăi,  ba  şi  lanţuri  şi  temniţă,  au  fost 
ucişi  cu  pietre,  au  fost  ferestruiţi,  au  fost  supuşi  la  cazne,  au  murit  ucişi 
de  sabie,  în  cojoace  în  piei  de  capre  au  pribegit,  răbdând  lipsuri,  strâmto¬ 
rări  şi  tot  felul  de  răutăţi"  (Evr.  11,  36). 

Toate  acestea  le-au  răbdat  cu  ostăşească  jertfelnicie,  ştiind  că  în 
„noua  cetate"  a  celor  mântuiţi  nu  se  intră  decât  în  haina  de  nuntă  spă¬ 
lată  prin  jertfă  şi  lacrimile  pocăinţei.  Modelul  viu  în  toate  acestea  le-a 
fost,  rămânând  şi  pentru  noi,  însuşi  Mântuitorul  Iisus  Hristos.  El  a  fost 
Acela  care  s-a  smerit  pe  sine  „chip  de  rob  luând"  ca  să  ne  arate  calea 
mântuirii. 

Palatul  unde  s-a  născut  Mântuitorul  a  fost  o  peşteră  din  Betleem, 
iar  leagăn  i-a  fost  ieslea.  Cu  câtă  smerenie  se  vor  fi  închinat  păstorii  şi 
magii,  Pruncului  Iisus  pe  care  aşteptau  să-l  găsească  în  palate  împără¬ 
teşti. 

De  ce  a  trebuit  să  vină  în  lume  iarăşi  Fiul  lui  Dumnezeu  şi  să  pe¬ 
treacă  printre  oameni,  când  aflăm  din  Sfânta  Scriptură  că  Dumnezeu 
a  trimis  mereu  profeţi  poporului  ales  pentru  a-1  călăuzi  spre  o  viaţă 
fără  de  prihană? 

Profeţii  au  fost  făclii  aprinse  pe  drumul  cel  mare  al  istoriei  lumii 
afundate  în  întunericul  închinării  la  idoli  şi  al  tuturor  credinţelor  pă¬ 
gâne.  Ei  au  povăţuit  lumea  spre  Dumnezeu  şi  au  vestit  venirea  Mântuito¬ 
rului  la  „plinirea  vremii",  dar  de  mântuit  nu  o  puteau  mântui. 

Adam  şi  urmaşii  lui  păcătuiseră  faţă  de  Dumnezeu  şi  numai  Dum¬ 
nezeu  îi  putea  slobozi  din  robia  păcatului  şi  a  morţii  în  care  căzuseră 
prin  neascultare.  Căci  „Aşa  a  iubit  Dumnezeu  lumea  încât  şi  pe  Fiul  Său 
cel  Unul  Născut  L-a  dat  ca  tot  cel  ce  crede  Intr-însul  să  nu  piară  ci  să 
aibă  viaţă  veşnică"  (In.  3,  16),  sau  precum  ne  învaţă  una  din  cântările 
noastre  bisericeşti  „Împăratul  cerurilor  pentru  iubirea  de  oameni  pe  pă¬ 
mânt  S-a  arătat  şi  cu  oamenii  a  petrecut". 

Venirea  Sa  pe  pământ  nu  a  fost  una  în  palatele  împărăteşti,  ci  după 
cum  auzim  şi  în  colinda  noastră  românească: 

„In  coliba  păstorească 
Vrut-a  Domnul  să  se  nască". 

Aceasta  a  făcut  ca  să  ne  arate  încă  din  leagăn  că  va  fi  prietenul  să¬ 
racilor,  ajutorul  necăjiţilor  şi  nădejdea  celor  fără  de  nădejde.  Ne  învaţă 
apoi,  că  „Cel  ce  vrea  să  fie  mai  mare  să  fie  tuturor  slugă"  (Mt.  20,  26). 

Din  iubire  de  oameni  s-a  arătat  împăratul  Cerurilor  pe  pământ  ca 
să  ne  înveţe  înţelepciunea  cea  dumnezeiască,  cea  nepieritoare,  prin  cuvânt 
şi  prin  faptă.  Şi  tot  din  nemărginita  Sa  iubire  s-a  arătat  în  trup  „ca  să  lu¬ 
mineze  celor  ce  şedeau  întru  întuneric  şi  în  umbra  morţii  şi  să  îndrepteze 
picioarele  noastre  pe  calea  păcii"  (Lc.  1,  79). 

Hristos  Domnul  ne-a  învăţat  să  credem  în  bunătatea  negrăită  a  Ta¬ 
tălui  Celui  din  ceruri  care  îşi  dă  Fiul  drept  preţ  de  răscumpărare  din  ro¬ 
bia  păcatului  şi  a  morţii.  El  ne-a  învăţat  să  credem  în  purtarea  de  grijă 
a  Duhului  Sfânt  —  „vistierul  bunătăţilor  şi  dătătorul  de  viaţă".  Tot  El 

ne-a  descoperit  neasemuita  valoare  a  sufletului  şi  ne-a  arătat  grija  ce 
trebuie  să  o  avem  de  neprihănirea  lui  „Căci  ce  ar  folosi  omului  de  ar  do¬ 
bândi  lumea  toată,  iar  sufletul  său  şi-l  va  pierde?  sau  ce  ar  da  omul 
în  schimb  pentru  sufletul  său?44  (Mt.  16,  26). 

Mântuitorul  ne-a  îndreptat  paşii  pe  calea  păcii  şi  a  bunei  voiri  între 
oameni  îndemnându-ne  să  săvârşim  faptele  dreptăţii  şi  să  ne  iubim  unii 
pe  alţii  aşa  cum  El  ne-a  iubii  pe  noi. 

Iubiţi  fii  duhovniceşti, 

Noi  cei  de  astăzi  ne  mirăm  cum  Cel  ce  a  făcut  cerul  se  pogoară  pe 
pământ;  că  Cel  născut  din  veci,  din  Tată  fără  de  mamă,  la  „plinirea 
vremii“  se  naşte  din  Mamă  fără  de  Tată;  că  Cel  ce  umple  cerul  şi  pă¬ 
mântul  şi  cele  dedesubt  încape  într-o  iesle  a  dobitoacelor. 

Ne  mirăm,  dar  de  înţeles  nu  putem  înţelege  taina  cea  mare  a  creş¬ 
tinătăţii:  cum  „Dumnezeu  S-a  arătat  în  trup,  S-a  îndreptat  în  Duhul, 
a  fost  văzut  de  îngeri,  a  fost  propovăduit  între  neamuri,  a  fost  crezut  în 
lume  şi  S-a  înălţat  întru  slavă44  (I  Tim.  3,  16). 

Credem,  nu  fiindcă  am  înţelege  ci  pentru  faptul  că  ni  s-a  propovă¬ 
duit  de  Sfinţii  Apostoli  care  au  fost  martorii  celor  propovăduite  de  ei 
despre  Hristos  Dumnezeul  nostru. 

Sfinţii  Apostoli  L-au  văzut  în  trup,  ei  I-au  auzit  cuvântul,  ei  l-au 
urmat  în  drumurile  Sale,  au  fost  de  faţă  chiar  la  pătimirea  Sa  pe  cruce 
şi  tot  ei  au  avut  marea  bucurie  să  vadă  cu  ochii  lor  trupeşti  pe  Cel  ce 
a  înviat  a  treia  zi  din  mormânt  şi  S-a  înălţat  întru  slavă. 

Fără  credinţă,  în  faţa  tainei  întrupării  Cuvântului  am  rămâne  ca 
nişte  peşti,  fără  de  glas,  cum  „a  fost  între  cei  de  jos  şi  de  cei  de  sus 
nicidecum  nu  S-a  depărtat  Cuvântul  cel  necuprins;  că  pogorârea 
lui  Dumnezeu  n-a  fost  cu  mutare  din  loc,  ci  naştere  din  Fecioară44  (Aca¬ 
tistul  Bunei  Vestiri). 

Dumnezeu  n-a  aşteptat  asemenea  părintelui  din  Evanghelie  pe  fiul 
său  cel  rătăcit,  ci  a  trimis  pe  Fiul  Său  pe  pământ  să  ne  înveţe  şi  să  ne 
îndrepteze  pe  calea  vieţii  celei  veşnice. 

Părintele  Ceresc  nu  ne-a  lăsat  până  în  sfârşit  să  ne  hrănim  cu  „roş¬ 
cove44,  ci  aici,  pe  pământ,  departe  de  El  ,când  încă  noi  nici  nu  gândeam 
la  a  noastră  întoarcere,  El  ne  trimite  „pâinea  cea  cerească44,  pâinea  vieţii 
—  pâinea  nemuririi  noastre. 

Naşterea  Domnului  nostru  Iisus  Hristos  este  începătura  mântuirii 
noastre,  este  lucrarea  prin  care  Bunul  Dumnezeu  zideşte  a  doua  oară  lu¬ 
mea  ce  căzuse  prin  păcatul  neascultării. 

Hristos  Domnul  a  întruchipat  în  petrecerea  Sa  pe  pământ  purtarea 
cea  mai  aleasă  a  unui  fiu  faţă  de  părintele  său,  pentru  ca  să  înţelegem 
toţi  credincioşii  că  voia  Părintelui  Ceresc  este  să  trăim  o  viaţă  sfântă,  de 
„casnici  ai  lui  Dumnezeu44  vieţuind  în  pace  şi  bunăvoie.  Voia  lui  Dumne¬ 
zeu  descoperită  deplin  în  Fiul  Său  întrupat,  este  să  se  sălăşluiască  în  su¬ 
fletele  noastre  sfinţenia,  bucuria,  pacea,  buna-înţelegere  şi  toate  virtuţile 
care  înfrumuseţează  viaţa  oamenilor.  Acest  lucru  reiese  din  tot  contextul 
luminatului  Praznic  al  Naşterii  Domnului. 

Sfinţii  părinţi  şi  scriitori  bisericeşti  ne  arată  că  praznicele  bisericii 
noastre  nu  sunt  numai  pomeniri  ale  unor  întâmplări  sfinte  din  trecut,  ci 
prilej  de  a  le  trăi  din  toată  inima  ca  şi  cum  s-ar  întâmpla  astăzi. 

Astfel,  Crăciunul,  nu  ne  învaţă  numai  atât,  că  acum  aproape  două 
mii  de  ani  Mesia  cel  aşteptat  S-a  întrupat  pentru  noi  şi  pentru  a  noastră 
mântuire,  ci  ca  şi  noi  cei  de  astăzi  să-L  primim  pe  Hristos  în  inimă  şi  în 
viaţa  noastră. 

El  să  fie  Acela  care  ne  învaţă  şi  ne  îndrumă  pe  calea  mântuirii,  aşa 
cum  a  făcut-o  cu  Sfinţii  săi  Apostoli  şi  ucenici.  Hristos  să  fie  lumina 
fiecărui  credincios  şi  fiecărei  familii.  Credem  că  a  sosit  vremea  ca  pildă 
luând  de  la  Fiul  lui  Dumnezeu  cel  întrupat,  fiecare  credincios  să-şi  zică: 
eu  astăzi  îmi  încep  viaţa  în  Hristos  cu  recunoaşterea  greşelilor  mele  (po¬ 
căinţa),  cu  iertarea  fraţilor  mei,  cu  dragostea  faţă  de  aproapele  meu  şi 
apoi  voi  continua  cu  jertfa  pentru  el,  căci  aşa  a  făcut  Cel  ce  astăzi  S-a 
născut,  Iisus  Hristos  Domnul. 

Iubiţii  mei  fii  duhovniceşti,  aceasta  este  bucuria  Tatălui  Ceresc: 
să-şi  vadă  fiii  umblând  întru  învoirea  vieţii,  trăind  în  pace  şi  iubire 
unii  cu  alţii  şi  să  vadă  în  fiecare  om  pe  fratele  său.  Să  fim,  iubiţii  mei, 
pildă  de  împlinire  a  învăţăturilor  date  nouă  de  Mântuitorul  nostru  Iisus 
Hristos. 

Bucuria  acestui  praznic  nu  va  fi  deplină  până  nu  se  va  instaura 
pacea  lui  Hristos  pe  acest  pământ.  Vă  îndemn  ca  în  aceste  zile  să  ne  ru¬ 
găm  şi  pentru  pacea  întregii  lumi,  căci  mai  sunt  mulţi  dintre  fraţii  noş¬ 
tri,  care  astăzi  n-au  auzit  dangăt  de  clopot  ci  poate  vor  fi  auzit  doar  gla¬ 
sul  sfâşietor  al  unei  lovituri  de  obuz.  Să  nu  dăm  uitării  în  aceste  sfinte 
zile  de  sărbătoare  pe  cei  bolnavi,  pe  cei  diin  temniţe  şi  pe  toţi  fraţii 
noştri  care  aşteaptă  de  la  noi  o  dulce  mângâiere. 

Astfel  arătându-ne  creştini  şi  cu  fapta,  nu  numai  cu  numele,  ne  vom 
arăta  următori  ai  lui  Hristos  şi  vom  putea  spune  cu  apostolul:  „Nu  eu 
mai  trăiesc,  ci  Hristos  trăieşte  întru  mine“  (Gal.  2,  20). 

Rog  pe  bunul  Dumnezeu  să  vă  învrednicească  să  petreceţi  Sfintele 
*  Sărbători  ale  Crăciunului,  Anului  Nou  şi  a  Botezului  Domnului  în  pace, 
cu  sănătate  deplină  şi  a  le  ajunge  întru  mulţi  şi  fericiţi  ani. 

Al  vostru  al  tuturor,  de  tot  binele  voitor, 

t  I  O  A  N 

Episcopul  Covasnei  şi  Harghitei 


Studii  şi  articole 


CREDINCTOŞIA  BISERICII  ORTODOXE  FATA  DE 
IISUS  HRISTOS  —  CHEZĂŞIE  A  „ÎNFIERII" 

NOASTRE  DIVINE 

Revelaţia  divină  numeşte  Biserica:  „Mama"  (Apoc.  12,  1 — 5;  22, 
17—20)} 

Biserica  Ortodoxă  este  cu  adevărat  Mama  noastră,  pentru  că  ea 
a  rămas  de-a  lungul  veacurilor  desăvârşit  credincioasă  Mirelui  ei  — 
Iisus  Hristos.  Credincioşia  faţă  de  Mire  este  condiţia  fundamentală 
atât  pentru  păstrarea  numelui  ei  de  „mireasă”,  cât  şi  pentru  înfierea 
noastră  harică  de  Tatăl  prin  Iisus  Hristos  în  Duhul  Sfânt.  Sfinţenia  ei 
e  chezăşia  vocaţiei  şi  împlinirii  noastre.  Sfântul  Apostol  Pavel  aduce 
mărturie  în  acest  sens:  „vă  râvnesc  pe  voi  cu  râvna  lui  Dumnezeu, 
pentru  că  v-am  logodit  unui  singur  bărbat,  ca  să  vă  înfăţişez  lui  Hris¬ 
tos  fecioară  neprihănită”  (II  Corinteni  11,2).  Neprihănirea  este  calita¬ 
tea  esenţială  a  „Miresei*1,  iar  necredincioşia  ei  faţă  de  Hristos,  căde¬ 
rile,  erorile  Bisericii  in  istorie  devin,  precum  se  ştie,  o  tragedie  pen¬ 
tru  ea,  pentru  fiii  ei,  pentru  umanitate  şi  duc  spre  cea  mai  gravă  criză 
spirituală,  slăbind  deodată  —  conştiinţa  paternităţii  noastre  divine  prin 
Hristos,  a  maternităţii  duhovniceşti  a  Bisericii  şi  a  fraternităţii  umane 
în  general. 

Noi  credem  şi  mărturisim  că  Sfânta  Biserică  Ortodoxă  a  rămas  ne¬ 
clintită  în  această  credincioşie  divină,  precum  spune  Apostolul,  ca: 
„stâlp  şi  temelie  a  adevărului”  (I  7/m  3,15).  Ea  a  păstrat  în  numele  ei 
de  „ortodoxă”  —  „dreapta  credinţă”,  semnul  văzut  şi  mereu  mărturi¬ 
sitor  al  însuşirii  în  plinătate  a  adevărului  revelat,  fără  a-1  ştirbi  în 
vreun  fel;  nici  n-a  adăugat,  nici  n-a  scăzut  nimic  din  darul  şi  lumina 
Revelaţiei  dumnezeieşti,  iar  conştiinţa  unei  reale  înfieri  divine  ne-o 
dă  numai  această  încredinţare. 

* 

*  * 

Se  cuvine  spus  că  a  deveni  „fiu  al  lui  Dumnezeu  după  har”,  este 
pentru  om  darul  divin  suprem.  Comunicând  cu  omul  „de  la  persoană  la 
persoană”,  Dumnezeu  S-a  descoperit  din  adâncul  de  taină,  dintru  în¬ 
ceput  ca  Tată.  De  aceea  numele  şi  titlul  prin  care  Fiui  iui  Dumnezeu 
devenit  om  ne-a  învăţat  să-L  invocăm  în  rugăciunea  supremă  este 
„Tatăl  nostru”.  Şi,  călăuziţi  în  cercetarea  lor  de  Duhul  Adevărului,  is¬ 
torici  ai  religiilor  consacraţi  (spre  exemplu  Mircea  Eliade)  constată 
şi  afirmă  că  dintru  început  „rugăciunea  cea  mai  răspândită  a  omului 
dintotdeauna  se  adresează  Părintelui  din  ceruri”.2 


1  Herma  Păstorul:  8,  1;  11,  3;  Sfanţul  Ciprian,  t  258). 

2  Mircea  Eliade:  Die  Religionen  und  das  Heilige,  Salzburg,  1954,  27,  61. 

Vocaţia  umană  la  acest  mod  unic  de  relaţie  cu  Dumnezeu  se  în¬ 
temeiază  pe  o  mărturie  fundamentală  a  Sfintei  Scripturi.  In  însuşi 
actul  creator  originar,  omul  a  fost  conceput  ca  făptură  menită  înfierii 
divine.  Faptul  este  afirmat  în  mod  hotărât  în  Revelaţie.  In  acest  sens, 
Dumnezeu  a  zis:  „Să  facem  om  după  chipul  şi  după  asemănarea  Noas¬ 
tră11  (Fac.  1,26).  Precum  se  cunoaşte,  Sfântul  Vasile  cel  Mare  tâlcu- 
ieşte  acest  cuvânt  întrebând  şi  răspunzând:  „Cui  îi  spune  Dumnezeu: 
« după  Chipul  Nostru»?  Cui  altcuiva  decât  Celui  Care  este  strălucirea 
slavei  şi  Chipul  Ipostasului,  Care  este  Chipul  Dumnezeului  Celui  ne¬ 
văzut.  Deci  propriei  Sale  Icoane  vii,  Celui  Care  a  spus:  Eu  cu  Tatăl 
Una  suntem!1'.3 

Ipostasul  al  doilea  al  Sfintei  Treimi  e  deodată:  Fiul,  Chipul  şi  Cu¬ 
vântul  Părintelui  ceresc.  Şi,  acelaşi  Vasile  cel  Mare  tâlcuieşte  în  acest 
sens:  „Prin  puterea  iluminatoare  a  Duhului  Sfânt,  ochii  noştri  se  în¬ 
dreaptă  către  frumuseţea  Chipului  Dumnezeului  Celui  nevăzut  —  adi¬ 
că  Fiul  —  şi  prin  El  se  înalţă  la  spectacolul  răpitor  al  Arhetipului4  — 
adică  la  Tatăl.  De  aceea  a  şi  spus  Mântuitorul:  „Nimeni  nu  vine  la 
Tatăl  Meu  decât  prin  Mine"  (Ioan  14  ,6).  Ni  se  dezvăluie  în  acest  text 
şi  viziunea  şi  calea  înfierii  noastre  divine. 

Şi,  de  observat,  în  consens  cu  această  hotărâre,  în  actul  creator 
Dumnezeu  a  luat  mai  întâi  „ţărâna  din  pământ"  şi  zidind,  modelând 
pe  om,  DUPĂ  ACEEA  „a  suflat  în  faţa  lui  suflare  de  viaţă,  şi  s-a  făcut 
Adam  suflet  viu"  (Fac.  2,7;  I  Cor.  15,45).  Or,  la  fel,  într-o  a  doua  naş¬ 
tere  a  noastră,  Iisus  Hristos  —  Fiul  lui  Dumnezeu  întrupat,  răstignit 
şi  înviat  —  intrând  la  ucenici,  rosteşte:  „Precum  M-a  trimis  pe  Mine 
Tatăl,  şi  Eu  vă  trimit  pe  voi . . Suflă  apoi  asupra  lor  şi  le  zice: 
„Luaţi  Duh  Sfânt..."  (Ioan  20,  22).  Este  a  doua  confirmare  a  înfierii 
divine,  în  har,  pe  care  Sfântul  Chirii  al  Ierusalimului  o  tâlcuieşte  în¬ 
văţând:  „E  a  doua  oară  când  Dumnezeu  suflă  asupra  oamenilor,  pen¬ 
tru  că  suflarea  cea  dintâi  a  fost  întunecată  de  păcatele  de  bunăvoie4*.5 

Această  suflare  divină  de  viaţă,  în  cea  dintâi  ca  zidire  „originară" 
în  Adam,  iar  în  cea  de-a  doua  ca  înnoire,  ca  „naştere  din  nou"  a  omu¬ 
lui,  reprezintă  harul  divin  necreat,  insuflat  de  Acelaşi  Care  a  suflat  la 
început  harul  dumnezeiesc  şi  îndumnezeitor.  Har  împărtăşit  odată  cu 
crearea  sufletului  ca  vas  al  „harului  propriu  Fiinţei  dumnezeieşti", 
precum  adânc  tâlcuieşte  Sfântul  Grigorie  Palama,  zicând:  „A  scos  ia¬ 
răşi  la  iveală  Chipul,  întrucât  Cel  Ce  a  suflat  (în  ziua  învierii,  n.n.)  nu 
e  altul  decât  Cel  Ce  a  suflat  la  început,  şi  însuşi  Acela  prin  Care  s-a 
dat  insuflarea,  alunei  odată  cu  sufletul,  acum  în  suflet*  * 


3  Sfântul  Vasile  cel  Mare:  Omilia  a  9-a  la  Hexaimeron,  trad.  Pr.  D.  Fecioru, 
în  col.  Părinţi  şi  Scriitori  Bisericeşti,  Ed.  Inst.  Bibi.  şi  de  Mis.  Ort.  a  B.O.R.,  voi.  17, 
Bucureşti,  1986,  p.  179. 

4  CI.  St.  Basile  de  Cesarâe:  Sur  Ie  Saint  Esprit,  cap.  XVIII,  47  a,  trad.  B. 
Pruche,  in  Sources  Chr^tiennes  nr.  17  bis,  Paris,  1968,  p.  413. 

5  Sfântul  Chirii  al  Ierusalimului:  Caleheza  XVII  /  12,  trad.  Pr.  D.  Fecioru, 
Ed.  I.B.  M.O.  a  B.O.R.,  Bucureşti,  1977,  p.  478. 

6  In  Fiiocalia,  voi.  VII,  trad.  Pr.  Prof.  D.  Stăniloae,  Ed.  I.  B.  M.  O.  a  B.O.R., 
Bucureşti,  1977,  p.  389. 

Numai  un  asemenea  har,  energie  divină  necreată,  izvorând  din 
„Slava  Firii  dumnezeieşti1',  a  iubirii  şi  voinţei  Tatălui  prin  Fiul  în  Du¬ 
hul  Sfânt,  ne  poate  comunica  şi  conferi  cu  adevărat  înfierea  divină  şi 
conştiinţa  vie  a  acesteia.  O  „graţie  creată",  despre  care  se  vorbeşte 
în  teologia  apuseană  —  graţie  conferită  deci  în  ordinea  creaţiei,  a  con¬ 
diţiilor  stărilor  de  creatură  —  nu  poate  oferi  autentic  înfierea  divină. 
Dar,  „cu  harul  divin  provenit  din  vistieria  Părintelui  ceresc,  chiar  în 
starea  de  călcare  a  poruncii,  de  infidelitate",  relaţia  cu  Dumnezeu  a 
omului  căzut,  comuniunea  adâncă  a  „chipului  după  Chip“,  rămâne  de 
nedistrus.  Domnul  „pus-a  în  vistierii  adâncurile"  (Ps.  32,  7)  —  darul 
Chipului  e  păzit  în  vistieria  divină,  aşa  cum  e  păzit  pomul  vieţii  de 
heruvimi  (Fac.  3,  24),  iar  „darurile  şi  chemarea  lui  Dumnezeu  nu  se 
pot  lua  înapoi"  (Rom.  11,  29). 

Cartea  Facerii  confirmă  că  oamenii,  păstrându-şi  într-o  anumită 
măsură  credincioşia  faţă  de  Revelaţie,  spre  pildă  urmaşii  lui  Set,  sunt 
evocaţi  cu  numele  de  „fiii  lui  Dumnezeu"  (Fac.  6,  2).  Psalmistul  comu¬ 
nică  de  asemenea  mărturia  divină".  „Eu  am  zis:  dumnezei  sunteţi  şi 
toţi  fii  ai  Celui  Preaînaltu  (Ps.  81,  6). 

Viaţa  Sfântului  Ilie  şi  răpirea  lui  la  cer  într-un  asemenea  har  dum¬ 
nezeiesc,  fără  a  cunoaşte  moartea  —  semn  evident  al  păcatului  —  este 
o  dovadă  vie.  In  acelaşi  sens,  în  spiritul  Legământului  încheiat  cu 
Avraam  (Fac.  17,21),  profeţii  văd  o  familiaritate,  o  logodnă  între  Dum¬ 
nezeu  şi  poporul  lui  Israel:  „Tu  Mă  vei  numi  Tată  al  tău"  (Ier.  3,19)  — 
îi  spune  Dumnezeu  profetului.  Şi  iarăşi:  „Cu  iubire  veşnică  te-am  iu¬ 
bit,  fecioară  a  lui  Israel"  (Ier.  31,  3 — 4).  Osea  contemplă  şi  el  profetic: 
„Voi  sunteţi  fiii  Dumnezeului  Celui  viu"  (Osea  2,  2),  iar  Sfântul  Evan¬ 
ghelist  Matei,  evocând  întoarcerea  pruncului  Iisus  din  refugiul  egip¬ 
tean  (Matei  2,  15),  îl  citează  pe  acelaşi  profet  care  spusese:  „Din  Egipt 
am  chemat  pe  Fiul  Meu"  (Osea  11,  1).  Textul  se  referă  atât  la  Iisus 
Hristos,  cât  şi  la  poporul  Israel.  Astfel,  încă  din  Vechiul  Testament, 
Biserica  era  pregătită  şi  prefigurată  ca  Mireasă,  iar  credincioşii  erau 
meniţi  înfierii  divine,  în  har. 

* 

*  * 

înfierea  noastră  deplină,  definitivă,  ireversibilă,  îşi  are  temeiul 
absolut  în  faptul  întrupării  Fiului  lui  Dumnezeu.  Profund  semnificativă 
ni  se  impune  în  acest  sens  genealogia  Mântuitorului;  mai  precis,  cele 
două  genealogii  ale  Revelaţiei  Sfintei  Evanghelii:  aceea  de  „Fiu  al 
lui  Dumnezeu"  şi  aceea  de  „Fiu  al  Omului". 

Trebuie  să  observăm  că  toţi  cei  patru  evanghelişti  ne  comunică, 
fiecare  în  parte,  câte  o  genealogie  a  Mântuitorului,  grupându-se  câte 
doi: 

—  Sfinţii  Evanghelişti  Matei  şi  Luca  —  pe  cea  a  firii  umane; 

—  Sfinţii  Evanghelişti  Marcu  şi  Ioan  —  pe  cea  a  firii  divine. 

Precum  se  cunoaşte,  genealogia  Sfintei  Evanghelii  după  Matei 
pleacă  ascendent  de  la  Avraam  la  Iisus  Hristos,  descoperind  că  în 
Hristos  îşi  află  sensul  întreaga  istorie  a  lui  Israel.  Genealogia  Sfintei 
Evanghelii  după  Luca  merge  descendent  de  la  Iisus  până  la  Adam, 


STUDII  şi  ARTICOLE 


35 


dezvăluind  legătura  Mântuitorului  cu  întreaga  umanitate  recapitulată 
în  El.  Şi,  revelând  fără  echivoc  sensul  ÎNTRUPĂRII  ca  înfiere  divină 
definitivă  a  omului,  această  genealogie  unind  Divinul  cu  umanul,  făp¬ 
tura  cu  Ziditorul,  se  finalizează,  făcând  un  salt  peste  firea  umană,  în 
har:  de  la  Set  „fiul  lui  Adam"  —  la  „Adam,  fiul  lui  Dumnezeu"  (Luca 
3,  38).  Deci,  Fiul  lui  Dumnezeu  —  Cel  după  Fiinţă  —  coboară  în  lume 
din  „Sânul  Părintelui  ceresc"  (Luca  1,  35)  să  ridice  pe  Adam  „fiu  al  lui 
Dumnezeu  după  har"  —  căzut  din  har. 

Prin  ceilalţi  doi  evanghelişti,  Sfinţii  Marcu  şi  Ioan,  ni  se  reve¬ 
lează  genealogia  divină  a  Mântuitorului.  La  Sfântul  Marcu  citim:  „în¬ 
ceputul  Evangheliei  lui  Iisus  Hristos  Fiul  lui  Dumnezeu..."  (Marcu 
1,  1),  iar  în  Evanghelia  după  Sfântul  Ioan  ni  se  spune:  „La  început 
era  Cuvântul,  şi  Cuvâptul  era  la  Dumnezeu  şi  Dumnezeu  era  Cuvântul" 
(Ioan  1,  1).  Deci  ni  se  dezvăluie  aici  originea,  genealogia  Mântuitorului 
în  firea  Sa  divină. 

Astfel,  cele  două  genealogii  revelează  unirea  celor  două  firi  — 
divină  şi  umană  —  în  Persoana  lui  Dumnezeu-Cuvântul.  Şi,  totdată, 
în  acest  act  unic  se  descoperă  „scopul  fundamental  al  întrupării,  atât 
al  unirii  Creatorului  cu  creatura  Sa,  cât  şi  a  omenităţii  cu  Dumnezei¬ 
rea  . . .  într-un  singur  ipostas  compus"  —  precum  cugetă  adânc  Sfântul 
Maxim  Mărturisitorul.7  Şi,  prin  aceasta,  faptul  înfierii  divine  a  omu¬ 
lui  —  prin  filiaţia  din  veci  a  Fiului  de  o  fiinţă  cu  Tatăl.  „Iar  obârşia 
Lui",  a  Mântuitorului,  „dintru  început,  din  zilele  veşniciei"  (Miheia 
5,  I)  ne  descoperă  paternitatea  din  veci  a  Tatălui  ceresc.  Şi  trebuie 
subliniat  că  numai  întrucât  Iisus  Hristos  e  Fiu  al  lui  Dumnezeu  din 
veci,  noi  ca  făpturi  îl  putem  numi  pe  Dumnezeu  Tată,  putem  rosti 
Tatăl  nostrul 

Aşadar,  fără  credinţa  în  paternitatea  eternă  a  Tatălui,  prin  eterni¬ 
tatea  naşterii  Fiului,  orice  invocare  a  credinţei  în  Dumnezeu  ca  Tată 
(de  exemplu  Martorii  lui  Iehova)  rămâne  deşartă.  O  spune  Mântuito¬ 
rul  însuşi,  când' iudeii  care  îl  ascultau  I-au  zis  Lui:  „Un  tată  avem  — 
pe  Dumnezeu.  Le-a  zis  Iisus:  Dacă  Dumnezeu  ar  fi  Tatăl  vostru,  M-aţi 
iubi  pe  Mine,  căci  de  la  Dumnezeu  am  ieşit  şi  am  venit.  Pentru  că 
n-am  venit  de  la  Mine  însumi,  ci  EI  M-a  trimis. . .  Dar  pe  Mine,  fiindcă 
spun  adevărul,  nu  Mă  credeţi"  (Ioan  8,  41 — 45). 

Prin  credinţa  în  filiaţia  eternă  a  lui  Iisus  Hristos  şi  trimiterea  Lui 
de  la  Tatăl,  putem  dobândi  înfierea  şi  îl  putem  numi  într-adevăr  pe 
Dumnezeu  „Tatăl  nostru".  Numai  aşa  avem  intrare  prin  Fiul,  Care  este 
Uşa,  în  casa  veşniciei  (Efes.  2,  18 — 19;  Ioan  10,  9).  Numai  aşa  devenim 
fii  —  prin  şi  în  Fiul;  prin  credinţa  în  El  ca  Fiu  al  lui  Dumnezeu:  „Cel 
ce  crede  în  El  nu  este  judecat,  iar  cel  ce  nu  crede  a  şi  fost  judecat, 

fiindcă  nu  a  crezut  în  numele  Celui  Unuia  Născut,  Fiul  lui  Dumnezeu" 
(Ioan  3,  18).  Altfel  devii  rob  al  acestui  păcat  fundamental.  Şi  „  ...  ro¬ 
bul  nu  rămâne  în  casă  în  veac;  Fiul  însă  rămâne  în  veac"  (Ioan  8,  35). 


7  Sf.  Maxim  Mărturisitorul,  Răspunsul  către  Talasie,  întrebarea  60,  In  I  to¬ 
cana  3,  trad.  Pr.  Prof.  D-tru  Stăniloae,  Sibiu,  1946,  p.  325. 

Ca  Fiu,  Iisus  Hristos  îi  introduce  pe  cei  credincioşi  în  casa  eternă 
a  Părintelui  ceresc  —  pe  cei  care  au  primit  nu  un  duh  al  robiei,  cum 
arată  Sfântul  Apostol  Pavel,  ci  Duhul  înfierii,  „prin  care  strigăm: 
„AVVA  PARIN1E !“  (Rom.  8,  15) —  scopul  însuşi  al  întrupării. 

In  acest  sens,  Sfântul  Irineu,  apropiat  timpului  apostolic,  el  însuşi 
ucenic  al  bărbaţilor  apostolici,  vede  adânc  şi  clar,  în  spiritul  autentic 
al  Revelaţiei,  învăţând:  „Hristos  Iisus  Domnul  nostru,  Fiul  lui  Dumne¬ 
zeu  Cel  Preaînalt,  făgăduise  prin  Lege  şi  profeţi,  să  aducă  mântuirea 
Sa  evidentă  pentru  tot  trupul,  în  aşa  fel  încât:  El,  Fiul  lui  Dumnezeu, 
să  devină  Fiu  al  Omului,  pentru  ca,  la  rândul  său,  omul  să  devină  fiu 
al  lui  Dumnezeu".8 

De  observat,  acest  cuvânt  al  Sfântului  Irineu  va  deveni  esenţial 
tradiţiei  răsăritene,  spre  exemplu  în  formula  Sfântului  Atanasie  cel 
Mare:  „Cuvântul  lui  Dumnezeu  S-a  făcut  El  însuşi  Om,  pentru  ca  pe 
noi  oamenii  să  ne  facă  dumnezei"  (să  ne  îndumnezeiască).9 

Paternitatea  divină  oferită  omului  în  şi  prin  Iisus  Hristos,  Fiul 
Său,  este  tema  fundamentală  a  Evangheliei.  Să  analizăm  în  acest  sens 
următoarele  trei  mărturii:  cele  două  Epifanii  de  la  Iordan  şi  Tabor,  şi 
Revelaţia  prin  Sfântul  Apostol  Petru  de  la  Cezareea  lui  Filip. 

Esenţial,  mărturia  Părintelui  ceresc  la  Epifania  de  la  Iordan: 
„Acesta  este  Fiul  Meu  Cel  iubit  întru  Care  am  binevoit"  (Mafei  3,  17) 
reprezintă  investitura  solemnă,  vizibilă,  a  slujirii  mesianice  a  Fiului 
Său,  şi  inaugurează  propovăduirea  Sa  în  lume.  Dar  în  acelaşi  timp,  Fiul 
Său  Care  este  acum  şi  Fiu  al  Omului,  are  drept  mesaj  central  ai  măr¬ 
turiei  Sale  trezirea  şi  în  om  a  conştiinţei  paternităţii  divine.  Fiul  şi 
Cuvântul  Părintelui  ceresc  este  trimis  şi  vine  la  ai  Săi  (Ioan  1,  11)  şi 
îi  învaţă  de  la  început:  „Aşa  să  lumineze  lumina  voastră  înaintea  oa¬ 
menilor,  încât  să  vadă  faptele  voastre  cele  bune  şi  să  slăvească  pe 
Iatăl  vostru  Cel  din  ceruri"  (Matei  5,  16).  Astfel,  Iisus  Hristos  vrea  să 
spună:  Precum  aţi  auzit ,  Dumnezeu  nu  este  numai  Tatăl  Meu,  ci  şi 
Tatăl  vostru  Cel  din  ceruri.  Eu  am  fost  trimis  să  vă  spun  că  prin  Mine 
voi  deveniţi  «tii  ai  Săi».  Şi,  în  consens  cu  această  bună-vestire,  la  ce¬ 
rerea  ucenicilor,  El  îi  învaţă  rugăciunea:  Tatăl  nostru,  deci  invocarea, 
mărturia  lui  Dumnezeu  ca  Tată  în  rugăciune,  în  viul  vieţii  duhovni¬ 
ceşti. 

S-a  subliniat  că  Domnul,  în  Predica  de  pe  Munte,  evocă  de  12  ori 
pe  Dumnezeu  cu  numele  de  Tată,  ca  Tată  al  nostru.  Şi  Cel  Care  învaţă 
aceasta  este  Fiul  din  veşnicie  al  Părintelui  ceresc,  Fiu  Care  acum  este 
Emanuel;  şi  în  toată  atmosfera  Predicii  de  pe  Munte  se  simte  Duhul, 
prezenţa  lui  Emanuel,  a  lui  Dumnezeu  cu  noi. 

Iisus  Hristos  asigură  într-adevăr:  „Să  nu  socotiţi  că  am  venit  să  stric 
Legea  sau  Proorocii;  n-am  venit  să  stric,  ci  să  plinesc  4  (Matei  5,  17). 
Dar  câtă  deosebire  descoperă  această  mutaţie,  trecerea  de  la  lege  la 


8  Ir6n6e  de  Lyon,  Contre  Ies  H^rdsies,  trad.  Adeline  Rousseau,  III,  10,  Ed.  du 
CERF,  Paris,  1985,  p.  302. 

9  Athanase  d'Alexandrie,  Sur  l'Incarnation  du  Verbe,  54,  3,  trad.  Ch.  Kannen- 
ghieser,  Sources  Chr^tiennes,  Ed.  du  CERF,  Paris,  1973,  p.  459 — 459. 

plinătatea  „harului  şi  adevărului"  (Ioan  1,  17).  S-a  observat  că  primi¬ 
rea  Legii  s-a  făcut  In  „tunete  şi  fulgere  şi  nor  des  pe  Muntele  Sinai", 
poporul  fiind  oprit,  ne-în-stare  să  vadă  Slava  lui  Dumnezeu  (Ieşire  19, 
16 — 25).  Peste  Muntele  Fericirilor  însă  cerul  este  senin,  mulţimea  se 
îmbulzeşte  şi  se  împărtăşeşte  din  „tot  cuvântul  care  iese  din  gura  lui 
Dumnezeu"  (Matei  4,  4).  La  Sinai,  Dumnezeu  vorbeşte  prin  profet;  aici 
ne  vorbeşte  prin  Fiul  său.  Cel  Care  vorbise  odinioară  prin  Psalmist: 
„Fiul  Meu  eşti  Tu,  Eu  astăzi  Te-am  născut"  (Ps.  2,  7),  rosteşte  acum: 
„Tu  eşti  Fiul  Meu  Cel  iubit..."  (Marcu,  1,  11).  Tatăl  găseşte  de  aceas¬ 
tă  dată  bucuria  în  Fiul  Său  şi  ca  Fiu  al  Omului,  aşa  cum  nu  o  găsise 
în  Adam.  Şi  bucuria  Sa  constă  în  a  face  „fii  ai  Săi"  din  toţi  cei  care 
devin  „făcători  de  pace"  (Matei  5,  9),  cu  Dumnezeu,  cu  întreaga  Lui 
creaţie,  cu  ei  înşişi.  ,  '  1 

Transfigurarea  Legii  în  „harul  şi  adevărul  lui  Iisus  Hristos"  are 
drept  scop  ultim,  culminant  —  plinirea  poruncii  nicicând  auzite  până 
atunci:  „Fiţi,  dar,  voi  desăvârşiţi,  precum  Tatăl  vostru  Cel  ceresc  de¬ 
săvârşit  este"  (Matei  5,  48),  care  poruncă  cheamă  şi  înalţă  „chipul" 
la  „asemănare".  Sfântul  Evanghelist  Luca  traduce  „desăvârşirea"  prin 
iubire:  „Fiţi  milostivi,  precum  şi  Tatăl  vostru  este  milostiv"  (6,  36).  Se 
înţelege,  termenii  „desăvârşiţi"  şi  „milostivi"  se  explică  unul  pe  ce¬ 
lălalt  pe  acelaşi  fond  al  iubirii.  Al  iubirii  divine  care  se  arată  în  lume 
tocmai  prin  darul  suprem  al  oferirii  Fiului  (Ioan  3,  16);  al  iubirii  întru¬ 
pate,  statornice,  care  nu  se  poate  lăsa  contaminată  de  schimbările  lu¬ 
mii,  de  ne-iubirea  sau  ura  vrăjmaşilor,  care  îşi  păstrează  firea  ei  ca 
aşezământ  divin  al  „chipului"  nostru  cel  după  Chipul  din  veci  al  Fiu¬ 
lui  Său. 

Prin  ea,  prin  împlinirea  iubirii  cu  fapta,  se  recunosc  cei  ce  fac 
„voia  Tatălui"  Celui  din  ceruri  şi  intră  în  împărăţie  (MaL  7,  21).  Dar 
despre  cei  ce  fac  fărădelegea,  Fiul  mărturiseşte:  „Niciodată  nu  v-am 
cunoscut  pe  voi"  (MaL  7,  23).  Sentinţa  e  deosebit  de  gravă.  Şi  de  adău¬ 
gat  aici:  celor  cinci  fecioare  neînţelepte  Mântuitorul  le  spune  de  ase¬ 
menea:  „Nu  vă  cunosc  pe  voi"  (MaL  25,  12).  Cuvântul  pare  parado¬ 
xal,  mai  curând  antinomic.  Nu  ne  cunoaşte  Dumnezeu  pe  noi?  Anali¬ 
zată  etimologic,  expresia  „ouk  oida  hymas",  înseamnă:  „Nu-Mi  recu¬ 
nosc  Chipul  Meu  în  voi". 

Or,  aceasta  constituie  tocmai  faptul  esenţial  al  înfierii,  întrucât 
punctul  de  plecare  este  rudenia  de  origine  în  har  cu  Fiul.  „Hristos  se 
naşte  ca  să  ridice  chipul  cel  dinainte  căzut",  învaţă  Biserica  (Tropar, 
Ajunul  Naşterii  Domnului). 

* 

*  * 

Restaurarea  şi  instituirea  „chipului"  ca  fiu  este  deodată  personală 
şi  comunitară.  Prin  întruparea  Fiului  Său  de  la  Duhul  Sfânt  şi  naşterea 
din  Fecioară,  Tatăl  instituie  naşterea  unei  noi  familii  în  lume:  naşte¬ 
rea  unei  familii  „după  voia  Sa",  „după  Chipul  Său". 

Iisus  Hristos  o  proclamă  tot  în  mijlocul  mulţimii,  folosindu-se  de 
un  prilej  semnificativ.  —  „Mama  Lui  şi  fraţii  Lui",  luând  cunoştinţă 

de  „conflictele"  tot  mai  acute  în  care  Domnul  a  intrat  cu  cărturarii 
şi  fariseii,  vin  să-L  înduplece  să  renunţe  la  activitatea  şi  misiunea  Lui 
şi  să  se  retragă  în  sânul  familiei  Sale  din  Nazaret".10 

Faţă  de  o  asemenea  concepţie  lumească  şi  pământească,  Hristos 
descoperă  chipul  familiei  divine.  Să  redăm  textul:  „încă  vorbind  El 
mulţimilor,  iată  mama  şi  fraţii  Lui  stăteau  afară,  căutând  să-I  vor¬ 
bească.  Cineva  I-a  zis:  Iată  mama  Ta  şi  fraţii  Tăi  stau  afară,  căutând 
să-Ţi  vorbească.  Iar  El  i-a  zis:  Cine  este  mama  Mea  şi  cine  sunt  fraţii 
Mei?  Şi,  întinzând  mâna  către  ucenicii  Săi,  a  zis:  Iată  mama  Mea  şi 
fraţii  Mei.  Că  oricine  va  face  voia  Tatălui  Meu  Celui  din  ceruri,  acela 
Îmi  este  frate  şi  soră  şi  mamă"  (Mat.  12,  46 — 50).  Aici  Mântuitorul 
descoperă,  în  germene,  însăşi  Taina  şi  statutul  Bisericii;  taina  acestei 
noi  familii  şi  instituţii  divin-umane,  întemeiată  pe  „voia  Tatălui"  prin 
Fiul  în  Duhul  Sfânt,  şi  prefigurată  în  Vechiul  Testament  prin  voinţa 
divină  creatoare  în  care  îşi  află  obârşia  toate  fiinţele  (Fac.  1,  26 — 27; 

2,7;  0,1). 

Membrii  acestei  noi  familii  sunt  cei  ce  fac  voia  Tatălui.  Dar,  potri¬ 
vit  vocaţiei  cu  acelaşi  nume  de  frate,  soră,  mamă,  ei  sunt  uniţi  prin- 
tr-o  altfel  de  rudenie,  nu  doar  de  sânge,  care  a  dus  la  vărsarea  sân¬ 
gelui  de  frate  —  în  Cain,  ci  prin  rudenie  de  duh,  în  Fiul  Cel  întrupat 
de  la  Duhul  Sfânt  şi  din  Fecioară.  Această  nouă  familie  —  Biserica  — 
transfigurează  rudenia  de  sânge  în  rudenie  de  Duh,  duhovnicească,  di¬ 
vină,  în  comuniunea  aceluiaşi  Duh,  aceleiaşi  gândiri  şi  simţiri  cu  Mi¬ 
rele  Hristos. 

Un  asemenea  aşezământ  oferă  lumii,  odată  cu  paternitatea  harică 
a  lui  Dumnezeu,  şi  o  maternitate  duhovnicească,  spirituală,  care  este 
şi  trebuie  să  fie  Biserica. 

Şi,  se  înţelege,  Maica  Domnului  este  tocmai  vasul  ales  care  răs¬ 
punde,  din  partea  făpturii,  iniţiativei  lui  Dumnezeu  de  a  institui  acest 
nou  aşezământ,  această  nouă  ordine  spirituală  în  lume.  Domnul  spune 
că  familia  Sa  este  alcătuită  din  „cei  ce  fac  voia  Tatălui",  sau  —  aşa 
cum  citim  la  Sfântul  Evanghelist  Luca  —  din  cei  „care  ascultă  Cuvân¬ 
tul  lui  Dumnezeu  şi-L  împlinesc"  (Luca  8,  21).  Trebuie  arătat  mai  ales 
fraţilor  noştri  protestanţi  că  Maica  Domnului  este  cea  dintâi  care  îm¬ 
plineşte  voia  Părintelui  ceresc,  transmisă  prin  Arhanghel,  spunând: 
„Iată  roaba  Domnului!"  şi  „Fie  mie  după  cuvântul  tău"  (Luca  1,  38). 
Ea  nu  numai  ascultă,  ci  din  şi  cu  voia  ei  liberă,  în  acord  cu  voia  Pă¬ 
rintelui  ceresc,  îl  şi  întrupează  în  firea  Sa  omenească  pe  Dumnezeu- 
Cuvântul. 

Biserica,  „Trupul  lui  Hristos"  originar,  s-a  zidit  din  har  şi  din 
acest  trup  al  Fecioarei,  astfel  încât  Maica  Domnului  este  „personifi¬ 
carea  Bisericii".* 11 

Când  Biserica  Ortodoxă  îi  atribuie  profetic  aceste  cuvinte  ale 
Psalmistului:  „Ascultă  fiică  şi  vezi  şi  pleacă  urechea  ta  şi  uită  poporul 


10  Cf.  Dr.  V.  Gheorghiu,  Sfânta  Evanghelie  după  Matei,  Cernăuţi,  1925,  p.  420. 

11  Cf.  Alexis  Kniazeff,  La  Mere  de  Dieu  dans  l'Eglise  Orihodoxe,  CERE,  Paris, 
1990,  p.  205). 

tău  şi  casa  părintelui  tău“  (Ps.  44,  12),  ea  aduce  mărturia  investiturii 
sale  prin  noua  vocaţie  a  maternităţii  duhovniceşti.  Sfântul  Grigorie 
Palama  observă  şi  tâlcuieşte  în  acest  sens: 

„De  aceea,  nu  numai  că  Dumnezeu  S-a  născut  printre  oameni,  dar 
S-a  născut  dintr-o  Fecioară,  o  Fecioară  ridicată  mai  presus  de  gându¬ 
rile  întinate  ale  cărnii,  după  cum  au  prevestit  proorocii.  Venirea  Du¬ 
hului  Sfânt,  nu  dorinţa  cărnii,  a  produs  in  ea  zămislirea:  vestirea  care 
i  s-a  dat,  credinţa  ei  in  venirea  lui  Dumnezeu,  au  avut  intâietate,  şi 
nu  asentimentul  la  concupiscenţa  pătimaşă,  nici  incercarea  acesteia . 
Căci  după  ce  a  indepărtat-o  cu  totul  pe  aceasta  din  urmă,  Fecioara  a 
spus,  in  rugăciune  şi  bucurie  duhovnicească:  «Iată  roaba  Domnului, 
tie-mi  mie  după  cuvântul  tău »  (Luca  1,31),  adresăndu-se  Îngerului  ves¬ 
titor;  apoi  a  odrăslit  şi  a  născut  u.n 

Aşa  cum  adânc  teologhiseşte  Sfântul  Grigorie  Palama,  se  desco¬ 
peră  aici  un  ansamblu  al  structurii  odrăslirii  şi  naşterii  duhovniceşti. 
Gândirea  şi  simţirea  firii,  care  mijlocesc  procreaţia,  se  transfigurează 
în  taina  Bunei  Vestiri,  a  zămislirii  Fiului  lui  Dumnezeu,  lucrând  aici 
nu  focul  patimii  ci  focul  Duhului  Sfânt,  al  dumnezeiescului  dor.  în  Fe¬ 
cioară  se  zdrobeşte  capul  şarpelui.  Textele  sacre  revelează  limpede: 
Asupra  Evei  apasă  osânda:  „In  dureri  vei  naşte  fii,  atrasă  vei  fi  către 
bărbatul  tău  şi  el  te  va  stăpâni"  (Facerea  3,16).  —  Dar  la  vestirea  Ar¬ 
hanghelului:  „Nu  te  teme,  Mărie,  căci  ai  aflat  har  de  la  Dumnezeu. 
Iată,  vei  lua  în  pântece  şi  vei  naşte  Fiu  şi  vei  chema  numele  Lui 
Iisus  . . .  Maria  însă  a  zis  către  înger:  CUM  VA  FI  ACEAS1  A,  DE  VRE¬ 
ME  CE  EU  NU  ŞTIU  DE  BARBAT?U  îngerul  îi  răspunde  şi  îi  zice: 
„Duhul  Sfânt  Se  va  pogorî  peste  tine  şi  puterea  Celui  Preaînalt  te  va 
umbri.  Pentru  aceea  şi  Sfântul  Care  se  va  naşte  din  tine  Fiul  lui  Dum¬ 
nezeu  Se  va  chema"  (Luca  1,35).  Astfel,  cea  care  afirmă:  „nu  ştiu  de 
bărbat 11  iese  de  sub  stăpânirea  bărbatului  şi  trece  sub  puterea  Celui 
Preaînalt".  De  aceea,  în  finalul  Bunei-Vestiri,  când  îngerul  îi  desco¬ 
peră  că  şi  Elisabeta,  rudenia  ei,  a  primit  un  dar  divin  la  bătrâneţe,  şi 
încredinţând-o  ferm:.  „La  Dumnezeu  nimic  nu  este  cu  neputinţă",  Maria 
dă  această  mărturie:  „Iată  roaba  Domnului"  (vers.  38).  Deci,  din  roaba 
bărbatului,  devine  roabă  a  lui  Dumnezeu,  şi  intră  astfel  într-o  altă  or¬ 
dine  divină.  ^ 

Dar,  încă  şi  mai  mult,  mergând  la  Elisabeta,  aceasta,  inspirată, 
proclamă:  „De  unde  mie  aceasta,  ca  să  vină  la  mine  Maica  Domnului 
meu?11  (Luca  1,  43).  încât,  şi  din  roabă  a  lui  Dumnezeu,  ea  devine  Mai¬ 
că  a  Domnului  —  Născătoare  de  Dumnezeu.  Iar  din  această  vocaţie 
divină,  de  Mamă  a  Fiului  lui  Dumnezeu,  Mântuitorul,  de  pe  cruce,  prin 
cuvintele  rostite  către  ea:  „Femeie,  iată  fiul  tău ",  şi  către  ucenic:  „Iată 
mama  ta“,  o  instituie  şi  ca  Mamă  duhovnicească  a  noastră,  a  tuturor 
(loan  19,  26 — 27).  Aşa  se  dezvăluie  atât  de  limpede  această  ordine  du- 

12  Discours  sur  i'economie  de  rincarnation  de  notre  Seigneur  J^sus-Christ,  XIV, 
PG  CLI,  189  A-2°0  C,  în  Homelies,  Introd.  et.  trad.  Jterome  Cler,  YMCA-Press/OEIL», 
Paris,  1987,  p.  119. 

hovnicească  eclezială,  care  transfigurează  firea,  familia  umană,  filia¬ 
ţia  noastră  duhovnicească. 

Atunci,  împlinindu-se  prin  Fecioara  Maică  un  asemenea  fapt,  cum 
oare  cea  „înveşmântată  cu  soarele"  (Apoc.  12,  1)  ar  fi  putut  deveni 
roaba  „poftei  trupeşti  sau  bărbăteşti"  (Ioan  1,  13)?  întoarcerea  înapoi, 
asemeni  femeii  lui  Lot,  ar  fi  însemnat  o  a  doua  cădere  în  lume. 

Sfinţii  Evanghelişti  vorbesc  despre  fraţii  Domnului.13  Nu  găsim 
nicăieri  în  Noul  Testament  că  Maica  Domnului  ar  fi  născut  şi  pe  alt¬ 
cineva  în  afara  Mântuitorului  Iisus  Hristos.  Cât  despre  fraţii  Domnu¬ 
lui,  potrivit  cercetărilor  filologice,  aceştia  erau  veri  sau  rude  apro¬ 
piate;  printre  ei,  Iacob  şi  Iosif  sunt  cu  siguranţă  fiii  Măriei  lui  Cleopa 
(Marcu  15,  40),  iar  ceilalţi  doi,  Simon  şi  Iuda,  sunt  fiii  din  cea  după 
fire  căsătorie  ai  lui  Iosif.14 

Astfel,  protestanţii,  punând  pe  seama  Maicii  Domnului  naşterea 
acestor  „fraţi",  dezvăluie  —  cum  s-a  sugerat  deja  mai  sus  —  o  stag¬ 
nare  în  înţelegerea  noii  ordini  spirituale  a  harului  împărtăşit  omului. 
Nu  e  de  loc  întâmplător  că  in  Occident  cultul  trupului  rămâne  atât  de 
puternic,  chiar  obsesiv,  generând  şi  unele  morbide  aberaţii  sexuale, 
care  —  nefireşti  în  ele  însele  —  îşi  cer  azi  „Legitimarea";  o  anti-natu- 
ră  legitimare. 

Biserica  Ortodoxă  este  şi  trebuie  să  rămână  mereu  credincioasă  şi 
martoră  duhovnicească,  atât  în  înţelegerea,  în  interpretarea  Revelaţiei 
scrise,  cât  şi  în  afirmarea  acesteia  în  viaţa  fiilor  ei. 

* 

♦  *  • 

Şi,  dacă  faţă  de  fraţii  noştri  protestanţi  trebuie  să  ne  apărăm  de 
riscul  unei  asemenea  desacralizări,  în  raport  cu  opiniile  unora  din 
fraţii  noştri  catolici  nu  putem  să  nu  luăm  atitudine  faţă  de  felul  în 
care  ei  înţeleg  adesea  şi  uneori  şi  aplică  „după  literă"  şi  în  sens  juri¬ 
dic  Revelaţia. 

Este  de  ajuns  să  ne  amintim  cum  Fericitul  Augustin,  tâlcuind  ast¬ 
fel  textul  din  parabola  celor  chemaţi  la  Cină  —  „Sileşte  să  intre" 
(Luca  14,  23)  —  spune  că  libertatea  erorii  (ereziei)  este,  la  urma  ur¬ 
melor,  cea  mai  rea  moarte  a  sufletului  —  şi  aceasta  e  adevărat;  dar, 
că  le  faci  un  bine  oamenilor  lipsindu-i  de  ea  pentru  a-i  mântui  nu 
este  în  duhul  Revelaţiei.  Teza  marelui  Părinte  apusean,  prin  care  con¬ 
strângerea  exterioară  naşte  lăuntric  voinţa:  „Foris  inveniatjr  ne - 
cessitas,  intus  nciscitur  voluntas "  nu  se  confirmă  în  profunzime  nici 
spiritual,  nici  psihologic.  J.  Tixeront  are  dreptate  să  spună  printr-o 
astfel  de  interpretare:  „La  theorie  du  droit  de  repression  de  l'heresie 
par  le  bras  sâculier  âtait  trouvee".15 

Astfel  s-au  produs  tragedii  în  Biserică.  Pentru  Adam  Cel  întrupat 
de  la  Sfântul  Duh  şi  din  Maria  Fecioara,  orice  act  şi  orice  tâlcuire  a 


13  Mat.  12,  46 — 50;  13,  55;  Marcu  3,  31—35;  Luca  8,  19—20;  Ioan  2,  12;  7,  3—5. 

14  Cf.  Sfântul  EpKanie  din  Cipru,  şi  Alexis  Kniaz'eff,  op.  cit.,  p.  88. 

15  J.  Tixeront:  Histoi.e  des  dogmes  dans  l'Antiquit^  Chretier.ne  de  Saint  Atha- 
nase  ă  Saint  Augustin,  J.  Gabalda  et  Fils,  Lecof.re,  Paris,  1931,  p.  395-6. 

unui  cuvânt  din  Revelaţie  nu  poate  fi  decât  în  duh  şi  cu  armele  Du¬ 
hului,  pentru  a  rămâne  în  sfântă  credincioşie. 

Mărturisirea  Tatălui  ceresc  de  către  Sfântul  Apostol  Petru,  atunci 
când  Mântuitorul  se  retrage  cu  ucenicii  în  Cezareea  lui  Filip,  se  referă 
la  aceeaşi  vocaţie  omenească  a  înfierii  divine  exprimată  în  categorii 
ecleziologice. 

Cele  două  afirmaţii  fundamentale  —  a  Tatălui,  prin  Apostol:  „Tu 
eşti  Hristosul,  Fiul  Dumnezeului  Celui  viu“,  şi  a  Fiului:  „Fericit  eşti, 
Simone,  fiul  lui  Iona,  că  nu  trup  şi  sânge  ţi-au  descoperit  ţie  aceasta, 
ci  Tatăl  Meu,  Cel  din  ceruri.  ŞI  Eu  îţi  zic  ţie  că  tu  eşti  Petru  şi  pe 
această  piatră  voi  zidi  Biserica  Mea"  (Matei,  16,  16 — 18)  —  sunt  com¬ 
plementare. 

Biserica-Mireasă  e  întemeiată  pe  Hristos  Fiul  Dumnezeului  Celui 
Viu.  Numai  în  duhul  acestei  viziuni,  că  Biserica  se  întemeiază  pe  Fiul 
lui  Dumnezeu  devenit  om,  credinciosul  poate  dobândi  conştiinţa  în¬ 
fierii  sale  divine. 

O  interpretare  care  îl  aşează  pe  Petru  drept  „piatră  de  temelie*1  a 
Bisericii  îndepărtează  conştiinţa  creştină  de  Persoana  Unică,  Singura 
ce  poate  purta  mesajul  înfierii  şi  întemeia  Biserica-mamă  a  îniierii 
noastre.  Logica  credinţei  primeşte  o  falsă  interpretare,  dacă  tâlcuim 
.  altfel  acest  text  esenţial  al  Revelaţiei.  Cunoscutul  exeget  catolic  La- 
grange  arată  că  în  versetul:  «Kai  taute  te  petra»  („şi  pe  această  pia¬ 
tră'1)  nu  poate  fi  vorba  decât  de  Petru,  altminteri  întregul  sens  al  fra¬ 
zei  dispare.16  Problema  se  pune  cu  totul  altfel.  Nu  e  posibil  ca  Iisus 
să-ŞI  întemeieze  Biserica  pe  altcineva  decât  pe  Cel  trimis  şi  mărturisit 
de  Tatăl,  „Hristosul,  Fiul  Dumnezeului  Celui  viu“. 

Şi  e  dureros  că  Noul  Catehism  Catolic  păstrează  vechea  interpre¬ 
tare: 

„In  colegiul  celor  Doisprezece  —  citim  aici  —  Simon  Petru  deţine 
primul  loc.  Iisus  i-a  încredinţat  o  misiune  unică.  In  urma  unei  reve¬ 
laţii  primite  de  la  Tatăl,  Petru  mărturisise:  „Tu  eşti  Hristosul,  Fiul 
Dumnezeului  Celui  viu".  Domnul  nostru  i-a  spus  atunci:  „tu  eşti  Petru, 
şi  pe  această  piatră  voi  zidi  Biserica  Mea  şi  porţile  iadului  nu  o  vor 
birui "  (ML  16,  18).  Hristos,  „Piatra  Cea  Vie'1  (1  P  2,  4),  îi  asigură  Bi¬ 
sericii  Sale  clădite  pe  Petru  izbânda  asupra  puterilor  morţii.  Petru,  în 
virtutea  credinţei  mărturisite  de  el,  va  rămâne  stânca  neclintită  a  Bi¬ 
sericii.  El  va  avea  misiunea  de  a  păstra  această  credinţă  împotriva 
oricărei  căderi  şi  de  a-şi  întări  fraţii  în  ea".17 

Aşa  cum  se  poate  observa,  textul  este  ambiguu  şi  confuz,  căci 
pune  accentul  pe  un  ucenic,  pe  un  om.  Şi  este  cu  atât  mai  grav  când 
afirmă  că  „Le  Christ  —  Pierre  Vivante  (I  P  2,  4)  —  assure  â  Son  Fglise 
bâtie  sur  Pierre  la  victoire  sur  Ies  puissances  de  mort.  Pierre,  en  rai- 
son  de  la  foi  confessee  par  lui,  demeurera  le  roc  inâbranlable  de 


16  M-J.  Lagrange,  L'Evangile  selon  Saint  Malhieu,  Victor  Lecoffre,  Paris,  1923, 
p.  324. 

17  Catehisme  de  1  Eglise  Catholique,  Mame/Pion,  Paris,  1992,  p.  121. 

r£glise",iS  ca  şi  cum  Petru  ar  fi  persoana  care  a  învins  puterile  morţii. 

Pentru  o  exegeză  adevărată  a  acestui  text,  aducem  aici  mărturia 
Sfântului  Ioan  Gură  de  Aur,  citându-i  cuvintele: 

„Căci  «nimeni  nu  poate  pune  altă  temelie  decât  Cea  Care  a  tost 
pusă  dintru  început.»  Să  zidim  pe  Aceasta,  incă  o  dată,  să  ne  spriji¬ 
nim  pe  această  temelie,  să  rămânem  uniţi  cu  Hristos  precum  mlădiţa 
c  uni  ăi  cu  viţa  de  vie,  nimic  să  nu  stea  intre  Mântuitorul  şi  noi.  De  în¬ 
dată  ce  se  produce  o  despărţire,  pierim.  Atâta  vreme  cât  mlădiţa  ră¬ 
mâne  unită  de  trunchi,  ea  primeşte  seva ;  atâta  vreme  cât  o  zidire  ră¬ 
mâne  legată,  ea  stă  in  picioare ;  deindată  ce  se  desface,  ea  se  prăbu¬ 
şeşte  nemaiavând  sprijin.  Să  nu  avem  cu  Hristos  doar  o  legătură  oare¬ 
care-,  să  ne  unim  cu  El  in  chip  apropiat  şi  deplin-,  CEA  MAI  NEÎNSEM¬ 
NATA  RUPTURA  NE  POA'IE  FACE  SA  PIERIM:  «Cei  ce  se  îndepăr¬ 
tează  de  Tine  vor  pieri »  (Ps.  72,  21).“° 

Interpretarea,  de  altfel  tardivă,  era  menită  să  justifice  poziţia  de 
primat  a  episcopului  Romei  ca  „succesor"4  al  lui  Petru,  deşi  din  punct 
de  vedere  istoric  nu  avem  vreo  dovadă  despre  aceasta.  Astăzi  mai 
mulţi  istorici  admit  acest  adevăr.  Un  exemplu  este  Klaus  Schatz,  pro¬ 
fesor  de  istoria  Bisericii  la  Studium-ul  Iezuit  Sankt  George  din  Frank- 
furt,  care  precizează:  „Cât  despre  a  fi  vorba  de  un  ministeriu  destinat 
să  dureze  dincolo  de  Simon-Petru . . .  răspunsul  la  această  întrebare 
trebuie  să  fie  negativ".20 

Este  esenţial  faptul  că  în  Noul  Testament  Apostolul  Petru  nu  se 
priveşte  pe  sine  însuşi  drept  piatră  de  temelie  a  Bisericii.  El  îl  numeş¬ 
te  pe  Hristos  „Piatra  din  capul  unghiului"  şi  pe  credincioşi  „pietre  vii“ 
(I  Petru  2,  5 — 6). 

Mari  Părinţi  apuseni  ai  Bisericii  interpretează  textul  biblic  evocat 
în  acelaşi  sens  autentic.  Spre  exemplu,  Fericitul  Augustin  spune  lim¬ 
pede  că:  „Piatra  pe  care  a  fost  înălţată  [clădită]  Biserica  este  tnsuşi 
Hristos.  Pătimirea  preafericiţilor  Apostoli  Petru  şi  Pavel  a  sfinţit 
această  zi.  Şi  nu  vorbim  despre  nişte  mărturisitori  [sau:  martiri]  oare - 
cari,  necunoscuţi.  [Că  doar]  «in  tot  pământul  s-a  răspândit  vestirea 
lor,  şi  până  la  marginile  lumii  cuvintele  lor »  (Ps.  XV///,  4 — 5J.  Aceşti 
martiri  au  şi  văzut  ceea  ce  au  propovăduit-,  s-au  ţinut  de  dreptate,  şi 
au  crezut  in  adevăr  până  la  a  muri  pentru  adevăr.  Fericit  a  fost  Petru, 
cel  dintâi  dintre  Apostoli,  puternicul  iubitor  al  lui  Hristos,  căruia  i-a 
fost  dat  să  audă:  «Iar  Eu  iţi  zic  că  tu  eşti  Petru»,  fiindcă  acesta  din 
urmă  spusese:  «Tu  eşti  Hristos,  Fiul  Dumnezeului  Celui  viu.»  De  aceea 
ii  şi  spune  Hristos:  « Iar  Eu  iţi  zic  că  tu  eşti  Petru,  şi  pe  [o]  piatră 
[ca]  aceasta  voi  înălţa  Biserica  Mea»  (Mat.  XVI,  IC — 18).  Pe  această 
[seu:  o  astfel  de]  piatră  voi  pune  temei  credinţei  mărturisite  de  tine . 
Adică  pe  spusa  ta,  cum  că  «Tu  eşti  Ilristos,  Fiul  Dumnezeului  Celui 
viu»,  îmi  voi  întemeia  Biserica.  Căci  tu  eşti  Petru.  —  Petru  vine  de  la 


18  Ibid. 

19  St.  Jean  Chrysostome,  Oevres  CompT<$tes,  Ed.  Bareil’e,  XVI,  Homelies  sur 
Ies  deux  Epitres  aux  Cori-thiens,  Par  s,  1871,  p.  424. 

20  La  primaufd  du  Pape.  Son  Hlsloire  des  origines  â  nos  jours,  Trad.  de  l’alle- 
mand  par  Joscph  Hoilmann,  Ceri,  Paiis,  1992  p.  15. 

piatră  (şi  nu  piatra  de  la  Petru).  Petru  vine  de  la  piatră ,  la  tel  cum  [nu¬ 
mele  de]  creştin  vine  de  la  Hristos.  Şi  vrei  să  ştii  ce  fel  de  piatră  tre¬ 
buie  pusă  in  legătură  cu  Petru ?  Atunci  ascultă  la  Pavel:  « Fraţilor ,  nu 
voiesc  să  nu  ştiţi »  —  vorbeşte  Apostolul  lui  Hristos!  —  aşadar  «nu 
voiesc  să  nu  ştiţi  că  părinţii  noştri  au  fost  toţi  sub  nor,  precum  şi  că 
toţi  au  trecut  prin  mare,  că  toţi  intru  Moise  au  fost  botezaţi  in  nor  şi 
in  mare,  că  toţi  au  mâncat  aceeaşi  mâncare  duhovnicească,  şi  că  toţi 
au  băut  [din]  aceeaşi  băutură  duhovnicească.  Fiindcă  au  băut  din  acea 
piatră  duhovnicească  ce  era  cu  ei  [ pretutindeni ];  iar  piatra  era  Hris¬ 
tos.»  (I  Cor.  X,  1 — 4). 

Iată  la  ce  trebuie  să  ne  gândim  in  legătură  cu  Petru.  [Textual: 
Iată  de  unde  vine  Petru]  “ 21 

Şi  chiar  'un  pontif  al  Romei  ca  Leon  cel  Mare  spunea,  în  veacul  al 
cincilea,  despre  credinţa  mărturisită  de  Petru:  „«Pe  aceasta  piatră  voi 
intemeia  Biserica  Mea,  şi  porţile  iadului  nu  o  vor  birui.»  Pe  trăinicia 
acestui  temei,  spune  El,  voi  zidi  un  templu  veşnic  şi  măreţia  Bisericii 
Mele,  care  trebuie  să  dăinuiască  în  cer,  se  va  înălţa  pe  tăria  acestei 
credinţe.  Porţile  iadului  nu  vor  triumfa  asupra  acestei  mărturii,  legă¬ 
turile  morţii  nu  o  vor  înlănţui.  Acest  cuvânt,  într-adevăr,  este  un  cu¬ 
vânt  al  vieţii  şi,  la  fel  cum  el  îi  înalţă  la  cer  pe  cei  care  îl  mărturi¬ 
sesc,  tot  astfel  îi  coboară  în  iad  pe  cei  care  îl  neaga* . 22 

Şi  într-o  altă  predică,  el  arată  că:  „Aceasta  este,  cu  adevărat,  prea¬ 
iubiţilor,  răsplata  acestei  mărturisiri  de  credinţă  care,  insuflată  de 
Dumnezeu  Tatăl  în  inima  Apostolului,  s-a  înălţat  mai  presus  de  toate 
incertitudinile  părerilor  omeneşti  şi  a  primit  tăria  unei  stânci  pe  care 
nici  o  zguduire  n-o  va  zdruncina.  Căci  în  Biserica  întreagă  Petru 
spune  în  fiecare  zi:  «Tu  eşti  Hristosul,  Fiul  Dumnezeului  Celui  viu » 
şi  orice  limbă  care  îl  mărturiseşte  pe  Domnul  este  învăţată  prin  învă¬ 
ţătura  acestui  cuvânt.  Această  credinţă  este  cea  care  îl  înfrânge  pe 
diavol  şi  dezleagă  lanţurile  robilor  lui.  Ea  este  cea  care  îi  înalţă  la  cer 
pe  cei  pe  care  i-a  smuls  lumii,  şi  porţile  iadului  nu  o  vor  birui.  Ea  este, 
cu  adevărat,  înzestrată  dumnezeieşte  cu  o  asemenea  trăinicie  încât 
niciodată  viclenia  ereticilor  n-o  va  putea  şubrezi,  nici  hula  păgânilor 
nu  va  triumfa  asupra  ei.u23 

în  acelaşi  context  al  disputei  dreptului  de  „primat"  în  Biserică, 
susţinut  de  fraţii  noştri  catolici,  găsim  de  cuviinţă  să  aducem  şi  măr¬ 
turia  Patriarhului  Ecumenic  al  Constantinopolului,  Bartolomeu  I,  pri¬ 
vind  de  această  dată  textul  din  Sfânta  Evanghelie  după  Ioan,  prin  care 
Mântuitorul  îi  spune  Sfântului  Apostol  Petru  de  trei  ori:  «Paşte»,  «păs¬ 
toreşte»  « mieluşeii »,  « oile  Mele»  (Ioan  21,  15 — 17).  Acest  text,  văzut 
în  Biserica  Romană  ca  o  misiune  şi  un  privilegiu  unic  acordat  Sfântu¬ 
lui  Petru,  între  ceilalţi  Apostoli,  e  interpretat  astfel  de  Patriarhul  Bar¬ 
tolomeu  în  duh  ortodox: 


21  M.P.L.,  Tomus  XXXVIII,  Sermo  CCXCV  (a),  In  natali  Apostolorum  Petri  et 
Pauli,  Col.  1348—1349,  Paris,  1835. 

22  Leon  le  Grand:  In  natali  S.  Petri  Apostoli,  Sermon  LXXXIII,  în  Sermons, 
Tome  IV,  Trad.  R.  Dolle,  Sources  Chrdtiennes,  Ed.  CERE,  Paiis,  1973,  p.  61. 

23  De  natali  ipsius,  III,  op.  cit.,  p.  259—261. 

ideea  potrivit  căreia  Domnul,  alegându-i  pe  cei  12  Apostoli, 
i-ar  fi  încredinţat  unuia  dintre  aceştia  misiunea  de  a-i  conduce,  nu  are 
nici  un  temei  în  Sfânta  Scriptură.  Porunca  pe  care  Domnul  i-o  dă  lui 
Petru,  de  a  paşte  oile  Sale,  avea  sensul  de  a  reînnoi  această  poruncă 
pe  care  o  dăduse  tuturor  Apostolilor  şi  pe  care  Petru  o  încălcase  prin 
faptul  de  a  se  fi  lepădat  de  El  în  trei  rânduri,  rupând  astfel  legătura  cu 
Domnul.  Sensul  nu  era,  deci,  cel  de  a-i  încredinţa  acestuia  o  sarcină 
pastorală  superioară  faţă  de  cea  încredinţată  celorlalţi  ucenici.  Domnul 
«a  numit  Apostoli»  (Luca  6,  13)  pe  toţi  ucenicii  Săi  în  mod  egal  şi  fără 
nici  o  deosebire;  «lc-a  clat  lor  putere  asupra  duhurilor  celor  necurate » 
(Matei  10,  1)  şi  le-a  spus  tuturor:  «mergând,  învăţaţi  toate  neamurile» 
(Matei  28,  19-  Marcu  10,  15)<(.2* 

•  • 

Se  mai  poate  observa  că  în  Evanghelia  după  Marcu,  întemeiată 
pe  predica  Sfântului  Apostol  Petru  (Papias,  Sfântul  Irineu,  Origen),  re¬ 
velaţia  din  Cezareea  lui  Filip,  prezentată  în  amănunţime  la  Matei, 
este  foarte  simplu  prezentată  de  Sfântul  Marcu:  „Tu  eşti  Hristosul" 
(Marcu  8,  29).  Cuvintele  de  apreciere  ale  Mântuitorului  lipsesc,  desi¬ 
gur  datorită  smereniei  Apostolului.  în  acelaşi  timp,  adevărul  unui  unic 
temei  al  Bisericii  este  consolidat.  Textul  e  la  fel  de  simplu  la  Luca 
(9,  20)  şi  la  Ioan  (6,  69). 

Mai  mult,  există  un  text  unic  în  Evanghelia  după  Marcu:  Atunci 
când  Domnul  blestemă  smochinul  neroditor,  a  doua  zi  Petru  e  uimit 
văzând  smochinul  uscat  din  rădăcină,  iar  Domnul  îi  răspunde:  „ AVEŢI 
CREDINŢA  LUI  DUMNEZEU "  (Marcu  11,  22:  „ehete  pistin  theon "  — 
„ Habete  fidcm  DeT).  Sursa,  temeiul  credinţei  sunt  astfel  puse  în  Dum¬ 
nezeu  —  teocentric,  şi  nu  în  om  —  antropocentric,  aşa  cum  e  tradus 
textul  în  unele  ediţii  ale  Noului  Testament  —  „Aveţi  credinţă  în  Dum¬ 
nezeu". 

Acest  text  este  unic  în  Evanghelii,  o  subliniem,  şi  de  însemnătate 
capitală.  Trebuie  să  vedem  chiar  o  legătură  tainică  între  porunca  Mân¬ 
tuitorului  dată  atunci,  la  uscarea  smochinului,  şi  păstrată  numai  de 
Petru  în  acest  fel:  „Aveţi  credinţa  lui  Dumnezeu**,  şi  revelaţia  de  la 
Cezareea  lui  Filip  —  prin  el,  Petru:  „Tu  eşti  Hristosul,  F  ul  lui  Dum¬ 
nezeu”,  cu  precizarea  făcută  de  Mântuitorul:  „Nu  carnea  şi  sângele 
ţi-au  descoperit  ţie  acestea,  ci  Tatăl**.  încât,  fundamental,  există  o  uni¬ 
tate  de  har  între  Revelaţia  şi  credinţa  în  ea,  o  legătură  în  Duh  cu  Au¬ 
torul  Revelaţiei,  iar  credinţa  e  tocmai  rodul  acestui  har. 

Petru  era  conştient  de  aceasta.  Credinţa  lui  o  mărturiseşte  că  nu 
e  de  la  el,  ci  de  la  Dumnezeu  —  „a  lui  Dumnezeu".  Numai  în  Hristos 
—  Dumnezeu-Om  —  crezul,  credinţa,  se  identifică,  la  modul  absolut, 
cu  Persoana.  In  om,  credinţa  e  un  dar  al  lui  Dumnezei.  Şi  numai 
această  conştiinţă  a  credinţei  înrădăcinată  teocentric  în  Obârşia  ei,  în 
Dumnezeu  —  El  însuşi  „Dumnezeu  credincios,  Care  păzeşte  legămân¬ 
tul  Său  şi  mila  Sa"  (Deut.  7,  9)  —  ne  instituie  pe  noi  în  autentică  re¬ 
laţie  harică,  filială,  cu  Dumnezeu. 


24  Cf.  Vestitorul  Ortodoxiei  Nr.  155,  1—15  Mai  1996,  p.  8. 

De  aceea  e  imposibil  a  întemeia  Biserica  şi  credinţa  ei  pe  un  om, 
fie  el  şi  Apostol. 

Părintele  Stăniloae  observă  că  interpunerea  episcopului  Romei 
între  Hristos  şi  Biserică  produce  „separarea  lui  Dumnezeu  de  lume, 
iar  consecinţa  acestui  fapt  este  că  în  Catolicism  Biserica  II  are  mai 
puţin  prezent  pe  Hristos  în  ea,  înlocuindu-L  cu  un  vicar  preocupat 
să-şi  lărgească  puterea  lui  şi  pe  cea  a  supuşilor  lui  în  lume".  Ei  îl  con¬ 
cep  pe  Dumnezeu  în  manieră  raţionalistă,  ca  pe  o  realitate  retrasă  în 
cer,  şi  nu  ca  trăind  viu  în  lucrarea  Sa  tainică,  pătrunzând  sufletele".25 

* 

*  * 

Şi  în  Teofania  de  pe  Muntele  Tabor  ni  se  comunică  tot  Revelaţia 
filiaţiei  dumnezeieşti  a  lui  Hristos  şi  darul  înfierii  noastre  divine.  De 
astă  dată  printr-o  împărtăşire  şi  mai  evidentă  a  harului.  Această  re¬ 
velaţie  are  loc  după  mărturisirea  lui  Petru  evocată  mai  sus  şi  începu¬ 
tul  pregătirii  Apostolilor  pentru  întâmpinarea  Patimilor,  Crucii  şi  în¬ 
vierii.  Şi  tocmai  Apostolul,  vasul  ales  al  Revelaţiei  Tatălui,  a  fost  cel 
ce  n-a  înţeles  sensul  mesianităţii  Fiului  lui  Dumnezeu  întrupat,  Care 
trebuia  „să  pătimească  acestea,  şi  să  intre  în  slava  Sa"  (Luca  24,  26). 

Sfinţii  Evanghelişti  Matei  şi  Marcu  afirmă  chiar  că  Petru,  atunci, 
„luîndu-L  deoparte,  a  început  să-L  dojenească.  Dar  Iisus,  întorcân- 
du-se  şi  uitându-Se  la  ucenicii  Săi,  a  certat  pe  Petru  şi  i-a  zis:  Mergi 
înapoia  Mea,  satano!  căci  tu  nu  cugeti  cele  ale  lui  Dumnezeu,  ci  cele 
ale  oamenilor11  (Marcu  8,  32 — 33). 

în  această  stare  de  derută  a  ucenicilor,  care  înţeleg  mesianismul 
într-un  duh  pământesc,  în  spiritul  „stăpânului  acestei  lumi",  Mântui¬ 
torul  îi  ia  pe  Petru,  Iacov  şi  Ioan,  urcă  pe  Tabor  şi  le  descoperă  „Tai¬ 
na  Lui  Hristos".  —  „S-a  schimbat  la  faţă  înaintea  lor.  Şi  veşmintele 
Lui  s-au  făcut  strălucitoare,  albe  foarte,  ca  zăpada,  cum  nu  poate 
înălbi  aşa  pe  pământ  înălbitorul.  Şi  li  s:a  arătat  Ilie  împreună  cu 
Moise  şi  vorbeau  cu  Iisus"  (Marcu  9,  2 — 4).  Ei  „vorbeau  despre  sfâr¬ 
şitul  Lui,  pe  care  avea  să-l  împlinească  în  Ierusalim44  (Luca  9,  31). 

„Şi  răspunzând  Petru,  a  zis  lui  Iisus:  Invăţătorule,  bine  este  ca  noi 
să  fim  aici;  şi  să  facem  trei  colibe:  Ţie  una  şi  lui  Moise  una  şi  lui  II  e 
una  ...  Şi  s-a  făcut  un  nor  care  îi  umbrea,  iar  un  glas  din  nor  a  venit 
zicând:  Acesta  este  Fiul  Meu  Cel  iubit,  pe  Acesta  să-L  ascultaţi" 
(Marcu  9,  5 — 7). 

Asemenea  celei  de  la  Iordan,  şi  încă  mai  mult  decât  aceea,  Teo¬ 
fania  de  pe  Tabor  descoperă,  deschide  pământului  cerurile  şi  aici  se 
trăieşte  în  „timpul"  lui  Dumnezeu  —  veşnicia.  „Bine  e  nouă  să  fim 
aici",  spune  Petru.  Este  mărturia  supremă  şi  deplină  a  Mântuirii  lumii, 
oferită  ca  arvună,  ca  anticipare.  Iisus  Hristos  îşi  descoperă  slava; 
Moise  şi  Ilie,  reprezentând  Legea  şi  Profeţii,  apar  alături  de  Hristos 
şi  vorbesc  despre  ceea  ce  avea  să  fie  în  Ierusalim  —  Crucea  şi  învie¬ 
rea,  a  căror  pregustare  El  o  are  acum.  Şi,  anlicipându-le  în  faţa  uce- 


25  De  ce  suntem  ortodocşi,  Centrul  Mitropolitan,  Iaşi,  1991,  p.  4. 

nicilor,  Tatăl  îi  asigură  din  nou:  „Acesta  este  Fiul  Meu  Cel  ales,  de 
El  să  ascultaţi!"  (Luca  9,  35).  Sfântul  Duh,  asemenea  norului  călăuzi¬ 
tor  prin  deşert,  şi  focului  care  a  mistuit  ofranda  de  pe  Cârmei  şi  l-a 
înălţat  la  cer  pe  Ilie,  îi  înalţă  şi  pe  ucenici  la  cunoaşterea  lucrurilor 
cereşti:  taina  lui  Hristos,  care  va  rămâne  neştearsă  în  conştiinţa  lui 
Petru  (II  Petru  1,  16 — 18). 

Dar  cei  trei  Apostoli  s-au  împărtăşit  şi  ei  în  acea  zi  din  revelaţia 
tainei.  Harul,  energiile  divine  necreate,  au  devenit  vizibile,  nu  doar  în 
trupul,  în  firea  omenească  asumată  de  Fiul  lui  Dumnezeu,  ci  şi  în  veş¬ 
mintele  Sale,  şi  în  Apostolii  înşişi  care  au  văzut  slava  Sa.  Dumnezeu  îi 
încredinţa  de  împlinirea  făgăduinţei  Lui  de  a  se  împărtăşi  cu  adevă¬ 
rat  din  harul  cel  îndumnezeitor.  Preţ  de  o  clipă,  ch  pul  le  devine  ase¬ 
mănare  cu  Dumnezeu.  Sfântul  Grigorie  Palama  tâlcuieşte  adânc:  „A 
fost  o  vreme  când  lumina  soarelui  nu  se  afla  în  discul  solar  ca  într-un 
vas;  căci  această  lumină  s-a  născut  prima,  în  vreme  ce  discul  solar  a 
fost  făcut  în  ziua  a  patra  de  către  Creatorul  a  toate  câte  sunt,  adău- 
gându-i  lumina  şi  creându-1  astfel  ca  luminător  pentru  a  produce  şi  a 
revela  ziua.  Tot  astfel,  a  fost  o  vreme  când  lumina  dumnezeirii  nu  era 
ca  într-un  vas  în  trupul  lui  Hristos,  căci  ea  este  dinainte  de  veci,  în 
vreme  ce  trupul  este  un  auxiliar,  pe  care  Fiul  lui  Dumnezeu  l-a  pri¬ 
mit  de  la  noi  şi  l-a  asumat,  care  a  fost  apoi  pregătit  pentru  noi,  mai 
târziu,  primind  în  el  plinătatea  dumnezeirii".26 

Intr-adevăr,  pe  Tabor,  Hristos  îi  face  părtaşi,  ca  o  pregustare  a 
condiţiei  înfierii  divine.  Tâlcuind  cuvintele  Tatălui:  „Acesta  este  Fiul 
Meu  Cel  iubit“,  părintele  Dumitru  Stăniloae  înţelege  că  „prin  aceasta 
Tatăl  îl  arată  pe  Hristos  chiar  ca  Fiu  iubit  al  Său,  deci  şi  Dumnezeu 
şi  Om,  deci  şi  pe  ei,  făcuţi  prin  întrupare  fraţi  ai  Lui,  şi  fii  ai  Săi  ca 
Tată".27 

Hristos  împlinea  astfel  ceea  ce  avea  să-I  spună  Tatălui:  „Şi  slava 
pe  care  Tu  Mi-ai  dat-o,  le-am  dat-o  lor"  (Ioan  11,  22). 

Credinţa  ortodoxă  neclintită  în  această  slavă  necreată  este  che¬ 
zăşia  mântuirii  noastre  adevărate,  implicit  înfierii  noastre. 

* 

Adopţiunea  filială  prin  har  este  o  temă  fundamentală  şi  la  Sfântul 
Apostol  Pavel.  Apostolul  trăieşte  adânc  în  duhul  Revelaţiei.  El  se  re¬ 
cunoaşte  chemat  de  Dumnezeu  încă  din  sânul  matern  afirmând:  „Dum¬ 
nezeu  m-a  ales  din  pântecele  mamei  mele  şi  m-a  chemat  prin  harul 
Său,  să  descopere  pe  Fiul  Său  întru  mine,  pentru  ca  să-L  binevestesc 
la  neamuri*  (Gal.  1,  15 — 16). 

Prin  această  mărturisire  unică,  Apostolul  înţelege  însăşi  propovă- 
duirea  lui  ca  pe  o  revelare  a  prezenţei  Fiului  lui  Dumnezeu  în  el.  Aşa 
este  el  cu  adevărat  un  vas  ales  ca  să  poarte  Numele  lui  Hristos 


26  Gregoire  Palamas:  Pour  la  Transfiguration  de  notre  Seigneur,  oii  il  est  d£- 
montre  que,  bien  que  la  lumiere  divine  qui  y  est  apparue  soit  incree,  eli  n'est  ce- 
pendant  pas  l’essence  de  Dieu;  XXXV,  P.G.  CLI  436  D  —  449  A,  op.  cit.,  pp.  201—202. 

27  Iisus  Hristos  Lumina  Lumii  şi  îndumnezeitor  al  omului,  Anastasia,  Bucu¬ 
reşti,  1993,  p.  205 — 6. 

„înaintea  neamurilor,  a  regilor  şi  a  fiilor  lui  Israel"  (Fapte  9,  15).  O 
asemenea  descoperire  s-a  născut  în  el  încă  de  atunci  de  când,  pe  dru¬ 
mul  Damascului,  străfulgerat  de  lumina  cerească,  în  ea  L-a  auzit  pe 
Hristos:  „Saule,  Saule,  pentru  ce  Mă  prigoneşti ?“  (Fapte  9,  4). 

Saul  voia  să-i  prigonească  pe  cei  ce  alegeau  „calea  lui  Hristos", 
iar  Hristos  îi  arată  că  El  suferă  în  ei,  spunându-i  direct:  Eu  sunt  Iisus 
pe  Care  tu  II  prigoneşti ;  şi  adăugând:  „Greu  iţi  este  să  izbeşti  cu  pi¬ 
ciorul  în  ţepuşă “  (Fapte  9,  4 — 5).  Hristos  îi  arată  mai  întâi  că,  odată 
cu  El,  Hristos  Cel  lovit  şi  îndurerat  în  ucenicii,  în  fraţii  Lui,  Saul  se 
loveşte,  se  prigoneşte  pe  el  însuşi.  Şi  astfel,  Pronia  divină  îl  pregăteşte 
să  devină  din  prigonitor  —  prigonit,  din  adversar  —  ucenic,  şi  să 
treacă  din  Vechiul  în  Noul  Testament,  al  Fiului  lui  Dumnezeu,*  aceasta 
săvârşindu-se  în  timpul  celor  trei  zile  în  care  Apostolul  nu  mai  vede 
nimic,  nu  mănâncă,  nu  bea,  asemenea  celor  trei  zile  ale  Domnului  — 
de  la  Cruce,  moarte  şi  înviere.  Şi  în  final,  prin  Botez,  lui  Saul  îi  cad 
solzii  de  pe  ochi  şi  trăieşte  un  nou  început  al  existenţei,  o  înnoire  a 
timpului,  a  istoriei,  a  vocaţiei  umane,  pe  care  o  va  exprima  inspirat: 
„când  a  venit  plinirea  vremii,  Dumnezeu  a  trimis  pe  Fiul  Său,  născut 
din  femeie,  născut  sub  Lege,  ca  pe  cei  de  sub  Lege  să-i  răscumpere, 
ca  să  dobândim  înfierea “  (Gal.  4,  4 — 5). 

Iar  pentru  a  sublinia  acest  act  mântuitor  „al  înfierii",  el  spune  ga- 
iatenilor:  „Şi  pentru  că  sunteţi  fii,  Dumnezeu  a  trimis  în  inimile  noas¬ 
tre  Duhul  Fiului  Său,  Care  strigă:  Avval  Părinte!  Astfel  că  nu  mai  eşti 
rob,  ci  fiu,  iar  de  eşti  fiu  eşti  şi  moştenitor  al  lui  Dumnezeu,  prin  Iisus 
Hristos "  (Gal.  4,  6 — 7).  Se  observă  că  Apostolul  foloseşte  invocaţia 
unică  Avva,  care  e  folosită  numai  de  Iisus  Hristos  (Marcu  14,  36)  — 
ceea  ce  înseamnă  ipsissima  vox  (cf.  interpretării  lui  J.  Jeremias).  El 
descoperă  astfel  că,  în  harul  Duhului  Sfânt,  atât  Galatenii,  cât  şi  toţi 
cei  botezaţi  în  Hristos,  II  pot  chema  pe.  Dumnezeu  cu  acelaşi  cuvânt 
intim,  tainic,  apropiat  —  Avva  —  Părinte!  —  deoarece  au  primit  „Du¬ 
hul  înfierii"  (Romani  8,  15). 

Marele  dar  al  înfierii  este  trăit  de  Apostol  în  toată  plinătatea: 
prin  fiinţa  lui  profund  luminată,  el  se  simte  reînrădăcinat  în  Hristos, 
în  Crucea  şi  învierea  Lui  (Gal.  2,20 ;  Rom.  6,  3 — 11).  Răstignirea  omu¬ 
lui  vechi,  a  trupului  păcatului  şi  a  morţii  păcatului  pentru  a  deveni 
viu  prin  Dumnezeu  în  Iisus  Hristos,  el  le  trăieşte  în  comuniunea  cea 
mai  adâncă  posibilă  cu  Iisus  Hristos,  spunând:  „Nu  mai  trăiesc  eu,  ci 
Hristos  trăieşte  în  mine.  Şi  viaţa  mea  de  acum,  în  trup,  o  trăiesc  în 
credinţa  Fiului  lui  Dumnezeu,  Care  m-a  iubit  şi  S-a  dat  pe  Sine  însuşi 
pentru  mine"  (Gal.  2,20).  Se  observă  că  el  spune:  „în  credinţa  Fiului 
lui  Dumnezeuu  („en  pistei  zâ  te  tou  hiou  tou  theou)  şi  nu  „în  cre¬ 
dinţa  în  Fiul  lui  Dumnezeu". 

Mulţi  exegeţi  au  discutat  asupra  folosirii  acestui  genitiv.  El  a  fost 
interpretat  ca  un  genitiv  obiectiv,  însemnând  credinţa  în  Iisus  Hristos, 
adică  Iisus  Hristos  este  obiectul  credinţei.  în  acelaşi  timp,  se  poate 
interpreta  acest  genitiv  ca  un  genitiv  de  origine,  în  sensul  că  Iisus 
Hristos  este  Izvorul  credinţei.  Dar  mai  există  şi  un  alt  înţeles,  şi  mai 
adânc,  care  marchează  gândirea  paulină:  folosirea  unui  genitiv  su- 

biectiv  în  această  sintagmă:  este  credinţa  lui  Iisus  Hristos  însuşi,  cre¬ 
dinţa  în  Tatăl,  plinătatea  credinţei  prin  care  El,  Fiul  devenit  şi  Om,  a 
împlinit  voinţa  Tatălui  —  prin  jertfa  şi  învierea  Sa  pentru  mântuirea 
noastră,  care  credinţă  o  răsădeşte  în  noi. 

Numai  o  asemenea  credinţă  a  lui  Hristos,  ca  împărtăşire,  comu¬ 
niune  a  noastră,  avându-L  pe  El  drept  Model,  drept  izvor,  drept  pu¬ 
tere,  face  posibilă  mântuirea,  cu  toate  darurile  ei  —  iubirea,  lamina 
adevărului,  libertatea  —  care  au  devenit  virtuţile  noastre.  Apostolul 
Pavel,  iluminat  de  Duhul  Sfânt,  a  înţeles  taina  lui  Hristos  în  adânci¬ 
mea  ei,  s-a  aflat  în  comuniune  cu  ea,  şi  întreaga  lui  teologie  —  şi  ico- 
nomie  —  este  centrată  astfel  în  Dumnezeu.  Numai  citind  şi  traducând 
corect  mărturia  lui:  „ trăiesc  în  credinţa  lui  Hristos putem  înţelege 
şi  o  altă  afirmaţie  a  sa:  „Noi  avem  gândul  (mintea)  lui  Hristos"  (1  Cor. 
2,  16).  Cu  o  asemenea  minte,  omul  devine  un  om  duhovnicesc  şi  do¬ 
bândeşte  o  sensibilitate  duhovnicească  ce  pare  „o  nebunie"  pentru 
înţelepciunea  lumească.  Dar  numai  cu  o  asemenea  sensibilitate  poate 
străluci  în  inimile  noastre  lumina  „cunoştinţei  slavei  lui  Dumnezeu 
de  pe  chipul  lui  Hristos"  (II  Cor.  4,  6). 

Apostolul  simte  adânc  această  stare  şi  învaţă:  „Să  purtăm  tot¬ 
deauna  în  trup  omorârea  lui  Iisus,  pentru  ca  şi  viaţa  lui  Iisus  să  se 
arate  în  trupul  nostru  muritor"  (II  Cor.  4,  10).  El  descoperă  „în  tot 
locul  mireasma  cunoştinţei  Sale",  şi  că  noi,  cu  adevărat,  „suntem  lui 
Dumnezeu  bună  mireasmă  a  lui  Hristos,  între  cei  ce  se  mântuiesc  şi 
între  cei  ce  pier"  (2  Cor .  2,  14 — 15). 

In  felul  acesta,  marele  convertit  revelează  că  noi  toţi  suntem  che¬ 
maţi  să  contemplăm  „ca  în  oglindă,  cu  faţa  descoperită,  slava  Dom¬ 
nului",  să  „ne  prefacem  în  acelaşi  chip  din  slavă  în  slavă,  ca  de  la 
Duhul  Domnului"  (II  Cor.  3,  18).  Mărturisirea  supremă  este  să  spui: 
„Pentru  mine  viaţă  este  Hristos  şi  moartea  un  câştig"  (Filip  1,  21).  în- 
tr-o  asemenea  conştiinţă  recunoaştem  plinirea  cuvântului  profetic  prin 
care  Dumnezeu  spune:  „Voi  fi  vouă  Tată  şi  veţi  fi  Mie  fii  şi  fiice" 
(2  Cor.  6,  18). 

După  Evangheliile  s  noptice  şi  învăţătura  paulină,  vom  cerceta 
resursele  esenţiale  ale  temei  în  Evanghelia  după  Ioan,  în  care  vedem 
—  într-o  măsură  deosebit  de  spiritualizată  —  chipul  paternităţii  şi  al 
maternităţii  duhovniceşti. 

In  această  Evanghelie,  evocarea  numelui  Părintesc  Ceresc  —  des¬ 
pre  Care  Hristos  spune  „Eu  şi  Tatăl  Una  suntem"  (Ioan  10,30)  —  este 
foarte  frecventă,  ca  şi  menţionarea  trmiterii  Fiului  în  lume.  In  acest 
sens,  Tatăl  îşi  află  un  sân  şi  un  loc  de  odihnă  în  sufletele  sfinţite  prin 
Duhul  Sfânt  care  plinesc  poruncile  lui  Dumnezeu  în  iubire.  Iisus  spu¬ 
ne:  „Dacă  Mă  iubeşte  cineva,  păzi-va  cuvântul  Meu,  şi  Tatăl  Meu  îl 
va  iubi,  şi  vom  veni  la  el  şi  vom  face  locaş  la  el"  (Ioan  14,  23).  Nu 
există  dar  mai  mare  ca  acela  de  a  deveni  locaş  al  Tatălui  şi  al  Fiului 
în  Duhul  Sfânt,  lăcaş  al  Sfintei  Treimi.  Avem  aici  arvuna  veacului  ce 
va  să  vină,  a  veacului  celei  de  a  opta  zi  —  cea  a  învierii. 

Şi  concepţia  privind  maternitatea  duhovnicească  este  clar  expri¬ 
mată  de  Sfântul  Ioan.  Mai  întâi,  la  nunta  de  la  Cana  Galileii,  unde 

prezenţa  Maicii  Domnului  ia  chipul  unei  maternităţi  spirituale.  Aici 
Iisus  Hristos  nu  binecuvintează  numai  nunta,  ci  plineşte  rugămintea 
Maicii  Sale,  săvârşind  şi  cea  dintâi  minune:  preschimbă  apa  —  ele¬ 
ment  fundamental  al  naturii  —  în  vin,  pe  care  apoi,  la  Cina  cea  de 
Taină,  îl  va  preface  în  sângele  Său  divin.  Este  o  continuă  transfigu¬ 
rare  a  firii  spre  comuniune  dumnezeiască  tot  mai  adâncă. 

înainte  de  Patimile  Sale,  Hristos  spune  ucenicilor:  ,.Feme;a  când 
e  să  nască,  se  întristează,  fiindcă  a  sosit  ceasul  ei;  dar  după  ce  a  năs¬ 
cut  pruncul,  nu-şi  mai  aduce  aminte  de  durere,  pentru  bucuria  că  s-a 
născut  om  în  lume"  (Ioan  16,  21).  Acest  mesaj  are  şi  un  înţeles  ecle- 
sial.  Biserica-mamă  naşte  în  chinuri,  şi  în  bucurie  se  mângâie  pentru  • 
fiii  ei  sfinţiţi  în  Duhul  Mirelui. 

Dar,  mărturia  cea  mai  semnificativă,  sugerată  în  eseul  nostru  şi 
mai  sus,  este  cea  de  pe  Cruce:  „Iisus,  văzând  pe  Mama  Sa  şi  pe  uce¬ 
nicul  pe  care  îl  iubea  stând  alături,  a  zis  Mamei  Sale:  Femeie,  iată  Fiul 
tău!  Apoi  a  zis  ucenicului:  Iată  Mama  ta!11  (Ioan  19,26 — 27).  Fără  în¬ 
doială,  Iisus  Hristos  îi  conferă  Mamei  Sale  maternitatea  duhovniceas¬ 
că,  iar  Sfântului  Apostol  Ioan,  conştiinţa  înfier  i  duhovniceşti.  Apos¬ 
tolul  iubirii  va  trăi  puternic  —  şi  personal,  şi  în  comuniune  eclezială 
—  această  vocaţie,  în  perspectivă,  general  umană,  mărturisind  şi  adre- 

sându-ni-se:  „Iubiţilor,  acum  suntem  fii  ai  lui  Dumnezeu"  (1  Ioan  3,2). 

* 

♦  * 

In  această  lucrare  sublimă  de  a  naşte  fii  lui  Dumnezeu  stă  misiu¬ 
nea  Bisericii.  Şi,  dumnezeieşte  e  urzită  prin  Evanghelie  şi  Sfintele 
Taine. 

In  „Noul  Adam",  Iisus  Hristos,  contemplăm  şi  rădăcina  originară, 
şi  revelaţia  în  istorie  a  celei  de  a  doua  naşteri  a  noastră.  Noul  Adam 
este  din  Cer,  —  din  veci  nemuritor,-  naşterea  noastră  din  nou  este  şi 
ea  „de  sus“.  întruparea  e  de  la  Duhul  Sfânt  şi  din  Fecioară:  naşterea 
noastră  este  de  la  Acelaşi  Duh  Sfânt  şi  din  apa  Botezului,  Cristelniţa 
simbolizând  sânul  Fecioare'.  Şi  noi  ne  facem  părtaşi  unei  naşteri:  „nu 
din  sânge,  nici  din  poftă  trupească,  nici  din  poftă  bărbătească,  ci  de 
la  Dumnezeu"  (Ioan  1,  13). 

Scufundându-ne  şi  apoi  ieşind  din  baia  sfântă,  suntem  „altoiţi  pe 
El"  —  pe  Tulpina  Hristos  —  „prin  asemănarea  morţii  Lui",  pentru  ca 
să  ne  facem  „părtaşi  şi  ai  învierii  Lui"  (Romani  6,  5)  şi  ai  înfierii.  în 
acest  sens  se  roagă  Biserica  pentru  cel  ce  se  botează:  „Şi-l  umple  pe 
el  de  puterea  Sfântului  Duh  spre  unirea  cu  Hristos,  ca  să  nu  mai  fie  de 
acum  fiu  al  trupului,  ci  fiu  al  împărăţiei  Tale". 

Iar  harul  Botezului,  al  re-naşterii  şi  al  „punerii  de  fii",  se  întă¬ 
reşte  şi  se  plineşte  prin  „pecetea  darului  Duhului  Sfânt".  Această  pe¬ 
cetluire  întipăreşte  efigia  lui  Hristos  şi  face  să  se  arate  şi  să  crească 
în  noi  Chipul  Lui.  însemnând  toate  simţurile  şi  articulaţiile  celui  bo¬ 
tezat,  ea  are  menirea  de  a  renaşte  în  noi  simţirea  noastră  duhovni¬ 
cească  în  şi  prin  Hristos. 

Origen  dă  o  mărturie  în  acest  înţeles  adânc:  „Hristos  este  ţel  al 
fiecărui  simţ  al  sufletului.  El  se  numeşte  Lumina  cea  adevărată  pentru 

a  lumina  ochii  sufletului;  El  este  Cuvântul  pentru  a  fi  auzit,  Pâinea 
vieţii  pentru  a  fi  gustată.  La  fel,  El  este  numit  untdelemnul  ungerii  şi 
Mirul  de  nard  pentru  ca  sufletul  să  se  desfete  din  mireasma  Logo¬ 
sului.  El  a  devenit  «Cuvântul  făcut  Trup»,  pipăibil  şi  sesizabil,  pentru 
ca  omul  lăuntric  să  poată  atinge  Cuvântul  vieţii  ...  El  nu  îngăduie  ca 
vreunul  din  simţurile  duhovniceşti  să  fie  lipsit  de  har".28 

în  acelaşi  duh,  un  poet  contemporan,  T.  S.  Eliot,  exprimă  şi  el, 
artistic,  această  lucrare  a  Duhului  Sfânt: 

„Până  ochiul  nu  ia  foc, 

Dumnezeu  nu  poate  fi  văzut; 

Până  urechea  nu  ia  foc, 

Dumnezeu  nu  poate  fi  auzit; 

Până  limba  nu  ia  foc, 

Dumnezeu  nu  poate  fi  numit; 

Până  inima  nu  ia  foc, 

Dumnezeu  nu  poate  fi  iubit; 

Până  mintea  nu  ia  foc, 

Dumnezeu  nu  poate  fi  cunoscută29 

Precum  sugera  Origen,  şi  mai  târziu  Sfântul  Simeon  Noul  Teolog 
cu  o  asemenea  gustare  duhovnicească  simţim  în  Dumneze  asca  Euha¬ 
ristie  Trupul  şi  Sângele  Mântuitorului.  Ea  este  „hrana  cu  Care  B  se- 
rica-Mamă  îşi  creşte  copiii"  —  cum  spune  Clement  Alexandrinul’0,  şi 
„leacul  nemuririi"  ( „pharmakon  athanasias “  —  Sfântul  Ignatie)  cu 
Care  îi  tămăduieşte  de  rănile  păcatului.  Astfel,  îndeosebi  în  aceste 
trei  Taine  —  Botez,  Mirungere,  Euharistie  —  prin  care  ne  răsădeşte 
în  Trupul  lui  Hristos,  ea  ne  face  fii  şi  moştenitori  ai  împărăţiei  ha¬ 
rului. 


* 

*  * 

Rareori  în  istorie,  omenirea  a  trăit  o  atât  de  profundă  şi  acută 
criză  ca  astăzi:  criză  a  suportului  fundamental  al  existenţei,  criză  de 
identitate,  de  sens  al  vieţii,  de  conştiinţă,  de  comuniune  spirituală,  de 
unitate,  criză  a  singurătăţii,  a  stării  de  orfan  în  lume.  Un  suflet  chi¬ 
nuit  de  gânduri  spunea:  „Ce  sunt  —  nu  ştiu,  şi  ce  ştiu  —  nu  sunt". 

Vedem  în  această  mărturisire  o  stare  tristă  a  celui  lipsit  de  con¬ 
ştiinţa  şi  certitudinea  fermă  a  Adevărului  viu,  personal. 

Ştiinţa,  cu  tot  progresul  ei  tehnic,  duce  în  cele  din  urmă  la  orgo¬ 
liu  şi  la  limite.  „Sistemele  filosofice  —  constată  un  fin  observator  — 
sunt  răspunzătoare,  în  prezent,  de  consecinţele  tragice  ale  suferinţei 
din  secolul  nostru:  Auschwitz-ul,  gulagurile,  cinismul  de  toate  for- 


28  Les  sens  spiriluels  et  Ia  Vision  de  Dieu  selon  Symeon  Le  Nouveau  Theolo- 
gien,  par  B.  Fraigneau-Julien,  Beauc  esne,  Par  s,  1985,  p.  38. 

29  T.S.  Eliot:  VVhere  the  Wasleland  Ends,  Doubleday,  New  York,  1973,  apud 
Robert  Hanbury  Brown:  The  Nalure  of  Science,  in  Faith  and  Science  in  an  Unjusl 
World;  Report  oi  the  World  Council  of  Churches'  Conîerence  on  Faith,  Science  and 
the  Fulare,  Massachusetts  Institute  of  Technology,  Cambridge,  USA,  1979,  voi.  1, 
p.  40. 


30  Pedagogul,  42,  1 — 3. 


STUDII  şi  ARTICOLE 


51 


mele,  imperialismele,  înstrăinarea  oamenilor  unii  de  alţii  sau  formele 
poluate  şi  tot  mai  aberante  ale  patimilor,  „morale  ale  crepusculului".” 

Conştiinţe  responsabile  se  întreabă:  „Cum  să  organizezi  viaţa  co¬ 
mună  a  cetăţenilor,  cum  şă  guvernezi  în  lipsa  reperelor  şi  a  certitudi¬ 
nilor,  în  obsesia  absenţei  unei  ordini  transcendente  absolute,  pe  care 
s-o  poţi  folosi  ca  sursă  de  inspiraţie?"32 

Sfântul  Apostol  Pavel  exprimă  concret  şi  defineşte  această  Sursă 
fundamentală:  „De  aceea  vă  rog  să  nu  vă  pierdeţi  cumpătul  din  pricina 
necazurilor  mele  pentru  voi;  ele  sunt  slava  voastră.  Pentru  aceasta,  îmi 
plec  genunchii  înaintea  Tatălui  Domnului  nostru  Iisus  Hristos,  din  Care 
îşi  trage  numele  orice  neam  în  cer  şi  pe  pământ"  (Efes.  3,  13 — 15). 

în  necazurile  lui  şi  în  prigoană,  Apostolul  călăuzeşte  sufletele  spre 
izvorul  suprem  —  Tatăl  Domnului  nostru  Iisus  Hristos,  în  paternitatea 
Sa  divină  icoana  întregii  paternităţi  umane,  pentru  ca  în  aceeaşi  epis¬ 
tolă,  Biserica  pentru  care  Hristos  s-a  jertfit  (Ef.  5,  25),  să  fie  revelată 
în  vocaţia  Maternităţii  ei  spiritual. 

Aceştia  sunt  factorii  fundamentali  în  conştiinţa  şi  existenţa  noastră 
umană.  De-a  lungul  istoriei,  viaţa  se  sprijină  pe  ei  pentru  a-şi  susţine 
ordinea  spirituală,  morală,  socială  şi  economică. 

Diminuarea  influenţei  Paternităţii  dumnezeieşti  şi  a  Maternităţii 
Bisericii  a  contribuit  la  degradarea  unităţii  omeneşti,  la  slăbirea  con¬ 
ştiinţei  paterne  şi  materne  în  familii,  la  scăderea  sacralităţii  familiei,  a 
Tainei  Cununiei  —  înrădăcinată,  în  viziunea  Apostolului,  în  nunta  duhov¬ 
nicească  dintre  Hristos  şi  Biserică. 

Pretutindeni  în  lume  unde  această  conştiinţă  a  maternităţii  şi  pater¬ 
nităţii  a  slăbit,  familia  se  dizolvă.  Soţii  divorţează,  capiii  sunt  abandonaţi, 
dezmoşteniţi  (devenind  copii  ai  străzii,  handicapaţi  etc.),  lipsiţi  de  lumina 
dătătoare  de  viaţă  a  raţiunii  părinţilor,  care'  trebuie  să-şi  îndemne  copiii, 
cu  conştiinţa  paternă  divină  —  într-o  familie  care  a  avut,  de  la  înce¬ 
put,  o  consacrare  divină  —  şi  cu  iubirea  mamei.  Unele  circumstanţe  ale 
abandonului  pot  duce  şi  la  sinucidere. 

Este  de  cea  mai  mare  însemnătate  ca  Biserica  să  cultive  conştiinţa 
fundamentală  a  Paternităţii  divine  în  Hristos  şi  a  maternităţii  Bisericii, 
prin  care  fiecare  suflet,  inclusiv  cel  al  dezmoşteniţilor,  se  poate  mântui, 
în  Biserică,  precum  la  sânul  unei  mame  sfinte,  fiecare  suflet  regăseşte 
„sânul  divin"  —  cum  mărturisea  o  tânără  de  30  ani  care,  după  ce  avu¬ 
sese  multe  experienţe  gnostice  şi  parareligioase,  a  primit  Botezul,  Mir- 
ungerea  şi  Euharistia  şi  s-a  împărtăşit  frecvent,  în  duhul  canoanelor  Bi¬ 
sericii.  Ea  îşi  descria  starea  de  spirit  ca  o  „ieşire  din  singurătate".  Acest 
suflet  a  făcut  o  mărturisire  personală  din  puternica  sintagmă  a  lui  Mir- 
cea  Eliade:  „în  viaţă  există  o  singură  cale  —  calea  către  Biserică  4. 

Se  cuvine,  onest,  să  preţuim  şi  să  ne  inspirăm  din  organizarea  asis¬ 
tenţei  sociale  la  fraţii  noştri  din  Occident.  Dar,  cu  tot  spiritul  autoritar 
şi  juridic  al  Bisericii  Romano-Catolice  şi  cu  cel  individualist  al  Bisericii 
Protestante,  care  determină  secularizarea  şi  laicizarea,  Sfânta  Ortodoxie 


31  Christian  Ruby,  Histoire  de  Ia  Philosophie,  La  Ddcouverie,  Paris,  1991,  p.  94. 

32  Op.  cit.,  p.  88. 

trebuie  să-şi  afirme  duhul  cu  adevărat  comunitar,  Patern  şi  matern,  atât 
în  mărturisirea  credinţei  cât  şi  a  iubirii  divine  în  lume. 

Aforismul  Sfântului  Ciprian  este  mereu  actual:  „Habere  non  potest 
Deum  Patrem,  qui  Ecclesiam  non  habet  matrem".33  în  acest  duh,  în  Bise¬ 
rică,  rostind  rugăciunea  Tatăl  nostru,  fiecare  suflet  trebuie  să  simtă  că 
există  un  Tată  divin  pentru  toţi,  Care  prin  Fiul  Său  unic,  Iisus  Hristos, 
ne-a  înfiat  în  Duhul  Sfânt,  în  sânul  matern  al  Bisericii,  într-o  frater¬ 
nitate  universal  umană. 

Pr.  Prof.  Constantin  Galeriu 


BISERICILE  GRECO-CATOLICE  iNTR-O  PERSPECTIVA 

ORTODOXA 

Consideraţiile  care  urmează  reprezintă  o  luare  de  poziţie  faţă  de  o 
problemă  actuală  extrem  de  complicată,  care  necesită  multiple  clarificări, 
mai  ales  dacă  se  iau  în  considerare  numeroasele  neînţelegeri  care  definesc 
situaţia  ecumenică  actuală  în  problema  aşa-numitelor  Biserici  Greco- 
Catolice.  O  expresie  a  acestor  neînţelegeri  îl  reprezintă  şi  titlul  care  mi-a 
fost  propus,  în  care  se  vorbeşte  de  Biserici  greco-catolice,  deşi  titulatura 
aceasta  nu  mai  este  actuală  din  punct  de  vedere  ortodox,  fiind  de  prefe¬ 
rat  formularea  ,, Bisericii  catolice  orientale",  sau  ,, Biserici  catolice  de  rit 
bizantin",  aceasta  din  urmă  corespunzând,  de  altfel,  şi  terminologiei 
oficiale  a  Vaticanului.  Se  pune  însă  întrebarea,  dacă  aceste  două  formu¬ 
lări,  rupte  oarecum  de  terminologia  tradiţională,  nu  sugerează  o  idee 
greşită  asupra  locului  pe  care  îl  ocupă  aceste  Biserici  în  ansamblul  lumii 
confesionale  creştine. 

Pornind  de  la  punctul  de  vedere  ortodox  faţă  de  aceste  probleme, 
prezenta  lucrare  caută  să  înlăture  cel  puţin  o  parte  a  neclarităţilor  care 
persistă  în  legătură  cu  problemele  semnalate  mai  sus.  De  la  bun  început 
doresc  să  accentuez  faptul,  că,  pornind  de  la  tema  care  mi-a  fost  pro¬ 
pusă,  nu  mă  voi  concentra  atât  asupra  istoriei  evoluţiei  Bisericilor  Unite, 
cât  asupra  poziţiilor  esenţiale  adoptate  faţă  de  ele  de  către  Biserica  Or¬ 
todoxă,  căutând  să  fac  inteligibil  sensul  anumitor  evenimente  din  tre¬ 
cut  şi  prezent,  în  vederea  paşilor  care  vor  trebui  făcuţi  în  viitor  de  către 
creştinii  dornici  de  unitate  în  Domnul  Iisus  Hristos.  Perspectiva  din  care 
vom  aborda  problema  în  ansamblul  ei  nu  este  specifică,  aşadar,  ştiinţelor 
istorice,  ci  filozofiei  religiei.  în  sensul  acesta  credem  că  abordarea  noas¬ 
tră  prezintă  în  ansamblul  ei  un  caracter  oarecum  inedit,  de  altfel  nu  sur¬ 
prinzător  dacă  ne  gândim  la  faptul  că  cenzura  practicată  curent  de  către 
autoritatea  de  stat  comunistă  nu  a  permis  decât  prea  puţine  încercări  spe¬ 
cifice  acestui  mod  de  a  privi  existenţa  religioasă  a  omului. 

în  limitele  acestei  filozofii  a  religiei  ne  interesează  şi  o  abordare 
apologetică  a  temei,  deoarece  relaţiile  cu  Biserica  Greco-Catolică  repre- 


33  Liber  de  unitate  Eccleslae,  P.L.,  Tome  IV,  Col.  519  A. 

zintă  unul  dintre  subiectele  predilecte  ale  celor  ostili  Bisericii  Ortodoxe 
Române,  indiferent  care  ar  fi  provenienţa  lor. 

Cele  spuse  mai  înainte  nu  înseamnă,  fireşte,  că  nu  vom  apela  la 
rezultatele  cercetării  istorice.  Dimpotrivă,  vom  recurge  la  ele  când  şi 
când,  pentru  că  în  contextul  problematicii  care  ne  preocupă  glasul  isto¬ 
riei  se  face  auzit  cu  tărie  până  în  zilele  noastre.  însă  informaţiile  pe  care 
le  culegem  de  acolo  vor  fi  încadrate  într-un  model  de  înţelegere  filozo- 
fico-religios. 

O  structură  de  înţelegere  coerentă  se  referă  la  apariţia  unui  fenomen 
oarecare,  la  modul  său  de  manifestare  şi  la  sensul  evoluţiei  sale  viitoare. 

Din  acest  motiv  propunem  în  cele  ce  urmează  o  perspectivă  ortodoxă 
asupra  modului  în  care  s-au  constituit  aceste  Biserici,  asupra  situaţiei 
lor  actuale  şi  asupra  evoluţiilor  lor  viitoare,  toate  aceste  momente  rapor¬ 
tate  în  permanenţă  la  realitatea  noastră  ortodoxă.  Pentru  ca  de  noi  dori¬ 
tele  clarificări  să  dobândească  un  caracter  şi  mai  pregnant  am  încheiat 
prezenta  lucrare  cu  nişte  consideraţii  finale,  a  căror  notă  apreciativă, 
valorizantă,  este  specifică  viziunii  filozofico-religioase  în  care  ne  plasăm. 

I.  CONSIDERAŢII  ISTORICE7 

Punctul  lor  de  plecare  îl  reprezintă  o  realitate  în  fond  foarte  bine 
cunoscută,  şi  anume  că  înaintea  Marii  Schisme  din  1054  Bisericile  Răsă¬ 
ritului  şi  cea  a  Occidentului  formau  o  unitate,  considerându-se  unele  pe 
altele  Biserici  surori  şi  trăind  într-o  autentică  comuniune  eclesială.1 2  Cele 
două  emisfere  creştine  încep  să  aibă  însă  o  evoluţie  din  ce  în  ce  mai  dis¬ 
tinctă  încă  din  secolele  VII — VIII,  un  prim  punct  culminant  al  acestui 
proces  reprezentându-1  cunoscuta  dispută  dintre  patriarhul  Fotie  şi  papa 
Nicolae  I,  după  care  a  urmat  schisma  cea  mare,  ale  cărei  consecinţe  con¬ 
tinuă  să  se  facă  resimţite  până  în  zilele  noastre.  Pe  lângă  alte  teme  con¬ 
troversate,  despre  care  se  apreciază  în  zilele  noastre  că  ar  putea  fi  în 
principiu  rezolvate  în  contextul  actualei  disponibilităţi  ecumenice,  s-a 
profilat  încă  de  pe  atunci  una  anume,  care  s-a  dovedit  a  fi  piatră  de  po¬ 
ticnire  în  calea  unităţii  creştine  până  în  zilele  noastre.  Mă  refer  la  pro¬ 
blema  primatului  papal.  Pe  baza  tradiţiei  şi  eclesiologiei  lor  comunitare, 
ortodocşii  au  fost  din  totdeauna  dispuşi  să  recunoască  papei  un  primat 
al  cinstirii,  fără  nici  un  fel  de  relevanţă  jurisdicţională,  această  dis¬ 
ponibilitate  caracterizând,  de  altfel,  relaţiile  dintre  diferitele  patriarhii 
până  în  momentul  apariţiei  primelor  tensiuni  pe  această  temă:  din  dife¬ 
rite  motive,  asupra  cărora  nu  ne  putem  opri  aici,  Biserica  romană  a  în- 


1  Pentru  relaţiile  dintre  Biserica  Răsăriteană  şi  Occidentală  din  perioada 
anterioară  primelor  uniri  a  se  vedea  Mircea  Păcurariu,  Uniaţia  în  Transilvania  în 
trecut  şi  astăzi.  Sibiu,  1994,  şi  Emst  Christoph  Suttner,  Wandlungen  im  Unionsver- 
stăndnis  vom  2.  Koozil  von  Lyon  bis  zur  Gegenwart,  în  „Ostkirchliche  Studiem"  34 
(1985). 

2  O  corectă  prezentare  a  evenimentelor,  însoţită  şi  de  o  pertinentă  interpretare 
a  lor,  inclusiv  în  plan  religios-psihologic  se  găseşte  la  Lot  har  Waldmuller,  Konflikte 
zwischen  Ost  und  West  im  kirchlichen  Raum,  dargestellt  anhand  einiger  histo- 
rischer  Beispiele,  Benediktbeurer  Hochschulschriften  2,  Don  Bosco  Verlag,  1992. 

ceput  să  nu  mai  fie  satisfăcută  de  un  simplu  primat  onorific,  a  apărut 
convingerea  că  acesta  trebuie  să  capete  anumite  conotaţii  jurisdicţionale 
concrete.  Fireşte  că  pe  vremea  aceea  lucrurile  nu  au  putut  fi  enunţate  cu 
atâta  claritate,  însă  ce  altceva  a  constituit  oare  conţinutul  disputei  dintre 
Fotie  şi  Nicolae  I?3  Semnificaţia  acestor  noi  tendinţe  nu  era  însă  în  nici 
un  caz  de  natură  să  modifice  în  mod  hotărâtor  concepţiile  eclesiologice 
esenţiale  ale  celor  două  ramuri  ale  Bisericii.  Nici  măcar  după  Marea 
Schismă.  Cele  două  ramuri  ale  creştinătăţii  ajunseseră  să  trăiască  sepa¬ 
rate  una  de  cealaltă,  dar  continuau  să  creadă  că  sunt  Biserici  surori  şi  au 
făcut  repetate  încercări  de  a  redobândi  unitatea  integrală  de  odinioară. 
Am  putea  spune  că  acesta  a  fost  în  principiu  spiritul  care  a  animat  încer¬ 
cările  de  unire  de  la  Lyon  (1274)  şi  Florenţa  (1438 — 1439). 

Se  ştie  foarte  bine  că  mult  dorita  unire  nu  a  putut  fi  realizată  atunci. 
Pe  de  o  parte  pentru  că  nu  fuseseră  înlăturate  cauzele  care  duseseră  la 
această  separare:  principalele  probleme  care  îi  separau  pe  cei  doi  parte¬ 
neri  nu  au  fost  clarificate  de  aceştia  în  suficientă  măsură.  Mai  ales  la 
Florenţa  s-a  recurs  la  o  soluţie  superficială  tocmai  în  problema  atât  de 
importantă  a  primatului:  în  loc  să  fie  abordate  în  profunzime  şi  soluţio¬ 
nate  în  acest  fel,  diferenţele  principale  au  rămas  practic  în  suspensie, 
fără  nici  un  fel  de  rezolvare.  Textul  unionist  adoptat  cu  această  ocazie 
permitea  două  interpretări  complet  distincte  ale  primatului  —  într-un 
caz  un  primat  onorific,  în  celălalt  unul  cu  caracter  jurisdicţional  tot  mai 
pronunţat  — ,  ceea  ce  nu  numai  că  nu  a  avut  darul  să  îmbunătăţească 
în  vreun  fel  situaţia  existentă,  ci  a  şi  orientat  evoluţia  istorică  din  secolele 
care  au  urmat  într-o  manieră  pe  care,  în  calitate  de  ortodox,  aş  califica-o 
fără  ezitare  ca  fiind  catastrofală,  fireşte  fără  intenţia  de  a  leza  pe  cineva, 
însă  acesta  este  sentimentul  pe  care-1  încercăm  vizavi  de  cele  ce  s-au 
întâmplat. 

Neînţelegerile  în  planul  credinţei  duseseră  între  timp  la  reacţii  gre¬ 
şite  în  plan  politic  şi  economico-social,  care  aveau  să  influenţeze  la  rân¬ 
dul  lor  în  mod  hotărâtor  modul  în  care  au  fost  abordate  problemele  doc¬ 
trinare  în  ocaziile  amintite  şi  în  altele  de  mai  târziu.  Cel  mai  mult  a 
cântărit  cu  siguranţă  ocuparea  Constantinopolului  de  către  cruciaţi  în 
anul  1204  şi  cele  şase  decenii  de  dominaţie  latină  care  au  urmat,  cu  con¬ 
secinţe  nemijlocite  şi  asupra  organizării  bisericeşti  din  teritoriile  ocu¬ 
pate.  Experienţele  făcute  în  acel  răstimp  i-au  făcut  pe  latini  să  creadă 
şi  mai  mult  în  propria  superioritate,  iar  în  ortodocşi  au  trezit  sentimente 
puternic  sedimentate  în  subconştient,  greu  de  controlat  chiar  şi  în  zilele 
noastre.  Nemulţumirile  anterioare^  datorate  diferenţelor  existente  în 
privinţa  învăţăturii  de  credinţă,  au  fost  nu  numai  completate,  ci  mult  am¬ 
plificate  de  duşmănia  masivă,  naturală  pe  care  o  nutreşte  cel  cucerit 
faţă  de  împilatorul  său,  aşa  încât  şi  după  înlăturarea  dominaţiei  occiden- 


3  O  clară  caracterizare  retrospectivă  a  implicaţiilor  avute  de  concepţia  juri¬ 
dică  asupra  primatului  apare  la  M.  Păcurariu,  op.  cit.,  p.  9:  „Inovaţia  tardivă  a 
primatului  juridic  al  episcopului  Romei  a  fost  nu  numai  cauza  principală  a  tutu¬ 
ror  neînţelegerilor  dintre  Apus  şi  Răsărit,  ci  şi  cauza  unor  reale  nenorociri  pentru 
Biserica  apuseană  . . 

tale  a  continuat  să  predomine  sentimentul  că  Biserica  occidentală  are 
în  orice  caz  un  caracter  prin  excelenţă  agresiv,  şi  în  faţa  agresiunii 
trebuie  să-ţi  iei  măsuri  de  apărare.  îndrăznesc  chiar  să  afirm  că  orto¬ 
docşii  au  continuat  până  în  zilele  noastre  să  ia  măsuri  împotriva  unei 
eventuale  agresiuni  catolice,  deşi  după  părerea  mea  nu  ne  mai  con¬ 
fruntăm  cu  acest  pericol,  de  altfel  real  în  .trecut.  în  orice  caz,  această 
atitudine  de  ostilitate  reciprocă  aproape  funciară  şi  pretenţiile  occiden¬ 
tale  de  a  exercita  un  primat  jurisdicţional  efectiv  au  diminuat  în  chip 
hotărâtor  şansele  de  reuşită  ale  încercărilor  de  unire  amintite,  mai  ales 
că  acestea  nu  au  fost  favorizate  nici  de  presiunile  exercitate  asupra  lor 
de  diferitele  contexte  istorice  în  care  au  avut  loc:  dificultăţile  în  care 
se  zbătea  împăratul  bizantin,  care  l-au  determinat  să  solicite  ajutor  din 
partea  papei,  acceptând  aproape  toate  condiţiile  puse  de  acesta,  şi  capa¬ 
citatea  papei  de  a-i  acorda  un  ajutor  concret,  datorită  influenţei  sale 
asupra  statelor  occidentale,  ducând  aproape  inevitabil  la  apariţia  unor 
sentimente  de  superioritate,  nu  au  avut  darul  să  consolideze  o  încredere 
reciprocă  extrem  de  fragilă. 

Refuzul  ortodocşilor  de  a-şi  însuşi  hotărârile  adoptate  la  Florenţa 
nu  ar  fi  trebuit  să  modifice  însă  în  nici  un  caz  în  mod  hotărâtor  bunul 
mers  al  relaţiilor  reciproce  sau  acceptarea  eclesialităţii  autentice  a  par¬ 
tenerului  de  dialog.  Cred  că  Florenţa  ar  fi  putut  însemna  un  pas  impor¬ 
tant  pe  calea  unei  mai  mari  apropieri,  însă  ea  nu  a  reprezentat,  în  fond, 
decât  momentul  final  al  unei  comuniuni,  ce-i  drept  firave,  însă 
existente,  şi  începutul  unui  conflict  deschis,  de  lungă  durată.  Nici  măcar 
episoade  cum  a  fost  cel  al  lui  Petru  Movilă  şi  al  Bisericii  sale  din  Mol¬ 
dova  (1589)4  nu  sunt  în  măsură  să  înfrumuseţeze  această  tristă  istorie 
ulterioară  momentului  Florenţa.  Punctul  de  cotitură  propriu-zis  pe  tra¬ 
seul  acestui  nou  curs  istoric  nu  l-au  mai  reprezentat  însă  acţiuni  preci¬ 
pitate  ale  unor  demnitari  bisericeşti,  din  punctul  nostru  de  vedere  ires¬ 
ponsabili,  cum  s-a  întâmplat  în  1054,  ci  ocuparea  Constantinopolului  de 
către  turci  în  1453  şi  modificarea  raportului  de  forţe  din  Europa  la  care 
a  dus  acest  eveniment.  Vreme  îndelungată  contactele  dintre  Biserica  oc¬ 
cidentală  şi  Bisericile  răsăritene  au  avut  un  caracter  mai  mult  sporadic, 
turcii  văzând  în  ele  un  pericol  potenţial  la  adresa  stabilităţii  interioare 
a  imperiului  lor  şi  încercând  să  le  stopeze.  (Şi  comuniştii  aveau  să  ac¬ 
ţioneze  în  secolul  nostru  în  conformitate  cu  acelaşi  mod  de  a  gândi  şi 
cu  aceeaşi  schemă  comportamentală,  consecinţele  fiind  la  fel  de  distruc¬ 
tive.  Şi  în  ce  priveşte  relaţiile  dintre  creştini).  Trăind  într-un  context 
politic  ostil,  care  le  periclita  existenţa  —  situaţia  actuală  a  ortodocşilor 
din  Constantinopol  reprezintă  o  trimitere  convingătoare  la  cele  de  a- 
tunci  —  ortodocşii  s-au  văzut  nevoiţi  să  se  concentreze  în  primul  rând 
asupra  lor  înşişi,  pentru  a  putea  supravieţui.  Fără  a  abandona  cu  totul 
legăturile  cu  Biserica  occidentală  —  mărturie  pentru  continuitate  o  re¬ 
prezintă  chiar  numai  şi  personalitatea  patriarhului  Ieremia  II  —  orto¬ 
docşii  nu  s-au  putut  concentra  în  suficientă  măsură  asupra  unui  dialog 


4  Informaţia  se  găseşte  la  Ernst  Christoph  Suttner,  Wandlungen ...  El  însuşi 
reia  argumentaţia  Cezare  Alzati,  Terra  Romena  tra  Oriente  e  Occidente,  Milano,  1982. 

consistent  cu  occidentalii,  cel  puţin  în  parametrii  care  funcţionaseră 
în  perioada  anterioară.  Occidentul,  pe  de  altă  parte,  a  cunoscut  acea  pe¬ 
rioadă  de  excepţională  înflorire  culturală  cunoscută  nouă  sub  numele 
de  Renaştere,  ajungând  să  îi  piardă  pur  şi  simplu  din  vedere  pe  orto¬ 
docşi,  partenerii  egali  din  punct  de  vedere  eclesiologic  în  dialogul  de 
odinioară.  Din  acest  punct  de  vedere  ei  au  fost  acoperiţi  de  o  rela¬ 
tivă  uitare.  Pe  de  altă  parte,  confruntările  prilejuite  de  apariţia  Refor¬ 
mei  i-au  făcut  pe  catolici  să  creadă  că  revendicarea  primatului  jurisdic- 
ţional  este  absolut  legitimă,  ceea  ce  i-a  determinat  să  adopte  în  Timpul 
Contrareformei  o  atitudine  extrem  de  activă,  vizând  reabilitarea  creş¬ 
tinilor  protestanţi  —  consideraţi  inferiori  din  punct  de  vedere  valo¬ 
ric  —  sau,  pentru  a  folosi  un  termen  foarte  frecvent  în  zilele  noastre, 
„evanghelizarea"  lor. 

S-ar  putea  trage,  aşadar,  concluzia  că  în  Occident  dispăruse  con¬ 
ştiinţa  că  Bisericile  Ortodoxe  reprezintă  nişte  Biserici  surori  şi  că  pe  par¬ 
cursul  confruntărilor  sale  cu  diferitele  Biserici  ale  Reformei,  Biserica 
Catolică  ajunsese  să  fie  definitiv  convinsă  că  ea  ar  fi  unica  Biserică  le¬ 
gitimă  a  lui  Hristos.  Toţi  ceilalţi  creştini,  situaţi  în  afara  graniţelor  ei, 
ocupau  un  grad  valoric  inferior  şi,  în  conformitate  cu  propria  interpre¬ 
tare  a  poruncii  Domnului  Hristos  de  a  propovădui  Evanghelia,  ierarhia 
catolică  suprioară  s-a  simţit  îndreptăţită  să  recurgă  chiar  şi  la  folosirea 
unor  mijloace  extreme,  a  forţei,  pentru  a-i  aduce  pe  toţi  creştinii  la  matcă, 
atât  în  ceea  ce  priveşte  primatul  jurisdicţional  al  papei,  cât  şi  proble¬ 
mele  doctrinare  şi  cele  ale  vieţii  duhovniceşti  concrete,  în  care  aceştia 
difereau  de  tradiţia  catolică.  Exact  aceeaşi  atitudine,  operaţională  ini¬ 
ţial  doar  faţă  de  protestanţi,  a  fost  adoptată  apoi  şi  faţă  de  ortodocşi,  în 
momentul  în  care  aceştia  au  intrat  din  nou  în  sfera  de  interes  a  Bise¬ 
ricii  Catolice. 

în  ce-i  priveşte  însă,  aceşti  ortodocşi  (în  primul  rând  patriarhul  de 
Constantinopol,  cinstit  ca  primus  inter  pares  de  ceilalţi  patriarhi  răsă- 
riteni  şi  reprezentant  al  tuturor  creştinilor  din  imperiu  faţă  de  înalta 
Poartă)  nu  uitaseră  în  nici  un  caz  o  parte  cel  puţin  a  evenimentelor  din 
trecut.  Dimpotrivă,  după  cucerirea  Constantinopolului  nemulţumirile  lor 
la  adresa  occidentalilor  latini  au  crescut,  considerându-se  că  aceştia  sunt 
în  mare  măsură  răspunzători  pentru  trista  soartă  a  bizantinilor,  deoa¬ 
rece  ar  fi  putut  să-i  ajute  pe  aceştia  şi  nu  au  făcut-o.  Consecinţa  acestui 
raţionament  a  fost  o  nouă  interpretare  a  trecutului,  in  mare  măsură 
valabilă  până  în  zilele  noastre,  potrivit  căreia  atât  la  Lyon  şi  Ferrara, 
cât  şi  în  toate  ocaziile  care  au  mai  urmat,  chiar  şi  până  în  prezent,  ca¬ 
tolicii  nu  ar  fi  urmărit  altceva  decât  o  simplă  anexare  imperialistă  a  Or¬ 
todoxiei,  ceea  ce  nu  corespunde  probabil  în  întregime  realităţii  specifice 
celor  două  sinoade  amintite,  dar  reprezintă  după  părerea  noastră  în  orice 
caz  o  corectă  percepţie  a  modului  de  desfăşurare  a  majorităţii  relaţiilor 
bilaterale  începând  din  secolul  XVI  până  în  primii  ani  ai  secolului  nostru, 
în  orice  caz,  acest  mod  de  a  vedea  lucrurile  s-a  adăugat  mai  vechii  con¬ 
vingeri  că  Biserica  Catolică  avansează  soluţii  greşite  pentru  problemele 
doctrinare  aflate  în  dispută,  ceea  ce  a  determinat  Biserica  Ortodoxă  să 
conteste  celei  Catolice  statutul  de  Biserică  Soră.  Se  afirma  că  dato- 

rită  „înnoirilor*4  introduse,  catolicii  au  abandonat  ei  înşişi  comuniunea 
Bisericii  autentice,  situându-se  pe  acelaşi  plan  cu  ereticii,  ceea  ce  face 
necesară,  de  pildă,  rebotezarea  uniţilor  care  revin  la  Ortodoxie.5 

Se  observă,  aşadar,  şi  aici  o  evoluţie  similară  cu  cea  pe  care  am  pu- 
tut-o  constata  în  cazul  Bisericii  Catolice.  Insă  doar  până  la  un  punct, 
pentru  că  datorită  numeroaselor  atacuri  la  care  a  fost  supusă  Ortodoxia, 
ea  a  ajuns  să  experimenteze  o  stare  de  permanentă  vigilenţă,  care  avea 
să  devină  o  componentă  nouă  a  identităţii  ortodoxe,  reprezentând  în  ace¬ 
laşi  timp  o  componentă  şi  ea  nouă  în  propria  scală  valorică:  rezistenţa, 
până  la  sacrificiul  suprem  al  martirajului,  faţă  de  tendinţele  de  catoli¬ 
cizare  mai  mult  sau  mai  puţin  forţată  ajunge  să  fie  preţuită  de-a  lungul 
timpului  aşa  de  mult,  încât  mărturisitorii  şi  martirii  din  timpul  luptei 
confesionale  deschise  au  fost  canonizaţi  în  zilele  noastre  (procese  simi¬ 
lare,  orientate  însă  în  sens  invers,  au  avut  loc  şi  în  cadrul  Bisericilor 
Greco-catolice,  de  pildă  în  cazul  Bisericii  Greco-catolice  Ucrainiene). 
Subliniez  în  mod  cu  totul  deosebit  acest  mod  de  a  defini  propria  identi¬ 
tate  confesională,  deoarece  el  este  semnificativ  nu  numai  pentru  apre¬ 
cierea  trecutului,  ci  şi  pentru  constituirea  unor  atitudini  contemporane 
faţă  de  partenerii  confesionali  din  zilele  noastre.  Rupte  din  contextul 
constituirii  lor,  aceste  atitudini  riscă  să  fie  cu  totul  ininteligibile. 

Acestea  ar  fi  principalele  etape  din  evoluţia  concepţiilor  ortodoxe 
şi  catolice  referitoare  la  eclesialitatea  celuilalt.  In  ceea  ce  priveşte  Bise¬ 
ricile  Unite,  pentru  care  vom  continua  să  folosim,  de  dragul  clarităţii, 
formulele  „greco-catolice**  şi  „unite**,  în  ciuda  obiecţiilor  deja  amintite, 
după  Florenţa  ele  reprezintă  cu  siguranţă  o  notabilă  încercare  de  a  re¬ 
stabili  vechea  comuniune  dintre  Răsărit  şi  Apus,  pe  care  majoritatea 
ortodocşilor  au  respins-o  şi  continuă  să  o  respingă  însă  în  mod  radical.  în 
cele  ce  urmează  vom  căuta  să  identificăm  cauzele  acestui  refuz  cate¬ 
goric. 

1.  In  primul  rând  trebuie  să  subliniez  faptul  că  aceste  Biserici  îşi 
au  originea  în  lumea  creştinismului  ortodox,  atât  în  ce  priveşte  viaţa 
lor  liturgică,  cât  şi  sistemul  doctrinar  şi  configurarea  existenţei  duhov¬ 
niceşti  concrete  a  credinciosului.  In  această  privinţă  opiniile  cercetăto¬ 
rilor  ortodocşi  şi  greco-catolici  coincid,  singura  excepţie  fiind  tocmai 
România,  unde  istorici  greco-catolici  au  elaborat  un  alt  model  expli¬ 
cativ.  Mă  voi  referi  la  el  foarte  pe  scurt,  deoarece  scoate  foarte  bine  în 
evidenţă  opticile  cu  totul  diferite  cu  care  poate  fi  abordată  una  şi  aceeaşi 
problemă.6  După  cum  se  ştie.  România  este  o  ţară  predominant  ortodoxă, 
cu  o  populaţie  de  origine  latină,  ceea  ce  face  să  ocupe  un  loc  aparte  în 
ansamblul  popoarelor  creştine  europene.  Românii  ortodocşi  şi  greco- 


5  Suttner,  op.  cit.,  p.  143. 

6  O  expunere  amănunţită  a  acestei  concepţii  poate  fi  găsită  la  Silvestru  Au- 
gustin  Prunduş,  Clemente  Plaianu,  Catolicism  şi  ortodoxie  românească.  Scurt  isto¬ 
ric  al  Bisericii  Române  Unite,  Casa  de  Editură  „Viaţa  Creştină1*,  Cluj-Napoca,  1994. 
Mai  puţin  amănunţită,  dar  mai  exactă  polemic  pe  situaţii  prezente  este:  Silvestru 
A.  Prunduş,  Clemente  Plaianu,  Eugen  S.  Cucerzan,  Denaturări  grave  privind  isto¬ 
ria  Bisericii  Române  unite  (Greco-Catolică),  Casa  de  Editură  „Viaţa  Creştină", 
Cluj-Napoca,  1993. 


58 


REVISTA  TEOLOGICA 


catolici  sunt  convinşi  că  naşterea  poporului  nostru  a  coincis  cu  încreşti- 
narea  sa.  Cercetătorii  ortodocşi7  sunt  în  acelaşi  timp  convinşi  că  acest  creş¬ 
tinism  a  purtat  de  la  bun  început  o  pecete  răsăriteană,  cu  toate  că  în 
cult  s-a  folosit  iniţial  limba  de  origine  latină  a  populaţiei  autohtone.  In¬ 
troducerea  slavonei  s-a  produs  mai  târziu,  datorită  incidenţei  unor  fac¬ 
tori  istorici  feluriţi,  care  nu  au  determinat  însă  o  modificare  a  substan¬ 
ţei  doctrinare,  ci  exclusiv  a  limbii  cultice.  Istoricii  greco-catolici  susţin, 
pe  de  altă  parte,  că  creştinismul  românesc  a  fost  situat  de  la  bun  înce¬ 
put  în  conul  de  umbră  al  creştinismului  apusean,  din  punct  de  vedere 
al  doctrinei  profesate,  al  structurii  liturgice  şi  al  sferei  jurisdicţionale  în 
care  s-a  dezvoltat.  Potrivit  aceleiaşi  percepţii  a  faptelor  istorice,  intro¬ 
ducerea  ritului  bizantin,  receptarea  unor  elemente  doctrinare  specific 
ortodoxe  şi  supunerea  jurisdicţională  faţă  de  Patriarhia  de  Constantinopol 
ar  fi  rezultatul  unor  regretabile  evoluţii  istorice  târzii,  din  epoca  de  apo¬ 
geu  a  Evului  Mediu  în  Balcani  ,care  ar  fi  pervertit  esenţa  occidentală 
a  creştinismului  românesc.  în  conformitate  cu  această  interpretare,  Uni¬ 
rea  de  la  1700  nu  ar  reprezenta  un  moment  de  început,  ci  regăsirea  unei 
autentice  identităţi,  până  atunci  rătăcite.  (în  calitate  de  ortodocşi  ne 
putem  întreba  fireşte,  pe  lângă  multe  altele,  din  ce  motiv  şi-au  păstrat 
uniţii,  ca  semn  distinctiv  într-o  lume  catolică  de  tradiţie  latină,  tocmai 
viaţa  liturgică,  de  factură  categoric  răsăriteană,  a  cărei  adoptare,  în  de¬ 
trimentul  unui  ipotetic  rit  latin  anterior,  fusese  categoric  incriminată). 

Nu  voi  comenta  punctul  de  vedere  greco-catolic  descris  mai  sus,  deşi 
s-ar  putea  face  numeroase  observaţii  pe  marginea  lui,  una,  cu  titlul  de 
exemplu,  fiind  cea  din  paranteza  cu  care  s-a  incheiat  paragraful  ante¬ 
rior.  Subliniez  însă  faptul  că  aceste  perspective  extrem  de  diferite,  care 
pot  să  pară  de-a  dreptul  irelevante  pentru  viaţa  actuală  a  creştinilor  or¬ 
todocşi  şi  greco-catolici,  scoate  în  evidenţă  atât  puntea  care  îi  leagă  în 
mod  inevitabil  pe  ortodocşi  şi  uniţi,  cât  şi  prăpastia  adâncă  care  îi  des¬ 
parte.  Şi  dacă  facem  abstracţie  de  contextul  particular  în  care  a  fost  fă¬ 
cută  această  observaţie  —  constatăm  că  ea  exprimă  caracteristica  esen¬ 
ţială  a  relaţiilor  dintre  ele:  pe  de  o  parte  un  element  comun  extrem  de 
consistent,  pe  de  alta  diferenţe  majore,  chiar  şi  în  ce  priveşte  aprecie¬ 
rea  acelui  fond  comun  esenţial,  care  ajunge  să  fie  ignorat,  uneori  aproape 
în  totalitate.  S-ar  putea  spune  chiar  că  ignorarea  sistematică  a  elemen¬ 
telor  comune  cu  celălalt  devine  în  ambele  cazuri  o  nouă  caracteristică 
a  propriei  identităţi.  Şi  totuşi,  în  ciuda  acestei  respingeri  aşa  de  categorice 
fondul  acela  este  prezent  şi  nu  poate  fi  ignorat,  mai  mult  chiar,  eviden¬ 
ţierea  sa  în  prim-planul  percepţiei  reciproce  reprezintă  o  datorie  creş¬ 
tină  pe  care  o  trăire  duhovnicească  autentică  nu  o  poate  ignora. 


7  Punctul  de  vedere  ortodox  cel  mai  complet  în  ce  priveşte  ortodoxia  popo¬ 
rului  român  poate  fi  găsit  la  Pr.  Prof.  Mircea  Păcurariu,  Istoria  Bisericii  Orto¬ 
doxe  Române.  Manual  pentru  Institutele  Teologice,  Editura  Institutului  Biblic  şi 
de  Misiune  Ortodoxă;  Pr.  Prof.  Dumitru  Stăniloae,  Uniatismul  din  Transilvania, 
încercare  de  dezmembrare  a  poporului  român.  Bucureşti  1973.  Un  interes  deosebit 
prezintă  şi  articolul  I.  P.  S.  Nicolae  Comeanu  Die  zukiinftige  Zusammenarbeit 
zwischen  Katholiken  und  Orthodoxen  in  Rumănien  „Oekumenisches  Forum4*  nr.  15, 
Graz,  1992. 

2.  în  ceea  ce  priveşte  modul  concret  de  realizare  a  unirilor,  orto¬ 
docşii  sunt  convinşi  că  el  prezintă  anumite  caracteristici  care  îi  deter¬ 
mină  să  conteste  categoric  legitimitatea  acestor  procese  ca  punţi  accep¬ 
tabile  între  ei  şi  catolici  şi  ca  model  de  unitate  util  în  zilele  noastre.  A- 
ceastă  convingere  a  fost  explicată  în  chip  diferit,8  eu  mă  voi  mărgini 
să  enumăr  câteva  dintre  argumentele  prezentate  cu  aceste  prilejuri. 

a)  în  primul  rând  suntem  convinşi  că  procesele  unioniste  au  fost 
declanşate  în  majoritatea  cazurilor  şi  în  exclusivitate  de  factori  social- 
politici.  (într-un  singur  caz,  de  fapt  mult  prea  puţin  clarificat,  cel  al  Bi¬ 
sericii  moldoveneşti  de  la  sfârşitul  secolului  al  XVII-lea,  iniţiatorii  miş¬ 
cării  de  apropiere  de  Biserica  occidentală  —  mitropolitul  Gheorghe  Mo¬ 
vilă  susţinut  de  domnitorul  Petru  Şchiopul  —  par  să  fi  fost  animaţi  de  o 
intenţie  ecumenică  genuină,  fundamentată  pe  modelul  eclesiologic  orto¬ 
dox,  în  care  papei  i  se  recunoştea  doar  un  primat  onorific,  motiv  pen¬ 
tru  care  Roma  nici  nu  s-a  prea  arătat  interesată  de  întreaga  problemă. 
Intenţii  la  fel  de  genuine  par  să  fi  fost  şi  la  originea  unirii  rutenilor  şi 
ucrainienilor,  însă  în  cazul  lor  se  observă  cu  siguranţă  şi  prezenţa  ele¬ 
mentului  social-politic  amintit.9  Convingerea  noastră  este  că  forţa  mo¬ 
trice  a  tuturor  încercărilor  de  acest  fel  nu  ia  reprezentat-o,  de  fapt,  o 
dinamică  eminamente  religioasă,  ci  mai  curând  una  condiţionată  de  fac¬ 
tori  conjuncturali,  de  natură  politică,  socială  şi  economică.10  Spunând  aces¬ 
tea  nu  mă  gândesc  la  relaţia  dintre  papă,  împăratul  bizantin  şi  amenin¬ 
ţarea  otomană,  despre  care  am  vorbit  deja,  ci  la  realităţile  existente  în 
secolele  XVII  şi  XVIII  în  ţările  în  care  au  fost  realizate  aceste  uniri 
aşa  de  contestate.  în  toate  cazurile  la  care  ne  referim  este  vorba  de  state 


8  A  se  vedea,  de  pildă,  î.  P.  S.  Mitropolit  Antonie  Plămădeală,  Der  Uniatismus 
als  hinderndes  Problem  im  okumenischen  Dialog ,  la  Alferd  Stimemann,  Gerhard 
WilfLimger,  „Religion  und  Kirchen  im  alten  Osterreich“,  Tyrolia-Verlag  Innsbruck- 
Wien,  1996,  pp.  124 — 133;  Comisia  Mixtă  Internaţională  pentru  Dialog  Teologic 
între  Biserica  Ortodoxă  şi  Biserica  Romano-Catolică,  Uniatismul.  Metoda  de 
unire  din  trecut  şi  căutarea  actuală  deplinei  comuniuni.  Documentul  de  la  Bala - 
mand.  Text  comentat.,  Arhiepiscopia  Sibiului  1993  —  comentariul  aparţinând  I.  P.  S. 
Mitropolit  Dr.  Antonie  Plămădeală;  Hams-Joachim  Scholz,  Die  Zuriickiveisung  des 
Uniatismus  als  Methode  und  die  Existen  unierter  Kirchen  im  Licht  der  Religions - 
freiheit.  la  A.  Stimemann,  op.  cit.,  p.  18 — 29. 

9  In  ce  priveşte  istoricul  unirii  de  la  Brest  şi  a  receptării  ei  recomandăm  în 
primul  rând  conferinţa  prezentată  de  Oleh  Turij,  la  simpozionul  ţinut  la  7 — 8  no¬ 
iembrie  1996  la  Viena:  Oleh  Turij,  Die  Union  von  Brest  1995/1996,  Entstehung 
und  historische  Hintergriinde,  care  urmează  să  apară  în  „G2W.  Glaube 
in  der  2.  Welt“,  unul  dintre  organizatorii  simpozionului.  Informaţii  utile  se  găsesc 
şi  la  Robert  Hotz  SJ,  Unierte  —  Storenfriede  der  Oikumene?,  în  G2W,  9/1996; 
cea  mai  interesantă  prezentare  a  Bisericii  Ucrainene  Unite  contemporane  am  gă- 
sit-o  la  Iwan  Dacko,  Die  Lage  der  Ukrainischen  Griechisch-Katholischen  Kirche 
im  Spannungsfeld  zwischen  Ost  und  West.  Kirchendiplomatische  und  pastorale 
Aspekte,  conferinţă  susţinută  la  acelaşi  simpozion. 

10  O  părere  contrară  este  formulată  de  Gregor  Hohmann  OS  A,  Katholisch, 
aber  nicht  romisch.  G2W,  9/1996,  p.  12.  In  viziunea  lui  impulsul  pentru  realizarea 
unirilor  l-a  reprezentat  dorinţa  fierbinte  a  unor  ortodocşi  de  a  realiza  unirea  cu 
Biserica  occidentală.  Această  idee  nu  este  însuşită  însă  nici  măcar  de  unii  uniţi 
fervenţi.  De  pildă,  vorbind  în  Biserica  furată,  Editura  Argus,  Cluj -Napoca,  1990. 
p.  134,  despre  factorii  care  au  dus  la  unirea  din  Transilvania,  Alexandru  Raţiu 
mărturiseşte  că  „s-ar  putea  să  fi  fost  şi  interese  politice  şi  sociale  în  joc  . . .“. 

unitare  cu  o  populaţie  mixtă,  formată  din  catolici  şi  ortodocşi  (mai  sunt 
prezente  uneori  şi  alte  elemente  confesionale,  însă  acestea  nu  interesează 
aici  decât  indirect),  autoritatea  de  stat  fiind  catolică.  Datorită  unor  cauze 
concrete  foarte  diverse,  însă  animată  întotdeauna  de  intenţia  de  a  asigura 
stabilitatea  social-politică  a  propriei  ţări,  autoritatea  respectivă,  indi¬ 
ferent  că  este  vorba  de  una  poloneză  sau  austriacă,  caută  să  realizeze 
o  omogenizare  confesională  a  populaţiei,  luând  şi  o  serie  de  măsuri  în 
acest  sens.11  (Este  posibil  ca  evenimentele  să  fi  fost  influenţate  şi  de 
principiul  cuius  regio  eius  religio  sau  de  existenţa  unei  străvechi  Biserici 
catolice  de  rit  bizantin  în  Sicilia  şi  sudul  Italiei,  cum  presupune  Emst 
Suttner12  însă  cred  că  importanţa  acestor  doi  factori  explicativi  nu  ar 
trebui  supraevaluată).  Aceste  măsuri  nu  au  fost  doar  de  natură  organi¬ 
zatorică,  ci  au  inclus  şi  persecutarea  populaţiei  rămasă  credincioasă  Orto¬ 
doxiei,  preluarea  silnică  a  bisericilor  şi  distrugerea  mănăstirilor  ei  etc. 
Şi  în  perioadele  care  au  urmat  pe  parcursul  istoriei  acestor  Biserici  Unite 
se  poate  constata  că  au  fost  permanent  favorizate,  până  la  un  anumit 
punct,  de  autoritatea  de  stat  catolică,  chiar  şi  atunci  când  lupta  pentru 
libertate  naţională  avea  să  le  determine  să  acţioneze  împotriva  ei.  Cu 
timpul,  acest  sprijin  permanent  acordat  de  statul  catolic  i-a  determinat 
pe  ortodocşi  să  identifice  încercările  respective  de  unire  cu  acea  auto¬ 
ritate  străină,  duşmănoasă,  pe  care  doreau  să  o  înlăture.13  De  aici  a  re¬ 
zultat,  fireşte,  şi  o  respingere  ab  initio  a  unirii  ca  atare. 

b)  în  al  doilea  rând  amintesc,  de  asemenea,  opresiunea  economică, 
socială,  dar  întotdeauna  şi  politică,  căreia  îi  erau  supuşi  toţi  ortodocşii 
care  aveau  să  fie  incluşi  ulterior  în  procesul  de  unire  cu  Roma.  Doresc 
să  subliniez  în  mod  cu  totul  deosebit  acest  aspect,  deoarece  joacă  un  rol 
important  în  consideraţiile  care  urmează.  Unirea  cu  Roma  s-a  produs 
întotdeauna  acolo  unde  stăteau  faţă  în  faţă  grupuri  etnico-sociale  clar 
distincte.  Pe  de  o  parte  este  vorba  de  o  populaţie  ortodoxă  defavorizată, 
în  majoritatea  cazurilor  iobagă,  care  atinge  uneori  limitele  sărăciei  ab¬ 
solute,  fără  nici  o  nădejde  de  a  mai  duce  cândva  o  viaţă  mai  bună.  Iar 

Biserica  Ortodoxă  împărtăşeşte,  în  Transilvania  cel  puţin,  soarta  po¬ 
porului  credincios,  aşa  încât  preoţii,  cu  totul  dependenţi  de  nişte  nobili 
despotici,  se  deosebesc  în  mod  hotărâtor  de  clericii  celorlalte  confesiuni 
—  catolici,  reformaţi,  luterani,  unitarieni  —  care  se  bucură  de  un  statut 
social-economic  cu  totul  diferit.  Pe  de  altă  parte  este  vorba  de  o  clasă 


11  In  ce  priveşte  semnificaţia  aspectului  politic  al  procesului  în  Ucraina,  de 
pildă,  a  se  vedea  Robert  Hotz,  Unierte  —  Storenfriede  der  Okumene?,  G2W,  9/1996,. 
p.  15,  unde  unirea  este  pusă  în  legătură  cu  stabilitatea  internă  a  statului  polonez, 
ameninţată  de  Reformă,  şi  ridicarea  mitropoliei  Moscovei  la  rang  de  patriarhie  în 
1589.  In  ce  priveşte  interesul  factorului  politic  habsburgic  pentru  realizarea  unirii 
în  Transilvania,  cf.,  de  pildă,  Mitropolit  N.  Comeanu,  op.  cit.,  p.  245,  Mircea  Păeu- 
rariu,  Uniaţia  . . p.  16. 

12  Emst  Suttner,  Unionen  mit  Ostkirchen  als  okumenisches  Problem,  în  „Theo- 
logisch-praktische  Quartalschrift14,  nr.  132/1984,  p.  197—198. 

13  Pilduitor  este  în  acest  sens  titlul  deja  menţionat  al  lucrării  Pr.  Prof.  Stă- 
niloae,  în  care  uniatismul  este  definit  ca  o  „încercare  de  dezmembrare  a  poporului. 
român“. 

dominantă,  şi  clerul  aferent  ei,  care  se  bucură  de  privilegii  social-econo- 
mice  şi  politice  izbitoare  şi  care  nu  este  dispusă  să  renunţe  în  nici  un  caz  la 
aceste  avantaje.  Deosebirile  dintre  cele  două  categorii  erau  aşa  de  eclatante, 
încât  unii  clerici  ortodocşi  din  acele  timpuri  au  văzut  în  Uniaţie  o  posibi¬ 
litate  de  a  depăşi  dificultăţile  momentului,14  fără  a  renunţa  însă  la  spe¬ 
cificul  lor.  Noi,  ortodocşii,  subliniem  cu  insistenţă  rolul  jucat  de  aceşti  fac¬ 
tori  economici  în  procesul  de  realizare  a  Uniaţiei,  pentru  că  doar  în  felul 
acesta  putem  înţelege  comportamentul  acelor  strămoşi  ai  noştri,  cu  toate 
că  în  acelaşi  timp  este  regretabil  faptul  că  nu  au  reuşit  să-şi  menţină 
identitatea  confesională,  la  fel  ca  fraţii  lor  de  odinioară,  care  reprezen¬ 
tau,  de  altfel,  majoritatea  covârşitoare  a  populaţiei. 

Pe  lângă  cele  de  mai  sus  ar  trebui  luate  în  consideraţie  şi  alte  trei 
argumente  de  natură  teologică. 

c)  Amintesc  în  acest  sens  din  nou  cunoscuta  transformare  a  concep¬ 
ţiei  catolice  asupra  primatului  şi  a  eclesialităţii  Bisericii  Ortodoxe,  con¬ 
cepţii  care  au  fost  combătute  încă  de  pe  atunci  de  ortodocşii  ostili  unirii. 
Din  punctul  nostru  de  vedere  Bisericile  Unite  reprezintă  întotdeauna  ex¬ 
presia  unor  astfel  de  concepţii,  inacceptabile,  motiv  pentru  care  le  pri¬ 
vim  de  la  bun  început  cu  un  grad  ridicat  de  neîncredere.  Aceasta  era 
situaţia  în  secolele  XVII — XVIII,  aceasta  este  şi  acum.  Uniatismul  nu 
reprezintă  o  unificare  ci  o  anexare. 

d)  Trebuie  subliniat  apoi  faptul  că  ortodocşii  în  cauză  au  condiţio¬ 
nat  de  la  bun  început  acceptarea  unirii  de  respectarea  credinţei  —  „le- 
gii“  —  lor  strămoşeşti.  Ei  nu  şi-au  schimbat  credinţa,  ci  doar  jurisdicţia, 
acţionând  însă  nu  în  conformitate  cu  noua  concepţie  romană  ci  cu  cea 
tradiţional  ortodoxă  asupra  primatului  papal  şi  a  jurisdicţiei  pe  care  o 
presupunea  acesta.  în  sprijinul  acestei  afirmaţii  pot  fi  invocate  o  serie 
de  argumente,  dintre  care  vor  enumera  doar  câteva: 

—  acest  mod  de  a  înţelege  situaţia  a  fost  consemnat  de  către  orto¬ 
docşi  în  mod  expres  în  documentele  timpului.  Actul  de  unire  a  românilor 
transilvăneni,  de  pildă,  pierdut  o  vreme  şi  apoi  descoperit  în  secolul  tre¬ 
cut  de  un  istoric  unit,  Nicolae  Densuşianu,  prevedea  în  mod  expres  păs¬ 
trarea  legii  strămoşeşti,  în  caz  contrar  actul  unirii  fiind  revocat.  Apari¬ 
ţia  celor  patru  puncte  unioniste  de  la  Florenţa,  toate  cu  caracter  doctri¬ 
nar-  liturgic,  în  versiunea  latină  a  actului  de  unire  a  fost  apreciată  atât 
de  cercetătorii  ortodocşi,  cât  şi  descoperitorul  lui  —  un  unit  —  drept  o 
falsificare  ulterioară  a  documentului  şi  implicit  a  intenţiei  sale  funda¬ 
mentale.  Ca  ortodocşi  doreau  să  obţină  unele  avantaje  materiale,  fără  a  re¬ 
nunţa  însă  la  credinţa  lor,  fapt  ce  este  certificat  în  prezent  şi  de  episcopul 
greco-catolic  al  Oradiei,  Vasile  Hossu.15  La  fel  s-au  petrecut  lucrurile  şi  în 


14  Cf.  Nicolae  Comeanu,  op.  cit.,  p.  245. 

15  Episcopul  Vasile  Hossu,  Die  mit  Rom  unierte  rumânische  Kirche  treu  ihrer 
Vergangenheit,  verantwortlich  ihrer  gegenwârtigen  Mission,  voii  des  Glaubens 

und  der  Hoffnung  fur  ihre  Zukunft,  în  „Oekumenisches  Forum14,  nr.  15,  Graz  1992, 
p.  257:  „Es  handelte  sich  damals  darum,  den  orthodoxen  Glauben  zu  erhalten, 
sowie  die  Identităt  der  Nation  selbst“. 

cazul  celorlalte  uniri,  cum  ar  fi,  de  pildă,  cea  de  la  Uşhorod,  din  anul  1646. 
Episcopii  reuniţi  în  castelul  de  la  Uşhorod,  din  Ucraina  Carpatică,  au 
cerut  păstrarea  ritului  răsăritean,  dreptul  de  a-şi  alege  singuri  episcopii 
(Roma  confirmând  doar  alegerea,  deci  o  jurisdicţie  mai  mult  onorifică), 
egalitate  socială  cu  clericii  catolici.16 

—  succesiunea  unor  ierarhi  ortodocşi  şi  uniţi  pe  aceleaşi  scaune 
episcopale  în  primele  faze  ale  unirii  de  la  Brest:  clericii  ortodocşi  nu  i-ar 
fi  acceptat  niciodată  pe  ierarhii  uniţi  dacă  nu  ar  fi  existat  o  reală  comu¬ 
niune  doctrinară;17 

—  în  anul  1729  congregaţia  Propaganda  fide  a  Bisericii  Catolice  a 
denunţat  communieatio  in  saeris  clericilor  şi  credincioşilor  uniţi  cu  cei 
ortodocşi, ,s  ceea  ce  înseamnă  că  aceasta  era  practicată  efectiv.  Lucru  a- 
cesta  nu  era  însă  posibil  decât  dacă  ortodocşii  şi  uniţii  din  vremurile 
acelea  nu  ar  fi  fost  convinşi  că  nu  sunt  separaţi  de  diferenţe  esenţiale  în 
probleme  de  credinţă. 

e)  în  sfârşit  ne  vom  referi  la  rezultatele  obţinute  de  unionişti.  Apre¬ 
cierea  acestora  este  de-a  dreptul  descurajatoare:  dacă  speraseră  la  înce¬ 
put  să  obţină  un  statut  so-cial-economic  şi  chiar  politic  superior,  păstrân- 
du-şi  în  acelaşi  timp  identitatea  tradiţională,  adepţii  unirii  şi-au  văzut 
cât  se  poate  de  repede  speranţele  înşelate.19  Consideraţi  în  chip  evident 
creştini  de  rang  inferior,  ei  au  fost  supuşi  şi  unui  exerciţiu  jurisdicţional 
extrem  de  sever,  pentru  ca  să  devină  apoi  şi  obiectul  unor  repetate  ac¬ 
ţiuni  de  latinizare  pe  care  nu  le-au  putut  respinge  în  totalitate  (ceea  ce 
a  dus  în  zilele  noastre  la  o  treptată  modificare  a  identităţii  proprii,  cea 
originară  fiind  sistematic  pusă  în  paranteză  —  cum  avem  impresia  că 
se  procedează  astăzi  în  Româna  — ,  sau  cu  totul  uitată  —  cum  a  fost  ca¬ 
zul  în  Ucraina20).  Nici  în  plan  practic  nu  au  fost  obţinute  înlesnirile  spe¬ 
rate,  condiţia  socio-economică  a  clerului  şi  a  credincioşilor  uniţi  lăsând 
în  continuare  mult  de  dorit.  Probabil  că  singurul  rezultat  semnificativ 
a  fost  obţinut  în  domeniul  instruirii  superioare  a  clerului,  mulţi  dintre 
componenţii  acestuia  fiind  reprezentanţi  importanţi  ai  iluminismului  tran¬ 
silvănean  în  cadrul  Şcolii  Ardelene. 

Constatând  că  perspectivele  de  a  duce  o  viaţă  mai  bună  ale  celor 
trecuţi  la  uniaţie  nu  au  fost  împlinite  şi  că  în  plan  bisericesc  autonomia 
acestor  Biserici  unite  era  permanent  ameninţată  de  tendinţe  de  latini¬ 
zare,  ortodocşii  şi-au  văzut  confirmată  credinţa  că  Uniaţia  nu  reprezintă 
în  nici  un  caz  calea  indicată  pentru  realizarea  dialogului  şi  apoi  a  comu¬ 
niunii  dintre  ei  şi  catolici.  Dimpotrivă,  uniaţia  a  trezit  din  nou  vechea 
neîncredere  la  adresa  catolicilor  şi  a  amplificat-o,  nu  numai  în  trecut, 
ci  şi  în  zilele  noastre,  când  afectează  disponibilitatea  ecumenică  a  cre- 


16  Gerd  Stricker,  350  Jahre  Union  von  Uschhorod,  G2W,  9/1996,  p.  20. 

17  Cf.  Josef  Macha  SJ,  Die  Auswirkungen  der  Union  von  Brest  auf  das  Ge- 
biet  der  heutigen  Westukrainc,  in  A.  Stirnemann  . . .,  mai  ales  p.  35 — 40. 

18  Suttner,  Wandlungen  . . p.  142. 

19  Concludente  sunt  în  această  privinţă  eforturile  episcopului  Inocenţiu  Micu. 

20  Cf.  Ivan  Dacko,  op.  cit.,  manuscris  p.  16:  „ . . .  die  ukrainische  griechisch- 
katholische  Kirche  (hat)  ihre  Identităt  verloren.4*;  p.  17:  „...  das  Eigene  hat  man 
verlassen,  das  Fremde  niemals  erreicht“. 

dincioşilor  ortodocşi  din  generaţiile  mai  vârstnice.  Iar  cele  spuse  nu  ca¬ 
racterizează  în  nici  un  caz  doar  ierarhia  bisericească  ci  şi  pe  credincioşi. 
Se  spune,  nu  fără  oarecare  temei  istoric:  cei  care  vreţi  dialog  cu  catolicii, 
vedeţi  bine  unde  duce,  la  o  Biserică  Greco-Catolică,  care  nu  este,  în  fond, 
nimic  altceva  decât  o  catolicizare  mascată.  După  cum  se  va  mai  vedea, 
această  atitudine  reprezintă  şi  un  obstacol  în  calea  dialogului  dintre  Bi¬ 
serica  Ortodoxă  şi  cea  Romano-catolică. 

Sper  că  cele  spuse  evidenţiază  cu  suficientă  claritate  motivele  pen¬ 
tru  care  ortodocşii  au  opus  o  rezistenţă  aşa  de  hotărâtă  tendinţelor  de 
impunere  a  Uniaţiei.  Românii  ortodocşi,  de  pildă,  s-au  opus  în  secolul 
XVIII  cu  atâta  energie  încercărilor  de  a-i  forţa  să  accepte  Uniaţia,  încât 
rezistenţa  faţă  de  acest  tip  de  agresiune  a  fost  privită  până  în  zilele 
noastre  ca  o  caracteristică  a  credinţei  ortodoxe  autentice,  după  cum  do¬ 
vedeşte  cu  prisosinţă  recenta  canonizare  a  mai  multor  mărturisitori  şi 
martiri  ai  luptei  împotriva  uniatismului. 

De-a  lungul  timpului  relaţiile  dintre  ortodocşi  şi  greco-catolici  au 
cunoscut  turnuri  diferite.  Dacă  în  secolul  XVIII  au  predominat  tensiu¬ 
nile,  în  cel  care  a  urmat  s-a  ajuns  la  un  modus  vivendi  acceptabil  şi  chiar 
la  o  coordonare  a  acţiunilor,  în  momentul  în  care  cele  două  Biserici  tran¬ 
silvănene  au  început  să  lupte  activ  pentru  emanciparea  românilor  din 
Imperiul  Habsburgic,  respectiv  din  Austro-Ungaria.  Uniţii  fuseseră  ac¬ 
tivi  în  acest  plan  încă  din  veacul  anterior,  aducând  în  acest  sens  în  ca¬ 
drul  Şcolii  Ardelene  o  importantă  contribuţie,  recunoscută  ca  atare  şi  de 
ortodocşi.  După  1848  rolul  conducător  în  cadrul  acestui  efort  naţional  a 
fost  preluat  de  Biserica  Ortodoxă,  condusă  de  Mitropolitul  Andrei  Şa- 
guna.  Eforturile  celor  două  mitropolii  s-au  concentrat  în  acest  proces 
în  aşa  măsură  asupra  afirmării  identităţii  naţionale,  iar  mai  târziu  asu¬ 
pra  unificării  Transilvaniei  cu  România,  încât  vechile  neînţelegeri  au  fost 
în  cea  mai  mare  măsură  depăşite.  Datorită  acestei  evoluţii  convergente, 
după  unirea  Transilvaniei  cu  Ţara  în  urma  Primului  Război  Mondial  s-au 
auzit  numeroase  glasuri  care  cereau  unificarea  celor  două  mitropolii. 
Procesul  de  apropiere  a  continuat  în  perioada  interbelică,  Mitropoliţii 
Nicolae  Bălan  şi  Alexandru  Nicolescu  şi  o  mare  adunare  naţional-bise- 
ricească  au  hotărât  în  februarie  1939  realizarea  unificării, 21  care  nu  s-a 
mai  realizat  însă  datorită  izbucnirii  războiului.  Două  aspecte  mi  se  par 
însă  în  această  privinţă  importante:  în  primul  rând  faptul  că  s-au  făcut 
eforturi  serioase  în  vederea  unificării.  în  al  doilea  rând,  că  ortodocşii  au 
avut  sentimentul  că  actul  samavolnic,  impus  cu  peste  200  de  ani  în  urmă, 
poate  fi  anulat,  viaţa  uniţilor  reintrând  astfel  în  făgaşul  normalităţii. 

Datorită  acestei  perspective  asupra  evenimentelor,  fără  îndoială  jus¬ 
tificată  istoric,  ortodocşii  nu  au  văzut  în  înlăturarea  Bisericii  Greco-Ca- 
tolice  în  1948  atât  un  act  silnic,  îndreptat  împotriva  unei  Biserici  surori, 


21  Mircea  Pâcurariu,  op.  cit.,  p.  33  scv;  I.  P.  S.  Mitropolit  Antonie  Plămădeală, 
Die  Zusammenarbeit ...»  p.  148;  pentru  evoluţia  relaţiilor  în  perioada  interbelică 
a  se  vedea  de  ex.  Dr.  Dionisie  Ghermani,  Kirclie  und  Glaube  imm  kommunistischen 
Kumănicn,  capitol  din  lucrarea  „Christentum  in  Osteuropa:  Rumănien",  Kirche  in 
Not/Ostpriesterhilfe,  1991,  p.  38. 

cât  punctul  final  al  unui  proces  îndelungat,  care  i-a  adus  înapoi  în  patria 
lor  spirituală  pe  fraţii  până  atunci  rătăciţi,  reprezentând  acum  un  ,,ata- 
vism“,2:  dar  care  fuseseră  tovarăşi  în  lupta  naţională.  Domnea  un  sen¬ 
timent  de  mulţumire  care  nu  permitea  sesizarea  adevăratelor  năpaste 
prin  care  treceau  fraţii  greco-catolici.  (De  altfel,  nici  nu  s-ar  fi  putut 
întreprinde  nimic  concret  pentru  ajutorarea  lor,  deoarece  atitudinea  adop¬ 
tată  de  Biserica  Ortodoxă  Română  faţă  de  autoritatea  comunistă  nu  pre¬ 
vedea  aproape  nici  un  fel  de  accente  critice  la  adresa  acestuia:  pornin- 
du-se  de  la  tragica  experienţă  a  Bisericii  Ortodoxe  Ruse,  bine  cunoscută 
ierarhiei  ortodoxe  române  din  acea  vreme,  s-a  mers  pe  ideea  supravie¬ 
ţuirii,  pentru  ca  Biserica  să-şi  poată  îndeplini  misiunea  sa  harică  faţă 
de  credincioşi).  în  aceste  condiţii,  rezistenţa  episcopilor  şi  a  multor  cle¬ 
rici  greco-catolici  împotriva  reunificării  forţate  s-a  bucurat  de  prea  pu¬ 
ţină  înţelegere,  sau  cea  care  va  fi  fost  nu  s-a  putut  manifesta.  Se  apre¬ 
cia  că  aceşti  clerici  au  trădat  o  nobilă  intenţie,  şi  au  împiedicat  o  nece¬ 
sară  reparaţie.  Li  se  reproşa  ierarhilor  şi  clericilor  amintiţi  că  ar  fi  aban¬ 
donat  adevărata  intenţie  a  unirii  de  la  1700,  care  îşi  propusese  să  obţină 
siguranţa  zilei  de  mâine  şi  păstrarea  credinţei  strămoşeşti.  Stăpânirea 
austro-ungară  de  acum  înlăturată,  era  dată  şi  siguranţa  vieţii  zilnice, 
iar  în  ce  priveşte  renunţarea  la  comuniunea  cu  Biserica  Ortodoxă,  ea  a 
fost  privită  până  la  un  anumit  punct  ca  o  nouă  trădare.23  Cred  că  în  a- 
ceastă  perspectivă  afirmaţia  aceasta  nu  reprezenta  o  exagerare  şi  ea  este 
perfect  acceptabilă  şi  astăzi  pentru  noi  toţi.  în  acelaşi  timp  consider  însă 
că  doar  acest  mod  de  a  privi  lucrurile  nu  este  suficient  pentru  apre¬ 
cierea  greco-catolicilor  din  zilele  noastre,  care  par  să-şi  fi  constituit  noi 
repere  pentru  definirea  propriei  identităţi,  pentru  care  termenii  conve¬ 
niţi  la  1700  nu  mai  sunt  determinanţi. 

în  încheierea  acestui  subcapitol  doresc  să  atrag  atenţia  asupra  unei 
faţete  a  relaţiilor  dintre  Biserica  Ortodoxă  Română  şi  cea  Greco-Ca- 
tolică  care  trezeşte  şi  astăzi  numeroase  frământări.  Este  vorba  de  acu¬ 
zaţia  formulată  la  adresa  celei  dintâi  că  ar  fi  marele  beneficiar  material 
al  desfiinţării  celei  de  a  doua.  Trebuie  remarcat  în  această  privinţă,  fără 
a  intra  în  detaliu,  că  bunurile  materiale  ale  acelei  Biserici  au  fost  etati¬ 
zate,  doar  bisericile  şi  obiectele  de  cult  aferente  intrând  în  patrimoniul 
Bisericii  Ortodoxe,  respectiv  al  parohiilor  în  care  se  găseau  şi  nu  al  auto¬ 
rităţilor  centrale  bisericeşti.  în  ce  măsură  este  relevantă  această  nuanţă 
se  va  vedea  mai  târziu.  Pentru  moment  reţinem  faptul  că  Biserica  Orto¬ 
doxă  nu  a  dorit  în  nici  un  caz  să-şi  însuşească  bunurile  fostei  Biserici 
Unite.  în  sprijinul  acestei  afirmaţii  invoc  mărturia  Pr.  Prof.  Teodor 
Bodogae:  într-o  discuţie  cu  Mitropolitul  Bălan  referitoare  la  includerea 
bibliotecii  Facultăţii  de  Teologie  din  Blaj  în  Biblioteca  Universitară  din 
Cluj,  şi-a  exprimat  bucuria  că  mai  păstrează  o  carte  împrumutată  de 
la  Blaj,  păstrând-o  astfel  în  circuitul  teologic  firesc.  Mitropolitul  i-a  ce- 


22  Nicolae  Comeanu,  op.  cit.,  p.  251. 

23  Uniaţia  însăşi  era  considerată  o  primă  trădare.  I.P.S.  Nicolae  Comeanu, 
op.  cit.,  p.  246:  „Ortodocşii  vedeau  în  uniţi  nişte  trădători,  care  părăsiseră  Orto¬ 
doxia  de  dragul  unor  privilegii**. 


STUDII  şi  ARTICOLE 


65 


rut  foarte  insistent  să  retumeze  cartea  imediat,  pentru  ca  să  nu  se  spună 
că  ortodocşii  au  dorit  să  profite  de  pe  urma  nenorocirii  care-i  lovise  pe 
greco-catolici.  Cu  toate  acestea,  mulţi  uniţi  văd  şi  astăzi  în  Biserica 
Ortodoxă  pe  marele  beneficiar  al  evenimentelor  din  1948,  considerând  că 
au  fost  grav  nedreptăţiţi  de  ea.  Am  arătat  anterior  care  a  fost  fondul  reac¬ 
ţiilor  ortodoxe  faţă  de  cele  întâmplate  atunci.  Ar  mai  trebui  poate  adău¬ 
gat  că  Biserica  Ortodoxă  s-ar  fi  aşteptat,  cu  siguranţă,  la  o  oarecare  re¬ 
cunoştinţă  din  partea  celei  Greco-Oatolice  pentru  faptul  că  a  avut  grijă 
de  credincioşii  ei  decenii  la  rând. 

II.  SITUAŢIA  PREZENTA 

Pornind  de  la  această  stare  de  spirit  generală  este  lesne  de  înţeles 
reacţia  Bisericii  Ortodoxe  Române  şi  a  celorlalte  Biserici  Ortodoxe  su¬ 
rori  în  urma  transformărilor  survenite  în  1989.  Biserica  Greco-Catolică  a 
reuşit  să-şi  redobândească  relativ  repede  posibilităţile  ei  oficiale  de 
funcţionare,  solicitând  imediat  şi  retrocedarea  tuturor  fostelor  ei  pro¬ 
prietăţi,  pentru  a-şi  putea  restaura  structurile  eclesiale  de  odinioară. 
Solicitarea  respectivă  a  fost  formulată  în  virtutea  principiului  restitutio  in 
integram  de  către  o  ierarhie  care  a  avut  mult  de  suferit  de  pe  urma 
persecuţiilor  comuniste  şi  care  îi  acuza  pe  ierarhii  şi  clericii  ortodocşi 
că  ar  fi  colaborat  nepermis  cu  autorităţile  comuniste,  fără  să  ţină  seama 
de  faptul  că  şi  ortodocşii  au  fost  supuşi  de  către  comunişti  unei  prigoane 
asemănătoare.  Aceste  atacuri  s-au  produs  într-o  vreme  când  Biserica 
Ortodoxă  era  oricum  atacată  de  diferite  cercuri  că  ar  fi  pactizat  cu  statul 
comunist,  aşa  încât  au  fost  receptate,  fireşte,  cu  o  maximă  indispoziţie. 

Pe  de  altă  parte,  principiul  invocat,  restitutio  in  integram,  reclamă 
pe  lângă  retrocedarea  diferitelor  clădiri  naţionalizate  in  1948  şi  pe  cea  a 
bisericilor,  preluate  de  Biserica  Ortodoxă  împreună  cu  marea  majoritate 
a  credincioşilor  greco-catolici  de  atunci  şi  ortodocşi  de  astăzi.  Şi  această 
revendicare  a  trezit  nemulţumiri  în  cercurile  ortodoxe,24  pentru  că  po¬ 
trivit  principiilor  canonice  (nu  numai  ortodoxe,  ci  şi  catolice)  lăcaşurile 
de  cult  parohiale  aparţin  nu  instituţiei  în  ansamblu,  ci  parohiilor.  Acesta 
este  statutul  lăcaşurilor  de  cult  potrivit  dreptului  canonic  ortodox  şi  ca¬ 
tolic.  Confuzia  rezultă  din  faptul  că  în  URSS  toate  lăcaşurile  şi  obiec¬ 
tele  de  cult  au  trecut  în  patrimoniul  statului  încă  din  1918,  parohiile 
folosindu-le  prin  închiriere.  Din  acest  motiv  Biserica  Greco-Catolică 
Ucraineană  le-a  putut  revendica  şi  obţine  de  la  statul  sovietic.  In  Ro¬ 
mânia  statul  şi  autoritatea  bisericească  centrală  nu  a  avut  un  astfel 
de  drept,  ceea  ce  însemna  că  revendicând  bisericile  aflate  în  proprieta¬ 
tea  parohiilor  se  solicită  practic  şi  retrocedarea  acestora.  Ele  erau  for¬ 
mate  însă  de-acum  din  credincioşii  care  nu  erau  dispuşi  să  părăsească 
Biserica  Ortodoxă  în  favoarea  celei  Greco-Catolice,  după  cum  s-a  vă¬ 
zut  cât  se  poate  de  clar  din  1990  până  în  prezent.  Iată  de  ce  s-*a  presupus, 
pe  bună  dreptate,  credem  noi,  că  nu  se  solicitau  doar  lăcaşurile  de  cult 


24  Cf.,  de  pildă,  I.P.S.  Mitropolit  Antoaiie  Plămădeală,  Die  Zusammenar- 
beit . . .,  p.  131—132. 

ci  şi  credincioşii  acestora,  ceea  ce  reprezintă  în  ochii  Bisericii  noastre 
un  nepermis  act  de  prozelitism.  La  aceeaşi  concluzie  a  dus  şi  faptul  că 
au  fost  hirotoniţi  cinci  episcopi  uniţi,  că  în  şcolile  teologice  greco-ca- 
tolice  au  fost  primiţi  foarte  mulţi  tineri,  trimişi  adeseori  şi  în  străină¬ 
tate  pentru  continuarea  studiilor.  Numărul  lor,  şi  ai  unora  şi  ai  celorlalţi, 
depăşeşte  cu  mult  necesităţile  celor  aproximativ  250  000  de  credincioşi 
greco-catolici,  ceea  ce  ne  face  să  ne  gândim  din  nou  la  intenţii  proze- 
litiste.  Pe  parcursul  ultimilor  ani  în  România  şi  în  alte  ţări  cu  un  profil 
confesional  asemănător  s-au  produs  incidente,  uniţii  adresându-se  pen¬ 
tru  soluţionarea  lor  autorităţilor  juridice  ale  statului,  ceea  ce  contra¬ 
vine  spiritului  relaţiilor  intercreştine.  Toţi  aceşti  factori,  care  pot  fi  în¬ 
registraţi  în  aproape  toate  ţările  şi  regiunile  cu  un  astfel  de  profil  con¬ 
fesional,  au  condus  la  apariţia  unui  sentiment  de  inconfort  nu  doar  în  ce 
priveşte  relaţiile  bilaterale  dintre  ortodocşi  şi  greco-catolici,  dar  şi  în 
cadrul  dialogului  general  dintre  Biserica  Ortodoxă  şi  cea  Catolică.  însă 
această  problemă  face  obiectul  celei  de-a  treia  părţi  a  acestei  lucrări. 

III.  PERSPECTIVE  ECUMENICE 

Acest  dialog  a  consemnat  de  la  bun  început,  încă  din  1981,  nişte 
progrese  remarcabile,  pe  care  i  le  permiteau  propriile  premise.  Mă  gân¬ 
desc  la  recunoaşterea  reciprocă  a  celor  două  braţe  tradiţionale  ale  creş¬ 
tinătăţii  ca  ,, Biserici  surori", 2:1  o  formulare  introdusă  în  circuitul  ecume¬ 
nic  de  patriarhul  ecumenic  Athenagoras  I  încă  din  1962,  pentru  a  fi  pre¬ 
luată  apoi  şi  în  decretul  asupra  ecumenismului  al  Conciliului  II  Vatican. 
Ea  sublinia  echivaloarea  eclesiologică  a  celor  două  Biserici,  făcând  ast¬ 
fel  posibilă  dezvoltarea  unor  relaţii  de  natură  cu  totul  diferită  faţă  de 
cea  specifică  ultimilor  cinci  veacuri.  Dialogul  s-a  văzut  confruntat  însă 
de  problema  Bisericilor  Greco-Catolice,  care  s-a  acutizat  brusc  în  ţările 
cu  populaţie  mixtă,  ortodoxă  şi  greco-catolică,  după  evenimentele  din 
1989.  Situaţia  prezenta  serioase  dificultăţi  şi  din  punct  de  vedere  strict 
metodologic,  pentru  că  în  dialogul  „Bisericilor  surori"  apărea  un  factor 
nou,  care  fusese  iniţial  absent,  dacă  nu  în  totalitate,  cel  puţin  în  mare 
măsură.  Prezenţa  lui  se  simţise  făcută  încă  înainte  de  începerea  dialo¬ 
gului  oficial,  care  a  ajuns  să  fie  posibil  în  mare  măsură  datorită  contri¬ 
buţiei  aduse  de  unele  Biserici  Unite  la  elaborarea  eclesiologiei  Conciliu¬ 
lui  Vatican  II.  Mă  gândesc  în  mod  special  la  delegaţia  Bisericii  Melchite, 
personalităţile  ei  cele  mai  remarcabile  fiind  patriarhul  Maximos  IV  şi 

mitropolitul  Elias  Zoghbi,  şi  la  Cardinalul  Josef  Slipyi  al  Ucrainei.  Po¬ 
trivit  acestei  noi  viziuni,  Bisericile  Ortodoxe  căpătau  calificativul  de  „su¬ 
rori",  abandonat  de  secole,  iar  în  acest  context  patriarhul  Maximos  îşi 


25  Pentru  istoricul  formulării  şi  implicaţiile  ei  edesiologice  vezi  Theodor 
Nikolau,  Einigendes  und  Trennendes  zwischen  der  Romisch-katholischen  und  der 
Orthodoxen  Kirche.  Oekumenische  Ansătze,  în  „Orthodoxes  Forum“,  nr.  3/1989, 
caietul  al  2-lea,  p.  203  scv;  Mircea  Basarab,  Der  Uniatismus  und  der  katholisch- 
orthodoxe  Dialog  in  Rumănien,  în  „Una  Sancta“,  3/1991,  p.  257;  Hans-Joachim 
Schulz,  op.  cit.,  pp.  22 — 24. 

declara  disponibilitatea  de  a  se  retrage  din  scaun  în  favoarea  unui  orto¬ 
dox,  dacă  acest  gest  favorizează  apropierea  dintre  cele  două  Biserici.26 

S-ar  putea  spune  că  o  astfel  de  atitudine  era  conformă  cu  spiritul 
iniţial  au  uniaţiilor  din  secolele  XVII — XVIII  şi  cu  procesul  semnalat  mai 
înainte  în  România  în  perioada  interbelică  şi  care  caracterizase  şi  dez¬ 
voltarea  Bisericii  Greco-Catolice  Ucrainiene  condusă  de  Cardinalul  Sli- 
pyi.  însă  situaţia  de  fapt  se  prezenta  într-un  mod  cu  totul  diferit:  dato¬ 
rită  persecuţiilor  prin  care  trecuseră,  a  frustrărilor  pe  care  le  încerca¬ 
seră,  mulţi  fruntaşi  ai  Bisericilor  Unite  din  fostele  state  socialiste,  in¬ 
clusiv  cei  din  România,  au  abandonat  cu  totul  această  orientare,  pe  care 
o  practicaseră,  de  altfel,  în  mare  măsură  în  perioada  interbelică,  în  fa¬ 
voarea  unui  pronunţat  curent  latinizant,  refuzând  să  accepte  în  acelaşi 
timp  noua  eclesiologie,  mai  cu  semă  că  apariţia  propriilor  lor  Biserici 
în  istorie  se  datorase  tocmai  aplicării  vechii  eclesiologii  romane,  aban¬ 
donată  de  Vaticanul  II.  în  interiorul  uneia  şi  aceleiaşi  entităţi  care  este 
Biserica  Greco-Catolică,  privită  în  ansamblul  ei,  se  confruntau  două  con¬ 
cepţii  eclesiologice  distincte,  cu  consecinţe  practice  diametral  opuse.  Dacă 
una  viza  o  crescândă  apropiere  de  Biserica  Ortodoxă,  acceptând  chiar  şi 
propria  desfiinţare  prin  contopirea  cu  aceasta,  cealaltă  se  definea  tocmai 
prin  distanţare  masivă  şi  agresivă  faţă  de  Ortodoxia  din  care  provenea. 

Se  vede  cât  se  poate  de  limpede  că  situaţia  astfel  creată  era  extrem 
de  complicată,  mai  ales  datorită  repercusiunilor  ei  la  nivelul  convieţuirii 
concrete  dintre  ortodocşi  şi  greco-catolici,  ameninţând  să  confere  nişte 
dimensiuni  aproape  incontrolabile  dificultăţilor  şi  aşa  existente  în  ca¬ 
drul  foarte  solicitantului  dialog  teologic  bilateral  dintre  Biserica  Or¬ 
todoxă  şi  Biserica  Catolică.  în  aceste  condiţii,  pentru  a  împiedica  blo¬ 
carea  procesului  ecumenic  aşa  de  promiţător  până  atunci,  grupuri  de  lu¬ 
cru  ale  Comisiei  mixte  de  dialog  s-au  întrunit  la  Freising  (1990),  Arricia 
(1991)  şi  Balamand  (1993),  încercând  să  înlăture  aceste  obstacole  de  dată 
recentă.27  Eforturile  respective  s-au  concentrat  mai  cu  seamă  asupra  ce¬ 
lor  două  Biserici  surori  mari,  nu  se  dorea  renunţarea  la  recunoaşterea  re¬ 
ciprocă  şi  la  perspectiva  unor  experienţe  viitoare  comune,  datorată  unei 
cunoaşteri  reciproce  aprofundate.  S-ar  putea  crede  că  Bisercile  Unite 
erau  oarecum  neglijate,  însă  este  vorba  de  o  impresie  înşelătoare,  deoa¬ 
rece,  pe  de  o  parte,  nimeni  nu  dorea  aşa  ceva  iar  pe  de  alta  tocmai  ele 
provocaseră  această  agitaţie  ecumenică.  în  orice  caz,  întrunirile  grupu¬ 
lui  de  lucru  şi-au  propus  să  înlăture  o  serie  de  dificultăţi  practice  create 
de  impactul  noilor  latinizanţi  asupra  climatului  ecumenic.  Adepţii  celui¬ 
lalt  curent,  credincios  originilor  sale  orientale,  nu  erau  vizaţi,  în  fond, 
de  aceste  eforturi  ecumenice,  după  cum  rezultă  şi  din  faptul  că  unii 


26  Schulz,  op.  cit.,  p.  29;  Suttmer,  Unionen...,  p.  201  afirmă  că  intenţii  simi¬ 
lare  ar  fi  fost  exprimate  de  sinoade  ale  mai  multor  Biserici  Unite. 

27  Cf.  I.P.S.  Mitropolit  Dr.  Antonie  Plămădeală,  Der  Uniatismus  . . 125 — 129; 
Schultz,  op.  cit.,;  Mircea  Basarab,  op.  cit.,  cu  o  trecere  în  revistă  a  etapelor  dialo¬ 
gului  până  ia  apariţia  articolului  în  1991. 

dintre  ei,  de  pildă  ucrainienii,  şi-au  însuşit  fără  nici  o  dificultate  do¬ 
cumentul  despre  care  vom  vorbi  mai  jos.28 

Pe  parcursul  ultimei  întruniri  de  acest  fel,  cea  de  la  Balamand,  s-a 
elaborat  un  document  care  propunea  soluţii  atât  pentru  aspectele  teo¬ 
retice  cât  şi  pentru  cele  practice  ale  problemelor  eclesiologice  şi  difi¬ 
cultăţilor  curente  aflate  în  discuţie.  în  felul  acesta,  într-o  situaţie  sufi¬ 
cient  de  neclară  s-a  introdus  astfel  un  necesar  plus  de  claritate,  de 
natură  să  soluţioneze  dificultăţile  amintite. 

Ortodocşii  au  cerut  stăruitor,  atunci  ca  şi  acum,  ca  Bisericile  Greco- 
Catolice  să  nu  apară  ca  un  al  treilea  partener  în  dialog,  ci  să  fie  clar 
incluse  în  partea  catolică.  Cu  alte  cuvinte,  au  insistat  asupra  definirii 
eclesiologice  a  acestor  creştini  ca  membri  ai  Bisericii  Catolice  şi  nu  ca 
entitate  autonomă.  O  expresie  a  acestei  realităţi  este  chiar  şi  noua  titu¬ 
latură  folosită  la  adresa  acestor  Biserici,  în  care  se  renunţă  la  mai  ve¬ 
chea  formulare  de  Biserici  ,,Greco-Catolice“  sau  „Uniteu  în  favoarea 
celei  acceptate  şi  de  Vatican:  ,, Biserici  Catolice  de  rit  bizantin44. 

în  ceea  ce  priveşte  dialogul  ecumenic,  întâi  de  toate  este  evident 
că  dificultăţile  care  iau  naştere  prin  confruntarea  pe  teme  eclesiologice 
dintre  catolicii  care  acceptă  şi  cei  care  refuză  hotărârile  Vaticanului  II 
trebuie  rezolvate  în  cadrul  Bisericii  Catolice,  partea  ortodoxă  situân- 
du-se  pe  o  poziţie  de  aşteptare.  Doar  mai  târziu,  după  obţinerea  acestor 
clarificări  doctrinare  intracatolice  şi  dacă  mai  există  dorinţa  de  a  purta 
un  dialog  angajant  şi  responsabil,  deci  doar  atunci  se  pot  relua  discu¬ 
ţiile  cu  convingerea  că  rezultatele  lor  prezintă  o  valoare  egală  pentru 
toţi  cei  care  le  poartă. 

Precizarea  aceasta  stabileşte  apoi  categoric  că  uniatismul  nu  poate 
reprezenta  în  nici  un  caz  modelul  unor  viitoare  evoluţii  ecumenice.  Pe 
baza  experienţei  sale  din  trecut  partea  ortodoxă  refuză  în  termeni  fără 
nici  un  echivoc  eventuala  asumare  a  unui  astfel  de  rol  de  către 
Bisericile  Unite.  De  aici  decurg  nişte  consecinţe  importante  în  ce  pri¬ 
veşte  existenţa  ecumenică  concretă:  se  poate  abandona,  în  sfârşit,  teama 
de  prozelitismul  catolic  în  haină  greco-catolică,  viitorul  începe  să  re¬ 
prezinte  o  posibilitate  autentică  şi  nu  una  epuizată  încă  din  start.  Din 
clipa  în  care  această  exigenţă  este  general  acceptată,  cele  două  Biserici 
pot  să  caute  realmente  noi  forme  ale  comuniunii  lor  viitoare.29 

Am  văzut  deja  pâteva  rezultate  practice  ale  localizării  Bisericii 
Unite  în  spaţiul  catolic.  Cel  mai  important  îl  reprezintă  însă  probabil 
necesitatea  ca  problemele  practice  aflate  în  discuţie  să  fie  clarificate  în 
primul  rând  în  cadrul  disciplinei  canonice  catolice.  Acolo  trebuie  pre¬ 
cizate  poziţiile  eclesiologice  şi  canonice  acceptabile  pentru  toţi  catolicii. 
Doar  după  aceea  se  pot  stabili  de  comun  acord  nişte  reguli  de  compor¬ 
tament  obligatorii  pentru  toţi  catolicii  —  occidentali  sau  orientali  —  şi 
pentru  toţi  ortodocşii.  în  spiritul  unor  astfel  de  reglementări  globale  Ba- 


28  Cf.  Comisia  mixtă  . . .,  Uniatismul:  metoda . . .,  p.  34;  Iwan  Dacko,  op.  cit., 
p.  18—19. 

29  Interesantă  este  poziţia  Bisericii  Greco- Catolice  Ucrainiene:  pe  de  o  parte 
a  receptat  documentul  de  la  Balamand,  pe  de  alta  îşi  afirmă  clar  o  identitate  aparte, 
intermediiiairă  între  Răsărit  şi  Apus.  Cf.  în  această  privinţă  Dacko,  op.  cit.,  p.  19-20. 

lamandul  avansează  şi  o  serie  de  propuneri  concrete,  cum  ar  fi  renunţarea 
la  rezolvarea  conflictelor  bilaterale  prin  intermediul  sistemului  juridic 
de  stat,  a  căror  realizare  devine  o  condiţie  esenţială  pentru  continuarea 
dialogului  catolico-ortodox. 

Ortodocşii  sunt  de  părere  că  aceste  propuneri  nu  au  fost  receptate 
în  mod  adecvat  nici  iastăzi,  la  atâţia  ani  de  la  formularea  lor  la  Bala- 
mand,30  uneori  sub  pretextul  străveziu  că  partea  unită  nu  ar  fi  fost  re¬ 
prezentată  la  discuţiile  purtate  acolo.  Că  afirmaţia  nu  este  întemeiată 
—  au  fost  prezenţi  acolo  şi  trei  reprezentanţi  ai  Bisericilor  Unite,  unul 
dintre  ei  din  România,  Pr.  Liviu  Pandrea  —  o  demonstrează  şi  recunoaş¬ 
terea  documentului  de  către  Biserica  Greco-Catolică  Ucraineană.31  Privind 
lucrurile  în  ansamblu,  se  poate  spune  în  consecinţă  că  declaraţia  de  la 
Balamand  nu  a  reuşit  să  impună  o  soluţie  definitivă  pentru  problema 
relaţiilor  concrete  dintre  ortodocşi  şi  uniţi,  însă  că  a  deschis  perspectiva 
unui  autentic  progres  al  acestor  raporturi. 

IV.  CONSIDERAŢII  FINALE 

Cele  spuse  până  acum  ar  putea  crea  impresia  că  în  conflictul  lor  cu 
greco-catolicii,  ortodocşii  ar  fi  triumfat,  cel  puţin  în  planul  principiilor 
*  convenite  prin  intermediul  declaraţiei  de  la  Balamand,  reuşind  să-i  mar- 
ginalizeze  definitiv  pe  turbulenţii  uniţi,  cu  care  nu  se  poate  ajunge,  ori¬ 
cum,  la  nici  un  fel  de  înţelegere.  împotriva  unei  astfel  de  impresii  gre¬ 
şite  doresc  să  subliniez  că  tocmai  la  Balamand  nu  s-a  urmărit  lezarea 
sensibilităţilor  greco-catolice32  şi  că,  din  perspectivă  ortodoxă,  tocmai  pre¬ 
cizarea  locului  acestor  creştini  în  perimetrul  Bisericii  Catolice  face  po¬ 
sibilă  aprecierea  corectă  a  valorilor  autentice  create  de  ei  în  trecut  şi  în 
prezent.  în  legătură  cu  aceste  aprecieri  doresc  să  fac  nişte  consideraţii 
finale. 

1.  Din  motivele  arătate  mai  cu  seamă  în  prima  iar  apoi  în  a  doua 
parte  a  acestei  lucrări  nu  suntem  de  acord  cu  felul  în  care  au  apărut 
aceste  Biserici  şi  cu  modul  în  care  se  comportă  adeseori  în  prezent.  A- 
ceasta  nu  înseamnă  însă  că  le  contestăm  dreptul  la  existenţă  în  cadrul 
Bisericii  Catolice  sau  că  i-am  considera  un  fel  de  creştini  de  rang  infe¬ 
rior,  cărora  le  aşteptam  înainte  de  1989  un  fel  de  sfârşit  firesc  şi  care  re¬ 
prezintă  astăzi  un  spin  în  ochii  ecumeniştilor  ortodocşi  şi  catolici.  Putem 
să-i  încriminăm  poate  pe  înaintaşi,  chiar  şi  cunoscând  condiţiile  în  care  au 
făcut  acest  pas,  dar  nu  şi  pe  urmaşii  sinceri  convinşi  că  trebuie  să-şi 


30  Respingerea  documentului  este  uneori  categorică.  In  acest  sens  la  Mircea 
Păcurariu,  op.  cit.,  p.  44  este  cita/t  P.S.  George  Guţiu,  episcopul  unit  al  Clujului: 
„Biserica  unită  cu  Roma,  greco-catolică,  nu  acceptă  nimic  diin  textul  de  l-a  Rhodos, 
Freising,  Arricia  şi  Balamand  şi  declară  nule  semnăturile  pe  aceste  texte44. 

31  O  anticipare  a  contestării  umatismului  ca  model  ecumenic  o  găsim  şi  la 
P.  S.  Vasile  Hossu,  op.  cit.,  p.  260:  „Reunificarea  celor  doi  plămâni  ai  Bisericii ...  va 
fi  mai  uşor  realizabilă  printr-o  împăcare  globală,  decât  printr-o  modificare  a  juris¬ 
dicţiei  . .  ,44. 

32  Aprecieri  favorabile  la  adresa  ierarhilor  şi  credincioşilor  acestor  Biserici 
pot  fi  găsite  la  I.P.S.  Mitropolit  Antonie  Plămădeală,  Der  Uniatismus . . .,  p.  125. 

apere  cu  stăruinţă  identitatea  pe  care  au  moştenit-o  de  la  părinţi.  Ştiu 
foarte  bine  că  mulţi  dintre  actualii  credincioşi  ai  acestei  Biserici  din 
România  nu  cunosc  aproape  deloc  împrejurările  istorice  care  au  dus  la 
apariţia  ei  şi  implicaţiile  doctrinar-jurisdicţionale  ale  opţiunii  lor  în  fa¬ 
voarea  ei,  însă  doresc  să  meargă  pe  aceeaşi  cale  pe  care  au  păşit  părin¬ 
ţii  lor  până  în  1948. 

Apoi  nu  avem  nici  un  drept  să  formulăm  aprecieri,  deoarece  ştim 
că  soarta  oamenilor  se  găseşte  în  mâna  lui  Dumnezeu,  care  s-a  descoperit 
şi  se  descoperă  oamenilor  şi  în  viaţa  harie-sacramentală  a  acestor  creş¬ 
tini  greco-catolici.  Şi  nu  cred  că  cineva  este  dispus  să  se  opună  lucrării 
lui  Dumnezeu  în  istorie  doar  pentru  faptul  că,  după  părerea  sa,  aceşti 
creştini  nici  nu  ar  fi  trebuit  să  existe.  Este  adevărat,  în  condiţii  de  nor- 
malitate  nu  ar  fi  existat.  Dar  în  astfel  de  condiţii  nu  ar  fi  existat  nici 
separarea  cea  mare  dintre  creştinismul  occidental  şi  răsăritean,  pentru 
care  nu  poate  fi  încriminată  cu  siguranţă  exclusiv  una  dintre  părţi.  Mis¬ 
terul  existenţei  istorice  este  tocmai  complementaritatea  dintre  răspun¬ 
derea  individuală  şi  voia  lui  Dumnezeu,  manifestată  prin  şi  dincolo  de 
faptele  oamenilor. 

Cele  de  mai  sus  pot  sugera  într-o  oarecare  măsură  că  noi,  ortodocşii, 
trebuie  să  solicităm  toate  rezervele  de  toleranţă  imaginabile  pentru  a-i 
accepta  cât  de  cât  pe  creştinii  uniţi.  O  astfel  de  impresie  ar  fi  cu  siguranţă 
înşelătoare.  Pentru  că  privind  lucrurile  cu  obiectivitate  constatăm  că 
dintre  toţi  creştinii  cei  mai  apropiaţi  de  noi  sunt  catolicii,  iar  dintre  aceş¬ 
tia  aşa-numiţii  greco-catolici.  Fireşte  că  această  afirmaţie  îşi  păstrează  în¬ 
treaga  valabilitate  şi  în  sens  invers.  Acesta  este  marele  câştig  al  Balaman- 
dului,  că  putem  să  percepem  cu  adevărat  reala  noastră  apropiere  de  creş¬ 
tinii  greco-catolici.  Fără  el  ei  nu  sunt  decât  nişte  adversari  animaţi  de  in¬ 
tenţii  prozelitiste.  Cu  el  şi  prin  el  devin  nişte  parteneri  într-un  dialog  cu 
perspective  reale.  Toţi  trebuie  să  fim  conştienţi  de  această  răsturnare  de 
perspectivă,  care  oferă  posibilităţi  nebănuite,  ce  merită  cel  puţin  o  aten¬ 
ţie  cercetătoare. 

2.  Am  arătat  deja  că  ortodocşii  resping  categoric  uniatismul  ca  mo¬ 
del  de  întâlnire  ecumenică,  situându-1  cu  consecvenţă  în  coordonatele 
unui  trecut  de  îndoielnică  amintire.  Aceasta  nu  înseamnă  însă  că,  creşti¬ 
nilor  greco-catolici  nu  le  revine  nici  un  rol  in  dialogul  dintre  cele  două 
Biserici  surori.  Excluderea  lor  ar  fi  imposibilă,  dacă  avem  în  vedere 
contribuţia  ierarhilor  uniţi  la  asimilarea  conceptului  de  ,, Biserici  surori4, 
folosit  în  legătură  cu  Bisericile  Ortodoxe,  în  timpul  Vaticanului  II  şi  la 
funcţia  sa  ulterioară.  In  absenţa  acestui  concept  şi  a  cotiturii  iniţiată  de 
el  în  gândirea  eclesiologică  catolică  dialogul  teologic  nici  nu  ar  fi  fost 
imaginabil. 

în  acest  context  trebuie  ţinut  seama  de  faptul  că  precizarea  locului 
Bisericilor  Greco-Catolice  în  spaţiul  confesional  catolic,  despre  care  s-a 
vorbit  în  legătură  cu  declaraţia  de  la  Balamand,  nu  înseamnă  ignorarea 
tradiţiei  orientale  specifică  lor  şi  nouă,  ortodocşilor,  şi  pe  care  o  actuali¬ 
zează  într-un  alt  context  decât  cel  originar.  Ei  trebuie  să  se  facă  înţe¬ 
leşi  în  noua  ambianţă  şi  o  asimilează  pe  aceasta,  o  fac  inteligibilă  în  ter¬ 
menii  propriei  tradiţii  răsăritene.  Iată  de  ce  putem  spera  că  în  viitor 

creştinii  uniţi  vor  putea  explica  lumii  catolice  anumite  aspecte  mai  difi¬ 
cile  ale  învăţăturii  şi  vieţii  liturgice  ortodoxe,  mijlocind  în  acelaşi  timp 
şi  Ortodoxiei  accesul  la  modul  de  a  gândi  şi  de  a  trăi  al  catolicilor  cu 
ajutorul  acelor  categorii  ideatice  şi  lingvistice  care  li  s-au  păstrat  din 
moştenirea  lor  răsăriteană.  „Creştinilor  greco-catolici  trebuie  să  li  se  dea 
posibilitatea  să  joace  un  rol  constructiv  în  dialogul  catolico-ortodox".33 

Se  poate  observa,  aşadar,  că  atitudinea  adoptată  de  Ortodoxie  în 
această  privinţă  este  nuanţată:  pe  de  o  parte  se  respinge  modelul  greco- 
catolic  datorită  modului  în  care  a  luat  naştere  şi  a  permanentei  sale  ac¬ 
ţiuni  prozelitiste,  de  pe  alta  se  recunoaşte  greco-catolicilor  existenţi  po¬ 
sibilitatea  de  a  contribui  efectiv  la  realizarea  unităţii  creştine.  Interoga¬ 
ţiile  care  ne  frământă  nu  se  referă  la  aceste  două  aspecte,  după  părerea 
noastră  suficient  de  limpezi,  ci  la  modul  concret  în  care  sunt  receptate 
posibilităţile  ecumenice  concrete  pe  care  le  propun:  în  ce  măsură  sunt 
dispuşi  uniţii  oprimaţi  în  diferitele  ţări  comuniste  să  îşi  asume  -rolul 
jucat  de  Biserica  Melchită  la  Vaticanul  II?  Ar  fi  ei  dispuşi  să  treacă  la 
Ortodoxie  împreună  cu  patriarhul  Maximos  IV,  conducătorul  de  atunci 
al  Bisericii  Melchite,  dacă  acest  pas  ar  contribui  la  realizarea  unei  mai 
mari  unităţi  între  creştini?  Sunt  toţi  ortodocşii  dispuşi  să  asculte  glasul 
explicativ  al  greco-catolicilor,  modul  în  care  îşi  definesc  identitatea  în 
prezent,  uitând  traumele  din  trecut  şi  prezent?  Fără  îndoială  că  even¬ 
tualele  răspunsuri  nu  pot  fi  absolut  tranşante  şi  vor  avea  întotdeauna  un 
caracter  conjunctural,  adică  vor  reflecta  climatul  ecumenic  nemijlocit  în 
care  se  dau.  Aceasta  este  realitatea.  Insă  dincolo  de  ea  trebuie  să  fim 
conştienţi  că  firescul  spre  care  suntem  chemaţi  de  Domnul  Hristos  să  ne 
îndreptăm  în  acest  veac  al  căutărilor  ecumeniste  îl  reprezintă  un  catego¬ 
ric  răspuns  afirmativ  dat  în  cazul  interogaţiilor  propuse  mai  sus. 

3.  Insistenţa  părţii  ortodoxe  de  a  se  circumscrie  cu  precizie  locul 
greco-catolicilor  în  spaţiul  catolic  nu  înseamnă  că  ne  lepădăm  de  ei  în 
mod  iresponsabil,  pentru  a  avea  astfel  o  existenţă  mai  liniştită,  mai  lip¬ 
sită  de  griji.  Este  posibil  ca  unii  să  gândească  aşa,  dar  acesta  nu  este  cu 
siguranţă  punctul  de  vedere  al  ortodocşilor  români.  Precizările  de  la 
Balamand  au  fost  imperios  necesare  din  considerente  practice,  însă  ele 
nu  au  menirea  şi  nici  nu  pot  să  anuleze  legăturile  noastre  organice  cu 
aceşti  creştini,  în  ciuda  diferendumurilor  care  ne  despart  în  prezent. 
Dacă  aruncăm  o  privire  atentă  asupra  confesiunilor  creştine,  constatăm 
cu  uşurinţă  că  cei  mai  apropiaţi  de  noi  sunt  catolicii,  iar  dintre  aceştia 
greco-catolicii.  în  privinţa  aceasta  nu  se  poate  vorbi  de  nici  o  neclaritate. 
Nu  este  însă  certă  disponibilitatea  de  a  accepta  această  realitate,  de  o 
parte  şi  de  cealaltă.  Dar  aceasta  este  o  altă  problemă,  care  ne  orientează 
din  nou  spre  interogaţiile  formulate  în  paragraful  precedent. 

în  ce  priveşte  legăturile  noastre  organice  cu  Biserica  Greco-Ca- 
tolică  şi  sesizarea  lor  efectivă,  doresc  să  enumăr  în  spirijinul  existenţei 
lor  o  serie  de  elemente  mai  mult  sau  mai  puţin  cunoscute: 

—  în  primul  rând  este  vorba  de  tradiţia  răsăriteană  comună,  păs¬ 
trată  în  ciuda  direcţiilor  diferite  în  care  au  evoluat  ulterior  Bisericile 


33  I.P.S.  NicoLae  Comeanu,  op.  cit.,  p.  255. 

noastre.  Dincolo  de  orice  tendinţe  latinizante,  acest  filon  comun  rămâne. 

—  Reamintesc  apoi  că  în  perioada  imediat  următoare  unirii  de  la 
Brest,  în  cel  puţin  două  eparhii  din  Ucraina  au  alternat  episcopi  orto¬ 
docşi  şi  greco-catoliei,  toţi  recunoscuţi  atât  de  cler  cât  şi  de  credincioşi, 
pentru  că  erau  fideli  aceleiaşi  ,,legi“  strămoşeşti,  pe  care  uniţii  din 
Ucraina  şi  Transilvania  nu  au  dorit  în  nici  un  caz  să  o  abandoneze.  A- 
ceasta  este  parte  constitutivă  a  identităţii  lor.  Iar  dacă  de-a  lungul  tim¬ 
pului  această  componentă  a  identităţii  iniţiale  s-a  estompat  uneori  până 
la  dispariţie,  aceasta  nu  înseamnă  că  ea  nu  va  putea  fi  reactualizată, 
după  cum  dovedeşte  foarte  clar  mişcarea  de  reînnoire  a  Bisericii  Greco- 
Catolice  Ucrainiene  iniţiată  de  cardinalul  Slipyi. 

—  în  perioada  interbelică  se  semnalează  în  Transilvania  adeseori 
cazuri  de  servicii  liturgice  aş  zice  substitutive:  în  situaţii  deosebite,  în 
satele  cu  credincioşi  ortodocşi  şi  uniţi,  preoţii  îşi  ţineau  locul  unul  al¬ 
tuia,  ceea  ce  indică  foarte  clara  conştiinţă  a  înrudirii  extrem  de  strânse 
dintre  cele  două  Biserici.  Neversaţi  în  probleme  dogmatice,  credincioşii 
receptau  această  intercomuniune  făcută  din  mers  şi  care  corespundea  si¬ 
tuaţiei  existente  la  începuturile  Uniaţiei.34 

—  în  urma  desfiinţării  Bisericii  Greco-Catolice  în  1948,  credincio¬ 
şii  acesteia  au  fost  integraţi  fără  nici  o  dificultate  în  structurile  de  viaţă 
creştină  specifice  Ortodoxiei,  ceea  ce  nu  ar  fi  fost  posibil  dacă  nu  ar  fi 
existat  conştiinţa  unei  unităţi  creştine  profunde  dintre  ei  şi  românii  or¬ 
todocşi.  Semnalez  în  această  privinţă  modificarea  de  atitudine  care  s-a 
produs  de-a  lungul  timpului  în  această  privinţă:  o  proclamaţie  din  anul 
1755  a  patriarhilor  ortodocşi  prevedea  rebotezarea  credincioşilor  uniţi 
care  reveneau  la  Ortodoxie.  în  cazul  nostru  se  poate  consemna  o  evoluţie 
pozitivă  la  nivelul  deschiderii  faţă  de  ceilalţi,  de  altfel  unul  dintre  as¬ 
pectele  lăudabile  ale  unui  eveniment  care  prin  modul  în  care  a  avut  loc 
este  de  tristă  amintire  pentru  mulţi  dintre  cei  care  l-au  trăit.  Proclamaţia 
patriarhilor  vedea  în  uniţi  la  vremea  respectivă  nişte  trădători,  actul 
revenirii  îi  consideră  fraţi  (ar  fi  iarăşi  trist  să-şi  piardă  din  nou  drep¬ 
tul  la  acest  calificativ  datorită  unor  circumstanţe  istorice  şi  ele  tre¬ 
cătoare). 

—  Disponibilitatea  melchiţilor  de  a  reveni  la  Ortodoxie  demon¬ 
strează  clar  că  au  conştiinţa  unei  astfel  de  legături  naturale  cu  matca 
lor. 

—  Şi  la  unii  teologi  uniţi  români  apare  conştiinţa  unei  profunde 
identităţi  comune  cu  lumea  ortodoxă  din  care  provin  iniţial.  Am  men¬ 
ţionat  deja  în  acest  sens  modul  în  care  apreciază  episcopul  Vasile  Hossu 
cauzele  care  au  dus  la  uniaţie  şi  spiritul  în  care  a  fost  realizată  ea.  în  ce 
priveşte  posibilităţile  de  apropiere  actuale  amintesc  de  o  propunere  a 
Pr.  Octavian  Bîrlea,  principalul  reprezentant  al  Bisericii  Greco-Catolice 
Române  din  diaspora.  Acesta  avansa  ideea  unei  eventuale  reunificări  a 

34  I.  P.  S.  Mitropolit  Antonie  Plămădeală,  Die  Zusammenarbeit  der  Kirchen 
in  Rumdnien:  ihr  praktischer  und  konstruktiver  Charakter  in  zukunjtiger  Pers- 
pektive,  în  A.  Stimemann  . . .,  p.  147. 

românilor  greco-catolici  şi  ortodocşi35  cu  condiţia  acceptării  jurisdicţiei 
papale  de  către  aceştia.  Dincolo  de  faptul  că  viziunea  sa  asupra  juris¬ 
dicţiei  face  propunerea  9a  cu  totul  impracticabilă,  se  constată  însă  că  se 
acceptă  o  identitate  de  principiu  a  celorlalte  componente  ale  vieţii  ecle- 
siale,  care  face  posibilă  o  deplină  comuniune  a  celor  două  categorii  de 
credincioşi. 

4.  Realitatea  relaţiilor  actuale  dintre  ortodocşi  şi  greco-catolici  este 
marcată  de  neînţelegeri  grave  legate  de  problemele  practice  pe  care  le 
presupune  reorganizarea  Bisericii  Unite.  Soluţii  pentru  rezolvarea  lor 
au  fost  formulate  la  Balamand.  Ele  nu  vor  fi  însă  operaţionale  decât  în 
momentul  în  care  se  pot  da  răspunsuri  clare  şi  bine  chibzuite  următoa¬ 
relor  întrebări:  Mai  suntem  încredinţaţi  că  Dumnezeu  lucrează  cu  tărie  şi 
neîntrerupt  în  viaţa  fiecăruia  dintre  noi,  orientându-ne  existenţa  fără  a 
ne  leza  libertatea?  Ce  semnificaţie  reală  are  pentru  noi  porunca  de  a  fi 
una,  mai  este  ea  actuală,  sau  trebuie  să  cedeze  locul  unor  imperative 
mai  importante  ale  vieţii  de  zi  cu  zi?  Nişte  răspunsuri  afirmative  ar  în¬ 
semna  automat  recunoaşterea  şi  respectarea  autentică  a  dreptului  celui¬ 
lalt  la  existenţă  şi  în  acelaşi  timp  efort  susţinut,  depăşind  orice  obstacol 
vremelnic,  pentru  a  redobândi  unitatea  cu  el. 

5.  Trecutul  nostru  a  cunoscut  vreme  îndelungată  disensiuni  cel  pu¬ 
ţin  la  fel  de  mari  ca  cele  de  azi,  şi  totuşi,  la  un  moment  dat  dificultă¬ 
ţile  au  fost  în  mare  măsură  depăşite  de  imperativul  devotamentului 
faţă  de  poporul  pe  care  Biserica  este  chemată  să-l  slujească.  Principala 
primejdie  care  pândea  la  acea  vreme  existenţa  românilor  transilvăneni 
era  nerecunoaşterea  identităţii  lor  româneşti  şi  a  dreptului  de  a  trăi  îm¬ 
preună  cu  toţi  ceilalţi  fraţi  într-un  stat  al  lor.  Cum  era  şi  firesc,  Biserica 
şi-a  însuşit  aceste  năzuinţe  şi  a  militat  pentru  împlinirea  lor.  împărtă¬ 
şirea  unui  ideal  naţional  comun,  eforturile  făcute  pentru  împlinirea  lui, 
au  dus  la  o  aşa  de  mare  apropiere  între  cele  două  Biserici  ale  românilor, 
încât  ele  au  fost  la  un  pas  să  se  reunească  în  cadrul  unui  proces  firesc 
şi  nu  al  unuia  silnic,  cum  avea  să  se  întâmple  ulterior. 

în  prezent,  după  cincizeci  de  ani  de  stăpânire  comunistă  şi  ateistă, 
poporul  român  se  găseşte  din  nou  la  un  moment  de  răscruce,  în  care  este 
iarăşi  chemat  să  lupte  eroic  pentru  păstrarea  şi  afirmarea  fiinţei  sale, 
moştenită  de  la  străbuni.  Această  fiinţă  este  probabil  mai  ameninţată 
acum  decât  în  cele  două  veacuri  anterioare.  Este  drept,  atunci  împilarea 
naţională  era  mare,  însă  principalele  valori  religios-umane  nu  fuseseră 
lezate  şi  le  dădeau  oamenilor  orientarea  de  care  aveau  nevoie  în  viaţă. 
Anii  de  comunism,  procesul  de  secularizare  şi  ateizare  pe  care  l-au  favo¬ 
rizat,  au  dus  tocmai  la  relativizarea  şi  uneori  chiar  dezagregarea  valorilor 
respective,  cele  care  ne-au  conferit  identitate  de-a  lungul  veacurilor.  Şi 
aceasta  înseamnă  o  periclitare  fără  precedent  a  fiinţei  naţionale.  Iar  Bi¬ 
sericile  românilor  trebuie  să  le  stea  alături  în  această  grea  încercare.  Nu 
sunt  ele  chemate  oare  să  depăşească  acum  din  nou  diferendumurile 


35  Pr.  Octavian  Bârlea,  Die  Existenz  der  Unierten  als  Problem  im  iikume- 
nischen  Dialog,  în  A.  Stimemann  . . .;  Idem,  Spre  o  nouă  faţă  a  Bisericii  Române 
Unite,  în  „Perspective4*,  m\  51 — 51,  Ianuarie — Iunie,  1991,  p.  74—78. 

care  le  despart,  aşa  cum  au  făcut-o  in  mare  măsură  cu  un  veac  în  urmă, 
şi  să  ajute  poporului  acestuia  să-şi  redobândească  consistenţa  f iniţială 
dăruită  de  Dumnezeu?  Cred  că  răspunsul  la  această  nouă  interogaţie  nu 
poate  fi  şi  el  decât  afirmativ,  ceea  ce  amplifică  dimensiunea  imperati¬ 
vului  de  apropiere  ecumenică  adresat  nouă  în  permanenţă:  sluj  rea  lui 
Dumnezeu,  care  ne  cheamă  să  fim  una,  şi  a  aproapelui  —  poporul  nostru 
aflat  acum  la  cumpănă  de  vremi  —  ne  îndeamnă  să  abandonăm  cele  ce 
ne  despart,  pentru  a  putea  fi  cu  adevărat  credincioşi  identităţii  creştine 
pe  care  o  revendicăm. 

Cu  aceste  ultime  observaţii  încheiem  consideraţiile  pe  care  ni  le-am 
propus  să  le  facem  în  această  lucrare,  nutrind  speranţa  că  ele  sunt  de 
natură  să  precizeze  cu  mai  mare  claritate  o  perspectivă  ortodoxă  asupra 
relaţiilor  trecute,  prezente  şi  viitoare  cu  creştinii  greco-catolici.  Esenţa 
acestor  aprecieri  ar  fi  că  ,în  ciuda  unor  dificultăţi  practice  aparent  in¬ 
surmontabile,  a  unei  perceperi  a  evenimentelor  în  mare  măsură  defor¬ 
mată  datorită  incidenţei  unor  factori  istorici  feluriţi,  Biserica  Ortodoxă 
şi  Biserica  Greco-Catclică  trebuie  să  găsească  mai  mult  ca  oricând  re¬ 
sursele  necesare  de  slujire  creştină  comună,  în  pace  confesională,  a  lui 
Dumnezeu  şi  a  poporului  din  care  fac  parte.  Altfel  vor  înregistra  mari 
pierderi  de  credibilitate  şi  nu  îşi  vor  putea  îndeplini  menirea  pentru 
care  au  fost  statornicite  în  această  lume  de  Dumnezeu  în  Duhul  Sfânt. 

Diacon  Lect.  Dorin  Oancea 


ÎN  SLUJBA  BISERICII  STRĂMOŞEŞTI  ŞI  A  NEAMULUI 

ROMÂNESC : 

Mitropolitul  Nicolae  Bălan  al  Ardealului  şi 
preotul  profesor  loan  Lupaş 

% 

In  galeria  marilor  personalităţi  care  au  slujit  cu  profund  devota¬ 
ment  şi  cu  neţărmurită  dragoste  la  altarul  Bisericii  strămoşeşti  şi  la  cel 
al  neamului  românesc,  la  loc  de  înaltă  cinstire  se  află  mitropolitul  Nico¬ 
lae  Bălan  al  Ardealului1  şi  preotul,  profesorul  şi  istoricul  loan  Lupaş.2 

După  studii  strălucite,  efectuate  în  ţară  şi  la  diferite  universităţi 


1  Asupra  vieţii  şi  activităţii  desfăşurate  de  mitropolitul  Nicolae  Bălan,  vezi: 
Omagiu  înalt  Prea  Sfinţiei  Sale  Dr.  Nicolae  Bălan,  mitropolitul  Ardealului,  la  două¬ 
zeci  de  ani  de  arhipăstorire.  Sibiu,  1940,  p.  1 — 280;  Omagiu  înalt  Prea  Sfinţiei  Sale 
Dr.  Nicolae  Bălan,  mitropolitul  Ardealului,  1905 — 1955.  La  cincizeci  ani  de  activitate 
bisericească.  Sibiu,  1956,  p.  I — XXXII  şi  1 — 254;  Pr.  prof.  Mircea  Păcurariu,  Mitro¬ 
politul  Nicolae  Bălan  al  Ardeiului.  La  100  de  ani  de  la  naştere,  în  rev.  „B.O.R.",  an 
C,  1982,  nr.  5 — 6,  p.  494 — 517;  Idem,  Istoria  Bisericii  Ortodoxe  Române,  voi.  III,  Bu¬ 
cureşti.  1981,  p.  419 — 422;  Idem,  Dicţionarul  teologilor  români,  Editura  Univers  En¬ 
ciclopedic,  Bucureşti,  1996,  p.  35 — 36. 

2  Despre  viaţa  şi  activitatea  lui  loan  Lupaş,  vezi:  Omagiu  lui  loan  Lupaş  le 
împlinirea  vârstei  de  60  de  ani.  Bucureşti,  1943,  p.  XVII — LXVIII;  Pr.  prof.  univ. 

♦  dr.  Mircea  Păcurariu,  Dicţionarul  teologilor  români,  p.  233 — 234  (cu  bibliografia  in¬ 
dicată). 

europene,  idealurile  comune  le-au  călăuzit  paşii,  unindu-i  întru  aceeaşi 
nobilă  slujire  în  anul  1905,  când  amândoi  au  ajuns  profesori  la  Institutul 
teologic-pedagogic  „Andreian“  din  Sibiu,  de  unde  mai  apoi  au  fost  che¬ 
maţi  să  îndeplinească  rosturi  mai  însemnate  în  viaţa  Bisericii  şi  a  Nea¬ 
mului. 

Astfel,  după  o  prodigioasă  carieră  didactică,  desfăşurată  între  anii 
1905 — 1920  , Nicolae  Bălan  a  ajuns  mitropolit  al  Ardealului,  cârmuind 
Biserica  ardeleană  cu  vrednicie  „şaguniană**  timp  de  35  de  ani  (1920 — 
1955)3  şi  deschizând  în  viaţa  acesteia,  prin  realizări  însemnate,  o  epocă 
nouă,  de  înflorire  şi  de  progres. 

Pentru  întreaga  sa  activitate  desfăşurată  ca  profesor  de  teologie, 
ca  ierarh  militant  pentru  reîntregirea  Bisericii  româneşti  din  Transilva¬ 
nia,  ca  îndrumător  al  învăţământului  transilvănean  teologic  şi  laic,  ca 
patriot  luminat  care  a  militat  pentru  consolidarea  şi  propăşirea  statului 
unitar  român,  ca  sprijinitor  al  culturii,  ecumenist,  ctitor  de  lăcaşuri 
sfinte  şi  ocrotitor  al  celor  aflaţi  în  suferinţă,  mitropolitul  Nicolae  Bălan  a 
stârnit  admiraţia  contemporanilor  săi,  care  au  afirmat  despre  el  că  este: 
„o  raţiune  suverană  şi  clară,  care  ştie  pătrunde  şi  expune  limpede  şi 
convingător  marile  principii  şi  adevărurile  profunde  ale  credinţei  creş¬ 
tine,  dar  ştie  să  descifreze  şi  sensul  evenimentelor  şi  inima  oamenilor  şi 
să  găsească  întotdeauna  căile  potrivite,  ideile  şi  expresiile  adecvate 
acestor  evenimente.  O  inimă  largă,  generoasă,  dominată  de  o  iubire 
creştină  atotcuprinzătoare,  care  e  un  izvor  nesecat  de  fapte  mari,  nobile. 
O  energie  realizatoare,  cumpănită  dar  consecventă,  care  —  odată  pers¬ 
pectivele  lămurite  şi  ţintele  fixate  —  ştie  să  transpună  ideile  în  acţiune 
şi  să-şi  urmărească  ţinta  în  chip  perseverent  ani  de  zile.  Un  om  care  nu 
s-a  împiedicat  de  mărunţişuri,  ci  a  privit  lucrurile  într-un  orizont  larg, 
a  pus  problemele  mari  ale  Bisericii  şi  le-a  rezolvat  în  conformitate  cu  ne¬ 
voile  şi  năzuinţele  credincioşilor,  fără  a  pierde  din  vedere  migala  con¬ 
structorului  de  fiecare  zi.  Un  predicator  şi  cuvântător  înaripat  şi  temei¬ 
nic,  de  o  putere  de  convingere  deosebită.  Un  luptător,  care  îmbină  în¬ 
drăzneala  cu  priceperea.  La  această  dotaţie  spirituală  s-a  adăugat  o  mun¬ 
că  excepţională,  prin  care  calităţile  native  au  fost  deplin  fructificate.  Ast¬ 
fel  că  întreaga  lui  activitate  şi  toate  realizările  lui  poartă  pecetea  spi¬ 
ritului  său  creator,  de  o  vitalitate  neistovită1*.4 

Tot  contemporanii  săi  au  mărturisit  despre  mitropolitul  Nicolae  Bă¬ 
lan  că  „este  un  mare  gânditor ...  al  realităţilor  vii,  al  marilor  aspiraţii 
şi  nevoi  ale  Bisericii ...  El ...  a  pus  şi  a  rezolvat  problemele  ce  le  puneau 
însăşi  evenimentele  şi  care  cereau  o  rezolvare  practică  în  spiritul  orto¬ 
doxiei  şi  al  năzuinţelor  vremii.  De  aceea  el  este  şi  un  mare  realizator . . ., 
un  realizator  monumental,  un  adevărat  constructor,  cu  perspective  largi 
şi  orientări  precise.  în  realizările  lui  străbate  suflul  unei  mari  persona¬ 
lităţi,  care  creează  cu  o  forţă  neegalată**.5 


3  Pr.  prof.  dr.  Mircea  Păcurariii,  Mitropolitul  Nicolae  Bălan  . . .,  p.  494. 

4  Omagiu  înalt  Prea  Sfinţiei  Sale  Dr.  Nicolae  Bălan  . . .,  (1956),  p.  VIII. 

5  Ibidem . 

Punându-se  în  slujba  Mântuitorului  Iisus  Hristos  şi  a  Bisericii  Sale, 
mitropolitul  Nicolae  Bălan  ,,a  sesizat  mersul  vremii,  a  formulat  clar  ţin¬ 
tele,  în  conformitate  cu  nevoile  vremii,  şi  a  pornit  la  acţiune,  polarizând 
în  jurul  lui  toate  elementele  din  cadrul  Bisericii,  care  nu  erau  legate 
de  rutină,  ci  priveau  înainte,  fiind  însetate  de  progres**.6 

Printre  cei  care  au  devenit  colaboratori  apropiaţi  ai  mitropolitului 
sibian  în  cadrul  mişcării  de  înnoire,  de  progres  a  vieţii  Bisericii  Orto¬ 
doxe  din  Ardeal  se  află  şi  preotul  profesor  Ioan  Lupaş.  între  cei  doi  s-a 
stabilit  o  strânsă  prietenie  în  timpul  activităţii  didactice  desfăşurate  la 
Sibiu,  fiind  însufleţiţi  de  aceleaşi  nobile  idealuri  naţionale,  pentru  care 
profesorul  Ioan  Lupaş  a  avut  de  pătimit  din  partea  stăpânirii  vremel¬ 
nice  austro-ungare. 

După  o  detenţie  de  trei  luni  la  Seghedin,  în  1907  tânărul  profesor 
Lupaş  a  fost  obligat  să  se  retragă  din  învăţământ,  fiind  numit  paroh  şi 
apoi  protopop  în  Săliştea  Sibiului.  în  1916 — 1917  a  fost  deportat  în  jude¬ 
ţul  Şopron  şi  apoi  în  Budapesta,  în  Ungaria. 

Anul  1918  i-a  găsit  pe  cei  doi  slujitori  ai  Bisericii  în  slujba  neamului 
românesc,  ca  miltanţi  activi  pentru  înfăptuirea  Marii  Uniri  de  la  1  De¬ 
cembrie  şi  împlinirea  unui  înalt  ideal  —  făurirea  statului  naţional  ro¬ 
mân  unitar. 

între  anii  1919 — 1946  Ioan  Lupaş  a  funcţionat  ca  profesor  la  catedra 
de  Istorie  modernă  a  românilor  şi  Istoria  Transilvaniei  la  Facultatea  de 
Litere  şi  Filosofie  a  Universităţii  din  Cluj,  formând  numeroşi  profesori  şi 
cercetători  în  sufletul  cărora  a  sădit  dragostea  faţă  de  Biserică  şi  Ţară, 
fiind  un  adevărat  „dascăl  de  cuget  şi  simţire  românească**.  Totodată,  s-a 
implicat  cu  multă  pricepere  şi  dăruire  în  acţiunea  de  înfiinţare  a  Insti¬ 
tutului  de  Istorie  Naţională  din  Cluj,  al  cărui  director  a  fost  alături  de 
Alexandru  Lapedatu  între  anii  1920 — 1945. 

S-a  remarcat  şi  s-a  impus  în  istoriografia  românească  prin  studiile 
dedicate  periodizării  istoriei  Transilvaniei,  voievodatului  transilvănean, 
stăpânirii  lui  Mihai  Viteazul,  satelor  ardelene  şi  mişcărilor  ţărăneşti,  is¬ 
toriei  culturii  româneşti  a  cărei  originalitate  a  evidenţiat-o,  prin  studiile 
de  teorie  istorică  şi  de  istoria  istoriografiei  şi  îndeosebi  prin  temeinicele 
lucrări  de  istorie  a  Bisericii  Ortodoxe  transilvănene,  întocmite  pe  baza 
unor  documente  culese  din  arhivele  din  ţară  şi  din  străinătate  (Buda¬ 
pesta,  Viena  ş.a.). 

Strădaniile  depuse  pe  tărâmul  muncii  ştiinţifice  de  acest  „strălucit 
dascăl  şi  întemeietor  de  şcoală**,  „lider  necontestat  al  şcolii  istoriograf ice 
din  Cluj**,7  au  fost  pe  deplin  răsplătite,  Ioan  Lupaş  fiind  ales  membru 
corespondent  (1914),  apoi  activ  (1916)  al  Academiei  Române. 

Dar,  alături  de  munca  ştiinţifică,  profesorul  Ioan  Lupaş  a  desfăşurat 
şi  o  intensă  activitate  politică,  fiind  deputat  în  mai  multe  legislaturi,  mi¬ 
nistru  al  Sănătăţii  şi  Ocrotirilor  Sociale  (1926 — 1927),  al  Cultelor  şi  Ar¬ 
telor  (1937—1938). 


6  Ibidem.. 

# 

7  Ioan  Scurtu,  Cuvânt  înainte  în  voi.  Ioan  Lupaş,  Istoria  Unirii  Românilor , 
Editura  Scripta,  1993,  p.  5. 

Deşi  prins  în  vâltoarea  atâtor  preocupări,  ,, istoricul  ardelean  edu¬ 
cat  în  mediul  românilor  mărgineni,  ataşat  idealului  naţional,  Bisericii 
Ortodoxe  şi  rolului  ei  în  epoca  de  lupte  pentru  desăvârşirea  unităţii  na¬ 
ţionale  a  rămas  acelaşi  de-a  lungul  timpului  pe  care  l-a  străbătut",8  răs¬ 
punzând  mereu  cu  entuziasm  chemărilor  mitropolitului  Nicolae  Bălan 
pentru  a  sluji  împreună  idealurilor  de  libertate,  de  progres  şi  dreptate 
socială,  specifice  epocii  în  care  au  trăit. 

Străduindu-se  să-L  pună  mereu  pe  Hristos  în  centrul  vieţii  şi  activi¬ 
tăţii  lor,  pentru  ca  Biserica  să  fie  plinitoarea  învăţăturii  Mântuitorului 
în  lume,  mitroplitul  Nicolae  Bălan  şi  preotul  profesor  Ioan  Lupaş  s-au 
identificat  statornic  cu  toate  bucuriile  şi  mai  ales  cu  toate  durerile  şi  as¬ 
piraţiile  neamului  românesc,  din  bogata  activitate  pe  care  au  desfăşu¬ 
rat-o  desprinzându-se  „puternice  şi  luminoase  raze  de  orientare  socială 
In  actualitate".9 

Pe  baza  unor  documente  ce  provin  din  bogata  corespondenţă  pe  care 
cei  doi  fii  şi  slujitori  ai  Bisericii  Ortodoxe  româneşti  -au  purtat-o  de-a 
lungul  vremii,  vom  evidenţia  câteva  din  aspectele  cele  mai  semnificative 
ale  activităţilor  desfăşurate  în  colaborare  pe  tărâm  social,  pastoral  şi  cul¬ 
tura  l-bis  ericesc. 

Pe  plan  social  sunt  bine  cunoscute  acţiunile  desfăşurate  de  mitropo¬ 
litul  Nicolae  Bălan  sprijinit  şi  de  profesorul  Lupaş  în  calitatea  sa  de  mi¬ 
nistru  al  Sănătăţii  şi  Ocrotirilor  Sociale,  în  perioada  anilor  1926 — 1927. 
Astfel,  de  purtarea  de  grijă  a  celor  doi,  concretizată  în  substanţiale  aju¬ 
toare  materiale  şi  importante  sume  băneşti  au  beneficiat  în  această  peri¬ 
oadă  orfanii  de  război  aflaţi  în  orfelinatul  ce  funcţiona  în  Sibiu  sub  con¬ 
ducerea  Arhiepiscopiei,  unde  au  găsit  căldura  unui  adevărat  cămin,  ve¬ 
gheaţi  fiind  cu  dragoste  părintească  de  ierarhul  sibian.10 

Din  fondurile  ministerului  pe  care  îl  conducea,  Ioan  Lupaş  a  acordat 
suma  de  500  000  lei  pentru  aşezământul  de  binefacere  „Cârja  bătrâneţe- 
lor",11  înfiinţat  în  Săliştea  Sibiului.  Profund  impresionat  de  acest  gest 
umanitar,  mitopolitul  Nicolae  Bălan  i-a  mulţumit,  scriindu-i  la  8  iu¬ 
nie  1926  că  va  merge  la  Sălişte  unde,  cu  prilejul  sfinţirii  capelei  din  pă¬ 
dure,  va  „vesti  poporului  organizarea  noului  aşezământ  al  dragostei 
creştineşti,  din  dărnicia  celui  ce  i-a  păstorit,  iar  acum  îi  iubeşte  cu  fapta 
de  la  locul  ce-1  ocupă".  Adresându-i,  apoi,  mulţumiri  în  numele  său,  al 
Consistoriului  sibian  şi  în  cel  „al  celor  ce  aşteaptă  mângâiere  de  la  Cârja 
bătrâneţelor",  mitropolitul  şi-a  exprimat  sincera  admiraţie  faţă  de  cel  care 
s-a  gândit  >să  facă  un  bine  bătrânilor,  organizând  căminul  lor  din  Să¬ 
lişte,  dând  astfel  dovada  că  ştie  „trece  la  fapte".  Glasul  ierarhului  sibian 
s^a  îndreptat  apoi,  în  rugăciune,  spre  Tatăl  ceresc,  prin  cuvintele  de  bine- 


8  Ioan  Lupaş,  Scrieri  alese ,  I,  Introducere,  ediţie  îngrijită,  note  şi  comentarii 
de  Acad.  Ştefan  Pasou  şi  Pompilm  Teodor,  Editura  Dacia,  Cluj -Napoca,  1977,  p.  27. 

9  Cornoliu  Sârbu,  Ortodoxia  oglindită  în  opera  înalt  Prea  Sfinţitului  Mitro¬ 
polit  Nicolae ,  în  Omagiu  ...  (1956),  p.  45. 

10  Arhiva  Bibliotecii  Mitropoliei,  Sibiu,  Fondul  Lupaş,  nr.  2636. 

11  A.B.M.S.,  Fondul  Lupaş,  nr.  2635.  Despre  ajutoarele  materiale  acordate  de 
ministrul  Ioan-  Lupaş  săliştemilor,  vezi:  D.  Lâpădat,  Amintiri  dintr-o  viaţă  închi¬ 
nată  binelui  obştescf  în  vel.  t,Omagiu  lui  Ioan  Lupaş  . . p.  463 — 476. 

cuvântare:  „Dumnezeu  să-ţi  ajute  şi  să-ţi  răsplătească  cu  darul  şi  bine¬ 
cuvântările  Sale  tot  binele  ce-1  vei  face  pentru  neamul,  ţara  şi  sfânta 
noastră  Biserică".  El  şi-a  exprimat,  totodată,  nădejdea  de  a  iniţia  o  mai 
strânsă  colaborare  între  preoţimea  ortodoxă  şi  Ministerul  Ocrotirilor  So¬ 
ciale,  pentru  rezolvarea  problemelor  legate  de  asistenţa  socială  a  celor 
aflaţi  in  necazuri,  „pentru  a  strânge  şi  mai  mult  rândurile  preoţimei  şi 
a  înălţa  conştiinţa  ei  şi  a  întări  disciplina  ei,  precum  şi  legăturile  ei  cu 
poporul,  ca  să  nu  poată  fi  anihilată  acţiunea  preoţimei  de  toţi  demagogii 
zilelor  noastre". 

în  finalul  scrisorii,  mitropolitul  i-a  cerut  ministrului  ca  să  îi  ofere 
ajutoare  băneşti  şi  pentru  mănăstirea  de  la  Sâmbăta,  pentru  că  acolo 
intenţiona  să  facă  „o  instituţie  mare  şi  cu  rosturi  precise  şi  înalte  în 
Biserica  noastră".12 

La  19  octombrie  1926  mitropolitul  Nicolae  Bălan  i-a  adresat  o  nouă 
scrisoare  ministrului  Lupaş,  mulţumindu-i  pentru  suma  de  200  000  lei 
oferită  „ca  ajutor  la  clădirea  unui  sanator  la  Păltiniş".13 

Colaborarea  celor  doi  pe  tărâmul  activităţilor  sociale  a  atins  punctul 
culminant  în  urma  propunerii  pe  care  ministrul  Ioan  Lupaş  a  făcut-o 
la  Congresul  Naţional  Bisericesc  din  Bucureşti,  la  14  septembrie  1926, 
„în  chestia  înfiinţării  aşezămintelor  pentru  îngrijirea  bolnavilor".  După 
cum  scrie  mitropolitul  la  15  martie  1927,  Lupaş  —  „ca  fiu  devotat  al  Sfin¬ 
tei  noastre  Biserici  şi  ca  ministru  al  Ţării,  în  fruntea  departamentului  să¬ 
nătăţii  publice"  —  a  avut  „intuiţia  superioară  a  necesităţii  de  colaborare 
dintre  Stat  şi  Biserică,  pe  terenul  alinării  suferinţelor  trupeşti  şi  sufle¬ 
teşti  a  cetăţenilor  Ţării  noastre". 

„O  idee  atât  de  fericită  şi  expusă  cu  o  convingere  nestrămutată  în 
binefacerile  realizării  ei,  este  un  act  de  biruinţă  al  bărbatului  conştient 
de  înalta  sa  răspundere  în  situaţia  ce  o  deţine",  conchide  mitropolitul. 

Pentru  transpunerea  acesteia  în  practică,  ierarhul  sibian  i-a  oferit 
sprijinul  său,  fiind  conştient  de  faptul  că  „spitalele  din  Ţara  noastră  nu 
pot  fi  aşezăminte  la  nivelul  cerinţelor  vremii  fără  concursul  Bisericii, 
chemate  să  le  pună  la  dispoziţie  acel  personal  devotat  de  sainarinence, 
capabile  de  consacrare  în  slujba  alinării  suferinţelor  omeneşti".  Relie¬ 
fând  faptul  că  „Biserica  noastră  n-a  avut  parte  de  împrejurări  prielnice 
de  progres,  în  toate  direcţiile,  pe  care  i  le  impune  dumnezeiasca  ei  mi¬ 
siune",  mitropolitul  Nicolae  Bălan  a  afirmat  că  „E  ceasul  suprem  când 
şi  Biserica  noastră  e  datoare  să  înfiinţeze  aşezăminte  pentru  surori  de 
caritate.  Urgenţa  înfiinţării  unei  instituţii  a  surorilor  de  caritate  e  mai 
pregnantă  în  Ardeal,  unde  fiinţează  vechi  instituţii  catolice  şi  evanghe¬ 
lice  şi  unde  şi  confesiunea  română  gr(eco)  catolică  mică  a  înfiinţat  de 
câţiva  ani  o  instituţie  similară,  de  unde  trimite  anual  echipe  de  samari- 
tane  în  Spitalele  din  Ţară". 

Mitropolitul  însuşi,  de  când  a  ajuns  întâistătător  al  Bisericii  orto¬ 
doxe  transilvănene  şi-a  înscris  în  program  „crearea  aşezămintelor  pen¬ 
tru  renaşterea  spirituală  a  credincioşilor",  printre  care  se  află  şi  „înfiin¬ 
ţarea  instituţiei  surorilor  de  caritate".  Conştient  că  Biserica  trebuie  să 


12  A.B.M.S.,  Fondul  Lupaş,  nr.  294. 

13  A.B.M.S.’  Fondul  Lupaş,  nr.  2637. 

îndeplinească  „o  mare  misiune  spirituală44,  el  a  instituit  „Duminica  bol¬ 
navilor  în  Păresimi  şi  confesoratul“.  Totodată,  a  intenţionat  să  creeze  în 
Sibiu  „un  institut  al  surorilor  de  caritate*4  deoarece,  după  cum  mărturi¬ 
seşte  în  continuare,  „aici  avem  corpul  didactic  al  Academiei  teologice 
pentru  educaţia  religioasă  a  surorilor  de  caritate,  precum  şi  un  impozant 
şi  select  număr  de  medici  români  cu  reputaţie  stabilită.  Mai  avem  şi  un 
spital  civil,  aranjat  la  nivelul  celor  mai  moderne  instituţii  din  ţară  şi  din 
străinătate44  iar  „în  jurul  Sibiului  avem  satele  cu  populaţia  românească 
cea  mai  cultă  din  toată  ţara,  din  care  s-au  recrutat  cele  mai  preţioase 
elemente  în  monahismul  mănăstirilor  româneşti44. 

Dar  lipsa  mijloacelor  materiale,  de  care  suferea  Biserica,  l-au  îm¬ 
piedicat  pe  vrednicul  ierarh  sibian  să  înfiinţeze  proiectatul  institut  al  su¬ 
rorilor  de  caritate.  El  a  cerut  sprijinul  financiar  al  Ministerlui  Sănă¬ 
tăţii  şi  Ocrotirilor  Sociale,  rugându-1  totodată  pe  ministrul  Lupaş  să  in¬ 
tervină  la  Ministerul  Agriculturii  pentru  ca  acesta  să  ofere  un  teren  în 
apropierea  spitalului  sibian,  pe  care  să  se  construiască  aşezământul  des¬ 
tinat  surorilor  de  caritate.14 

Mai  târziu,  în  scopul  concretizării  acestui  măreţ  proiect,  mitropolitul 
Nicolae  Bălan  a  iniţiat  înfiinţarea  în  Sibiu  a  unei  mănăstiri  de  maici,  în 
cadrul  căreia  să  se  facă  educaţia  religioasă  a  viitoarelor  surori  de  ca¬ 
ritate.  In  acest  sens,  mitropolitul  a  obţinut  aprobarea  Ministerului  Să¬ 
nătăţii  şi  Ocrotirilor  Sociale  —  cu  adresa  nr.  7847/1934  —  de  a  înfiinţa 
o  şcoală  pentru  pregătirea  surorilor  de  caritate  în  această  mănăstire,  pur- 
tându-se  chiar  tratative  între  amintitul  minister  şi  Primăria  Sibiului 
pentru  cedarea  unui  teren  necesar  înfiinţării  mănăstirii.15 

Preocupat  mereu  de  ridicarea  prestigiului  Bisericii  Ortodoxe  tran¬ 
silvănene  —  pe  care  a  dorit-o  a  fi  un  factor  esenţial  de  progres  religios  şi 
cultural,  o  Biserică  vie  şi  mântuitoare  în  mijlocul  păstoriţilor  săi  —  mi¬ 
tropolitul  Nicolae  Bălan  a  vegheat  cu  străşnicie  corabia  Bisericii,  dina¬ 
mizând-o  în  credinţă,  viaţă  spirituală  şi  morală.  Multiplele  activităţi 
desfăşurate  în  ogorul  pastoraţiei  bisericeşti  ni-1  arată  pe  ierarhul  sibian 
•  ca  pe  un  corăbier  iscusit  care  a  condus  Biserica  ardeleană  în  vremuri  de 
adânci  frământări  şi  prefaceri  sociale,  economice,  culturale  şi  religioase, 
care  şi  în  asemenea  momente  a  apelat  cu  încredere  la  sprijinul  preţios, 
discret  şi  neprecupeţit  pe  care  i-1  putea  oferi  profesorul  Ioan  Lupaş. 

Astfel,  în  anul  1936,  când  starea  sănătăţii  episcopului  Nicolae  Ivan 
al  Clujului  (1855 — 1936)10  s-a  înrăutăţit,  agravându-se  mereu,  mitropoli¬ 
tul  Nicolae  Bălan  a  solicitat  sprijinul  profesorului  Lupaş  pentru  ca  în 
scaunul  episcopal  al  „reînviatei  Episcopii  a  Vadului,  Feleacului  şi  Clu¬ 
jului44  să  ajungă  „bărbatul  care  prin  întreg  caracterul  său  este  o  nădejde 
mare  pentru  Biserica  noastră44,  „omul  cel  mai  potrivit  pentru  a  lua  suc¬ 
cesiunea  în  eparhia  Clujului44,  distinsul  teolog,  cărturar  şi  profesor  Nico- 


14  A.B.M.S.,  Fondul  Lupaş,  nr.  2633. 

15  Dumitru  Coltofeanu,  Sporul  material  al  Arhiepiscopiei  noastre  sub  păsto¬ 
rirea  I.  P.  S.  Mitropolit  Nicolae,  în  voi.  Omagiu . . .  (1956),  p.  32: 

16  Episcopul  Nicolae  Ivan  —  1855 — 1936  —  Ctitorul  reînviatei  Episcopii  a  Va¬ 
dului,  Feleacului  şi  Clujului.  Studii  şi  documente  (coordonator  Pr.  prof.  Ioan  Bu- 
nea),  Cluj,  1985,  425  p. 

lae  Colan,  rectorul  Academiei  Teologice  „Andreiene44  din  Sibiu,17  care  tot 
atunci  era  solicitat  şi  pentru  ocuparea  scaunului  vacant  al  Episcopiei 
Aradului. 

Profesorul  Ioan  Lupaş  s-a  achitat  cu  cinste  şi  de  această  îndatorire. 
La  29  aprilie  1936,  în  cadrul  consfătuirii  intime  care  s-a  desfăşurat  la  Bu¬ 
cureşti  pentru  a  examina  pe  candidaţii  la  scaunul  Episcopiei  Clujului,  el  a 
prezentat  o  analiză  a  însuşirilor  personale  şi  a  serviciilor  aduse  de  Nico¬ 
lae  Colan  Bisericii  şi  Neamului,  „spre  a  convinge  pe  toţi  cei  prezenţi  că 
unui  episcop  ortodox  nicăieri  în  cuprinsul  României  întregite  nu  i  se  im¬ 
pun  îndatoriri  mai  numeroase  şi  mai  grele  decât  în  cetatea  universitară  a 
Clujului,  şi  că,  în  împrejurările  date,  nici  unul  dintre  candidaţi  nu  putea 
oferi  pentru  satisfacerea  lor  garanţiile  ce  răsăreau  în  chip  convingătoi 
din  activitatea  acestui  tânăr  „îndreptător  credinţei  şi  chip  blândeţelor44.1* 

Şi  pe  tărâm  cultural-bisericesc  Nicolae  Bălan  a  colaborat  fructuos, 
în  nenumărate  rânduri,  cu  profesorul  Ioan  Lupaş,  ale  cărui  multiple 
preocupări  istorice  —  îndreptate  cele  mai  multe  spre  trecutul  şi  vredni¬ 
ciile  Bisericii  —  i-au  stârnit  mitropolitului  o  vie  şi  neţărmurită  admira¬ 
ţie,  deoarece  spiritul  de  care  era  străbătută  opera  şi  întreaga  sa  activi¬ 
tate  este  profund  creştin.19 

Un  moment  memorabil  s-a  petrecut  în  anul  1938.  Atunci,  în  ajunul 
sărbătorii  închinate  sfântului  ierarh  Nicolae,  mitropolitul  sibian  i-a  adre¬ 
sat  profesorului  Ioan  Lupaş  o  scrisoare  în  care  arată  că  —  impresionat 

de  „cartea  scrisă  cu  atâta  suflet  despre  Istoria  Unirii  Românilor*420  —  a 
„rămas  stăpânit  de  dorinţa  vie  de  a  putea  pune  în  mâna  preoţimii  şi  a 
tineretului  nostru  o  carte  scrisă  la  fel  şi  despre  istoria  noastră  biseri¬ 
cească44,  „o  istorie  bisericească  naţională,  scutită  de  enormul  balast  al 
datelor  cronologice  îmbâcsite,  a  căror  mulţime  înspăimântă  pe  cititor  şi-l 
face  să  nu  vadă  pădurea  de  uscături44. 

Elogiind  Istoria  Unirii  Românilor  —  a  cărei  lectură  i-a  produs  „o  a- 
devărată  plăcere  şi  reculegere  sufletească44,  văzând  în  ce  „orizonturi  largi 
şi  senine44  a  aşezat  autorul  „evenimentele  şi  personalităţile  istorice44  — 
mitropolitul  şi-a  exprimat  dorinţa  ca  la  fel  „să  fie  şi  Istoria  Bisericii  Ro¬ 
mâne  scrisă,  din  baerile  inimii,  cum  zice  poporul,  cuprinzând  numai  ceea- 
ce  este  esenţial,  instructiv  şi  de  netăgăduit  folos  sufletesc  din  vastul  ma- 


17  A.B.M.S.,  Fondul  Lupaş,  nr.  298  şi  299. 

18  Prof.  I.  Lupaş,  „ îndreptător  credinţei  şi  chip  blândeţelor" .  Cuvinte  închi¬ 
nate  P.  S.  Sale  Episcopului  Nicolae  Colan  al  Clujului,  Feleacului  şi  Vadului,  în  rev. 
„Renaşterea4*,  an  XXI,  1943,  nr.  33,  p.  2 — 3;  Pr.  Prof.  Dr.  Alexandru  Moraru,  La 
răscruce  de  vremi,  o  viaţă  de  om:  Nicolae  Colan ,  Episcopul  Vadului,  Feleacului  şi 
Clujului,  Cluj-Napoca,  1989,  p.  166. 

19  Nicolae  Bălan,  Un  istoriograf  credincios,  în  voi.  Omagiu  lui  Ioan  Lupaş . . ., 

p.  47. 

20  Istoria  Unirii  Românilor  a  fost  tipărită  în  1937.  A  fost  reeditată  în  anul 
1993,  cu  prilejul  celei  de  a  75-a  aniversări  a  Marii  Uniri  din  1918.  După  cum  remarcă 
istoricul  Ioan  Scurtu  în  Cuvânt  înainte,  Istoria  Unirii  Românilor  este  o  carte  exem¬ 
plară,  prin  construcţie,  argumentare  şi  manieră  de  redactare.  Ioan  Lupaş  s-a  do¬ 
vedit  a  fi  la  înălţimea  misiunii  pe  care  şi-a  asumat-o,  opera  sa  impresionând  şi  as¬ 
tăzi,  după  scurgerea  a  aproape  şase  decerni  de  la  apariţie44  (p.  7).  Este  o  concluzie 
care  certifică,  în  timp,  justeţea  aprecierilor  făcute  de  mitropolitul  Nicolae  Bălan 
la  adresa  acestei  opere  istorice. 

terial  documentar  al  trecutului  nostru  bisericesc  atât  de  sbuciumat",  con¬ 
vins  fiind  că  „nimeni  altul  n-ar  reuşi  să  ne  dea  o  operă  ca  aceasta".21 

In  răspunsul  pe  care  l-a  trimis  la  15  decembrie  1938,  profesorul 
Ioan  Lupaş  a  acceptat  propunerea  mitropolitului  Nicolae  Bălan,  scriin- 
du-i:  „Aş  avea  o  adevărată  mulţumire  sufletească,  dacă  —  revizuind 
cartea  mea  de  ist(orie)  bis(ericească),  tipărită  la  Sibiu  în  1918 . .  ”  aŞ 
reuşi  s’o  amplific  şi  pune  la  punct,  valorificând  rezultatele  scoase  la  iveală 
prin  cercetările  celor  din  urmă  două  decenii,  ca  să  poată  fi  de  folos  atât 
preoţilor  luminaţi  din  tot  cuprinsul  Ţării  întregite,  cât  şi  profesorilor  de 
la  academiile  noastre  de  teologie  şi  de  la  şcoalele  secundare  —  pentru  in¬ 
tensificarea  părţii  noastre  educative  a  învăţământului  istoric-religios".23 

Dar  izbucnirea  celui  de  al  doilea  război  mondial  şi  apoi  instaurarea 
regimului  comunist  totalitarist  —  care  a  adus  în  viaţa  istoricului  Ioan 
Lupaş  un  nesfârşit  cortegiu  de  suferinţe  —  au  dus  la  zădărnicirea  acestui 
plan  grandios,  izvorât  din  dragostea  de  Biserică  şi  de  Ţară  a  celor  două 
mari  pernonalităţi  ale  culturii  româneşti. 

Din  cele  expuse  reiese  că,  „punând  la  temelia  credinţei  ştiinţa  şi  la 
temelia  ştiinţei  credinţa",24  mitropolitul  Nicolae  Bălan  al  Ardealului  şi 
preotul  profesor  Ioan  Lupaş  au  fost  mereu  la  înălţimea  chemării  lor.  Ei 
au  intrat  în  Panteonul  neamului  românesc,  fiind  cinstiţi  ca  slujitori  cu 
vorba  şi  cu  fapta  lui  Dumnezeu  şi  semenilor  lor,  ca  dascăli  şi  luminători 
ai  Bisericii  şi  slujitori  „cu  timp  şi  fără  timp“  (II  Tim.  4,  2)  ai  Neamului. 

Diacon  lector  drd.  Pavel  Cherescu 


CONSISTORUL 

ARHIDIECEZEI  ORT.  ROMÂNE 
DE  ALBA-IULIA  ŞI  SIBIU 

Nr.  5090/926  Ep. 


Domnule  Ministru, 

La  adresa  Dv.  Nr.  25993  din  1  Iunie  a.c.  avem  onoarea  a  confirma  cu 
mulţumită  primirea  ordinului  de  plată  Nr.  7152/926  cu  care  ni  s’a  asem- 
nat  suma  de  Lei  500  000  pentru  înfiinţarea  unui  cămin  pentru  bătrâni  în 
Sălişte. 

Primiţi,  Vă  rugăm,  Domnule  Ministru,  odată  cu  arhiereşti  binecu¬ 
vântări  şi  asigurarea  deosebitei  Noastre  consideraţiuni. 


21  A.B.M.S.,  Fondul  Lupaş,  nr.  300. 

22  Este  vorba  de  lucrarea  Istoria  bisericească  a  românilor  ardeleni ,  tipărită  la 
Sibiu  în  anul  1918.  A  fost  reeditată  în  anul  1995,  la  Editura  Dacia  din  Cluj-Napoca, 
de  către  istoricul  Doru  Radosav. 

23  A.B.M.S.,  Fondul  Lupaş,  nr.  301. 

24  I.  Crăciun,  Note  biografice  despre  Ioan  Lupaş,  în  voi.  Omagiu  lui  Ioan 
Lupaş . . .,  p.  XXI. 

Sibiu,  din  şedinţa  Consistoriului  arhidiecezan  ca  senat  epitropesc,  ţi¬ 
nută  la  5.  VI.  1926. 


Nicolae 

Arhiepiscop  şi  mitropolit 

Patriciu  Marcu 
secretar  consist(oriu) 


Domnului 

Dr.  Ioan  Lupaş, 

Ministerul  Sănătăţii,  şi  Ocrotirilor  soc(iale) 
(A.B.M.S.  —  Fondul  Lupaş,  nr.  2635) 


CONSILIUL 

ARHIEPISCOPIEI  ORT.  ROMÂNE 
DE  ALBA-IULIA  ŞI  SIBIU 

Nr.  8608  -  1926 


Domnule  Ministru, 

In  legătură  cu  adresa  Dv.  No.  6416  din  6  Octomvrie  1926,  avem  onoa¬ 
rea  a  Vă  aduce  la  cunoştinţă  că  am  primit  cu  deosebită  mulţămită  suma 
de  Treizeci  mii  (30.000)  Lei,  trimisă  de  DV.  prin  Banca  „Albina"  din  Bu¬ 
cureşti,  pentru  ajutorarea  orfanilor  de  războiu  din  Arhidieceza  noastră. 

Tabloul  nominal  al  celor  ajutaţi  îl  vom  trimite  de  îndată  ce  vom 
distribui  suma  primită. 

Primiţi,  Vă  rugăm  Dle  Ministru,  asigurarea  deosebitei  Noastre  con- 
sideraţiuni. 

Sibiu,  din  şedinţa  Consiliului  arliiepiscopesc,  dela  19  Octomvrie  1926. 

Din  încredinţarea  î.  P.  S.  Sale 

V.  Nistor  Mateiu  Voileanu 

secretar  consilier  arhiepiscopesc 

Domnie  Sale  D-lui 

Dr.  Ioan  Lupaş 

Ministrul  sănătăţii  şi  al  ocrotirilor  sociale 

Bucureşti 

(A.B.M.S.  —  Fondul  Lupaş,  nr.  2636) 

Sibiu,  în  8.VI.1926 

Iubite  amice, 

Am  primit  ordinul  de  plată  pentru  cele  500  000  lei,  ce  mi  le-ai  dă¬ 
ruit  pe  seama  aşezământului:  „Cârja  bătrâneţelor"  din  Sălişte.  Vom 
proceda  după  indicaţiile  date  în  scrisoarea  ce  mi-ai  predat  la  întâlnirea 
noastră  din  Bucureşti. 

în  Dumineca  trecută  n’am  fost  la  Sălişte  fiind  timpul  nefavorabil 
pentru  sfinţirea  capelei  din  pădure.  Voi  amâna-o  până  ce  se  va  însenina 
vremea.  Cu  acea  ocazie  voi  vesti  poporului  organizarea  noului  aşezământ 


STUDII  şi  ARTICOLE 


83 


al  dragostei  creştineşti,  din  dărnicia  celui  ce  i-a  păstorit,  iar  acum  îi  iu¬ 
beşte  cu  fapta  de  la  locul  ce-1  ocupă. 

Eu  îţi  mulţumesc  atât  în  numele  meu  şi  al  Consistoriului,  cât  şi  al 
celor  ce  aşteaptă  mângâiere  de  la  „Cârja  bătrâneţelor“.  Am  rămas  duios 
impresionat  când  mi-ai  spus  că,  întorcându-te  de  la  Orlat,  după  depune¬ 
rea  jurământului  ca  ministru,  te-ai  gândit,  oare  prin  ce  ai  putea  face  un 
bine  bătrânilor  şi  cum  ai  putea  organiza  căminul  lor  din  Sălişte.  Acum 
îmi  dai  dovada  că  şti  trece  la  fapte. 

Dumnezeu  să-ţi  ajute  şi  să-ţi  răsplătească  cu  darul  şi  binecuvântă¬ 
rile  Sale  tot  binele  ce-1  vei  face  pentru  neamul,  ţara  şi  sfânta  noastră 
biserică. 

Eu  mă  cuget,  cum  să  aducem  în  mai  strânsă  legătură  preoţimea  cu 
problemele  Min(isterului)  ocrotirilor  sociale  —  aşa  cum  mi-ai  amintit 
pe  urmă.  In  genere,  evenimentele  din  urmă  mi-au  dat  îndemnul  de  a  strân¬ 
ge  şi  mai  mult  rândurile  preoţimei  şi  a  înălţa  conştiinţa  ei  şi  a  întări  dis¬ 
ciplina  ei,  precum  şi  legăturile  ei  cu  poporul,  ca  să  nu  poată  fi  anihilată 
acţiunea  preoţimei  de  toţi  demagogii  zilelor  noastre. 

îţi  trimit  o  rugare  pentru  Mân(ăstirea)  de  la  Sâmbăta.  Dacă  din  bu¬ 
getul  anului  curent  nu  mai  ai  disponibilităţi,  te  rog  să  nu  ne  uiţi  în  bu¬ 
getul  viitor.  Gândul  meu  este  să  fac  acolo  o  instituţie  mare  şi  cu  rosturi 
precise  şi  înalte  în  biserica  noastră. 

Cu  binecuvântări  şi  cu  iubire 

Mitropolit  Nicolae 
(A.B.M.S. —  Fondul  Lupaş,  nr.  294) 


CONSILIUL 

ARHIEPISCOPIEI  ORT.  ROMANE 
DE  ALBA-IULIA  ŞI  SIBIU 

Nr.  8614/926  Epit. 


Domnule  Ministru, 


La  adresa  Nr.  43378  din  6  Octomvrie  a.c.,  avem  onoarea  a  confirma 
cu  mulţămită  primirea  ordinului  de  plată  Nr,  13629  despre  suma  de  Lei 
200  000  ce  aţi  binevoit  a  ne  acorda  ca  ajutor  la  clădirea  unui  sanator  la 
Păltiniş. 

Primiţi,  Vă  rog  D-le  Ministru,  odată  cu  arhiereşti  binecuvântări,  asi¬ 
gurarea  deosebitei  Noastre  consideraţiuni 
Sibiu,  la  19  octomvrie  1926 


Domniei  Sale  Domnului 


Nicolae 

arhiepiscop  şi  mitropolit 


Dr.  Ioan  Lupaş 

Ministrul  sănătăţii  şi  ocrotirilor  sociale 

Bucureşti 

(A.B.M.S.  —  Fondul  Lupaş,  nr.  2637) 

Consiliul 

Arhiepiscopiei  Ort.  Române 
de  Alba  Iulia  şi  Sibiu 
Nr.  9506/926  Bis. 

Domnule  Ministru, 

Cu  deosebită  bucurie  am  luat  cunoştinţă  de  propunerea  ce  aţi  făcut 
în  Congresul  naţional  bisericesc  din  Bucureşti  la  14. IX.  a.c.,  în  chestia  în¬ 
fiinţării  aşezămintelor  pentru  îngrijirea  bolnavilor. 

Ca  fiu  devotat  al  Sf(intei)  nostre  Biserici  şi  ca  ministru  al  Ţării, 
în  fruntea  departamentului  sănătăţii  publice,  aţi  avut  intuiţia  superioară 
a  necesităţii  de  colaborare  dintre  Stat  şi  Biserică,  pe  terenul  alinării  su¬ 
ferinţelor  trupeşti  şi  sufleteşti  a  cetăţenilor  Ţării  noastre. 

O  idee  atât  de  fericită  şi  expusă  cu  o  convingere  nestrămutată  în 
binefacerile  realizării  ei,  este  un  act  de  biruinţă  al  bărbatului,  conştient 
de  înalta  sa  răspundere  în  situaţia  ce  o  deţine. 

Noi  nu  ne  putem  imagina  dificultăţi  în  calea  realizării  aşezămintelor, 
contemplate  de  DV. 

Spitalele  din  Ţara  noastră  nu  pot  fi  aşezăminte  la  nivelul  cerinţelor 
vremii  fără  concursul  Bisericii,  chemate  să  le  pună  la  dispoziţie  acel  per¬ 
sonal  devotat  de  samarinence,  capabile  de  consacrare  în  slujba  alinării 
suferinţii  omeneşti. 

Biserica  noastră  n’a  avut  parte  de  împrejurări  prielnice  de  progres, 
în  toate  direcţiile,  pe  care  i-le  impune  dumnezeiasca  ei  misiune. 

Alte  confesiuni,  favorizate  de  împrejurări  şi-au  creat  de  mult  aşeză¬ 
minte  pentru  surori  de  caritate,  cari  îndeplinesc  cu  un  rar  devotament 
rolul  de  samaritane  la  căpătâiul  celor  ce  zac  în  suferinţă. 

E  ceasul  suprem  când  şi  Biserica  noastră  e  datoare  să  înfiinţeze 
aşezăminte  pentru  surori  de  caritate. 

Urgenţa  înfiinţării  unei  instituţii  a  surorilor  de  caritate  e  mai  preg- 
*nantă  în  Ardeal,  unde  fiinţează  vechi  instituţii  catolice  şi  evanghelice 
şi  unde  şi  confesiunea  română  gr(eco)  catolică  mică  a  înfiinţat  de  câţiva  ani 
o  instituţie  similară,  de  unde  trimite  anual  echipe  de  samaritane  în  Spi¬ 
talele  din  Ţară. 

Noi  de  când  am  primit  cârma  Bisericii  în  Ardeal  am  înscris  în  pro¬ 
gramul  activităţii  noastre  crearea  aşezămintelor  pentru  renaşterea  spi¬ 
rituală  a  credincioşilor  noştri  şi  printre  aceste  aşezăminte  e  şi  înfiinţarea 
instituţiei  surorilor  de  caritate. 

în  spitale  am  simţit  că  Biserica  are  să  îndeplinească  o  mare  misiune 
spirituală  şi  drept  început  am  introdus  Dumineca  bolnavilor  în  Păresimi 
şi  confesoratorul  prin  circularele  din  cari  alăturăm  aici  câte  un  exemplar. 

Avem  şi  planul  întreg  al  unui  institut  al  surorilor  de  caritate,  care 
ar  fi  să  se  înfiinţeze  aici  în  Sibiu,  centru  de  vechi  tradiţii  bisericeşti  şi  re¬ 
ligioase.  . 

Aici  avem  corpul  didactic  al  Academiei  teologice  pentru  educaţia 
religioasă  a  surorilor  de  caritate,  precum  şi  un  impozant  şi  select  număr 
de  medici  români  cu  reputaţie  stabilită.  Mai  avem  şi  un  spital  civil,  aran¬ 
jat  la  nivelul  celor  mai  moderne  instituţii  din  ţară  şi  din  străinătate. 

în  afară  de  aceste  condiţii  prielnice  înfiinţării  unui  aşezământ  de 
acest  fel,  mai  amintim  şi  împrejurarea  că  în  jurul  Sibiului  avem  satele 
cu  populaţia  românescă  cea  mai  cultă  din  toată  ţara,  din  care  s-au  re¬ 
crutat  cele  mai  preţioase  elemente  în  monahismul  mănăstirilor  româ¬ 
neşti.  1  7  ’lvi  :r‘‘  r'  v*  ** *  •*  ’:‘:Tr  °  k'*;  ^  1  : 

Dacă  până  în  momentul  de  faţă  n’arn  procedat  la  înfăptuirea  insti¬ 
tuţiei  surorilor  de  caritate,  motivul  a  fost  lipsa  mijloacelor  materiale, 
de  care  suferă  Biserica  noastră. 

Sper  însă,  Dle  Ministru,  că  larga  înţelegere  a  DV.,  precum  şi  în 
mijloacele  materiale  afectate  Departamentului  pe  care-1  conduceţi,  vor 
găsi  chipul  de  realizare  al  Institutului  surorilor  de  caritate  aici  în  Sibiu. 

începutul  credem  că  s’ar  face  asigurând  un  teren  de  zidire. 

între  intravilanele  din  Sibiu  este  unul  corespunzător,  în  întindere 
de  2  Jug(ăre)  282  st(ânjeni)  p(ătraţi)  cu  Nr.  top  3442,  foaia  funduară 
102  A,  numită  Piaţa  Verzelor  şi  este  proprietatea  Oraşului.  în  scop  de 
utilitate  publică,  Vă  rugăm  să  binevoiţi  a  interveni  la  On.  Minister  al 
Agriculturii  să  fie  expropriat  şi  destinat  aşezământului  surorilor  de  ca¬ 
ritate. 

Iar  în  bugetul  anului  acestuia  binevoiţi  a  destina  o  sumă  corespun¬ 
zătoare,  pentru  a  se  putea  începe  o  parte  a  zidirii,  care  ar  urma  să  se  con¬ 
tinue  câţiva  ani  până  la  complectare. 

Terenul  menţionat  ni  se  pare  cel  mai  potrivit  pentru-că  e  destul 
de  mare  şi  e  în  nemijlocită  apropiere  de  spital,  unde  surorile  vor  face 
practică. 

E  de  dorit  ca  exproprierea  acestui  teren  să  se  facă  fără  amânare,  în¬ 
trucât  s’a  ordonat  consemnarea  intravilanelor  publice  şi  să  nu  i  se  dea 
altă  destinaţie,  câtă  vreme  aceasta  e  cea  mai  indicată  şi  cea  mai  urgentă. 

Sperăm,  Dle  Ministru,  că  prin  crearea  acestui  aşezământ,  numele 
DV.  se  leagă  de  un  act  mare  cu  influenţă  binefăcătoare  atât  pentru  inte¬ 
resele  superioare  ale  Statului,  cât  şi  ale  Bisericii. 

Primiţi,  Vă  rugăm,  Dle  Ministru,  odată  cu  arhiereşti  binecuvântări 
şi  asigurarea  deosebitei  Noastre  consideraţiuni. 

Sibiu,  15.III.  1927. 

Nicolae 

arhiepiscop  şi  mitropolit' 
(A.B.M.S.,  Fondul  Lupaş,  nr.  2633) 


5.  I  -  1936. 

Iubite  părinte  Lupaş, 

Mulţumesc  din  toată  inima  pentru  urările  de  Anul  Nou  şi  te  rog 
să  primeşti  şi  din  parte-mi  cele  mai  calde  urări  de  A(nul)  N(ou)  şi  de 
ziua  onomastică. 

Despre  starea  sănătăţii  P(rea)  Sfinţitului  Episcop  Nicolae  am  pri¬ 
mit  informaţiuni  de  la  dl.  Dr.  Manta  la  fel  cu  cele  ce  mi  le-ai  comuni¬ 
cat  Frăţia  Ta.  Cu  organismul  slăbit  de  boală  şi  de  bătrâneţe  se  pare  că 

nu  va  mai  putea  rezista  mult  timp.  Tot  ce  mai  pot  face  medicii,  în  acest 
stadiu  al  boalei,  e  să-i  uşureze  suferinţele. 

Am  fost  impresionat  de  grija  cu  care  se  gândeşte  la  succesiunea  în 
scaunul  episcopal,  după  ce  Dumnezeu  îl  va  chema  la  Sine.  E  foarte  bine 
că  a  avut  prudenţa  de  a  nu-şi  exprima  în  această  privinţă  nici  o  dorinţă, 
în  testament.  Nu  e  obiceiul  ca  ierarhii  să  indice  pe  succesorii  lor,  fiindcă 
actul  alegerii  de  episcop,  apărat  de  biserică  prin  canoanele  ei  cu  toate 
atributele  libertăţii,  nu  este  numai  o  lucrare  a  oamenilor,  ci  şi  efectul  in¬ 
spiraţiei  de  sus  şi  a  chemării  Celui  Prea  înalt. 

Simţul  realităţii,  care  l-a  avut  întotdeauna,  nu  l-a  părăsit  nici  în 
mijlocul  suferinţelor  prin  care  trece.  A  eliminat  candidaturi  cari  astăzi 
nu  pot  fi  luate  în  combinaţie  şi  s-a  oprit  cu  gândul  la  bărbatul  care  prin 
întreg  caracterul  său  este  o  nădejde  mare  pentru  biserica  noastră.  Pă¬ 
rintele  Colan  este  astăzi  omul  cel  mai  potrivit  pentru  a  lua  succesiunea 
în  eparhia  Clujului.  Eu  mă  voi  lipsi  de  el  cu  mare  greutate,  fiindcă  îmi 
este  mâna  cea  dreaptă  întru  îndeplinirea  misiunii  mele;  dar  în  interesul 
bisericii  voi  aduce  această  jertfă. 

A  fost  reclamat  (cerut,  n.n.)  şi  pentru  scaunul  de  la  Arad,  dar  a  re¬ 
fuzat,  deşi  i  s’au  dat  cele  mai  serioase  promisiuni  de  sprijin. 

Cred  că  la  Cluj  s’ar  decide  să  vină,  dar  numai  dacă  dorinţa  solidar 
exprimată  a  eparhiei  s’ar  îndrepta  cătră  el.  Te  rog  deci  să  militezi  în 
acest  sens,  la  timpul  său,  căci  va  trebui  să  înlăturăm  piedici.  Subliniez 
cuvântul  piedici,  fiindcă  în  scris  nu  pot  să-ţi  comunic  ceea  ce  mi  s?a  spus 
cu  ocaziunea  investiturei  celor  doi  episcopi  noi,  în  ziua  de  21  Dec.  anul 
trecut,  la  Bucureşti. 

Fiindcă  ai  vorbit  cu  P(rea)  Sf(inţitul)  Episcop  Nicolae  despre  testa¬ 
mentul  lui,  îţi  comunic  un  lucru  cu  totul  confidenţial  şi  te  rog  să  fi  foarte 
atent  la  el,  în  interesul  moral  al  bisericii  şi  pentru  prestigiul  P(rea) 
Sf(inţiei)  Sale. 

Părintele  Moruşca,  astăzi  P(rea)  Sf(inţitul)  Episcop  Policarp  al  Ame- 
ricii,  mi-a  comunicat  în  anii  trecuţi,  că  a  vorbit  cu  econoama  P(rea) 
Sf(inţitului)  Episcop  Nicolae  despre  testamentul  P(rea)  Sf(inţiei)  Sale  şi 
cu  acea  ocaziune  econoama  i-ar  fi  spus  despre  testament:  „en  is  benne 
vagyok“.  N’ar  fi  exclus  ca  P(rea)  Sf(inţia)  Sa  să-i  fi  asigurat  acelei  femei, 
printr’o  dispoziţie  testamentară,  existenţa,  după  moartea  P(rea)  Sf(inţiei) 
Sale.  Eu  nu  mă  gândesc  la  partea  materială,  ci  la  latura  morală  a  lu¬ 
crului.  Nu  e  bine  ca  în  testamentul  unui  episcop  să  se  cuprindă  ase¬ 
menea  dispoziţiuni.  Dacă  mai  e  posibil,  Te  rog  cearcă  să  găseşti  chiar 
de  la  P(rea  Sf(inţia)  Sa  starea  lucrului  şi  eventual  să-l  determini  la  o  mo¬ 
dificare,  dacă  va  fi  cazul. 

în  orice  caz  însă,  Te  rog  să  fi  prezent  la  deschiderea  testamentului 
şi  să  ia-i  măsuri  ca  să  se  treacă  cu  discreţie  peste  o  astfel  de  dispoziţie, 
dacă  s’ar  găsi,  ca  nicidecum  să  nu  ajungă  în  publicitate. 

Cu  arhiereşti  binecuvântări  şi  cu  cele  mai  calde  simţăminte 

Mitropolit  Nicolae 
(A.B.M.S.  —  Fondul  Lupaş,  nr.  298) 

10.  IV -1936 


Iubite  amice  Lupaş, 

•  iaci 

Lucrasem  Întocmai  în  sensul  vederilor  arătate  în  scrisoarea  ce  mi-ai 
trimis-o.  *  l 

Dintr’o  conversaţie  ce  am  avut  cu  Dl.  Min(istru)  Lapedatu  am  rămas 
cu  aceeaşi  impresie  a  nehotărârii  şi  astfel  sosind  acasă  am  dat  îndemn 
păr(intelui)  Colan  să  iee  contact  personal,  pentru  a  înlătura  nedumeri¬ 
rile.  Dl.  Ministru  încă  nu  i-a  arătat  ocaziunea  pentru  a  sta  de  vorbă.  ) 

Terminul  alegerilor  e  fixat,  cum  am  cetit  chiar  astăzi  în  ziare,  pe 
sfârşitul  lui  Aprilie. 

Până  atunci  mai  e  timp  pentru  buna  pregătire. 

Cu  arhiereşti  binecuvântări  şi  cu  urări  de  sfintele  sărbători  ale  În¬ 
vierii  Domnului. 

Hristos  a  înviat! 

Mitropolit  Nicolae 
(A.B.M.S.  —  Fondul  Lupaş,  nr.  299) 


Sibiu,  în  ajunul  Sf.  Nicolae  1938. 

Prea  Cucernice  părinte  Lupaş, 

Mult  preţuite  domnule  profesor  şi  iubite  amice, 

în  vara  anului  trecut  citindu-ţi  la  Păltiniş  cartea  scrisă  cu  atâta  su¬ 
flet  despre  Istoria  Unirii  Românilor,  am  rămas  stăpânit  de  dorinţa  vie  de 
a  putea  pune  în  mâna  preoţimii  şi  a  tineretului  nostru  o  carte  scrisă  la 
fel  şi  despre  Istoria  noastră  bisericească. 

Această  fierbinte  dorinţă  a  inimii  mele  am  avut  prilej  să  ţi-o  co¬ 
munic  chiar  în  catedrala  încoronării  din  Alba-Iulia,  când  ne-am  întâl¬ 
nit  la  festivitatea  desvelirii  monumentului  (lui)  Horia  în  Noemvrie  1937. 
M’am  bucurat  nespus  de  mult  văzând  că  îndată  te-ai  declarat  gata  să 
primeşti  sugestia  şi  să  te  apuci  de  lucru  când  îţi  vor  îngădui  împreju¬ 
rările. 

Ştiu  că  ai  destule  gânduri  şi  felurite  proiecte  de  realizat.  Cu  toate 
acestea  te  rog  stăruitor  să  nu  pui  la  uitare  nici  dorinţa  mea,  ci  să-ţi 
întocmeşti  astfel  lucrurile,  acum  în  armistiţiul  politicesc,  ca  într’un  viitor 
nu  prea  depărtat  să-mi  poţi  trimite  manuscrisul  pe  ca>re-l  voi  tipări  în 
cele  mai  bune  condiţiuni  în  Tipografia  noastră  Arhidiecezană,  unde  a 
apărut  şi  întâia  ediţie  din  Istoria  bisericească  de  la  1918. 

Nu  mă  îndoiesc  nici  o  clipă  că  vei  reuşi  cu  ajutorul  Tatălui  ceresc 
să  ne  dai  o  istorie  bisericească  naţională,  scutită  de  enormul  balast  al 
datelor  cronologice  îmbâcsite,  a  căror  mulţime  înspăimântă  pe  cititor 
şi-l  face  „să  nu  vadă  pădurea  de  uscături14. 

. 

Citind  Istoria  Unirii  Românilor  am  simţit  o  adevărată  plăcere  şi  re¬ 
culegere  sufletească,  văzând  în  ce  orizonturi  largi  şi  senine  ai  izbutit 
să  aşezi  evenimentele  şi  personalităţile  istorice,  a  căror  înfăţişare  nu 
ai  lăsat-o  să  se  piardă  în  mărunţişuri  inutile,  ci  Te-ai  silit  s’o  ţii  totdeauna 
la  suprafaţa  celui  mai  viu  şi  palpitant  interes.  Aşa  aş  dori  să  fie  şi  Istoria 
Bisericii  Române  scrisă,  din  baerile  inimii,  cum  zice  poporul,  cuprinzând 
numai  ceeace  este  esenţial,  instructiv  şi  de  netăgăduit  folos  sufletesc  din 
vastul  material  documentar  ale  trecutului  nostru  bisericesc  atât  de  sbu- 
ciumat.  Cred  că  nimeni  altul  n’ar  reuşi  să  ne  dea  o  operă  ca  aceasta. 

In  aşteptarea  unui  răspuns  care  va  produce  nespusă  bucurie  între 
toţi  fiii  bisericii  noastre,  odată  cu  arhiereşti  binecuvântări,  rog  primeşte 
espresiunea  simţămintelor  mele  de  afecţiune  şi  multă  preţuire. 

Nicolae, 

arhiepiscop  şi  mitropolit 
(A.B.M.S.  —  Fondul  Lupaş,  nr.  300) 


în(alt)  P(rea)  Sfinţite! 

Răspunsul  meu  la  scrisoarea  din  „ajunul  Sf.  Nicolae“  nu  poate  să 
fie  decât  afirmativ,  cum  a  fost  şi  cel  dat  cu  graiul  în  catedrala  încoronării 
din  Alba  Iulia,  când  mi-aţi  împărtăşit  pentru  întâia  oară  dorinţa  de  a  ti¬ 
pări  la  Sibiu  o  carte  de  istorie  bisericească  asemănătoare  cu  Istoria  Unirii 
Românilor.  Din  aceasta  s’au  vândut  cele  10  000  exemplare  uimitor  de 
repede,  în  3/4  de  an,  aşa  încât  editura  Fund(aţiei)  Regale  Principele 
Carol  din  Bucureşti  s’a  văzut  îndemnată  să  o  retipărească  în  ediţia  a  Il-a, 
apărută  în  toamna  acestui  an  în  acelaşi  număr  de  exemplare. 

Aş  avea  o  adevărată  mulţumire  sufletească,  dacă  —  revizuind  car¬ 
tea  mea  de  ist(orie)  bis(ericească),  tipărită  la  Sibiu  în  1918  şi  vândută 
de  asemenea  foarte  repede,  —  aş  reuşi  s’o  amplific  şi  pune  la  punct, 
valorificând  rezultatele  scoase  la  iveală  prin  cercetările  celor  din  urmă 
două  decenii,  ca  să  poată  fi  de  folos  atât  preoţilor  luminaţi  din  tot  cu¬ 
prinsul  Ţării  întregite,  cât  şi  profesorilor  de  la  academiile  noastre  de 
teologie  şi  dela  şcoalele  secundare  —  pentru  intensificarea  părţii  educa¬ 
tive  a  învăţământului  istoric-religios. 

Nu  voiu  pune  deci  la  uitare  dorinţa  în(alt)  P(rea)  Sf(inţiei)  Tale.  Am 
însă  o  rugăminte:  cât  mai  desăvârşită  discreţie  asupra  acestei  chestiuni 
până  în  clipa  când  îmi  va  ajuta  bunul  D(umne)zeu  să  vă  prezint  mss-ul 
bun  de  imprimat! 

An  nou  plin  de  bucurii  duhovniceşti! 


Cu  salutări  cordiale:  I.  Lupaş 
(A.B.M.S.  —  Fondul  Lupaş,  nr.  301) 

INSTINCTELE,  AFECTELE  ŞI  PATIMILE,  IN  LUMINA 

MORALEI  CREŞTINE 


Preliminarii. 

Lipsa  de  echilibru  a  vieţii  noastre  duhovniceşti  pe  care  o  observăm 
uneori  la  intervale  destul  de  mici,  ne  face  o  dovadă  că  în  complexul  a- 
cestei  trăiri  o  serie  întreagă  de  factori,  de  natură  interioară  sau  exterioară 
influenţează  fie  pozitiv  fie  negativ  asupra  urcuşului  spre  desăvârşire. 

Este  fapt  de  experienţă  interioară  că  preocuparea  de  viaţă  intimă 
duce  la  ridicarea  nivelului  vieţii  noastre  duhovniceşti,  şi  că,  dimpotrivă, 
neglijarea  ei,  fie  şi  într-un  timp  relativ  scurt,  duce  la  schimbări  diame¬ 
tral  opuse. 

Cum  fiinţa  noastră  umană  este  constituită  din  suflet  şi  din  trup, 
fiecare  cu  tendinţele  sale  proprii  şi  cu  aspiraţiile  sale,  e  firesc  ca  să  se 
ajungă  fie  la  o  trăire  în  care  acul  balanţei  noastre  sufleteşti  să  indice  un 
echilibru  de  forţe,  aşadar  la  o  stare  de  neutralitate,  fie  că  ne  arată  un 
nivel  scăzut  sau  ridicat  depinzând  prin  urmare  de  orientarea  şi  preocu¬ 
pările  noastre. 

Nu  trebuie  să  fim  prea  îndoctrinaţi  în  ştiinţele  psihologice  pentru  a 
putea  sesiza  raportul  de  interdependenţă  dintre  corp  şi  suflet.  Este  un 
fapt  prea  cunoscut  că  numai  o  vorbă  aruncată  unui  suflet  sensibil  fără 
a  fi  reflectat  prea  mult  la  ea  provoacă  în  suflet  ecouri  şi  apoi  stări  su¬ 
fleteşti  cu  repercusiuni  asupra  biologicului,  ca  indispoziţia,  lipsa  poftei 
de  mâncare  etc.  şi  că,  dimpotrivă,  o  durere  fizică  influenţează  asupra 
sufletului  provocând,  după  natura  bolii,  stări  de  depresiune  sufletească, 
melancolie,  irascibilitate  ş.a. 

Privită  prin  prisma  aceasta  a  condiţionării  reciproce  a  sufletului 
şi  trupului,  problema  care  ni  se  oferă  spre  rezolvare  este  următoarea: 
în  ce  măsură  viaţa  biologică  contribuie  la  menţinerea,  ridicarea  sau  co¬ 
borârea  vieţii  noastre  interioare.  Nu  cumva  trupul  omenesc  cu  armura 
lui  de  instincte,  tendinţe,  afecte  şi  necesităţi  de  ordin  fiziologic  împiedică 
urcuşul  sufletului  spre  perfecţiune? 

Afirmaţia  că  corpul  omenesc  ar  fi  o  închisoare  a  sufletului  care  i-ar 
înfrâna  tot  avântul  spre  perfecţiune  este  contrazisă  de  realitate. 

Marele  număr  de  personalităţi  religios-morale  din  bimilenara  isto¬ 
rie  a  creştinismului  precum  şi  din  istoria  lumii  profane  ne  fac  o  dovadă 
elocventă  că  este  posibil  ca  vieţuind  în  trup  să  atingi  treptele  desăvâr¬ 
şirii.  Ignoranţa  de  noi  înşine,  de  forţele  ce  stau  latente  în  fiinţa  noastră 
este  cauza  rămânerii  noastre  în  stadiul  de  „prunci  duhovniceşti"  chiar 
până  atunci  când  umbrele  crepusculului  îşi  lasă  mantia  lor  asupra  vieţii 
noastre. 

Explicaţia  sinuozităţilor  pe  care  le  observăm  în  viaţa  noastră  in¬ 
timă  se  datorează  faptului  că  noi  nu  ne  dăm  atenţia  cuvenită  idealului 
moral  superior  fixat  nouă  de  Mântuitorul  Hristos  în  jurul  căruia  să  pola¬ 
rizăm  energia  noastră  vitală.  în  speţă,  preocuparea  cu  intermitenţe  de 
viaţa  spirituală  şi  accentuarea  asupra  laturii  fizice  a  fiinţei  noastre  cu 

abuzuri  de  tot  felul,  deci  o  răsturnare  a  ierarhiei  valorilor,  este  cauza 
disensiunilor  pe  care  le  vom  analiza  în  cele  ce  urmează: 

1.  Viaţa  duhovnicească.  Raportul  ei  cu  viaţa  biologică 

Viaţa  intimă-duhovnicească  este  apanajul  exclusiv  al  omului.  Nu¬ 
mai  el  este  capabil,  datorită  dotaţiei  sale  native  cu  spirit  raţional  şi  liber, 
să-şi  construiască  în  interiorul  său  o  viaţă  mult  mai  complexă  şi  mai  bo¬ 
gată  decât  cea  exterioară,  viaţa  interioară,  sufletească.  în  interiorul  său 
se  află  laboratorul  propriu-zis  al  vieţii  sale;  aici  se  află  zăcămintele  de 
energii  sufleteşti  care  sunt  forţa  motrice  a  acţiunilor  sale.1  Aceste  zăcă¬ 
minte  de  potenţialităţi  existente  în  sufletul  omenesc,  fiind  actualizate 
ridică  pe  om  în  domeniul  spiritual  pe  culmile  gândirii  şi  la  realizarea 
perfecţiunii,  ceea  ce  în  limbajul  creştinesc  este  identic  cu  sfinţenia.  Pre- 
miza  pentru  ridicarea  omului  pe  treapta  sfinţeniei  o  constituie  chipul 
lui  Dumnezeu  care  aparţine  structural  sufletului  omenesc  şi  care  ne  este 
dat  prin  însuşi  actul  creaţiei  (Facere  1,  26).  Chipul  lui  Dumnezeu  con¬ 
stă  în  cele  trei  funcţiuni  sufleteşti,  raţiune,  voinţă  şi  simţire  întrucât 
sunt  orientate  spre  Dumnezeu  care-i  Adevărul,  Binele  şi  Frumuseţea 
Absolută.2  Deoarece  însă  în  chipul  lui  Dumnezeu  există  ca  potenţialitate 
asemănarea  cu  Dumnezeu  urmează  ca  această  virtualitate  să  fie  actuali¬ 
zată  prin  libera  noastră  conlucrare  cu  harul  divin  pentru  a  ajunge  fap¬ 
tic  la  asemănarea  cu  Dumnezeu.  E  un  tezaur  care  stă  ,,ca  o  fărâmă  de 
jăratec  ascuns  sub  metalul  rece  al  fiinţei  noastre",  care  aşteaptă  oste¬ 
neala  scormonirii  şi  trezirii  lui  pentru  a  ajunge  în  starea  activă  inun- 
dându-se  fiinţa  cu  flăcările  de  viaţă  făcătoare  ale  luminii  dumnezeieşti. 
Sf.  Vasile  cel  Mare  a  formulat  filozofic  această  trecere  de  la  chip  la  ase¬ 
mănare  în  observaţia  că  chipul  nu  este  altceva,  decât  asemănarea  în  po¬ 
tenţa  (dynamei),  iar  asemănarea,  chipul  în  actualitate  (energeia):  „ase¬ 
mănarea  este  în  potenţă,  însuşi  chipul,  care  actualizându-se  (energia)  în 
practicarea  virtuţii  şi  a  binelui,  ajunge,  printr-o  conduită  perfectă  la  ase¬ 
mănarea  cu  Dumnezeu".3 

Evident,  pentru  a  face  trecerea  de  la  starea  de  existenţă  „naturală", 
la  starea  de  existenţă  „în  har"  harul  divin  este  de  o  necesitate  ontolo¬ 
gică  creaturală  cerut  fiind  de  însăşi  natura  omului  ca  fiinţă  spirituală, 
ale  cărei  forţe  spirituale  poartă  încă  pecetea  unei  catastrofe  originare, 
amprenta  păcatului  strămoşesc.  Acest  flux  de  tărie  care  se  varsă  în  pro¬ 
funzimile  sufletului  omenesc,  sau  în  fiinţa  autentică  a  omului  se  primeşte 
odată  cu  afundarea  în  cristelniţa  Botezului.  De  acum,  omul  existent  în 
zodia  păcatului  şi  în  condiţiile  oferite  de  existenţa  adamică,  intră  în  viaţa 
de  comuniune  cu  Hristos  care-i  viaţa  noastră  (Colos.  3,  4)  devenind  o 
făptură  nouă  (II  Corint.  5,  17)  şi  îmbrăcându-se  în  Hristos  (Gal.  3,  27). 
Harul  botezului  îl  pătrunde  pe  om,  îl  transformă,  îl  desăvârşeşte  infu- 
zându-i  forţe  de  viaţă  nouă,  trupul  primind  în  el  arvuna  învierii  şi  a 


1  Diacon  prof.  Orest  Bucevschi:  Iisus  Hristos  în  viaţa  duhovnicească ,  rev.  Stu¬ 
dii  Teologice,  nir.  7—8,  1955,  p.  511. 

2  Hristu  Andruitsos.  Dogmatica  Bisericii  ortodoxe  răsăritene,  trad.  de  Dumi¬ 
tru  Stăniiloae,  Sibiu,  1930,  p.  150. 

3  Despre  facerea  omului,  c.  21,  la  Hriistu  Ajidrutsos,  op.  cit.,  p.  156. 

transfigurării,  el  fiind  lăcaş  al  Duhului  Sfânt  (I  Cor.  6,  19). 

De  fapt,  în  Botez  noi  am  murit  împreună  cu  Hristos  şi  am  înviat 
împreună  cu  Hristos,  omul  cel  vechi  a  murit  şi  a  înviat  ca  om  nou.  Toată 
strădania  creştinului  constă  în  menţinerea  purităţii  baptismale  şi  dezvol¬ 
tarea  ei.  Dacă  am  murit  păcatului  în  Botez  trebuie  să  rămânem  morţi  pă¬ 
catului.  Dacă  am  înviat  în  Iisus  Hristos  prin  Botez,  trebuie  să  rămânem 
vii  pentru  Dumnezeu.  Cu  alte  cuvinte  să  facem  ca  „mădularele  noastre*4, 
toată  fiinţa  noastră,  să  nu  fie  slujitoare  ale  păcatului  ci  slujitoare  ale 
dreptăţii,  ale  virtuţii,  ale  lui  Hristos4  (Gal.  5,  24;  Rom.  6,  2 — 19;  Tit.  2,  12). 
Viaţa  cu  Hristos .  este  o  viaţă  tainică,  este  viaţa  sălăşluită  în  duhul  nos¬ 
tru,  este  viaţa  duhovnicească.  „Duhul44  (pneuma)  este  locul  central  al 
sufletului  nostru,  sau  după  unii  părinţi  duhovniceşti  „inima44  sau  „stră¬ 
fundul44  sufletului  nostru.  Viaţa  în  duh  sau  viaţa  duhovnicească,  înseamnă 
trăirea  noastră  cu  Hristos  cel  sălăşluit  în  noi  în  acest  loc  tainic,  în  inti¬ 
mitatea  noastră  centrală.  Acest  adânc  insondabil  al  sufletului  omenesc 
este  ceea  ce  sfinţii  părinţi  mai  numesc  şi  nous,  pisc,  abis,  Sfânta  Sfintelor 
etc.,  în  care  Hristos  a  intrat  ca  Înainte-Mergător  (Evrei  9,  11 — 12).  Această 
viaţă,  evident,  nu-i  o  viaţă  independentă,  ci  de  comuniune  cu  Dumnezeu, 
este  o  viaţă  interioară  în  intimă  relaţie  între  eul  propriu  şi  Hristos  prin 
Duhul  Sfânt.  Prin  ea,  noile  forţe  morale,  tezaurul  de  forţe  spirituale  sunt 
potenţate  la  maximum  „*amplificându-le  şi  intensificându-le  mereu  an¬ 
gajând  pe  om  în  ceea  ce  are  el  mai  autentic  în  fiinţa  sa44.5  Dacă  viaţa 
în  general  însemnează  alergare  spre  o  ţintă,  dat  fiind  caracterul  său  di¬ 
namic  şi  de  continuă  devenire,  viaţa  creştină  nu  se  sustrage  acestei  re¬ 
guli  ci  tinde  la  realizarea  finalităţii  ideale  a  existenţei  sale,  care  este  co¬ 
muniunea  cu  Dumnezeu  şi  cu  semenii  şi  mântuirea  sufletească.  In  des¬ 
făşurarea  vieţii  duhovniceşti,  Hristos,  care-i  viaţa  noastră,  se  face  con¬ 
temporan  cu  fiecare  din  noi  pentru  împlinirea  destinului  înscris  în  pro¬ 
pria  noastră  fiinţă.  Dar  viaţa  duhovnicească  are  un  caracter  teandric. 
Omul  datorită  structurii  sale  psihofizice  uneşte  cerul  cu  pământul,  veş¬ 
nicia  cu  vremelnicia.  Prin  dihotomismul  firii  sale  el  ocupă  un  loc  unic  în 
cosmos,  fiind  punctul  de  întretăiere  între  cei  doi  poli:  Dumnezeu  şi  mate¬ 
ria.  Aceasta  din  urmă,  în  cazul  nostru  corpul  omenesc,  „este  colaborato¬ 
rul  indispensabil  al  sufletului  în  viaţa  pământească  şi  instrumentul  de 
acţiune  al  sufletului  asupra  lumii  actuale  şi  materiale.  El  este  materia 
cea  mai  aptă  pentru  concretizarea  vieţii  spirituale,  adică  inserarea  ei  în 
realitatea  vieţii  prezente44. 

Dacă  corpul  omenesc  este  instrumentul  prin  care  se  exteriorizează 
.  viaţa  sufletească,  aceasta  implică  presupunerea  că  în  creştinism  i  se 
acordă  o  valoare  deosebită.  După  datele  Revelaţiei,  corpul  omenesc  a  fost 
creat  de  Dumnezeu  printr-un  act  de  creaţie  special  (Facere  2,  7)  şi  a  fost 
cinstit  prin  întruparea  Mântuitorului  Hristos.  Creştinii  prin  trupurile 
lor  se  fac  mădulare  ale  lui  Hristos,  fiind  membre  ale  trupului  tainic  al 
Domnului  care-i  Biserica  (I  Cor.  6,  15). 


4  Pr.  Dr.  Nicolae  Mladiin,  Asceza  creştină,  rev.  Mitropolia  Ardealului,  nx.  9 — 10, 
1959,  p.  712. 

5  Ierod.  Iritneu  Crăcâuiraaş,  Rolul  voinţei  în  viaţa  morală,  rev.  Studii  Teologice, 
rar.  3 — 4,  1056,  p.  211. 

Sintetizând  în  fiinţa  lui  cele  două  lumi,  omul,  în  virtutea  libertăţii 
voinţei,  poate  opta  exclusiv  pentru  bucatele  pământului  sau  pentru  bu¬ 
curiile  Duhului,  această  opţiune  având  rezonanţe  şi  cnosecinţe  în  com¬ 
portamentul  său  ulterior  dar  şi  implicaţii  soteriologice  şi  aceasta  pentru 
că  viaţa  nu  poate  fi  compartimentată  în  secţiuni  care  să  nu  aibă  cores¬ 
pondenţe  reciproce.  Principiul  vaselor  comunicante  îşi  află  aplicarea 
şi  în  domeniul  vieţii  interioare:  cu  cât  viaţa  sufletească  se  ridică  la  un 
nivel  mai  înalt  cu  atât  corpul  omenesc  se  resimte  de  această  elevaţie.6 
Că  există  o  relaţie  de  reciprocitate  între  cei  doi  factori  componenţi  ai 
fiinţei  umane  ne-o  dovedeşte  faptul  că  omul  nu  primeşte  suferinţa  brută 
aşa  cum  rezultă  ea  din  dezordinile  fizice;  el  o  măreşte  prin  imaginaţie, 
o  agravează  prin  temere,  o  întreţine  prin  reflexii  pesimiste,7  sau  îi  poate 
minimaliza  forţa  ei  autosugestionându-se  în  sens  pozitiv. 

Agenţii  fizici,  bătând  la  porţile  simţurilor  noastre  precum  şi  atmo¬ 
sfera  unui  anotimp  de  câte  ori  nu  invadează  tezaurul  nostru  de  viaţă  cău¬ 
tând  să-l  facă  după  chipul  şi  asemănarea  lor.  Sunt  zile  de  toamnă  care 
îţi  picură  în  suflet,  încet,  pe  nesimţite  nostalgii  şi  doruri  nelămurite,  şi 
care  te  îmbie  la  revizuiri  şi  la  priviri  retrospective  asupra  vieţii.  Zilele 
de  primăvară  dimpotrivă  te  exaltă,  te  înseninează.  Câţi  dintre  noi  nu 
rămânem  extaziaţi  în  faţa  covorului  de  flori  ale  primăverii,  mărindu-ţi 
pofta  de  viaţă,  infuzându-ţi  noi  puteri  şi  ispitindu-te  să  spui  împreună 
cu  personajul  faustic:  ,,Stai,  clipă,  eşti  prea  frumoasă!“.  Viaţa  socială 
intelectuală,  mediul  etc.,  îşi  pun  pecetea  lor  asupra  fiinţei  noastre.  Psi¬ 
hologii  au  constatat  că,  fără  ştirea  noastră,  figura  ni  se  modelează,  în¬ 
cetul  cu  încetul,  după  stările  noastre  de  conştiinţă.  Şi  odată  cu  înaintarea 
vârstei,  ea  răsfânge  imaginea  din  ce  în  ce  mai  exactă  a  sentimentelor, 
a  dorinţelor,  a  aspiraţiilor  întregii  noastre  fiinţe.  In  felul  acesta  putem 
spune  că  figura,  chipul  exprimă  lucruri  şi  mai  adânci  decât  activitatea 
conştiinţei.  Pe  ea  poţi  citi  —  dacă  ştii  să  descifrezi  limbajul  ei  —  vi¬ 
ciile,  virtuţile,  inteligenţa,  stupiditatea  şi  obiceiurile  cele  mai  ascunse  ale 
unui  individ.8  Altfel  spus,  chipul  exprimă  constanta  individuală,  struc¬ 
tura  de  adâncime  a  unui  suflet,  cu  felul  specific  de  a  răsfrânge  lumea,  de 
a  corespunde  cu  exteriorul,  nu  prin  poarta  strâmtă  a  convenţiilor  so¬ 
ciale,  ci  pe  planul  vast  al  trăirii  integrale.9 

2.  Aspectul  ontologic  al  instinctelor  şi  afectelor. 

Această  trăire  de  adâncime  ale  cărei  corespondenţe  cu  exteriorul 
sunt  evidente,  implică  în  sine  imperativul  de  a  trăi  în  conformitate  cu 


6  Ne  este  cunoscut  episodul  „Aflării  In  Duhul  Sfânt“  experiat  de  Motovilov 
împreună  cu  Sf.  Serafim  de  Sarov  când  ambii  sub  puterea  sfinţitoare  a  Sfântului 
Duh  au  fost  transfiguraţi.  Acesta  este  un  exemplu  tipic  de  iluminare  şi  transfigu¬ 
rare  ca  anticipare  a  luminii  dumnezeieşti,  dar  şi  istoria  icoanei  „Cina  cea  de  Taină44 
a  lui  Leonardo  dia  Vinci,  care  a  avut  ca  model  persoana  unui  tânăr  frumos  pentru 
pictarea  chpului  Mântuitorului  Hristos,  iar  după  12  ani,  aceeaşi  persoană  cu  chipul 
hidos  şi  desfigurat  de  imoralitate  i-a  servit  pictorului  ca  model  pentru  Iuda. 

7  Dr.  V.  Oprescu,  Influenţa  spiritului  asupra  corpului ,  Bucureşti,  1925,  p.  7. 

8  Diac.  prof.  Nicolae  Balca,  Aspectul  patologic  al  persoanei  umane  şi  pasto~ 
raţia.  rev.  Studii  Teologice,  nr.  7 — 8,  1955,  p.  496. 

9  Ion  Biberi,  Individualitate  şi  destin,  voi.  I,  Bucureşti,  1945,  p.  255. 

ceea  ce  suntem.  Principiul  „suum  cuique"  nu  e  străin  de  domeniul  în 
care  ne  aflăm.  Pentru  dezvoltarea  capacităţii  spirituale  e  necesară  des¬ 
chiderea  sufletului  la  efluviile  harului  şi  de  colaborare  cu  el,  iar  pentru 
împlinirea  nevoilor  de  ordin  biologic  e  nevoie  de  a  da  ascultare  legi¬ 
lor  înscrise  în  fiinţa  omenească  în  virtutea  cărora  ea  îşi  poate  asigura 
buna  desfăşurare  a  vieţii,  continuitatea  etc.  Printre  acestea  se  numără 
în  primul  rând  instinctele  şi  afectele.  Instinctul  este  „o  activitate  care 
realizează  scopuri  fără  să  le  prevadă  graţie  unei  coordonări  de  acte  care 
nu  este  rezultatul  educaţiei".  Cu  alte  cuvinte  este  o  lege  înscrisă  în  na¬ 
tura  biologică  având  ca  rost  funcţional  conservarea  şi  perpetuarea  vieţii. 
Fiind  un  impuls  nativ  al  fiinţelor  vii,  evident  că  procesul  de  desfăşurare 
se  produce  „cu  necesitate  şi  fără  deliberare  spre  scopurile  care-i  sunt 
fixate".  în  regnul  animal  funcţionarea  instinctelor  se  produce  cu  o  regu¬ 
laritate  fără  greş.  în  acest  caz  faptele  animalului  sunt  în  afara  criteriului 
moralităţii,  deoarece  el  nu-i  responsabil  de  faptele  instinctive  care-i  rând- 
duiesc  funcţiunile  biologice  în  mod  inconştient.  Dacă  instinctul  este  un 
complex  de  reacţiuni  prin  care  animalul  răspunde  în  mod  automat,  în 
acest  caz  voinţa  nu  intră  în  circuitul  necesitate  —  satisfacere.  „Voinţa 
este  un  principiu  de  acţiune  superior  instinctului".  La  om,  ca  fiinţă  su¬ 
perioară  înzestrată  cu  suflet  raţional  şi  liber,  raportul  dintre  instinct  şi 
voinţă  primeşte  alt  aspect.  Pe  câtă  vreme  la  animal  între  excitaţie  şi 
reacţiune  nu  se  interpune  nici  un  obstacol  fiind  o  relaţie  directă,  la  om 
declanşarea  nu  se  produce  în  toate  cazurile  cu  necesitate.  Omul  a  fost 
definit  de  filozofi  ca  o  fiinţă  care  poate  să  spună  „nu".  „El  poate  inter¬ 
veni  între  excitaţie  şi  reacţie,  de  a  suspenda  mecanismul  instinctiv  şi  de  a 
acţiona  voluntar".  Această  acţiune  în  care  intră  elementul  voliţional  se 
face  cu  un  oarecare  efort.  Ştim  din  experienţă  că  satisfacerea  unui  in¬ 
stinct  este  însoţită  de  anumite  voluptăţi  cum  este  de  exemplu  plăcerea 
gustativă  la  satisfacerea  instinctului  foamei.  Renunţarea  la  o  masă  îm¬ 
belşugată  într-o  zi  sau  într-un  şir  de  zile  cum  sunt  posturile,  presupune 
unele  sacrificii,  care  cu  atât  îl  vor  ridica  pe  om  deasupra  nivelului  obiş¬ 
nuit,  cu  cât  efortul  a  fost  mai  mare.  Instinctele,  deci  şi  voluptatea  ce  le 
însoţesc  satisfăcându-le,  nu  sunt  un  scop  în  sine.  Plăcerea  ce  le  secundează 
este  un  mijloc  de  atracţie  pentru  a  se  asigura  desfăşurarea  normală  a 
instinctelor  puse  în  slujba  vieţii.  Nefiind  un  scop  în  sine  ci  un  mijloc, 
menţinerea  lor  în  limitele  fireşti  presupune  o  luptă  plătită  cu  moneda 
renunţărilor.  Este,  altfel  spus,  o  adevărată  Scylla  şi  Caribda  între  satis¬ 
facerea  lor  normală  şi  satisfacerea  lor  abuzivă.  Aceasta  din  urmă  con¬ 
verteşte  mijloacele  în  scopuri,  coborând  pe  om  la  stadiul  animalităţii  in¬ 
stinctive.  Şi  acest  fapt  este  posibil  pentru  că  omul  ca  fiinţă  raţională  şi 
liberă  poate  interveni  în  desfăşurarea  actului  instinctiv  limitându-se  la 
plăcerea  în  sine  şi  ignorând  rostul  mai  înalt  pe  care  îl  comportă  actul 
instinctiv.  Aceasta  este  o  fraudă  şi  o  încălcare  a  legilor  divine  şi  naturale, 
de  a  despărţi  ceea  ce  Dumnezeu  a  împreunat,  adică  însuşirea  plăcerii  şi 
repudierea  scopului  actului  instinctiv. 

Ataşarea  de  plăcerile  sensibile  este  o  consecinţă  a  păcatului  originar 
care  aduce  pe  om  în  situaţia  de  a  socoti  ca  bun  numai  ceea  ce  satisface 
poftele  trupeşti.10 

Dacă  instinctele  fac  parte  ontologică  din  natura  omului,  acelaşi  lu¬ 
cru  se  poate  spune  şi  despre  afecte.  Acestea  sunt  rezonanţele  afective  în 
sufletul  nostru  a  instinctelor  sau  pornirilor  biopsihologice.  Sfinţii  Pă¬ 
rinţi  categorisesc  afectele  în:  afecte  conforme  cu  firea  (kata  physin)  şi 
neconforme  cu  firea  (para  physin)  sau  patimi.  După  Sf.  Maxim  Mărturisi¬ 
torul  afecte  conforme  cu  firea  sunt:  dorinţa,  frica,  plăcerea  de  mâncare, 
întristarea,  pofta  de  mâncare.11  Ca  şi  instinctele,  şi  afectele  pot  avea  o  fo¬ 
losire  bună  sau  o  folosire  rea,  depinzând  aşadar  de  voinţa  noastră.  La  între¬ 
barea  dacă  afectele  sunt  rele  sau  nu  prin  ele  înşile,  Sf.  Maxim  Mărturisito¬ 
rul  răspunde:  , .afectele  devin  bune  în  cei  ce  se  străduiesc,  şi  anume  atunci 
când,  desfăcându-le  cu  înţelepciune  de  lucrurile  trupeşti,  le  folosesc  spre 
câştigrea  bunurilor  cereşti.  De  pildă,  pofta  o  pot  preface  în  mişcarea  unui 
dor  spiritual  după  cele  dumnezeieşti;  plăcerea,  în  bucuria  curată  pentru 
conlucrarea  de  bună  voie  a  minţii  cu  darurile  dumnezeieşti;  frica,  în  grija 
de  a  ocoli  osânda  viitoare  de  pe  urma  păcatelor;  iar  întristarea,  în  pocăinţa 
care  aduce  îndreptarea  pe  urma  păcatului  din  timpul  de  aici".12 

Rămânând  la  latitudinea  omului  de  a  folosi  forţa  acestor  afecte  în 
direcţie  conformă  sau  neconformă  cu  firea,  putem  conchide  că  orientarea 
lor  într-o  direcţie  sau  alta,  este  expresia  notei  dominante  în  viaţa  sufle¬ 
tească  a  omului.  Omul  are  în  sufletul  său  o  aspiraţie  spre  absolut  tinzând 
în  acest  sens  în  virtutea  conformaţiei  sale  sufleteşti.  Orientat  fiind  aprio¬ 
ric  spre  Dumnezeu,  el  poate  canaliza  tendinţa  afectelor  în  această  di¬ 
recţie  câştigând  un  spor  de  forţe  în  vederea  dezvoltării  personalităţii  sale 
religios-morale.  Dar  această  stare  fericită  se  face  cu  multă  osteneală. 

Optarea  pentru  bucuriile  duhovniceşti  presupune  un  moment  în  care 
tendinţa  afectelor  să  fie  într-o  stare  de  neutralitate,  ca  apoi  fluxul  lor 
de  energie  să  fie  orientat  spre  înălţimi.  Deoarece  plăcerile  simţuale  cu 
glasul  lor  de  sirenă  ademenesc  pe  om  spre  formele  frumoase  ale  lucru¬ 
rilor13  cu  plăcerea  lor  imediată  şi  beatitudinea  lor  senzorială,  iar  lucrurile 
duhovniceşti  presupunând  jertfe14  alegerea  pentru  cele  dintâi  se  face  cu 
mai  multă  uşurinţă. 

3.  Geneza  patimei. 

Forţa  afectelor  conforme  cu  firea  şi  a  complexului  de  instincte  cu 
care  este  dotată  fiinţa  omenească,  constituie,  ca  să  zicem  aşa,  materia 
primă  pentru  naşterea  patimei.  Este,  aşa-zicând,  un  material  exploziv  sau 
inflamabil  care  aşteaptă  atingerea  într-un  punct  vulnerabil  pentru  ca 


10  Cf.  Asist.  Const.  Pavel,  Patimile  omeneşti  piedică  în  calea  mântuirii ,  rev. 
Studii  Teologice,  nr.  7 — 8,  1953,  p.  476. 

11  Sf.  Maxim  Mărturisitorul,  Questiones  ad  Talas.  P.G.  90,  269. 

12  Ibidem. 

13  „Frumos  era  la  vedere  şi  bun  era  la  mâncare  rodul  ce  m-a  amăgit*4  spune 
cântarea  bisericească,  evocând  momentul  cedării  la  ispită  de  către  Adam. 

14  „Pentru  că  lucrurile  cele  bune  cu  osteneală  se  câştigă  şi  cu  durere  se  îm- 
plinesc“.  Din  „ Rănduiala  schimei  celei  miciu  Molitfelnic,  Bucureşti,  1992,  p.  511. 

aceasta  să  se  nască.  Patimile  neavând  o  existenţă  autonomă,  pentru  a 
prinde  rădăcini  şi  pentru  a  se  exterioriza  au  nevoie  de  consimţământul 
raţiunii  care  să  le  argumenteze  apariţia  lor  şi  să  le  legitimeze  ca  necesare, 
înflăcărând  imaginaţia  cu  promisiunile  şi  deliciile  lor.  Apariţia  unui 
simplu  gând  sau  a  unei  idei  este  suficient  pentru  ca  raţiunii  să  i  se  ceară 
adeziunea.  Se  ştie  că  orice  idee  poartă  în  sine  tendinţa  spre  realizare,  spre 
materializare  şi  că  ea  nu  devine  realitate  dacă  nu  este  împinsă  de  senti¬ 
ment  şi  nu  este  transformată  de  voinţă.15  Spunând  aceasta  am  anticipat 
posesiunea  întregului  suflet  de  patimă.  Revenind  vom  spune  că  apariţia 
unui  gând  oricât  de  simplu  ar  fi  este  punctul  de  plecare  pentru  cuceri¬ 
rea  minţii  şi  detronarea  ei  din  rolul  de  conducător,  în  acel  de  supus.  Sf. 
Părinţi  ne  atrag  luare  aminte  asupra  nefolosirii  rele  a  ideilor:  „Lucrurile, 
zice.  Sf.  Maxim  Mărturisitorul,  sunt  în  afară  de  minte,  dar  ideile  lor  stau 
înăuntru.  Nu  întrebuinţa  rău  ideile,  ca  să  nu  fi  silit  să  întrebuinţezi  rău 
şi  lucrurile.  Căci  de  nu  păcătuieşte  cineva  cu  mintea,  nu  va  păcătui  nici  cu 
lucrul4*.16  în  procesul  genetic  al  patimei  trebuie  semnalat  faptul  că  gân¬ 
durile  rele  nu  ni  se  prezintă  ca  atare,  ci  îmbrăcate  în  haina  binelui.  A- 
ceastă  travestire  a  răului  sub  masca  binelui  se  datoreşte  faptului  că  răul 
în  sine  nu  are  o  realitate  ontologică.  Răul,  respectiv  patima  a  apărut  în 
ordinea  noastră  de  viaţă  ca  un  accident,  ca  un  intrus.  Pentru  a-şi  ocupa 
un  loc  în  suflet  se  foloseşte  de  imaginea  unui  bine  aparent,  patima  fiind 
„deghizată  în  chipuri  inofensive  sau  chiar  seducătoare44.17 

Sfinţii  Părinţi  explică  apariţia  primului  gând  păcătos  în  conştiinţă  ca 
fiind  o  „momeală44  (prosbole)  a  satanei.  Această  momeală  sau  atac  „nu  are 
decât  un  caracter  teoretic,  de  eventualitate  neserioasă  care  parcă  nici 
nu  ne  priveşte  serios  pe  noi  care  suntem  preocupaţi  cu  toată  fiinţa  de 
altceva.  El  este  prima  răsărire  a  gândului  simplu  că  am  putea  săvârşi 
cutare  faptă  păcătoasă,  înfăţişându-se  în  faţa  minţii  ca  o  simplă  posibi¬ 
litate44.  Apariţia  acestui  prim  gând  nu  are  o  calif icaţie  morală,  el  fiind 
o  ispită,  iar  ispita  în  sine  nu  este  un  păcat.  Aceasta  este  prima  fază  a 
păcatului,  atacul.  Momentul  hotărâtor  este  acela  în  care  ia  atitudine 
cugetarea  noastră.  Dacă  am  respinge  din  prima  clipă  momeala,  am  scă¬ 
pat  de  mrejele  ispitei.  „Dacă  însă,  începem  a  medita  asupra  ei,  desfă- 
tându-ne  în  gând  cu  perspectivele  păcatului  s-a  produs  însoţirea  adică 
amestecarea  gândurilor  noastre  cu  cele  viclene44.  Profitând  de  acest  mo¬ 
ment,  de  zăbovire  a  minţii  asupra  gândului  pătimaş,  fantezia  sau 
imaginaţia  prezintă  lucrul  ca  fiind  delectabil  apoi  sentimentul  îşi  dă 
adeziunea  şi  astfel  s-a  trecut  în  faza  a  doua  a  procesului  de  împătimire 
consimţirea.  Gândul  rău  care  cu  câteva  momente  înainte  ni  se  părea 
odios  acum  ne  devine  familiar.  Intrat  astfel  „în  zona  păcatului  cu  ane¬ 
voie  mai  putem  opri  desfăşurarea  până  la  capăt  a  acestui  proces  odată 


15  Pr.  prof.  Ioan  Rămureanu,  Prelegeri  de  Istorie  Bis.  Universală ,  curs  uni¬ 
versitar,  anul  şcolar  1960 — 1961  (dactil.). 

16  Sf.  Maxim  Mărturisitorul,  Filocalia,  voi.  III,  Sibiu,  1947,  p.  70 — 71. 

17  Asist.  Constantin  Pavel,  Patimile  omeneşti,  piedică  în  calea  mântuirii,  op. 
cit.,  p.  471. 


declanşat4'.  în  treapta  următoare  cedează  şi  voinţa  după  care  urmează 
materializarea  gândului  sau  fapta  materială. 

Această  faptă  rea-păcatul,  poate  fi  consecinţa  unui  complex  de  îm¬ 
prejurări  favorabile  ei,  şi  care  fiind  o  călcare  singulară  a  legii  morale 
nu  îndeplineşte  toate  condiţiile  pentru  a  fi  taxată  ca  patimă.  Notele 
definitorii  ale  păcatului  sunt:  călcarea  cu  deplină  ştiinţă  şi  cu  voie  li¬ 
beră,  prin  gând,  cuvânt,  sau  faptă  a  voii  lui  Dumnezeu.18  Aceste  ele¬ 
mente  intră  şi  în  definirea  patimei  cu  deosebirea  că  păcatul  este  — 
aşa-zicând,  piedestalul  pe  care  clădeşte  patima.  Aceasta  din  urmă,  pa¬ 
tima,  este  o  îmbrăţişare  totală  a  păcatului,  o  aderenţă  integrală  şi  exclu¬ 
sivă  la  păcat,  o  direcţionare  totală  şi  constantă  spre  călcarea  legii  divine.19 
Permanentizarea  în  păcat,  are  ca  urmare  pervertirea  simţurilor,  adică 
satisfacerea  lor  neconformă  cu  firea.  Instinctele  cu  voluptatea  lor  mo¬ 
mentană  sunt  considerate  scopuri  în  sine.  Pentru  omul  lacom,  de  exem¬ 
plu,  instinctul  de  hrană  este  pervertit  în  sensul  că  îl  satisface  pentru 
plăcerea  în  sine;  cu  alte  cuvinte  trăieşte  pentru  a  mânca  şi  nu  mănâncă 
pentru  a  trăi.  Instinctul  de  proprietate,  în  a  acumula  cât  mai  multe  averi, 
fără  a  mai  privi  la  suferinţa  celor  scăpătaţi,  etc.  Dacă  omul  are  o  as¬ 
piraţie  ireductibilă  spre  infinit  cum  s-a  spus  şi  „această  aspiraţie  şi-o 
toarnă  în  afecte  de  ordin  biologic  transformându-le  în  patimi,  adică  în 
afecte  exagerate  şi  străbătute  de  o  sete  infinită  de  satisfacere44,  atunci 
prin  aceasta  se  ajunge  şi  la  pervertirea  afectelor.  Dorinţa,  voluptatea, 
frica,  etc.,  sunt  convertite  de  la  rostul  lor  iniţial  şi  puse  în  slujba  satis¬ 
facerii  iraţionale  a  simţurilor  şi  a  căutării  exclusive  a  plăcerii. 

Dar  căutarea  exclusivă  a  plăcerii  rezultată  în  urma  satisfacerii  unui 
instinct  şi  canalizarea  potenţialului  biologic  al  unui  instinct  sau  afect 
contrar  naturii  lor  însemnează  o  răsturnare  în  ierarhia  valorilor.  Pen¬ 
tru  omul  pătimaş,  de  valoare  sunt  numai  lucrurile  care-i  pot  oferi  un 
maximum  de  plăcere  senzorială.  în  slujba  agonisirii  unui  quantum  de 
plăcere  este  pusă  în  joc  şi  raţiunea.  „Omul  căzut  deşi  a  devenit  ira¬ 
ţional  totuşi  n-a  concediat  cu  totul  raţiunea,  ci  aceasta  a  căzut  şi  ea  cu 
el,  părăsindu-şi  scaunul  de  judecător  drept  şi  imparţial  şi  făurind  ar¬ 
gumente  în  favorul  patimei44  .  20  Evident,  în  această  luptă  pentru  satisfa¬ 
cerea  cât  mai  deplină  a  simţurilor,  deci  de  a  recolta  cât  mai  multă  plă¬ 
cere  implicit  omul  fuge  de  durere.  Dar  căutând  plăcerea  şi  fugind  de 
durere  în  mod  necesar  intră  într-un  cerc  vicios.  Deoarece  „căutând 
plăcerea,  omul  va  avea  în  mod  sigur  după  gustarea  ei  durerea,  iar  fu¬ 
gind  de  durere  caută  scăpare  în  braţele  plăcerii,  ca  să  dea  dincolo  de 
ea,  de  o  durere  şi  mai  mare.  Cine  caută  plăcerea  dă  de  durere,  cine  fuge 
de  durere,  dă  prin  plăcere  tot  de  durere44.21  Pendularea  în  cercul 
vicios  al  plăcerii  şi  durerii  şi  în  general  viaţa  in  patimă  are  ca  urmare 
întunecarea  inteligenţii,  suprimarea  simţământului  omenesc,  înjosirea  a 
tot  ce  face  onoarea,  demnitatea  noastră  de  oameni  şi  raţiunea  noastră  de 


18  învăţătura  de  credinţă  creştină  Ortodoxă,  Bucureşti  1952,  p.  375. 

19  Asist.  C.  Pavel,  op.  cit.,  p.  472. 

20  FilooaMa,  voi.  III,  op.  cit.,  p.  VII. 

21  Idem,  p.  9. 

a  fi.22  Patimile  şi  sofismele  procurate  de  raţiune  pentru  susţinerea  şi 
motivarea  lor,  au  ca  urmare  abolirea  simţului  moral,  sau  acel  „moral 
insanity"  datorită  căruia  sentimentele  morale  sunt  pervertite  putând 
merge  până  acolo  încât  să  spună  binelui  rău  şi  adevărului  minciună 
(Isaia  5,  20).  Dar  nu  numai  atât.  Cum  prin  patimi  elanul  puterilor  sufle¬ 
teşti  a  fost  încovoiat  de  la  înclinaţia  lor  autentică,  acesta  se  resimte 
şi  în  domeniul  abisalului.  Sau  mai  curând,  aceasta  nu-i  altceva  decât  re¬ 
flexul  dedublării  eului  nostru  autentic  a  nous-ului.  Această  dedublare  o 
înţelegem  în  sensul  că  peste  acest  eu  s-a  aşternut  un  alt  eu,  empiric, 
format  prin  gândurile,  faptele,  atitudinile  egoiste,  şi  că  în  acest  eu  pre¬ 
domină  elementul  biologic.  Acesta  este,  altfel  spus,  rezonanţa  pe  care  a 
produs-o  în  sufletul  nostru  viaţa  în  patimă  precum  şi  corolarul  ei. 

Dacă  prin  botez  am  pus  începutul  îndumnezeirii  noastre  având  ca 
ideal  acel  „theosis“  prin  patimi,  după  cuvântul  Sf.  Ioan  Hrisostom,  noi 
ne  întoarcem  la  prihana  de  dinainte,  şi  după  tinereţea  câştigată  prin 
har  ne  pregătim  noi  înşine,  bătrâneţea  de  dinainte.23 

4.  Rolul  ascezei  în  procesul  de  despătimire. 

Viaţa  în  patimă  şi-a  pierdut  raţiunea  sa  de  a  fi.  Credinciosul  întru 
atât  este  în  stare  naturală  întrucât  menţine  legătura  sa  originară  cu  Hris- 
tos  făcută  în  baia  Botezului.  Coborârea  sa  de  pe  acest  pisc  de  lumină 
(chiar  nematurizat)  este  o  stare  de  subnatură,  o  stare  nenaturală,  în  care 
viaţa  duhovnicească  este  redusă  la  o  slabă  pâlpâire  de  viaţă.  Readucerea 
ei  pe  făgaşul  autentic  presupune  un  efort  în  care  ea  să  se  evidenţieze 
în  forma  ei  iniţială,  de  revenire  la  puritatea  baptismală. 

Ştim  că  la  Botez  Mântuitorul  Hristos  s-a  sălăşluit  în  noi  ca  forţă, 
ca  principiu  de  viaţă  dar  care  este  şi  într-o  stare  de  kenoză,  şi  în  ace¬ 
laşi  timp  de  expectativă.  Concomitent  cu  înnoirea  ontologică  deci  cu  pre¬ 
zenţa  lui  Hristos  ca  principiu  vital,  trebuie  să  fie  prezent  în  noi  un  prin¬ 
cipiu  etic-ascetic,  ca  model  de  imitat.24  Permanentizarea  Botezului  şi  mu¬ 
rirea  noastră  zilnică  faţă  de  păcat  şi  învierea  cu  Hristos  înseamnă  străda¬ 
nia  noastră  de  a  ne  modela  după  chipul  Lui,  şi  de  a  ne  asimila  Lui.  Dacă 
această  asceză  —  căci  acesta  este  termenul  consacrat  pentru  numirea 
ostenelilor  depuse  pentru  creşterea  „în  Hristos"  —  este  necesară  pen¬ 
tru  menţinerea  purităţii  câştigate  în  Botez  şi  dezvoltarea  vieţii  duhov¬ 
niceşti,  atunci  necesitatea  ei  se  face  cu  atât  mai  simţită  cu  cât  trăirea 
noastră  se  află  sub  nivelul  obişnuit,  se  află  sub  imperiul  patimei. 

Patimile  având  ca  prim  mobil  egoismul  şi  o  iubire  de  sine  exage¬ 
rată,  manifestate  în  satisfacerea  iraţională  a  instinctelor  şi  a  afectelor, 
asceza  va  avea  ca  obiectiv  readucerea  firii  omeneşti  în  matca  ei  auten¬ 
tică  printr-un  efort  susţinut  de  înlăturarea  egoismului,  negativ,  iar  po¬ 
zitiv  de  creştere  în  iubirea  de  Dumnezeu  şi  de  oameni.  Acest  efort  se  face 


22  Jules  Payot,  Educaţia  voinţei,  trad.  de  I.  Constamtimescu,  Bucureşti,  1943, 
p.  187. 

23  Diacon  Dr  .Grigorie  Miarcu,  Antropologia  paulină,  Sibiu,  1941,  p.  319. 

24  Cf.  Nioolae  Mladin,  Hristos  —  viaţa  noastră,  manuscris  dactilograf iat,  Bu¬ 
cureşti,  1946,  p.  101. 

sub  semnul  renunţării  şi  al  suferinţei.  Căci  asceza  presupune  refuzul  ar¬ 
gumentului  prezent,  rezistenţa  la  comoditatea  sufletească  în  schimbul 
unei  perspective  nu  tocmai  plăcute  aceea  de  a  rupe  lanţul  tihnei  şi  de 
ieşire  din  făgaşul  unei  fericiri  rutinare.25  Ea  nu  este  o  luptă  contra 
firii,  ci  readucerea  ei  la  starea  primordială,  ea  voind  să  înlăture  răul  şi 
să  săvârşească  binele  este  şi  mijlocul  de  desăvârşire  a  firii  care  a  fost 
creată  de  Dumnezeu  bună.26  Dacă  în  procesul  de  împătimire  s-a  eviden¬ 
ţiat  unitatea  psiho-somatică  şi  corelaţia  dintre  cele  două  elemente  con¬ 
stitutive  ale  fiinţei  omeneşti,  evident  că  şi  în  procesul  de  despătimire  va 
trebui  să  urmăm  aceeaşi  linie.  Cum  sufletul  este  îndrumătorul,  tot  aşa 
asceza  internă  are  prioritate  faţă  de  asceza  externă  pentru  a  curăţi,  după 
cuvântul  Mântuitorului,  partea  cea  din  interior  a  paharului.27  Căci  dacă 
în  interioritatea  noastră  centrală  pe  care  Sf.  Părinţi  o  numesc  nous  sau 
mens  a  intrat  la  Botez  Hristos  ca  înainte  Mergător,  făcând  din  ea  vatra 
lucrării  harice  iradiatoare  de  frumuseţe  suprafirească  pentru  tot  restul 
sufletului  şi  de  aici  în  trupul  întreg28  atunci  atenţia  trebuie  îndreptată 
spre  acel  loc  spre  a  face  cât  mai  luminoasă  faţa  lui  orientată  spre  adân¬ 
cul  divinităţii. 

La  dezmorţirea  virtualităţilor  victime  ale  patimilor  se  desăvârşeşte 
un  proces  teandric,  de  colaborare  a  omului  cu  Dumnezeu.  Ar  fi  o  atitu¬ 
dine  solipsistă  limitarea  la  propriile  forţe  sau  un  alt  pelagianism,  iar 
antipodul  ar  fi  o  reînnoire  a  predestinaţianismului  după  care  meritul 
nostru  ar  fi  infim  reducându-se  totul  la  har.  Sinergismul  celor  două 
voinţe  a  lui  Dumnezeu  şi  a  omului  au  ca  obiectiv  readucerea  chipului  la 
starea  de  a  putea  fi  iarăşi  fereastră  spre  Infinit,  şi  de  a  putea  iarăşi 
vibra  de  viaţa  divină.  Pentru  aceasta  e  necesar  ca  forţele  sufleteşti  să 
fie  canalizate  într-o  singură  direcţie,  aceea  a  realizării  idealului  propus 
adică  al  îndumnezeirii  (theosis)  de  a  creşte  până  la  starea  de  bărbat  de¬ 
săvârşit,  la  măsura  vârstei  deplinătăţii  lui  Hristos  (Efes.  4,  13). 

Acest  ideal  este  posibil  de  realizat  înlăturând  întâi  din  minte  sen¬ 
surile  pătimaşe  ale  lucrurilor  după  expresia  Sf.  Maxim  Mărturisitorul, 
şi  după  lepădarea  balastului  de  imagini,  reprezentări  şi  idei  îmbibate  de 
gânduri  pătimaşe. 

Pe  de  altă  parte,  ca  o  contra-balansare  a  activităţii  exagerate  a  sim¬ 
ţurilor,  este  exploatarea  energiilor  fizice  însăşi  pentru  scopul  spiritual 
şi  moral,  adică  avântul,  dragostea,  şi  mistuirea  tuturor  puterilor  ome¬ 
neşti  pentru  acest  ideal.29  Accentuând  asupra  părţii  pozitive  şi  canalizând 
forţele  în  această  direcţie  ea  ipso  se  lucrează  la  diminuarea  forţelor  pa¬ 
timilor.  Este,  altfel  spus,  o  sublimare,  dacă  prin  aceasta  înţelegem  trans¬ 
ferul  forţelor  fizice  pe  plan  spiritual,  sau,  folosind  o  analogie  din  dome¬ 
niul  financiar,  este  un  virament  de  fonduri  dintr-un  domeniu  în  altul.  Şi 

25  Cf.  Mihai  Ralea,  Scrieri  din  trecut,  în  filozofie,  Bucureşti,  1957,  p.  260. 

26  Cf.  Dr.  Nicolae  Mladin,  Asceza  creştină,  op.  cit.,  p.  712. 

27  Idem,  p.  713. 

28  Manual  de  Dogmatică,  voi.  II,  Bucureşti,  1958,  p.  753. 

29  Dr.  Pietre  Babina,  Iubire  şi  instinct,  trad.  de  Aurel  Leluţiu,  Blaj,  1944, 
p.  45. 

în  fiziologie  ca  şi  într-un  buget,  viramentele  de  fonduri  sunt  cu  putinţă 
şi  putem  trece  la  un  alt  capitol  sumele  neîntrebuinţate.30  în  ultima  ana¬ 
liză,  însăşi  îndumnezeirea  este  sublimaţia  continuă  a  întregii  fiinţe  a 
omului,  a  puterilor  trupului  şi  sufletului,  pentru  că  trupul  omului  este 
Biserica  lui  Dumnezeu  (I  Cor.  6,  19).31 

Faptul  că  în  creştinism  trupul  omenesc  are  această  cinstire  de  a  fi 
considerat  templul  Duhului  Sfânt  înţelegem  eo  ipso  că  asceza  creştină 
în  general  şi  sublimarea  în  special,  se  opune  categoric  oricăror  concepţii 
eronate  cu  privire  la  asceză.  Unii  au  înţeles  asceza  ca  fiind  exclusiv 
externă  constând  din  nemâncări  îndelungate,  nedormire  până  la  exte¬ 
nuare  etc.,  fapte  care  au  dus  la  zdruncinarea  sănătăţii.  Asceza  externă 
în  sine  nu  e  condamnabilă.  Ţinerea  posturilor  rânduite  de  Biserică,  anu¬ 
mite  privegheri  etc.,  sunt  bune  când  sunt  făcute  concomitent  cu  asceza 
internă.  Căci  dacă  ne  limităm  numai  la  asceza  externă  şi  pe  cea  internă 
o  neglijăm,  atunci  care-i  raţiunea  ei  de  a  fi?  Aceasta  este  o  reluare  a  ve¬ 
chiului  fariseism,  împlinitor  de  forme,  fără  însă  a  avea  corespondenţe 
cu  interiorul.  în  pseudo-ascetismul  vechilor  religii  păgâne,  în  budism, 
platonism,  stoicism,  agnosticism,  etc.,  nu  se  poate  vorbi  despre  o  asceză 
ci  este  mai  curând  o  negare  a  vieţii  trupeşti.  Această  atitudine  negativă 
este  consecinţa  firească  a  concepţiei  lor  despre  trup,  care  este  considerat 
o  închisoare  a  sufletului. 

Suprimarea  simţurilor  înseamnă  a  reduce  sufletul  la  apatie  com¬ 
pletă,  la  ataraxie,  ori  aşa  ceva  nu  poate  fi  admis  pentru  că  ,,omul  lipsit 
de  simţire  s-ar  reduce  la  situaţia  unui  lucru  sau  obiect".  Nota  caracte¬ 
ristică  a  ascezei  după  aceste  concepţii  filozofice  şi  religii  este  indife¬ 
renţa  faţă  de  corp  sau  chiar  ura,  pe  câtă  vreme  în  creştinism  nervul 
tuturor  activităţilor  noastre  ascetice  este  iubirea  şi  creşterea  în  virtute. 

Aşadar  suprimarea  simţurilor  este  străină  de  concepţia  creştină,  dar 
li  se  pot  aplica  anumite  restricţii,  după  cum  vom  vedea  mai  departe. 

Se  ştie  că  instinctele  aparţin  structural  fiinţei  omeneşti,  şi  că  nu  de¬ 
pinde  de  voinţa  noastră  posesiunea  lor,  iar  satisfacerea  lor  numai  în  parte. 
Acestei  satisfaceri  a  instinctelor  i  se  pot  impune  anumite  restricţii,  fie 
totale,  fie  parţiale  după  natura  instinctelor.  Aşa,  bunăoară,  instinctul  de 
reproducere  oricât  de  puternic  ar  fi,  totuşi  viaţa  biologică  poate  să-şi 
urmeze  cursul  fără  ca  acest  instinct  să  fie  satisfăcut.  Votul  castităţii 
prin  care  se  realizează  acea  stare  de  nobilă  elevaţie  sufletească  şi  de  an¬ 
ticipare  a  vieţuirii  îngereşti  —  că  vor  fi  ca  îngerii  lui  Dumnezeu,  nici  se 
vor  însura  nici  se  vor  mărita  (Mt.  22,  30;  Lc.  20,  35 — 36),  —  este  un 
exemplu  concludent,  confirmat  de  bimilenara  istorie  a  creştinismului. 
Este  o  neutralizare  a  acestui  instinct  având  ca  mobil  virtutea  iubirii 
sub  dogoarea  căreia  apelativul  de  „înger  în  trupu  se  poate  atribui  celor 
ce  se  ostenesc  la  asemănarea  cu  Dumnezeu.  Ca  atare,  în  viaţa  omenească 
instinctivitatea  nu  este  şi  nu  poate  fi  punctul  în  jurul  căruia  să  graviteze 

toate  preocupările  noastre.  Ar  fi  o  coborâre  din  treapta  sa  de  fiinţă  ra- 

.  * 

■ 1  ■  ■-  . 

30  Jules  Piayot,  op.  cit,  p.  198. 

31  Pr.  praf.  dr.  Dumitru  Stăniloae,  Viaţa  şi  învăţătura  Sf.  Grigcrrie  Pakcma, 

Bucureşti,  1993,  p.  52.  *:  .  -  .r:.  .  .  1  - 

ţicxnală  şi  o  degradare  a  demnităţii  umane,  reducerea  întregii  vieţi  la 
aspectul  ei  biologic. 

Şi  totuşi  există  o  atare  concepţie.  Exponentul  acestei  concepţii  este 
medicul  vienez  Freud.  După  acesta  întreaga  viaţă  omenească  este  domi¬ 
nată  de  inconştient,  iar  iubirea  este  limitată  la  libido  prin  care  Freud 
înţelege  dorinţa  generală  de  plăcere  fiind,  după  el,  egală  cu  iubirea,  din¬ 
tre  care  iubirea  sexuală  fiind  cea  mai  importantă.  Prin  prizma  acestui 
libido  Freud  explică  totul.  Valorile  culturale,  morale,  spiritual-religioase, 
iubirea  etc.,  îşi  au  izvorul  în  manifestările  acestui  libido,  refulate  în 
inconştient.  După  el,  ,, conţinutul  inconştientului  este  formulat  în  primul 
rând,  din  aceste  porniri  refulate  pe  care  cenzura  conştiinţei  nu  le-a  ad¬ 
mis"  să  se  exteriorizeze,  şi  în  primul  rând  din  pornirea  libidinală. 

Pentru  a  putea  să  apară  în  câmpul  conştiinţei  fiind  acum  repudiate 
de  ea,  pornirea  libidinală  încearcă  un  subterfugiu,  şi  anume,  deghizarea 
ei  în  forme  care  ar  putea  ,,să  înşele  vigilenţa  conştiinţei".  Această  con¬ 
cepţie  pan-sexualistă,  a  lui  Freud  este  expresia  cea  mai  evidentă  despre 
degradarea  omului.32 

Sublimarea,  după  el,  ar  consta  în  transferarea  „energiei  psihice" 
datorită  refulării  de  la  un  impuls  (refulat)  la  altul  (nerefulat).33  Potrivit 
acestei  concepţii  sublimarea  nu  şi-a  atins  scopul;  o  tendinţă  ajunge  să 
fie  refulată  pentru  că  este  egoistă;  prin  travestire  ea  se  materializează 
însă  păstrându-şi  nota  sa  iniţială  de  egoism.34 

Adevărul  este  că  ea  constă  în  legarea  conştientă  a  tendinţei  respec¬ 
tive  de  un  nou  conţinut  psihologic,  includerea  ei  într-o  structură  psihică 
mai  largă,  într-o  anumită  orientare  psihică,  un  anumit  sistem  de  rapor¬ 
turi  cu  realitatea. 

Folosind  mijloacele  de  purificare  fără  interpretări  eronate,  şi  exage¬ 
rări  şi  ostenind  în  procesul  de  înlăturare  a  aluviunilor  patimilor  din  al¬ 
bia  vieţii  noastre,  se  poate  avea  la  un  moment  dat  impresia  că  patimile 
au  fost  înlăturate  şi  că  aceste  patimi  sunt  rivali  învinşi  asupra  cărora 
nu  mai  e  nevoie  să  mai  zăbovim. 

Poate  fi  însă  şi  numai  o  înfrângere  aparentă. 

Sfinţii  Părinţi  ne  atrag  atenţia  asupra  faptului  că  lipsa  unei  deta¬ 
şări  interioare  de  sensurile  pătimaşe  ale  lucrurilor  şi  lipsa  obiectului 
patimii  poate  lăsa  impresia  dispariţiei  patimei.  Apărând  însă  obiectul 
ea  poate  să  reînvie  cu  aceeaşi  intensitate,  sau  să  reîncolţească  din  nou 
gândul  pe  care  îl  credeam  redus  la  tăcere.35 


32  Cf.  Pr.  Dr.  Ndcolae  Mladin,  Freudismul  sau  dominaţia  inconştientului  rev 
Mitropolia  Ardealului,  mx.  1—2,  1966,  p.  66. 

33  Idem,  p.  65. 

34  Ibidem. 

35  ,jSe  spunea  pentru  un  bătrân,  că  a  făcut  cincizeci  de  ani,  nici  pâine  mân¬ 

când,  nci  vin  bând  degrab  şi  zicea  că  a  omorât  desfrânarea  şi  iubirea  de  argint  şi 
slava  deşartă.  Şi  a  venit  la  el  Awa  Avraam,  auzind  că  a  spus  acest  cuvânt.  Şi  i-a 
zis  lui:  Tu  ai  spus  cuvântul  acesta?  A  răspuns  bătrânul:  Da.  Şi  d-a  zis  Awa 
Avraam:  Lată,  intră  în  chilia  ta  şi  găseşti  pe  rogojina  ta  o  femeie;  poţi  să  socoteşti 
că  nu  este  femeie?  Răspuns-a  bătrânul:  Nu,  dar  mă  lupt  cu  gândul  să  nu  mă  ating 
de  ea.  Atuimn  a  zis  Awa  Avraam:  Iată,  n-ai  omorât  patima,  oi  este  vie,  dar  este  le¬ 
gată.  Iarăşi,  când  umbli  pe  drum,  vezi  piatra  şi  hârburi,  iar  în  mijlocul  acestora  i 

De  aceea  chiar  după  ce  am  cucerit  în  mod  onorabil  această  poziţie 
(a  stăpânirii  asupra  parimilor  n.n.)  nu  trebuie  să  ne  odihnim  în  neacti- 
vitate,  în  faţa  unui  duşman  învins  şi  umilit,  dar  care  poate  să  reapară 
în  orice  oră,36  ci  idealul  este  să  se  ajungă  la  acea  stare  de  apatheia  sau 
de  nepătimire,  care  constă,  pozitiv,  din  posesiunea  tuturor  virtuţilor  iar 
negativ,  din  eliberarea  de  toate  patimile. 


Privire  retrospectivă  raportată  la  viaţa  duhovnicească. 

întrebarea  pusă  la  început  dacă  corpul  omenesc  este  sau  nu  o  pie¬ 
dică  totală  în  procesul  de  desăvârşire  şi-a  primit  răspunsul  pe  parcursul 
lucrării.  Intr-adevăr  nu  se  poate  nega  forţa  harului  divin  primit  de  cre¬ 
dincios  la  Botez,  dar  nici  faptul  că  uneori  din  cauza  lipsei  de  atenţie  din 
partea  credinciosului,  poate  încolţi  în  minte  o  patimă  care  până  la  urmă 
angajează  şi  simţurile,  respectiv  instinctele  şi  afectele,  dând  astfel  naş¬ 
tere  păcatului  şi  apoi  perseverând  în  el  să  creeze  o  stare  de  obişnuinţă 
în  păcat  adică  patima.  Dacă  încopcierea  dintre  har  şi  natură  este  posi¬ 
bilă  chiar  cu  caracterul  ei  de  „coincidentia  oppositorum44,  atunci  tot  atât 
de  adevărat  este  că  menţinerea  sau  ridicarea  vieţii  duhovniceşti  presu¬ 
pune  un  „război  nevăzut44,  un  mod  de  vieţuire  dialectic.  Nu  corpul  ome¬ 
nesc  poate  fi  învinuit  singur  de  căderi  ci  ignorarea,  închiderea  noastră 
faţă  de  efluviile  harului  pe  de  o  parte,  iar  pe  de  altă,  faptul  că  dăm  frâu 
liber  sevei  gândurilor  păcătoase,  acestea  oferă  toate  condiţiile  ca  „fiii 
Babilonului44,  adică  gândurile  păcătoase  să  crească,  iar  făcându-se  apoi 
bărbaţi  cu  învoirea  noastră  nu  fără  mare  suspin  şi  grea  osteneală  vor  fi 
biruiţi  (cf.  Fii.  rom.  p.  103),  prin  asceză.  Dacă  cuvântul  lui  Dumnezeu 
ne  îndeamnă,  să  ne  înfăţişăm  trupurile  noastre  ca  o  jertfă  vie,  sfântă, 
bineplăcută  Domnului  (cf.  Rom.  12,  1),  aceasta  presupune  o  osteneală 
ascetică,  osteneală  care  nu-i  un  scop  în  sine  ci  un  mijloc  de  modelare 
a  fiinţei  noastre  până  a  ajunge  la  starea  fericită  de  a  ne  împărtăşi  de 
dumnezeiasca  fire  (II  Petru  I,  4). 

Şi  pentru  că,  după  învăţătura  sfintei  noastre  Biserici  ortodoxe,  orice 
credincios  este  chemat  să-şi  înscrie  activitatea  sa  cât  mai  9us  pe  liniile 
portativului  vieţii,  adică  să  urce  cât  mai  sus  pe  scara  desăvârşirii,  atunci 
noţiunea  de  ascet  nu  mai  apare  rezervată  numai  unei  categorii  de  cre¬ 
dincioşi,  ci  într-un  anumit  sens  fiecare  credincios  este  un  ascet,  tinzând 
la  curăţirea  trupului  şi  sufletului  de  toate  impurităţile  morale. 

Preponderenţa  vieţii  spirituale  limitează  satisfacerea  cerinţelor  bio- 


aur;  poate  mintea  să  socotească  pe  acesta  oa  pe  acelea?  Zis-a  bătrânul:  Nu,  dar  mă 
lupt  cu  gândul  să  nu-1  iau  pe  el.  Şi  a  zis  Avraam:  Iată  este  vie  patima  dar  este 
legată.  Mai  departe,  zice  iarăşi  Awa  Avraam:  Iată,  auzi  pentru  dod  fraţi,  că  unul 
te  iubeşte,  iar  altul  te  urăşte  şi  te  vorbeşte  de  rău.  De  vor  veni  la  tine,  îi  ai  deo¬ 
potrivă  pe  amândoi?  Răspuns-a  bătrânul:  Nu,  dar  mă  lupt  cu  gândul  să  fac  bane 
celui  ce  mă  urăşte  ca  şi  celui  ce  mă  iubeşte.  Zis-a  Awa  Avraam  lui:  Apoi  iată  că 
sunt  vii  patimile,  dar  sunt  numai  legate  de  sfinţi44.  Patericul ,  Tiparul  Cozia,  1930, 
p.  38. 


36  E.  Dublanchy,  A scetisme,  în  ,JDictionnaire  de  Theologie  Gatholique,  voi. 
I — II,  Paris,  1923,  Col.  2056. 

logice  la  cadrul  lor  firesc.  în  acest  fel,  pentru  credincios  instinctele  nu 
mai  sunt  nişte  tirani  care  îşi  revendică  tributul  lor  de  satisfaceri  cu  ris¬ 
cul  ca  el  să  coboare  la  stadiul  animalităţii,  ci  sunt  spiritualizate  resimţin- 
du-se  şi  în  rândul  lor  pulsaţia  de  viaţă  spirituală.  Mai  mult.  Progresând 
în  această  viaţă,  zăcămintele  de  energie  divină  devin  o  magmă  fierbinte, 
care  pătrunzând  din  sfera  spiritualului  în  a  materialului  fac  ca  însuşi 
trupul  să  se  facă  iradiator  de  bună  mireasmă,  taumaturg  şi  theofor.37 

Aşadar,  trăind  în  ambianţa  vieţii  prezente  şi  neignorând  partea 
noastră  fizică,  dar  tinzând  spre  ţelul  nostru  ultim:  desăvârşirea  şi  sfin¬ 
ţirea  noastră,  cuvântul  Sf.  Ioan  Hrisostom  va  fi  în  acest  sens  o  normă 
ideală:  „Să  trăieşti  clipa  şi  să  te  bucuri  de  ea,  dar  să  o  trăieşti  sub  un¬ 
ghiul  sfinţitor  al  veşniciei“. 

Arhim.  Vasile  Prescure 


SATUL  ROMÂNESC  ŞI  BISERICA  ORTODOXA 
LA  SFÂRŞIT  DE  SECOL  XIX 

întotdeauna  va  fi  interesant  şi  important  să  scrii  despre  istoria  unei 
biserici  în  momentele  sale  cruciale  dar  ea  poate  fi  văzută  şi  descoperita 
şi  dacă  încerci  să  ilustrezi  existenţa  cotidiană  a  unei  parohii  şi  a  satului 
pe  care  îl  reprezintă. 

Documentul  care  a  prilejuit  subiectul  acestui  articol  este  o  circulară 
a  noului  mitropolit  al  Transilvaniei  începând  cu  28  februarie  1899,  Ioan 
Meţianu,  adresată  tuturor  protopopilor  şi  preoţilor  din  arhidieceză  şi 
datată  30  septembrie  1899.  Circulara  mitropolitului  cu  nr.  7749  a  fost  pu¬ 
blicată  în  Telegraful  Român  nr.  106  din  5  octombrie  1899. 

Este  o  circulară  deosebită  de  celelalte  datorită  cererilor  ei,  însă  pen¬ 
tru  a  le  înţelege  în  profunzime  este  nevoie  de  o  prezentare  chiar  şi  suc¬ 
cintă  a  situaţiei  Bisericii  Ortodoxe  la  sfârşit  de  secol  XIX.  Baza  ei  fun¬ 
damentală  rămâne  „Statutul  Organic  al  Bisericii  Ortodoxe  Române  din 
Transilvania* 1*  elaborat  de  mitropolitul  Andrei  Şaguna  şi  aprobat  oficial 
în  1869  de  împăratul  Francisc  Iosif. 

Principiile  sale  de  bază:  autonomia  şi  sinodalitatea  s-au  menţinut 
şi  acest  lucru  era  necesar  pentru  a  proteja  „coloana  vertebrală11  a  struc¬ 
turii  interne  pe  care  o  avea  Biserica  Ortodoxă. 

Din  cele  trei  „foruri  administrative11  cel  mai  important  rămâne  totuşi 
parohia,  pentru  că  este  „o  matrice11  în  care  se  manifesta  în  varii  forme 
sentimentul  religios  al  poporului  român  adânc  ancorat  în  spaţiul  rural, 
în  lumea  satului  românesc  începând  cu  1869  toţi  membrii  majori  ai  paro¬ 
hiei  fac  parte  din  sinod,  iar  acesta  alegea  comitetul  parohial  ca  organ 
executiv,  pe  preotul  parohiei  şi  pe  învăţătorul  şcolii  confesionale.1 


37  Manual  de  Teologie  Dogmatică,  op.  cit.,  p.  753. 

1  Pr.  prof.  dr.  Mircea  Păcurariu,  „Politica  statului  ungar  faţă  de  Biserica 

românească  din  Transilvania  în  perioada  dualismului  ( 1867—1918 ),  Sibiu,  p.  61. 

Se  observă  foarte  uşor  că  aceste  elemente  importante  simt  în  aşa 
fel  legate  între  ele  pentru  a  le  da  şi  maleabilitate,  încrederea  în  mireni  pe 
care  nu  o  găsim  la  Biserica  Greco-Catolică  şi  şansa  de  a  rezista  mult  timp 
unei  presiuni  externe. 

Aceasta  a  venit  la  sfârşitul  secolului  XIX  sub  mult  mai  multe  înfă¬ 
ţişări  decât  cele  aşteptate,  astfel  la  politica  faţă  de  naţionalităţi  a  guver¬ 
nelor  de  la  Budapesta  se  adăuga  şi  un  liberalism  care  încerca  să  se  im¬ 
pună  prin  laturile  sale  mai  puţin  luminoase  aducând  în  lumea  satului 
destul  de  brutal  o  laicizare  care  derutează.  Cei  care  sunt  cei  mai  uimiţi 
de  acest  lucru  au  fost  învăţătorii  dar  mai  ales  preoţii. 

Acestora,  pentru  a  reveni  la  subiect,  mitropolitul  Ioan  Metianu  le 
cere  să-i  răspundă  la  trei  întrebări:  cauzele  indiferentismului  religios, 
forţele  care  slăbesc  starea  materială  a  poporului  şi  care  ar  fi  soluţiile 
pentru  îmbunătăţirea  situaţiei  materiale  a  preoţilor. 

Spre  deosebire  de  Miron  Romanul,  mitropolitul  Ioan  Metianu  a  pre¬ 
ferat  să  nu  mai  preia  iniţiativa  în  sens  strict  politico-naţional  ci  doar  să  o 
facă  în  Casa  Magnaţilor  în  faţa  „avalanşei"  legislative  care  urmărea  fo¬ 
losirea  limbii  maghiare  ca  un  mijloc  exclusiv  de  dominaţie  culturală  şi 
politică. 

Războiul  cel  mare  se  da  acum  între  idei,  între  diferitele  generaţii  de 
oameni  politici  români  şi  statul  dualist,  însă  aşa  cum  fiecare  îşi  duce 
propriul  război  şi  la  sate  se  derulează  unul;  el  este  mocnit,  nu  are  decât 
rare  răbufniri  oficiale  dar  este  la  fel  de  tenace  dus  ca  şi  cel  ,,oficîal“. 
însă  mai  exista  şi  alt  tip  de  război,  unul  care  la  prima  vedere  are  mari 
sorţi  de  izbândă  şi  anume:  rămâne  Biserica  cea  mai  importantă  instituţie 
sau  ea  tinde  să  fie  considerată  o  instituţie  dar  fără  majuscule? 

Mutaţiile  sociologice  sunt  prezente  şi  în  satul  românesc,  procesul 
era  inevitabil  dar  el  nu  a  putut  fi  dirijat  de  nimeni  spre  obţinerea  unor 
scopuri  contrare  caracterului  său  românesc. 

Răspunsurile  la  întrebări  au  fost  redactate  în  urma  unor  conferinţe 
preoţeşti  care  au  avut  loc  până  în  anul  1900  şi  metoda  de  lucru  a  fost 
dialogul  sau  alegerea  unor  preoţi  pentru  tratarea  unor  „elaborate”.  Tot 
ceea  ce  au  discutat  cele  34  de  protopopiate  s-a  trimis  la  Consistoriul 
eparhial  făcând  şi  aici  obiectul  unei  lecturi  atente  şi  a  întocmirii  unui 
rezumat  al  principalelor  idei  întâlnite  în  documente. 

Una  din  concluzii  poate  servi  şi  ca  început  pentru  tema  acestui  arti¬ 
col.  Mulţi  preoţi  au  observat  „că  trebuinţele  vieţii  s-au  înmulţit”  şi  deci 
se  întâmplau  şi  cazuri  când  în  unele  comunităţi  săteşti  se  manifesta  mai 
puţină  grijă  pentru  Biserică  şi  pentru  „legea  românească”.2 

Putera  cuvântului  este  de  fapt  singura  pe  care  o  are  de  la  început 
preotul.  Acesta  rămâne  în  lumea  satului  din  toate  punctele  de  vedere  un 
conducător  şi  ar  fi  interesantă  o  paralelă  cu  viziunea  despre  preot  a  Occi¬ 
dentului,  unde  preoţii  sunt  în  primul  rând  „cei  care  ţin  prin  excelenţă 
mulţimea  în  mână”. 


2  Ibidem,  p.  GG. 

Preotul  este  pentru  acest  timp  şi  în  acest  areal  geografic  atras  de 
idealul  lui  Ian  Hus  care  ar  vrea  preoţi  demni  şi  săraci,  ceea  ce  în  cealaltă 
parte  a  Europei  capătă  înfăţişarea  unei  realităţi  cvasipermanente.3 

Viaţa  satului  românesc  nu  este  la  sfârşitul  secolului  XIX  total 
schimbată  şi  de  aici  şi  o  primă  constatare  şi  anume  că  în  ceea  ce  priveşte 
religiozitatea  „stăm  relativ  bine  dar  nu  mai  există  aceeaşi  dăruire" 
pentru  că  oamenii  sunt  mai  săraci.  Unii  preoţi,  poate  şi  pentru  că  exem¬ 
plul  unor  „oameni  înrăiţi"  tinde  să  devină  tot  mai  puternic  ar  fi  de  acord 
ca  acestora  să  li  se  interzică  unele  servicii  bisericeşti,  cum  ar  fi:  sfinţirea 
casei  şi  mai  ales  cuminecătura  şi  se  adaugă  imediat  că  preoţii  romano- 
catolici  astfel  procedează  şi  nu  fără  rezultat.4 

însă  exista  o  puternică  doză  de  realitate  nu  numai  printre  preoţii 
din  protopopiatul  Abrud  ci  este  un  punct  de  vedere  general.  în  această 
situaţie,  „mea  culpa"  este  detaliat  prezentat.  Ar  fi  în  primul  rând  ne¬ 
voia  de  predică,  se  simte  nevoia  unei  cărţi  de  predici  ortodoxe 
precum  şi  un  studiu  aprofundat  al  retoricii  la  viitorii  preoţi  din  Semi¬ 
narul  Andreian.  Multe  obiecţii  se  referă  la  tipicul  şi  canoanele  Bisericii 
Ortodoxe,  mai  ales  primul  este  puţin  respectat,  „câte  biserici  atâtea 
feluri  de  servicii  divine,  aci  cu  adaose,  aci  cu  omisiuni  de  multe  ori  fără 
nici  o  logică".5 

Icoanele,  cele  care  au  fost  alături  de  picturile  murale  ale  biseri¬ 
cilor,  adevărate  biblii  pentru  cei  care  au  fost  mai  puţin  în  atingere  cu 
cuvântul  scris,  sunt  afectate  de  folosirea  mai  multor  stiluri,  cel  cunos¬ 
cut  sub  numele  de  „stil  bizantin"  pare  să  se  piardă  în  faţa  altora  despre 
care  se  consideră  că  „reprezintă  pe  Domnul  într-o  formă  de  caricatură".6 

Preoţii  trebuie  să  fie  mereu  un  model  pentru  parohienii  lor  şi  mai 
ales  trebuie  „să  se  spovedească  împreună  cu  familia  lor".7  Sunt  cazuri 
în  care  se  arată  direct  că  unii  preoţi  din  punctul  de  vedere  al  pregă¬ 
tirii  lor  nu  sunt  la  înălţimea  misiunii  lor. 

Merg  câteodată  într-un  sens  greşit  din  punct  de  vedere  canonic, 
sfinţind  haine  şi  mai  mult  prin  felul  în  care  îi  spovedesc  pe  oameni  îi  în¬ 
deamnă  să  meargă  la  alţi  preoţi  şi  urmează  acum  o  referire  la  mitropolitul 
Andrei  Şaguna  care  a  răspuns  astfel  unui  credincios  care-i  ceruse  să-l 
mărturisească,  „în  privinţa  darului  duhovnicesc  sunt  egal  cu  preotul 
tău  din  sat  care  numai  singur  este  îndreptăţit  a  săvârşi  această  taină".8 

Preoţii  trebuie  să  recunoască  o  structură  ierarhică  şi  după  ce  ajung 
în  parohiile  lor  sunt  datori  să  participe  la  toate  conferinţele  preoţeşti; 
astfel  în  protopopiatul  Clujului  s-a  hotărât  ca  cel  care  absentează,  la  pri¬ 
ma  admonestare  să  fie  amendat  cu  50  creiţari,  la  a  doua  cu  2  florini  şi 
la  a  treia  cu  3  florini  urmând  cercetarea  disciplinară.  De  asemenea,  ei 
trebuie  să  ţină  ore  de  religie  cu  adulţii  duminica  şi  dacă  se  constată  că 


3  Jean  Delumeau,  „ Frica  în  Occident  (secolele  XIV — XVIII)f  —  o  cetatG  ase- 
diatătl,  voi.  I,  Ed.  Meridiane,  Bucureşti,  1986,  p.  252. 

4  Arhiva  Arhiepiscopiei  Sibiu,  1899,  III,  nr.  514  a/3326,  protopopiatul  Abrud. 

5  Ibidem. 

6  Idem,  899,  III,  nr.  514  a/2097,  protopopiatul  Agnita. 

7  Idem,  1899,  III,  nr.  514  a/ 10486,  protopopiatul  Alba-Iulia. 

8  Idem,  1899,  III,  nr.  514  a/9664,  protopopiatul  Braşov. 

nu  este  aşa  urmau  o  serie  de  amenzi.  Bibliotecile  tractuale,  pentru  că 
cele  parohiale  erau  foarte  puţine,  trebuiau  susţinute  tot  de  către  preoţi 
cu  o  contribuţie  anuală  de  1  florin  caleulându-se  suma  din  1892  în¬ 
cepând.9 

Existau  şi  situaţii  în  care  preoţii  încercau  să  găsească  motivul  existen¬ 
ţei  lucrurilor  prezentate  prin  condiţiile  în  care  s-a  dezvoltat  societatea 
românească.  Câteva  afirmaţii  merită  toată  atenţia;  „noi  românii  suntem, 
încă  la  începutul  dezvoltării  culturale,  nu  avem  încă  un  caracter  for¬ 
mat,  tocmai  de  aceea  noi  împrumutăm  de  acolo  astfel  de  obiceiuri  care 
la  noi  nu  se  potrivesc,  vatămă  şi  micşorează  simţul  religios".10 

Problema  cultului  religios  se  pune  din  nou;  el  nu  trebuie  să  se  facă 
prin  nişte  „mişcări  mecanice". 

Mănăstirea  Nicula  era  în  secolul  al  XlX-lea  greco-catolică,  un  loc 
unde,  aşa  cum  a  fost  şi  înainte  şi  este  şi  astăzi  sunt  realizate  icoane  fo¬ 
losite  atât  pentru  împodobirea  bisericilor  ortodoxe  şi  greco-catolice  deo¬ 
potrivă.  Preoţii  ortodocşi,  şi  reacţia  este  logică,  nu  puteau  admite  din 
punct  de  vedere  dogmatic  şi  existenţa  unor  icoane  care  reprezentau  „A- 
doraţiunea  corpului  lui  Iisus",  „Adoraţiunea  inimii  lui  Iisus  Christos"  şi 
„Adoraţiunea  Fecioarei  Maria"  sau  pe  unii  „sfinţi  papistaşi".  Aşa  cum  so¬ 
coteau  că  nu-şi  au  rostul  nici  naşii  de  confesiuni  străine  la  nunţi  şi  bo¬ 
tezuri.11 

Măsuri  radicale  sunt  cerute  mai  ales  în  ţinuturile  „expuse  proze¬ 
litismului"  şi  anume:  averile  parohiale  să  aparţină  direct  arhidiecezei, 
să  se  înfiinţeze  reuniuni  bisericeşti  pentru  dezvoltarea  sentimentului  de 
pietate  şi  de  ortodoxism  dar  este  nevoie  în  primul  rând  de  o  creştere 
mai  atentă  în  seminar  şi  dese  „vizitaţiuni  canonice"  cel  puţin  din  partea 
Consistoriului.12 

Câteodată  sumele  prea  mari  cerute  pentru  săvârşirea  anumitor  ser¬ 
vicii  religioase  pot  duce  la  anarhie  în  sensul  de  nesupunere  sau  chiar 
ateism. 

Sunt  cazuri  în  care  nu  există  cunoştinţe  suficiente  privind  Statutul 
Organic  şi  chiar  se  face  o  confuzie  între  delimitarea  naţională  şi  cea  re¬ 
ligioasă.  Ele  încep  să  se  subînţeleagă,  „românii  spun  că  sunt  români  sau 
greci,  adică  neuniţi  şi  nu  creştini  ortodocşi  români". 

Au  fost  exprimate  şi  puncte  de  vedere  „radicale",  cerându-se  redu¬ 
cerea  parohiilor  pentru  a  îmbunătăţi  într-un  timp  relativ  scurt  starea 
materială  a  parohiilor  rămase;  se  preconiza  ca  din  979  de  parohii  să  se 
ajungă  la  500  şi  de  la  34  de  protopopiate  la  20. 13 

O  altă  cauză  prezentată  se  referea  la  tipicul  Bisericii  Ortodoxe,  la 
ceremonialul  prea  lung,  la  faptul  că  şi  modul  în  care  se  desfăşura  acesta 


9  Idem ,  1899,  III,  nr.  514  a/10853,  protopopiatul  Cluj. 

10  Idem,  1899,  III,  nr.  514  a/1504,  conferinţa  preotului  Ioan  Bercan  din  Mer- 
chiasa,  protopopiatul  Dejului. 

11  Ibidem .  t 

12  Ibidem. 

13  Idem,  1899,  III,  nr.  514  a/9409,  protopopiatul  Deva. 

are  mare  importanţă.  Cântarea  bisericească  a  fost  mult  neglijată  de  can¬ 
tori  şi  astfel  au  fost  cazuri  în  care  credincioşii  şi-au  exprimat  preferinţa 
pentru  biserica  din  sat;  astfel  se  spune:  ,,aş  merge  la  biserică,  Dumnezeu 
să  mă  ierte  dar  nu  pot  suferi  pe  cantor,  aşa  cânta  de  pocit.  Din  contră, 
acelaşi  popor  zice:  în  biserica  cutare  mie-i  drag  a  merge  căci  mă  pătrunde 
cântarea14.14 

Spiritul  timpului  este  însă  la  1899  altul,  astfel  sunt  şi  voci  care  cer 
o  predică  „actualizată44  pentru  că  în  unele  sate  se  mai  citesc  cazanii  ,,din 
vremea  luptelor  religionare44  care  se  ocupa  cu  combaterea  dogmelor  con¬ 
trare  pe  când  împrejurările  cer  ca  religiozitatea  şi  morala  creştină  să  fie 
obiectul  cuvântărilor.15 

Se  observă  că  preoţii  în  luările  lor  de  cuvânt  se  împart  în  două  ca¬ 
tegorii  şi  anume:  cei  care  văd  eliminarea  indiferentismului  religios  prin 
modificări  importante  de  tipic  şi  cei  care  consideră  că  modificările  tre¬ 
buie  să  aibă  loc  în  interiorul  bisericii  fără  a  modifica  nimic  din  dimen¬ 
siunea  ei  spaţio-temporală. 

Astfel  serviciul  religios  nu  trebuie  cu  nici  un  preţ  să  se  desfăşoare 
de  parcă  ar  fi  vorba  de  clacă,  preoţii  să  poarte  la  toate  ocaziunile  reve¬ 
renda  iar  conferinţele  preoţeşti  să  se  succeadă  la  un  interval  de  o  lună 
propunându-se  dinainte  o  temă  de  exemplu  „cum  să  proceadă  preotul  la 
mărturisirea  credincioşilor  şi  ce  fel  de  epitimii  (canoane)  să  aplice  pentru 
ca  mărturisirea  să  fie  intr-adevăr  doftorie  spirituală44. 

Au  fost  cazuri  în  care  s-a  cerut  un  mai  mare  accent  care  să  fie  pus 
în  seminar  pe  studiile  zise  „teologice44:  Vechiul  şi  Noul  Testament,  Pas¬ 
torala,  Liturgica  şi  Arheologia  Biblică.  Sunt  preoţi  care  din  diverse  mo¬ 
tive  nu  săvârşesc  vecernia  sau  alţii  care  îşi  îndeplinesc  în  grabă  funcţiu¬ 
nile  bisericeşti;  ori  atitudinea  lor  ar  trebui  să  fie  „plină  de  respect  şi  evla¬ 
vie  în  cel  mai  strict  sens  al  cuvântului44.16 

Cel  mai^  concis  „exoperat44  pe  această  temă  este  cel  al  preotului  Iosif 
Goga  din  Răşinari,  tatăl  poetului  Octavian  Goga.  El  arăta  de  la  început, 
că  principala  cauză  a  indiferentismului  religios  este  sărăcia,  cel  puţin 
aşa  reiese  din  exemplul  dat  de  satul  Răşinari.  Cei  de  aici  sunt  foarte 
puţin  agricultori  şi  din  această  cauză  lucrează  periodic  ca  zilieri,  lemnari 
şi  servitori  în  Sibiu  venind  „în  atingere  cu  alte  neamuri  care  iau  în  de¬ 
râdere  formele  externe  ale  religiunii  noastre.  Ei  nu  mai  au  posibilitatea 
decât  rar  să  se  mărturisească  şi  să  se  împărtăşească  cu  Sfintele  Taine44.17 

Un  pericol  real  îl  reprezintă  semidocţii,  cei  care  au  primit  avantaje 
prin  Statutul  Organic  şi  apoi  se  erijează  în  conducători. 

Ziarele  româneşti  nu  se  dau  în  lături  să  atace  conduita  politică  a  unor 
conducători  ai  Bisericii,  fără  să-şi  dea  seama  că  astfel  de  atacuri  pot  avea 


14  Idem ,  1899,  nr.  514  a/9675,  conferinţa  preotului  Avram  Cioran  din  Salciua 
de  Sus,  protopopiatul  Lupşa. 

15  Ibidem. 

16  Idem,  1899,  III,  514  a/10658,  conferinţa  preotului  Iosif  Goga  din  Răşinari, 
protopopiatul  Sibiu. 

17  Ibidem. 

repercursiimi  şi  asupra  condiţiei  preotului  în  general  la  care  se  adaugă 
şi  atitudinea  puţin  blândă  pe  care  o  au  unii  funcţionari  publici. 

Recomandă,  în  continuare,  cartea  episcopului  de  Caransebeş  Nicolae 
Popeea,  ,, Caractere  morale44  pentru  o  mai  bună  înţelegere  a  religiei  la 
şcoala  de  repetiţie  care  cuprindea  atunci  pe  adolescenţii  între  12  şi  16  ani 
precum  şi „Vieţile  sfinţilor44. 

Nu  numai  preotul  trebuie  să  se  caracterizeze  printr-o  ţinută  demnă 
ci  şi  comitetul  parohial  „să  se  cuminece  în  Sfintele  Posturi  mai  ales 
în  cel  al  Paştilor44.18 

Depărtarea  din  motive  de  servici  militar  al  românilor  din  sat  a  fost 
un  alt  prilej  de  îngrijorare  pentru  preoţi  deoarece  ei  au  ajuns  „în  ţări 
străine44  în  atingere  cu  alte  religii,  nu  au  putut  ţine  posturile  şi  reîntor- 
cându-se  acasă  „indiferentismul  câştigat  la  miliţie  l-au  propagat  şi  mai 
departe  între  creştini44.19 

Este  dat  în  continuare  exemplul  evreului  care  fiind  crescut  cu  ab¬ 
negaţie  în  religia  sa,  indiferent  că  este  în  armată  sau  într-un  sat  curat 
românesc  sau  unguresc  rămâne  şi  mai  departe  în  religia  sa  izraelită.20 

O  altă  problemă  abordată  este  a  căsătoriei  civile  adoptată  ca  lege  în 
1898.  Biserica  Ortodoxă  şi  nu  numai  ea  s-a  simţit  lezată  pentru  că  până 
atunci  singura  formă  de  căsătorie  recunoscută  era  cea  religioasă.-  în 
acest  context  cei  mai  criticaţi  funcţionari  de  stat  au  devenit  „matricu- 
lanţii44  deoarece  ei  fiind  de  altă  naţionalitate,  mai  ales  maghiari  şi  evrei, 
nu  considerau  necesar  să  arate  românilor  că  este  nevoie  şi  de  căsătoria 
religioasă  după  cea  civilă. 

Statul  apare  astfel  în  *  ipostaza  unei  instituţii  care  favorizează  con- 
cubinajele  astfel  încât  „dacă  două  persoane  căsătorite  doresc  să  se  des¬ 
partă  pot  s-o  facă  şi  fără  voia  Bisericii  trăind  singuratici  sau  în  con¬ 
cubinaj44  ,21 

în  alte  locuri  s-a  observat  că  în  familie  nu  se  mai  ţin  datinile  bune 
religioase  iar  modul  de  a  încheia  căsătoriile  s-a  modificat.  Astfel,  se  arată 
că  „precât  de  nesocotit  s-au  încheiat  căsătorii,  aşa  de  nesocotit  se  des¬ 
face44  P 

Cele  mai  dese  referiri  se  fac  însă  la  relaţiile  sociale  ale  ţăranilor  ro¬ 
mani  cu  stăpânii  de  pământ,  şcoala  şi  învăţătorul  dar  şi  în  raport  cu  Bi¬ 
serica  Greco-catolică. 

Dacă  statul  nu  respecta  sărbătorile  ortodoxe  nici  stăpânii  de  pământ 
nu  făceau  excepţie;  astfel  românii  din  protopopiatul  Agnita  încep  să-i 
imite  pe  saşi  care  în  duminici  şi  sărbători  muncesc  după-amiaza  la  câmp 
sau  la  strângerea  fânului  şi  se  arată  în  continuare  că  şi  unii  preoţi  fac 
acest  lucru  după  Vecernie.23 


18  Ibîdem , 

19  Idem,  1899,  III,  514  a/1499,  conferinţa  preotului  Ilie  Şerban  din  protopo 
platul  Turda. 

20  Ibidem.  :  • 

21  Idem,  1899,  III,  514  a/2097,  protopopiatul  Agnita.  k-.  -.*■  - 

--  22  Idem,  1899,  III,  514  a/9675,  protopopiatul  Lupşa.  .  ■ 

23  Idem,  1899,  III,  514  a/2097,  protopopiatul  Agnita.  .... 

Să  fie  aceasta  o  influenţă  sau  dorinţa  de  imitare  a  unui  alt  mod  de 
viaţă? 

în  protopopiatul  Dobra,  fiind  săraci,  ţăranii  români  îşi  oferă  bra¬ 
ţele  de  muncă  totdeauna  când  proprietarul  o  cere.  De  asemenea,  în  sa¬ 
tele  din  protopopiatul  Ilia  preoţii  au  observat  că  românii  muncesc  du¬ 
minica  pentru  că  cei  care-i  plătesc  le  spun  că  nu  este  păcat  să  lucrezi  ,,în 
brazda  celuilalt14.  Situaţii  de  acest  gen  se  întind  de-a  lungul  anului  de  la 
sărbătoarea  Sfinţilor  Trei  Ierarhi  până  la  Sfântul  Ilie. 

Târgurile  sunt  o  altă  modalitate  de  micşorare  a  importanţei  pe  care 
o  au  sărbătorile.  Erau  zile  de  târg:  a  doua  zi  de  Rusalii,  ziua  de  Sfânta 
Maria  Mare,  înălţarea  Sfintei  Cruci  şi  Sfântul  Dimitrie.  Astfel  încât, 
erau  câteodată  doar  trei-patru  oameni  în  biserică,  dar  apare  un  lucru 
interesant  şi  anume  pentru  că  exista  o  părere  de  rău  că  lucrurile  evo¬ 
luează  astfel  după  Sfinţii  Arhangheli  Mihail  şi  Gavril  a  doua  zi  ţăranii 
prăznuiau  Arhanghelul  cel  Surd. 

Greutăţile  şi  nedreptăţile  întâmpinate  de  poporul  român  mult  prea 
des  pot  avea  şi  urmări  religioase  negative  care  duc  la  deznădejde  şi  la  con¬ 
cluzii  cum  ar  fi  „nici  Dumnezeu  nu  mai  are  grijă  de  noi44.24 

în  Tg.  Mureş  apare  însă  o  altă  situaţie,  depărtarea  parohienilor  de 
biserică;  deoarece  locuind  ei  pe  teritoriul  a  patru  comune  vin  foarte  rar 
la  săvârşirea  Sfintei  Liturghii.25 

Deşi  nu  se  vorbeşte  deschis  despre  cârciumă,  „ca  un  loc  predilect  al 
pierzaniei44  totuşi  aceasta  îşi  are  un  loc  al  ei  în  cadrul  satului.  Deşi  pu¬ 
ţini,  au  fost  şi  preoţi  care  le-au  considerat  „cauza  cea  mai  ponderoasă 
a  indiferentismului  în  poporul  mai  de  jos44.26 

Riposta,  dacă  se  poate  vorbi  în  acest  mod,  a  preoţilor  variază  de  la 
constatarea  acestui  lucru  şi  până  la  stabilirea  unor  pedepse  pentru  crimi¬ 
nali  de  exemplu;  ei  cer  ca  la  înmormântarea  acestora  să  nu  se  tragă  clo¬ 
potele  iar  celor  care  vorbesc  urât  despre  lucrurile  sfinte  să  li  se  refuze 
cuminecătura.27  Au  existat  şi  resentimente  împotriva  unor  preoţi  care 
din  motive  materiale  se  ocupau  cu  „agenturi  de  bănci,  erau  directori  sau 
casieri  de  bancă44  trecând  peste  faptul  că  aproape  toţi  preoţii  erau  ne¬ 
voiţi  să  fie  în  parohiile  lor  şi  agricultori  adică  in  limbajul  de  atunci  „a- 
gronomi4*. 

Problemele  şcolii  ocupă  cea  mai  mare  parte  a  dezbaterilor.  Unii  dintre 
învăţători  dau  impresia  că  vor  să  se  emancipeze  de  sub  tutela  Bisericii 
şi  ca  urmare  a  legilor  şcolare  de  după  instaurarea  dualismului  (Legea 
Trefort  1879,  Legea  pentru  instrucţia  din  şcolile  medii  1883,  Legea  gră¬ 
diniţelor  de  copii  şi  mai  ales  cea  privind  salarizarea  învăţătorilor  1893) 
consideră  că  trebuie  să  acorde  o  mai  mare  importanţă  inspectorilor  şco¬ 
lari. 


24  Idem ,  1899,  III,  514  a/1027,  protopopiatul  Mediaş. 

25  Idem,  1899.  III,  514  a/10499,  protopopiatul  Tg.  Mureş. 

26  Ibidem,  1899,  III,  514  a/10499,  conferinţa  preotului  Ioan  Bârsan  din  Eger- 
seg  (Sâncraiu,  Maros-Szt.-Kiraly),  protopopiatul  Tg.  Mureş. 

27  Idem,  1899,  III,  514  a/9791,  conferinţa  preotului  Galaction  Sagau,  protopo¬ 
piatul  Reghin. 

Au  fost  cazuri  când  învăţătorii  au  fost  învinuiţi  de  preoţi  că  au 
ajuns  să  combată  obiceiurile  vechi  bisericeşti,  să  ceară  părinţilor  copiilor 
să  nu  mai  aducă  prinoase  preotului  pentru  că  după  înmormântări  „mor¬ 
ţii  nu  cer  mâncare" 

Situaţia  prezentată  mai  sus  este  însă  singulară  pentru  că  liantul 
dintre  Biserică  şi  Şcoală  nu  a  fost  distrus  şi  <a  constituit  o  unitate  şi  în 
continuare.  Pentru  preoţi,  şcoala  va  rămâne  îrn  continuare,  „cea  care  va 
simboliza  viaţa  şi  viitorul".29 

Studiul  Religiei  nu  se  face  în  şcoală  aşa  cum  ar  trebui,  iar  cauzele 
sunt  multiple.  în  primul  rând  ea  nu  este  predată  cu  solemnitate;  simt 
orare  la  unele  şcoli  unde  este  pusă  după  orele  de  gramatică  fiind  con¬ 
siderată  „pedanterie  pentru  fiii  de  economi".30 

Ar  trebui  să  se  prezinte  mai  mult  copiilor  datinile,  obiceiurile  po¬ 
porului  pentru  că  acestea  sunt  ca  nişte  veşminte  în  care  îmbracă  ideile 
religioase.  în  cadrul  orelor  de  religie  care  se  ocupă  de  istoria  biseri¬ 
cească  să  prezinte  în  principal  Istoria  Bisericii  Ortodoxe  şi  Statul  Orga¬ 
nic.  Era  necesară  şi  o  mai  strictă  catehizare  a  elevilor  români  de  la  gim¬ 
naziile  străine. 

Un  aspect  observat  în  protopopiatul  Sibiu  arată  că  exista  deja  o 
departajare  între  meseria  de  preot  şi  învăţător,  mulţi  preoţi  îşi  încep 
cariera  ca  învăţători  astfel  încât  ei  trebuie  să  facă  faţă  unei  politici 
şcolare  tot  mai  acaparatoare.  Acest  lucru  ar  explica  şi  unele  divergenţe 
cu  forul  conducător  care  a  rămas  Mitropolia  Ortodoxă  de  la  Sibiu,  res¬ 
pectiv  Consistoriul  Eparhial  cu  secţia  sa  şcolară. 

Deşi  amintesc  cu  mândrie  că  primele  şcoli  ale  românilor,  deşi  mo¬ 
deste,  au  fost  cele  din  „tinda  bisericii"  preoţii  nu  se  opun  inovaţiilor  pe¬ 
dagogice,  dar  consideră  că  cel  mai  bine  religia  se  învaţă  în  biserică  ce¬ 
rând  ca  elevii  să  dea  răspunsurile  la  Sfânta  Liturghie  şi  să  participe  la 
Vecernie. 

Exista  şi  îngrijorarea  ca  la  unii  preoţi  şi  învăţători  să  nu  apară  sub 
pretextul  liberalismului  fals  înţeles  manifestări  „de  o  slabă  credinţă  şi 
de  indiferentism  religios".31 

Cea  mai  sensibilă  luare  de  poziţie  se  referea  la  confesional.  Proto¬ 
popiatele  unde  apar  astfel  de  situaţii  sunt:  Alba  Iulia,  Bistriţa,  Dej,  Ilia, 
Mediaş,  Miercurea,  Tg.  Mureş.  Se  scoate  în  evidenţă  faptul  că  de  la  „ma¬ 
rele  război  religios"  din  secolul  XVIII  s-a  ajuns  la  un  război  mai  mic 
dus  nu  oficial  în  lumea  atât  de  tăcută  la  prima  vedere  a  satului. 

In  cadrul  conferinţei  preoţeşti  din  protopopiatul  Alba  Iulia,  Biserica 
Greco-Catolică  este  numită  „biserica  inamică".  De  ce?  Pentru  că  aceasta 
„tinde  a  ne  seduce  poporul".32  Atitudinea  tranşantă  continuă.  Protopopul 
Florian  Rusan  arată  că  preoţii  greco-catolici  profită  de  faptul  „că  po¬ 
porul  nostru  nu  e  matur  pentru  o  organizare  aşa  mare  şi  complicată"  cum 


28  Idem,  1899,  III,  514  a/9664,  protopop iatuil  Braşov. 

29  Idem ,  1899,  III,  514 a/3125,  protopopiatul  Cohaim  (Rupea). 

30  Idem ,  1899,  III,  514/9675,  protopopiatul  Lupşa. 

31  Ibidem . 

32  Idem ,  1899,  III,  514  a/10486,  protopopiatul  Alba-Iuha. 

este  după  Statul  Organic  cea  a  Bisericii  Ortodoxe.  Preoţii  din  cealaltă 
strană  apar  în  postura  „unor  duşmani  rafinaţi'4  dornici  să  demonstreze 
permanent  o  superioritate  culturală  dar  şi  materială.  Faptul  că  au  fost 
cazuri  în  care  preoţii  greco-catolici  au  fost  răsplătiţi  material  pentru  că 
„le-au  succes“  câteva  treceri  de  la  ortodocşi  la  uniţi  a  avut  urmări  ne¬ 
faste  pentru  relaţiile  dintre  cele  două  Biserici. 

Nicolae  Iorga  arăta  în  acest  sens  la  începutul  secolului  al  XX-lea 
următoarele  şi  anume:  cele  două  Biserici  ale  românilor  din  Transilvania 
erau  mai  mult  surori  care  încă  se  certau  şi  nu  doreau  să  fie  una.  Con¬ 
flictul  local  era  intr-o  oarecare  măsură  înţeles,  dar  în  momentul  în  care 
se  urmărea  „batjocorirea  în  faţa  străinilor44  el  tindea  să  devină  un  conflict 
verbal  violent. 

Ajunsă  din  punct  de  vedere  instituţional  „la  o  egalitate  de  forţe44 
Biserica  Ortodoxă  este  însă  incomodată  de  aceste  vexaţiuni.  Tocmai  de 
aceea  este  hotărâtă  să  pedepsească  lipsa  de  disciplină  a  preoţilor  şi  ame¬ 
ninţările  cu  trecerea  la  o  altă  Biserică  atunci  când  acestora  nu  li  se  acoperă 
micile  ilegalităţi.33 

Este  menţionată,  în  continuare,  şi  lipsa  unei  conştiinţe  confesionale 
tari.34  în  unele  conferinţe  preoţeşti  discuţia  porneşte  de  la  momentul  dez¬ 
binării  poporului  român  în  cele  două  confesiuni.  Se  recunoaşte  marea  im¬ 
portanţă  pe  care  a  avut-o  pentru  românii  greco-catolici  posibilitatea  de 
a  studia  la  Roma  sau  la  Viena;  însă  „acum  când  toţi  suntem  egali  nu-mi 
pot  închipui  motivul  care  îndemna  pe  unul  sau  altul  la  dezbinarea  unei 
comune  ce  aparţine  unei  confesiuni  în  două44.35 

Preotul  Ioan  Fodorean  din  Moşna,  protopopiatul  Mediaş  merge  mai 
departe  în  luarea  sa  de  cuvânt  şi  propune  o  modalitate  de  soluţionare  a 
problemelor  confesionale  pe  care  le  mai  aveau  românii:  „ştergerea  pos¬ 
turilor  de  parohi  precum  şi  a  tuturor  instituţiunilor  minorităţii;  ca  ast¬ 
fel  în  fiecare  comună  să  rămână  numai  o  instituţiune44.30  în  tractul  Mureş- 
Odorhei  exista  un  preot  ortodox  pentru  patru  sate  —  Egerseg,  Sonerai. 
Rimetea  şi  Podeni,  unde  sunt  cinci  confesiuni  şi  patru  naţionalităţi  care 
încep  să  nu  mai  pună  atâta  „pond“  pe  religie  ca  şi  israeliţii. 

Concluzia  la  această  generală  prezentare  a  confesionalismului  de  la 
sfârşitul  secolului  al  XlX-lea  arată  că  rănile  trecutului  nu  s-au  închis  încă, 
dar  nu  putem  fi  de  acord  în  totalitate  nici  cu  opinia  după  care,  existenţa  a 
două  biserici  pentru  românii  din  Imperiul  austro-ungar  a  fost  ca  un  zid 
chinezesc  între  fiii  unuia  şi  aceluiaşi  popor.37 

Este  greu  să  scoţi  în  evidenţă  ceea  ce  este  semnificativ  sau  nu  în 
legătură  cu  cauzele  indiferentismului  religios  la  români  în  jurul  anului 
1899.  Probabil  cel  mai  bun  răspuns  l-au  dat  preoţii  din  tractul  Săliştei 
care  deşi  îşi  dădeau  seama  că  indiferentismul  religios  este  „un  morb 


33  Idem,  1899,  III,  514  a/1504,  protopopiatul  Dej. 

34  Idem,  1899,  III,  514  a/10291,  protopopiatul  Dobra. 

35  Idem,  1899,  III,  514  a/1027,  protopopiatul  Mediaş. 

36  Ibidem. 

37  Idem,  1899,  III,  514  a/ 10499,  protopopiatul  Tg.  Mureş. 

moral  atât  de  periculos  pentru  existenţa  şi  viitorul  neamului  românesc" 
au  ştiut  că  până  la  urmă  „poporaţiunea  aproape  curat  românească  a  ţi¬ 
nutului  reprezentat  de  tractul  Săliştei  nu  e  încă  viciată  într-un  mod 
care  ar  putea  să  ceară  îngrijiri  serioase".38 

Etnia  şi  confesiunea  s-au  dovedit  a  fi  pentru  cele  două  Biserici  ro¬ 
mâneşti  un  singur  suport  pentru  a-şi  menţine  fiinţa  naţională;  aceasta  era 
de  fapt  cea  mai  importantă,  plecând  de  la  comunitatea  rurală  care  ar 
alcătui  baza  unei  piramide  imaginare  ajungându-se  astfel  şi  la  factorii 
politici,  sociali  şi  culturali.39 

Mentalitatea  satului  românesc  s-a  demonstrat  că  nu  este  imuabilă, 
deşi  se  schimba  foarte  greu  devine  capabilă  să  opereze  modificări  şi  în 
spaţiul  religios,  dar  este  clar  că  nu  s-a  ajuns  la  indiferentism  religios. 
Explicaţiile  pot  fi  numeroase,  dar  cea  mai  corectă  este  aceea  ca  în  lupta 
pentru  păstrarea  unei  identităţi  naţionale  vitale  satul  românesc  trece 
pentru  un  timp  peste  manifestările  neconforme  cu  realitatea  sa,  spaţio- 
temporală  văzută  din  perspectivă  istorică. 

Asist.  univ.  Valeria  Soroştineanu 

...  .  p  (  ...  ...  .  Facultatea  de  Istorie  a  Universităţii 

UN  MANUSCRIS  DE  MUZICA  PSALTICA  DIN  COLECŢIA 
BIBLIOTECII  ACADEMIEI  DE  MUZICĂ  „G.  DIMA“  DIN 

CLUJ-NAPCCA 

Cultura  muzicală  medievală  de  pe  teritoriul  României  a  constituit 
un  puternic  punct  de  interferenţă  Orient-Occident.  La  baza  acestei  cul¬ 
turi  muzicale  stau  patru  izvoare  importante:  folcloric,  bizantin,  oriental 
şi  apusean.  Dintre  acestea  muzica  bizantină  şi  psaltică  trezeşte  astăzi  un 
viu  interes,  fiind  considerată  ca  parte  din  patrimoniul  cultural  -universal. 

Prin  muzica  bizantină  se  înţelege  arta  muzicală  care  s-a  practicat 
şi  dezvoltat  în  timpul  şi  în  cuprinsul  imperiului  bizantin.  Actuala  mu¬ 
zică  psaltică  este  rezultatul  dezvoltării  vechii  arte  muzicale  bizantine, 
reprezentând  o  ultimă  etapă  în  evoluţia  acesteia. 

Studierea  muzicii  bizantine  este  necesară  pentru  a  se  putea  deter¬ 
mina  contribuţia  originală  a  poporului  român  la  dezvoltarea  muzicii  psal- 
tice  şi  pentru  a  delimita  influenţa  greacă  asupra  culturii  noastre. 

De  asemenea,  se  poate  stabili  raportul  dintre  această  muzică  şi  cea 
populară  precum  şi  la  o  mai  bună  cunoaştere  a  sistemului  modal  şi  tonal 
al  folclorului  românesc  care  a  servit  ca  sursă  de  inspiraţie  compozitorilor 
din  secolul  trecut. 


38  Idem,  1899,  III,  514  a /1 8579,  protopopiatul  Sălişte. 

39  Niicolae  Boosan,  Ioan  Lumperdeain  şi  Ioan  Aurel  Pop,  „Etnie  şi  confesiune 
in  Transilvania.  Secolele  XIII— XIX",  Fundaţia  ,,Cele  trei  Coşuri",  Oradea,  1994, 

p.  188.  -  •  ••• 

Practicarea  muzicii  bizantine  şi  psaltice  pe  teritoriul  României,  timp 
de  mai  multe  secole,  explică  existenţa  celor  peste  1500  de  manuscrise 
muzicale  redactate  în  notaţie  cucuzeliană  hrisantică  ce  se  găsesc  în  dife¬ 
rite  biblioteci  şi  muzee  din  ţară  sau  străinătate. 

Aceste  manuscrise  reprezintă  pentru  noi  o  adevărată  avuţie  naţio¬ 
nală,  ele  atestând  pe  teritoriul  României  forme  de  cultură  şi  artă  care 
s-au  manifestat  sub  cele  mai  diverse  aspecte.1 * 

Un  manuscris  de  acest  gen  se  află  şi  în  colecţia  bibliotecii  Academiei 
de  Muzică  „Gh.  Dima“  din  Cluj-Napoca,  înregistrat  la  cota  I  a  177  —  fond 
documentar.  Este  legat  împreună  cu  ,,PRIVEGHIERUL“  tipărit  de  Anton 
Pann  în  1848  la  Bucureşti  şi  a  fost  donat  în  1941  (aşa  cum  reiese  dintr-o 
însemnare  de  pe  prima  pagină),  „ACADEMIEI  DE  MUZICA*4  şi  Artă 
Dramatică  Cluj -Timişoara  în  amintirea  prof.  Cristea  A.  Dima,  Martie 
1941“.  Este  cert  faptul  că  „PRIVIGHIERUL“  care  conţine  şi  manuscrisul 
i-a  aparţinut  şi  nu  este  singura  carte  donată  în  amintirea  lui.  în  biblio¬ 
tecă  se  mai  găsesc  „ANASTASIMATARUL“  de  Ştefanache  Popescu, 
,,TEORETICONUL“  de  Macarie,  „Principii  de  muzică  bisericească  orien- 
tală“  de  I.  Popescu  Pasărea,  toate  de  o  valoare  deosebită. 

Manuscrisul  nu  are  titlu,  dar  se  poate  deduce  din  cuprins  că  este 
un  antologhion  de  mici  dimensiuni  cuprinzând  mai  multe  cântări  de  la 
diferite  servicii  religioase. 

a.  Aspectul  fizic  al  manuscrisului. 

Folosit  relativ  puţin,  manuscrisul  se  păstrează  în  condiţii  bune.  Car¬ 
tea  este  legată  în  scoarţe  de  carton  îmbrăcate  în  piele  de  culoare  brun- 
înehis. 

Coperţile  au  dimensiunea  de  24x19  cm  şi  sunt  ornamentate  cu  mo¬ 
tive  florale  aurite  dispuse  în  două  chenare.  Cotorul  are  lăţimea  de  4,5  cm 
şi  este  încrustat  cu  patru  perechi  de  ornamente  de  asemenea  aurite.  Pe 
verso-ul  copertei  se  află  două  însemnări  care  nu  au  nici  o  legătură  cu 
manuscrisul  sau  Privighierul.  Ambele  sunt  scrise  cu  cerneală  neagră 
cu  litere  chirilice  şi  cifre  arabe.  Prima,  datată  1861  august  21,  este  „o  în- 
trebare“  (intitulată  chiar  aşa)  a  celui  ce  a  trecut  prin  grele  încercări  şi 
încredinţează  memoriei  hârtiei  temerile  sale  formulate  astfel:  „c$ă  fie 
mâna  ta  peste  bărbatul  dreptei  tale,  şi  peste  fiul  omenesc  pre  carele  l-ai 
întărit“.  Cea  de  a  doua,  a  cărei  cerneală  este  mai  decolorată,  păstrează 
pentru  posteritate  un  eveniment  al  epocii:  „Să  se  ştie  că  la  leat  1802 
au  fost  cutremur  mare  şi  au  căzut  Colţea“,  conţinând  cu  câteva  cuvinte 
despre  leafa  achitată  lucrătorilor.  însemnarea  este  datată  1869  octom¬ 
brie  20. 

Pe  prima  filă  a  manuscrisului  se  află  de  asemenea  o  însemnare  cu  li¬ 
tere  latine,  cu  cerneală  neagră  decolorată.  Este  vorba  despre  o  ciornă 
pentru  o  foaie  de  zestre  incompletă  şi  cu  caligrafie  nesigură.  Verso-ul 
foii  întâia  păstrează  urme  de  ştersături  în  partea  de  jos,  iar  pe  fila  2  se 
vede  o  încercare  de  semnătură  cu  creionul  a  unui  oarecare  Popescu.  Pe 
ultima  filă  a  manuscrisului  se  află  semnătura  lui  C.A.  Dima. 


1  Sebastian  Barbu  Bucur,  Cultura  muzicală  do  tradiţie  bizantină  pe  terito¬ 

riul  României ,  Bucureşti,  Edit.  muzicală,  1989,  p.  14 — 15. 

Manuscrisul  este  alcătuit  din  34  de  file  care  au  fost  numerotate  cu 
creionul  în  colţul  din  dreapta  sus,  într-o  cercetare  anterioară.  Răsfoind 
paginile  constatăm  că  din  fila  27  au  rămas  câteva  urme  la  cotor.  Consi¬ 
derăm  că  această  filă  a  lipsit  şi  în  momentul  legării,  pentru  că  nu  există 
urme  ale  ruperii  ei,  şi  numai  după  primul  fascicol  este  pusă  la  cotor  o 
fâşie  îngustă  de  carton  subţire  pentru  susţinerea  foilor.  în  plus,  prima 
filă  îşi  trădează  locul  pe  care  l-a  ocupat  de  la  început  în  manuscris  fiind 
vizibile  pe  ea  amprentele  celor  care  au  răsfoit  acest  manuscris.  Am  notat, 
prin  urmare,  această  filă  cu  1.  Abia  pe  verso  al  acestei  foi  este  scrisă 
prima  cântare,  fără  titlu,  doar  cu  indicaţia  glasului  (modului).  De  aceea 
considerăm  că  foile  manuscrisului  au  fost  legate  împreună,  cu  tipăritura 
Înainte  de  a  fi  fost  scris.  Pledează  pentru  această  afirmaţie  şi  foaia  ruptă 
de  la  sfârşitul  manuscrisului,  fiind  considerată  inutilă  (ultima  cântare 
se  încheie  pe  verso-ul  filei  34,  la  jumătatea  paginii). 

Oglinda  paginii  variază  în  limitele  a  13x18  cm  cu  10 — 11  rânduri 
pe  pagină  iar  pentru  ultimele  24  de  file  fiind  de  14  x  19  cm  cu  12  rânduri 
pe  pagină.  Faptul  că  numărul  semnelor  pe  un  rând  creşte  de  la  12 — 13, 
la  16 — 17  (uneori  18)  în  această  parte  a  manuscrisului,  vine  să  susţină 
presupunerile  noastre,  copistul  având  la  dispoziţie  un  număr  limitat  de 
foi,  legate  împreună  cu  cartea,  economia  aceasta  dictând  modificările 
•oglindei  paginii. 

Pe  mai  multe  pagini  sunt  înghesuite  între  rânduri  neumele  care 
încheie  fraza  muzicală  pentru  ca  debutul  următoarei  să  coincidă  cu  în¬ 
ceputul  rândului  sau  al  paginii  ce  o  succede. 

în  cuprinsul  manuscrisului  apar  asemenea  situaţii  şi  în  cazul  prezen¬ 
ţei  unor  variante  ale  segmentului  melodic  respectiv. 

Pe  fila  23  apar  două  încercări  de  scriere  de  către  un  rând  şi  jumă¬ 
tate,  fiind  scrise  la  mijlocul  paginii  fără  text  literar.  De  la  fila  24  este 
schimbată  hârtia,  calitatea  acesteia  fiind  inferioară  celei  din  prima  parte. 
Urme  ale  semnelor  scrise  mai  apăsat  cu  roşu  se  văd  pe  verso,  iar  ştersă¬ 
turile  au  lăsat  găuri  în  pagină.  Foile  sunt  înnegrite  de  fum,  cu  urme  ale 
picurilor  de  ceară,  partea  finală  a  manuscrisului  fiind,  se  pare,  frecvent 
folosită  în  cadrul  serviciului  religios. 

Toate  paginile  au  fost  redactate  de  aceeaşi  mână,  textul  muzical  în 
notaţie  hrisantică,  iar  cel  literar  în  limba  română,  cu  caractere  chirilice, 
între  care  apar  şi  câteva  litere  latine.  îndeosebi  litera  ,,D“  apare  în  re¬ 
petate  rânduri  cu  caracter  latin  şi  o  caligrafie  caracteristică. 

Ortografia  psaltică  este  cea  pe  care  o  cunoaştem  de  la  Macarie  şi 
Anton  Pann.  Cu  cerneală  neagră  sunt  scrise  semnele  vocalice,  consonan¬ 
tele  (cu  excepţia  eteronului),  clasma,  apli  şi  textul  literar;  titlurile,  iniţia¬ 
lele  frazelor  literare,  mărturiile  de  cadenţă,  ftoralele,  gorgonul  şi  multi¬ 
plii  săi  sunt  scrise  cu  cerneală  roşie. 

b.  Datarea,  localizarea,  copistul  manscrisului. 

In  ceea  ce  priveşte  timpul  când  a  fost  redactat  manuscrisul,  ne-am 
oprit  la  deceniul  cinci  al  secolului  al  XlX-lea.  La  această  perioadă  ne 

trimite  în  primul  rând  calitatea  hârtiei.  Un  alt  argument  îl  constituie 
textul  în  limba  română  care  s-a  impus  tot  mai  mult  în  cântarea  psaltică 
spre  mijlocul  secolului  al  XlX-lea,  începutul  acestui  veac  fiind  dominat 
de  cântarea  în  limba  greacă.  Amestecul  de  caractere  latine  şi  chirilice, 
propriu  unei  etape  de  tranziţie  spre  scrierea  latină,  conduce  spre  aceeaşi 
perioadă  de  timp.  Textul  muzical  în  notaţie  hrisantică  constituie  un  argu¬ 
ment  important.  Din  titlul  celei  de  a  treia  cântări  (,, Slava  la  polieleul 
glasului  5,  facerea  răposatului  Dionisache  Fotino“)  aflăm  că  în  momentul 
redactării  manuscrisului,  profesorul  lui  Anton  Pann  nu  mai  era  în  viaţă 
iar  deceniul  cinci  se  impune  din  nou  ca  şi  perioadă  de  redactare  a  manu¬ 
scrisului. 

Considerăm  că  autorul  acestor  pagini  a  fost  format  la  Bucureşti  în 
şcoala  lui  Dionisie  Fotino  sau  a  lui  Anton  Pann,  deoarece  cântările  pri¬ 
mului  au  circulat  numai  în  Ţara  Românească,  îndeosebi  printre  disci¬ 
polii  săi.  Analiza  în  detaliu  a  conţinutului  muzical  al  cântărilor  la  care 
nu  a  fost  indicat  autorul  ar  putea  furniza  informaţii  suplimentare,  în 
ipoteza  că  acestea  aparţin  autorului  manuscrisului. 

c.  Conţinutul  liturgic. 

Manuscrisul  conţine  cântări  de  la  Slujba  Utreniei,  Slujba  învierii, 
un  polihroniu  şi  câteva  tropare  care  se  cântă  în  Săptămâna  Patimilor. 

în  ordine,  cântările  cuprinse  în  acest  manuscris  sunt: 

—  folio  1  —  fără  titlu,  glas  5  (Hristos  a  înviat); 

—  folio  2  —  Polieleu,  glas  5,  facerea  lui  Kir  Peloponeziu; 

—  folio  10  —  Slavă  la  polieleul  glasului  5,  facere  a  răposatului  Dio¬ 
nisache  Fotino; 

—  folio  15  —  fără  titlu,  glas  asemenea  (Şi  acum  şi  pururea); 

—  folio  18  —  Toată  suflarea,  facere  a  răposatului  fericit  întru  po¬ 
menire  a  dascălului  Mihalache  Protopsaltul,  glas  4; 

—  folio  24  —  La  stareţ  şi  arhimandrit,  glas  8  (polihroniu); 

—  folio  25  —  La  sfânta  şi  luminata  zi  a  învierii,  glas  1,  (Catavasiile 
Paştilor); 

—  folio  29  —  La  acatist  (Dumnezeu  este  Domnul)  glas  8; 

—  folio  31  —  în  sfânta  şi  marea  luni,  marţi  şi  miercuri.  (Iată  mi¬ 
rele  vine,  Când  sfinţii  Ucenici),  glas  8; 

—  folio  34  —  fără  titlu  (Hristos  a  înviat)  glas  5. 

d)  Semiografia  şi  textul  literar. 

Manuscrisul  este  redactat  in  notaţie  hristantică.  Mărturiile  existente 
în  număr  mare  exercită  funcţia  reperului  de  control  pe  parcursul  cântă¬ 
rilor  desemnând  anumite  sunete,  cu  rol  de  cadenţe  interioare  şi  înlesnind 
astfel  posibilitatea  transcrierii  acestora. 

Ehurile  sunt  indicate  de  cifre.  Ftoralele  glasurilor  2  şi  6  precum 
şi  ftoraua  hisar,  colorează  în  sensul  cromatizării  —  unele  fragmente, 
facilitând  migrarea  formulelor  melodice  dintr-un  eh  într-altul. 

De  asemenea,  apar  şi  ftorale  care,  fie  că  readuc  atmosfera  glasului 
iniţial,  fie  că  apar  pe  semne  vocale  improprii  aducând  astfel  o  modu¬ 
laţie. 

Sub  neumele  muzicale  textul  scris  este  în  limba  română  cu  grafiere 
chirilică.  Prin  comparaţia  textelor  aflate  în  manuscris,  cu  cele  din  Octo- 
ihul  mic  (Sibiu  1970),  rezultă  că  limba  folosită  este  o  limbă  română 
clară,  având  aceeaşi  topică  cu  limba  română  literară.  Am  procedat  doar 
la  înlocuirea  cuvintelor  arhaice  ieşite  din  uz,  cu  cuvintele  corespunză¬ 
toare. 

Analiza  melodico-ritmică  a  cântărilor  cuprinse  în  manuscris  ne  re¬ 
levă  caracteristici  ale  repertoriului  muzical  impus  de  refoma  chrisantică. 
Se  observă  cu  uşurinţă  o  predilecţie  a  autorului  manuscrisului  pentru 
utilizarea  glasului  5  şi  8  în  spaţiul  cărora  inflexiunile  şi  modulaţiile  cro¬ 
matice  sunt  numeroase.  Apariţia  tereremurilor  ne  apare  ca  o  reminiscenţă 
a  muzicii  psaltice  din  secolul  al  XVIII-lea,  căci  cu  cât  ne  apropiem  de 
sfârşitul  secolului  al  XlX-lea  aceste  forme  de  amplificare  a  discursului 
muzical  sunt  tot  mai  puţin  uzitate. 

r  Preparator  drd.  Sorin  Dobre 

-  • ,  .  * .  -  ♦  * 

.  r>'-.  \  ■  •;  :y: 

•  •  î  :  s  ■'■■ii?!  j  .  •  '  v 


RAZVAN  novacovschi, 

Părintele  Bartolome  de  Las  Casas,  misionar  în  Lumea  Nouă 

INTRODUCERE 

•  ,  » 

La  12  octombrie  1492,  El  Almirante  Don  Cristobal  Colon  descoperea 
ceea  ce  a  fost  socotit  la  început  un  nou  drum  spre  Indii,  şi  ce  avea  să  se 
dovedească  în  curând  un  continent  cu  totul  nou,  de  o  bogăţie  cu  totul 
ieşită  din  comun  şi  locuit  de  numeroase  populaţii  băştinaşe.  începea, 
o  dată  cu  aceasta,  marea  epopee  a  Conquistei.  Prin  Bula  „Inter  coe- 
tera“  (4  mai  1493)  a  papei  Alexandru  al  Vl-lea  şi  prin  Tratatul  de  la 
Tordecillas  (1494),  Spania  devenea  stăpână  pe  toate  teritoriile  nou  des¬ 
coperite  în  occident  de  meridianul  aflat  la  370  de  leghe  vest  de  Insulele 
Capului  Verde.  Cucerirea,  colonizarea  şi  exploatarea  acestor  uriaşe  teri¬ 
torii  nu  s-a  lăsat  aşteptată.  De-a  lungul  întregului  secol  al  XVI-lea,  va¬ 
luri  de  conquistadori  se  vor  revărsa  spre  continentul  american.  Con¬ 
tactul  cu  populaţia  locală,  intrarea  brutală  în  contact  a  două  civilizaţii 
cu  totul  diferite,  exploatarea  nemiloasă  vor  duce  in  curând  la  rezultate 
nefaste.  în  decurs  de  câteva  decenii  populaţia  autohtonă  a  insulei  La 
Espanola  (Haiti  şi  Rep.  Dominicană  de  astăzi)  este  distrusă  in  totalitate. 
Lucruri  asemănătoare  se  petrec  şi  în  celelalte  insule  antiliene,  precum 
şi  pe  continent  (Tierra  Firme). 

Nu  întârzie  să  se  facă  auzite  primele  proteste.  Ele  vin,  în  covârşi¬ 
toarea  lor  majoritate,  din  rândul  slujitorilor  Bisericii.  Timp  de  o  ju¬ 
mătate  de  veac,  o  intensă  dispută  se  duce,  la  curtea  spaniolă,  intre  re¬ 
prezentanţii  coloniştilor  şi  apărătorii  populaţiilor  indigene.  Iar  cel  mai 
de  seamă  reprezentant  al  acestora  din  urmă  avea  să  fie  colonistul,  preo- 

tul,  călugărul  şi  apoi  episcopul  Bartolome  de  las  Casas.  Personalita¬ 
te  excepţională  din  toate  punctele  de  vedere,  Bartolome  de  las  Casas 
rămâne  una  dintre  cele  mai  controversate  figuri  ale  secolului  al  XVI-lea 
spaniol.  Susţinătorii  şi  adversarii  săi  i-au  hiperbolizat  ori  negat  în  tota¬ 
litate  calităţile,  opera,  meritele.  Un  lucru  rămâne  însă  cert:  istoria  pri¬ 
melor  trei  sferturi  de  veac  de  prezenţă  spaniolă  în  America  nu  poate 
fi  scrisă  omiţând  existenţa  şi  activitatea  sa. 

Capitolul  I:  VIAŢA 

1.  1474—1514.  LAS  CASAS,  ENCOMENDERO.1 

Bartolome  de  las  Casas  s^a  născut  la  Sevilla,  în  anul  1474.2  Nu  se 
cunoaşte  aproape  nimic  despre  primii  ani  ai  vieţii  lui.  Originea  fami¬ 
liei  sale  este  controversată.  Izvoarele  şi  cercetătorii  mai  vechi  afirmă 
descendenţa  sa  nobilă,  din  familia  Casaus,  de  origine  franceză,  stabilită 
la  Sevilla  odată  cu  cucerirea  oraşului  de  regele  Ferdinand  al  III-lea, 
la  mijlocul  secolului  al  XIII-lea.3  Ideea  este  întărită  de  însuşi  Las 
Casas,  care  semnează  o  bună  parte  din  operele  sale  ,, Bartolome  de  las 
Casas  o  Casaus“.  Cercetările  din  a  doua  jumătate  a  secolului  nostru,  în¬ 
deosebi  monumentalele  lucrări  ale  lui  Isacio  Perez  Fernandez,4  infirmă 
însă  această  teză,  stabilind  condiţia  modestă  (din  clasa  medie)  a  fami¬ 
liei  Las  Casas.5 


1  ENCOMENDERO,  ENCOMIENDA  =  termeni  ce  definesc  una  din  instituţiile 
de  bază  .ale  sistemului  colonial  spaniol  în  America.  în  limba  spaniolă,  ENCOMEN- 
DAR  =  a  încredinţa.  ENCOMIENDA  era  acea  formă  de  exploatare  a  bogăţiilor 
prin  care  unui  conquistador  spaniol  (ENCOMENDERO)  i  se  încredinţa  spre  fo¬ 
losire  (fără  a  devenii  proprietar)  o  suprafaţă  de  pământ  împreună  cu  un  număr 
de  localnici,  care  trăiau  pe  acel  pământ,  de  obicei  ca  răsplată  pentru  participarea 
la  cucerirea  unui  nou  teritoriu,  ori  pentru  servicii  aduse  Coroanei.  Encomienda 
(alături  de  folosirea  sclavilor)  reprezenta  principala  sursă  de  proprietate  a  spanio¬ 
lilor  americani.  în  schimbul  ei,  ENCOMENDERO  se  obliga  să  participe  la  venitu¬ 
rile  Coroanei  cu  un  tribut  (colectat  de  la  indienii  encomendaţi)  şi  să  se  ocupe  de 
catehizarea  acestora.  Aceşti  termeni  fiind  consacraţi  in  literatura  de  specialitate, 
vor  fi  folosiţi  în  continuare,  pe  parcursul  lucrării,  fără  traducere. 

2  Toţi  autorii  consultaţi  sunt  de  acord  cu  această  dată,  cu  excepţia  lui  PE- 
DRO  BORGES.  Quien  era  Bartolomâ  de  las  Casas?,  Ediciones  Rialp,  Madrid,  1990, 
pag.  21  (citat  în  continuare,  BORGES,  1),  care,  bazându-se  pe  „cercetări  mai  noi" 
pe  care  însă  nu  le  numeşte,  afirmă  naşterea  lui  Las  Casas  în  1484. 

3  Susţin  originea  nobilă,  HANS  MAGNUS  ENZENSBERGER,  Las  Casas  y 
Trujillo ,  Cuadernos  de  la  Revista  Casa  de  las  Americas  (8),  La  Habana,  1969,  (citat 
în  continuare  ENZENSBERGER,  2),  p.  25,  D.  ANTONIO  MARIA  FABIE,  El  P.  Fr. 
Bartolomâ  de  las  Casas,  Madrid,  1892  (citat  în  continuare  FABIE,  3),  p.  6,  şi  FER- 
NANDO  ORTIZ,  Prologo,  la  LEWIS  HANKE,  Bartolomâ  de  las  Casas,  Pensador 
politico f  historiadorf  antropologo,  La  Habana,  1949,  (citaţi  în  continuare  ORTIZ,  9 
şi  respectiv  HANKE,  7),  p.  IX. 

4  Uriaşa  muncă  de  cercetare  biografică  şi  bibliografică  a  părintelui  Isacio 
Perez  Fernandez  care  face  din  el  cel  mai  important  biograf  lascasian,  a  fost  con¬ 
cretizată  în  două  lucrări  monumentale:  Cronologia  documentada  de  los  viajesş  estan- 
cias  y  actuaciones  de  Fray  Bartolomâ  de  las  Casas,  CEDOC,  Bayamon,  1984  (1024  p) 
şi  Inventario  documentado  de  los  escritos  de  Fr.  Bartolomâ  de  las  Casasf  CEDOC, 
Bayamon,  1981  (928  p.). 

5  Borges,  1,  p.  21 — 22. 

O  altă  problemă  controversată  şi  cu  consecinţe  în  disputa  dintre  par¬ 
tizanii  şi  adversarii  săi,  o  reprezintă  studiile  lui  Las  Cassas.  Biografiile 
mai  vechi  şi  unul  dintre  cei  mai  importanţi  cercetători  ai  părintelui,  Lewis 
Hanke,  susţin  că  Las  Casas  a  studiat  la  Salamanca,  cea  mai  importantă 
universitate  din  Spania  din  acel  timp,6  în  vreme  ce  studiile  mai  recente 
şi  adversarii  săi  se  îndoiesc  de  acest  lucru.7 

Descoperirea  Lumii  Noi  are  de  la  început  o  influenţă  covârşitoare 
în  viaţa  lui.  El  însuşi  descrie,  în  „Historia  de  las  Indias“,  impresia  lăsată 
asupra  sa  de  întoarcerea  lui  Columb  din  prima  sa  călătorie  (Sevilla, 
martie  1493). 8  Mai  mult,  tatăl  său,  împreună  cu  un  unchi,  fac  parte  din 
echipajul  celei  de-a  doua  călătorii  a  descoperitorului  Americii.  Plecat 
în  1493,  Pedro  de  las  Casas  va  reveni  în  Spania  abia  în  1499,  aducând  cu 
sine  un  sclav  indian,  recompensă  din  partea  lui  Columb  pentru  fiecare 
din  cei  300  de  spanioli  ce  se  întorceau  împreună  cu  el,9  iar  în  1500  va 
traversa  din  nou  Atlanticul  către  noile  colonii. 

Bartolome  de  las  Casas  se  îmbarcă  el  însuşi  spre  America  la  13  fe¬ 
bruarie  1502,  sosind  la  15  aprilie  în  insula  La  Espanola.  Deşi  unii  dintre 
biografii  săi  au  căutat  motive  mai  plăcute,  cum  ar  fi  cele  religioase,  este 
mult  mai  probabil  ca  resortul  ce  îl  împinsese  peste  ocean  să  fi  fost  ace¬ 
laşi  cu  al  celorlalţi  2500  de  pasageri  ai  vaselor  ce  părăsiseră  Sevilla  în 
acea  zi:  dorinţa  din  înavuţire,  de  a  profita  de  pe  urma  El  Dorado-ului 
descoperit  dincolo  de  Atlantic.  Lucrează  în  minele  de  aur  de  pe  râurile 
Haina  şi  Cibao,  la  început  el  însuşi,  apoi  prin  intermediul  indienilor  „re¬ 
partizaţi'1  lui  de  guvernatorul  insulei,  Nicolăs  de  Ovando.  Participă,  în¬ 
tre  1503 — 1505,  la  trei  campanii  războinice  în  diferitele  părţi  ale  insulei, 
în  urma  cărora  primeşte  un  număr  de  indieni  şi  o  suprafaţă  de  pământ 
pe  râul  Janique,  ocupându-se  în  continuare  cu  exploatarea  acestora.10  în 
1506 — 1507  revine  la  Sevilla,  apoi  călătoreşte  la  Roma,  unde  este  hiro¬ 
tonit  preot.11  Revine  la  Espanola,  continuând  să  se  ocupe  de  proprieta- 


6  Enzensberger,  2,  p.  25;  Fabiă,  3,  p.  6;  Ortiz,  9,  p.  IX  şi  Hanke,  7,  p.  22. 

7  Borges,  1,  p.  23  —  datorită  vârstei  —  ar  fi  avut  abia  18  ani  în  momentul 
plecării  în  America.  RAMON  MENENDEZ  PIDAL,  El  Padre  las  Casas f  su  doble  per- 
sonalidad  (PIDAL,  10)  face  din  acest  lucru  unul  din  pilonii  lucrării  saile,  în  încer¬ 
carea  de-a  demonstra  lipsa  oricărei  valori  a  operei  şi  doctrinei  lasoasiene  —  a  unui 
pensoniaj  lipsit  de  „înaltele  studii*'  necesare;  EDMUNDO  O’GORMAN,  Cuatro 
historiadores  de  Indias,  siglo  XVI  (O’GORMAN,  8),  p.  124. 

8  Historia  de  las  Indias,  I,  78,  la  Borges,  1,  p.  22. 

9  Borges  1,  p.  22. 

10  Despre  perioada  1502 — 1506  ,  la  Borges,  1,  p.  23 — 39;  Hanke,  7,  ip.  22;  LEWIS 
HANKE,  Bartolomâ  de  las  Casas,  historian.  An  Essay  in  Spanish  Histonography, 
Univers tty  of  Florida  Press,  Gainesvîlle,  1952,  (HANKE,  6),  p.  2;  Enzensberger,  2, 
p.  26. 

11  Teoria  călătoriei  şi  hirotoniei  Ia  Roma  este  de  dată  recentă,  dar  s-a  impus 
în  urma  cercetărilor  riguroase  ale  P.  Isacdo  Perez.  De  -altfel,  Las  Casas  însuşi  afir¬ 
mă  prezenţa  sa  la  Roma  în  1507  (Apologetica  Historia,  cap.  164,  la  O’Gomiam,  8, 
p.  125).  Autorii  mai  vechi  sunt  împărţiţi  privind  data  hirotoniei:  Fabie,  3,  p.  67  afirmă 
că  Las  Casas  era  hirotonit  irucă  din  La  Espanola,  în  timp  ce  Ortiz,  9,  p.  X,  consi¬ 
deră  1510  anul  hirotoniei.  Cercetările  mai  nod  acreditează  ideea  că  el  primise  hird- 
tesia  în  treptele  inferioare  încă  înainte  de  plecarea  în  America  (1502)  —  Borges, 
1,  p.  40,  bazat  pe  Isacio  Perez  Femandez. 

tea  sa,  ca  şi  până  atunci.  între  1512 — 1514,  participă  la  cucerirea  Cubei, 
la  iniţiativa  prietenului  său  Diego  Velasquez,  după  ce  anterior  vinde  te¬ 
renul  din  Janique.  Primeşte  în  schimb  o  nouă  proprietate,  considerabil 
mai  mare  ,, pentru  meritele  sale  în  activitatea  de  capelan  al  acelei  con- 
quiste“.12 

Rămâne  o  subliniere  comună  a  adversarilor  săi,  ca  şi  a  principa¬ 
lilor  exegeţi  neutri  sau  favorabili  lui,  că  în  toată  această  perioadă,  Las 
Casas  se  comportă  exact  ca  cei  pe  care  îi  va  condamna,  şi  împotriva  că¬ 
rora  va  lupta  de-a  lungul  restului  vieţii  sale:  beneficiind  din  plin  de  pă¬ 
mânturile  şi  munca  indienilor,  fără  nici  o  preocupare  pentru  asigurarea 
unor  condiţii  bune  de  viaţă  pentru  aceştia,  ori  pentru  catehizarea  lor. 
Nici  din  acest  ultim  punct  de  vedere,  hirotonia  sa  ca  preot  nu  schimbă 
nimic.  Ea  răspunde  mai  degrabă  unor  intenţii  materiale,13  foarte  comune 
clerului  spaniol  din  acea  vreme.  Pedro  Borges  subliniază  acest  lucru:  ,,E1 
însuşi  [Las  Casas]  va  spune  într-un  moment  ulterior  că  reprezentanţii 
clerului  din  aceşti  primi  ani  ai  secolului  al  XVI-lea  nu  călătoreau  spre 
America  animaţi  de  dorinţa  de  a  mântui  suflete,  ci  de  năzuinţa  de  a  aduna 
bogăţii  în  acelaşi  fel  cu  laicii,  şi  chiar  cu  scopuri  mai  rele  decât  ale 
acestora".14 

Las  Casas  însuşi  nu  neagă  acest  comportament.  în  „Istoria  Indiilor", 
cu  referire  la  anul  1511,  el  împarte  pe  encomenderos,  stăpânii  de  indieni, 
în  trei  categorii:  „foarte  cruzi",  „mai  puţin  cruzi"  şi  „relativ  sensibili”  la 
suferinţele  celor  supuşi  lor,  socotindu-se  pe  sine  în  ultima  categorie.15 

Rămâne  de  semnalat  de  asemenea  şi  valoarea  experienţei  proprii  do¬ 
bândită  în  aceşti  ani.  în  perioada  următoare,  Las  Casas  va  putea  vorbi 
pe  baza  propriei  experienţe,  atacând  sistemul  colonial  apărut  de  facto  în 
Indii  din  interior,  ca  unul  care  a  fost,  o  bună  bucată  de  vreme,  parte 
a  lui. 

2.  CONVERTIREA,  1514. 

Exterminarea  la  care  populaţia  indigenă  era  supusă  în  primele  de¬ 
cenii  ale  secolului  al  XVI-lea  şi  ale  prezenţei  spaniole  în  America  Centrală 
depăşea  orice  închipuire.  In  cele  două  lucrări  principale  ale  sale  pe  a- 
oeastă  temă  („Istoria  Indiilor"  şi  „Scurtă  relatare  asupra  distrugerii  In- 
diilor"),  Las  Casas  va  umple  sute  de  pagini  cu  relatarea  cruzimilor,  cri¬ 
melor,  uciderilor  prin  muncă  forţată,  foamete  şi  epidemii  săvârşite  de  co¬ 
lonişti.  Descrierile  sale,  acceptate  —  pentru  această  perioadă  de  început  — 
chiar  şi  de  unii  adversari  ai  săi,  sunt  confirmate  şi  de  alte  mărturii.  Că¬ 
lugărul  misionar  Toribio  de  Benavente,  cunoscut  sub  numele  de  Moto- 
linia  (=  cel  sărac,  în  limba  mexicană)  descrie  cauzele  sărăciei  accen¬ 
tuate  şi  a  diminuării  continue  a  populaţiei  indigene,  asemuindu-le  cu 
cele  10  plăgi  biblice:  războaiele  de  cucerire,  încheiate  cu  nenumărate 


12  Hist.  Ind.,  III,  32,  la  Borges,  1,  p.  49. 

13  Dorinţă  de  promovare  politică,  după  opinia  lui  Juan  Perez  de  Tudela.  Bor¬ 
ges,  1,  p.  42. 

14  Borges,  1,  p.  24,  citează  Hist.  Ind.  III,  14. 

15  Hist.  Ind.  II,  40,  şi  III,  3,  32,  79,  la  Borges,  1,  p.  31. 

victime;  tributul  excesiv  cerut  de  spanioli;  torturile  şi  închisoarea  folo¬ 
sită  pentru  divulgarea  locurilor  unde  se  află  ascuns  aur;  muncile  for¬ 
ţate  ori  sclavia,  de  multe  ori  abuzivă.  Una  din  cauzele  cele  mai  impor¬ 
tante  era  însă  munca  în  minele  de  aur.  Motolinia,  în  deplină  concordanţă 
cu  Las  Casas,  vorbeşte  de  puzderia  de  cadavre  ce  înţesau  împrejurimile 
şi  drumurile  de  acces  spre  aceste  mine  —  victime  ale  foamei  şi  exte¬ 
nuării  fizice.16 

Reglementarea  juridică  a  problemelor  americane  se  afla  şi  ea  în 
domeniul  începuturilor  şi  al  abuzurilor.  Bula  Inter  coetera  a  papei  Ale¬ 
xandru  al  Vl-lea  impunea  ca  singură  obligaţie  Regilor  Castiliei  predicarea 
Evangheliei  şi  aducerea  păgânilor  la  Hristos.  în  testamentul  său  (1504) 
regina  Isabela  declara  că  singura  ei  intenţie,  în  momentul  solicitării  Bu¬ 
lei,  era  răspândirea  credinţei. 

însă  necesităţile  exploatării  şi  progresului  coloniilor  aveau  să  ducă 
foarte  curând  la  o  folosire  dură  şi  sângeroasă  a  indigenilor  în  folosul  cuce¬ 
ritorilor.  Coroana,  aflată,  în  teorie,  în  continuare  în  urmărirea  scopului  ei 
principal,  creşterea  spirituală  a  indienilor,  va  reacţiona.  în  1494,  Isabela  or¬ 
donă  eliberarea  unor  indieni  făcuţi  sclavi  de  Columb,  declarându-i  vasali  li¬ 
beri  ai  Coroanei;  în  instrucţiunile  către  guvernatorul  Nicolas  de  Ovando, 
în  1502,  insistă  asupra  libertăţii  acestora  şi  necesităţii  protejării  lor;  în 
1503,  Ovando  primeşte  puteri  spre  a-i  obliga  să  lucreze  în  libertate  şi 
contra  unei  plăţi  corecte.  Este  începutul  sistemului  de  ENCOMIENDE, 
legalizat  de  Ferdinand  Catolicul  în  1509:  un  număr  de  indigeni,  împreună 
cu  pământul  pe  care  locuiau,  era  încredinţaţi  unui  colon,  care  se  obliga 
să-i  protejeze  şi  să  le  procure  un  preot  care  să-i  instruiască  şi  să  le  ad¬ 
ministreze  sacramentele.17 

Discrepanţa  între  teorie  şi  practică  iese  lesne  în  evidenţă.  Ea  se  ac¬ 
centuează  după  moartea  reginei  (1504)  şi  va  constitui  o  trăsătură  deter¬ 
minantă  pentru  întreaga  perioadă,  până  la  stabilirea  definitivă  a  bazelor 
imperiului  colonial  şi  a  imperialismului  modern,  în  deceniul  al  7-lea  al 
secolului  al  XVI-lea,  sub  domnia  lui  Filip  al  II-lea.18  încălcarea  ori  nepu- 
nerea  în  practică  a  unei  hotărâri  regale  este  atât  de  obişnuită,  încât  Las 
Casas  însuşi  nu  simte  nici  o  nelinişte  ori  mustrare  de  conştiinţă  aflân- 
du-se  vreme  de  5  ani  în  contradicţie  cu  Instrucţiunile  din  3  mai  1509, 
date  de  Ferdinand  Catolicul  lui  Diego  Colon,  şi  în  care  se  stabilea  ca  fie¬ 
care  grupare  de  populaţie  să  aibă  un  cleric  ce  să  catehizeze  pe  indieni,  şi 
că  acelor  clerici  le  este  interzis  să  deţină  indieni  encomendaţi.19 

Acesta  este  contextul  în  care,  la  21  decembrie  1511,  la  Santo  Do- 
mingo,  Fray  Antonio  de  Montesinos,  călugăr  dominican,  rosteşte  prima 


16  Motolinia,  Historia  de  los  Indios,  I,  1  şi  alte  locuri,  la  Pidal,  10,  p.  254 — 

255. 

17  Despre  începuturile  legislaţiei  şi  a*l  conflictului  de  interese,  Pidal,  10, 
p.  2—3  şi  LEWIS  HANKE,  Las  teorias  politicos  de  Bartolomâ  de  las  Casas ,  Buenos 
Aires,  1935  (HANKE,  5),  p.  9—10. 

18  Este,  cum  vom  vedea,  ideea  care  străbate  ca  un  fir  roşu  întreaga  lucrare 
a  lud  JUAN  FRIEDE,  Bartolomâ  de  las  Casas,  precursor  del  anticolonialismo,  Siglo 
ventiuno  editores,  Mexico,  1974  (FRIEDE,  4). 

19  Borges,  1,  p.  46. 

predică  în  care  condamnă  cu  duritate  abuzurile  şi  răul  tratament  apli¬ 
cat  indienilor.  Era  începutul  disputei  ce  va  umple  întreg  sec.  al  XVI-lea 
spaniol.  După  cum  notează  Lewis  Hanke,  Montesinos  , .fusese  atât  de  aproa¬ 
pe  de  a-i  convinge  pe  ascultătorii  săi  că  procedau  rău,  pe  cât  ar  fi  în  timpul 
nostru  un  student  la  teologie  care  ar  predica  la  un  colţ  de  stradă,  în 
Wall  Street,  pe  tema  biblică:  «Vinde  tot  ce  ai  şi  dă  săracilor,  şi  vei  avea 
comoară  în  împărăţia  Cerurilor»*4.20  în  biserică  fuseseră  însă  prezente, 
invitate  special,  toate  personalităţile  oraşului,  în  frunte  cu  guvernatorul 
Don  Diego  Colon,  fiul  descoperitorului  Americii.  în  controversa  iscată, 
Montesinos  este  susţinut  de  Pedro  de  Cordoba  şi  de  ceilalţi  călugări  fran¬ 
ciscani.  Disputa  va  lua  amploare,  ajungând  în  faţa  regelui  şi  a  unei  Junte 
de  teologi  şi  funcţionari  numită  de  acesta,  şi  va  avea  ca  rezultat  pro¬ 
mulgarea  cunoscutelor  Legi  de  la  Burgos  (27  dec.  1512),  primul  set  de  32 
de  hotărâri  ale  Coroanei,  în  bună  parte  favorabile  indienilor,  ce  urmăreau 
o  reglementare  globală  a  organizării  sociale  a  teritoriilor  de  peste  Ocean.21 

Am  insistat  asupra  acestui  episod,  pentru  că,  în  momentul  conver¬ 
tirii  lui,  Las  Casas  va  folosi  aceeaşi  modalitate  ca  Montesinos.  Vreme 
de  trei  ani,  nimic  nu  pare  să  se  schimbe  în  atitudinea  sa.  Curentul  de  opi¬ 
nie  creat  de  dominicani  continuă  insă  să  se  facă  simţit.  într-o  ocazie,  un 
părinte  dominican  îi  refuză  accesul  la  potir,  pentru  că  deţinea  sclavi  şi 
indieni  encomendaţi.22  Nu  mai  puţin  importantă  trebuie  să  fi  fost  influenţa 
prietenului  său  Pedro  de  Renteria,  singurul  encomendero  „milostiv  faţă  de 
indieni.4*23 

în  perioada  pascală  a  anului  1514,  Las  Casas  pregătea  o  predică 
pentru  duminica  Rusaliilor: 

„în  pregătirile  pentru  această  predică  am  început  să  meditez  asu¬ 
pra  unor  principii  ale  Sfintelor  Scripturi.  într-o  parte  a  cărţii24  ...  am 
întâlnit  locul  unde  spune:  săracul  nu  are  nimic  afară  de  pâine;  cine  i-o 
ia  este  un  asasin.  Cine  nu  dă  lucrătorului  plata  sa,  este  un  criminal  .  .  . 
Atunci  m-am  gândit  la  pedepsele  şi  sclavia  în  care  trăieşte  poporul  abo¬ 
rigen  aici ...  Şi  cu  cât  mai  mult  mă  gândeam,  cu  atât  mai  mult  căpătăm 


20  Hanke,  5,  p.  11. 

21  Legile  de  la  Burgos  pot  fi  caracterizate  ca  echilibrate.  Se  acceptă  instituţia 
encomiendei.  Libertatea  indienilor  este  compatibilă  cu  supunerea  lor  la  tribut,  insă 
sub  o  formă  reglementată  şi  supravegheată  de  reprezentanţii  statului.  Munca  indie¬ 
nilor  trebuia  exercitată  în  libertate  şi  pentru  o  plată  „rezonabilă44.  Hanke,  5,  p. 
10 — 14;  Pidal  10,  p.  6 — 7.  Ca  şi  toate  celelalte  hotărâri  favorabile  băştinaşilor, 
Legile  de  la  Burgos  nu  vor  fi  niciodată  puse  în  practică.  Să  mai  notăm  că  unicul 
izvor  referitor  la  predica  lui  Montesinos  şi  la  disputa  ce  i-a  urmat  este  „Historia 
de  las  Indias44  a  lui  Bartolomd  de  las  Casas. 

22  Hanke,  5,  p.  16;  Hanke,  7,  p.  22;  Pidal,  10,  p.  8  —  ultimul  citând  Hist.  Ind. 
III,  79. 

23  Borges,  1,  p.  45. 

24  Este  vorba  de  capitolul  34  al  ÎNŢELEPCIUNII  LUI  IISUS  SIRAH  (ECLE¬ 
ZIASTICUL),  versetele  20 — 24.  îndeosebi  versetele  23  şi  24  sunt  citate  de  majori¬ 
tatea  autorilor  ca  decisive. 

„23.  Pâinea  celor  lipsiţi  este  viaţa  săracilor  şi  cel  care  o  ia  pe  aceasta  este  omul 
vărsării  de  sânge. 

24  Cel  ce  ia  aproapelui  haina  trebuitoare  este  ca  şi  cel  care  omoară  pe  aproa¬ 
pele  său,  şi  cel  ce  opreşte  simbria  slugii,  ca  acel  care  varsă  sânge44. 

convingerea  că  tot  ce  se  făcuse  şi  se  petrecuse  cu  indigenii  până  în  acea  zi 
nu  era  altceva  decât  tiranie  şi  nedreptăţi.  Şi  în  vreme  ce  studiam,  gă¬ 
seam  în  fiecare  carte  pe  care  o  studiam,  fie  în  latină  fie  în  spaniolă,  de 
fiecare  dată  mai  multe  dovezi  şi  motive  şi  teorii  fundamentate  în  spriji¬ 
nul  drepturilor  popoarelor  din  Indiile  occidentale  şi  contra  sălbăticiei  şi 
nedreptăţilor  şi  furturilor  ce  se  făceau  contra  lor11.25 

Această  convingere  va  călăuzi  următorii  52  de  ani  ai  vieţii  lui  Bar- 
tolome  de  las  Casas.  Cum  am  văzut  şi  cum  vom  vedea  şi  în  continuare, 
el  nu  va  fi  niciodată  singur  în  lupta  pentru  apărarea  indienilor.  însă  radi- 
calitatea  concepţiilor  sale  (TOT  ceea  ce  se  petrecuse  . . .),  extraordinara 
forţă  a  personalităţii  sale,  perseverenţa  sa  necontenită  în  această  dis¬ 
pută,  precum  şi  uriaşul  volum  de  muncă  depus,  în  scris  sau  în  dispute 
verbale,  de-a  lungul  a  mai  bine  de  cTjumătate  de  veac,  toate  acestea  vor 
face  din  părintele  Las  Casas  cel  mai  important  reprezentant,  purtătorul 
de  cuvânt  şi  conducătorul  întregii  mişcări  indigeniste  din  prima  jumătate 
a  secolului  al  XVI-lea. 

Împreună  cu  Pedro  de  Renterla,  Las  Casas  decide  să  renunţe  defini¬ 
tiv  la  encominenda  şi  celelalte  bogăţii  ale  sale.  Ţinută  o  vreme  secretă, 
hotărârea  este  anunţată  intr-o  manieră  similară  cu  cea  folosită  de  pă¬ 
rintele  Montesinos,  cu  3  ani  în  urmă:  printr-o  predică  rostită  în  biserica 
oraşului,  recent  fondat,  Sanctispiritus,  în  Cuba,  la  15  august  1514  (sărbă¬ 
toarea  înălţării  la  cer  a  Maicii  Domnului).  Şi  acum,  erau  de  faţă  toate 
autorităţile  locului,  în  frunte  cu  fostul  său  colaborator,  guvernatorul 
Diego  Velasquez.26 

3.  PRIMA  ETAPA  A  ACTIVITĂŢII.  1514— 1521.  .  .  ..  . 

începutul  activităţii  în  favoarea  indigenilor  nu  se  lasă  aşteptat.  Timp 
de  7  sau  8  luni,  continuă  să  predice  împotriva  encomiendei  şi  abuzurilor.27 
Paralel,  scrie  petiţii  guvernatorului,  apoi  la  autorităţile  superioare  şi 
chiar  la  curtea  spaniolă.28  Apar  primele  conflicte  cu  conquistadorii  cuba¬ 
nezi.  Activitatea  sa  stârneşte  interesul  dominicanilor  din  La  Espanola.  în 
iulie  1515,  în  urma  întrevederii  sale  cu  Pedro  de  Cordoba,  la  Santo  Do- 
mingo,  acesta  ia  decizia  trimiterii  lui  Las  Casas  şi  a  lui  Antonio  de  Mon- 
tesinos  în  Spania,  pentru  a  apăra  cauza  indigenă  în  faţa  regelui.29  La 
23  decembrie  este  primit  de  Ferdinand  Catolicul  la  Plasencia,  unde  ex¬ 
pune  abuzurile  şi  suferinţele  indienilor,  propunând  ideile  sale  de  în- 


25  Enzensberger,  2,  p.  26.  Citatul  este  luat  din  „Histoma  de  las  Indias",  III, 
79.  Cf.  Pidial,  10,  p.  9;  Hanke,  7,  p.  23;  Borges,  1,  p.  53;  Ortiz,  9,  p.  XI;  Fabiej,  3* 
p.  8—9. 

26  Episodul  convertirii,  în  aceleaşi  locuri  (vezi  nota  25).  Borges,  1,  p.  54 — 55 
adaugă  şi  o  interesantă  sinteză  a  opiniilor  unora  din  cercetătorii  moderni  privind 
acest  moment. 

27  Hist.  de  las  Indias,  III,  80,  la  Borges,  1,  p.  64. 

28  En2ensberger,  2,  p.  27. 

29  O’Gornuan,  8,  p.  126;  Hanke,  5,  p.  9.  Alţi  autori  -nu  indică  întovără¬ 
şirea1  celor  dod,  vorbind  de  eforturi  separate  ale  lui  Las  Casas  şi  ale  domini¬ 
canilor.  Este  posibil  să  se  fi  „asigurat"  cu  o  scrisoare  de  recomandare  In  care 
se  arătau  serviciile  sale  în  îngrijirea  spirituală  a  spaniolilor.  Aceasta  era  sem¬ 
nată  (după  P.  Isacdo  Perez)  de  un  oarecare  aloalde  (primar,  conducător  al  unei 
comunităţi  mici)  ddn  Cuba:  Hernan  Cortâs.  Borges,  1,  p.  66. 

dreptate  a  situaţiei.  Urmează  întrevederi  cu  consilierul  Lope  de  Concil- 
los  şi  episcopul  Rodriguez  de  Fonseca,  fără  rezultat.30 

Ferdinand  I  moare  în  ianuarie  1516,  înainte  ca  acţiunile  lui  Las 
Casas  să  poată  avea  un  efect  asupra  lui.  Totul  trebuia  luat  de  la  capăt, 
în  februarie  sau  martie,  compune  un  ,, Memoriu  cu  14  remedii4*,  cu  care 
se  prezintă  în  faţa  cardinalilor  —  regenţi  Cisneros  şi  Adriano  de  Utrecht.31 
Cisneros,  care,  în  calitate  de  confesor  al  reginei  Isabela  încă  din  1493, 
cunoştea  deja  şi  din  alte  informări,  situaţia  antiliană,  ia  măsura  cea  mai 
tipic  spaniolă  pentru  acele  timpuri,  pe  care  o  vom  vedea  repetată  de-a 
lungul  întregului  secol:  convoacă  un  consiliu  care  să  analizeze  afirma¬ 
ţiile  lui  Las  Casas.  Lucrările  au  loc  în  aprilie — iunie  1516  şi  se  încheie, 
din  nou,  cu  o  decizie  tipcă:  Cisneros  încredinţează  investigarea  şi  propu¬ 
nerea  de  remedii  pentru  rezolvata  problemelor  din  La  Espanola  la 
3  călugări  ieronimieni,  şi  pune  pe  Las  Casas  să-i  aleagă. 

Momentul  are  o  deosebită  importanţă.  Las  Casas  se  află,  pentru  prima 
oară,  ,,pe  creasta  valului44  .32  Cele  mai  importante  persoane  din  conduce¬ 
rea  regatului  îi  acceptă  ideile  şi  îi  acordă  credit.  Tot  acum  însă,  el  înre¬ 
gistrează  primul  eşec  pe  tărâmul  practic.  Concepţiile  sale  radicale  nu 
vor  putea  fi  acceptate  în  totalitate  şi  cu  atât  mai  puţin  puse  în  practică, 
în  „Instrucţiunile44  către  călugării  ieronimieni,  Cisneros  indică  în  pri¬ 
mul  rând  soluţia  lui  Las  Casas:  eliminarea  totală  a  encomiendei.  însă, 
dacă  aceasta  nu  se  va  dovedi  posibilă,  (lucru  care  s-a  adeverit)  sistemul 
encomiendei  trebuia  menţinut  şi  moderat  printr-o  serie  de  dispoziţii.33 

Conflictul  între  ieronimieni  şi  Las  Casas  nu  întârzie  să  izbucnească, 
încă  dinainte  de  plecare  (nov.  1516),  Las  Casas  începe  să  se  îndoiască 
de  justeţea  alegerii  făcute.  în  La  Espanola,  conflictul  este  evident.  Spri¬ 
jinit  de  călugării  din  insulă,  care  denunţau  măsurile  în  favoarea  enco- 
menderos  ale  ieronimienilor,  Las  Casas  revine  în  Spania  în  august  1517 
spre  a-i  ataca. 

Eşecul  îl  face  să-şi  schimbe  tactica.  Devine  convins  că  pentru  redre¬ 
sarea  situaţiei  de  peste  Ocean  este  necesară  o  nouă  clasă  de  colonizatori. 
Este  perioada  proiectelor  sale  de  colonizare  pacifică,  pe  bază  de  lucră¬ 
tori,  şi  totodată  începutul  cristalizării  doctrinei  sale  despre  evangheli¬ 
zarea  pacifică,  fără  o  cucerire  armată  care  să  o  preceadă. 

După  moartea  cardinalului  Cisneros  (nov.  1517),  continuă  să  se  bu¬ 
cure  de  sprijinul  consilierilor  flamanzi  ai  lui  Carol  Quintul.  Primele 
sale  două  proiecte  de  colonizare  paşnică  eşuează,  primul  datorită  morţii 
marelui  consilier  Jean  de  Sauvage  (iunie  1518),  al  doilea  datorită  opozi- 


.  30  Fonseca,  personaj  cu  întinse  relaţii  şi  mari  interese  economice  peste 

ocean,  va  fi  unul  dintre  adversarii  cei  mai  de  temut  din  prima  perioadă  a 

activităţii  lui  Las  Casas. 

31  Carlos  V,  noul  rege,  avea  16  ani  în  acel  moment  şi  se  afla  în  Ţările 

de  Jos.  ,, Memorial  de  14  remedios“  este  prima  lucrare  a  lui  Las  Casas  din 

care  se  păstrează  un  fragment.  O’Gorman,  8,  p.  127  şi  140;  Pidal,  10,  p.  17 — 19; 
Borges,  1,  p.  78 — 80. 

32  Expresia  aparţine  lui  Pedro  Borges,  1,  p.  80.  Autorii  sunt  aproape 

unanimi  in  această  privinţă.  Excepţie  face  Pidal,  10,  p.  21  care  socoteşte  că  ar 

fi  jucat  un  rol  secundar,  de  simplu  consilier  al  călugărilor  ieronimieni. 

33  Borges,  1,  p.  87 — 88. 

ţie i  şi  piedicilor  puse  de  Juan  Rodriguez  de  Fonseca  (151 9). 34  în  aceste 
proiecte  vedem  deja  un  Las  Casas  familiarizat  cu  disputa  politică  şi  cu 
gândirea  celor  ce  conduceau  destinele  Spaniei.  Insistă  în  mod  deosebit 
pe  avantajele  economice  pe  care  realizarea  ideilor  sale  le-ar  aduce  Co¬ 
roanei  (în  aşa  măsură  încât  adversarii  săi  vor  fi  nevoiţi  să  supraliciteze 
spre  a-i  contracara  influenţa35),  conştient  de  dependenţa  acesteia  de  veni¬ 
turile  pe  care  i  le  aduceau  coloniile  americare.36 

Convins  definitiv  că  nu  poate  aştepta  nici  o  rezolvare  favorabilă  de 
la  Consiliul  Indiilor,  dominat  de  persoane  ou  mari  interese  materiale 
peste  Ocean,  trece  la  confruntare  directă  cu  acesta.  în  iulie — august  1519, 
câştigând  de  partea  sa  8  predicatori  ai  regelui,  înfiinţează  în  mănăstirea 
dominicană  Santa  Clara  din  Barcelona  un  Consiliu  paralel,  pe  care  îl 
întrunea  în  fiecare  zi,  în  paralel  cu  Consiliul  condus  de  Fonseca.  înfrun¬ 
tarea  va  fi  dură.  Spre  sfârşitul  anului,  are  de  făcut  faţă  unor  acuzaţii 
personale  aduse  de  adversarii  săi.  Prestigiul  său  va  creşte  în  urma  în¬ 
fruntării,  la  Molins  del  Rey  (9  şi  12  decembrie  1519,  ultima  în  prezenţa 
regelui  Carlos  V),  cu  episcopul  Juan  de  Quevedo,  în  problema  sclaviei  in¬ 
dienilor.  Astfel  încât,  anul  următor,  cel  de-al  treilea  proiect  de  colonizare 
paşnică  primeşte  girul  autorităţilor.  în  ciuda  opoziţiei  puternice  a  ad¬ 
versarilor  săi,  Ia  19  tnai  1520,  în  La  Coruna,  Carlos  V  semnează  cunos¬ 
cuta  „Capitulation  de  Tierra  Firme“. 

Planul  prevedea  colonizarea  unui  teritoriu  din  nordul  continentului 
sud- american,  neatins  până  atunci  de  ,, răutatea  conquistadorilor",  ca 
un  fel  de  experiment  care  să  dovedească  posibilitatea  aducerii  indienilor 
sub  stăpânirea  Coroanei,  în  timp  şi  prin  mijloace  paşnice.  Teritoriul  ini¬ 
ţial  de  1  000  leghe  (cerut  în  primul  plan,  1518),  fusese  redus  la  600,  iar 
in  ajunul  plecării,  datorită  lui  Fonseca,  la  doar  260  de  leghe,  la  vest  de 
peninsula  Paria,  pe  litoralul  nordic  al  Venezuelei  de  astăzi.  înarmat  cu 
toate  hotărârile  necesare,  expediate  de  cardinalul  Adrian  de  Utrecht, 
Las  Casas  soseşte  în  primele  luni  ale  anului  1521  în  Puerto  Rico,  cu  60 
de  lucrători  ai  pământului.  Momentul  era  cum  se  poate  mai  nepotrivit. 

Ideea  colonizării  paşnice  a  litoralului  nordic  continental  nu  era  nouă. 
Părintele  Pedro  de  Cordoba,  superiorul  mănăstirii  dominicane  din  Santo 
Domingo  începuse  lupta  pentru  realizarea  acesteia  încă  din  1513,  când, 
refuzând  titlul  de  Protector  al  Indienilor  (conştient  fiind  că  nud  va 
putea  îndeplini),  acceptă  încercarea  de  a  evangheliza  paşnic  această  re¬ 
giune,  acordată  lui  prin  hotărârea  regală  din  2  iunie  1513.  Primii  domi¬ 
nicani,  stabiliţi  în  apropiere  de  Piritu,  sunt  primiţi  cu  ospitalitate  de  in¬ 
digeni.  Câteva  luni  mai  târziu,  o  navă  de  căutători  de  perle,  primită  cu 
aceeaşi  ospitalitate,  face  prizonieri,  prin  înşelăciune,  16  indigeni  şi  pe 
conducătorul  regional  (cacique).  Deşi  salvaţi  momentan  de  promisiunea 
reglementării  situaţiei,  in  faţa  imposibilităţii  colegilor  lor  de  a  obţine 


34  Date  despre  (această  perioadă  îndeosebi  ta  Borges,  1,  p.  83 — 127  şi  O 'Ger¬ 
man,  8,  p.  127 — 128. 

35  Borges,  1,,  p.  132 — 133  —  este  vorba  de  o  ofertă  paralelă  ide  coloni¬ 

zare,  superioară  economic,  propusă  de  un  grup  de  colon!  în  frunte  cu  istoricul 
Gonzalo  Femandez  de  Oviedo  (1519).  \  ,• 

36  Enzesberger,  2,  p.  28— 29.  .  -  .  V.:~. 

prin  intermediul  autorităţilor  revenirea  celor  17,  misionarii  sunt  ucişi, 
probabil  la  începutul  lui  15 15. 37  Dominicanii  vor  reveni,  dar  încrederea 
localnicilor  fusese  definitiv  pierdută,  şi  în  1520  un  nou  grup  de  misio¬ 
nari  este  ucis. 

Este  exact  momentul  în  care  Las  Casas  soseşte  la  San  Juan  de  Puerto 
Rico.  Una  din  condiţiile  reuşitei  planului  său,  lipsa  conquistadorilor,  şi 
deci  a  urii  populaţiei  locale,  nu  mai  exista.  în  plus,  Audiencia  din  Santo 
Domingo  pregătea  o  armată  care  să  pedepsească  aceste  ucideri,  ceea  ce 
constituia  o  altă  încălcare  a  prevederilor  Capitulaţiunii  din  19  mai  1520 
(care  stabilea  interzicerea  prezenţei  oricărei  armate  spaniole  în  acel 
teritoriu,  în  primii  ani  ai  experimentului).  Las  Casas  va  pierde  foarte 
mult  timp  călătorind  la  Santo  Domingo  spre  a  obţine  anularea  expedi¬ 
ţiei  (conducătorul  acesteia,  Gonzalo  dc  Ocanso,  nu  voise  să  anuleze  că¬ 
lătoria,  motivând  că  asculta  doar  de  ordinele  Audienţei).  La  întoarcere, 
întârziată  cu  mult  datorită  pierderii  navei  cu  care  venise,  sub  pretextul 
că  era  improprie  transportului  de  pasageri  (lucru  care  arată  duşmănia 
cu  care  Las  Casas  era  deja  privit  în  America,  printre  colonişti),  nu  mai 
găsesşte  pe  nici  unul  dintre  cei  60  de  noi  colonişti  aduşi  cu  sine  din  Spa¬ 
nia.  în  toamnă  (1521),  ajunge  totuşi  în  Cumanâ,  încercând  punerea  în 
aplicare  a  planului  său  cu  numai  5  servitori  şi  6  spanioli  angajaţi.  Se  îm¬ 
prieteneşte  cu  cei  4  misionari  franciscani  aflaţi  la  vărsarea  râului  Cu¬ 
manâ,  dar  în  scurt  timp,  şi  datorită  prezenţei  spaniole  în  împrejurimi, 
înţelege  eşecul  definitiv  al  încercării  sale  şi  revine  la  Santo  Domingo.31’ 

4.  ÎN  RETRAGERE  LA  MĂNĂSTIRE.  1522—1531. 

Eşecul  răsunător  al  tentativei  din  Cumana  este  repede  exploatat 
de  adversarii  săi.  El  însuşi  este  zdruncinat  în  convingerile  sale  privind 
rolul  pe  care  fusese  chemat  de  Dumnezeu  să-l  joace  în  această  luptă. 
Sub  înrâurirea  tuturor  acestora  şi  la  insistenţele  dominicanilor  din  La  Es- 
panola,  îndeosebi  a  părintelui  Domingo  de  Betanzos,  Bartolome  de  las 
Casas  intră  în  monahism,  în  ordinul  dominican,  în  septembrie  1522. 39 

Nu  sunt  excluse  nici  alte  explicaţii,  furnizate  de  exegeţii  săi;  dorinţa 
de  a  vedea  continuate  eforturile  sale,  în  interiorul  unui  puternic  ordin 
monahal.40 

Se  cunosc  puţine  lucruri  despre  perioada  retragerii  sale.  Studiază 
mult  problemele  de  drept  pe  care  le  va  ataca  la  revenirea  pe  scena  con¬ 
fruntării.  Pe  la  1526,  devine  fondator  şi  superior  al  mănăstirii  domini¬ 
cane  din  Puerto  Plata.  Aici,  in  1527,  începe  să  lucreze  la  cea  mai  mare 


37  DEMETRIO  RAMOS,  El  P.  Corâoba  y  Las  Casas  en  el  plan  de  con - 
quista  pacifica  de  Tierra  Firme ,  Facultad  de  filosofia  y  letras,  Univ.  de  Barcelona 
(RAMOS,  II),  p.  181 — 185.  Despre  toate  aceste  evenimente  se  păstrează  măr¬ 
turii  doar  Indirecte,  în  principal  în  Historia  de  las  Indias  a  lui  Las  Casas  (care 
însă  vorbeşte  doar  accidental  despre  ele)  şi  în  unele  hotărâri  regale. 

38  Borges,  1,  p.  147—150. 

39  Idemt  p.  157—159. 

40  Perez  de  Tudela,  J.,  „Signifioado  Historico  de  la  vida  y  escritos  del  Padre 
Las  Casos'\  în  O  bras  escogitas  de  Fray  Bartolome  de  las  Casas ,  Biblioteca  de  Au- 
tores  Eapanoles  (BAE),  voi.  XCV,  Madrid,  1957,  p.  CVI,  citat  de  Borges,  1,  p.  159. 

operă  a  sa,  ,, Istoria  Indiilor44.  Şi  tot  acum,  începe  să  scrie  şi  „Istoria  apo- 
logetică“,  concepută  iniţial  ca  o  introducere  la  Istoria  Indiilor,  dar  pe 
care,  datorită  extinderii  sale,  o  va  publica  ulterior  separat. 

5.  REVENIREA  IN  ACTIVITATE.  CALATORII.  1531—1540. 

Unul  dintre  biografii  săi  cei  mai  timpurii,  Antonio  de  Remesal, 
vorbeşte  de  o  călătorie  în  Spania,  în  1530,  informaţie  până  astăzi  neve¬ 
rificată.41  „învierea44  sa  este  însă  plasată  unanim  la  20  ianuarie  1531,  când 
trimite,  din  Puerto  la  Plata,  un  Memorial  către  Consiliul  Indiilor.  Des¬ 
coperim,  în  această  lucrare,  un  Las  Casas  schimbat.  Gândirea  sa  apare 
dominată  de  ideea  mântuirii,  căreia  trebuie  să  i  se  subordoneze  toată  ac¬ 
tivitatea  din  Indii.  Tot  acum  enunţă  pentru  prima  dată  doctrina  sa,  potri¬ 
vit  căreia  Spania  nu  are  alt  drept  asupra  Indiilor,  afară  de  cel  provenit 
din  misiunea  ei  evanghelizatoare.  Revine  la  aceleaşi  propuneri  de  colo¬ 
nizare  şi  evanghelizare  pacifică  din  1518 — 1521,  susţinute  de  aceleaşi 
argumente  economice.42 

Schimbarea  va  dura  puţin.  în  Memorialele  din  1534  şi  1535,  vom 
regăsi  stilul  acid  şi  acuzaţiile  neînduplecate  la  adresa  colonilor  spanioli. 
Deocamdată,  le  pronunţă  în  predici  dure,  rostite  în  Puerto  la  Plata,  ce 
determină  reacţia  Audienţei  şi  revenirea  sa  la  Samto  Domingo.  în  1531 — 32, 
face  parte  din  expediţia  dominicană  în  Mexic  menită  să  stabilească  o  mă¬ 
năstire  permanentă  acolo.43 

în  1533  ia  parte  activă  la  stingerea  revoltei  conducătorului  indigen 
Enriquillo.  Acest  cacique  (conducător  local  indigen,  nobil)  se  răzvrătise 
încă  din  1519  şi  nici  o  încercare  de  pacificare  nu  avusese  succes.  Mai  mult, 
succesele  sale  militare,  în  zona  de  sud  a  insulei  La  Espanola  (munţii 
El  Barouco),  măriseră  considerabil  numărul  de  indieni  care  i  se  alăturau. 
Pe  terenul  dialogului  început  de  Francisco  de  Barriomeneo,  Las  Casas 
împreună  cu  un  alt  cleric  pleacă  în  munţi,  unde  rămâne  cu  Enriquillo 
de  la  sfârşitul  lui  august  până  la  sfârşitul  lui  septembrie,  celebrând  misa 
în  fiecare  zi  şi  reuşind  să  învingă  teama  acestuia  şi  a  celorlalţi  indieni  pri¬ 
vind  măsurile  de  represalii  care  s-ar  fi  putut  lua  împotriva  lor44.44 

Episodul  este  deosebit  de  semnificativ  în  caracterizarea  lui  Las  Ca¬ 
sas,  din  două  puncte  de  vedere  majore. 

1.  Exagerările  şi  dorinţa  de  a  ieşi  în  evidenţă.  în  „Istoria  Indiilor44 
Las  Casas  îşi  atribuie  în  exclusivitate  meritul  stingerii  revoltei.  Acest 
lucru  nu  este  adevărat,  şi  dovedeşte  caracterul  puternic  polemic  şi  apo¬ 
logetic  al  operei  sale,  care  merge  nu  de  puţine  ori  pe  marginea  adevăru¬ 
lui.  Desigur,  nu  trebuie  căzut  nici  în  extrema  cealaltă,  a  adversarilor 
prelatului.  Ramon  Menendez  Pidal  neagă  orice  influenţă  benefică  a  lui 
Las  Casas  în  episodul  Enriquillo,  respingând  chiar  mărturia  favorabilă  a 


41  Remesal,  Hisforza  General ,  III,  3,  la  O’Gorman,  8,  p.  129  şi  Fabie,  3,  p.  12. 

42  O’Gorman,  8,  p.  129;  Borges,  1,  p.  167 — 174, 

43  Această  călătorie  este  susţinută  de  O 'German,  8,  p.  129;  bazându-se  pe 
Remesal,  zbtdem,  Borges,  1,  p.  18  şi  174 — 176,  socoteşte  însă  că  el  nu  ar  fi  părăsit 
La  Eapanola  între  1531 — 1534. 

44  Episodul  împăciuirii  lui  Enriquillo,  la  Borges,  1,  p.  176 — 177;  Pidal,  1,  p.  80  şi 
90;  O’Gorman,  8,  p.  129 — 130. 

lui  Gonzalo  Fernandez  de  Oviedo,  adversar  declarat  al  lui  Las  Casas,  şi 
căruia,  în  alte  situaţii,  îi  acordă  un  deosebit  credit.45 

2.  Pragmatismul  şi  elasticitatea  gândirii  şi  acţiunii  lui  Las  Casas. 
Marea  majoritate  a  criticilor,  atât  adversri  cât  şi  favorabili  lui,  reţin  ca 
unul  dintre  defectele  majore  ale  lui  Las  Casas  rigiditatea  şi  extremismul 
concepţiei  sale.  (TOT  ce  se  petrece  în  Indii  este  o  crimă  şi  ilegal;  dorea 
suprimarea  brutală  şi  în  totalitate  a  encomiendei  şi  a  celorlalte  instituţii 
coloniale  şi  libertatea  indienilor  până  la  nivelul  restaurării  autorităţii 
foştilor  seniori  locali,  etc.)  şi  de  aici  imposibilitatea  punerii  lor  în  apli¬ 
care.  (Menendez  Pidal  îl  şi  caracterizează  drept  „propagandist  extrem 
de  eficace  al  unor  idei  ineficace**,  paranoic,  obsedat  de  o  idee  fixă,  etc.46. 

Iată  însă  o  situaţie  cu  totul  diferită:  Las  Casas,  care  în  doctrina  sa 
va  susţine  mereu  justificarea  pe  care  o  au  indienii  de  a  se  revolta,  chiar 
cu  arma  în  mână,  împotriva  uzurpatorilor  drepturilor  lor,  acceptă  şi  chiar 
negociază  o  împăcare  care  însemna  revenirea  indienilor  răsculaţi  la  en- 
comenderos  de  care  aparţineau  şi  chiar  (după  cum  era  prevăzut  în  acor¬ 
durile  de  pace)  căutarea  şi  supunerea  celorlalţi  indieni  fugiţi  care  s-ar 
mai  fi  aflat  pe  insulă.  Menendez  Pidal  comentează  pe  larg  această  (apa¬ 
rentă)  contradicţie,47  căutând  să  demonstreze  atât  arbitrismul  „ideii  fixe** 
a  lui  Las  Casas,  cât  şi  situaţia  în  care  se  află  acesta,  de  fiecare  dată  când 
este  confruntat  cu  punerea  în  aplicare  a  ideilor  sale  =  este  obligat  să 
facă  compromisuri. 

Realitatea  este  însă  cu  totul  alta.  De-a  lungul  întregii  sale  lucrări, 
Juan  Friede  îşi  propune  şi  reuşeşte  să  dovedească  faptul  că  Las  Casas 
era  mult  mai  pragmatic  şi  urmărea  scopuri  practice,  chiar  mai  mult  decât 
alţi  misionari  şi  învăţaţi  pro-indigeni  care  aveau  concepţii  mai  moderate 
şi  mai  echilibrate  decât  el. 

Las  Casas  nu  luptă,  de-a  lungul  întregii  sale  vieţi,  împotriva  situa¬ 
ţiei  DE  DREPT.  El  nu  respinge  encomienda  şi,  cum  vom  vedea,  nici  chiar 
sclavia  în  forma  lor  TEORETICĂ,  ce,  după  cum  am  văzut,  arătau  chiar 
decent  în  forma  gândită  şi  stabilită  de  Isabela  şi  Ferdinand  I.  Toate 
atacurile  sale  necruţătoare  se  referă  la  starea  DE  FAPT,  la  acea  situaţie 
CONCRETĂ  din  Indii,  în  care,  pe  tot  parcursul  secolului  al  XVI-lea, 
nici  una  din  legile  favorabile  indienilor  nu  a  fost  pusă  în  aplicare,  iar 
Coroana,  aflată  mereu  prea  departe,  nu  şi-a  putut  niciodată  impune 
voinţa,  subminată  de  înseşi  autorităţile  stabilite  de  ea  peste  Ocean.  Mo¬ 
mentul  marilor  revolte  care  au  urmat  promulgării  Noilor  Legi  din  1543, 
pe  care  îl  vom  descrie  în  paginile  următoare,  este  edificator. 

Această  stare  de  fapt  este  cea  care,  pe  baza  experienţei  proprii,  îl 
face  pe  Las  Casas  să  nege  total  instituţiile  coloniale  deja  stabilite  şi  să 
caute  soluţii  noi,  de  cele  mai  multe  ori  irealizabile  din  aceleaşi  motive 
arătate  mai  sus  (piedicile  puse  lui  în  încercarea  din  Cumana,  1518 — 
1522,  fiind  un  exemplu  elocvent  în  acest  sens).  El  este  convins  că  nici 


45  Fernandez  de  Oviedo,  V,  11,  citat  de  Pidal,  10,  p.  81. 

46  „Fue  un  eficacissimo  predicator  de  ideas  ineficaces".  Pidal,  10,  p.  390.  Cele¬ 
lalte  afirmaţii,  la  p.  XIV — XV  şi  p.  12. 

47  Idem,  p.  80 — 90. 


STUDII  şi  ARTICOLE 


127 


encomienda  şi  nici  conquistele  armate  nu  vor  putea  fi  niciodată  remo- 
delate  la  forma  dorită  şi  legiferată  în  Spania*  în  sprijinul  acestei  teze 
vin  permanent  argumentele  pe  care  Las  Casas  le  foloseşte  în  nenumă¬ 
ratele  sale  petiţii,  memoriale  ori  lucrări  de  mare  anvergură.  El  nu  atacă 
niciodată  aceste  instituţii  în  forma  lor  teoretică,  ci  ilustrează  rezulta¬ 
tele  dezastruoase  pe  care  le  are  existenţa  lor  în  teren. 

în  acest  fel,  atitudinea  sa  în  problema  pacificării  lui  Enriquillo 
poate  fi  văzută  în  cu  totul  altă  lumină.  Pentru  prima  oară,  exista  posi¬ 
bilitatea  aplicării  unui  tratament  corect  faţă  de  indieni,  a  reglementării 
structurii  sociale  în  forma  moderată  stabilită  de  nenumăratele  legi  emise 
pe  vechiul  continent.  Sătui  de  pierderile  suferite  în  conflict,  exasperaţi 
de  o  revoltă  căreia  nu-i  puteau  pune  capăt  de  14  ani  şi  îngroziţi  că 
această  incapacitate  îi  putea  costa  funcţiile  pe  care  le  deţineau,  dirigui¬ 
torii  şi  marii  proprietari  din  La  Espahola  erau  dispuşi  (sau  mai  exact, 
erau  forţaţi  de  evenimente)  să  accepte  un  tratament  corect  pentru  popu¬ 
laţia  indigenă.  Sunt  rezultatele  practice,  imediate,  ce  puteau  fi  obţinute 
în  favoarea  protejaţilor  săi,  lucrul  ce-1  determină  pe  Las  Casas  Să  in¬ 
tervină. 

Nu  trebuie  neglijat,  în  încheierea  acestui  capitol,  şi  capitalul  politic 
pe  care  această  reuşită  putea  să  i-1  aducă.  Nu  era  puţin  lucru  a  se  pre¬ 
zenta  în  faţa  curţii  spaniole  (dorinţă  la  care  nu  renunţase  şi  pe  care  o 
va  pune  din  nou  în  aplicare,  peste  câţiva  ani)  în  calitate  de  pacificator 
al  insulei  şi  cu  dovada  practică  a  faptului  că  indienii  nu  erau  fiinţe  infe¬ 
rioare  cu  care  nu  se  putea  ajunge  la  nici  o  înţelegere  şi  care  puteau  fi  con¬ 
trolaţi  şi  supuşi  doar  prin  forţă, 

♦  I  4  »>:  u  ♦i*-  •  \  ' r 

Imediat  după  acest  episod,  Las  Casas  îşi  exprimă  dorinţa  de  a  pleca 
în  Spania,  la  curte.  Problema  nu  mai  era  aşa  de  simplă,  căci,  odată  că¬ 
lugăr,  avea  nevoie  de  aprobarea  superiorului  acestui  ordin  pentru  a 
putea  face  deplasarea,  şi  Las  Casas  va  trebui  să  aştepte  încă  6  ani  înainte 
de  a  reveni  în  metropolă. 

Spre  sfârşitul  lui  1534  pleacă  împreună  cu  alţi  3  dominicani  spre 
Peru.  Dincolo  de  Panama,  calmul  ecuatorial  al  Pacificului  ucide  300  de 
membri  ai  expediţiei  şi  îi  obligă  pe  ceilalţi  să-şi  schimbe  destinaţia 
călătoriei  spre  Nicaragua,  unde  sosesc  la  începutul  lui  1535.  De-a  lun¬ 
gul  unui  an  de  şedere  se  ocupă  de  evanghelizarea  localnicilor  şi  atacă 
aceleaşi  cruzimi  şi  nedreptăţi  ca  întotdeauna  ale  spaniolilor,  pe  care  le 
denunţă  printr-o  scrisoare  adresată  unui  personaj  de  la  curte,  în  octom¬ 
brie  1535.  Intră  în  conflict  deschis  cu  guvernatorul  Rodriguez  de  Con- 
treras,  care  pregătea  o  expediţie  militară.  Las  Casas,  desigur,  dorea  să 
conducă  el  însuşi  o  misiune  de  evanghelizare  paşnică. 

La  mijlocul  lui  1536  pleacă  spre  Guatemala  şi  de  aici  spre  Mexic, 
unde  rămâne  o  jumătate  de  an  intr-un  mediu  mai  puţin  ostil,  bucurân- 
du-se  de  sprijinul  superiorului  dominican  de  aici,  vechiul  său  prieten  şi 
îndrumător  Fray  Domingo  de  Betanzos,  pentru  ca  la  sfârşitul  lui  1536 
,  să  revină  la  Santiago  de  Guatemala. 

Prima  jumătate  a  lui  1537  îl  găseşte  aici,  în  bune  relaţii  cu  guver¬ 
natorul  Alonso  de  Maldonado.  Este  probabil  perioada  în  care  termină 

de  scris  prima  sa  carte:  ,, Despre  singura  cale  de  a  atrage  toate  popoa¬ 
rele  la  adevărata  religie**  (cunoscută  sub  prescurtarea  titlului  latin:  Del 
unico  vocationis  modo),  sinteză  a  concepţiei  sale  despre  evanghelizarea 
numai  pe  cale  paşnică,  fără  intervenţia  forţei  armate. 

Cu  energia-i  caracteristică,  porneşte  imediat  la  realizarea  practică 
a  acestei  concepţii  (sau  mai  exact  reia  proiectele  mai  vechi  din  1518 — 
1522).  în  urma  predicilor  sale  pe  această  temă,  este  luat  în  derâdere 
de  conquistadori  şi  invitat  să  evanghelizeze  regiunea  Tezututlan,  re¬ 
numită,  datorită  agresivităţii  unor  triburi  de  aici,  ca  Tierra  de  Guerra 
(ţinutul  războiului).  Las  Casas  acceptă  provocarea.48  La  2  mai  1537  sem¬ 
nează  un  acord  cu  guvernatorul  Maldonado,  prin  care  dominicanii  sunt 
autorizaţi  să  activeze  în  teritoriul  ce  se  va  numi  de  acum  înainte  Vera- 
paz  (adevărata  pace),  fără  ca  vre-unui  colon  spaniol  să-i  fie  permis 
accesul  in  zonă  timp  de  5  ani  de  la  începerea  misiunii.  Acordul,  rămas 
secret  de  teama  opoziţiei  conquistadorilor,  prevede  că  indienii  astfel 
evanghelizaţi  nu  vor  putea  fi  encomendaţi,  ci  supuşi  direct  coroanei  şi 
eventual  îndatoraţi  să  plătească  un  mic  tribut. 

Las  Casas  şi  tovarăşii  săi,  dominicanii  Rodrigo  de  Landrada,  Pedro 
de  Angulo  şi  Luis  Cancer  încep  imediat  pregătirile.  Scriu  o  „Doctrină 
creştină  în  versuri  în  limba  quiche**,  cu  ajutorul  a  4  indieni  deja  creş¬ 
tinaţi.49  Aceştia  reuşesc  să  câştige  încrederea  şi  bunăvoinţa  unuia  dintre 
caciques  din  regiune,  prilej  pentru  intrarea  în  acţiune  a  lui  Luis  Can¬ 
cer.  Confirmându-i-se  bunele  intenţii  ale  misionarilor  şi  faptul  că  gu¬ 
vernatorul  Maldonado  ordonase  anularea  invaziei  teritoriului  său,  el  ca- 
cique  primeşte  cu  mari  onoruri  pe  călugărul  dominican,  se  botează  şi 
ordonă  ridicarea  unei  biserici.50 

Astfel  începe  derularea  vestitului  proiect  de  evanghelizare  paş¬ 
nică  din  Verapaz,  cel  mai  important  succes  lascasian  pe  tărâmul  prac¬ 
tic.  După  o  scurtă  perioadă  de  activitate  în  regiunea  Sacapulas,  Las  Casas 
revine  la  Santiago  de  Guatemala  unde  are  mai  multe  întrevederi  cu  epis¬ 
copul  Marroquin  (vara  1538),  apoi  pleacă  la  Mexico'1,  unde  participă 
la  întrunirea  capitlului  regional  al  dominicanilor.  Aici  obţine  ratifi¬ 
carea,  din  partea  vice-regelui  Antonio  de  Mendoza,  a  acordului  din  2  mai 
1537,  6  noi  misionari  dominicani  pentru  Verapaz  şi  licenţa  pentru  a  pleca 
în  Spania.  Va  reveni  în  relaţie  directă  cu  misiunea  din  Tezututlan  în  1544, 
când  va  fi  numit  episcop  de  Chiapas,  dieceză  ce  va  include  şi  această 


48  Pidal,  10,  p.  94,  citând  relatarea  lui  Fray  Antonio  de  Remesal,  Historia  de 
Chiapa  y  Guatemala ,  1620,  p.  212—124,  135—139,  141,  146,  153,  172  ş.u. 

49  Urmărindu-şi  în  continuare  propria  idee  fixă  şi  continuând  să-l  situeze  pe 
Las  Casas  într-un  turn  de  fildeş  al  ideilor  teoretice,  fără  legătură  cu  realitatea, 
Pidal,  10,  p.  96  se  osteneşte  să  demonstreze  înfrângerea  de  fapt  a  teoriei  lui  Las 
Casas,  căci  acesta  foloseşte  indieni  deja  botezaţi,  ca  rezultat  a  unei  conquiste  ar¬ 
mate  care  a  precedat  posibila  sa  evanghelizare.  Având  în  vedere  cele  arătate  ante¬ 
rior  privind  relaţia  lui  Las  Casas  cu  aplicarea  practică  a  ideilor  sale,  credem  că 
orice  comentariu  este  de  prisos. 

50  Hanke,  7,  p.  30 — 34;  Pidal,  10,  p.  93 — 96;  Borges,  1,  p.  185 — 187. 

51  Denumirea  ,,Mexico“  definea  oraşul  (Ciudad  de  Mexico  de  astăzi),  în  con¬ 
diţiile  în  care  teritoriul  de  astăzi  al  Statelor  Unite  Mexicane  reprezenta  vice-re- 

'  gatul  Noii  Spânii  (El  Virreyno  de  Nueva  Espana). 

zonă.  Deocamdată,  dorinţa  sa  nestăpânită  de  a  influenţa  remedierea  si¬ 
tuaţiei  din  totalitatea  Indiilor  spaniole  îl  împing  irezistibil  către  Spania, 
unde  soseşte,  după  un  nou  interludiu  în  Guatemala  (cu  care  prilej  atacă 
expediţia  militară  din  Lacanddu,  organizată  de  Maldonado  şi  episcopul 
Marroqum),  în  primele  luni  ale  anului  154Q.52  - 

6.  LAS  CASAS  LA  CURTE.  NOILE  LEGI,  REVOLTA  ŞI  REVO¬ 
CAREA  LOR.  1540—1544. 

Anii  petrecuţi  la  curtea  spaniolă,  începând  din  1540  şi  până  la  ple¬ 
carea  sa  spre  a  ocupa  scaunul  episcopal  din  Chiapas,  în  1545,  reprezintă 
punctul  culminant  al  activităţii  lui  Las  Casas  pe  tărâm  politic.  In  cei 
aproape  20  de  ani  de  absenţă  a  sa  de  pe  scena  confruntărilor  de  la  curte 
şi  din  Consiliul  Indiilor,  disputa  nu  încetase,  după  cum  nu  încetaseră 
hotărârile  favorabile  indienilor,  luate  de  Carlos  V.  Treptat,  disputa  se 
cristalizase  în  două  mari  curente  doctrinare,  în  jurul  cărora  două  ade¬ 
vărate  partide,  unul  colonialist  şi  altul  indigenist,  se  formaseră.  Ambele 
dispuneau  de  resurse  materiale,  de  influenţă  la  Curte,  de  reprezentanţi 
de  seamă  în  sprijinul  doctrinei  lor.  Primul  susţinea  integrarea  indienilor 
în  sistemul  spaniol  prin  supunerea  lor  faţă  de  coloni,  fără  de  care  exis¬ 
tenţa  de  zi  cu  zi  a  acestora  nu  ar  fi  putut  fi  asigurată;  milita  pentru  co¬ 
abitarea  indigenilor  cu  spaniolii,  pentru  encomienda  perpetuă  şi  pentru 
strângerea  indirectă  a  tributurilor.  Partidul  indigenist  cerea  o  subordo¬ 
nare  directă  faţă  de  Coroană,  separarea  rezidenţială  şi  atenuarea  con¬ 
flictelor  inerente  cu  colonii  prin  intermediul  Bisericii. 

Trebuie  însă  notat  că  toată  această  dispută  va  avea  prea  puţină  in¬ 
fluenţă  practică  în  America.  Coloniştii,  având  în  mână  toate  frâiele  pu¬ 
terii  şi  sprijiniţi  de  autorităţile  locale,  ele  însele  cu  interese  materiale, 
îşi  vor  impune  permanent  punctul  de  vedere  şi  nu  vor  ezita  să  încalce 
dispoziţiile  regale  şi  chiar  să  se  revolte  împotriva  lor.  Subliniind  acest 
lucru,  Juam  Friede  arată  că  toată  această  dispută  (cu  implicaţii  deosebite 
în  istoria  dreptului  universal)  aparţine  de  fapt  istoriei  Spaniei  şi  nu  isto¬ 
riei  Americii.53 

Biserica  (o  parte  a  ei)  a  reprezentat,  până  în  1560,  principala  forţă 
în  sprijinul  acţiunii  pro-indigeniste.  Dreptul  său  la  protecţia  indienilor 
era  tradiţional,  stabilit  încă  din  perioada  cuceririi  Insulelor  Canare  şi 
întărit  apoi  în  virtutea  bulelor  alexandrine.  Aproape  toţi  clericii  seco¬ 
lului  al  XVI-lea  vor  susţine,  într-o  măsură  mai  mică  sau  mai  mare,  mă¬ 
suri  pro-indigene.  Crimele  comise  împotriva  indienilor  împiedicau  răs¬ 
pândirea  Evangheliei,  dar,  ca  şi  în  Insulele  Canare,  Biserica  nu  va  reuşi 
să  le  stăvilească.  Mai  mult,  la  nivelul  politicii  oficiale  a  Bisericii,  regă¬ 
sim  aceleaşi  două  partide,  despărţite  prin  metoda  de  evanghelizare  pre¬ 
conizată  (respectiv,  precedată  sau  nu  de  cucerirea  armată)  şi  strâns  le¬ 
gate  de  corespondentele  lor  civile.  De  altfel  implicarea  clerului  în  viaţa 
de  stat  era  totală,  după  cum  reiese  cu  claritate  din  cele  expuse  de  până 


52  Data  susţinută  de  Pidal,  10,  p.  97  şi  O’Gorman,  8,  p.  131,  spre  deosebire  de 

Borges,  1,  p,  187,  care  vorbeşte  de  iulie  1540.  ...  .  •  v 

53  Friede,  4,  p.  5.  .  r  Lu -L,  '  1 

acum.  într-tm  regat  catolic  precum  cel  al  Spaniei,  membrii  clerului  ocu¬ 
pau  cele  mai  felurite  poziţii,  de  la  regenţă,  cum  am  văzut,  până  la  dife¬ 
rite  posturi  de  reprezentanţi  regali  şi  supraveghetori  în  administraţia 
de  peste  Ocean.  Climatul  general  de  ură  al  encomenderos  faţă  de  clerici, 
în  colonii,  este  edificator  asupra  rolului  asumat  de  ei; 


între  aceste  două  curente  contrare  şi  mai  ales  în  faţa  realităţii  prac¬ 
tice  din  Indii,  poziţia  Coroanei  era  dificilă.  Până  la  1560,  când  Filip  al 
II-lea  pune  bazele  imperialismului  modem,  Ferdinand  I  şi  Carlos  V 
vor  duce  o  politică  indiofilă,  niciodată  însă  cu  efecte  reale.  In  acest  sens, 
exemplul  Noilor  Legi  din  1542  este  cel  mai  edificator.  Promulgate  la 
20  noiembrie,  ele  stabilesc  multe  măsuri  pentru  a  împiedica  tratamentul 
abuziv  al  indienilor  (legile  20,  24,  25).  Se  interzice  facerea  de  noi  sclavi 
şi  se  dispune  eliberarea  celor  a  căror  justeţe  nu  se  poate  demonstra  (le¬ 
gile  21 — 23).  Toate  encomiendele  aparţinând  unor  oficiali,  mănăstiri,  ori 
spitale  sunt  anulate,  indienii  respectivi  trecând  în  administrarea  directă 
a  Coroanei  (legea  26).  Se  interzic  noi  encomendări  şi  se  reduc  cele  foarte 
mari  (legile  29  şi  30).  Encomienda  se  poate  prelungi  urmaşilor,  prin  ho¬ 
tărârea  Coroanei,  doar  dacă  indienii  respectivi  au  fost  bine  trataţi.  Orice 
noi  conquiste  nu  se  pot  face  decât  cu  licenţă  anterior  acordată,  fără, 
dreptul  de  a  mai  face  sclavi,  iar  în  cazul  encomensării  indienilor  astfel 
supuşi,  aceştia  nu  vor  fi  folosiţi  la  muncă,  ci  encomendero  se  va  limita 
să  încaseze  tributul  datorat  Coroanei  (legile  30,  34 — 38).* 

Motivaţia  acestor  măsuri,  desigur  alături  de  ,, descărcarea  conştiin¬ 
ţei  regale" ,  este  una  foarte  clar  economică:  indienii  reprezentau  o  bogă¬ 
ţie  a  Coroanei  şi  exterminarea  la  care  erau  supuşi  contravenea  intere¬ 
selor  acesteia.55  La  aceasta  se  adăuga  şi  teama  (justificată  intr-o  Spanie 
în  care  trecuse  prea  puţin  timp  de  la  încheierea  luptelor  interfeudale) 
faţă  de  ridicarea  în  Indii  a  unei  noi  aristocraţii,  mult  mai  îndepărtată 
şi  mai  greu  de  stăpânit. 

Reacţia  faţă  de  Noile  Legi  nu  se  lasă  aşteptată.  Ele  atingeau  intere¬ 
sele  fundamentale  ale  noilor  îmbogăţiţi  din  Indii.  Valuri  de  proteste 
încep  să  curgă  spre  Curte,  multe  dintre  ele  lipsite  de  orice  reverenţă 
faţă  de  persoana  regelui.56  Cheia  problemei  o  reprezenta  faptul  că  cei  mai 
mulţi  dintre  aceşti  conquistadori,  ce  întreprinseseră  expediţiile  lor  fără 
nici  un  ajutor  din  partea  regelui,  riscându-şi  propria  viaţă,  se  socoteau 
prea  puţin  datori  faţă  de  Coroană.  Totul  culminează  cu  revolta  armată 
din  Peru,  condusă  de  Gonzalo  Pizarro,  care  afirma:  ,,Eu  am  cheltuit 
averile  mele,  şi  nu  pe  cele  ale  împăratului".  Un  răspuns  asemănător 
i  se  atribuie  şi  lui  Heman  Cortes:  „Dacă  am  mult  pământ .  . .  puţin  l-a 
costat  [aceasta]  pe  rege".57 


54  Datele  despre  conţinutul  Leyes  Nuevas,  la  Pidal,  10,  p.  149 — 150. 

55  Subliniere  făcută  de  Friede,  4,  p.  7 — 8,  cu  referire,  de  altfel,  la  întreaga 
legislaţie.  Coroana  intervenea  in  favoarea  indienilor  doar  atunci  când  răul  trata¬ 
ment  aplicat  lor  îi  ameninţa  interesele  economice. 

56  O  inventariere  a  celor  mai  importante,  la  Friede,  4,  p.  134 — 145. 

57  Ambele  citate  la  Friede,  4,  p.  144  şi  respectiv  143. 

Noile  Legi  erau  sortite  eşecului  de  la  bun  început.  însăşi  formula¬ 
rea  lor,  de  multe  ori  ambiguă  şi  cazuistică,  dorind  să  împace  poziţii 
în  fapt  ireconciliabile,  le-ar  fi  făcut  imposibil  de  aplicat.  Socotite  un 
mare  succes  personal  al  lui  Las  Casas5*  şi  punctul  culminant  al  influenţei 
curentului  pro-indigenist,  ele  sunt  totodată,  prim  eşecul  lor,  şi  sfârşitul 
unei  noi  perioade  de  activism  politic  a  misionarului.  Sub  presiunea  re¬ 
zistenţei  generale  din  Indii,  Cari  os  V  va  fi  nevoit  să  revoce  Noile  Legi, 
la  20  octombrie  1545. 59 

în  ce  priveşte  activitatea  lui  Las  Casas  în  aceşti  ani,  în  1540  se  pre¬ 
ocupă  îndeosebi  de  sprijinirea  misiunii  din  Verapaz,  în  favoarea  că¬ 
reia  obţine  trei  cedule  şi  recrutează  6  noi  misionari  franciscani,  expediaţi 
la  începutul  lui  1541  cu  destinaţia  Guatemala.  în  paralel  cu  participarea 
la  elaborarea  Noilor  Legi,  în  1541  şi  1542  scrie  cea  mai  cunoscută  lucrare 
a  sa:  „Scurtă  relatare  despre  distrugerea  Indiilor"  (Brevisima  relacion). 
In  1543  scrie  un  memorial,  împreună  cu  Landrada,  prin  care  îmbunătă¬ 
ţeşte  unele  prevederi  ale  Noilor  Legi  (publicate  la  8  iulie  1543).  în  vara 
aceluiaşi  an,  după  ce  refuzase  scaunul  de  Cuzco,  acceptă  şi  este  numit 
episcop  de  Chiapas.  Tot  acum,  trimite  lui  Carlos  V  o  scrisoare  mai  puţin 
cunoscută,  dar  de  o  importanţă  deosebită  pentru  judecata  asupra  poli¬ 
ticii  şi  sistemului  său  de  acţiune.60  în  scrisoare,  propune  unele  metode 
pentru  ca  Noile  Legi  să  poată  fi  puse  în  practică.  Bun  cunoscător  al  situa¬ 
ţiei  de  peste  Ocean,  Las  Casas  prevedea  puternica  opoziţie  cu  care  aces¬ 
tea  vor  fi  întâmpinate  şi  propunea  (îndeosebi  pentru  Peru  şi  Mexic,  unde, 
spunea  el,  publicarea  Noilor  Legi  putea  provoca  chiar  revolte  armate!) 
chemarea  în  Spania  a  20  din  cei  mai  puternici  encomenderos,  sub  pre¬ 
textul  unor  informări  de  care  Majestatea  Sa  avea  nevoie,  fără  ca  aceş¬ 
tia  să  ştie  unul  de  altul.  De  asemenea,  trebuiau  rechemaţi,  prin  interme¬ 
diul  conducătorilor  Audienţelor  din  Panama  şi  Mexic,  alţi  spanioli, 
,ycei  mai  periculoşi44.  Toate  acestea  trebuiau  făcute  în  mare  secret,  prin 
intermediul  unui  vice-rege  de  mare  încredere  (de  preferinţă  dintr-o  fa¬ 
milie  din  Spania,  deci  adversar  al  noilor  îmbogăţiţi!),  care  să  fie  răs¬ 
plătit  pentru  eforturile  sale  în  Spania  şi  nu  peste  Ocean. 

în  faţa  unei  astfel  de  mărturii,  ne  întrebăm,  cum  o  face  şi  Juan 
Friede,  dacă  aplicarea  până  la  capăt  (sau  măcar  în  parte)  a  „utopismului 
lascasian44  nu  ar  fi  dus  la  evitarea  revoltei  lui  Pizarro  şi  la  zădămi- 


58  Deşi  nu  există  date  certe  privind  măsura  Sin  care  Las  Casas  a  influenţat 
redactarea  lor  (Fabie,  3,  p.  13),  exegeţii,  in  marea  lor  majoritate,  îi  atribuie  un  rol 
decisiv.  Ca  de  obicei  în  încercarea  sa  de  ani  nega  orice  merit  ori  influenţă,  Pidal, 
10,  p.  151  ş.u.  merge  pe  aceeaşi  linie  a  paranoiei  şi  a  ideii  fixe  a  lui  Las  Casas, 
arătând  că  Leyes  Nuevas  sunt  de  fapt  antUascasiene,  odată  oe  menţin,  în  bună 
măsură,  instituţia  enconiiendei. 

Cea  mai  aproape  de  realitate  pare  desigur  poziţia  lui  Juan  Friede:  Leyes 
Nuevas  sunt  rodul  unui  întreg  curent  de  opinie  pro -in  di  gen  (în  mijlocul  căruia  Las 
Casas  este  doar  cel  mai  de  seamă  exponent)  coroborat  cu  interesele  din  acel  mo¬ 
ment  ale  Coroanei,  care  coincideau. 

59  Friede,  4,  p.  146. 

60  Conţinutul,  datarea  şî  importanţa  ei,  la  Friede,  4,  p.  147-^149*;  • 

cirea  opoziţiei  encomenderos  din  Mexic,  iar  în  final  la  succesul  Noilor 
Legi. 

'  7.  EPISCOP  DE  CHIAPAS.  1544— -1550. 

Bartolome  de  Las  Casas  este  hirotonit  episcop  la  30  martie  1544  la 
Sevilla.  Anterior,  obţinuse  o  serie  de  hotărâri  care  măreau  teritoriul  die¬ 
cezei  sale.  După  refuzul  eparhiei  de  Cuzco,  exegeţii  săi  consideră  că  ac¬ 
ceptă  Chiapas  în  dorinţa  de  a  face  din  această  dieceză,  mai  mică,  una 
model,  şi  datorită  faptului  că  în  felul  acesta  se  putea  ocupa  îndeaproape 
de  vechiul  său  proiect  din  Verapaz.  După  ce  adună  46  de  misionari 
dominicani  pentru  eparhia  sa,  se  îmbarcă,  în  iulie  1544,  pentru  Sânt  o 
DomLngo.  Va  ajunge  la  sediul  eparhiei  sale  abia  în  martie  1545,  după 
ce  i  se  pun  piedici  similare  cu  cele  din  1521. 

Dealtfel,  ura  spaniolilor  din  colonii  faţă  de  el  nu  mai  era  un  secret 
pentru  nimeni,  mai  ales  acum,  când  aducea  cu  sine  faima  de  a  fi  fost 
iniţiatorul  atât  de  urâtelor  Legi  Noi.  După  numirea  sa  la  Chiapas,  locui¬ 
torii  oraşului  au  început  să  primească  scrisori  de  compasiune  de  la  prie¬ 
tenii  lor  din  celelate  colonii,  căci  căpătaseră  „un  asemenea  diavol  ca  epis- 
cop“.  ,,Mari  trebuie  să  fie  păcatele  regiunii  voastre  dacă  Dumnezeu  va 
pedepseşte  cu  o  asemenea  plagă,  de  a  vă  trimite  ca  episcop  pe  acest  anti¬ 
hrist*4  .61 

După  înfrângerea  în  problema  Noilor  Legi,  Las  Casas  schimbă  din 
nou  mijloacele  folosite.  Lupta  pe  terenul  legislativ,  civil,  se  încheiase 
cu  un  eşec.  Nemaiputându-se  sprijini  pe  puterea  politică,  Las  Casas  ape¬ 
lează  la  un  alt  mijloc  consacrat  şi  de  o  mare  influenţă  în  interiorul  unui 
popor  catolic:  armele  spirituale  ale  Bisericii  —  excomunicarea,  interdic¬ 
ţia  şi  refuzul  absolvirii  de  păcat.  După  cum  notează  Juan  Friede,  aceasta 
nu  însemna  o  schimbare  de  doctrină,  ci  numai  de  mijloace  folosite.  Res¬ 
ponsabilitatea  împlinirii  legilor  trecea  de  la  puterea  politică,  incapa¬ 
bilă  să  o  realizeze,  asupra  celei  bisericeşti.  Sprijinindu-se  pe  doctrina 
creştină,  lui  Las  Casas  i  se  deschid  noi  posibilităţi  de  acţiune.  Când  en¬ 
comenderos  din  Chiapas  îi  spun  că  au  făcut  apel  contra  Noilor  Legi, 
fapt  pentru  care  acelea  sunt  suspendate,  le  răspunde:  „ Aceasta  ar  fi  fost 
corect,  dacă  [legile  noi]  nu  ar  fi  fost  conţinute  în  Legea  lui  Dumne¬ 
zeu14  ,62 

La  scurt  timp  după  sosirea  la  Chiapas,  elaborează  cele  12  reguli  ale 
Confesionariului  său  (Avize  şi  reguli  pentru  confesori),  în  care  stabileşte 
normele  după  care  celor  care  se  spovedesc  li  se  vor  putea  absolvi  păca¬ 
tele.  Ca  regulă  generală  stabileşte  restituirea  —  nimeni  nu  va  primi  dez¬ 
legarea  înainte  de  a  înapoia  toate  lucrurile  luate  şi  dobândite  de  pe  urma 
indienilor  ce-i  are  ca  sclavi  sau  encomendaţi,  înainte  de  a-i  elibera  pe 
aceştia,  de  a  le  plăti  munca  şi  a  despăgubi  toate  daunele  ce  le-ar  fi  pro¬ 
vocat.  Aceste  restituiri  trebuiesc  întărite  printr-un  act  notarial  care  să-l 


61  F.  A.  Macmrtt,  Bartolcmiâ  de  las  Casas ,  New  York,  1909,  p.  244,  la  Hanke, 
5,  p.  19.  Descrie  de  asemenea  multele  ameninţări  la  viaţa  lui  Las  Casas  Ortiz,  9, 
p.  XXXIX. 

62  Friede,  4,  p.  165—166. 

împuternicească  pe  confesor  să  dispună  de  totalitatea  bunurilor  peni¬ 
tentului.63  Toate  acestea  pentru  că  „Tot  ceea  ce  in  ele  (în  Indii)  s-a  fă¬ 
cut,  în  conquistele  injuste  şi  tiranice  ca  şi  în  repartizări  şi  encomiende 
a  fost  nul,  de  nici  o  valoare  ori  putere  de  drept  pentru  a  fi  fost  făcut  nu¬ 
mai  de  puri  tirani,  fără  cauză  justă  nici  justificare  şi  nici  autoritate  a  prin¬ 
cipelui  ori  a  regelui  natural",64  şi  „Pentru  că  este  adevărat,  şi  să  ştie 
acest  lucru  confesorul,  că  nu  există  nici  un  spaniol  în  Indii  care  să  fi 
avut  bună  credinţă  despre  războaie  şi  comquiste"  J6 

Este  lesne  de  înţeles  că  în  faţa  unor  asemenea  reguli,  relaţiile  epis¬ 
copului  cu  păstoriţii  săi  se  vor  deteriora  foarte  rapid.  In  martie  1545, 
retrage  licenţele  de  a  confesa,  cu  excepţia  a  2  dominicani  de  încredere.  în 
iunie,  vizitează  Verapaz  şi  apoi  Gracias  de  Dios,  unde  are  un  conflict 
violent  cu  preşedintele  Audienţei  de  Guatemala,  pe  care  îl  excomunică. 
La  începutul  Iui  1546  pleacă  în  Mexic,  spre  a  asista  la  Junta  episcopilor, 
părăsind  definitiv  dieceza  sa,  după  doar  20  de  luni  de  păstorire.  în  tot 
acest  răstimp,  singurul  loc  unde  se  bucură  de  pace  este  Verapaz,  în 
mijlocul  indienilor  asistaţi  spiritual,  pe  atunci,  de  3  dominicani.66 

în  Mexico,  nemulţumit  de  rezultatele  Juntei  în  problema  sclaviei, 
recurge  la  o  veche  metodă:  convoacă  o  Jimtă  paralelă  din  călugări,  care 
impune  opinia  sa  privind  problemele  sclaviei  indienilor.  Odată  Junta  în¬ 
cheiată,  la  începutul  anului  1547  părăseşte  definitiv  Lumea  Nouă,  sosind 
din  ultima  din  cele  10  traversări  ale  Oceanului  la  Valladolid,  în  iunie 
1547.  Va  renunţa  definitiv  la  episcopat  în  1550.  . 

8.  ULTIMII  ANI  AI  VIEŢII.  1547— 1566.  ..  :  , 

'  .•  ^  ' 

în  primii  3  ani  după  revenirea  Ia  Curte,  obţine  noi  reglementări  în 
favoarea  activităţii  misionare  din  Verapaz  şi  luptă  pentru  a  împiedica 
publicarea  lucrării  Democrates  alter  a  umanistului  Juan  Gines  de  Sepul- 
veda,  susţinătorul  unei  doctrine  favorabile  imperialismului  spaniol.  în 
paralel  caută  noi  misionari  pentru  Tezututlan  şi  multiplică  în  secret  „Con- 
fesionario"  pe  care  îl  răspândeşte  printre  dominicanii  din  Indii,  în  ciuda 
unei  interdicţii  regale. 

Tot  în  această  perioadă  elaborează  două  dintre  lucrările  sale  doctri¬ 
nare  importante:  „30  de  propoziţii  foarte  juridice"  şi  „Tratat  despre  in¬ 
dienii  care  au  fost  făcuţi  sclavi". 

între  1549 — 1556  participă  la  disputa  privind  legalitatea  unor  noi 
conquiste.  Aceasta  prilejuieşte  înfruntarea,  în  două  Junte  (1550  şi  1551) 
între  el  şi  Sepulveda,  păstrată  pe  larg  într-o  lucrare  a  sa  şi  în  alte  măr¬ 
turii  din  epocă.  Contra  doctrinei  lui  Sepulveda,  bazată  pe  dreptul  popoa¬ 
relor,  care  justifică  dreptul  cuceririlor  prin  superioritatea  spaniolilor  faţă 


63  Pidal,  10,  p.  166—170. 

64  B  ar  toi  om  e  de  las  Casas,  O  bras  Escogitas ,  voi.  V:  Opusculosr  car  tas  y  memo- 
riales,  Biblioteca  de  Autores  Bspanoles,  tom.  CX  (CASAS,  1),  p.  257  a — bT  cdtat  de 
Borges,  1,  p.  199. 

65  Confesionario  este  publicat  la  Casae,  1,  p.  235 — 249.  Citat  de  Pidal,  10,  p.  166. 

66  Borges,  1,  p.  201 — 202;  O’Gorman,  8,  p.  133 — 134.  Pidal  susţine  intrarea 
propriu -zisă  a  dominicanilor  în  Vera  Paz  -abia  acu m,  la  19  mai  1544,  graţie  multi¬ 
plelor  asigurări  legale  obţinute  de  Las  Casas.  Pidal,  10,  p.  173. 

de  indieni  (doctrină  aristotelică  şi  bază  a  imperialismului  modern),  Las 
Casas  opune  doctrina  egalităţii  tuturor  oamenilor  şi  dovedeşte  superio¬ 
ritatea  indienilor,  care  îndeplinesc  condiţiile  aristotelice  pentru  viaţă  su¬ 
perioară.  Timp  de  5  zile,  citeşte  mari  părţi  din  una  din  lucrările  sale  cele 
mai  extinse,  Istoria  apologetică.  Junta  se  termină  nedecis,  prilej  de  a  re¬ 
marca  o  latură  a  jurisdismului  spaniol:  rezultatul  ei  este  considerat  nede¬ 
cis,  deoarece  3  dintre  participanţi  nu-şi  exprimă  părerea.  Ei  sunt  căutaţi 
după  3  ani,  şi  abia  în  1553 — 54  se  ia  o  decizie,  care  consideră  conquistele 
armate  „periculoase  pentru  conştiinţa  regală41.67 

O  altă  dispută  se  va  duce  (în  1550  şi  apoi  1554 — 1556)  in  problema 
encomiendei  perpetue  (acordată  pe  viaţă  şi  ereditară).6*  Obţine  un  suc¬ 
ces  în  problema  fortificaţiilor,  nefiindu-le  permis  coloniştilor,  de-a  lun¬ 
gul  întregii  perioade  a  dominaţiei  spaniole,  să  ridice  fortăreţe  decât  în 
zona  litorală.69 

In  anii  următori  însă,  Las  Casas  asistă  la  prăbuşirea  definitivă  a  sis¬ 
temului  său  şi  a  doctrinei  indigeniste.  Până  în  1560,  Flip  al  II-lea  pune 
bazele  colonialismului  modern,  stabilit  pe  baza  „dreptului  popoarelor44  şi 
al  exploatării  sistematice  a  bogăţiilor  din  colonii  în  folosul  metropolei. 
Biserica  oficială  pierde  protectoratul  indienilor  şi  este  redusă  la  o  atitudine 
conformistă  şi  pasivă.70  în  1558 — 59  proiectul  său  din  Verapaz  se  prăbu¬ 
şeşte.  în  urma  atacurilor  repetate  ale  indienilor  războinici  din  regiunea 
vecină  Lacandon,  înşişi  dominicanii  misionari  sunt  nevoiţi  să  ceară  inter¬ 
venţia  armată.71 

Abia  acum,  incapabil  să-şi  recunoască  înfrângerea,  Las  Casas  de¬ 
vine  un  Don  Quijote.  în  1552,  ca  o  reacţie,  publică  fără  licenţa  necesară 
cele  mai  importante  8  tratate  ale  sale.72  Va  continua  să  trimită  petiţii  şi 
memoriale,  acuzând  lipsa  de  interes  pentru  problemele  americane  şi  ce¬ 
rând  măsuri  radicale  în  favoarea  indienilor. 

Retras  în  mănăstirea  San  Gregorio  din  Valladolid,  termină  monu¬ 
mentalele  sale  lucrări,  Istoria  Apologetică  (1550 — 1553)  şi  Istoria  Indii- 
lor  (1552 — 1561).  în  1563  şi  1564  scrie  două  tratate  despre  legalitatea  cu¬ 
ceririlor  din  Peru.  în  1565  sau  chiar  1566  trimite  un  nou  memorial  Con¬ 
siliului  Indiilor  în  care  rezumă  toate  concepţiile  sale  referitoare  la  apă¬ 
rarea  indienilor.73  în  acelaşi  timp  scrie  direct  papei  Pius  al  V-lea. 


67  Disputa,  la  mai  mulţi  autori,  îndeosebit  Borges,  1,  p.  227*  Pidal  10  d 

207—217.  *  ’  ’ 

68  Rezultatul  definitiv  al  acestei  dispute  este  neclar.  In  vreme  ce  Pidal  şi 
Borges  susţin  înfrângerea  lascasianâ  prin  hotărârea  (cedula)  lui  Felipe  II  din  13 
mai  1556  in  favoarea  encomiedei  perpetue,  Friede  arată  că  aceasta  nu  a  fost  nicio¬ 
dată  obţinută  de  colonişti! 

69  Friede,  4,  p.  219— 221. 

70  Idem,  p.  195 — 200,  202 — 203,  217,  245 — 247.  Carlos  V  însuşi  scrie  despre  nece¬ 
sitatea  aprobării  de  noi  conquiste  în  Peru,  datorită  tensiunii  deosebite  create  de 
multitudinea  de  spanioli  strânşi  acolo  şi  care  îşi  vedeau  zădărnicite  speranţele 
de  a  se  vedea  recompensaţi  cu  encomiende.  Friede,  4,  p.  200 — 201. 

71  Pidal,  10,  p.  287—293. 

72  Borges,  1,  p.  234 — 235;  O’Gorman,  8,  p.  149 — 153. 

73  Despre  ultimii  ani:  O’Gorman,  8,  p.  135 — 138;  Friede,  4,  p.  204 — 214. 

Episodul  este  demn  de  semnalat.  în  conformitate  cu  bulele  alexan¬ 
drine,  regele  Spaniei  era  protectorul  Bisericii  din  America,  şi  în  conse¬ 
cinţă  orice  plângere  adresată  papei  peste  capul  său  putea  fi  considerată 
trădare  (Las  Casas  însuşi  se  adresează  întotdeauna  regelui  şi  Consiliului 
Indiilor,  rugându-i  să  intervină  pe  lângă  Sfântul  Scaun).  Cu  atât  mai 
mult  cu  cât  Pius  al  V-lea  era  într-o  declarată  duşmănie  cu  Filip  al  Il-lea. 

Este  deci  remarcabilă  această  ultimă  acţiune  politică,  împotriva  chiar 
a  regelui  său,  din  partea  unui  om  în  vârstă  de  92  de  ani.74 

Bartolome  de  las  Casas  moare  la  18  iunie  1566,  la  Valladolid.  „Pe 
masa  sa  de  lucru  se  afla  ultima  sa  operă,  o  scriere  intitulată  Cele  16  me¬ 
tode  de  a  vindeca  ciuma  ce  decimează  indienii.  «Cu  acoperământul  mor¬ 
tuar  în  mână  —  aşa  povesteşte  o  informare  de  epocă  —  şi  pe  punctul  de 
a  părăsi  această  lume,  ceru  prietenilor  săi  să  continue  apărarea  indieni¬ 
lor.  Spuse  că  este  tulburat  de  a  fi  putut  face  atât  de  puţin  pentru  ei, 
dar  convins  de  dreptatea  celor  ce  întreprinsese  în  favoarea  lor». 

Nu  există  în  Spania  nici  un  monument  în  memoria  sa  şi  nimeni  nu 
ştie  tinde  a  fost  înmormântat" 75  .«  ... 

Capitolul  II.  OPERA  ;  ’ '  ^  ..  .... 

Bartolomd  de  Las  Casas  a  lăsat  în  urma  sa  o  operă  monumentală. 
Marele  său  cercetător  modern,  dpminicanul  Isacio  Perez  Femandez,  con¬ 
tabilizează,  la  sfârşitul  laborioasei  sale  investigaţii,  369  de  scrieri  lasca- 
siene:  cărţi,  memoriale,  scrisori,  în  marea  lor  majoritate  referitoare  la 
Indii.  Dintre  ele,  unele  de  o  întindere  deosebită.  Ne  propunem  în  capito¬ 
lul  de  faţă  o  prezentare  succintă  a  celor  mai  importante. 

1.  MEMORIAL  DE  14  REMEDIOS,  1516.  . - 

Este  prima  lucrare  în  care  expune  principii  de  guvernare  şi  prima 
lui  scriere  care  se  păstrează  integral.  Compusă  probabil  în  februarie  1516, 
este  adresată  cardinalului  Cisneros.  Propune  un  plan  de  guvernare  oare 
includea  eliminarea  encomiendei  şi  separarea  rezidenţială,  prin  grupa¬ 
rea  indienilor  în  localităţi  proprii.76 

2.  ADMONESTACION  AL  CONSEJO  DE  INDIAS,  1531. 

Scrisoare  adresată  în  20  ianuarie  1531  Consiliului  Indiilor.  Este  în  fapt 
un  memorial  foarte  important  pentru  că  este  primul  scris  de  Las  Casas 
călugăr  şi  marchează  revenirea  sa  în  viaţa  publică,  după  anii  petrecuţi 
în  retragere  la  mănăstire.  Prezintă  nenumăratele  crime  comise  împo¬ 
triva  indienilor,  arătându-se  foarte  preocupat  de  mântuirea  consilierilor 
regelui  pe  care  o  vede  în  pericol.  Regele  nu  are  alt  drept  asupra  Indiilor 
decât  în  virtutea  misiunii  evanghelizatoare.  Propune  ca  remedii  expulza- 


74  Friede,  4,  p.  214 — 215,  >.  .  ■. 

75  Enzensberger,  2,  p.  33.  ' 

76  Pi-dal,  10,  p.  18.  Publioart  de  Perez  -de  Tudel-a,  in  Casas,  1,  p.  5 — 27  şi  ante¬ 
rior,  în  Colleccion  de  documentos  ineditos  relativos  al  descubri7nientot  conquist g 
y  organizacion  de  Vas  antîguas  posesiones  espanoles  en  America  y  Oceania f  Ma¬ 
drid,  1864 — 1884,  (GDI A),  voi.  II,  p.  14 — 65.  Cf.  O’Gorman,  8,  p.  140. 

rea  din  Indii  a  actualilor  guvernanţi  şi  înlocuirea  lor  cu  călugări  domini¬ 
cani  şi  franciscani.77 

3.  DEL  UNICO  VOCATIONIS  MODO,  1537. 

Cunoscută  cu  titlul  latin:  Del  unico  vocationis  modo  omnium  gen- 
tium  ad  veram  religionem,  sau  cu  cel  spaniol:  Del  unico  modo  de  atraer  a 
todos  los  pueblos  a  la  verdadera  religion  (Despre  singura  cale  de  a  atrage 
toate  popoarele  la  adevărata  religie),  este  cea  mai  importantă  lucrare 
lascasiană  (şi  din  întreaga  epocă)  scrisă  în  susţinerea  evanghelizării  paş¬ 
nice,  fără  o  prealabilă  conquistă  armată.  Friede  o  socoteşte  reprezen¬ 
tativă  pentru  prima  perioadă  a  activităţii  sale  —  cea  verbală,  literară,  ab¬ 
stractă.  Arată  că  Hristos  nu  a  trimis  aposolii  Săi  să  impună  Evanghelia, 
ci  să  o  predice,  şi  singurul  sistem  de  evanghelizare  corect  este  cel  prac¬ 
ticat  de  Mântuitorul  şi  Sfinţii  Apostoli. 

Scrisă  probabil  în  timpul  şederii  în  Guatemala,  cartea  va  fi  publi¬ 
cată  abia  în  secolul  nostru,  în  1942!78. 

4.  BREVISIMA  RELACION,  1541—42. 

Brevisima  Relacion  de  la  Destruicion  de  las  Indias  este  cea  mai  cu¬ 
noscută,  publicată,  comentată  şi  controversată  dintre  operele  lui  Las 
Casas.  în  tot  cuprinsul  ei  sunt  descrise  nenumăratele  crime,  jafuri,  uzur¬ 
pări,  execuţii  săvârşite  de  spanioli  pe  parcursul  cuceririi  şi  colonizării 
Americii.  Lucrarea  era  destinată  să  convingă,  prin  grozăviile  descrise, 
pe  Carlos  V  să  ia  măsurile  necesare  pentru  schimbarea  situaţiei  existente 
a  indigenilor.  Din  păcate,  caracterul  ei  apologetic  şi  polemic  îl  duc  pe 
Las  Casas  la  multe  exagerări,  atât  privind  cruzimile  —  multe  dintre  ele 
neverosimile  —  cât  şi  privind  numărul  de  victime  ale  acestei  colonizări 
—  cifre  mult  exagerate,  după  părerea  marii  majorităţi  a  criticilor. 

După  publicarea  ei  de  Las  Casas,  în  1552,  Brevisima  Relacion  se  va 
transforma  repede,  pentru  secolele  următoare,  într-un  foarte  puternic 
instrument  de  luptă  politică,  folosit  de  toţi  duşmanii  Spaniei  ca  argu¬ 
ment  împotriva  acesteia.  Lucrarea  cunoaşte  3  valuri  de  publicări,  fiind 
folosită  de  flamanzi  în  secolul  al  XVI-lea  şi  de  coloniile  americane  în 
secolul  al  XlX-lea  în  lupta  lor  pentru  independenţă.  Deşi  existau  şi  alte 
mărturii  despre  cele  întâmplate  în  Indii,  Las  Casas  este  preferat  dato¬ 
rită  poziţiei  sale  (călugăr  şi  apoi  episcop  spaniol)  şi  datorită  durităţii 
extreme  a  limbajului  şi  a  imaginilor  zugrăvite. 

Brevisima  relacion  este,  în  mod  paradoxal,  lucrarea  care  a  contri¬ 
buit  în  mod  esenţial  atât  la  celebritatea  lui  Las  Casas,  cât  şi  la  caracte¬ 
rul  său  controversat  şi  mereu  polemic.  Folosit  pe  scară  largă  şi  socotit 
un  erou  de  Francisco  de  Miranda  şi  Simon  Bolivar,  Las  Casas  rămâne, 
până  în  secolul  nostru,  un  personaj  politic.  Elogiat  şi  hiperbolizat  în 


77  Pidal,  10,  p.  69 — 70;  O’Gorman,  8,  p.  143.  Publicată  în  Casas,  1,  p.  43 — 55. 

78  Borges,  1,  p.  165 — 166  şi  277  —  Care  situează  scrierea  operei  în  1522;  O’Gor¬ 
man,  8,  p.  143 — 144;  Friede,  4,  p.  79 — 80;  Pidal,  10,  p.  93 — 94.  Prima  ediţie  este  cea 
pe  care  am  folosit-o:  Del  unico  modo  de  atraer  a  todos  los  pueblos  a  la  verdadera 
religion ,  (ediţie  bilingvă,  latină-spaniolă),  edicion  de  Augustin  Millares  Carlo  e 
Introduccion  de  Lewis  Hanke,  Mexico,  Fondo  de  Cultura  Economica,  1942  (CA¬ 
SAS,  2). 

America  Latină,  admirat  în  Europa,  America  de  Nord  şi  în  cercurile 
religioase,  el  este  urât  şi  puternic  contestat  de  istoriografia  oficială  şi  de 
unii  cercetători  spanioli  moderni,  care  îl  acuză  de  a  fi  creat  ,,Leyenda 
Negra“  despre  cruzimile  nemăsurate  săvârşite  de  spanioli  în  Indii,  de 
exagerare,  minciună  şi  falsificare  a  faptelor  şi  a  documentelor. 

Brevisima  relacion  se  află,  desigur,  în  prim  planul  acestei  contro¬ 
verse.  Caracterul  ei  apologetic  şi  exagerările  nu  pot  fi  contestate,  ca  şi 
folosirea  ei  (fariseică)  de  către  duşmanii  Spaniei.  Ea  este  atacată  şi  pen¬ 
tru  imprecizia  istorică  voită  —  nu  conţine  nici  un  nume  şi  nici  o  dată. 
De  cealaltă  parte  însă,  cercetările  neutre  au  arătat  că,  deşi  exagerate, 
toate  aceste  crime  au  existat,  multe  dintre  ele  fiind  verificate  de  alte  do¬ 
cumente  istorice  studiate  recent.  Astfel  încât  valoarea  sa  istorică  nu 
poate  fi  negată  în  totalitate.79 

5.  CELE  16  REMEDII.  OCTAVO  REMEDIO,  1542. 

Odată  cu  Brevisima,  Las  Casas  scrie  în  1542  şi  un  tratat  cuprin¬ 
zând  16  remedii  la  situaţia  din  Indii.  Se  păstrează  doar  al  8-lea  reme¬ 
diu  şi  un  scurt  rezumat  al  celorlalte.  Autorul  reafirmă  principalele  puncte 
ale  doctrinei  sale:  încetarea  oricăror  noi  conquiste  sau  descoperiri;  spa¬ 
niolii,  necesari  pentru  asigurarea  stăpânirii  regelui,  vor  putea  trăi  din 
munca  lor,  favorizaţi  cu  pământuri  şi  sclavi  negrii.  Al  8-lea  remediu, 
singurul  publicat  de  Las  Casas,  cuprinde  20  de  motive  pentru  care  re¬ 
gele  trebuie  să  ordone  eliberarea  tuturor  indienilor  encomendaţi.80 

6.  CONFESIONARIO,  1545. 

Avisos  y  reglas  para  los  confesores  de  espanoles  que  son  en  car- 
go  a  los  indios  (Avize  şi  reguli  pentru  confesorii  spaniolilor  ce  deţin  in¬ 
dieni)  este  conceput  în  1545  şi,  cum  am  văzut  mai  sus,  stabileşte  ca  regulă 
generală  restituirea  tuturor  bunurilor  şi  despăgubirea  indienilor  pentru 
munca  prestată  şi  daunele  provocate  lor.  După  sosirea  lui  Las  Casas  în 
Spania,  va  constitui  unul  din  punctele  centrale  ale  disputei  cu  Sepul- 
veda,  care  îl  atacă  drept  „defăimător44.  Interzis  în  1548,  când  se  ordonă 
strângerea  tuturor  copiilor,  el  este  totuşi  publicat  de  Las  Casas,  fără 
licenţă,  în  1552.  Va  continua  să  circule  o  vreme  în  manuscris,  printre 
clericii  din  Indii  cu  vederi  lascasiene.81  ■  *' 

7.  TREINTA  PROPOSICIONES  MUY  JURIDICAS,  1548. 

Aqui  se  contienen  treinte  proposiciones  muy  juridica».  (Aici  sunt 
conţinute  30  de  afirmaţii  foarte  juridice)  reprezintă  cel  mai  bun  rezu¬ 
mat  al  doctrinei  politice  a  lui  Las  Casas.  Data  compunerii  este  contro¬ 
versată  (între  1547 — 1551),  dar  cel  mai  probabil  ea  a  fost  scrisă  în  1548, 


79  Despre  Brevisâma  şi  controversa  din  jurul  ei,  Pidal,  10,  p.  99 — 121,  153— 
154,  361 — 365;  Hanke,  6,  p.  7 — 10;  Hanke,  7,  p.  63 — 64;  Borges,  1,  p.  294—^295  şi 
300—302;  Friede,  4,  p.  86—87  şi  116. 

80  Pidal,  10,  p.  22—24.  Al  8-lea  remediu  este  publicat  de  Las  Casas  în  1552, 
alături  de  alte  7  tratate.  O’Gormam,  8,  p.  144;  Casas,  1,  p.  69 — 119. 

81  Pidal,  10,  p.  166 — 170;  O’  Gorman,  8,  p.  148  —  socoteşte  scrierea  lui  în 
1547;  Casas,  1,  p.  235 — 249.  Vezi  şi  disputa  Las  Casas -Sepulveda,  Pidal,  10,  p.  207—217. 

la  cererea  Consiliului  Indiilor  de  a-şi  preciza  învăţătura  —  în  timpul 
controversei  legate  de  interzicerea  Concesionarului  său.  Conţine  poziţia 
lascaniană  în  cele  mai  importante  aspecte  ale  ei:  puterea  papală,  drep¬ 
turile  regale,  evanghelizarea,  războiul,  suveranitatea  regilor  locali,  pro¬ 
blema  sclaviei.  Va  fi  publicată  de  Las  Casas  în  1552.82 

8.  TRATATO  COMPROBATORIO,  1548. 

Tratato  comprobatorio  del  imperio  soberano  y  principado  univer¬ 
sal  que  los  Reyes  de  Castilia  y  Leon  tienen  sobre  las  Indias,  dedicat  lui 
Filip  al  II-lea,  are  menirea  să  dezvolte  şi  să  explice  pe  larg  drepturile 
pe  care  regii  Spaniei  le  au  în  Indii.  Tratează  pe  larg  problema  puterii 
papale,  a  bulelor  din  1493,  a  puterii  regilor  spanioli,  ajungând  la  conclu¬ 
zia  că  aceştia  trebuie  să  repună  în  drepturi  pe  seniorii  locali  indigeni, 
sub  forma  unor  republici  indigene  vasale  regatului  Castiliei.  Va  fi  pu¬ 
blicat  de  Las  Casas  la  Sevilla,  în  1553.M 

9.  8  TRATADOS,  1552—1553. 

După  cum  am  arătat  şi  mai  sus,  între  august  1552  —  ianuarie  1553, 
Las  Casas  tipăreşte,  fără  a  avea  licenţa  necesară,  8  din  cele  mai  impor¬ 
tante  tratate  ale  sale.  Printre  ele:  Brevisima  relacion,  Confesionario, 
Treinte  proposiciones,  Sobre  los  Indios  que  se  han  echo  esclavos,  Dis¬ 
puta  cu  Sepulveda  şi  Tratato  comprobatorio.  După  cum  remarcă  Lewis 
Hanke,  această  serie  (citată  de  multe  ori  în  literatura  de  specialitate  ca  un 
tot)  reprezintă  cea  mai  importantă  sursă  privind  doctrina  lascasiană. 
Dealtfel,  acesta  pare  să  fie  şi  scopul  publicării  lor  de  autor,  împreună, 
în  perioada  ultimelor  sale  dispute  şi  în  apropierea  înfrângerii  definitive 
a  curentului  pro-indigenist. 

Este  important  de  notat  că  Juan  Friede  respinge  ideea  publicării 
acestor  tratate  fără  licenţă  (afirmată  de  Pidal  şi  Borges)  —  se  îndoieşte 
că  în  situaţia  de  severă  cenzură  a  epocii,  o  astfel  de  situaţie  ar  fi  putut 
fi  măcar  tolerată  —  şi  consideră  această  publicare  un  mare  succes  las- 
canian  (Sepulveda  nu  va  obţine  niciodată  dreptul  de  a  publica  lucrarea 
sa  fundamentală,  Democrates  alter).84 

10.  ISTORIA  APOLOGETICA,  1527  şi  aprox.  1555— 1556. 

Apologetica  historia  sumaria  este  a  doua  lucrare  ca  mărime  între 
scrierile  lui  Las  Casas.  Conceperea  ei  începe  în  1527,  ea  fiind  la  început 
gândită  ca  o  introducere  la  Istoria  Indiilor.  Datorită  întinderii  la  care 
ajunge,  Las  Casas  o  va  redacta  separat.  Finalizarea  operei  are  loc  în  ul- 


82  Borges,  1,  p.  216;  Pidal,  10,  p.  219 — 226;  O’Gorman,  8,  p.  148;  Casas,  1,  p. 
249—257. 

83  Pidal,  10,  p.  228 — 230;  Friede.  4,  p.  119 — 127;  Borges,  1,  p.  216;  cuprins  şi  el 
în  Casas,  1,  p.  350 — 423.  Prima  ediţie  la  Seviilla,  Sebastian  Trujillo,  8  ian.  1553. 
Cf.  O’Gorman,  8,  p.  152. 

84  Hanke,  5,  p.  21 — 23,  oare,  scriind  înaintea  apariţiei  volumului  îngrijit  de 
J.  Perez  de  Tudela,  se  plânge  de  raritatea  acestor  tratate  în  biblioteci;  Borges, 
1,  p.  234—235;  Friede,  4,  188—194;  O’Gorman,  8,  p.  149—152.  Toate  cele  8  tratate 
sunt  publicate  de  Perez  de  Tudela  în  Casas,  1. 

tima  perioadă  a  activităţii  sale,  probabil  între  1553 — 1559.  Manuscrisul 
9e  păstrează  in  Biblioteca  Academiei  Regale  de  Istorie,  iar  prima  ediţie 
tipărită  va  apare  abia  în  1909  !85.  Scopul  ei  este  de  -a  arăta  că  indienii 
sunt  fiinţe  umane  egale  cu  spaniolii  şi  care  îndeplinesc  condiţiile  impuse 
de  Aristotel  pentru  viaţa  superioară.  După  cum  îi  spune  şi  titlul,  tonul 
apologetic  nu  lipseşte  nici  aici  (Pidal  o  socoteşte  o  pereche  cu  Brevisima: 
Dacă  în  Brevisima  se  exagerează  negativ  caracterul  spaniolilor,  care  nu 
fac  nimic  decât  crime  şi  nedreptăţi,  în  Apologetica,  în  contrast,  sunt  idea¬ 
lizate  caracterele  indienilor).  Lewis  Hanke,  dealtfel,  o  aşează  într-o 
„antologie  a  exagerării  umane".86 

Las  Casas  se  ocupă  însă  de  descrierea  vieţii  „perfecte"  a  indienilor 
pe  870  pagini.  Şi,  din  acest  moment,  Apologetica  historia  devine  un  izvor 
de  o  deosebită  însemnătate,  o  mărturie,  în  bună  măsură  oculară  ori  dacă 
nu  din  epoca  imediată,  de  a  extraordinară  varietate.  Urmărind  teoriile 
aristotelice  (scopul  evident:  combaterea  teoriilor  lui  Sepulveda),  nici  un 
amănunt  nu-i  scapă  lui  Las  Casa s:  de  la  organizarea  politică  la  muzică, 
de  la  educaţia  copiilor  la  observaţii  privind  clima,  flora  şi  fauna  din  In¬ 
dii.  Edmundo  O’Gorman  socoteşte  Apologetica  mai  importantă  chiar 
decât  Istoria  Indiilor  prin  valoarea  istorică  şi  pentru  doctrina  lui  Las 
Casas,  iar  Lewis  Hanke  extrage  de  aici  dovezile  care  îl  fac  pe  Las  Casas 
un  precursor  al  antropologiei  moderne.87 

11.  ISTORIA  INDIILOR,  1527,  1552—1561. 

Cea  mai  amplă  lucrare  a  lui  Bartolomă  de  Las  Casas  a  avut  un  pro¬ 
ces  de  redactare  pe  măsură  de  îndelungat.  începută  în  1527,  în  mănăs¬ 
tirea  din  Puerto  Plata,  ea  va  fi  încheiată  în  aproximativ  10  and  de  lucru 
la  Valladoli'd.  Suferă  de  aceleaşi  defecte  legate  de  stilul  apologetic  al 
scrisului  lui  Las  Casas,  şi  în  plus  de  o  lipsă  de  cursivitate  şi  sinteză  dato¬ 
rate  îndelungatei  ei  pregătiri,  căci  se  pare  că  autorul  nu  elimina  nimic 
diin  cele  scrise  înainte,  făcând  doar  adăugiri.  Toate  acestea  îi  dau  un  ca¬ 
racter  greoi,  stufos,  şi  un  fiir  logic  greu  de  urmărit. 

Bartolome  de  Las  Casas  nu  a  dorit  publicarea  acestei  opere.  Con¬ 
vins  că  pentru  nenumăratele  crime  comise  în  Indii,  Spania  va  suferi  pe¬ 
deapsa  lui  Dumnezeu,  scrie  Istoria  Indiilor  ca  o  mărturie  pentru  viitor 
despre  justeţea  acestei  pedepse.  Cu  puţin  înainte  de  moartea  sa,  încre¬ 
dinţează  manuscrisul  mănăstirii  San  Gregoria  din  Valladolid,  unde  îşi 
petrecea  ultimii  ani  ai  veţii,  cu  dispoziţia  expresă  ca  el  să  fie  păstrat  în¬ 
chis  vreme  de  40  de  ani  şi  abia  apoi  să  fie  citit,  însă  numai  de  persoane 


85  O’Gorman,  8,  p.  154.  Prima  ediţie:  M armei  Serrano  Sa/nz,  Madrid,  Nueva 
Biblioteca  de  Autones  Espanoles,  voi.  13  şi  tom.  I  de  „Historiadores  de  Indiias", 
1909.  Manuscrisul:  Biblioteca  de  la  Real  Academia  de  Historia,  MS  A  73;  tomo  46, 
Colleccion  Mmnoz. 

86  Pidal,  10,  p.  230  ş.u.;  Hanke,  5,  p.  49. 

87  Fabie,  3,  p.  22;  Ortiz,  9,  p.  XXI — XXV;  Hanke,  5,  p.  24,  49—56;  O’Gorman 

8,  p.  89 — 90,  92 — 124  —  cu  analiză  amănunţită  şi  rezumat  al  cuprinsului.  Cuprinsul 
şi  la  Hanke,  7,  p.  82 — 101.  Titlul  complet,  publicare,  peripeţiile  manuscrisului  la 
Hanke,  7,  p.  73—78;  Borges,  1,  p.  300—301.  r>  .  -  •  •  .  • . .  ..  •  ...  - 

cu  discernământul  necesar.8*  Ridicat  din  ordin  regal  îndată  după  moar¬ 
tea  sa  şi  depus  la  Consiliul  Indiilor,  manuscrisul  va  fi  publicat  pentru 
prima  oară  în  1875 — 1876,  în  5  volume,89  în  urma  luptei  dusă  de  istoricul 
cubanez  Jose  Antonio  Saco,  la  Madrid,  împotriva  Academiei  Regale  de 
Istorie,  care  nu  dorea  publicarea. 

Ca  şi  în  cazul  tuturor  celorlalte  opere  principale  ale  lui  Las  Casas, 
adversarii  săi  au  căutat  să  atace  cu  abilitate  părţile  slabe  din  punct  de 
vedere  ,,obiectiv“  şi  ,,ştiinţific“  ale  scrierii,  pentru  a-i  putea  nega  total 
valoarea  (şi  de  aici,  pe  cea  a  autorului  şi  a  acuzaţiilor  sale,  adevărate 
,,legende“).  Marea  majoritate  a  criticilor  sunt  însă  de  acord  că  impor¬ 
tanţa  Istoriei  Indiilor,  îndeosebi  ca  izvor  provenind  de  la  un  martor  ocu¬ 
lar  al  multora  din  faptele  prezentate  nu  poate  fi  contestată.90 

12.  DOCE  DUDAS,  1564 

Acest  ultim  tratat  mai  important,  scris  de  Las  Casas  în  legătură  cu 
disputa  privind  cele  petrecute  în  timpul  conquistei  din  Peru,  îi  dau  pri¬ 
lejul  reafirmării  şi  chiar  radicalizării  concepţiilor  sale.  Atacă  din  nou, 
cu  duritate  encomiendele  şi  abuzurile  comise,  faţă  de  care  toţi  spaniolii 
din  America  sunt  vinovaţi,  în  chip  solidar  (principiul  valabil  în  dreptul 
canonic).  Este  tipărit  pentru  prima  dată  în  1822.91 

Capitolul  III.  DOCTRINA 

Este  momentul  să  fixăm  câteva  repere  generale  ale  concepţiei  doc¬ 
trinare  a  lui  Bartolome  de  Las  Casas. 

1.  ORIGINEA  GUVERNĂRII.  PUTEREA  PAPALA. 

Toţi  oamenii  sunt  liberi,  pentru  că  libertatea  individuală  este  un 
drept  conceput  de  Dumnezeu  ca  atribut  esenţial  al  omului.92  Sclavia  este 
accidentală  şi  nenaturală.  Pământurile  şi  proprietăţile,  la  început,  erau 
comune  şi  folosite  spre  binele  tuturor.  Legea  naturală,  prezentă  printre 
toţi  oamenii,  fie  păgâni  sau  creştini,  îi  face  să-şi  aleagă  liber  conducăto¬ 
rii  şi  să  se  supună  imperiului  lor. 

Papa  este  suveran  asupra  tuturor  celor  credincioşi  şi  într-o  mă¬ 
sură  a  celor  necredincioşi.  El  nu  deţine  decât  o  jurisdicţie  voluntară  asupra 


88  S-au  purtat  numeroase  discuţii  şi  s-au  dat  felurite  soluţii  privind  motivele 
acestei  interdicţii,  mergând  de  la  protagonistul  ieftin  (Pidal)  până  la  teama  distru¬ 
gerii  manuscrisului  de  către  cei  cărora  nu  le  conveneau  afirmaţiile  cuprinse  în  el. 

89  Prima  ediţie:  Historia  de  las  Indias,  Madrid,  Imprenta  de  N.  Ginesta, 
1875 — 1876,  5  voi.  Am  putut-o  consulta  atât  în  Bblioteca  „Bartolome  de  las  Casas“ 
a  mănăstirii  dominicane  din  Caracas,  cât  şi  în  Biblioteca  Universităţii  Centrale  a 
Venezuelei. 

90  Principalele  caracteristici  şi  comentarii:  Pidal,  10,  p.  47 — 48,  295 — 296,  328 — 
329;  Hanke,  6,  p.  10—21,  32—50,  106—114;  Hanke,  7,  p.  57—62;  Ortiz,  9,  p.  XIII— 
XIV;  Borges.  1,  p.  165—166  şi  240. 

91  Prima  ediţie,  Juan  Antonio  Llorente,  Colleccion  de  las  obras  del  venera¬ 
bile  obispo  de  Chiapa.  don  Bartolomâ  de  las  Casas ,  Paris,  1822,  voi.  II,  p.  175 — 328. 
Cf.  O’Gorman,  8,  p.  158 — 159;  a  doua  ediţie:  Casas,  1,  p.  478 — 536. 

92  Erudita  Explicatiof  p.  6 — 7  —  nepublicată  până  la  acea  dată  şi  citată  după 
două  exemplare  de  la  Harvard,  la  Hanke,  5,  p.  26. 

acestora  din  urmă,  nu-i  poate  forţa  să  accepte  creştinismul,  căci  aceasta 
ar  fi  folosirea  metodelor  mahomedanismului.  Puterea  sa  se  limitează 
a-i  învăţa  pe  indieni  falsitatea  credinţelor  lor,  fără  a-i  putea  pedepsi 
pentru  păcatele  pe  care  le  săvârşesc.  El  nu  poate  să-i  deposedeze  de  pă¬ 
mânturile  şi  proprietăţile  lor,  deşi,  pentru  propagarea  Evangheliei,  poate 
împărţi  lumea  necredincioasă  între  regii  creştini  pentru  ca  aceştia  să  în¬ 
depărteze  obstacolele  în  calea  răspândirii  credinţei.93 

2.  BULA  LUI  ALEXANDRU  AL  VI-LEA.  PUTEREA  REGALA. 

MISIUNEA  SALVIFICA  A  IMPERIULUI. 

Prin  Bula  din  1493  ,Papa  încredinţează  răspândirea  Evangheliei  în 
lumea  nou-descoperită  regilor  Castiliei  şi  Leonului,  acordându-le  drept 
recompensă  stăpânirea  acestora,  însă  doar  în  domeniul  spiritual.  Tot¬ 
odată,  bula  este  şi  temei  pentru  acţiunea  Bisericii  în  acele  teritorii.  Regii 
Spaniei  au  în  această  misiune  aceleaşi  responsabilităţi  ca  regii  medievali, 
fiind  datori  să  îndrepte  orice  nedreptate  care  le  este  prezentată.  Puterea 
lor  nu  este  arbitrară,  ci  conformă  cu  legea.  Ei  trebuie  să  asigure  pacea, 
prin  eliberarea  indienilor  de  cei  care  duc  războaie  cu  ei,  să  se  asigure 
că  convertirea  lor  se  face  prin  mijloacele  blânde  ale  lui  Hristos  şi  să-i 
conducă  după  legi  în  concordanţă  cu  principiile  creştinismului.  Desigur, 
o  asemenea  importantă  sarcină  nu  ar  putea  s-o  îndeplinească  decât  regii 
Castiliei  şi  ai  Leonului. 

Puterea  jurisdicţională  a  regelui  nu  poate  nici  ea  să  fie  arbitrară. 
Nici  o  sclavie  sau  muncă  nu  poate  fi  impusă,  ci  doar  acceptată  voluntar. 
Regele  nu  poate  encomenda  supuşii  săi  indieni,  pentru  că  aceasta  ar  fi 
împotriva  intereselor  statului. 

în  paralel,  respinge  orice  alte  justificări  ale  drepturilor  Spaniei  asu¬ 
pra  Indiilor,  vehiculate  în  epocă  (apropierea  geografică;  cunoştinţele  su¬ 
perioare  ale  spaniolilor;  idolatria  şi  lipsa  de  calificare  a  indienilor  pentru 
a  conduce;  superioritatea  armelor  (H).94 

3.  ENCOMIENDA. 

După  cum  am  văzut  deja,  în  numeroasele  sale  dispute,  Las  Casas 
este  un  adversar  ireductibil  al  sistemului  encomieaidei.  Motiv  pentru  care 
este  atacat  de  Pidal,  care  vede  în  aceasta  o  necesitate  istorică  a  sistemului 
colonial.  Din  toată  doctrina  sa  despre  puterea  papală  şi  cea  regală,  ajunge 
la  concluzia  că  regele  nu  are  dreptul  de  a  înstrăina  nici  una  din  cele 
4  categorii  de  bunuri  ale  societăţii  (oraşe,  cetăţeni,  proprietăţi  ale  statu¬ 
lui,  proprietatea  regală  şi  proprietatea  individuală  a  cetăţenilor  statu¬ 
lui).  Dacă  o  face,  săvârşeşte  un  păcat  de  moarte. 

Respinge  encomienda  chiar  şi  în  forma  blândă  din  Noile  Legi  din 
1543,  a)  datorită  originii  ei,  ca  instituţie  de  exploatare,  b)  deşi  nu  respinge 
dreptul  regelui  la  tribut,  neagă  sistemul  adunării  indirecte,  prin  inter- 


93  Hanke,  5,  p.  26—29;  Idem,  6,  p.  45—47;  Friede,  4,  p.  119—120;  Piedal,  10,  p. 
220—221  şi  228—230. 

94  Hanke,  7,  p.  50—51;  Idem,  5,  p.  2S-40;  Borges,  l,  p.  237  şi  293;  Friede,  4,  p. 
209 — 210  —  spre  sfârşitul  vieţii  îşi  va  radicaliza  poziţia  nerecunoscând  regiilor  drep¬ 
tul  la  vreun  tribut  din  Indii.  ■ 

mediul  encomenderos,  a  acestuia  —  desigur  datorită  abuzurilor,  şi  mai 
ales  c)  pentru  că  spre  a  împiedica  abuzurile  lfnu  vor  fi  de  ajuns  legile 
şi  pedepsele,  cum  nu  au  fost  de  ajuns".95 

4.  SCLAVIA,  RĂZBOIUL,  CONQUISTELE 

Contrar  primei  impresii,  Las  Casas  nu  este,  în  principiu,  împotriva 
sclaviei.  PROBLEMA  SCLAVILOR  NEGRI  este  socotită,  de  altfel,  una 
din  greşelile  sale  fundamentale.  Făcând  o  distincţie  clară  între  indieni 
şi  negri,  el  propune,  încă  din  primele  sale  planuri  de  colonizare  (1518), 
folosirea  peste  Ocean  a  sclavilor  negri,  mult  mai  rezistenţi  şi  puternici 
Mulţi  adversari  şi  chiar  prieteni  îl  acuză  de  a  fi  determinat  astfel  declan¬ 
şarea  comerţului  cu  sclavi  spre  America,  lucru  inexact  şi  dovedit  astfel 
de  cercetările  mai  noi.  Spre  sfârşitul  vieţii,  Las  Casas  va  reveni  asupra 
acestei  concepţii,  căindu-se  pentru  greşeala  făcută.96  Las  Casas  nu  neagă 
deci  principiul  sclaviei,  ci  justificarea  ei  in  problema  indienilor  americani. 
Conform  legilor  vremii,  sclavia  putea  apare  pe  două  căi:  a)  Prin  transfor¬ 
marea  în  sclavi  a  prizonierilor  luaţi  în  „războaie  juste"  (făcute  dintr-un 
motiv  considerat  corect  şi  cu  licenţa  necesară)  şi  b)  Prin  cumpărarea 
cuiva  care  este  deja  sclav.  Las  Casas,  ca  şi  ceilalţi  reprezentanţi  ai  curen¬ 
tului  pro-indigenist,  va  lupta  prin  toate  mijloacele  să  demonstreze  inexis¬ 
tenţa  de  drept  a  nici  uneia  din  aceste  condiţii:  a)  nici  unul  din  războaiele 
sau  conquistele  întreprinse  nu  a  fost  justificat,  şi  b)  sclavii  aflaţi  deja  în 
această  situaţie  erau  ei  înşişi  aduşi  în  această  stare  prin  mijloace  incorecte, 
în  acest  fel,  lupta  împotriva  sclaviei  se  va  transforma  in  fapt  într-o  luptă 
împotriva  conquistelor,  trecute  şi  viitoare. 

Războaiele  şi  conquistele  nu  sunt  justificate,  pentru  că  nu  au  ca 
scop  bunăstarea  regatului  şi  a  tuturor  supuşilor  lui.  Nici  necredinţa  in¬ 
dienilor  şi  nici  atacurile  armate  ale  lor  nu  sunt  justificări  valabile,  pen¬ 
tru  că  ei  se  află  în  legitimă  apărare  faţă  de  uzurpatorii  proprietăţii  lor. 
Toate  aceste  probleme  ocupă  de  altfel  cea  mai  mare  parte  a  disputei  lui 
Las  Casas  cu  Sepulveda,  iar  demonstrarea  superiorităţii  vieţii  indigenilor, 
care  nu  pot  fi  făcuţi  sclavi  în  virtutea  teoriilor  lui  Aristotel,  constituie 
scopul  principal  al  celor  870  de  pagini  ale  Istoriei  Apologetice.97 

5.  SEPARAREA  REZIDENŢIALA.  SUVERANITATEA  SENIORI¬ 
LOR  INDIENI,  REFACEREA  REPUBLICILOR  INDIGENE. 

Bartolome  de  Las  Casas  este  de  la  bun  început  unul  dintre  promo¬ 
torii  ideii  separării  rezidenţiale  —  convieţuirea  spaniolilor  şi  indigenilor 


95  Friede,  4,  p.  89 — 94;  Hanke,  5,  p.  37 — 38;  Idem,  7,  p.  45 — 47. 

96  Problema  sclavilor  negri  la  Pidal,  10,  p.  38 — 71  şi  206;  Enzensberger,  2,  p. 
30;  Borges,  1,  p.  77,  111 — 113;  Ortiz,  9,  p.  XIV  şi  Friede,  4,  p.  98 — 99.  însuşi  Pidal, 
adversar  înverşunat  al  episcopului,  recunoaşte  că  acuzaţiile  împotriva  sa  în  această 
problemă  sunt  nefondate. 

97  Problema  războiului  şi  a  sclaviei,  la  Pidal,  10,  p.  213 — 214,  221,  226;  Hanke, 
5,  p.  45 — 48;  Friede,  4,  p.  45—54,  89,  94 — 105.  Justificarea  atacurilor  indigene:  Enzens- 
berger,  2,  p.  24 — 25  —  Las  Casas  califică  aceste  atacuri  „război  sfânt  şi  prea  drept, 
pentru  cauzele  pe  deplin  îndreptăţite  pe  care  le-a  avut“.  Disputa  împotriva  cuvân¬ 
tului  „conquistă**,  Pidal,  10,  p.  142  şi  201;  Borges,  1,  p.  109,  222 — 229,  238 — 239. 

In  aşezări  separate,  ceea  ce  ar  fi  restrâns,  odată  cu  contactele  directe,  şi 
posibilitatea  exploatării  abuzive  a  acestora.  După  cum  am  văzut,  disputa, 
în  ciuda  sprijinului  momentan  al  Coroanei,  de  teama  apariţiei  unor  noi  şi 
puternici  feudali  în  America,  nu  a  putut  schimba  cu  nimic  situaţia  de 
fapt.  Pe  plan  teoretic,  Las  Casas  socoteşte  (şi  pe  bună  dreptate,  din  nou, 
referimdu-se  la  situaţia  DE  FAPT),  sociabilitatea  impusă  drept  imperia¬ 
lism,  deosebindu-se  în  această  privinţă  fundamental  de  un  alt  mare  re¬ 
prezentant  al  curentului  indigenist,  Fray  Francisco  de  Viitoria. 

Treptat,  aceste  concepţii  se  cristalizează,  pe  măsură  ce  devine  tot  mai 
dezamăgit  de  atitudinea  şi  acţiunile  Coroanei,  în  doctrina  ilegalităţii  stă¬ 
pânirii  regale  directe  în  Indii  şi  la  necesitatea  restaurării  suveranităţii 
foştilor  conducători  locali  (Caciques). 

Intr-adevăr,  conform  principiilor  privind  atributele  regale,  intrarea 
spaniolilor  în  posesia  terenurilor  şi  minelor  s-a  făcut  contra  voinţei  băşti¬ 
naşilor.  Regele  trebuie  să  restaureze  proprietatea  vechilor  conducători, 
chiar  cu  preţul  înăbuşirii  unor  eventuale  revolte  ale  encomenderos.  Lewis 
Banke  remarcă,  la  rândul  său,  la  acest  punct:  ,, Aceste  concluzii  logice  şi 
adevărate  demonstrează  că  teoriile  politice  ale  lui  Las  Casas  nu  erau 
speculaţii  academice,  ci  erau  destinate  să  fie  aplicate  practic  şi  imediat 
în  Lumea  Nouă".98 

Fără  să  nege  autoritatea  regală,  Las  Casas  dezvoltă,  în  Tratato  com- 
probatorio,  în  întregul  sistem  al  unei  federaţii  americane  de  republici 
indigene,  aflate  sub  conducerea  caciques  locali  şi  alipite  Regatului  Casti¬ 
liei. 

Pentru  momentul  elaborării  lui,  proiectul  era  dacă  nu  utopic,  cel 
puţin  irealizabil.  Pentru  istoria  gândirii  şi  a  doctrinelor  politice  univer¬ 
sale,  nu  ne  rămâne  decât  să  numim  această  doctrină  cu  numele  ei  clasic: 
anticolonialism,  sau  să-l  cităm  pe  Pedro  Borges:  „Este  vorba  de  principiul 
suveranităţii  sau  al  autodeterminării  popoarelor".99 

De  la  moartea  lui  Bartolome  de  Las  Casas  şi  până  la  enunţarea  ves¬ 
titelor  principii  ale  preşedintelui  SUA  Woodrow  Wilson  aveau  să  treacă 
exact  350  de  ani. 

6.  DOCTRINA  SOCIALA. 

Este  meritul  lui  Juan  Friede  de  a  fi  subliniat  cu  claritate  caracterul 
practic  al  doctrinei  politice  a  lui  Las  Casas.  Preocuparea  sa  pentru  proble¬ 
mele  economice  , materiale,  ale  indienilor  este  permanentă.  A  fost  chiar 
acuzat  de  marxism,  şi  într-adevăr  ideile  sale  conţin  elemente  ale  luptei 
de  clasă  între  indieni  şi  spaniolii  săraci,  pe  de  o  parte,  şi  encomenderos 
bogaţi,  pe  de  alta. 

Bunăstarea  protejaţilor  săi  este  o  preocupare  permanentă,  stabilind 
practic  o  finalitate  materialistă  a  doctrinei  sale,  motiv  pentru  care  ea  a 
şi  fost  atât  de  urâtă  şi  atacată  de  clasa  superioară  a  conquistadorilor  spa¬ 
nioli.  Cuprinsul  programului  său  se  dovedeşte  a  nu  fi  utopic,  ca  şi  mij- 

98  Hanke,  5,  p.  41 — 42. 

99  Borges,  1,  p.  237.  Problema  suveranităţii  indigene,  ila  Friede,  4,  p.  118 — 127; 
Hanke,  5,  p.  41 — 42;  Pidâl,  10,  p.  28  —  şi  124.  Separarea  rezidenţială  l/a  Friede,  4, 
p.  28 — 30,  54 — -SI ,  89. 

loacele  folosite  pentru  a-1  duce  la  bun  sfârşit.  Caută  şi  găseşte  sprijin 
la  Sfinţii  Părinţi,  în  afirmarea  importanţei  condiţiilor  materiale  pentru 
viaţa  spirituală,  şi  chiar  le  aşează  la  un  moment  dat  ca  preponderente, 
în  ciuda  pericolului  vigilentei  Inchiziţii,  respinge  principiul  multor  mi¬ 
sionari:  „Indian  creştin,  chiar  dacă  mort“,  apărându-1  pe  cel  refuzat  de 
mulţi:  „Indian  viu,  chiar  dacă  păgân44. 

Şi  pe  acest  tărâm  al  doctrinei  sociale  este  cu  mult  înaintea  epocii 
sale.  Fernando  Ortiz  notează  că  proiectele  sale  de  reglementare  a  mun¬ 
cii  indienilor  aparţin  mai  degrabă  secolului  XX:  interzicerea  muncii  sub 
vârsta  de  15  ani;  acordarea  unei  pauze  de  4 — 5  ore  pentru  odihnă  şi  masă, 
de  la  10  dimineaţa  la  2  sau  3  după-amiază,  datorită  căldurii;  interzicerea 
folosirii  în  mine  a  indienilor  în  afara  zonei  de  vârstă  de  la  25  la  45  de  ani, 
şi  acordarea  alternativă  pentru  aceştia  a  2  luni  libere  pentru  2  luni  de 
muncă.  în  1516,  cerea  construirea  de  spitale  în  formă  de  cruce,  în  care 
să  existe  un  „serviciu  obligatoriu44  şi  mijloace  corespunzătoare  pentru 
aducerea  la  spital  a  bolnavilor  (=  ambulanţele  de  astăzi!).  Spitalul  ar  fi 
trebuit  să  aibă  200  de  paturi,  să  fie  servit  de  12  persoane  şi  să  fie,  de¬ 
sigur,  deschis  tuturor  locuitorilor.  Ortiz  notează  că  medicina  socială  nu 
a  reuşit  să  fie  pusă  la  punct  nici  astăzi,  în  forma  preconizată  de  Las 
Casas,  în  unele  părţi  ale  Americii  Latine. 

Aceleiaşi  epoci  contemporane  îi  poate  aparţine,  desigur,  şi  proiectul 
de  creştere  a  natalităţii  prin  subsidii  materiale  acordate  familiilor,  „un 
tornin  de  ero44  pentru  fiecare  copil.100 

7.  MÂNTUIREA.  MISIUNEA  SA. 

în  pofida  aplecării  materialiste  a  doctrinei  sale,  resorturile  cele  mai 
intime  ale  acţiunii  lascasiene  sunt  pur  religioase.  Adevărata  sa  obsesie 
era  convingerea  că  starea  de  lucruri  tolerată  în  Indii  punea  în  pericol  atât 
propria  sa  mântuire  cât  şi  pe  cea  a  tuturor  celor  implicaţi  în  ea.  încă  de 
la  prima  predică,  după  exemplul  lui  Montesinos,  înfierează  păcatul  mor¬ 
tal  în  care  se  complac  spaniolii.  Sistemul  encomiendei  distruse  indigenii, 
lucru  care  este  „a  lucra  împotriva  legii  lui  Dumnezeu  şi  mare  păcat  mor¬ 
tal44.101  Abuzurile  sunt  „ofense  la  adresa  lui  Dumnezeu44,102  iar  tolerarea 
lor  de  către  Coroană  pune  în  primejdie  conştiinţa  regală  şi  salvarea  eter¬ 
nă  a  Majestăţii  Sale.  El  însuşi  este  neliniştit,  spre  sfârşitul  vieţii,  că  Dum¬ 
nezeu  îl  va  pedepsi  pentru  că  a  realizat,  din  cauza  multelor  sale  negli¬ 
jenţe,  prea  puţine  lucruri,103  şi  acesta  este  adevăratul  înţeles  al  zbuciu¬ 
mului  său  din  ultimele  zile  ale  vieţii11*: 


100  Ortiz,  9,  p.  XXVI — XXVII.  Doctrina  politică  şi  socială  îndeosebi  la  Friede, 
4,  p.  105—117;  Hanke,  7,  p.  41—43,  45—48,  56. 

101  Casas,  1,  p.  120  a,  citat  de  Borges,  1,  p.  285. 

102  Casas,  1,  p.  426  a  şi  430  a,  citat  de  Borges.  ibidem. 

103  Casas,  1,  p.  536  a  şi  538  a,  la  Borges,  1,  p.  241. 

104  Cuvintele  rostite  de  confesorul  său  în  ultimele  zile  ale  lui  Las  Casas,  prin 
care  îl  punea  în  faţa  perspectivei  infernului,  sunt  controversate.  Pidal,  10,  p.  313 — 
314,  face  un  adevărat  tur  de  forţă,  dovedindu-şi  propria  paranoia,  nu  pe  cea  a 
episcopului,  încercând  să  demonstreze  că  Las  Casas  s-ar  fi  dezis,  pe  patul  de  moarte, 
de  ideile  sale!!!  Vezi  şi  Borges,  1,  p.  240 — 241. 

Această  grijă  este  strâns  legată  cu  credinţa  lui  Las  Casas  despre  mi¬ 
siunea  divină  la  care  fusese  chemat.  Există  numeroase  indicii  în  acest 
sens  in  lucrările  sale  şi  în  scrierile  altora  despre  el.  Intr-o  scrisoare  de 
recomandare,  părintele  Pedro  de  Cordoba  afirmă  că  „în  aceste  locuri 
Dumnezeu  Domnul  Nostru  a  trezit  sufletul  unui  cleric  numit  Bartolomd 
de  Las  Casas  . . .  adevărat  slujitor  al  lui  Dumnezeu  pe  care  l-a  ridicat 
mâna  Domnului  pentru  a  îndrepta  atâtea  daune44  .105  „Slujitor  al  lui  Dum¬ 
nezeu44  şi  „Ales  de  Dumnezeu44  sunt  expresii  pe  care  le  întâlnim  în  lu¬ 
crările  lascasiene  cu  referire  la  autorul  lor.  Intrarea  sa  în  monahism  şi 
retragerea  în  mănăstire  par  să  fi  fost  determinate,  în  1521,  şi  de  convin¬ 
gerea  că  „se  părea  că  Dumnezeu  nu  dorea  să  se  folosească  de  el  în  fe¬ 
lul  în  care  o  făcuse  până  atunci44.  Spre  sfârşitul  vieţii,  referirile  sale  in¬ 
directe,  în  ameninţările  la  adresa  Spaniei,  ce  va  fi  pedepsită  pentru  pă¬ 
catele  sale,  la  profeţii  Isaia  şi  Ieremia,  sunt  evidente.  însuşi  scopul  Isto¬ 
riei  Indiilor,  de  a  sta  mărturie  peste  vreme  despre  păcatele  săvârşite 
dincolo  de  Ocean,  corespunde  capitolului  30  de  la  Isaia.  De  altfel,  el  şi 
nedespărţitul  său  prieten,  părintele  Landrada,  erau  numiţi  Iliie  şi  Eli- 
sei,  ori  Ilie  şi  Enoh,  vestitori  ai  Apocalipsei  şi  ai  pedepsei  divine.106 

Oricum,  în  această  lumină,  pare  mai  de  înţeles  cunoscuta  îndărăt¬ 
nicie  a  bătrânului  episcop  în  a-şi  menţine  şi  susţine  ideile  chiar  şi  după 
ce  înfrângerea  lor  era  clară  şi  definitivă:  misiunea  sa  divină  nu-i  per¬ 
mite  să  cedeze. 

Şi  poate  că  tocmai  aici  ar  trebui  să  situăm,  ca  o  maximă  caracte¬ 
rizare,  personalitatea  şi  întreaga  viaţă  a  lui  Fray  Bartolome  de  Las  Ca¬ 
sas,  Obispo  de  Chiapas:  la  jumătatea  distanţei  dintre  activistul  politic, 
promotor  al  unor  idei  în  acelaşi  timp  medievale  şi  depăşind  cu  mult  epoca 
sa.  dar  peste  toate  profund  creştine,  şi  acest  VOX  CLAMANTIS  IN  DE- 
SERTO  al  profetului  care  rămâne  deasupra  răutăţilor  lumii  în  care  tră¬ 
ieşte  şi  unde  este  inevitabil  condamnat  la  a  fi  neînţeles,  socotit  incomod 
şi  urât. 

8.  CONCEPŢIA  DESPRE  DUMNEZEU. 

Privită  prin  prisma  celor  arătate  mai  sus,  desigur  că  se  poate  ajunge 
la  concluzia  unei  concepţii  pesimiste  despre  Dumnezeu,  un  Dumnezeu 
al  Vechiului  Testament,  răzbunător  al  păcatului  mai  degrabă  decât  un 
iubitor  şi  iertător.  Este  şi  rezultatul  la  care  ajunge  Pedro  Borges,  „o  spi¬ 
ritualitate  pesimistă,  în  perfect  acord  cu  caracterul  său44.107 

O  asemenea  concluzie,  bazată  exclusiv  pe  ceea  ce  reiese  din  scri¬ 
erile  lascasiene,  nu  mi  se  pare  atât  de  certă.  Nu  trebuie  uitat  caracte¬ 
rul  dintotdeauna  apologetic  al  scrisului  episcopului.  încât,  dacă  accep¬ 
tăm  exagerările  din  operele  istorice,  sub  acelaşi  beneficiu  de  îndoială 
trebuie  să  punem  şi  imaginea  divină  care  reiese  din  scrierile  apologe¬ 
tice  ale  lui  Las  Casas.  A  scrie  şi  a  vorbi  despre  iertare,  iubirea  lui  Dum- 


105  CDIA,  op.  cit.,  (vezi  nota  76),  voi.  XI,  p.  22,  la  Borges,  1,  p.  279. 

106  Despre  credinţa  mesianică,  Pidal,  10,  p.  24,  37,  324—326,  329 — 331;  Borges, 
1,  p.  277,  282,  284—287,  306;  Hamke,  5,  p.  18. 

107  Borges,  1,  p.  275. 

nezeu,  caritate,  într-un  ambient  dominat  de  atâtea  crime,  abuzuri,  ne¬ 
dreptăţi,  şi  în  care  triumful  forţei  şi  al  exploatării  ajunsă  la  rang  de  po¬ 
litică  de  stat  erau  evidente,  ar  fi  putut  fi,  poate,  puţin  nepotrivit. 

9.  EVANGHELIZAREA,  BOTEZUL  RAPID,  „COMPELLE 
INTRARE". 

Preocuparea  lui  Las  Casas,  şi  nu  numai  a  lui,  era  cu  atât  mai  mare, 
cu  cât  lăcomia  şi  ferocitatea  spaniolilor  aduceau  grave  prejudicii  credi¬ 
bilităţii  Evangheliei  în  faţa  indienilor.  Istoria  epocii,  şi  nu  numai  cea 
scrisă  de  Las  Casas,  abundă  de  exemple  în  acest  sens.  Dramatic,  tragic 
chiar  rămâne  episodul  unui  trib  de  indieni  cubanezi  care,  inspiraţi  de 
cacique  Hatuey,  cântă  şi  dansează  un  areyto  pentru  a  domoli  pe  teri¬ 
bilul  DIOS  DEL  ORO  (Dumnezeul  aurului)  ce  le  fusese  descoperit  de 
străinii  veniţi  de  departe  drept  cauză  a  exterminării  şi  suferinţelor  lor.108 

Semnalele  de  alarmă  se  vor  auzi  în  toată  această  perioadă,  îndeosebi 
de  la  cei  care,  asemeni  lui  Las  Casas,  respingeau  conquista  armată  pre¬ 
mergătoare  evanghelizării,  botezul  rapid,  după  o  sumară  catehizare,  şi 
acel  ,,compelle  intrare"109  susţinut  de  Sepulveda  şi  de  partizanii  lui  „in¬ 
dian  creştin,  deşi  mort".  Alternativa  însemna  evanghelizarea  paşnică, 
asemeni  celei  din  Verapaz,  o  catehizare  temeinică  şi*  folosirea  doar  a 
mijloacelor  de  convingere,  specifice  Mântuitorului  şi  Sfinţilor  Apostoli. 
Ca  întotdeauna,  va  precumpăni,  sub  presiunea  situaţiei  de  fapt,  atitu¬ 
dinea  contrară.  Cât  despre  interesul  spaniolilor  americani  în  legătură 
cu  asistenţa  spirituală  acordată  indienilor  (în  fond,  unul  din  motivele 
pentru  care  ei  se  aflau  acolo!),  este  sugestiv  cazul  unui  reprezentant  al 
celuilalt  curent  doctrinar,  Jeronimo  Lopez,  foarte  nemulţumit  că  indie¬ 
nii  erau  învăţaţi  toate  articolele  credinţei.  „Indianul,  deocamdată,  nu 
are  nevoie  să  ştie  decât  Tatăl  Nostru,  şi  Ave  Maria,  Crezul  şi  Salve  şi 
Poruncile  şi  nimic  mai  mult".110 

Capitolul  IV.  BARTOLOME  DE  LAS  CASAS 
IN  FAŢA  POSTERITĂŢII 

1.  LAS  CASAS,  ISTORIC. 

în  pofida  tuturor  scăderilor,  valoarea  lui  Las  Casas  şi  a  operei  sale 
din  punct  de  vedere  istoric  nu  poate  fi  negată  şi  nici  măcar  minimalizată. 
Punctul  forte  al  acestei  tratări  îl  reprezintă  izvoarele  şi  folosirea  operei 
lui  ca  izvor. 


108  Ortiz,  9,  p.  XVI. 

109  „Compelle  eos  intrare**,  „sileşte-i  pe  ei  să  intre**,  citat  scripturistic  (Luca 

14,  23)  oare  a  fost  interpretat  de  multe  ori  în  istoria  creştinismului  (începând  cu 
Fericitul  Augustin)  ca  o  legitimare  a  folosirii  forţei  pentru  aducerea  necredincio¬ 
şilor  la  Hristos.  Disputa  Las  Casas  —  Sepulveda  pe  această  temă,  Pidal,  10,  p.  213 — 
214.  r 

110  Joaquin  Garcia  Izcabalceta,  Don  Juan  de  Zumarraga,  primcr  obispo  V 
arzobispo  de  Mexico,  voi.  II,  Mexico,  1947,  ciiat  de  Friede,  4,  nota  19,  p.  295. 

Las  Casas  trăieşte,  începând  din  1502,  în  mi  jocul  evenimentelor 
pe  care  le  descrie.  Călătoreşte,  în  tot  acest  timp,  enorm.  Sintetizându-i 
călătoriile,  P.  Isacio  Perez  adună  pentru  doar  50  de  ani  din  cei  92  ai 
vieţii  părintelui,  22  442  leghe,  cifră  ce  depăşeşte  pe  cele  similare  ale  lui 
Alexandru  cel  Mare,  Iulius  Cezar  ori  Marco  Polo,  a  majorităţii  navigato¬ 
rilor  spanioli  şi  portughezi  ai  secolelor  XV  şi  XVI.  Este  depăşit  doar  de 
Columb,  Magellan,  Francis  Drake  şi  Amiralul  Horacio  Nelson.  Traver¬ 
sează  Oceanul  de  10  ori,  merge  de  7  ori  în  La  Espanola,  de  4  ori  în  Puerto 
Rico,  de  3  ori  în  Mexic  şi  Chiapas;  de  două  ori  în  Guatemala  şi  Honduras, 
câte  o  dată  în  Italia,  Cuba,  Tierra  Firme  de  Paria  (Venezuela),  Cubagua, 
Cartagena  de  Indias,  Panama,  Costa  Rica  şi  Nicaragua.  în  Spania,  nenu¬ 
măratele  sale  deplasări  cuprind  12  din  oraşele  cele  mai  mari.111 

în  toate  aceste  călătorii  se  informează  şi  culege  documente.  Aceasta 
nu  constituie  o  întâmplare,  ci  un  scop  urmărit  cu  perseverenţă.  El  în¬ 
suşi  ne  dă  mărturie  despre  strădania  proprie  de  a  discuta  cu  martorii 
oculari  ai  evenimentelor  şi  de  a  ajunge  la  originalele  documentelor  pe 
care  le  foloseşte.  îndată  după  sosirea  sa  în  Indii,  spre  exemplu,  stă  de 
vorbă  cu  participanţii  şi  culege  documente,  pe  care  le  va  păstra  toată 
viaţa,  despre  rebeliunea  lui  Roldan  din  1499. 112  Relatările  lui  indică 
în  mod  evident  că  a  avut  acces  atât  la  Jurnalul  lui  Columb  cât  şi  la  co¬ 
respondenţa  acestuia  cu  regii  catolici.  Citează  frecvent  din  literatura  is¬ 
torică  apărută  în  epocă,  uneori  din  lucrări  pierdute  astăzi.  Reproduce 
integral  documente  şi  dispute,  cum  ar  fi  Legile  din  Burgos,  1512. 

începând  cu  1547,  după  revenirea  sa  la  Curte,  o  uriaşă  corespon¬ 
denţă  îi  soseşte  din  Indii,  în  calitatea  sa  de  principal  avocat,  în  Spania, 
al  cauzei  indigene.  Ştie  însă  că  nu  trebuie  să  le  accepte  pe  toate  a  priori, 
ele  depinzând  de  împrejurările  scrierii  şi  de  autorul  lor.  în  1549,  îi  scrie 
lui  Domingo  de  Soto:  „Pentru  a  discerne,  Părinte,  între  diverse  relatări 
şi  persoane  religioase  cine  trebuie  crezut,  OPUS  EST  SOLERTISSIMA 
SPIRITUM  PROBATIONE,  şi  a  considera  MOTIVELE  fiecăruia41.113 

O  comparaţie  cu  alte  istorii  scrise  în  aceeaşi  epocă  arată  clar  avan¬ 
tajele  pe  care  poziţia  şi  spiritul  său  cercetător  i  le-au  oferit.  Atât  prin 
întindere,  cât  şi  prin  valoarea  documentelor  pe  care  se  bazează,  Istoria 
Indiilor  şi  Istoria  Apologetică  sunt  cele  mai  importante  izvoare  existente, 
alături  de  documentele  oficiale  păstrate  în  Archivo  General  de  las  In- 
dias  din  Sevilla,  pentru  istoria  primelor  decenii  ale  prezenţei  spaniole  în 
America. 

Istoria  Indiilor,  după  cum  arată  Antonio  Maria  Fabie,  este  izvor 
aproape  unic  privitor  la  viaţa  lui  Columb.  Fără  ea,  Jurnalul  descoperi¬ 
torului  Americii  ar  fi  fost  definitiv  pierdut.  Cele  mai  bune  Istorii  ale 
perioadei,  scrise  în  secolele  următoare,  preiau  uneori  capitole  întregi 
din  lucrarea  lui  Las  Casas.114 


111  Datele  din  Isacio  Perez,  la  Borges,  1,  p.  15. 

112  Hanke,  6,  p.  82 — 83. 

113  Bataillon,  Marcel,  Etudes  sur  Bartolome  de  Las  Casas ,  Paris,  1965,  p.  220, 
cartat  de  Friede,  4,  p.  87. 

114  Fabie,  3,  p.  20—23. 

Problemele  apar  în  momentul  discutării  folosirii  acestor  izvoare. 
Lucrările  lui  Las  Casas  sunt  greoaie,  încâlcite,  scrise  într-un  stil  vehe¬ 
ment,  fără  a  fi  însă  şi  confuz.  Controversa  pe  această  temă  continuă  şi  în 
secolul  nostru.  Fără  a  aduce  vreodată  probe  în  sprijinul  afirmaţiilor 
sale,  istoricul  argentinian  Cabria  îl  acuză  pe  Las  Casas  de  falsificare  a 
documentelor  (idee  reluată  şi  de  Ramon  Menendez  Pidal  în  cartea  folo¬ 
sită  pentru  lucrarea  de  faţă,  cu  referire  la  bula  papală  din  1493).  în 
schimb,  cercetări  recente  în  mult  controversata  problemă  a  distrugerii 
populaţiei  indigene  în  primii  ani  ai  Conquistei  ajung  la  cifre  chiar  mai 
mari  decât  cele  ale  lui  Las  Casas!.115 

Judecata  trebuie  nuanţată.  Dacă  în  privinţa  valorii  ca  izvor  istoric, 
lucrurile  sunt  de  necontestat,  în  privinţa  „obiectivităţii“  lui  Las  Casas 
(idee  dealtfel  puţin  prezentă  la  nivelul  secolului  al  XVI-lea),  cea  mai 
potrivită  concluzie  pare  cea  a  lui  Lewis  Hanke,  care  începe  prin  a  cita  pe 
un  alt  cercetător  lascasian,  Ramon  Iglesia: 

„Adevărata  istorie,  cea  care  are  vigoare  şi  realitate,  s-a  scris  întot¬ 
deauna  sub  impresia  momentului,  este  istorie  polemică,  parţială,  pasio¬ 
nată,  tendenţioasă.  Adevărata  istorie  care  interesează  pe  istoriografi, 
care  încearcă  întotdeauna  să  se  apropie  cât  mai  mult  de  eveniment  în¬ 
suşi,  este  istorie  de  teză,  este  istorie  scrisă  spre  a  demonstra  ceva.116a 

Cine  doreşte  în  contrast,  să  vadă  cum  un  alt  mare  spaniol  descrie, 
fără  pasiune,  faptele  la  care  a  participat,  să  citească  faimoasele  Scrisori 
scrise  de  marele  conquistador  Cortes  .  .  .  Cortes  dă  dovadă  de  o  oarecare 
durere  pentru  moartea  unuia  dintre  valoroşii  săi  cai,  dar  relatează  cu 
calm  că  oamenii  săi  au  ucis  mai  mult  de  500  din  «cei  mai  importanţi  şi 
mai  de  valoare  indieni»,  şi  că  a  permis  aborigenilor  aliaţi  ai  săi  să  taie 
bucăţi  de  carne  din  duşmanii  morţi  şi  să  le  mănânce  la  cină.  Cortes  folo¬ 
seşte  un  ton  indulgent  pentru  a  descrie  aceste  lucruri,  «ca  acel  pe  care 
l-ar  folosi  un  bunic  faţă  de  năzdrăvăniile  nepoţelului».11613 

2.  LAS  CASAS,  ANTROPOLOG. 

în  aceeaşi  măsură,  datorită  intenselor  sale  investigaţii,  Las  Casas 
poate  fi  sosotit  un  antropolog.  Este  concluzia  la  care  ajunge  cel  dintâi 
Lewis  Hanke,  sprijinit  apoi  şi  de  alţi  cercetători.  Continua  sa  dispută  în 
favoarea  indienilor  se  cristalizează  treptat  într-o  doctrină  antropologică 
precisă,  evidenţiată  cel  mai  clar  în  disputa  sa  cu  Sepulveda.  în  timp  ce 
acesta,  după  aprecierea  lui  Edmundo  O’Gorman,  pune,  prin  teoria  incapa¬ 
cităţii  de  autoguvernare  a  indienilor,  bazele  naţionalismului  modem, 
profund  anticreştin,  Las  Casas  îi  opune  doctrina  egalităţii  tuturor  oame¬ 
nilor.117  Apoi,  întreprinde  munca  uriaşă  de  a  demonstra  dreptul  indige- 


115  Enzensberger,  2,  p.  19 — 20. 

116  a.  Estudios  de  hist ortografia  de  la  Nueva  Espaha,  Introducion  por  Ramon 
Iglesia,  Mexico,  1945,  p.  10;  B.  Ramon  Iglesia,  Cronistas  e  historiadores  de  la  con - 
quista  de  Mexico,  Mexico,  1942,  p.  47 — 46,  la  Hanke,  6,  p.  66  şi  Hanke,  7,  p.  104.  Des¬ 
pre  problemele  valorii  istorice  a  operei  lui  Las  Casas;  Hanke,  6,  p.  12,  22,  77 — 
88,  95 — 99,  103—104,  106—114;  Hanke.  7,  p  57—62,  65—67;  Enzensberger,  2,  p.  21—24, 
30 — 31;  Friede,  4,  p.  86—87,  115—116,  178—179. 

117  O’Gorman,  8,  p.  106 — 110  şi  Hanke,  5,  p.  42 — 43. 

nilor  americani  la  viaţa  superioară,  conform  condiţiilor  puse  de  Aristo- 
tel.118  în  acest  fel,  Apologetica  Historia  se  transformă  într-o  mare  lucrare 
antropologică  de  teză.  Subiectivă,  la  rândul  ei,  dar  nu  intr-atât  de  defor¬ 
mantă  încât  să-i  anuleze  meritele  (inclusiv  în  domeniul  antropologiei 
comparate  —  paralela  între  diferitele  triburi,  precum  şi  între  acestea 
şi  vechile  popoare  ale  lumii,  este  frecvent  întâlnită).  Ca  şi  în  cazul  Isto¬ 
riei  Indiilor,  adunarea  materialului  începuse  încă  de  la  sosirea  sa  în 
America,  şi  Las  Casa s  depusese  toate  eforturile  de  a  obţine  cât  mai  multe 
informaţii  despre  limba  şi  obiceiurile  diferitelor  popoare  indigne  cu  care 
intrase  în  contact.  Se  va  plânge  de  a  nu  fi  strâns  la  timp  date  asupra 
anumitor  triburi  pe  care  le  cunoscuse  şi  care  apoi  fuseseră  exterminate 
complet.119  Şi  în  această  privinţă,  valoarea  de  izvor  documentar  a  opere¬ 
lor  sale  este  de  netăgăduit. 

Drd.  Răzvan  Novacovschi 


i 


i 


• 

118  Această  insistenţă  asupra  filosofului  grec  este  interesantă,  mai  ales  că  bas 
Casas  afirmă  intr-un  loc:  „Aristotel  a  fost  un  păgân  şi  acum  se  află  în  flăcării^ 
iadului,  şi  trebuie  să  ne  folosim  de  teoriile  lui  doar  până  unde  sunt  în  armonie 
cu  sfânta  noastră  creddntă  şi  cu  obiceiurile  creştine4'.  Obras  Escogitas  de  Filosof pst 
en  Biblioteca  de  Autores  Espanoles,  tom.  65,  p.  227,  citat  de  Hanke,  5,  p.  59.  Se  pare 
însă  că  influenţa  aristoteliană  era  foarte  puternică  la  curtea  spaniolă,  mai  ales 
după  apariţia  doctrinei  lui  Sepulveda,  bazată  pe  aceasta. 

119  Apologetica  Historia,  ediţie  Serrano  y  Sanz,  Madrid,  1909,  p.  321  şi  Historia 
de  las  Indias ,  ed.  de  Gonzalo  Reparaz,  Barcelona,  1927,  voi.  I,  cap.  67,  citate  de 
Hanke,  7,  p.  100. 

PREDICA  LA  DUMINICA  DUPĂ  BOTEZUL  DOMNULUI 


„ Pocăiţi-vâ  că  s-a  apropiat  împărăţia  cerurilor *. 

(Mat.  4,17) 

Iubiţi  credincioşi, 

Suntem  încă  sub  impresia  bucuriei  pe  care  ne-a  adus-o  praznicul 
Naşterii  Domnului,  însoţită  şi  de  mesajul  versificat  al  colindelor,  pri¬ 
vitor  la  acest  eveniment  unic  din  istoria  lumii,  aşa  cum  au  ştiut  să 
ni-1  transmită  peste  veacuri  înaintaşii  noştri,  buni  creştini  şi  buni  fii  ai 
poporului  nostru  dreptcredincios.  L-am  întâmpinat  pe  Pruncul  născut 
din  Fecioară  în  Betleemul  Iudeii,  alături  de  îngeri,  păstori  şi  magi; 
L-am  văzut,  după  opt  zile,  când  I  s-a  dat  numele  Iisus,  ca  apoi  să-L 
vedem  la  râul  Iordan,  în  floarea  vârstei,  când  a  primit  botezul  de  la 
Sf.  Ioan  proorocul  şi  înaintemergătorul  Său.  Am  început  —  în  acelaşi 
timp  —  un  An  Nou,  cu  nădejdi  sporite  de  mai  bine,  cu  mai  multe  rea¬ 
lizări  şi  satisfacţii  faţă  de  anul  care  a  trecut,  cu  încredere  că  Dum¬ 
nezeu  va  revărsa  iarăşi  binecuvântarea  Sa  peste  noi  şi  ne  va  tace  via¬ 
ţa  mai  senină,  că  ne  va  trimite  mai  multă  dragoste  în  suflete  ca  şi  noi, 
la  rândul  nostru,  să-i  învăluim  în  dragoste  pe  semenii  noştri. 

Iată  că  pricopa  evanghelică  de  astăzi,  în  Duminica  de  după  Botezul 
Domnului,  ne  prezintă  un  text  foarte  scurt,  privitor  la  întemniţarea 
Sfântului  Ioan  Botezătorul  şi  la  începutul  activităţii  publice  a  Mântui¬ 
torului.  Este  redat  şi  un  citat  din  cartea  proorocului  Isaia,  care  voia 
să  scoată  în  evidenţă  tocmai  faptul  că  Mântuitorul  este  Mesia  cel  pre¬ 
zis  de  proorocii  Vechiului  Testament.  Sfântul  Evanghelist  Matei  ni-1 
prezintă  pe  Mântuitorul  plecat  din  Nazaret,  oraşul  în  care  a  trăit  până 
la  începutul  activităţii  Lui,  venind  în  oraşul  Capernaum,  din  provin¬ 
cia  Galileia,  lângă  Lacul  Ghenizaret  in  nordul  Ţârii  Sfinte.  Poporul  de 
acolo,  spune  Sfântul  Matei  —  redând  o  proorocie  a  lui  Isaia  —  ,,a  vă¬ 
zut  lumină  mare  şi  celor  ce  şedeau  în  latura  şi  în  umbra  morţii,  lumină 
le-a  răsărit"  (Mat.  4,  16  —  cf.  şi  Isaia,  0.1).  Reproducând  acest  text  me¬ 
sianic,  Sf.  Evanghelist  Matei  nu  voieşte  altceva  decât  să-şi  pregătească 
cititorii  şi  ascultătorii  în  vederea  primirii  mesajului  divin  adus  în  lu¬ 
me  de  Iisus  Hristos  Domnul.  El  este  „lumina  lumii",  cum  a  declarat  El 
însuşi  (Ioan  8,12);  este  „lumina  cea  adevărată  care  luminează  pe  tot 
omul  care  vine  in  lume",  cum  preciza  Sf.  Apostol  Ioan  în  prologul 
Evangheliei  a  patra  (cf.  Ioan  1,9),  iar  Ioan  Botezătorul  fusese  trimis  cu 
scopul  de  a  da  mărturie  despre  această  lumină  (cf.  Ioan  1,8).  Iisus  — 
„lumina  lumii"  sau  „lumina  cunoştinţei",  —  n-a  venit  in  lume  ca  să  * 
descopere  adevăruri  pe  care  le  poate  afla  şi  mintea  omenească  sau 
adevăruri  de  natură  ştiinţifică,  ci  a  venit  pentru  a  ne  face  cunoscut  pe 


ÎNDRUMĂRI  omiletice 


151 


Tatăl,  pentru  a  ne  descoperi  tainele  împărăţiei  lui  Dumnezeu,  ca  prin 
acestea  să  dobândim  viaţa  veşnică.  „Aceasta  este  viaţa  veşnică  — 
spune  Mântuitorul  —  să  Te  cunoască  pe  Tine  singurul  Dumnezeu  ade¬ 
vărat  şi  pe  Iisus  Hristos  pe  care  L-ai  trimis"  (Ioan,  17,3).  El  a  venit, 
deci,  ca  să  ne  lumineze  minţile  cu  adevărurile  veşnice  despre  Dumne¬ 
zeu,  despre  voia  Lui  şi  să  ne  descopere  învăţătura  Lui,  care  ne  în¬ 
deamnă  să  trăim  ca  „fii  ai  luminii". 

Dar  Iisus  Hristos  este  lumină  nu  numai  în  calitatea  Lui  de  învă¬ 
ţător  suprem,  ci  şi  ca  model  moral  desăvârşit,  ca  lumină  care  ne  lumi¬ 
nează  pe  toţi,  ca  să  trăim  potrivit  învăţăturii  Sale.  Este  lumină,  pentru 
că  ne  face  părtaşi  —  prin  Sfintele  Taine  —  ai  sfinţeniei  Sale,  ai  iubirii 
Sale,  ai  bunătăţii  Sale.  Mântuitorul  şi-a  propovăduit  noua  învăţătură 
prin  cuvânt,  adică  prin  predică,  dar  şi  prin  faptă,  prin  tot  ceea  ce  a 
făcut  pentru  atâţia  semeni  ai  Săi,  cărora  le-a  redat  auzul,  văzul,  sănă¬ 
tatea  pierdută  şi  chiar  viaţa.  Prin  toate  acestea,  a  dovedit  că  este  cu 
adevărat  „lumină"  pentru  toţi.  :> 

Primele  cuvinte  din  predica  Mântuitorului  sunt  aceleaşi  cu  ale 
Sfântului  Ioan  Botezătorul:  „Pocăiţi-vă,  căci  s-a  apropiat  împărăţia 
cerurilor".  (Mat.  4,17;  cf.  Mat.  3,2).  Ce  trebuie  să  înţelegem  prin  acest 
îndemn,  sau,  mai  corect  spus,  prin  această  poruncă?  In  genere,  prin 
pocăinţă  înţelegem  recunoaşterea  păcatului  săvârşit,  părerea  de  rău  şi 
încercarea  de  a  ne  îndrepta,  ca  în  felul  acesta  să  dobândim  iertarea 
lui  Dumnezeu.  Pocăinţa  înseamnă  îndepărtarea  de  păcat,  eliberarea 
sufletului  de  patimile  care-1  stăpânesc.  Pocăinţa  înseamnă  o  schim¬ 
bare  radicală  a  vieţii,  o  prefacere  din  adâncuri  a  sufletului,  a  cugete¬ 
lor  şi  a  simţămintelor  în  aşa  fel,  încât  să  ajungem  la  „a  doua  naştere" 
despre  care  vorbea  tot  Mântuitorul  în  convorbirile  cu  Nicodim,  ca  să 
începem  o  viaţă  nouă,  în  Hristos,  cu  Hristos  şi  pentru  Hristos.  Mân¬ 
tuitorul  ne  face  să  înţelegem  că  numai  o  schimbare  radicală  a  fiinţei 
noastre  omeneşti  ne  poate  ajuta  să  percepem  adevărurile  propovăduite 
de  El,  numai  o  pocăinţă  sinceră  ne  poate  ajuta  să  pătrundem  în  tai¬ 
nele  pline  de  lumină  ale  învăţăturii  Sale  dumnezeieşti.  Sf.  Nil  Sinaitul 
făcând  o  paralelă  între  Taina  Sfântului  Botez  şi  Taina  Pocăinţei,  spu¬ 
nea  că  în  prima,  cel  care  vine  la  încreştinare  se  naşte  din  apă  şi  din 
Duh,  pe  când  păcătosul  care  se  pocăieşte  se  naşte  din  lacrimi  şi  din 
Duh. 

Din  paginile  Sfintelor  Evanghelii  am  putut  constata  ce  bucurie  şi 
ce  efect  pozitiv  produce  în  cer  pocăinţa  unui  păcătos,  chiar  dacă  o  ra¬ 
portăm  la  99  de  drepţi  care  nu  au  nevoie  de  pocăinţă  (cf.  Luca,  15,  7). 
Sunt  edificatoare,  în  acest  sens,  pocăinţa  lui  Zaheu  vameşul,  a  vame¬ 
şului  care  se  ruga  în  templu  sau  a  fiului  risipitor,  pe  care  le  vom  re¬ 
memora  în  duminicile  următoare,  ca  şi  pocăinţa  lui  Petru  care  se  le- 

pădase  de  trei  ori  de  Domnul  înaintea  Patimilor  Sale  sau  pocăinţa  lui 
Saul,  prigonitorul  tinerei  Biserici  creştine,  devenit  apostolul  Pavel,  cel 
mai  de  seamă  misionar  al  Bisericii  din  toate  timpurile. 

Cel  care  acceptă  învăţătura  Mântuitorului  —  şi  în  primul  rând 
pocăinţa,  care  aduce  atâtea  roade  binecuvântate  în  sufletele  noastre, 

—  se  va  învrednici,  fără  îndoială,  să  vadă  şi  „lumina"  despre  care 
vorbea  proorocul  Isaia,  dar  şi  „împărăţia  cerurilor",  pe  care  Hristos 
Domnul  a  făgăduit-o  celor  care  se  pocăiesc.  Prin  expresiile  „împără¬ 
ţia  cerurilor"  sau  „împărăţia  lui  Dumnezeu"  ori  „împărăţia  lui  Hris¬ 
tos"  —  întâlnite  mai  mult  de  o  sută  de  ori  în  Noul  Testament  —  tre¬ 
buie  să  înţelegem  stăpânirea  lui  D  imnezeu  în  cer  şi  pe  pământ,  peste 
îngeri  şi  oameni,  peste  întreaga  Sa  creaţie.  Expresiile  respective  nu 
erau  alt  :eva  decât  o  chemare  la  înnoirea  lumii,  potrivit  noii  învăţă¬ 
turi  pe  care  a  propovăduit-o  Mântu  torul  Iisus  Hristos,  o  chemare  la 
statornicirea  împărăţiei  lui  Dumnezeu  pe  pământ,  precum  este  şi  în 
cer,  aşa  cum  ne  îndeamnă  însuşi  Mântuitorul  ca  să  o  realizăm,  în  rugă¬ 
ciunea  „Tatăl  nostru",  în  care  cerem:  „Vie  împărăţia  Ta“  (Mat.  6,  10). 

Fiul  lui  Dumnezeu  a  fost  trimis  în  lume  ca  aici,  să  întemeieze  îm¬ 
părăţia  Sa,  împărăţia  iubirii  universale,  a  binelui,  a  smereniei,  a  sin¬ 
cerităţii.  împărăţia  lui  Dumnezeu  pe  pământ  începe  odată  cu  predica 
lui  Iisus  Hristos,  continuând  cu  activitatea  Sa  publică,  cu  alegerea 
apostolilor  şi  instituirea  celor  şapte  taine,  cu  patim  le,  moartea  şi  în¬ 
vierea  Sa,  apoi  cu  întemeierea  Bisericii  în  chip  văzut,  la  Cincizecime, 
cu  organizarea  ei  şi  în  final,  cu  toată  lucrarea  desfăşurată  de  sluj.torii 
şi  credincioşii  ei  de-a  lungul  veacurilor. 

Această  „împărăţie"  este  însă  şi  un  „dar"  al  lui  Dumnezeu,  dat 
de  sus,  ca  urmare  a  jertfei  lui  Iisus  Hristos  pe  cruce.  Acest  „dar"  al 
„împărăţiei  lui  Dumnezeu"  este  de  natură  spirituală,  pentru  că  după 
cum  spune  Sf.  Apostol  Pavel,  ea  „nu  este  mâncare  sau  băutură,  ci  drep¬ 
tate  şi  pace  şi  bucurie  în  Duhul  Sfânt"  (Rom.  14,  17).  Aşadar,  pentru 
un  creştin,  împărăţia  cerurilor  sau  a  lui  Dumnezeu  nu  este  ceva  izo¬ 
lat  sau  un  tărâm  pe  care  vom  păşi  numai  după  trecerea  din  viaţa  pă¬ 
mântească,  ci  ea  începe  de  aici,  din  această  viaţă,  şi  se  sălăşuieşte,  în 
primul  rând,  în  sufletul  nostru.  De  aceea  spunea  şi  Mântuitorul  într-o 
altă  împrejurare:  „împărăţia  lui  Dumnezeu  nu  este  aici  sau  acolo,  ci 
inlăuntrul  vostruu  (Luca  17,  21). 

Această  împărăţie  a  lui  Dumnezeu  din  sufletul  nostru  se  cucereşte 
prin  stăruinţă  (Mat.  11,  12;  Luca  16,16),  pr  n  evlavie,  prin  dragoste  faţă 
de  Dumnezeu  şi  de  semenii  noştri.  împărăţia  de  aici  este  temporară; 
dar  o  putem  moşteni  după  trecerea  noastră  în  lumea  de  dincolo,  când 
Iisus  —  dreptul  judecător  va  da  sentinţa  finală  pentru  cei  care  I-au 
îndeplinit  poruncile  şi  I-au  făcut  voia  pe  pământ:  ,, Veniţi,  binecuvân¬ 
taţii  Tatălui  Meu,  de  moşteniţi  împărăţia  care  este  pregătită  vouă  de 
la  întemeierea  lumii"  (Mat.  25,34). 

Iubiţi  credincioşi, 

In  repetate  rânduri,  Mântuitorul  ne-a  avertizat  că  din  împărăţia 
de  aici  o  vom  putea  cuceri  şi  pe  cea  de  dincolo  numai  prin  viaţa 
noastră  aleasă,  prin  lumina  care  stă  în  noi  şi  pe  care  o  revărsăm  din 
noi  spre  alţii.  Da  aceea,  trebuie  să  ne  gândim  la  „lumina  mare"  despre 
care  scria  proorocul  Isaia,  la  lumina  cu  care  Hristos  luminează  perma¬ 
nent  minţile  şi  inimile  noastre  ale  celor  ce  stăm  în  întuneric  şi  în  um- 

bra  morţii,  adică  în  întunericul  păcatului,  pe  care  trebuie  să-l  înlă¬ 
turăm  din  noi  prin  pocăinţă.  Să  nu  uităm  niciodată  cuvintele  Mântui¬ 
torului  care  ne  îndeamnă:  „Cât  aveţi  lumina,  credeţi  în  lumină,  pentru 
ca  să  fiţi  fii  ai  luminii"  (Ioan  12,26),  adică  să  răspândim  în  jurul  nos¬ 
tru  lumina  iubirii,  a  păcii  şi  a  dreptăţii,  ca  Dumnezeu  să  ne  facă  păr¬ 
taşi  de  lumina  „împărăţiei  Sale",  aici  dar  şi  după  trecerea  din  această 
viaţă.  Să  facem  acest  lucru  mai  ales  acum,  după  praznicul  Naşterii 
Domnului,  când  a  venit  în  lume  „lumina  cunoştinţei",  adică  Hristos 
Domnul,  căruia  I  se  cuvine  mărirea,  cinstea  şi  închinăciunea  în  veci, 
Amin. 

Pr.  pro/,  dr.  MIRCEA  PACURARIU 


PREDICA  LA  „SFINŢII  TREI  IERARHI : 

VASILE,  GRIGORIE  ŞI  IOAN“ 

1.  Intre  cei  mai  mari  învăţători  şi  păstori  ai  Bisericii  Lui  Hristos, 
din  toată  istoria  cretinătăţii,  sunt  aceştia  trei  pe  care  Sfânta  noastră 
Biserică  îi  pomeneşte  cu  praznic  ales  deodată:  Sf.  Vasile  cel  Mare, 
Sf.  Grigorie  de  Dumnezeu  Cuvântătorul  şi  Sf.  Ioan  Gură  de  Aur.  Toţi 
trei  s-au  impus  în  conştiinţa  credinc  oşilor  de  pretutindeni  prin  viaţa 
lor  curată  şi  prin  învăţăturile  lor  sfinte,  care  au  rămas  ca  un  îndrep¬ 
tar  de  ortodoxie  vrednic  de  toată  lauda  şi  încrederea.  Ceea  ce  au  fost 
ei  şi  ceea  ce  au  învăţat,  este  o  dovadă  limpede  că  este  o  rătăcire  să 
nu  crezi  şi  să  nu  înveţi  aşa  cum  au  crezut  şi  au  învăţat  ei.  Ei  au  indi¬ 
cat  în  cel  mai  înalt  grad  care  este  „drumul  împărătesc"  în  Biser  ca 
Adevărată.  Şi  pentru  că  pe  lângă  celelalte  daruri  pe  care  le-au  avut 
au  fost  şi  arhierei,  iată  pentru  acest  lucru  ei  au  fost  şi  sunt  cunoscuţi 
îndeobşte  sub  numele  de  Sfinţii  Trei  Ierarhi. 

2.  Viaţa  lor  este  istorisită  la  Sinaxarul  din  Mine\  în  zilele  în  care 
se  face  pomenirea  fiecăruia  aparte.  A  Sf.  Vasile  cel  Mare  în  ziua  de 
1  ianuarie  a  fiecărui  an.  A  lui  Sf.  Grigorie  de  Dumnezeu  Cuvântătorul 
la  25  anuarie,  iar  a  Sf.  Ioan  Gură  de  Aur  în  13  noiembrie  dar  şi  în  27 
ianuarie,  când  se  face  pomenirea  aducerii  moaştelor  sale  din  surghiun 
şi  aşezarea  lor  în  biserica  Sf.  Apostoli  din  Constantinopol. 

Astăzi,  sărbătorim  doar  roadele  pe  care  le-au  adus  ei  prin  stră¬ 
daniile  lor  Bisericii  Mântuitorului  Hristos: 

Mai  întâi,  cei  Trei  Ierarhi  au  trăit  toţi  cam  în  aceeaşi  perioadă, 
adică  secolul  IV  d.Hr.  şi  toţi  trei  au  adus  Bisericii  chezăşia  şi  strălu¬ 
cirea  sfinţeniei  unor  bărbaţi  cu  o  înaltă  ştiinţă  de  carte,  cunoscând  nu 
numai  adâncurile  învăţăturilor  dumnezeieşti  ale  Sfintelor  Scripturi, 
moştenite  de  la  Sf.  Apostoli,  dar  şi  mai  toată  ştiinţa  şi  filosofia  păgână 
din  vremea  lor. 

Fiind  apoi  intr-o  vreme  în  care  Biserica  creştină,  abia  scăpată  din 
prigonirile  sângeroase  ale  împăraţilor  romani,  a  trebuie  să  facă  faţă 
primejdiei  ereziilor,  adică  a  abaterilor  de  la  dreapta  credinţă,  Sf.  Trei 
Ierarhi  au  dus  o  luptă  grea  şi  neîntreruptă  pentru  înţelegerea  adevă¬ 
rurilor  dumnezeieşti  şi  pentru  apărarea  dreptei  credinţe  apostolice,  mai 
cu  seamă  a  învăţăturii  despre  Sf.  Treime,  cea  mai  de  seamă  Taină  a 
credinţei  creştine.  Iar  învăţăturile  lor  de  atunci  au  rămas  învăţăturile 
Ortodoxiei  întregi,  până  în  zilele  noastre. 

Fiind  apoi,  toţi  trei  Ierarhi  ai  Bisericii,  au  folosit  amvonul  ca  mijloc 
de  propovăduire  a  credinţei,  dar  fiecare  din  ei  în  felul  său: 

a)  Sf.  Vasile,  de  pildă,  a  fost  un  păstor  al  minunilor,  dar  şi  un 
neîntrecut  îndrumător  al  călugărilor.  Cele  mai  vestite  cuvântări  din 
amvon  au  fost:  „Tâlcuirile  la  Cartea  Facerii44  şi  „Tâlcuirile  la  Cartea 
Psalmilor".  Rânduiala  pe  care  a  lăsat-o  de  acum  16  veacuri,  este  va¬ 
labilă  şi  astăzi.  De  la  el  a  rămas  îndemnul  adresat  călugărului  de  a 
împleti  munca,  cu  rugăciunea.  Iar  pe  mireni  i-a  îndemnat  să  unească 
cuvântul  cu  fapta,  având  în  vedere  cuvântul  Scripturii  care  zice:  „că 
nu  tot  cel  ce  îmi  zice  Mie  Doamne!  Doamne!  va  intra  întru  împărăţia 
lui  Dumnezeu,  ci  cel  ce  face  voia  Tatălui  care  este  în  ceruri44  (Mt.  7,  21). 

El  a  chemat  pe  bogaţi  să  sprijine  cu  ofrandele  lor  aşezămintele  înfiin¬ 
ţate  de  el  pentru  săraci,  pentru  cei  bolnavi  şi  pentru  toţi  cei  lipsiţi, 
arătându-le  că  aceasta  este  destinaţia  creştinească  a  prisosurilor  lor 
materiale. 

b)  Tot  în  felul  său  a  folosit  amvonul  Bisericii  şi  Sf.  Grigorie  de 
Dumnezeu  cuvântătorul.  El  a  tâlcuit  ca  nimeni  altul,  pe  înţelesul  po¬ 
porului,  Taina  Sf.  Treimi,  lucru  pentru  care  şi-a  şi  câştigat  renumele 
de  Grigorie  Teologul  şi  „de  Dumnezeu  Cuvântătorul".  Când  a  fost  che¬ 
mat  în  capitala  imperiului-Constantinopol,  care  era  înţesată  de  adepţi 
ai  ereticului  Arie,  care  învăţa  că  Hristos  nu  era  Dumnezeu  adevărat 
ci  o  persoană  omenească  înzestrată  cu  puteri  supraomeneşti,  în  toată 
cetatea  imperiului  nu  mai  rămăsese  decât  o  singură  biserică  ortodoxă, 
toate  celelalte  erau  ariene.  După  cinci  ani  de  propovăduire  de  la  am- 
vom  lucrurile  s-au  schimbat  radical;  în  toată  cetatea  n-a  mai  rămas 
decât  o  singură  biserică  ariană,  toate  celelalte  redeveniseră  ortodoxe. 
Puţini  oameni  s-au  ridicat  la  înălţimea  cuvântului  şi  la  profunzimea 
cugetării  lui  teologice.  Pentru  aceasta  a  şi  fost  ales  Patriarh  al  Con- 
stantinopolului. 

c)  Iar  despre  Sf.  Ioan  Gură  de  Aur  ca  predicator,  ce  să  mai  spu¬ 
nem  mai  mult  de  cât  se  cunoaşte?  El  a  fost  —  într-adevăr  —  un  vră¬ 
jitor  al  cuvântului.  El  atingea  cu  verbul  lui  nu  numai  pe  săraci,  mobi- 
lizându-i,  ci  şi  pe  bogaţi,  îndreptându-i.  A  fost  socotit  cel  mai  iscusit 
vorbitor  pe  care  l-a  avut  Biserica.  Mărturie  stau  cuvântările  lui  pe 
care  le-a  lăsat  scrise  Bisericii  între  care  „Tâlcuirea  Evangheliei  după 
Matei44  şi  „Tâlcuirea  celor  14  epistole  ale  Sf.  Ap.  Pavel44,  sunt  cele  mai 
reprezentative. 

Doi  dintre  ei:  Sf.  Vasile  cel  Mare  şi  Sf.  Ioan  Gură  de  Aur,  au  în¬ 
frumuseţat  şi  desăvârşit  textul  Sfintei  şi  Dumnezeieştii  Liturghii  care 

se  săvârşea  în  vremea  lor.  Şi  de  atunci  şi  până  astăzi,  după  contribu¬ 
ţia  lor,  Sfânta  Liturghie  care  se  săvârşeşte  în  Biserică  le  poartă  nu¬ 
mele:  uneori  a  Sf.  Ioan  Gură  de  Aur,  iar  alteori  a  Sf.  Vasile  cel  Mare. 

In  sfârşit,  Sf.  Trei  Ierarhi  s-au  asemănat  între  ei  şi  prin  slăbiciu¬ 
nea  lor  trupească.  Toţi  trei  au  avut  o  sănătate  şubredă.  In  schimb,  toţi 
trei  au  purtat  în  trupul  lor  şubrezit  tăria  cea  neasemuită  a  Duhului 
Sfânt  care  i-a  făcut  apţi  de  a  converti  totdeauna  cuvântul  lor  în  faptă 
aleasă  şi  pilduitoare. 

3.  Pentru  toate  acestea  Sf.  Trei  Ierarhi  au  fost  slăviţi  în  toată  lu¬ 
mea  dar  mai  cu  seamă  în  lumea  dreptcredincioşilor  din  Răsărit  unde, 
la  un  moment  dat,  această  cinstire  a  lor  a  dus  la  o  seamă  de  exage¬ 
rări.  Aşa,  de  pildă,  după  simpatiile  pe  care  le  aveau  credincioşii  pen¬ 
tru  unul  sau  altul  dintre  cei  trei  Sfinţi  Ierarhi,  ajunseseră  să  se  nu¬ 
mească:  unii,  vasiliteni,  alţii  gregoriteni,  iar  alţii  ioaniteni  şi  se  cer¬ 
tau  între  ei. 

4.  Sf.  Trei  Ierarhi,  ei  înşişi,  n-au  putut  răbda  o  dramă  ca  aceasta 
în  sânul  Bisericii  determinată  artificial  de  cinstirea  pe  care  le-o  adu¬ 
ceau  credincioşii.  Drept  aceea,  se  spune  la  Sinaxar,  s-au  arătat  pe 
rând,  apoi  toţi  trei  laolaltă  înţeleptului  şi  evlaviosului  episcop  Ioan  al 
Euhaitelor,  poruncindu-i  să  privească  la  ei,  că  acolo  unde  sunt  ei 
una  sunt,  şi  între  ei  nu  există  nici  o  deosebire.  Că  fiecare  ceea  ce  a 
făcut  şi  a  scris,  mânaţi  de  acelaşi  Duh  Sfânt  au  făcut  şi  au  scris,  pen¬ 
tru  mântuirea  oamenilor.  Drept  aceea,  îl  sileau  să  poruncească  celor 
ce  se  învrăjbiseră  să  nu  se  mai  certe  pentru  ei,  pentru  că  nu  pentru 
aceasta  se  nevoiseră  în  viaţă,  ci  dimpotrivă,  pentru  pace  şi  unire  între 
oameni.  De  aceea  cu  poruncă  mare  i-au  poruncit  să  unească  cele  trei 
praznice  consacrate  cinstirii  lor  în  unul  singur,  spunând:  „că  noi  în 
faţa  lui  Dumnezeu  una  suntem".  Aşa  s-a  instituit,  de  pe  vremea  împă¬ 
ratului  Alexie  Comnenul,  cinstirea  Sf.  Trei  Ierarhi  în  ziua  de  30  ia¬ 
nuarie  a  fiecărui  an,  care  reprezintă  trei  chemări  ale  Ortodoxiei  îm¬ 
preunate  în  una:  chemarea  călugărească  a  Sf.  Vasile?  înalta  teologie 
a  Sf.  Grigoie  Teologul  şi  Evanghelia  practică  a  Sf.  Ioan  Gură  de  Aur, 
chemări  destinate  tuturor  celor  ce  le  ascultă  spre  folosul  mântuirii  su¬ 
fletelor  lor.  Acestor  chemări  le-a  răspuns,  într-un  fel,  şi  voievodul  ro¬ 
mân  Vasile  Lupu,  domnitorul  Moldovei,  construind  o  biserică  mărea¬ 
ţă  la  Iaşi  închinată  celor  Trei  Ierarhi,  care  şi  astăzi  uimeşte  şi  încântă 
ochii  şi  inima  iubitorilor  de  Dumnezeu  şi  de  frumos  prin  podoabele  ei 
arhitectonice.  Iar  noi,  credincioşii  români  avem  o  mare  pavăză  şi  aju¬ 
tor  prin  purtarea  de  grijă  a  Sfinţilor  Ierarhi  şi  prin  rugăciunile  ce  se 
săvârşesc  în  acea  de  Dumnezeu  păzită  biserică. 

5.  Ca  să  aveţi  o  imagine  cât  mai  completă  despre  puterea  de  în¬ 
râurire  a  Sf.  Trei  Ierarhi  asupra  oamenilor,  vă  amintesc  cele  spuse  de 
Sf.  Efrem  Şirul  despre  Sf.  Vasile  Cel  Mare: 

Era  în  pustie  Sf.  Efrem  când  a  aflat  despre  lucrurile  minunate  pe 
care  le  făcea  Sf.  Vasile,  şi,  mânat  de  Duhul  Sfânt  ar  fi  cerut  în  rugă¬ 
ciune  să  i  se  arate  ce  fel  de  om  era  Marele  Vasile.  Şi  arătându-i-se  un 
stâlp  de  foc  care  urca  până  la  cer,  a  auzit  un  glas  zicându-i:  Efreme! 

Efreme!  In  ce  chip  vezi  acest  stâlp  de  foc,  aşa  este  Vasile.  Şi  dorind 
să-l  vadă,  a  luat  cu  el  un  diacon  tălmaci  în  greceşte  pentru  că  el  nu 
cunoştea  limba  şi  s-a  dus  la  Cezareea.  Şi  ajungând  ei  acolo  de  Praz¬ 
nicul  Bobotezei  au  intrat  în  Biserică.  Şi  cugeta  Sf.  Efrem:  —  Noi  ne 
nevoim  în  pustie  şi  acesta  înconjurat  de  cinstea  slujitorilor  este  stâlp 
de  foc  ...  Şi  cunoscându-1  cu  Duhul  pe  Sf.  Efrem,  Sf.  Vasile  a  trimis  pe- 
arhidiaconul  său  la  străinul  din  biserică  zicându-i:  —  Arhiepiscopul 
te  cheamă  la  sine.  Sf.  Efrem  i-a  răspuns  prin  tălmaci  arhidiaconul  ai 
că  era  o  greşeală,  deoarece  Arhiepiscopul  nu  avea  de  unde  să-l  cu¬ 
noască.  Atunci  a  doua  oară  a  trimis  Sf,  Vasile  pe  arhidiacon,  rostin- 
du-i  de  data  aceasta  numele  şi  zicând:  „Cinstite  Efrem  vino  de  intră 
în  Sf.  Altar  că  te  cheamă  Arhiepiscopul.  Şi  pentru  că  în  clipa  aceea 
Sb  Vasile  citea,  Sf.  Efrem  a  văzut  o  pară  de  foc  ieşind  din  gura  Arhie¬ 
piscopului  şi  aşa  a  cunoscut  că  era  mare  înaintea  lui  Dumnezeu,  şi  cu 
adevărat,  cu  un  stâlp  de  foc  se  aseamănă.  Iar  când  a  intrat  în  Sf.  Al¬ 
tar,  Sf.  Vasile  l-a  sărutat  şi  l-a  împărtăşit  cu  Sf.  Taine. 

Impresionat  de  cele  văzute,  când  l-a  întrebat  Arhiepiscopul  ce 
să-i  dea  în  dar  pentru  osteneala  sa,  Sf.  Efrem  i-a  răspuns:  rr —  Pentru 
că  toate  câte  vrei  îţi  dă  ţie  Dumnezeu,  vreau  să  te  rogi  Bunătăţii  Lui 
să-mi  dea  mie  darul  vorbirii  în  limba  ta,  adică  greceşte1’.  Şi  hirotonin- 
du-1  Sf.  Vasile  întru  preot,  pentru  că  Sf.  Efrem  nu  fusese  hirotonit,  pu- 
nându-i  mâna  pe  cap,  când  a  zis  către  el:  „Porunceşte  să  ne  ridi;ăm 
de  la  pământ",  i  s-a  dezlegat  limba  Sf.  Efrem  şi  în  greceşte  i-a  răs¬ 
puns:  —  „Mântuieşte,  miluieşte,  ridică-ne  şi  ne  păzeşte  pe  noi  Dum¬ 
nezeule  cu  darul  Tău". 

Nu  credeţi  că  pentru  a  acumula  multe  cunoştinţe  şi  astăzi  trebuie 
să  facem  ceva  mai  mult  decât  să  ne  străduim  doar  să  învăţăm?  Prazni¬ 
cul  de  astăzi  ne  învaţă  să  ne  şi  rugăm,  ca  să  ne  lumineze  Dumnezeu 
mintea  şi  să  ne  limpezească  limba  ca  să  putem  şi  reproduce  ceea  ce 
ştim  şi  învăţăm.  Iar  rugăciunile  Sf.  Trei  Ierarhi  sunt  de  mare  folos 
pentru  înţelepţirea  noastră  şi  a  copiilor  noştri.  Nu  întâmplător  Sf.  Trei 
Ierarhi  sunt  patronii  şcolilor  noastre  şi  ai  celorlalte  instituţii  de  în¬ 
văţământ. 

La  un  praznic  luminos  ca  cel  de  astăzi  să  zicem  dar:  —  Doamne* 
ipentru  rugăciunile  tuturor  sfinţilor  şi  ale  Sf.  Trei  Ierarhi,  ILsuse  Hris- 
toase  luminează  minţile*  luminează-ne  cugetele  şi  ne  miluieşte  pe  toţi, 
Amin. 


Pr.  Gheorghe  ŞPAN 

PREDICA  la  duminica  a  xxxii-a  DUPĂ  rusalii 

(A  LUI  ZAHEU) 

DORINŢA  DUPĂ  DUMNEZEU 

Viaţa  spirituală  a  fiecărui  credincios  nu  se  formează  şi  nu  se  dez¬ 
voltă  la  întâmplare,  nedirijată.  Ea  coinc  de  cel  mai  adesea  cu  viaţa  li¬ 
turgică,  adică  cu  modul  în  care  ne  integrăm  în  rânduiala  Bisericii  şi 
trăim  lucrările  tainice  şi  dumnezeieşti  ale  acesteia.  Credinciosul  se 
naşte,  creşte  şi  se  întăreşte  duhovniceşte  în  Biserică.  In  acest  sens, 
putem  înţelege  cultul  divin,  adică  totalitatea  rânduielilor  şi  slujbelor 
liturgice  ale  Bisericii,  ca  pe  o  „şcoală"  pe  care  o  urmăm  cu  toţii  şi  în 
cadrul  căreia  progresăm  în  cunoaşterea  lui  Dumnezeu  şi  în  împlinirea 
poruncilor  Sale  mântuitoare. 

In  locaşul  sfânt,  închinat  lui  Dumnezeu,  sfânta  biserică,  noi  pri¬ 
mim  la  vremea  cuvenită  cele  şapte  Sf.  Taine,  sau  o  parte  din  ele,  cu 
ajutorul  cărora  ne  sfinţim  viaţa,  trecând  spiritual  prin  tot  ce  a  trecut 
Hristos  pentru  mântuirea  noastră.  Ne  naştem  din  nou  în  viaţa  în  Hris- 
tos,  prin  Sf.  Botez?  ne  întărim  în  această  viaţă  nouă,  prin  Taina  Mi- 
rungerii,  pecetluindu-ni-se  principalele  organe  ale  simţurilor  cu  pece¬ 
tea  Sfântului  Duh?  ne  unim  cu  Hristos,  prin  Sf.  Euharistie,  devenind 
„purtători  de  Hristos".  Prin  Taina  Mărturisirii  dobândim  curăţirea  de 
păcate,  pentru  a  ne  uni  din  nou  cu  Hr  stos.  Familia  este  pece  luită  prin 
Taina  Cununiei,  ca  în  ea  să  se  nască  şi  să  crească  fii  pe  care  sl-i  în¬ 
chinăm  lui  Dumnezeu.  Suferinţele  trupeşti  şi  sufleteşti  ne  sunt  alinate 
prin  Taina  Sf.  Maslu.  Celor  pe  care  Dumnezeu  îi  cheamă  spre  slujirea 
Preoţiei  le  este  rânduită  Taina  Hirotoniei,  pentru  a  deveni  „iconomi  ai 
tainelor  lui  Dumnezeu". 

La  aceste  mijloace  sfinte  şi  sfinţitoare  se  adaugă  ierurgiile,  acele 
lucrări  prin  care  se  sfinţesc  şi  se  binecuvântează  atât  omul,  materia  şi 
mediul  lui  de  viaţă,  cât  şi  vieţuitoarele  şi  întreaga  natură. 

Sfinţirea  vieţii  noastre  prin  cultul  divin  se  realizează  mai  ales  în 
duminicile  şi  sărbătorile  anului  liturgic,  care  devin  cele  mai  adecvate 
prilejuri  de  sporire  a  vieţii  spirituale. 

In  centrul  anului  bisericesc  se  află  cea  mai  importantă  sărbă’oare 
a  creştinătăţii,  Învierea  Domnului  sau  Sfintele  Paşti,  eveniment  pe  care 
se  zideşte  credinţa  şi  întreaga  lucrare  a  Bisericii,  d  îpă  cum  spune  Sf. 
Ap.  Pa  vel:  „DACA  HRISTOS  N-A  ÎNVIAT,  ZADARNICA  ESTE 
ATUNCI  PROPOVEDUIREA  NOASTRĂ,  ZADARNICA  ŞI  CREDINŢA 
VOASTRĂ"  (I  Cor .  15,  14). 

Toate  praznicele  mari  prin  care  se  actualizează  evenimentele  im¬ 
portante  din  viaţa  Mântuitorului,  sunt  strâns  legate  de  Sf.  Paşti.  Chiar 
şi  mai  mult,  fiecare  duminică  este  o  prelungire  a  zilei  învierii  şi  ne 
conduce  spre  acest  măreţ  eveniment.  întreg  cultul  Bisericii,  prin  suc¬ 
cesiunea  perioadelor  şi  sărbătorilor,  devine  astfel  o  călătorie,  un  pe¬ 
lerinaj  spre  Sf.  Paşti,  spre  sfârşitul  celor  vechi  şi  începutul  vieţii  noi. 
In  această  călătorie  şi  înaintare  spirituală,  un  ajutor  deosebit  ni-1 
oferă  Postul  Mare,  rânduit  înaintea  praznicului  ca  o  adevărată  „şcoa¬ 
lă  a  pocăinţei". 

Cele  şapte  săptămâni  de  nevoinţe  spirituale  prin  care  noi  călăto¬ 
rim  împreună  cu  Hristos  până  pe  dealul  Golgota,  prin  post  şi  rugă¬ 
ciune,  pentru  a  ne  putea  bucura  apoi  de  Sfânta  Sa  Înviere,  sunt  pre¬ 
cedate  de  cinci  săptămâni  de  pregătire  treptată  pentru  Postul  Mare  şi 
de  explicare  a  lui.  Perioada  aceasta  începe  cu  Duminica  Iui  Zaheu, 
care  ne  oferă  primul  aspect  al  pocăinţei  —  dorinţa  fierbinte  după 
Dumnezeu. 

Al  doilea  aspect  major  al  pocăinţei  este  smerenia,  pe  care  ne-o 
oferă  ca  model  rugăciunea  vameşului  din  Duminica  Vameşului  şi  Fa¬ 
riseului. 

Dorinţa  după  Dumnezeu  şi  smerenia  trebuie  să  determine  în  fie¬ 
care  creştin  întoarcerea  spre  Tatăl,  din  a  Cărui  comuniune  de  iubire 
ne-au  exilat  păcatele.  Etapele  pocăinţei,  ca  adevărată  întoarcere,  ni  le 
oferă,  în  duminica  următoare,  pilda  întoarcerii  fiului  risipitor:  „şi-a 
venit  în  sine"  —  adică  i  s-a  trezit  conştiinţa  păcatului;  „mă  voi  duce 
la  tatăl  meu“  —  adică  a  luat  hotărârea  de  îndreptare;  şi-a  mărturisit 
păcatul  şi  s-a  împăcat  cu  tatăl  său  şi  a  fost  primit  apoi  la  ospăţul  cel 
mare,  care  pentru  creştinii  pregătiţi  este  Sf.  Euharistie,  masa  împără¬ 
ţiei. 

In  cadrul  progresului  spiritual,  meditarea  la  înfricoşata  Judecată 
constituie  o  altă  etapă,  pe  care  ne-o  oferă  Duminica  lăsatului  de  carne. 
Criteriul  judecăţii  va  fi  iubirea  noastră  faţă  de  semen. 

Pregătirea  g^aduală  spre  post  se  încheie  cu  a  cincea  duminică,  a 
izgonirii  lui  Adam  din  rai,  care  rezumă  întreaga  pregătire  a  postului. 
Conştienţi  de  starea  în  care  ne  aflăm,  să  dorim  raiul  pe  care  l-am 
pierdut.  Tema  acestei  duminici  este  iertare,  ca  întoarcere  la  iubire  şi 
deschidere  spre  împărăţia  lui  Dumnezeu. 

Revenim  acum  la  prima  duminică  din  cadrul  acestei  pregătiri 
dinaintea  Postului  Păresimilor. 

Sfânta  Evanghelie  după  Luca  (19,  1 — 10)  ne  prezintă  mai  întâi  do- 
rinţa  fierbinte  a  lui  Zaheu  vameşul  de  a-L  vedea  pe  Mântuitorul,  în 
ciuda  piedicilor  care  i-au  apărut:  marea  mulţime  care-L  înconjura  pe 
Hristos  şi  statura  sa  mică.  Şi  a  reuşit  urcându-se  într-un  sicomor.  Za¬ 
heu  nu  s-a  mulţumit  doar  să-L  audă  pe  Mântuitorul  vorbind,  ci  a  dorit 
din  tot  sufletul  său  să-i  vadă  faţa  şi  i-a  împlinit  Domnul  această  do¬ 
rinţă:  „IISUS  PRIVIND  IN  SUS,  A  ZIS  CĂTRE  EL:  ZAHEE,  COBOA¬ 
RĂ  DEGRABĂ,  CĂCI  ASTĂZI  In  CASA  TA  TREBUIE  SA  RĂMÂN" 
(Lc.  19,5). 

Nu  putem  călători  împreună  cu  Hristos  fără  a  fi  cuprinşi  de  o 
foame  şi  o  sete  după  Dumnezeu,  de  o  dorinţă  fierbinte  de  a-L  face  pe 
Dumnezeu  al  nostru  şi  de  a  ne  dărui  deplin  Lui. 

Omul  modern  doreşte  pentru  sine  o  legătură  cu  Dumnezeu  mai 
mult  „contractuală",  sub  forma  unei  învoieli:  Dumnezeu  să-l  păzească 
pe  el  şi  familia  sa,  iar  el  să  creadă  în  Dumnezeu  şi  să-I  ceară 
mereu  acest  ajutor.  Dumnezeu  nu  este  doar  păzitorul  nostru,  ci 
Sursa  noastră  de  viaţă,  fără  de  care  suntem  morţi  sufleteşte,  deşi 
trâim  trupeşte.  In  legătura  noastră  cu  Dumnezeu  trebuie  să  fim 
fierbinţi,  nu  „căldicei44,  să  ardem  pentru  El.  Iată  singurul  „egoism44 


îndrumări  omiletice 


159 


permis:  „DORESC  CU  TOATA  FIINŢA  MEA  CA  DUMNEZEU  SA  FIE 
AL  MEU  ŞI  EU  AL  LUI*. 

Dumnezeu  ne  aşteaptă  pe  fiecare  să  ne  întâlnim  cu  El  prin  împli¬ 
nirea  poruncilor  Lui,  prin  rugăciune  şi  mai  ales  prin  Sf.  Euharistie,  ca 
să  devenim  „purtători  de  Hristos"  (hristofori).  El  ne  cunoaşte  atât  de 
bine  dorinţele  noastre,  cât  şi  identitatea  noastră,  numele  nostru.  Mân¬ 
tuitorul  i-a  spus  pe  nume  lui  Zaheu,  ca  semn  că-1  cunoştea,  aşa  cum 
ne  cunoaşte  pe  fiecare  din  noi  şi  ne  recunoaşte  după  nume  ca  per¬ 
soane,  nu  ca  fiinţe  anonime.  Numele  noastre  au  fost  scrise  în  ceruri 
(Lc.  10,20),  în  ziua  morţii  şi  învierii  noastre  împreună  cu  Hristos,  prin 
Taina  Botezului.  De  aceea  pomenirile  la  Sf.  Liturghie  se  fac  nominal, 
prezentând  lui  Dumnezeu  numele  nostru,  spre  a-Şi  aduce  aminte 
de  noi. 

La  această  permanentă  aşteptare  din  partea  lui  Dumnezeu  şi  re¬ 
cunoaştere  părintească  trebuie  să-I  răspundem  şi  noi,  „urcându-ne  în 
sicomor",  învingând  toate  piedicile  lumii  acesteia,  care  ne  reţin  în  ne¬ 
putinţa  noastră  departe  de  Dumnezeu.  „Sicomorul  duhovnicesc"  este 
locaşul  Sfintei  biserici,  unde  Hristos  este  prezent  în  chip  real,  împăr- 
tăşindu-se  nouă  prin  Sfântul  Trup  şi  scumpul  Său  Sânge,  devenind  El 
oaspetele  sufletului  nostru.  Foamea  şi  setea  după  Hristos  vor  fi  răs¬ 
plătite  întotdeauna  dumneze  eşte.  Răsplata  neaşteptată,  primită  de 
Zaheu  vameşul  a  fost  sălăşluirea  lui  Hristos  în  casa  sa:  „ASTAZI  IN 
CASA  TA  TREBUIE  SÂ  RĂMÂN"  (Lc.  19,5).  Acelaşi  lucru  ne  învaţă 
Sf.  Biserică  să-l  cerem  de  la  Dumnezeu  prin  rugăciunea  „ÎMPÂRATE 
CERESC".  Duhul  Sfânt,  a  treia  Persoană  a  Sfintei  Treimi,  dorim  să 
vină  şi  să  se  sălăşluiască  în  noi,  pentru  ca  noi  să  aparţinem  cu  ade¬ 
vărat  lui  Dumnezeu.  De  asemenea,  când  ne  însemnăm  cu  semnul  Sfin¬ 
tei  Cruci,  pecetluind  cu  pecetea  Treimii  fruntea  —  adică  mintea,  apoi 
inima  —  adică  iubire  şi  apoi  umerii  —  adică  puterea  fizică,  noi  ne  da- 
ruim  cu  întreaga  fiinţă  lui  Dumnezeu.  Prin  această  însemnare  cu  sem¬ 
nul  crucii,  noi  mărturisim  că  nu  mai  aparţinem  nouă  înşine,  nici  lumii, 
ci  lui  Dumnezeu  în  Treime. 

Sălăşluirea  Mântuitorului  în  casa  lui  Zaheu  a  produs  nu  numai  o 
mare  bucurie,  ci  şi  o  schimbare  radicală  în  viaţa  acestuia.  Iubirea  sa 
faţă  de  averea  agonisită  se  transformă  în  iubire  faţă  de  cei  sărmani, 
adresându-se  astfel  Mântuitorului:  „IATÂ  JUMĂTATE  DIN  AVEREA 
MEA,  DOAMNE,  O  DAU  SĂRACILOR"  (Lc.  19,8).  I  s-a  trezit,  de  ase¬ 
menea,  conştiinţa  păcătoşeniei  sale,  dorind  să-şi  îndrepte  fărădeleg  le 
săvârşite  ca  vameş  prin  restituirea  împătrită  a  tot  ceea  ce  a  reţinut  pe 
nedrept:  „DACA  AM  NEDREPTĂŢIT  PE  CINEVA  CU  CEVA,  ÎNTORC 
ÎMPĂTRIT"  (Lc.  19,8).  Răspunsul  Mântuitorului  a  venit  apoi  ca  o  sen¬ 
tinţă  mântuitoare:  „ASTĂZI  S-A  FĂCUT  MÂNTUIRE  CASEI  ACESTE¬ 
IA,  CĂCI  ŞI  ACESTA  ESTE  FIUL  LUI  AVRAAM"  (Lc.  19,9). 

Sălăşluirea  lui  Hristos  în  noi,  în  viaţa  noastră  va  produce  o  schim¬ 
bare  totală  şi  va  încălzi  inima  noastră  de  căldura  dragostei  faţă  de 
Dumnezeu  şi  faţă  de  aproapele.  Nădejdea  mântuirii  noastre  constă  în 
aceea  că  noi  nu  suntem  numai  fii  ai  lui  Avraam,  ci  prin  Hristos  am  de¬ 
venit  „fii  ai  lui  Dumnezeu  după  har".  Dragostea  lui  Dumnezeu  faţă  de 

fiinţa  umană  este  nemărginită,  pentru  că:  „FIUL  OMULUI  A  VENIT 

sa  caute  şi  sa  mântuiască  pe  cel  pierdut"  (Lc.  19,10). 

Pornind  pe  acest  drum  împreună  cu  Hristos,  foamea  şi  setea  de 
El  ne  va  aduce  comuniunea  cu  El,  va  schimba  în  profunzime  viaţa 
noastră,  devenind  fii  ai  cerului  şi  astfel  se  va  face  mântuirea  nouă  şi 
casei  noastre  întregi.  Amin. 

Episcop  Dr.  LAURENŢIU  STREZA 


PREDICA  la  duminica  a  xxxiii-a  după  rusalii 

MÂNDRIE  ŞI  SMERENIE 

„Tot  cel  ce  se  înalţă  pe  sine  va  fi  smerit, 
iar  cel  ce  se  smereşte  pe  sine  se  va  înălţa1' 

(Luc.  18,  14) 


Iubiţi  credincioşi, 

Cu  Duminica  de  azi,  numită  ,,a  Vameşului  şi  Fariseului",  după  peri- 
copa  evanghelică  citită,  începem  una  din  cele  trei  perioade  ale  anului 
bisericesc,  perioada  Triodului.  Timp  de  trei  săptămâni,  ne  pregătim 

—  prin  cântări  şi  rugăciuni  specifice  —  pentru  începerea  Postului  Sfin¬ 
telor  Paşti,  după  care  urmează  perioada  de  şapte  săptămâni  a  Postului. 

—  o  perioadă  de  infrânare,  rugăciune,  pocăinţă,  dragoste  mai  adâncă 
faţă  de  Dumnezeu  şi  de  oameni,  —  la  sfârşitul  căreia  vom  asista  la  bi¬ 
ruinţa  vieţii  asupra  morţii,  la  învierea  Domnului  nostru  lisus  Hristos. 

Este  lucru  ştiut  că  fiecare  pericopă  evanghelică  duminicală  îşi  are 
rostul  ei  duhovnicesc  bine  stabilit.  Aşa  este  cazul  şi  cu  pericopă  de  azi, 
tocmai  acum  la  început  de  urcuş  duhovnicesc  spre  înviere.  Scopul  ei  este 
prezentat  chiar  de  versetul  premergător:  „Iar  pentru  unii  care  se  credeau 
că  sunt  drepţi  şi-i  dispreţuiau  pe  ceilalţi  (lisus)  a  spus  pilda  aceasta"  (Lc. 
18,  9),  adică  pilda  sau  parabola  Vameşului  şi  Fariseului. 

Este  una  dintre  cele  mai  scurte  parabole  ale  Mântuitorului,  cu  abia 
cinci  versete  (Luca  18,  10 — 14).  Apar  doar  două  personaje:  un  fariseu  şi 
un  vameş,  într-un  contrast  izbitor,  atât  prin  poziţia  lor  socială,  cât  şi 
prin  felul  în  care  s-au  rugat,  în  acelaşi  templu  al  poporului  iudeu,  în  Ie¬ 
rusalim. 

Pentru  a  înţelege  mai  bine  sensul  parabolei  de  azi,  trebuie  să  o  în¬ 
cadrăm  în  contextul  mai  larg,  istorico-social,  în  care  a  fost  rostită,  mai 
precis  spus,  să  vedem  cine  erau  cele  două  personaje.  Fariseii  făceau  parte 
dintr-un  partid  politic-religios,  cu  mare  influenţă  în  rândurile  poporului 
iudeu,  în  opoziţie  permanentă  cu  un  alt  partid,  al  saducheilor.  Aceşti 
farisei  pretindeau  că  respectă  cu  mare  stricteţe  Legea  lui  Moise,  deşi  o 
încălcau  adeseori,  urmăreau  să  ţină  trează  conştiinţa  naţională  şi  morală 

a  evreilor,  dar  prin  ură  faţă  de  stăpânirea  romană  din  acel  timp  şi  prin 
dispreţ  faţă  de  celelalte  popoare.  Din  paginile  Sfintei  Scripturi,  se  des¬ 
prinde  că  erau  oameni  lipsiţi  de  sinceritate,  prefăcuţi  sau  ipocriţi,  care 
urmăreau,  în  primul  rând,  satisfacerea  intereselor  lor  personale,  mai  ales 
de  ordin  material,  căutând,  în  acelaşi  timp,  să-şi  atragă  cinstirea  şi  lauda 
oamenilor.  Nu  o  dată  comportamentul  lor  duplicitar  a  fost  înfierat  în  pu¬ 
blic  de  însuşi  Mântuitorul  Iisus  Hristos.  în  acest  sens,  figurativ,  dar  şi 
peiorativ,  cuvântul  „fariseu4*  este  folosit  şi  în  limba  noastră. 

Vameşii  erau  cei  care  încasau  dările  sau  impozitele  pentru  stăpâ¬ 
nirea  romană  de  atunci;  şi  pentru  că  unii  dintre  ei  îşi  făceau  serviciul 
la  vamă,  termenul  s-a  extins  la  toţi  agenţii  fiscali.  în  slujba  lor  însă  ei 
se  făceau  vinovaţi  de  multe  abuzuri,  de  acte  de  corupţie,  ca  să  ne  expri¬ 
măm  într-un  termen  des  auzit  astăzi,  încât  erau  dispreţuiţi  şi  urâţi  de 
conaţionalii  lor,  dar  mai  cu  seamă  de  farisei,  care-i  considerau  cei  mai 
nevrednici  şi  mai  păcătoşi  oameni. 

Fără  îndoială  că  situaţia  prezentată  de  Mântuitorul  nu  era  o  fabula¬ 
ţie,  ci  era  un  fapt  real,  obişnuit  în  lumea  iudaică.  Doi  oameni  aparţină¬ 
tori  aceluiaşi  neam  şi  aceleiaşi  religii,  dar  cu  atitudini  diferite  faţă  de 
rugăciune  şi  mai  cu  seamă  faţă  de  semenii  lor. 

în  rugăciunea  lui,  fariseul  ne  apare  ca  un  om  îngâmfat,  dispreţui¬ 
tor  al  celorlalţi  oameni,  mândru  de  faptele  sale,  pe  care  i  le  prezintă 
lui  Dumnezeu  în  mod  ostentativ,  comparându-se  cu  semenii  săi,  inclu¬ 
siv  cu  vameşul  care  intrase  în  templu  odată  cu  el,  şi  cărora  le  găsea  nu¬ 
mai  vicii:  răpitori,  nedrepţi,  desfrânaţi.  în  acelaşi  timp,  însă,  îşi  etala  şi 
virtuţile:  postea  de  două  ori  pe  săptămână  potrivit  prevederilor  Legii 
vechi,  adică  lunea  şi  joia  şi  plătea  la  templu  aşa-numita  „zecimală",  adică 
a  zecea  parte  din  produsele  sau  beneficiile  sale,  aşa  cum  se  cădea  unui 
om  care  ştia  să  respecte  Legea  lui  Moise. 

în  contrast  izbitor  cu  el,  rugăciunea  vameşului  se  prezenta  cu  totul 
altfel.  Ca  şi  Zaheu,  era  conştient  că  este  plin  de  păcate,  ceea  ce  îl  şi  de¬ 
termină  să  vină  la  templu,  mânat  de  frământări  lăuntrice;  era  conştient 
de  faptele  lui  necinstite  ca  vameş  şi  ca  slujitor  al  unei  stăpâniri  străine 
şi  asupritoare.  Aceste  frământări  de  conştiinţă  îl  fac  să  stea  departe, 
izolat,  neîndrăznind  să-şi  ridice  ochii  la  cer,  ci  îşi  bătea  doar  pieptul 
zicând:  „Dumnezeule,  milostiv  fii  mie,  păcătosului44  (Lc.  18,  13). 

Parabola  se  încheie  cu  o  concluzie,  o  sentinţă,  care  pentru  noi,  însă, 
este  o  adevărată  învăţătură:  vameşul  s-a  întors  la  casa  lui  mai  „ îndrep¬ 
tat44,  sau,  după  cum  traduc  unii,  „mai  îndreptăţit44  la  mila  lui  Dumnezeu, 
decât  fariseul.  „Pentru  că  —  încheie  Mântuitorul  —  oricine  se  înalţă  pe 
sine  va  fi  smerit,  iar  cel  ce  se  smereşte  pe  sine  se  va  înălţa44  (Lc.  18,  14). 

Iubiţi  credincioşi, 

In  pericopa  evanghelică  de  azi,  întâlnim  o  virtute,  smerenia  şi  un 
păcat,  mândria,  care  se  exclud  reciproc,  nu  pot  sta  alături.  De  aceea, 
considerăm  că  sunt  necesare  câteva  precizări  asupra  acestora,  aşa  cum 
se  desprind  din  învăţătura  Mântuitorului  şi  a  Sfinţilor  Săi  Apostoli. 

Mântuitorul  a  predicat  smerenia  nu  numai  prin  această  parabolă,  ci 
şi  în  alte  chipuri.  între  altele,  prima  din  cele  nouă  fericiri,  când 
fericeşte  pe  ,,cei  săraci  cu  duhul",  adică  pe  cei  smeriţi,  făgăduindu-le 
„împărăţia  cerurilor"  (Mt.  5,  3).  A  predicat-o  însă  şi  prin  pilda  propriei 
sale  vieţi  pământeşti,  pe  care  a  trăit-o  în  aşa  fel  încât  a  fost  un  permanent 
model  de  smerenie,  căci  s-a  născut  în  condiţiile  modeste  pe  care  le  cu¬ 
noaştem,  a  fost  înconjurat,  de  regulă,  de  oameni  simpli,  din  rândul  cărora 
şi-a  ales  şi  apostolii,  ca  apoi  să  moară  pe  cruce,  încât  Sf.  Apostol  Pavel 
putea  să  scrie:  „S-a  smerit  pe  Sine,  ascultător  făcându-se  până  la  moarte 
—  şi  încă  moarte  pe  cruce"  (Filip.  2,  8).  Mai  mult  decât  atât.  S-a  dat 
pe  El  însuşi  pildă  de  smerenie,  spunând:  „Luaţi  jugul  Meu  asupra  voas¬ 
tră  şi  învăţaţi  de  la  Mine,  căci  sunt  blând  şi  smerit  cu  inima  şi  veţi  afla 
odihnă  sufletelor  voastre"  (Mt.  11,  29). 

Mântuitorul  a  lăsat  smerenia  ca  sfântă  moştenire  Apostolilor  Săi  şi 
nouă  tuturor  creştinilor.  Sf.  Apostol  Pavel  şi  ceilalţi  autori  de  cărţi  neo- 
testamentare  au  scris  mereu  despre  smerenie.  Să  reţinem  doar  un  în¬ 
demn  al  Sfântului  Apostol  Petru,  actual  mai  ales  pentru  vremurile  pe 
care  le  trăim:  „De  asemenea,  voi,  cei  mai  tineri,  supuneţi-vă  celor  bătrâni, 
îmbrăcaţi-vă  cu  toţii  întru  smerenie  unii  faţă  de  alţii,  pentru  că  Dum¬ 
nezeu  celor  mândri  le  stă  împotrivă,  iar  celor  smeriţi  le  dă  har.  Aşadar, 
smeriţi-vă  sub  mâna  cea  tare  a  lui  Dumnezeu,  pentru  ca  El  să  vă  înalţe 
la  timpul  cuvenit"  (I  Petru,  5,  5 — 6). 

în  scrierile  Sfinţilor  Părinţi,  în  speţă  ale  marilor  „Părinţi  ai  pustiei", 
întâlnim  pagini  de  adevărată  antologie,  cu  privire  la  smerenie.  Era  şi  fi¬ 
resc  să  facă  acest  lucru,  din  moment  ce  smerenia  sau  modestia  este  con¬ 
siderată  ca  o  virtute  de  mare  utilitate  socială,  căci  prin  ea  oamenii  se 
apropie  unii  de  alţii,  se  înfrăţesc  şi  se  înţeleg  mai  uşor;  este  o  punte 
de  legătură  spre  bună  înţelegere,  spre  omenie,  este  o  cale  sigură  spre 
mântuire. 

Experienţa  de  toate  zilele  ne  arată  că  omul  de  valoare  este  smerit, 
că  ştie  să-I  mulţumească  lui  Dumnezeu  pentru  tot  ceea  ce  i-a  dat.  El 
nu  se  lasă  pradă  mândriei,  nu-şi  închipuie  niciodată  că  ştie  totul,  ci  dim¬ 
potrivă  este  conştient  că  ştiinţa  sau  virtuţile  lui  vin  de  la  Dumnezeu  şi 
ca  atare  trebuie  să  le  pună  în  slujba  semenilor. 

în  ce  priveşte  mândria,  aceasta  a  fost  înfierată  mereu  atât  de  Mân¬ 
tuitorul  cât  şi  de  Sfinţii  Apostoli  şi  Sfinţii  Părinţi.  Este  deajuns  să  spu¬ 
nem  că  morala  creştină  aşează  mândria  la  locul  întâi  în  rândul  celor  şapte 
păcate  zise  „grele"  sau  „de  moarte",  alături  de  iubirea  de  argint,  desfrâ- 
nare,  invidie,  lăcomie,  mânie  şi  lene  sau  trândăvie.  Toate  acestea  nu  sunt 
altceva  decât  nişte  boli  ale  sufletului,  din  care  izvorăsc  apoi  multe  rele 
pentru  noi,  dar  şi  pentru  semenii  noştri. 

Omul  mândru  —  sau  trufaş,  încrezut,  înfumurat,  fudul,  arogant,  in¬ 
fatuat  sau  orice  alt  sinonim  am  folosi  —  este  acela  care  se  vede  numai 
pe  sine,  se  consideră  cel  mai  înzestrat  sub  raport  intelectual  sau  fizic, 
cel  mai  valoros  la  locul  lui  de  muncă,  afişând  virtuţi  pe  care  nu  le  are 
şi,  ca  atare,  se  consideră  cel  mai  îndreptăţit  la  onoruri  sau  la  cinste  din 

partea  semenilor,  pe  care,  însă,  îi  dispreţuieşte.  Din  nefericire,  el  este 
întâlnit  peste  tot,  încât  poporul  nostru  a  asociat  întotdeauna  mândria  cu 
prostia.  Sf.  Apostol  Petru  spunea  limpede  că  „Dumnezeu  celor  mândri 
le  stă  împotrivă**,  iar  în  cartea  înţelepciunea  lui  Isus  fiul  lui  Sirah  citim 
că  „Dumnezeu  îi  va  surpa  pe  cei  mândri**  (Is.  Sirah,  10,  14).  Aşadar,  sme¬ 
renia  te  înalţă  şi  te  mântuieşte,  pe  când  mândria  te  coboară  şi  te  duce 
la  osândă. 

In  lumea  de  azi,  atât  de  decăzută  sub  raport  moral,  în  lumea  parve¬ 
niţilor  şi  a  profitorilor  care  ne  sfidează  prin  aroganţa  lor,  noi,  cei  care  ne 
mărturisim  creştini  şi  fii  buni  ai  Bisericii,  care  avem  alte  concepţii  des¬ 
pre  viaţă,  trebuie  să  privim  lucrurile  în  chip  realist  şi  să  ne  întrebăm 
ce  avem  de  făcut,  pentru  însănătoşirea  climatului  spiritual  în  care  ne 
este  dat  să  trăim.  Fără  îndoială  că  nu  vom  întâlni  oameni  în  genul  fari¬ 
seului,  care  să  intre  în  catedrală  sau  în  oricare  biserică  pentru  ca  să  se 
roage.  Sunt  prea  mândri  ca  să  facă  acest  lucru,  tratând  problemele  reli¬ 
gioase  cu  dispreţ.  Dar  nu  vom  întâlni  nici  oameni  în  genul  vameşului, 
oameni  pe  care  presa  şi  televiziunea,  mai  ales  în  timpul  din  urmă,  ni-i 
prezintă  mereu,  cu  faptele  lor  de  corupţie,  de  îmbogăţire  în  dauna  statu¬ 
lui  ori  a  semenilor  lor.  Nu  au  timpul  fizic  pentru  a  face  acest  lucru,  iar 
pofta  lor  de  îmbogăţire  pe  căi  necinstite  n-are  nimic  comun  cu  învăţă¬ 
tura  Bisericii. 

De  aceea,  noi,  creştinii  autentici  care  înţelegem  să  punem  în  prac¬ 
tică  cuvintele  Mântuitorului  şi  nu  numai  să  le  ascultăm,  având  drept 
pildă  rugăciunea  vameşului  din  Evanghelia  de  azi,  avem  în  primul  rând 
îndatorirea  morală  să  ne  rugăm  întru  smerenie  pentru  noi  şi  pentru  cei 
dragi  ai  familiei,  să  ne  căim  de  propriile  noastre  păcate  şi  să  zicem  şi 
noi  „Dumnezeule,  milostiv  fii  mie,  păcătosului**.  Dar  trebuie  să  facem 
ceva  şi  mai  mult!  Să  ne  rugăm  şi  pentru  acei  „vameşi  şi  farisei**  ai  zilelor 
noastre,  care  nu  sunt  alături  de  noi  în  biserică,  să  cerem  de  la  Dumne- 
zeu  iertare  şi  pentru  păcatele  lor,  inclusiv  pentru  mândria  lor,  să-L 
rugăm  să  le  deschidă  şi  lor  „ochii  minţii**  şi  „uşile  pocăinţei**,  ca  să  poată 
înţelege  starea  lor  de  păcătoşenie,  şi  să  vină  smeriţi  aici,  în  faţa  sfântului 
altar  şi  să  ceară  de  la  Dumnezeu  milă  şi  binecuvântare.  Aşa  vom  împlini 
cuvântul  Sfântului  Apostol  Pavel  care  nu  o  dată  ne  îndeamnă  să  ne  ru¬ 
găm  unii  pentru  alţii.  Aşa  vom  contribui  la  „îndreptarea**  lor,  la  reîncreşti- 
narea  lor,  aşa  vom  face  din  ei  „fii  şi  moştenitori  ai  împărăţiei  lui  Dum- 
nezeu“.  Numai  aşa  vom  putea  spune  că  ne  întoarcem  la  casele  noastre 
„mai  îndreptăţiţi**  să  primim  harul  şi  binecuvântarea  lui  Dumnezeu. 
Amin. 

PUTEREA  CREDINŢEI  OMULUI  SAU  CREDINŢA 

ÎN  PUTEREA  DOMNULUI 

.  S-a  atins  cineva  de  Mine.  Căci  Eu  am  simţit  puterea  care  a 
ieşit  din  Mine“  (Lc.  8,  46).  ,, . . .  îndrăzneşte,  fiică,  credinţa  ta  te-a  mân¬ 
tuit,  mergi  în  pace!“  (Lc.  8,  48)  „  . .  .  Nu  te  teme,  tu  crede  numai  şi  ea  se 
va  mântui!14  (Lc.  8,  50).  Iată  o  triadă  de  versete  cu  tot  atâtea  conţinuturi 
strâns  legate  între  ele:  puterea  izvorâtă  din  Domnul,  credinţa  omului  şi 
roadele  atingerii  omului  de  Dumnezeu:  pacea  şi  mântuirea. 

Sf.  Scriptură,  revelaţia  dumnezeiască,  ne  arată  că  nici  boala  şi  nici 
moartea  nu  sunt  lăsate  de  Dumnezeu  ci  sunt  împotriva  firii.  Sf.  Ioan 
Damaschinul  arată  că:  „facerea  tuturor  lucrurilor  îşi  are  originea  în 
Dumnezeu;  distrugerea  însă,  a  fost  introdusă  din  pricina  răutăţii  noastre 
spre  pedeapsă  şi  folos!  „Dumnezeu  nu  a  făcut  moartea  şi  nici  nu  se  bucură 
de  pierderea  celor  vii11  (înţel.  Sol.  1,  13).  Moartea  a  fost  introdusă  mai  de¬ 
grabă  prin  călcarea  lui  Adam  (Rom.  5,  12),  la  fel  celelalte  pedepse.  Toate 
celelalte  trebuie  atribuite  lui  Dumnezeu11. 

întruparea  Domnului  nostru,  potrivit  Sf.  Părinţi,  are  ca  temei  toc¬ 
mai  reaşezarea  lumii  în  matca  ei  firească,  adică  izbăvirea  de  aceste 
urgii.  Câtă  încredere  şi  speranţă  dobândeşte  omul  prin  Hristos  ştiind 
că  aceste  puteri  ale  maleficului  pot  fi  biruite.  Când  spunem  „  .  .  .  vie  îm¬ 
părăţia  Ta  .  . .“  (Mt.  6,  10)  dăm  glas  doririi  noastre  după  împărăţia  lui 
Dumnezeu  pe  care  o  vestesc  Scripturile,  în  care  nici  boală  şi  nici  moarte 
nu  va  mai  fi.  Noi  luptăm  încă  de  pe  acum  împotriva  lor  şi  la  biruinţă 
ajungem  după  credinţa  de  care  dăm  dovadă  fiecare.  în  Hristos  însă,  îm¬ 
părăţia  lui  Dumnezeu,  a  vieţii  desăvârşite,  a  şi  început. 

înainte  de  a  purcede  la  analiza  pericopei  de  la  Lc.  8,  41 — 56,  a  că¬ 
rei  chintesenţă  o  constituie  cele  trei  versete  mai  sus  citate,  să  aruncăm 
o  scurtă  privire  retrospectivă  asupra  întregului  capitol  8  al  Evanghe¬ 
liei  Sf.  Luca. 

La  începutul  capitolului,  Domnul  pare  a  teoretiza  arătând  condi¬ 
ţiile  optime  în  care  puterea  credinţei  in  Domnul  poate  aduce  roade,  ros¬ 
tind  parabola  Semănătorului  de  cuvinte.  Ucenicii,  în  marea  lor  majo¬ 
ritate  pescari,  nu  înţeleg  şi  cer  explicaţii.  Domnul  le  tâlcuieşte  para¬ 
bola  subliniind  că  doar  în  pământul  cel  bun,  în  humusul  roditor,  să¬ 
mânţa  poate  da  roade.  Doar  aceia  care  „aud  cuvântul  cu  inimă  curată  şi 
bună  şi  care  îl  păstrează11  rodesc  întru  răbdare  (Lc.  8,  15)  credinţa  cea 
lucrătoare.  Trei  dintre  elementele  parabolei  sunt  obiective,  sunt  bune 
aprioric,  pentru  că  ţin  de  latura  dumnezeiască  şi  deci  negreşelnică:  Se¬ 
mănătorul,  sămânţa  şi  actul  semănării.  Factorul  subiectiv,  solul  —  adică 
omul  înzestrat  cu  libertatea  arbitrului  de  către  Creatorul  său  —  poate 
relativiza  roadele  actului  semănării,  absolutizând  sau  relativizând  rela¬ 
ţia  teantrică. 

Apoi,  Domnul  ca  unul  care  învăţa  mulţimile  cu  putere,  nu  ca  în¬ 
văţătorii  poporului  (cf.  Mt.  7,29),  trece  la  faptă  deoarece  „Vorba  sună, 
fapta  tună“.  Punând  în  lucrare  puterea  Sa  dumnezeiască  spre  a  semăna 

credinţa  în  inimile  celor  care  ll  urmau  pretutindeni,  Domnul  făptuieşte 
un  torent  de  minuni. 

întâi  Se  arată  a  fi  Stăpânul  stihiilor  naturii  dezlănţuite  şi  potoleşte 
o  furtună  pe  mare  năucindu-i  pe  ucenici:  „Cine  este  Acesta  că  şi  vân¬ 
turilor  şi  mării  le  porunceşte  şi  ele  îl  ascultă?"  (Lc.  8,  25).  Oameni  cu 
credinţă  puţină,  la  un  pas  de  deznădejde  în  faţa  situaţiilor  limită,  ei  re¬ 
prezintă  pământul  pietros  din  parabolă:  deocamdată  nu  sunt  în  stare 
decât  să  se  oprească  în  mirare:  „Oare  Cine  este  acesta  . . .?". 

Uimirea  lor  e  dusă  la  paroxism  prin  vindecarea  unui  om  posedat 
de  o  legiune  de  demoni.  Ba  mai  mult,  consecinţele  minunii  îi  îngrozesc 
de-a  dreptul  pe  necredincioşii  ghergheseni,  care  „L-au  rugat  să  plece 
de  la  ei  că  erau  cuprinşi  de  frică  mare"  (Lc.  8,  36).  Necredincioşii,  pă¬ 
mântul  de  lângă  drum  —  bătătorit  de  picioarele  trecătorilor  şi  ciugulit 
de  păsări  —  se  împotrivesc  ab  initio  lucrării  dumnezeieşti. 

Abia  că  intrase  Domnul  în  Capemaum  după  episodul  din  ţinutul 
gherghesenilor  „şi  iată  că  un  bărbat  al  cărui  nume  era  Iair  vine  la  Iisus; 
şi  acesta  era  mai-marele  sinagogii  şi  căzând  la  picioarele  lui  Iisus  îl  ruga 
să  vină  la  casa  lui.  Că  numai  o  fiică  avea  şi  aceea  era  pe  moarte"  (Lc. 
8,  41—42). 

Iair,  mai-marele  sinagogii,  era  o  căpetenie  a  lui  Israel  din  Caper- 
naum  şi  de  bună  seamă  fariseu  —  membru  al  unei  tagme  potrivnice 
lui  Iisus.  Cu  unicul  copil  pe  moarte  lasă  uitării  mândria  şi  vine  la  Iisus. 
Iată  cum:  căzându-I  la  picioare  şi  implorându-L.  Cu  umilinţă  aşadar! 
între  umilinţă  şi  humusul  roditor  din  parabolă  există  mai  mult  decât  o 
legătură  etimologică,  ele  sunt  legate  cauzal:  prima  este  condiţia  genera¬ 
toare  şi  sine  qua  non  pentru  cel  din  urmă.  Umilinţa  nu  este,  aşa  cum 
greşit  se  crede  prea  adeseori,  sforţarea  stângace  a  celui  care  vrea  să  se 
convingă  că  este  mai  rău  decât  restul  lumii  şi  să  convingă  pe  alţii  că 
puţin  fireasca  sa  comportare  exprimă  această  convingere.  Umilinţa,  arăta 
mitropolitul  Antonie  de  Suroj,  este  condiţia  pământului:  „pământul  e 
prezent  totdeauna  şi  nimănui  nu-i  trece  prin  cap  să  se  mire  de  aceasta, 
nimeni  nu  se  gândeşte  la  el,  toată  lumea  îl  calcă  în  picioare,  e  locul  care 
primeşte  toate  deşeurile,  toate  rebuturile.  El  e  prezent  tăcut,  acceptând 
totul  şi  transformând  miraculos  în  bogăţie  nouă  toate  aceste  reziduuri 
în  descompunere,  transormând  însăşi  corupţia  în  ferment  de  viaţă  mouă, 
fiind  deschis  soarelui,  deschis  ploii,  gata  să  primească  orice  sămânţă  şi 
capabil  să  producă  de  30,  de  60,  de  100  de  ori  mai  mult  decât  a  primit". 
Iată  umilinţa  lui  Iair!  Motivele  dezbinării,  superficiale  ontogenetic,  dispar 
în  situaţiile  limită.  Adâncimile  cheamă  la  unitate.  A  stărui  în  răutatea 
dezbinatoare  înseamnă  a  fi  superficial  şi  iremediabil  pierdut.  Dar  „Adân¬ 
cul  pe  adânc  cheamă"  (Ps.  41,  9)  şi  Iair  apelează  la  această  Prezenţă  a 
adâncului  în  lume:  puterea  Domnului. 

Dar  „aşteptând  am  aşteptat  pe  Domnul"  (Ps.  39,  1)  şi  credinţa  lui 
Iair,  clocotindă  de  răbdarea  nerăbdării,  e  pusă  la  proba  de  foc  a  aştep¬ 
tării,  pentru  că  încă  o  suferinţă  omenească  apelează  la  puterea  dumne¬ 
zeiască:  „Şi  pe  când  Se  ducea  El,  mulţimile  îl  îmbulzeau.  Şi  o  femeie, 
care  de  doisprezece  ani  avea  scurgere  de  sânge  şi  cheltuise  toată  averea 
cu  doctorii  şi  de  nici  unul  nu  putuse  fi  vindecată,  s-a  apropiat  de  El  prin 

spate,  s-a  atins  de  poala  hainei  Lui  şi  îndată  i  s-a  oprit  scurgerea  sân¬ 
gelui  ei"  (Lc.  8,  42 — 44). 

Suferinţa  femeii  îi  cerea  multă  sfială  şi  îi  dă  motivaţie  puternică  cre¬ 
dinţei.  Desigur  că  auzise  Cine  era  Iisus.  îndrăzneşte  să  se  apropie  de 
El  —  iată  cum:  pe  la  spate,  tainic,  neobservată,  atingându-se  nici  măcar 
de  El  ci  de  poala  hainei  Lui,  discret.  Şi  . .  .  minune!  Prăpastia  de  smere¬ 
nie  a  bietei  suferinde  are  consecinţe  taumaturgice  prin  atingerea  de  veş¬ 
mântul  trupului  Lui  îndumnezeit:  ,,şi  îndată  i  s-a  oprit  curgerea  sânge¬ 
lui".  Lui  Iisus  nu-I  scapă  nimic  neobservat  şi  parcă  pentru  a  arde  spinii 
îndoielii  din  inima  lui  Iair,  vrea  să  vădească  minunea:  „Cine  s-a  atins  de 
Mine?".  Rar  a  reacţionat  Domnul  aşa.  De  regulă,  săvârşea  minuni  vă¬ 
dite  doar  pentru  cei  cu  ochi  de  privit  spre  luare  aminte,  pentru  cei  cu 
urechi  de  auzit  fără  tăgadă  şi  pentru  cei  cu  inimă  bună  şi  credincioasă 
fără  îndoieli.  Petru,  nedumerit,  arată  că  mulţimile  care  îl  însoţesc  pre¬ 
tutindeni,  îl  îmbulzesc  şi-L  strâmtorează.  Dar  este  deosebire  in  Sf.  Scrip¬ 
tură,  între  atingere  şi  atingere.  Lumea,  adunată  doar  pentru  „spectaco¬ 
lul"  oferit  de  nişte  fapte  nemaiîntâlnite,  este  cel  mai  adesea  o  îmbul¬ 
zeală  amorfă  care  anihilează  şi  striveşte  persoana.  De  aceea  şi  tăgada 
mulţimii  că  L-ar  fi  atins  pe  Domnul,  e  îndreptăţită:  deşi  de  faţă,  mulţi¬ 
mea  e  absentă!  în  realitate  doar  credinţa  acestei  femei  cu  inimă  bună 
şi  curată  a  pus  în  mişcare  puterea  Semănătorului  de  cuvinte  şi  a  îm¬ 
plinit  astfel  o  întâlnire  personală.  Şi  strigătului  ei,  neauzit  de  mulţime, 
dar  auzit  de  Iisus,  i  se  răspunde  taumaturgic  şi  fără  întârziere:  „îndrăz¬ 
neşte,  credinţa  ta  te-a  mântuit,  mergi  în  pace!"  (Lc.  8,  48). 

„Şi  pe  când  El  încă  vorbea  a  venit  cineva  de  la  mai-marele  sinagogii 
zicând:  Fiica  ta  a  murit;  nu-L  mai  supăra  pe  învăţător.  Iar  Iisus,  auzind, 
i-a  răspuns:  Nu  te  teme;  tu  crede  numai  şi  ea  se  va  mântui"  (Lc.  8,  49 — 
50).  Vestitorii  îndoliaţi  care  urmează  bolii  par  a-1  deznădăjdui  pe  tată, 
încât  Domnul  trebuie  să-l  îmbărbăteze:  nu  te  teme,  că  în  faţa  ta  se  află 
însuşi  principiul  vieţii,  al  iubirii  desăvârşite  care  alungă  frica  (I  In.  4, 
18),  implicit  frica  morţii. 

Explicaţia  paradoxal-dialectică  a  misterului  acestuia,  cel  mai  teribil 
dintre  toate,  ne  duce  cu  gândul  la  alt  copil,  altă  pierdere,  altă  suferinţă 
omenească,  la  altă  inimă  părintească  frântă.  Episodul  e  relatat  pe  larg  la 
Mc.  9,  14 — 29.  Inima  tatălui,  agonizând  cu  fiul  stăpânit  de  demoni,  strigă 
ceea  ce  N.  Steinhardt,  socoteşte  a  fi  temeiul  credinţei  creştine:  „Cred 
Doamne,  ajută  necredinţei  mele!"  Cum  de  poate  crede  tatăl  de  vreme 
ce  se  socoteşte  necredincios?  Nu  este  actul  de  credinţă  viciat  în  sine?  Nu 
sunt  oare  cuvintele  „Ajută  necredinţei  mele"  dovada  irecuzabilă  a  relei 
credinţe?  Nu!  Pentru  că  omul  poate  ajunge  la  credinţă  când  îl  cheamă 
Domnul  în  ajutor,  strigând  cu  ochii  inundaţi  in  lacrimi.  în  felul  acesta 
punctul  mort  al  necredinţei  e  depăşit  şi  necredinţa  se  transfigurează 
zguduitor  în  credinţă. 

„Şi  venind  în  casă,  n-a  lăsat  pe  nimeni  să  intre  cu  El,  decât  numai 
pe  Petru  şi  pe  Ioan  şi  pe  Iacov  şi  pe  tatăl  copilei  şi  pe  mamă"  (Lc.  8,  51). 
Putem  vedea  un  descrescendo  al  cadrului  în  care  Domnul  îşi  manifestă 
puterea  în  minunile  relatate  de  Sf.  Luca  în  cap.  opt  al  Evangheliei  sale: 
prima  minune  se  repercutează  asupra  forţelor  naturii  tulburate,  cuprinde 

cosmosul;  a  doua,  deşi  are  ca  subiect  un  singur  energumen,  e  resimţită  de 
un  ţinut  întreg;  la  a  treia  e  martoră  doar  mulţimea  care  îl  urma  pe  Dom¬ 
nul  spre  casa  lui  Iair;  iar  la  cea  din  urmă,  vor  fi  de  faţă  numai  cinci  per¬ 
soane.  E  şi  aceasta  o  precauţie,  o  pledoarie  pentru  discreţie.  Martori  ai 
întâlnirii  cu  Viaţa  prin  intermediul  morţii,  vor  fi  doar  ucenicii  ,,de  tai¬ 
nă"  şi  părinţii  copilei. 

„Şi  toţi  plângeau  şi  se  tânguiau  din  pricina  ei.  Iar  El  a  zis:  Nu 
plângeţi,  n-a  murit  ci  doarme!"  (Lc.  5,  52).  Ultimul  dintre  cuvintele 
Domnului,  dezvăluie  un  sens  adânc  pe  care  cei  de  faţă  nu-1  percep;  zice 
Scriptura  că  „îl  luau  în  râs  ştiind  că  ea  a  murit".  Dar  Scriptura  face  deo¬ 
sebire  între  moarte  şi  moarte.  Despre  Sf.  Ştefan  cel  ucis  cu  pietre  se 
spune  că  ekoimethe  —  a  adormit  (F.  Ap.  7,  60).  Despre  Anania,  Safira  sau 
Irod,  care  s-au  săvârşit  în  păcate  scrie  că  sunt  nekroi  —  morţi,  că  exep- 
syven  —  au  murit  (F.  Ap.  5,  5 — 10;  12.23). 

„Deşteaptă-te  cel  ce  dormi  şi  te  scoală  din  morţi  şi  te  va  lumina 
Hristos!"  spune  un  text  liturgic.  Doar  cu  două  cuvinte:  „Copilă,  scoală-te", 
Hristos  o  ridică  din  morţi  pe  cea  adormită  în  nădejdea  tatălui  ei  în  înviere. 
Şi  spre  a-i  scoate  din  perplexitate,  pe  martorii  indirecţi  ai  minunii,  cei 
atât  de  ancoraţi  în  contingenţă,  în  orizontul  limitat  de  carnal,  Domnul 
le  vorbeşte  pe  „limba  lor":  „Daţi-i  să  mănânce".  Mulţimea  puţin  credin¬ 
cioasă  putea  să  creadă  doar  în  ceea  ce  cădea  sub  incidenţa  simţurilor. 

în  final,  spre  uimirea  părinţilor,  Domnul  nu-i  lasă  să-I  facă  „publici¬ 
tate".  Fapta  divină  se  săvârşeşte  fără  zgomot,  tainic.  Aşa  este  şi  creşti¬ 
nismul  autentic:  firesc,  fără  stridenţe,  asemeni  misterului  Luminii  line  a 
sfintei  slave...",  căci  „zgomotul  face  puţin  bine,  iar  binele  face  puţin 
zgomot" . 

în  concluzie,  Sf.  Luca  ne  pune  la  inimă  faptul  că  o  conştiinţă  creş¬ 
tină  nu  poate  fi  decât  paradoxală:  pentru  a  trăi  veşnic  trebuie  mai  întâi 
să  mori,  pentru  a  fi  fericit  trebuie  mai  întâi  să-ţi  asumi  suferinţa,  pentru 
a  avea  totul  trebuie  să  dai  totul,  pentru  a  cuceri  cerul,  trebuie  să  lupţi 
mai  întâi  pe  pământ. 

Dan-Nicolae  Borchină, 

student  anul  IV  Teologie 

SFÂNTUL  GRIGORIE  PALAMA 

OMILIE  LA  DUMINICA  A  DOUA  DIN  POST* 

1.  Drept  început  al  predicii  evanghelice,  astăzi  voi  adresa  dragostei 
voastre  aceste  cuvinte  ale  Domnului:  „Pocăiţi-vă,  căci  s-a  apropiat  împă¬ 
răţia  cerurilor**  (Matei  3,  2).  Dar  nu  numai  s-a  apropiat,  ci  şi  în  noi  este, 
căci  iară  zice  Domnul:  „împărăţia  cerurilor  înlăuntrul  vostru  este**  (Lc. 
17,  21).  Şi  nu  este  numai  în  noi,  ci  şi  mai  slăvită  se  va  arăta  nu  după  mult 
timp,  desfiinţând  toată  începătoria  şi  puterea  şi  stăpânirea  celui  rău  şi 
dăruind  tărie  nebiruită,  bogăţie  necheltuită,  cinste  şi  slavă  neschimbată, 
nestricăcioasă  şi  nesfârşită,  stăpânire  şi  putere  celor  care  aici  au  trăit 
după  voia  şi  bunul  plac  al  lui  Dumnezeu. 

2.  Pentru  că  împărăţia  lui  Dumnezeu  s-a  apropiat  şi  este  înăuntrul 
nostru  şi  nu  după  mult  timp  se  va  arăta,  să  ne  facem  pe  noi  înşine  vred¬ 
nici  acesteia  prin  faptele  pocăinţei,  să  ne  silim  pe  noi  înşine,  îndepărtând 
de  la  noi  obişnuinţele  şi  judecăţile  cele  rele,  căci  silinţă  este  împărăţia 
lui  Dumnezeu  şi  cei  ce  se  silesc,  o  vor  lua.  Să  râvnim  la  răbdarea,  la  sme¬ 
renia  şi  la  credinţa  purtătorilor  de  Dumnezeu  părinţi,  căci  zice:  „luând 
aminte  la  pilda  purtării  lor,  urmaţi-le  credinţa**  (Evrei  13,  7).  Să  omo- 
râm  deci  mădularele  noastre  cele  pământeşti,  adică  desfrânarea,  necu- 
răţia,  lăcomia  şi  toată  patima  cea  rea,  mai  ales  acum  în  zilele  acestea 
sfinte  ale  postului.  Căci  acestea  luându-le  în  seamă,  harul  Duhului  ne-a 
învăţat  despre  viitoarea  şi  înfricoşătoarea  judecată  a  lui  Dumnezeu,  apoi 
ne-a  adus  aminte  de  alungarea  lui  Adam,  apoi  ne-a  arătat  credinţa  cea 
sigură,  pentru  ca  având  frică  de  prima  şi  tânguire  pentru  a  doua  să  ţinem 
tăria  credinţei,  să  ne  regăsim  pe  noi  înşine,  să  nu  ne  dedăm  la  necumpă- 
tare,  nici  să  deschidem  uşa  tuturor  patimilor  prin  necredinciosul  şi  nesă¬ 
ţiosul  stomac  şi,  în  felul  acesta,  să  ajungem  toţi  la  loc  larg,  pierduţi  in 
plăcere,  ci  mai  vârtos  să  iubim  drumul  cel  îngust  şi  cu  încercări  care  duce 
la  viaţa  cea  veşnică,  al  cărui  început  şi  prim  stadiu  este  postul.  La  aces¬ 
tea  să  cugetăm  cu  tărie  în  zilele  postului. 

3.  Căci  dacă,  precum  zice  Solomon,  există  timp  potrivit  pentru 
orice  lucru  (Ecclesiast  3,  1),  tot  aşa  trebuie  să  caute  cineva  timp  potrivit 
şi  pentru  lucrarea  virtuţii;  şi  iată  că  acesta  este  timpul,  perioada  aceasta 


*  Traducerea  s-a  făcut  după  lucrarea:  Grigoriou  toii  Palamă,  ’Apanta  tă  eTga’ 
t.  9,  Tessaloniki ,  1985,  ediţie  nouă  apărută  sub  îngrijirea  Prof.  Panaghiotis  Hristu. 
Omilia  aceasta,  a  ÎO-a  ca  ordine  în  prezenta  ediţie,  are  un  titlu  mai  larg,  anunţând 
de  fapt  cuprinsul  ei:  „Omilie  în  Duminica  a  doua  a  sfintei  Patruzecimi,  ce  are  ca 
temă  paraliticul  din  Capernaum  care  a  fost  vindecat  de  Domnul  şi  către  cei  oare 
vorbesc  între  ei  nepotrivit  la  sfintele  slujbe  în  Biserică".  Menţionăm  că  în  prezenta 
traducere  am  integrat  în  textul  omiliei  locurile  scripturistice  citate. 

a  zilelor  de  post.  Deşi  toată  viaţa  omului  potrivită  este  spre  dobândirea 
mântuirii,  cu  mult  mai  bun  este  timpul  acesta  al  postului,  căci  şi  Hris- 
tos,  Stăpânul  şi  Dătătorul  mântuirii  noastre,  cu  post  a  făcut  începutul 
şi  pe  durata  lui  s-a  împotrivit  diavolului  şi  a  ruşinat  pe  făcătorul  patimi¬ 
lor,  lovindu-1  în  tot  felul.  Căci  precum  necumpătarea  pântecului,  omorâ- 
toarea  virtuţilor  este  şi  născătoarea  împătimirii,  tot  aşa  şi  cumpătarea, 
omorând  moliciunea  cea  din  necumpătare,  născătoarea  nepătimirii  este. 
Căci  dacă  necumpătarea  provoacă  şi  a  provocat  patimile  care  nu  existau 
în  noi,  cum  oare,  existând  acestea,  nu  le  va  creşte  şi  nu  le  va  susţine?  tot 
aşa  precum  postul  le  va  micşora  şi  le  va  nimici.  însoţitoare  sunt  între  ele 
şi  postul  şi  cumpătarea,  chiar  pentru  cei  care  caută  cu  prudenţă  să  arate 
care  este  avantajul  uneia  sau  al  celeilalte. 

4.  Drept  aceea,  nici  noi  să  nu  le  despărţim  pe  acestea,  dar  în  cele 
cinci  zile  ale  săptămânii  să  ţinem  mai  mult  cele  ale  postului,  iar  sâm¬ 
băta  şi  duminica  să  fim  mai  mult  atenţi  şi  la  cumpătare,  pentru  ca  să  as¬ 
cultăm  cum  se  cuvine  cuvintele  Evangheliei,  care  astăzi  ne  vestesc 
vindecarea  minunată  a  paraliticului,  făcută  de  Domnul,  nu  în  Ierusalim, 
ci  în  Capemaum  (Marcu  2,  1 — 12;  Matei  9,  1 — 8;  Luca  5,  17 — 26). 

în  vremea  aceea,  zice  de  Dumnezeu  grăitorul  Marcu,  „a  intrat  iarăşi 
Iisus  în  Capernaum  pentru  câteva  zile"  (Marcu  2,  1).  Matei  numeşte  Ca- 
pernaumul  cetatea  Domnului,  căci  zice:  „şi  a  venit  Iisus  în  cetatea  Sa"  (Mt. 
9,  1).  După  ce  a  fost  botezat  în  Iordan  de  Ioan  şi  Duhul  s-a  coborât  de 
sus  peste  El,  a  fost  dus  în  pustiu  de  Duhul  spre  încercare,  şi  după  ce  a 
fost  biruit  ispititorul,  a  revenit  în  ţinutul  Iordanului  învăţând  şi  fiind 
mărturisit  de  Botezătorul  în  multe  feluri,  până  ce  Ioan  a  fost  închis 
de  Irod.  Atunci,  precum  zice  Matei,  „a  plecat  în  Galileea  şi  părăsind 
Nazaretul,  venind,  a  locuit  în  Capemaum,  lângă  mare"  (Matei  4,  12). 

5.  A  ieşit  deci  din  acesta  în  locuri  pustii  pentru  rugăciune,  predicând 
şi  cetăţilor  vecine,  apoi  iarăşi  s-a  întors  în  el.  Pentru  aceasta  evanghe¬ 
listul  Matei  zice  „cetatea  Sa",  pe  când  Marcu  zice  că  „a  intrat  iarăşi  în 
Capernaum  pentru  câteva  zile“.  Şi  au  auzit  că  este  în  casă  şi  îndată  s-au 
adunat  mulţi,  încât  nu  mai  era  loc  nici  la  uşă  (Marcu  2,  2).  Asta  pentru 
că,  după  ce  a  stat  mai  mult  timp  acolo,  s-a  făcut  cunoscut  mai  mult, 
prin  cuvinte,  prin  multe  şi  mari  minuni.  De  aceea  îl  şi  doreau  mai  mult. 
Şi  cum  au  auzit  că  este  iarăşi,  s-a  adunat  mulţime  multă,  precum  zice 
şi  Luca:  „erau  veniţi  din  toate  cetăţile"  (Luca  5,  17).  între  aceştia  erau 
şi  farisei,  cărturari  şi  învăţători  de  lege;  şi  le  vorbea  lor  cuvântul.  Căci 
aceasta  era  lucrarea  Lui,  precum  şi  simbolic  a  spus  zicând:  „a  ieşit  se¬ 
mănătorul  ca  să  semene  sămânţa  lui"  (Luca  8,  5),  care  este  cuvântul 
învăţăturii  şi  că:  „am  venit  să  chem  pe  păcătoşi  la  pocăinţă"  (Matei  9, 
13),  chemare  care  se  face  prin  cuvântul  învăţăturii.  Asta  şi  Pavel  o  spune 
zicând:  „credinţa  este  din  auzire,  iar  auzirea  prin  cuvânt"  (Rom.  10,  17). 

6.  Vorbea  deci  Domnul  tuturor,  fără  nici  o  deosebire,  cuvântul 
pocăinţei,  cuvintele  vieţii  veşnice,  Evanghelia  mântuirii.  Şi  auzeau  toţi, 
dar  nu  toţi  ascultau,  pentru  că  iubitori  de  auzire  şi  de  privelişte  suntem 
toţi,  dar  nu  toţi  şi  iubitori  de  virtute.  Dar  suntem  făcuţi  să  dorim  îna¬ 
intea  altora  a  cunoaşte  cele  ale  mântuirii;  de  aceea,  cei  mai  mulţi  nu 

numai  că  aud  cu  plăcere  sfânta  învăţătură,  ci  şi  cercetează  cuvintele, 
examinându-le  fiecare  după  priceperea  sau  cunoştinţa  ce  o  are.  Dar  pen¬ 
tru  a  aduce  cuvintele  la  lucrare  şi  credinţă  folositoare  să  fie  scoasă  din 
acestea,  trebuie  bunăvoinţă  şi  recunoştinţă,  care  nu  se  găsesc  uşor  în 
cei  care  se  îndreptăţesc  pe  ei  înşişi  şi  după  ei  înşişi  se  fac  pricepuţi,  aşa 
cum  erau  fariseii  şi  cărturarii  iudeilor. 

7.  De  aceea,  aceştia,  rămânând  în  casă,  ascultau  cuvântul  şi  văzând 
minunile  ce  se  făceau,  mai  mult  îl  blasfemiau  decât  îl  preamăreau 
pentru  cuvintele  şi  lucrurile  ce  le  făcea.  învăţând  deci  Domnul  pe  toţi, 
cei  mai  mulţi  primeau  în  urechile  lor  cuvintele  harului  care  veneau  din 
gura  Lui,  şi  iată  că:  ,, veneau  unii  spre  El,  aducând  un  paralitic  purtat 
de  patru,  şi  neputând  să  se  apropie  de  El  din  pricina  mulţimii,  au  desco¬ 
perit  acoperişul  acolo  unde  era  Domnul,  şi  prin  deschizătură  au  coborât 
patul  în  care  zăcea  paraliticul44  (Marcu  2,  5).  Se  poate  crede  că  fapta 
întreagă  se  datoreşte  credinţei  celor  care  îl  purtau;  Domnul  apreciind 
credinţa  lor,  a  dat  prin  urmare  vindecare  paraliticului.  Socotesc  însă 
că  numai  aceasta  nu  este  cu  adevărat  destul.  Căci  dacă  Domnul  vinde¬ 
când  copilul  marelui  demnitar  nu  a  cerut  credinţă  de  la  acesta,  nici  de 
la  fiica  femeii  cananeence  sau  de  la  fiica  lui  Iair,  fiind  de  ajuns  icre- 
dinţa  celor  care  au  venit  pentru  aceştia  (căci  dintre  ei,  fiica  lui  Iair 
era  moartă,  a  femeii  cananeence  era  demonizată,  iar  copilul  demnitaru¬ 
lui  nu  era  prezent),  paraliticul  din  Evanghelie  era  prezent,  conştient 
de  sine,  chiar  dacă  avea  trupul  paralizat.  De  aceea  socotesc  că,  din  cre¬ 
dinţa  şi  nădejdea  lui  au  luat  credinţă  în  Domnul  şi  cei  care  îl  purtau,  şi 
s-au  încurajat  să  vină  la  el,  convinşi  fiind  de  acesta  ca  să-l  poarte,  să-l 
ridice  pe  acoperiş  şi  să-l  coboare  acolo  în  faţa  Domnului.  Căci  nu  fără 
voia  lui  ar  fi  făcut  ei  aceasta;  paralizia  nu  a  desfiinţat  judecata  lui,  ci  mai 
mult,  obstacolele  şi  piedicile  în  credinţă. 

8.  Iubirea  slavei  omeneşti  i-a  îndepărtat  pe  farisei  de  la  credinţa  în 
Domnul;  pentru  aceasta  şi  zice  către  ei:  „cum  puteţi  crede  în  mine, 
luând  slavă  de  la  oameni,  iar  slava  de  la  unul  Dumnezeu  nu  o  căutaţi?44 
(Ioan  5,  44).  Pe  unii  îi  împiedică  să  se  apropie  de  Domnul  prea  multele 
griji  de  cele  lumeşti,  averile  şi  plăcerile  din  căsnicii,  lucruri  pe  care  pa¬ 
ralizia  timpului  pe  toate  le-a  paralizat  şi  le-a  scos  din  gândul  paraliti¬ 
cului.  De  aceea  spunem  că  uneori  boala  păcătoşilor  este  mai  sus  decât 
sănătatea,  căci  conlucrează  la  mântuirea  lor,  tocind  apucăturile  cele 
spre  rău,  plătind  într-un  fel  datoria  celor  greşite,  făcându-i  apoi  capa¬ 
bili  vindecării,  mai  întâi  sufleteşti,  apoi  şi  celei  trupeşti.  Şi  desigur  că, 
atunci  când  cel  bolnav  înţelege  că  suferinţa  îi  este  spre  vindecare  de  la 
Dumnezeu,  o  duce  cu  mai  mult  curaj,  şi  cu  credinţă  şi  prin  fapte  cade 
şi  se  închină  lui  Dumnezeu,  după  cum  îi  va  fi  puterea,  şi  cere  vindecare. 
Aceasta  a  arătat  şi  paraliticul,  iar  Domnul  a  înfăţişat  prin  faptele  şi  cu- 
vinele  Sale  căci  zice:  „şi  văzând  Iisus  credinţa  lor“,  adică  a  celui  în¬ 
tins  pe  pat  şi  a  celor  care  îl  purtau  şi  îl  coborau  prin  acoperiş,  zice  parali¬ 
ticului:  „fiule,  sunt  iertate  păcatele  tale44  (Marcu  2,  5);  iar  fariseii,  ne¬ 
putând  să  înţeleagă,  blasfemiau  şi  cârteau. 

9.  Fericită  numire!  Aude  numele  fiu  şi  este  înfiat  cerescului  Pă¬ 
rinte  şi  este  chemat  la  Dumnezeu  Cel  fără  de  păcat  ,făcându-se  şi  acesta 


DIN  SFINŢII  PĂRINŢI 


171 


îndată  fără  păcate,  prin  iertarea  păcatelor  şi,  ca  să  urmeze  şi  înnoirea 
trupească,  o  primeşte  mai  întâi  în  suflet,  faţă  de  păcat,  cunoscându-se 
din  aceasta  că  mai  întâi  a  căzut  sufletul  în  lanţurile  păcatului  şi  apoi  au 
urmat,  după  judecata  cea  dreaptă,  durerile  trupului  şi  moartea. 

10.  Insă  cărturarii  auzind  acestea,  „cugetau  întru  ei44  că  acesta  vor¬ 
beşte  blasfemie,  căci  cine  putea  ierta  păcatele,  decât  unul  Dumnezeu. 
Domnul  însă,  ca  făcător  al  inimilor  şi  cunoscător  al  gândurilor  celor 
ascunse  în  inimile  lor,  zice  către  aceştia:  „de  ce  cugetaţi  acestea  în  ini¬ 
mile  voastre?  căci  ce  este  mai  uşor  a  zice  paraliticului,  se  iartă  ţie  păca¬ 
tele,  sau  a  zice,  ridică-te  şi  ia  patul  tău  şi  umblă4*  (Marcu  2,  9).  Fariseilor 
li  se  părea  cu  neputinţă  ca  Domnul  să  vindece  pe  paralitic,  căci  a  cobo¬ 
rât  în  ceea  ce  nu  se  vedea,  adică  la  iertarea  păcatelor,  faptă  care,  numai 
a  o  spune  cu  cuvântul,  şi  cu  atât  mai  mult,  atât  de  autoritar,  era  o  blas¬ 
femie,  şi  nu  o  putea  face  oricine.  De  aceea  zice  către  ei  Domnul:  dacă 
vroiam  să  rostesc  numai  cuvintele,  fără  să  fi  urmat  fapta,  ar  fi  fost 
foarte  uşor  să  spun  doar,  fără  răspunsul  faptic,  şi  pentru  ridicarea  pa¬ 
raliticului,  şi  pentru  iertarea  păcatelor  lui;  dar,  ca  să  cunoaşteţi  că  nu 
este  nelucrător  cuvântul  Meu,  şi  că  nu  M-am  coborât  la  iertarea  păca¬ 
telor  din  cauză  că  nu  aş  fi  putut  să  dau  vindecare  de  boală,  şi  că  am  pu¬ 
tere  dumnezeiască  pe  pământ  ca  Fiu  de-o  fiinţă  cu  Tatăl  Cel  din  ceruri 
(deşi  M-am  coborât  la  voi  cei  necredincioşi  şi  de-o  fiinţă  M-am  făcut  cu 
voi,  după  trup)  iată  zic  paraliticului:  „scoală  şi  ia  patul  tău  şi  mergi  la 
casa  ta“;  şi  îndată  s-a  sculat,  şi-a  luat  patul  şi  a  ieşit  în  faţa  tuturor  (Marcu 
2,  11—12). 

11.  Cuvântul  şi  minunea  stau  împotriva  cugetelor  cărturarilor,  cu 
toate  că  în  câteva  semne  se  acordă:  în  aceea  că  nici  un  om  nu  poate  ierta 
păcatele  de  la  sine  însuşi;  şi  asta  cu  adevărat  aşa  este;  dar  ceea  ce  ziceau 
fariseii,  că  Hristos  este  numai  un  om  deosebit,  iară  nu  Dumnezeu  atotpu¬ 
ternic,  aceasta  este  minciună  şi  vorbă  fără  de  minte.  Căci,  ceea  ce  nicio¬ 
dată  nu  s-a  văzut  şi  nici  nu  s-a  auzit,  acum  s-a  arătat,  El  însuşi,  Dum¬ 
nezeu  şi  Om,  având  dublă  fire  şi  lucrare,  adică  vorbind  ca  om,  după 
asemănarea  noastră,  dar  făcând  câte  vroia,  numai  în  cuvânt  şi  în  faptă, 
ca  un  Dumnezeu,  şi  încredinţând  prin  lucrări  că,  de  la  început  pe  toate 
le-a  făcut,  precum  zice  şi  plăsmui:  „a  zis  şi  s-au  făcut,  a  poruncit  şi  s-au 
zidit44  (Ps.  32,  9).  De  aceea  şi  acum  cuvântul  Său  a  fost  urmat  îndată  de 
lucrare,  căci  îndată  s-a  ridicat  paraliticul,  şi-a  luat  patul  şi  a  ieşit  înain¬ 
tea  tuturor,  încât  se  minunau  toţi.  Iertare  de  greşeli  cu  cuvântul,  şi  la 
oameni  se  întâmplă,  de  multe  ori,  atunci  când  cineva  face  faţă  de  ei 
vreo  greşeală;  dar  ca  o  astfel  de  suferinţă  să  fie  alungată  prin  poruncă 
şi  cuvânt,  este  numai  în  puterea  lui  Dumnezeu.  De  aceea  zice  şi  evanghe¬ 
listul  că  „s-au  mirat  toţi  câţi  au  văzut44  şi  „au  preamărit  pe  Dumnezeu44, 
adică  pe  Cel  care  a  săvârşit  o  astfel  de  minune,  pe  Cel  care  face  lucruri 
slăvite  şi  minunate  care  nu  au  număr,  zicând:  „niciodată  nu  am  văzut 
astfel  de  lucruri44  (Marcu  2,  12). 

12.  Dacă  aceia,  dând  slavă  şi  înfăţişând  minunea  ca  fiind  mai  mare 
decât  cele  de  mai  înainte,  ziceau  că  niciodată  nu  au  mai  văzut  astfel 
de  lucruri,  noi,  care  nu  putem  să  zicem  acestea  (căci  am  văzut  mai  multe 
şi  mai  mari,  nu  numai  de  la  Hristos,  ci  şi  de  la  ucenicii  Lui  şi  de  la  uce- 

nicii  acestora,  făcute  numai  cu  chemarea  numelui  lui  Hristos),  noi  fraţi¬ 
lor,  deplin  să-L  preamărim  prin  fapte,  luând  minunea  aceasta  ca  model, 
în  sens  invers,  spre  virtute.  Căci  fiecare  din  cei  alipiţi  plăcerilor  este  un 
paralitic  în  suflet,  culcat  în  patul  plăcerii  şi  al  unei  părute  tihne  tru¬ 
peşti;  dar  crezând  evanghelieeştilor  povăţuiri,  venind  se  mărturiseşte  şi 
biruiieşte  păcatele  şi  slăbănogirea  sufletului  întâmplată  de  aici,  atunci 
este  adus  la  Hristos,  fiind  ridicat  de  patru,  adică:  de  cercetarea  de  sine, 
de  mărturisirea  păcatelor,  de  făgăduinţa  abţinerii  de  la  cele  rele  de  aici 
înainte  şi  de  rugăciunea  către  Dumnezeu.  Dar  acestea  nu  ne  pot  apropia 
de  Dumnezeu  dacă  nu  descoperim  etajul,  dând  la  o  parte  cărămizile, 
lutul  şi  celelalte  materiale.  Etajul  este  raţiunea  sufletului  din  noi,  căci 
el  este  deasupra  tuturor  celor  din  noi,  dar  are  multă  materie  pusă  peste 
el,  în  legătură  cu  patimile  şi  cu  cele  pământeşti.  Când  această  legătură 
este  dezlegată  de  cei  patru,  amintiţi  mai  sus,  atunci  cu  adevărat  putem 
fi  coborâţi,  adică  smeriţi,  şi  să  ne  apropiem  Domnului,  să  cerem  şi  să  luăm 
de  la  El  vindecarea. 

13.  Când  se  fac  aceste  fapte  ale  pocăinţei?  Atunci  când  a  intrat 
Iisus  în  cetatea  Sa,  adică  după  arătarea  Lui  cea  după  trup  în  această 
lume,  care  este  a  Lui,  şi  pe  care  El  însuşi  a  zidit-o,  precum  zice  şi  evan¬ 
ghelistul:  „întru  ale  Sale  a  venit  şi  ai  Lui  pe  El  nu  L-au  primit;  dar  câţi 
L-au  primit  şi  au  crezut  în  numele  Lui,  le-a  dat  puterea  să  se  facă  fii 
ai  lui  Dumnezeu4*  (Ioan  1,  11).  Pentru  aceea  şi  mintea  paralizată,  atunci 
când  se  închină  cu  credinţă,  aude  îndată  de  la  El:  fiule!  şi  ia  iertare  şi 
vindecare;  şi  nu  numai  asta,  ci  ia  şi  putere  ca  să  ridice  şi  să  ducă  patul 
în  care  a  zăcut.  Patul  este  trupul,  de  care  se  leagă  şi  prin  care  se  dedă 
lucrării  păcatului  mintea  care  urmează  poftele  cele  trupeşti. 

14.  După  vindecare,  mintea  noastră  conduce  trupul  şi  arată  prin 
el  roadele  şi  faptele  pocăinţei,  încât  cei  ce  văd  acestea  să  preamărească 
pe  Dumnezeu,  văzând  evanghelist  astăzi  pe  vameşul  de  ieri,  apostol  pe 
prigonitorul,  teolog  pe  tâlharul,  fiu  al  cerescului  Părinte  pe  cel  ce  mai 
înainte  era  cu  porcii,  şi  să  cugete  întru  ei  urcuşul  şi  înaintarea  din  slavă 
în  slavă,  cu  strădania  de  fiecare  zi  spre  mai  bine.  De  aceea  şi  Domnul 
zice  către  ai  Săi:  „aşa  să  lumineze  lumina  voastră  înaintea  oamenilor, 
că  văzând  faptele  voastre  cele  bune  să  preamărească  pe  Tatăl  Cel  din 
ceruri4*  (Matei  5,  16).  Zice  acesta  poruncind,  nu  să  fie  arătate,  ci  să  fie 
făcute  cu  iubire  de  Dumnezeu.  Precum  lumina  atrage  liniştit  ochii  spre 
cer,  tot  aşa  şi  purtarea  cea  după  Dumnezeu  atrage  împreună  cu  ochii 
şi  sufletul:  căci  precum  în  cazul  luminii  soarelui,  nu  lăudăm  cerul  care 
participă  la  strălucire,  ci  soarele  care  are  şi  dă  aurora  strălucirii  (căci 
dacă  lăudăm  aerul  luminat, .  cu  atât  mai  mult  trebuie  să  lăudăm  soarele) 
tot  aşa  este  şi  cu  acela  care  arată  prin  fapte  strălucirea  Soarelui  drep¬ 
tăţii,  căci  acesta  fiind  văzut,  duce  la  slava  Tatălui  ceresc  şi  a  Soarelui 
dreptăţii,  Hristos. 

15.  Şi  acum,  fără  să  mă  opresc  şi  la  mai  mari  virtuţi,  voi  zice  aceas¬ 
ta:  atunci  când  în  sfânta  biserică  împreună  cu  voi  stau  înaintea  lui  Dum¬ 
nezeu  şi  mă  întorc  şi  văd  pe  cei  care  cuminte  şi  cucernic  înalţă  cântări 
şi  rugăciuni  către  Dumnezeu,  sau  pe  cel  care  stă  tăcut  şi  ascultă  în  minte, 

sub  priveliştea  aceasta  mă  bucur  şi  mă  umplu  de  veselie  şi  dau  slavă 
cerescului  Părinte  Hristos,  fără  de  care  nimeni  nu  poate  face  nimic  şi 
prin  care  este  toată  buna  izbândă  a  oamenilor. 

16.  Dar  ce  să  pot  spune  de  cei  care  nici  în  tăcere  nu  stau,  nici  nu 
cântă  împreună,  ci  întâlnindu-se  între  ei,  amestecă  gândul  nostru  de  cin¬ 
stire  către  Dumnezeu  cu  ocupaţii  lumeşti,  încât  nici  aceştia  nu  ascultă 
sfintele  şi  dumnezeieştile  cuvinte,  şi  nu  lasă  nici  pe  ceilalţi  să  asculte? 
Ilie  proorocul  ar  fi  zis:  „până  când  veţi  şchiopăta  cu  amândouă  picioa- 
rele?“  (III  Regi  18,  21),  căci  voind  să  se  ocupe  în  acelaşi  timp  şi  cu  rugă¬ 
ciunea  şi  cu  vorbe  deşarte  şi  pământeşti,  nu  au  reuşit  nici  una  din  aces¬ 
tea,  ci  pierzând  şi  una  şi  alta,  mai  mult  s-au  păgubit  între  ei.  Nici  aici 
nu  au  lăsat  la  o  parte  cuvintele  deşertăciunii,  ci  au  făcut  lăcaşul  de  rugă-  . 
dune  loc  de  neguţătorie,  şi  loc  de  păcat,  lăcaşul  în  care  se  vorbesc  şi  se 
ascultă  cuvintele  vieţii  veşnice  de  către  noi  care  cerem  de  la  Dumnezeu 
cu  nădejde  nemincinoasă  viaţa  veşnică,  pe  care  Dumnezeu  o  dă  celor 
ce  o  cer  din  tot  sufletul  şi  din  tot  cugetul  şi  nicidecum  celor  care  nici 
măcar  limba  nu  o  mişcă  spre  a  o  cere. 

17.  Căd  acum  fraţilor,  nu  cu  foc  se  săvârşeşte  jertfa  noastră  către 
Dumnezeu  ca  pe  vremea  lui  Moise,  ci  prin  cuvânt.  Atunci  Dumnezeu 
primea  cu  foc  jertfa  care  se  aducea,  iar  pe  cei  răzvrătiţi  împotriva  lui 
Moise,  pentru  că  au  adus  jertfă  cu  foc  străin,  de  afară,  Dumnezeu  i-a 
ars  cu  focul  sfânt  care  s-a  coborât  peste  ei  îndată  (Num.  16,  34).  Să  ne 
fie  'şi  nouă  teamă  ca  nu  cumva,  aducând  de  afară  ‘cuviinţe  străine  la 
Jertfelnicul  lui  Dumnezeu,  adică  în  sfânta  biserică,  să  fim  la  urmă 
judecaţi  de  cuvintele  dumnezeieşti  care  se  găsesc  în  ea,  făcându-ne  pe 
noi  înşine  vrednici  de  glasul  cel  aspru  al  pedepsei.  Aşa,  să  ne  fie  teamă, 
şi  cât  timp  suntem  aici,  cu  frică  de  Dumnezeu  să  fim  şi  să  aducem  ru¬ 
găciunea,  iar  când  ieşim  de  aici,  să  arătăm  schimbare  spre  mai  bine,  nu 

•  vrăjiţi  de  câştiguri  necinstite,  fugiind  de  jurăminte  mincinoase,,  lepă¬ 
dând  cuvintele  cele  de  ocară,  şi  mai  mult  cele  care  sunt  din  acelea,  adică 
bârfirea,  viclenia  şi  trufia,  povăţuimd  cu  grijă  sfântă  fiecare  mădular 
şi  fiecare  simţire  a  minţii,  nu  coborâţi  şi  supuşi  trupului  spre  plăceri 
josnice  şi  spre  fapte  de  ruşine,  ci  purtând  trupul  cu  cuvântul  şi  cu  frica 
lui  Dumnezeu,  cunoscând  şi  învăţând  de  la  Pavel  că:  „dacă  trăim  după 
trup,  vom  muri,  dar  dacă  omorâm  cu  duhul  faptele  trupului,  vom  trăi** 
(Rom.  8,  13).  .  * 

18.  Iar  acum  spre  slava  lui  Dumnezeu  să-i  mişcăm  pe  toţi  care  ne 
văd,  cunoscând  că  acest  lăcaş  aduce  pe  Hristos  în  el,  strângând  pe  cei  slă¬ 
bănogi  la  suflet  şi  chemând  ca  simţirile  şi  grijile  cele  lumeşti  şi  trupeşti, 
cu  bună  cugetare  duhovnicească  să  fie  ridicate  şi  îndreptate  spre  El,  şi  să 
nu  fie  purtaţi  şi  coborâţi  de  acestea  cu  nesocotinţă.  Intru  acest  fel  să  fie 
purtaţi  la  lăcaşul  cel  adevărat,  gândesc  la  cel  din  ceruri,  în  locul  cel  mai 
presus,  acolo  unde  este  Hristos,  Moştenitorul  şi  Dătătorul  bunurilor; 

19.  Lui  fie  slava,  puterea,  cinstea  şi  închinăciunea,  împreună  cu  Cel 
fără  de  început  al  Lui  Părinte  şi  cu  Sfântul  şi  preabunul  şi  de  viaţă 
făcătorul  Duh,  acum  şi  pururea  şi  în  vecii  vecilor,  Amin! 

TRADUCEREA:  Diac.  Eugen  Moraru 

SFÂNTUL  AMBROZIE  AL  MILANULUI. 

OMILIE  LA  BUNAVESTIRE* 

„Iar  în  acea  vreme  a  fost  trimis  îngerul  Gavriil  de  la  Domnul  intr-o 
cetate  a  Galileei  al  cărui  nume  era  Nazaret,  la  o  fecioară  logodită  cu  un 
bărbat  care  se  numea  Iosif,  din  casa  lui  David;  şi  numele  fecioarei  era 
Maria“  (Lc.  1,  26 — 27).  Fără  îndoială  tainele  dumnezeeşti  sunt  ascunse 
şi,  după  cuvântul  proorocesc  (Is.  40,  13),  nu-i  e  uşor  vreunuia  dintre 
oameni  să  poată  cunoaşte  sfatul  lui  Dumnezeu;  dar  totuşi,  din  toate  lu¬ 
crările  şi  învăţăturile  Domnului  şi  Mântuitorului  nostru  putem  înţelege 
că  a  fost  un  sfat  bine  cântărit  ca  cea  care  era  aleasă  să-L  nască  pe  Dom¬ 
nul  să  fie  logodită  cu  un  bărbat.  Dar  pentru  ce  nu  a  fost  binecuvântată 
mama  mai  înainte  de  a  fi  logodită?  Poate  pentru  a  nu  se  putea  zice  că 
a  zămislit  din  preacurvie.  Şi  bine  a  spus  Scriptura  şi  una  şi  alta,  că  era 
şi  logodită  şi  fecioară:  fecioară,  ca  să  fie  vădită  în  afara  oricărei  legă¬ 
turi  cu  vreun  bărbat,  logodită,  ca  să  nu  fie  înfierată  de  ocara  unei  fe¬ 
ciorii  pângărite,  căreia  pântecele  greu  să  pară  că-i  dă  pe  faţă  decăderea. 
Insă  Domnul  mai  degrabă  a  vrut  ca  unii  să  se  îndoiască  de  originea  Sa 
decât  de  virtutea  Maicii  Sale  —  căci  ştia  că  virtutea  fecioarei  este  gingaşă 
şi  faima  neprihănirii  este  firavă  —  şi  nu  a  vrut  ca  crezarea  originii  Sale 
să  fie  clădită  pe  ocările  pentru  Maica  Sa.  Şi  astfel  a  fost  păzită  fecioria 
Sfintei  Maria,  păstrându-se  şi  neprihănirea  neştirbită  şi  faima  nevătă¬ 
mată;  căci  se  cuvine  ca  sfinţii  să  aibă  mărturie  bună  şi  de  la  cei  ce  sunt 
din  afară  (I  Tim.  3,  7),  şi  nu  se  cădea  ca  fecioarelor  care  trăiesc  după 
faima  lor  stricată  să  le  fie  lăsat  valul  iertării,  iar  de  aceea  însăşi  Maica 
Domnului  să  fie  privită  cum  e  defăimată.  Ce  le-ar  putea  fi  astfel  reproşat 
iudeilor  sau  lui  Irod,  dacă  credeau  că  prigonesc  pe-un  născut  din  prea¬ 
curvie? 

Şi  în  ce  chip  El  însuşi  ar  fi  spus:  „nu  am  venit  să  stric  Legea,  ci  să 
o  împlinesc44  (Mt.  5,  17),  dacă  s-ar  părea  că  a  început  cu  o  fărădelege,  din 
moment  ce  odrăslirea  celei  necăsătorite  este  condamnată  de  Lege? 

Ba  mai  mult:  martorul  cel  mai  de  încredere  se  arată  a  fi  soţul,  care 
poate  şi  să  sufere  fărădelegea  şi  să  pedepsească  ocara,  dacă  nu  recu¬ 
noaşte  o  taină.  Ce  să  mai  spun  despre  faptul  că  acela  dă  crezare  cuvân¬ 
tului  Măriei  şi  dă  la  o  parte  toată  pricina  minciunii?  Căci  s-ar  părea  câ 
ea  a  vrut  să-şi  acopere  vina  printr-o  minciună,  dacă  ar  fi  fost  însărcinată 
fără  a  fi  căsătorită.  Dar  ar  fi  avut  motiv  de  a  minţi,  dacă  n-ar  fi  fost  lo¬ 
godită;  logodită,  n-a  avut,  deoarece  pentru  femei  naşterea  este  răsplata 
căsătoriei  şi  binecuvântarea  nunţii. 

Şi  mai  este  o  pricină  nu  neînsemnată,  anume  că  fecioria  Măriei  tre¬ 
buia  să-l  înşele  pe  împăratul  acestei  lumi,  care,  văzând-o  logodită  cu  un 
bărbat,  n-a  putut  bănui  odrăslirea.  Iar  că  a  existat  planul  ca  împăratul 
lumii  acesteia  să  fie  înşelat,  înseşi  cuvintele  Domnului  o  spun,  când  Apos- 


*  Traducere  din  limba  latină  a  fragmentului  din  Expositio  Evangolii  Secun¬ 
dam  Lucam ,  cartea  a  II- a,  1 — 29,  după  ediţia  Gabriel  Tissot,  Sources  Chrâtiennest 
voii.  45,  Paris  1956,  p.  71 — 85. 

tolii  primesc  poruncă  să  nu  vorbească  de  Hristos  (Mt.  16,  20),  când  cei 
tămăduiţi  sunt  opriţi  să  se  laude  cu  tămăduirea  (Mt.  8,  4),  când  diavolii 
primesc  poruncă  să  nu  vorbească  de  Fiul  lui  Dumnezeu  (Lc.  4,  35).  Că 
a  existat,  după  cum  am  zis,  planul  ca  împăratul  acestei  lumi  să  fie  înşe¬ 
lat,  o  arată  chiar  şi  Apostolul,  zicând:  ,,ci  propovăduim  înţelepciunea  de 
taină  a  lui  Dumnezeu,  ascunsă,  pe  care  nici  unul  dintre  stăpânitorii  aces¬ 
tui  veac  n-a  cunoscut-o.  Căci  dacă  ar  fi  cunoscut-o,  nicidecum  n-ar  fi  răs¬ 
tignit  pe  Domnul  slavei“  (I  Cor.  2,  7),  adică  nicidecum  n-ar  fi  lucrat  ast¬ 
fel  încât  eu  să  fiu  răscumpărat  prin  moartea  Domnului.  Aşadar,  Hristos 
l-a  înşelat  pentru  noi,  l-a  înşelat  ca  să-l  înfrângă.  L-a  înşelat  atunci  când 
S-a  lăsat  ispitit,  când  era  rugat,  când  era  numit  Fiul  lui  Dumnezeu,  ca 
nicidecum  să  nu-I  fie  vădită  dumnezeirea.  Totuşi  l-a  mai  înşelat  şi  pe 
căpetenia  acestui  veac,  căci  diavolul,  chiar  dacă  o  dată  s-a  îndoit,  când 
a  zis:  „dacă  eşti  Fiul  lui  Dumnezeu,  aruncă-te  jos"  (Mt.  4,  6)  — ,  totuşi 
mai  apoi  L-a  cunoscut  şi  s-a  depărtat  de  El.  L-au  cunoscut  şi  diavolii, 
care  ziceau:  „Te  cunoaştem  cine  eşti,  Iisuse,  Fiul  lui  Dumnezeu,  de  ce 
ai  venit  mai  înainte  de  vreme  ca  să  ne  chinuieşti?"  (Mt.  8,  29).  Şi  de  a- 
ceea  ştiau  că  a  venit,  fiindcă  de  mai  înainte  cunoşteau  că  va  să  vină. 
însă  căpeteniile  acestui  veac  nu  L-au  cunoscut:  şi  ce  dovadă  mai  bună 
putem  alege  decât  textul  apostolic:  „căci  dacă  L-ar  fi  cunoscut  nicidecum 
n-ar  fi  răstignit  pe  Domnul  slavei"?  De  fapt,  răutatea  diavolilor  pătrunde 
uşor  chiar  şi  cele  ascunse,  dar,  într-adevăr,  cei  care  sunt  stăpâniţi  de  de¬ 
şertăciunile  lumeşti  nu  pot  cunoaşte  cele  dumnezeieşti. 

Bine  s-au  împărţit  între  ei  evangheliştii  ca  Sf.  Matei  să  ni-1  arate 
pe  Iosif  cum  este,  prevenit  de  înger  să  nu  o  lase  pe  Maria,  ca  evanghe¬ 
listul  Luca  să  mărturisească  că  ei  nu  se  cunoscuseră  (Lc.  1,  27),  ceea  ce 
însăşi  Maria  mărturisi  când  a  zis  îngerului:  „Şi  cum  va  fi  aceasta,  de 
vreme  ce  nu  ştiu  de  bărbat?"  (Lc.  1,  34).  Dar  chiar  Sf.  Luca  a  numit-o 
fecioară  zicând:  „şi  numele  fecioarei  era  Maria"  (Lc.  1,  27)  şi  a  învăţat-o 
şi  proorocul  care  a  zis:  „iată  Fecioara  va  lua  în  pântece"  (Is.  7,  14);  şi 
ne-a  arătat-o  şi  Iosif,  care,  deoarece  o  vedea  însărcinată  pe  cea  pe  care 
nu  o  cunoscuse,  a  vrut  să  o  lase;  şi  însuşi  Domnul,  fiind  pe  cruce,  a  vă- 
dit-o,  zicând  Maicii  Sale:  „Femeie,  iată  fiul  tău!"  (In.  19,  26),  apoi  uceni¬ 
cului:  „iată  mama  ta!".  Şi  fiecare  este  mărturisitor,  şi  ucenicul  şi  mama, 
fiindcă  „din  ceasul  acela  ucenicul  a  luat-o  la  sine"  (In.  19,  27).  însă  dacă 
s-^ar  fi  cunoscut  nicidecum  ea  nu  şi-ar  fi  lăsat  propriul  bărbat,  şi  nici  acest 
bărbat  drept  n-ar  fi  îngăduit  ca  ea  să  se  despartă  de  el.  Şi  în  ce  chip  ar 
fi  poruncit  Domnul  acest  divorţ,  când  El  însuşi  a  spus  că  nimeni  nu  tre¬ 
buie  să-şi  lase  soţia  afară  doar  din  pricină  de  adulter? 

Iar  Sf.  Matei  a  învăţat  foarte  bine  ce  trebuie  să  facă  un  drept  care 
va  fi  descoperit  ticăloşia  soţiei  sale,  că  trebuie  să  se  păzească  nevinovat 
de  omor  şi  nepătat  de  adulter;  căci  „cel  ce  se  lipeşte  de  desfrânată  este 
un  trup  cu  ea"  (I  Cor.  6,  16).  Aşadar,  în  orice  chip  în  Iosif  este  păzit  harul 
şi  chipul  dreptului,  ca  să-i  fie  cinstită  mărturia;  căci  gura  dreptului  nu 
cunoaşte  minciuna  şi  limba  lui  vorbeşte  dreptate,  dreptatea  lui  înfăţi¬ 
şează  adevărul.  , 

Să  nu  te  tulbure  faptul  că  Scriptura  îl  numeşte  adesea  soţ;  căci  a- 
ceasta  nu  arată  pierderea  fecioriei,  ci  mărturiseşte  căsătoria  şi  sărbăto- 

rirea  nunţii.  De  altfel,  nimeni  nu  o  părăseşte  pe  cea  care  nici  n-a  fost 
primită  de  soţie  şi  de  aceea  cel  care  vrea  să  părăsească  mărturiseşte  că 
a  primit-o  cândva  de  soţie. 

în  acelaşi  timp,  nu  trebuie  să  te  tulbure  ceea  ce  a  zis  evanghelistul: 
„nu  a  cunoscut-o  pe  ea  până  ce  l-a  născut  pe  Fiul  ei“  (Mt.  1,  25);  căci 
aceasta  nu  e  decât  o  expresie  a  Scripturii,  pe  care  o  ai  şi  altundeva: 
„până  la  bătrâneţea  voastră,  Eu  sunt“  (Is.  46,  4).  Oare  după  bătrâneţea 
acelora  Dumnezeu  a  încetat  să  mai  existe?  Şi  în  psalm:  „A  zis  Dom¬ 
nul  Domnului  meu:  Şezi  de-a  dreapta  Mea  până  ce  voi  pune  pe  vrăjmaşii 
Tăi  aşternut  picioarelor  Tale“  (Ps.  109,  1).  Oare  după  aceea  nu  va  mai 
sta?  Sau  mai  degrabă  fiindcă  cel  care  pledează  pricina  socoteşte  de  ajuns 
să  vorbească  de  ceea  ce  priveşte  pricina  şi  nu  cercetează  cele  ce  sunt  în 
plus;  căci  îi  este  de  ajuns  să  ridice  pricina  cu  care  s-a  însărcinat  ca  să 
spulbere  incidentul.  Şi  de  aceea  cel  care  primise  să  dovedească  taina 
nepătată  a  întrupării,  n-a  socotit  să  înfăţişeze  mai  mult  mărturia  fecio¬ 
riei  Măriei,  ca  să  nu  fie  privit  mai  degrabă  ca  apărător  al  Fecioriei  decât 
ca  mărturisitor  al  tainei.  Desigur,  spunându-se  că  Iosif  era  drept,  se  arată 
Îndeajuns  că  el  n-a  putut  pângări  templul  Duhului  Sfânt,  pe  Maica  Dom¬ 
nului,  pântecele  tainei. 

Am  aflat  rânduiala  adevărului,  am  aflat  planul,  să  aflăm  şi  taina. 
Bine  s-a  spus  că  e  logodită,  dar  fecioară,  căci  ea  este  chipul  Bisericii, 
care  este  neprihănită,  dar  mireasă.  Fecioara  ne-a  zămislit  din  Duhul, 
Fecioara  ne-a  născut  fără  durere.  Şi  de  aceea  poate  Sf.  Maria,  fiind  so¬ 
ţia  altuia,  de  la  Altul  ia  în  pântece,  fiindcă  fiecare  Biserică,  umplută  în 
fapt  de  Duhul  şi  de  har,  totuşi  este  unită  la  vedere  cu  un  preot  vre¬ 
melnic. 

,,Şi  intrând  îngerul  la  ea  a  zis:  Bucură-te,  ceea  ce  eşti  plină  de  har, 
Domnul  este  cu  tine.  Binecuvântată  eşti  tu  între  femei!  Iar  ea,  văzându-l, 
s-a  tulburat  de  arătarea  lui!“  (Lc.  1,  28—29).  Recunoaşte  fecioara  după 
purtare!  Recunoaşte  fecioara  după  sfială!  Recunoaşte  fecioara  din  proo- 
rocie,  cunoaşte-o  din  taină!  A  tremura  şi  a  se  înspăimânta  de  orice  apro¬ 
piere  a  unui  străin,  a  se  teme  de  orice  vorbă  a  unui  străin,  este  fapta  fe¬ 
cioarelor.  Femeile  să  înveţe  să  imite  chipul  sfielii!  Singură  în  retrage¬ 
rea  sa,  ca  nimeni  dintre  bărbaţi  să  nu  o  vadă,  singur  îngerul  să  o  gă¬ 
sească;  singură,  fără  vreun  însoţitor,  singură,  fără  vreo  martoră,  ca  să 
nu  se  desfrâneze  cu  vorbe  stricate,  este  salutată  de  înger.  Cunoaşte,  fe¬ 
cioare,  fereşte-te  de  dezmăţul  vorbelor!  Maria  s-a  temut  chiar  şi  de 
binecuvântarea  îngerului.  „Ea,  totuşi,  cugeta  ce  fel  de  închinăciune  să 
fie  aceasta*4  (Lc.  1,  29).  Şi  de  aceea  cugeta  cu  sfială,  fiindcă  s-a  înspăi¬ 
mântat,  cu  băgare  de  seamă,  fiindcă  s-a  mirat  de  acest  nou  fel  de  bine¬ 
cuvântare,  care  nu  s-a  mai  citit  nicăieri  şi  nicăieri  nu  s-a  mai  întâlnit. 
Această  binecuvântare  s-a  păstrat  numai  pentru  Maria,  căci  pe  bună  drep¬ 
tate  este  numită  singură  plină  de  har,  ea,  care  singură  a  dobândit  harul 
pe  care  nimeni  alta  nu  l-a  meritat,  de  a  fi  umplută  de  însuşi  Dătătorul 
harului. 

Aşadar,  Maria  s-a  ruşinat,  s-a  ruşinat  şi  Elisabeta,  şi  de  aceea  să 
cunoaştem  care  este  deosebirea  între  sfiala  femeii  şi  sfiala  fecioarei.  Aceea 

s-a  iruşinat  având  de  ce,  aceasta  din  smerenie;  la  femeie  se  arată  măsura 
sfielii,  în  fecioară  se  împlineşte  harul  smereniei. 

„Şi  îngerul  Domnului  i-a  zis:  Nu  te  teme,  Mărie,  căci  ai  aflat  har 
la  Dumnezeu.  Şi  iată  vei  lua  în  pântece  şi  vei  naşte  fiu  şi  vei  chema  nu¬ 
mele  lui  Iisus.  Acesta  va  fi  mare“(Lc.  1,  30 — 32).  Fără  îndoială,  îngerul 
a  spus  şi  de  Ioan  că:  „va  fi  mare“  (Lc.  1,  15),  dar  acela  va  fi  mare  ca  om, 
Acesta  va  fi  mare  ca  Dumnezeu:  „căci  mare  este  Domnul  şi  lăudat  foarte 
şi  măreţia  Lui  nu  are  sfârşit**  (Ps.  144,  3).  Şi  cu  adevărat  şi  acela  va  fi 
mare,  căci  „între  cei  născuţi  din  femeie,  nimeni  nu  este  mai  mare  decât 
proorocul  Ioan“  (Lc.  7,  28).  Totuşi  este  mai  mare  decât  el,  căci  „cel  mai 
mic  în  împărăţia  cerurilor  este  mai  mare  decât  el“.  Ioan  este  mare,  însă 
înaintea  Domnului  (Lc.  1,  15).  Şi  Ioan,  mare  fiind,  n-a  băut  vin  sau  bău¬ 
tură;  Acesta  a  mâncat  şi  a  băut  cu  vameşii  şi  păcătoşii  (Mc.  2,  16).  Acela 
dobândeşte  vrednicia  înfrânării  care  nu  are  nici  o  putere  prin  natură; 
Hristos  însă,  care  prin  natură  putea  şterge  păcatele,  de  ce  să  se  ferească 
de  cei  pe  care  îi  putea  face  mai  buni  decât  cei  ce  se  înfrânează? 

Totodată,  în  chip  mistic,  nu  refuză  ospăţul  cărora  are  de  gând  să  le 
dea  Tainele  Sale. 

Aşadar,  Acesta  mănâncă,  acela  posteşte:  chipul  a  două  popoare;  în 
acela  se  posteşte,  în  acesta  se  mănâncă.  Dar,  şi  Hristos  a  postit  ca  să  nu 
ocoleşti  porunca,  a  mâncat  cu  păcătoşii,  ca  să  desluşeşti  harul,  ca  să  recu¬ 
noşti  puterea.  Aşadar  mare  este  şi  Ioan,  dar  măreţia  lui  are  un  început, 
are  un  sfârşit,  câtă  vreme  Domnul  Iisus  este  de  asemenea  „sfârşitul  şi 
începutul**,  „Cel  dintâi  şi  Cel  de  pe  urmă**  (Apoc.  22,  13).  Nimic  nu  e  îna¬ 
intea  Celui  dintâi,  şi  nimic  după  Cel  de  pe  urmă. 

Şi  să  nu  te  ducă  legile  neamului  omenesc  în  păcatul  de  a  socoti  că  nu 
este  Cel  dintâi  fiindcă  este  Fiu.  Urmăreşte  Scriptura,  ca  să  nu  poţi  greşi. 
Fiul  este  numit  „cel  dintâi**.  Se  citeşte  de  asemenea  că  Tatăl  este  singur: 
„Cel  care  singur  are  nemurirea  şi  locuieşte  întru  lumina  neapropiată** 
(I  Tim.  6,  16),  precum  ai  mai  citit:  „nemuritorului,  singur  Dumnezeu4* 
(I  Tim.  1,  17),  dar  nici  Fiul  nu  e  Cel  dintâi  înaintea  Tatălui  şi  nici  Tatăl 
nu  este  singur  fără  Fiul.  Dacă  negi  una  afirmi  alta;  reţine  şi  una  şi  alta 
şi  le  vei  susţine  pe  amândouă.  Nu  a  zis:  „Eu  sunt  Cel  dinainte  şi  Eu  sunt 
Cel  de  mai  apoi**,  ci  „Eu  sunt  Cel  dintâi  şi  Eu  sunt  Cel  de  pe  urmă“. 
Fiul  este  Cel  dintâi  şi  de  aceea  este  coetern;  căci  El  are  un  Tată,  împreună 
cu  Care  este  etern.  îndrăznesc  să  spun:  „Fiul  este  cel  dintâi,  dar  nu  este 
singur,  şi  spun  bine  şi  o  spun  cu  pioşenie.  Ce-ţi  îndrepţi  urechile  spre  ne¬ 
legiuire,  eretice?  Ai  căzut  în  lanţurile  pe  care  le  întinzi. 

Fiul  este  cel  dintâi  şi  nu  este  singur:  Cel  dintâi,  fiindcă  este  dintot- 
deauna  împreună  cu  Tatăl,  nu  singur,  fiindcă  fără  Tatăl  nu  este  nicio¬ 
dată.  Nu  eu  zic  aceasta,  ci  însuşi  El  a  zis-o:  „Şi  nu  sunt  singur,  fiindcă 
Tatăl  este  cu  Mine**  (In.  16,  32).  Tatăl  este  singur,  fiindcă  Unul  este  Dum¬ 
nezeu;  Tatăl  este  singur,  fiindcă  Una  singură  este  dumnezeirea  Tatălui 
şi  a  Fiului  şi  a  Sfântului  Duh,  şi  este  singur  fiindcă  este  Unul.  Tatăl  este 
singur,  singur  Cel  Unul-Născut  şi  singur  Duhul  Sfânt;  căci  nici  cel  ce 
este  Fiu  nu  este  şi  Tată,  nici  cel  ce  este  Tată  nu  este  şi  Fiu,  nici  cel  ce 
este  Duh  Sfânt  nu  este  şi  Fiu.  Altul  este  Tatăl,  altul  este  Fiul,  altul 
Duhul  Sfânt;  căci  citim:  „Eu  voi  ruga  pe  Tatăl  şi  alt  Mângâietor  vă  va 

da  vcmă“  (Facere  14,  16).  Tatăl  este  singur,  fiindcă  Unul  este  Dum¬ 
nezeu,  din  Care  toate  sunt;  Fiul  este  singur,  fiindcă  Unul  este  Dom¬ 
nul  prin  Care  toate  sunt**  (Cf.  I  Cor.  8,  6).  Numai  dumnezeirea  creează. 
Creaţia  mărturiseşte  şi  pe  Tatăl  şi  pe  Fiul,  cum  că  nicăieri  Fiul  nu  este 
văzut  fără  Tatăl  şi  Tatăl  nu  este  văzut  nicăieri  fără  Fiul.  Aşadar  Tatăl 
nici  nu  este  singur  fiindcă  nu  este  singur  nemuritor,  nici  nu  locuieşte 
singur  întru  lumina  neapropiată  fiindcă  „Pe  Dumnezeu  nimeni  nu  L-a 
văzut  vreodată  decât  Fiul  Cel  Unul-Născut,  Care  este  în  sânul  Tatălui'4 
(In.  1,  18),  Cel  care  stă  de-a  dreapta  Tatălui.  Şi  unii  îndrăznesc  să  zică 
că  Fiului  îi  este  inaccesibilă  lumina  pe  care  o  locuieşte  Tatăl.  Oare  ce 
lumină  este  deasupra  Tatălui?  Iar  care  lumină  li  este  inaccesibilă  Celui 
Căruia  Tatăl  nu-I  este  inaccesibil  şi  Care  însuşi  este  Lumina  cea  adevă¬ 
rată  şi  este  Tatăl  luminii  eterne,  despre  Care  se  spune:  „Era  Lumina  cea 
adevărată  care  luminează  pe  tot  omul  care  vine  în  această  lume**  (In. 
1,  9),  vezi  dacă  nu  cumva  aceasta  este  lumina  inaccesibilă  pe  care  o  lo¬ 
cuieşte  Tatăl  şi  o  locuieşte  şi  Fiul,  fiindcă  Tatăl  este  în  Fiul  şi  Fiul  este 
în  Tatăl. 

Aşadar,  El  este  cu  adevărat  mare;  căci  puterea  lui  Dumnezeu  este 
larg  revărsată,  măreţia  naturii  dumnezeieşti  se-ntinde  departe.  Treimea 
nu  are  nici  o  lege,  nici  o  circumscriere,  nici  o  măsură,  nici  o  dimensiune, 
nu  este  cuprinsă  de-un  loc,  nu  este  cuprinsă  de  vreo  minte,  nu  este  în¬ 
chisă  de  vreo  preţuire,  nu  este  schimbată  de  vreo  vârstă.  într-adevăr 
Domnul  Iisus  a  dat  oamenilor  măreţia;  căci  „în  tot  pământul  a  ieşit  ves¬ 
tirea  lor  şi  la  marginile  pământului  cuvintele  loru  (Ps.  18,  4),  şi  totuşi  nu 
la  marginile  lumii,  nu  la  marginile  cerului,  nu  deasupra  cerurilor.  Şi  cu 
adevărat  „în  Domnul  Iisus  au  fost  făcute  toate  în  cer  şi  pe  pământ,  cele 
văzute  şi  cele  nevăzute,  şi  El  este  mai  înainte  decât  toate  şi  toate  prin 
El  sunt  aşezate**  (Col.  1,  16^ — 17).  Priveşte  cerul,  Iisus  este  acolo,  priveşte 
pământul  Iisus  este  acolo;  înalţă-te  cu  cuvântul  la  cer,  coboară  cu  cu-: 
vântul  în  iad,  Iisus  este  acolo.  într-adevăr,  dacă  vei  fi  urcat  la  cer  Iisus 
este  acolo;  dacă  vei  fi  coborât  în  iad,  este  acolo  (Ps.  138,  8).  Astăzi  când 
vorbesc  este  cu  mine,  în  acest  loc,  în  această  clipă;  şi  dacă  în  Armenia 
acum  vorbeşte  un  creştin,  Iisus  este  acolo;  căci  „nimeni  nu  zice:  Domn 
este  Iisus,  decât  în  Duhul  Sfânt**  (I  Cor.  12,  3).  Dacă  pătrunzi  cu  gândul 
adâncurile,  chiar  şi  acolo  îl  vei  vedea  pe  Iisus  lucrând:  căci  este  scris: 
„Să  nu  zici  în  inima  ta:  Cine  se  va  sui  la  cer?  —  ca  adică  să-L  coboare 
pe  Hristos,  sau:  Cine  se  va  coborî  întru  adânc?  —  ca  să-L  ridice  pe  Hris- 
tos  din  morţi*4  (Rom.  10,  6,  7).  Aşadar,  unde  nu  este  Cel  ce  a  umplut  cele 
cereşti,  cele  dedesubt  şi  cele  pământeşti?  Aşadar,  pe  bună  dreptate  este 
mare  Cel  a  cărui  putere  a  umplut  lumea,  care  este  pretutindeni  şi  va  fi 
totdeauna,  fiindcă  „împărăţia  Lui  nu  va  avea  sfârşit**  (Luca  1,  33). 

„Şi  a  zis  Maria  către  înger:  Cum  va  fi  aceasta,  de  vreme  ce  eu  nu 
am  cunoscut  bărbat?**  (Lc.  1,  34). 

S-ar  părea  că  Maria  nu  a  crezut,  dacă  nu  iei  bine  seama;  căci  nici  nu 
e  permis  ca  cea  care  a  fost  aleasă  să  nască  pe  Unul-Născut  Fiu  al  lui 
Dumnezeu  să  fie  socotită  necredincioasă. 

Şi  în  ce  chip  ar  putea  fi,  oricât  de  mare  ar  fi  privilegiul  mamei,  care 
avea  fără  îndoială  dreptul  la  mai  mult  pogorămănt,  iar,  privilegiul  ei  fiind 

mai  mare,  trebuia  să  i  se  păstreze  o  credinţă  mai  mare,  aşadar  în  ce 
chip  ar  putea  fi  ca  Zahahia,  care  nu  crezuse,  să  fie  osândit  la  tăcere,  iar 
Maria,  dacă  nu  ar  fi  crezut,  să  fie  cinstită  cu  revărsarea  Duhului  Sfânt? 
Dar  Maria  nu  trebuia  nici  să  nu  creadă  nici  să  se  grăbească  a  primi  totul 
atât  de  fără  socoteală;  a  nu  crede  îngerului,  a  nu  se  grăbi  în  cele  dumne¬ 
zeieşti.  Căci  nu  era  uşor  să  ştii  „taina  cea  din  veac  ascunsă  în  Dumne- 
zeu“  (Efes.  3,  9),  pe  care  nici  puterile  cele  înalte  nu  au  putut-o  cunoaşte. 
Şi  totuşi  ea  nu  s-a  împotrivit  credinţei  şi  nu  a  respins  slujirea  sa,  ci  şi-a 
închinat  vrerea  şi  şi-a  făgăduit  ascultarea.  Căci  zicând:  „Cum  va  fi  a- 
ceasta?“  nu  s-a  îndoit  de  împlinirea  cuvintelor,  ci  a  căutat  să  afle  cum 
se  vor  împlini.  Cu  cât  mai  cumpănit  este  acest  răspuns  decât  cuvintele 
preotului.  Aceasta  spune:  „Cum  va  fi  aceasta?"  Acela  răspunde:  „După 
ce  voi  cunoaşte  aceasta?"  Ea  se  îngrijeşte  deja  de  lucru,  acela  încă  se 
îndoieşte  de  veste.  Acela  spune  că  nu  crede,  spunând  că  nu  ştie  şi  oare¬ 
cum  căuta  un  alt  chezaş  pentru  credinţă;  aceasta  mărturiseşte  că  împli¬ 
neşte  cuvântul  şi  nu  se  îndoieşte  că  se  va  împlini  fiindcă  întreba  în  ce 
chip  se  va  face  aceasta;  căci  aşa  citeşti;  „cum  va  fi  aceasta,  de  vreme 
ce  eu  mi  am  cunoscut  bărbat?".  Această  zămislire  nemaiauzită  şi  de  ne¬ 
crezut  trebuia  să  fie  mai  întâi  auzită  ca  să  fie  crezută.  Că  o  fecioară  naşte 
este  semnul  unei  taine  dumnezeieşti,  nu  omeneşti.  S-a  zis:  „Primeşte 
pentru  tine  acest  semn:  Iată  Fecioara  va  lua  în  pântece  şi  va  naşte  fiu" 
(Is.  7,  14).  Maria  citise  aceste  cuvinte,  de  aceea  credea  că  se  vor  împlini; 
dar  în  ce  chip,  nu  mai  citise;  căci  nu  fusese  descoperit  cum  se  vor  îm¬ 
plini,  nici  chiar  unui  atât  de  mare  prooroc.  Fiindcă  o  atât  de  mare  taină 
trebuia  să  fie  dezvăluită  nu  prin  împuternicirea  unui  om,  ci  prin  gura 
unui  înger.  Astăzi  se  aude  pentru  prima  oară:  „Duhul  Sfânt  Se  va  pogorî 
peste  tine".  Se  aude  şi  se  crede. 

De  asemenea  se  zice:  „Iată  roaba  Domnului!  Fie  mie  după  cuvântul 
tău!"  (Lc.  1,  88).  Vezi  smerenia,  vezi  dăruirea!  Ea  se  numeşte  pe  sine 
roaba  Domnului.  Ea,  care  este  aleasă  mamă,  şi  nu  s-a  mândrit  de  neaş¬ 
teptata  promisiune.  Totodată,  numindu-se  roabă  nu  pretinde  nici  un  pri¬ 
vilegiu  pentru  un  atât  de  mare  hac,  ea  care  făcea  ce  i  se  poruncea;  căci 
cea  care  va  naşte  pe  Cel  blând  şi  smerit  (Cf.  Mt.  11,  20)  trebuia  ea  însăşi 
să  arate  smerenie.  „Iată  roaba  Domnului  fie  mie  după  cuvântul  tău!"  Ai 
ascultarea  ei,  vezi  şi  vrerea  ei;  căci  „iată  roaba  Domnului"  este  dispoziţia 
de  a  sluji,  „fie  mie  după  cuvântul  tău"  este  naşterea  vrerii". 

Aşadar  cât  de  repede  a  crezut  Maria,  chiar  într-o  astfel  de  împre¬ 
jurare  deosebită.  Căci  ce  este  atât  de  neobişnuit  pe  cât  Duhul  Sfânt  şi  un 
trup?  Ce  e  atât  de  nemaiauzit  pe  cât  o  fecioară  care  ia  în  pântece  împotriva 
legii,  împotriva  firii,  împotriva  sfielii,  care  este  cea  mai  scumpă  pentru  o 
fecioară?!  Iar  Zaharia  nu  a  crezut,  şi  nu  dintr-o  împrejurare  neobişnuită, 
ci  dintr-o  vârstă  bătrânească,  căci  împrejurarea  era  obişnuită.  Dintr-un 
bărbat  şi  o  femeie  o  naştere  este  firească  şi  nu  trebuie  să  pară  de  necre¬ 
zut  când  se  potriveşte  firii.  Căci  deoarece  vârsta  aparţine  firii  şi  nu  firea 
aparţine  vârstei,  se  întâmplă  cel  mai  adesea  ca  vârsta  să  împiedice  fi¬ 
rea;  totuşi  nu  este  neraţional  ca  pricina  mai  mică  să  cedeze  pricinii  mai 
mari  şi  ca  privilegiul  firii  să  îndepărteze  obişnuinţele  vârstei  inferioare. 
La  aceasta  se  adaugă  faptul  că  Avraam  şi  Sarra  avuseseră  un  fiu  la  bă- 

trâneţele  lor  şi  Iosif  este  „fiul  bătrâneţii44  (Fac.  37,  3).  Or,  dacă  Sarra 
a  fost  mustrată  fiindcă  a  râs  cu  atât  mai  pe  bună  dreptate  este  pedepsit  cel 
care  nu  a  crezut  nici  în  veste  nici  în  pildă;  însă  Maria,  când  zice:  „Cum 
va  fi  aceasta,  de  vreme  ce  nu  am  cunoscut  bărbat?44  nu  pare  că  s-a  îndoit 
de  înfăptuire,  ci  că  a  întrebat  de  modul  înfăptuirii.  Este  limpede  că  cre¬ 
zuse  că  se  va  înfăptui,  de  vreme  ce  a  întrebat  în  ce  chip  va  fi  aceasta.  De 
unde  a  şi  fost  vrednică  să  audă:  „fericită  eşti  că  ai  crezut44  (Lc.  1,  45).  Şi 
cu  adevărat  este  fericită  cea  care  este  mai  aleasă  decât  preotul.  Preotul 
a  tăgăduit,  fecioara  a  îndreptat  greşeala.  Şi  nu  este  mirare  dacă  Domnul, 
Cel  ce  va  răscumpăra  lumea,  a  început  lucrarea  Sa  cu  Maria,  ca 
cea  prin  care  se  pregăteşte  mântuirea  tuturor  însăşi  să  dobândească 
prima  roada  mântuirii  de  la  Fiul  ei. 

Şi  bine  a  întrebat  în  ce  chip  va  fi  aceasta,  căci  citise  că  o  fecioară 
va  zămisli,  dar  nu  citise  în  ce  chip  va  zămisli;  citise,  după  cum  am  spus: 
„Iată  Fecioara  va  lua  în  pântece44  (Is.  7,  14),  însă  în  ce  chip  va  lua  în  pân¬ 
tece  îngerul  a  spus-o  pentru  prima  oară  în  Evanghelie. 

„Şi  în  acele  zile,  sculându-se  Maria,  s-a  dus  în  grabă  în  ţinutul  mun¬ 
tos,  într-o  cetate  a  lui  Iuda  şi  a  intrat  in  casa  lui  Zaharia  şi  a  salutat-o  pe 
Elisabeta44  (Lc.  1,  39 — 40).  Este  firesc  ca  cei  care  cer  credinţa  să  o  clă¬ 
dească,  şi  de  aceea  îngerul,  când  a  binevestit  cele  tainice,  ca  credinţa  să 
fie  întărită  de  o  pildă,  a  vestit  Măriei,  unei  fecioare,  zămislirea  unei  fe¬ 
mei  bătrâne  şi  sterpe,  ca  să  arate  astfel  că  lui  Dumnezeu  îi  este  cu  pu¬ 
tinţă  tot  ceea  ce  doreşte.  Când  a  auzit  aceasta  Maria  a  pornit  spre  ţi¬ 
nutul  muntos,  nu  ca  neîncrezătoare  în  proorocie,  nici  ca  neîncrezătoare 
în  veste,  nici  ca  îndoielnică  de  pildă,  ci  ca  bucuroasă  înaintea  făgăduin¬ 
ţei,  ca  temătoare  înaintea  slujirii  şi  grabnică  înaintea  bucuriei.  Unde  să 
pornească  cu  grabă  cea  plină  de  Dumnezeu,  dacă  nu  la  cele  mai  înalte? 
Căci  harul  Duhului  Sfânt  nu  cunoaşte  strădaniile  încete. 

învăţaţi  şi  voi,  femei  credincioase,  sârguinţa  pe  care  trebuie  să  o 
dovediţi  faţă  de  rudele  voastre  care  sunt  aproape  să  nască.  Pe  Maria, 
care  mai  înainte  trăia  singură  în  cele  mai  dinăuntru  tăinuiri,  nu  a  întâr- 
ziat-o  nici  sfiala  fecioriei  de  la  a  ieşi  în  lume,  nici  asprimea  munţilor  de  la 
râvnă,  nici  lungimea  drumului  de  la  îndatorire.  Fecioara  s-a  dus  în  grabă 
în  ţinutul  muntos,  neuitându-şi  datoria,  uitând  de  greutăţi,  fiind  în  pu¬ 
tere  datorită  voinţei  şi  nu  datorită  naturii  sale  femeieşti.  A  pornit  de 
acasă  lăsând  în  urmă  totul. 

învăţaţi,  fecioare,  să  nu  umblaţi  prin  preajma  caselor  altora,  să  nu 
zăboviţi  pe  drumuri,  să  nu  purtaţi  discuţii  în  lume.  Maria,  întârziind  în 
casă,  grăbindu-se  prin  lume,  a  rămas  la  ruda  ei  trei  luni.  într-adevăr,  cea 
care  venise  din  pricina  îndatoririi,  stăruia  asupra  slujirii.  A  rămas  trei 
luni  nu  ca  să  se  desfete  de  o  casă  străină,  ci  fiindcă  nu-i  plăcea  să  fie 
văzută  prea  des  în  lume. 

Aţi  învăţat,  fecioarelor,  sfiala  Măriei.  învăţaţi  smerenia  ei!  A  venit 
ca  o  rudă  la  o  rudă,  ca  una  mai  tânără  la  una  mai  în  vârstă;  şi  nu  numai 
că  a  venit, dar  a  şi  salutat  prima,  căci  se  cuvine  ca  cu  cât  o  fecioară  este 
mai  curată  cu  atât  să  fie  şi  mai  smerită.  Să  ştie  să-şi  cerceteze  rudele 
mai  în  vârstă;  cea  în  care  se  află  mărturia  curăţiei  să  fie  pildă  de  smere¬ 
nie.  Mai  este  şi  o  pricină  de  evlavie,  este  chiar  o  regulă  de  învăţătură. 

Căci  trebuie  să  remarcăm  că  cel  de  mai  sus  vine  la  cel  de  mai  jos,  ca  cel  de 
mai  jos  să  fie  ajutat:  Maria  vine  la  Elisabeta,  Hristos  la  Ioan.  De  ase¬ 
menea  chiar  mai  apoi,  ca  să  sfinţească  botezul  lui  Ioan,  Domnul  a  venit 
la  acest  botez.  Şi  venirea  Măriei  şi  prezenţa  Domnului  şi-au  arătat  de 
îndată  binefacerile;  căci  ,, îndată  ce  a  auzit  Elisabeta  salutarea  Măriei, 
pruncul  a  săltat  în  pântecele  ei  şi  Elisabeta  s-a  umplut  de  Duh  Sfânt“ 
(Lc.  1,  41). 

Vezi  deosebirea  şi  însuşirile  fiecărui  cuvânt!  Elisabeta  a  auzit  prima 
vocea,  dar  Ioan  a  simţit  primul  harul;  aceea  a  auzit  din  rânduirea  na¬ 
turii,  acesta  a  săltat  din  pricina  tainei;  aceea  a  simţit  venirea  Măriei, 
acesta  venirea  Domnului;  femeia  pe-a  femeii  şi  pruncul  pe-a  pruncului. 
Ele  vorbesc  despre  har,  ei  îl  lucrează  înăuntru  şi  atacă  taina  evlaviei 
spre  folosul  mamelor;  şi  printr-o  îndoită  minune,  mamele  proorocesc 
sub  inspiraţia  pruncilor  lor.  Pruncul  a  săltat,  mama  a  fost  umplută.  Nu 
a  fost  mama  umplută  mai  întâi  decât  pruncul,  ci  pruncul,  umplându-se 
de  Duhul  Sfânt,  a  umplut-o  şi  pe  mama.  A  săltat  Ioan,  a  săltat  şi  duhul 
Măriei.  Când  Ioan  a  săltat,  Elisabeta  a  fost  umplută.  Totuşi  am  cunoscut 
că  Maria  nu  a  fost  umplută  de  Duhul,  ci  a  săltat  duhul  ei  —  căci  cel 
incomprehensibil  lucra  în  Maica  Lui  intr-im  mod  incomprehensibil  — ; 
Elisabeta  a  fost  umplută  de  Duhul  după  ce  a  zămislit,  Maria  înainte 
de  a  zămisli. 

,, Binecuvântată  eşti  tu  între  femei  şi  binecuvântat  este  rodul  pânte¬ 
cului  tău.  Şi  de  unde  mie  aceasta  ca  să  vină  la  mine  Maica  Domnului 
Meu?“  (Le:  1,  42 — 43).  Duhul  Sfânt  Şi-a  cunoscut  cuvântul  Său  şi  nu 
îl  uită  niciodată,  proorocia  se  împlineşte  nu  numai  în  minunile  faptelor, 
ci  chiar  şi  în  însuşirea  cuvintelor.  Cine  este  acest  rod  al  pântecului,  dacă 
nu  Acela  despre  care  s-a  spus:  „Iată  copiii  sunt  moştenirea  Domnului, 
răsplata  rodului  pântecului"  (Ps.  126,  3).  Adică:  moştenirea  Domnului 
sunt  fiii,  care  sunt  răsplata  Acelui  rod  care  a  ieşit  din  pântecele  Măriei. 
Acela  însuşi  este  rodul  pântecului,  Floarea  Mlădiţei  despre  care  a  proo¬ 
rocit  Isaia  zicând:  „O  Mlădiţă  va  ieşi  din  tulpina  lui  lesei  şi  o  Floare  din 
această  Mlădiţă  Se  va  înălţa"  (Is.  11,  1),  căci  rădăcina  este  neamul  iudei¬ 
lor,  Mlădiţa  este  Maria,  Floarea  Măriei  este  Hristos,  Cel  care,  precum 
rodul  unui  copac  bun,  înfloreşte  acum,  potrivit  cu  progresul  virtuţii 
noastre,  înrodeşte  acum  în  noi,  reînnoieşte  acum  prin  învierea  trupului  re- 
dătătoare  de  viaţă. 

„Şi  de  unde  mie  aceasta,  ca  să  vină  la  mine  Maica  Domnului  meu?" 
nu  spune  acestea  ca  o  neştiutoare  —  căci  ştie  că  este  o  lucrare  şi  este 
harul  Duhului  Sfânt  ca  maica  proorocului  să  fie  salutată  de  Maica  Dom¬ 
nului  spre  folosul  odraslei  sale  — ,  ci  cunoştea  că  aceasta  este  nu  rezul¬ 
tatul  vreunui  merit  omenesc,  ci  este  darul  harului  dumnezeiesc;  astfel  eâ 
zice:  „de  unde  mie  aceasta?",  adică:  ce  mare  bine  m-a  ajuns,  ca  Maica 
Domnului  meu  să  vină  la  mine!  Nu  cunosc  să  am  vreo  vrednicie.  „De 
unde  mie  aceasta",  prin  care  dreptate,  care  fapte,  pentru  care  merite? 
Acestea  nu  sunt  cuvintele  obişnuite  dintre  femei:  „Ca  Maica  Domnului 
meu  să  vină  la  mine".  Simt  minunea,  recunosc  taina;  Maica  Domnului 
este  îngreunată  de  Cuvânt,  este  umplută  de  Dumnezeu. 

„Căci  iată,  cum  veni  la  urechile  mele  glasul  salutării  tale,  pruncul 

a  săltat  de  bucurie  în  pântecele  meu.  Şi  fericită  eşti  tu  că  ai  crezut”  (Lc. 
1,  44 — 45).  Vezi  că  Maria  nu  s-a  îndoit,  ci  a  crezut,  şi  de  aceea  a  dobândit 
răsplata  credinţei:  „Fericită  eşti  tu  că  ai  crezut”.  Dar  şi  voi  sunteţi  feri¬ 
ciţi,  cei  care  aţi  auzit  şi  aţi  crezut:  căci  orice  suflet  care  crede,  zămisleşte 
şi  naşte  cuvântul  lui  Dumnezeu,  şi  recunoaşte  lucrările  Lui.  Să  fie  în 
fiecare  sufletul  Măriei,  ca  să  slăvească  pe  Domnul;  să  fie  duhul  Măriei 
în  fiecare  ca  să  salte  în  Domnul;  dacă  după  trup  una  singură  este  Maica 
lui  Hristos;  totuşi  după  credinţă  Hristos  este  rodul  tuturor;  căci  orice 
suflet  primeşte  Cuvântul  lui  Dumnezeu,  fără  prihană  fiind  şi  ferindu-se 
de  greşeli,  păzeşte  fecioria  într-o  virtute  neprihănită.  Aşadar,  orice  su¬ 
flet  care  poate  fi  astfel  măreşte  pe  Domnul,  precum  sufletul  Măriei  a  mă¬ 
rit  pe  Domnul  şi  precum  duhul  ei  a  săltat  întru  Dumnezeu  Mântuitorul. 
Căci  Domnul  este  mărit  —  precum  am  citit  şi  altundeva:  „Măriţi  pe  Dom¬ 
nul  împreună  cu  mine”  (Ps.  33,  3)  —  nu  în  sensul  că  se  poate  adăuga 
ceva  Domnului  cu  vocea  omenească,  ci  fiindcă  Domnul  Se  măreşte  întru 
noi,  căci  „Chipul  lui  Dumnezeu  este  Hristos”  (II  Cor.  4,  4)  şi  de  aceea, 
sufletul  care  va  fi  făcut  ceea  ce  este  drept  şi  sfânt  măreşte  Acel  Chip 
al  Lui  Dumnezeu  după  a  Cărui  asemănare  a  fost  creat  (Fac.  1,  26 — 27), 
şi  de  aceea,  în  timp  ce-L  măreşte,  se  face  într-un  fel  părtaş  al  măririi 
şi  se  înalţă,  intr-atât  încât  să  pară  că  reproduce  prin  strălucitoarea  cu¬ 
loare  a  faptelor  sale  în  el  Acel  Chip,  şi  ca  printr-o  întrecere  în  virtute. 

Or,  sufletul  Mărie  L-a  mărit  pe  Domnul  şi  a  săltat  duhul  ei  întru 
Dumnezeu  fiindcă,  crezătoare  în  Tatăl  şi  în  Fiul  cu  sufletul  şi  cu  duhul, 
ea  adora  cu  o  evlavioasă  iubire  pe  Unul  Dumnezeu,  din  care  sunt  toate, 
şi  pe  Unul  Domn,  prin  care  sunt  toate  (Cf.  I  Cor.  8,  6). 

Urmează  proorocia  Măriei.  Cu  cât  persoana  este  mai  însemnată, 
cu  atât  proorocia  este  mai  deplină.  Şi,  se  pare,  nu  este  fără  rost  faptul 
că  Elisabeta  a  proorocit  înaintea  naşterii  lui  loan,  iar  Maria  înaintea  naş¬ 
terii  Domnului.  Deja  se  răspândesc  mărturiile  mântuirii  oamenilor.  Căci 
precum  păcatul  începe  prin  femei,  astfel  şi  binele  începe  prin  femei,  ca 
femeile  să  renunţe  la  slăbiciunea  lor,  lepădând  lucrările  femeieşti,  şi  ca 
sufletul  care  nu  are  sex,  precum  Maria  nu  cunoaşte  greşeala,  să  imite  fe¬ 
cioria  ei  cu  o  râvnă  evlavioasă. 

„Şi  a  rămas  Maria  împreună  cu  ea  ca  la  trei  luni  şi  s-a  Înapoiat  la 
casa  sa”  (Lc.  1,  56).  Bine  se  arătă  că  Sfânta  Maria  şi-a  arătat  slujirea 
şi  a  păzit  numărul  mistic:  Căci  pricina  iubirii  nu  este  singura  pentru  care 
a  rămas  mult  timp,  ci  mai  este  şi  folosul  unui  atât  de  mare  prooroc.  De 
fapt,  dacă  din  prima  clipă  a  intrării  s-a  arătat  un  atât  de  mare  folos  încât 
la  salutarea  Măriei  pruncul  să  salte  în  pântece  şi  mama  pruncului  să  se 
umple  de  Duhul  Sfânt,  cât  de  mult  putem  socoti  că  prezenţa  Sfintei 
Maria  i-a  adăugat  folos  într-un  atât  de  îndelungat  timp?  „A  rămas  Ma¬ 
ria  împreună  cu  ea  ca  la  trei  luni”  şi  astfel  proorocul  a  fost  uns  şi,  ca  un 
bun  atlet,  a  fost  pregătit  încă  din  pântecele  mamei  lui.  Căci  puterea  lui 
era  pregătită  pentru  o  luptă  foarte  mare. 

în  sfârşit,  Maria  a  rămas  până  când  s-a  împlinit  timpul  Elisabetei 
de  a  naşte.  Or,  dacă  iei  bine  seama,  vei  descoperi  că  acest  cuvânt  nu  se 
foloseşte  niciodată  decât  la  naşterea  drepţilor.  Căci,  în  sfârşit,  ,,s-au  îm¬ 
plinit  zilele  ca  Maria  să  nască”  (Lc.  2,  6)  şi  „s-a  împlinit  timpul  ca  Elisa- 

beta  să  nască“  (Lc.  1,  57);  s-a  împlinit  timpul  vieţii  când  sfinţii  bărbaţi 
s-au  mutat  din  această  alergare  a  vieţii  acesteia. 

Viaţa  dreptului  are  plinătatea,  iar  zilele  nelegiuiţilor  sunt  deşarte. 

TRADUCERE:  Student  Silviu  Bunta 

Nicolae  Colan,  arhiepiscop  şi  mitropolit  al  Ardealului:  PASTORALE, 
Ediţie  îngrijită  de  D.  Man,  şi  tipărită  cu  binecuvântarea  î.  P.  S.  Barto- 
lomeu,  arhiepiscopul  Clujului,  Cluj -Napoca,  1995,  Editura  Arhidiecezana 
Cluj,  284  p. 

Preotul  Dorel  Man  e  cadru  didactic  la  Facultatea  de  Teologie  din 
Cluj  şi  autorul  mai  multor  lucrări  de  prestigiu.  Volumul  conţine  un  cu¬ 
vânt  înainte  de  Pr.  prof.  Dr.  Alexandru  Moraru,  decanul  Facultăţii  de 
Teologie  Ortodoxă  din  Cluj-Napoca,  în  care  consideră  lăudabilă  fapta 
Pr.  lector  Dorel  Man,  de  a  oferi  ,, Flori  alese“  ale  Mitropolitului  Nicolae 
Colan,  care  constituie  un  izvor  de  bază  -  analitic  -,  în  Teologia  ortodoxă 
românească. 

Urmează  capitolul:  Date  biografice,  în  care  încadrează  momentele 
esenţiale  din  viaţa  şi  activitatea  lui  Nicolae  Colan,  precum:  născut  în 
comuna  Arpătac  (azi  Araci),  în  1893,  a  urmat  liceul  A.  Şaguna  la  Bra¬ 
şov,  Institutul  Teologic  din  Sibiu,  Facultatea  de  litere  din  Bucureşti, 
studii  de  specialitate  şi  documentare  ştiinţifică  la  Berlin.  A  fost  rând 
pe  rând  secretar  arhiepiscopesc  în  Sibiu,  profesor  la  Institutul  Teologic 
şi  rector,  episcop  la  Cluj,  mitropolit  la  Sibiu,  membru  al  Academiei  Ro¬ 
mâne,  redactor  de  reviste  şi  autorul  multor  lucrări  prestigioase  precum: 
Sf.  Pavel  către  Filimon,  Creştinismul  şi  sclavia,  Biblia  şi  intelectualii. 
Epistola  Sf.  Pavel  către  Efeseni,  Iisus  şi  viaţa  omenească,  traducere  după 
N.  Foerster,  Veniţi  şi  luaţi  lumină  (1940),  Medalionul  (1940),  Omul  cel 
nou  (1941),  a  dat  la  lumină  Noul  Testament,  în  două  ediţii  în  1942  şi 
1945. 

Urmează  între  paginile  13  şi  247  pastoralele  Naşterii  şi  ale  învierii 
Domnului. 

La  pagina  280  se  redă:  Zece  poveţe  pentru  predicatori,  de  mitropo¬ 
litul  Nicolae  Colan,  la  pagina  281  se  redă  Un  cuvânt  de  lămurire,  semnat 
de  Consiliul  Arhiepiscopesc  din  Sibiu,  cu  privire  la  trecerea  pragului 
vieţii  acesteia  în  dimineaţa  zilei  de  15  aprilie  1967. 

Deşi  pastoralele  s-au  publicat  între  anii  1936 — 1967,  ele  sunt  actuale 
prin  varietatea  lor.  Astfel,  ele  tratează  despre  Sfânta  Treime,  despre 
pace,  credinţă,  bucurie,  familie,  fericire,  libertate,  înnoirea  sufletească, 
rugăciune.  Din  experienţa  sa  valorică  mitropolitul  a  dedus  o  sinteză  di¬ 
dactică  despre  predică,  care  au  totdeauna  valabilitate.  Acestea  sunt: 

—  Preotul  să  propovăduiască  învăţătura  lui  Hristos,  nu  înţelepciu¬ 
nea  oamenilor,  afirmă  cu  putere  învăţătura  ortodoxă  nu  te  pierde  în  cri¬ 
tică,  cuvântul  tău  să  fie  cald,  limpede  şi  însufleţit,  dacă  nu  ai  darul  ros¬ 
tirii  slobode  scrie-ţi  predica  şi  învaţă  a  o  citi  frumos,  predica  să  fie  de 

cel  mult  15  minute,  dacă  în  acest  timp  nu  reuşeşti  să  spui  ceva,  nu  vei 
izbuti  nici  într-un  ceas. 

Pastoralele  întregesc  imaginea  mitropolitului  Nicolae  Colan.  In  pas¬ 
toralele  sale  mitropolitul  apare  ca  un  dârz  apărător  al  credinţei  orto¬ 
doxe,  ca  patriot  de  seamă,  om  al  păcii  şi  al  înfrăţirii  şi  ocrotitor  al  fru¬ 
mosului  grai  românesc. 

La  publicarea  volumului  a  contribuit  cu  însufleţire,  Ileana,  nepoata 
mitropolitului,  prin  purtarea  ei  de  grijă.  Dealtcum  nepoata  Elena  a 
renunţat  la  toate  interesele  ei  personale  şi  s-a  pus  în  slujba  marelui  ie¬ 
rarh  cu  tot  devotamentul  dânsei,  iar  în  timpul  bolii  i-a  fost  un  adevărat 
înger  păzitor. 

Pr.  prof.  dr.  Nicolae  Neaga 

<*•••••*  •  0  •  » 


Preot  Dorel  Man,  MAICA  DOMNULUI,  CHIPUL  FEMEII  ÎN  NOUL 
TESTAMENT,  Cluj,  1995,  110  p..  Editura  Episcopiei  Ort.  Române  a  Ma¬ 
ramureşului. 

Autorul  Dorel  Man  este  cadru  didactic  la  Facultatea  de  Teologie 
a  Universtăţii  din  Cluj. 

Prin  lucrarea  de  faţă  autorul  ia  contact,  în  mod  ştiinţific,  cu  Noul 
Testament,  şi  cu  Maica  Domnului  nostru  Iisus  Hristos.  Lucrarea  cuprinde 
o  prefaţă  de  P.  S.  Episcop  Justinian  Chira,  al  Maramureşului.  Introducere 
semnată  de  autor  precum  capitolele: 

I.  Mama  lui  Iisus, 

II.  Sfânta  Fecioară  Maria, 

III.  Femeile  mironosiţe, 

IV.  Nume  şi  chipuri  de  femei  din  Noul  Testament, 
concluzii,  note  şi  bibliografie. 

Prin  participare  la  inaugurarea  unui  veac  nou,  în  istoria  spirituală 
a  omenirii,  Maica  Domnului  a  devenit  o  femeie  unică,  şi  prin  prestigiul 
şi  însuşirile  ei.  * 

Cinstirea  Maicii  Domnului  este  un  act  de  credinţă.  Maria  este  maica 
luminii  şi  a  devenit  mai  cinstită  decât  heruvimii  şi  mai  mărită  decât 
serafimii. 

întru  cinstirea  ei  s-au  rânduit  atâtea  sărbători.  Nu  e  domeniu  care 
să  nu  fi  fost  exploatat. 

Maica  Domnului  a  intrat  în  istorie,  literatură,  poezie,  muzică,  sculp¬ 
tură.  Ea  are  un  rol  de  prestigiu  şi  în  lumea  de  dincolo.  Uşa  milostivirii  ea 
ne-o  deschide.  Ei  ne  rugăm:  „Prea  sfântă  Născătoare  de  Dumnezeu  mi- 
luieşte-ne  pe  noi“. 

Rămânând  statornici  în  cinstirea  Sfintei  Marii,  rămânem  în  marea 
familie  a  Bisericii  noastre. 

M 

Toate  aceste  realităţi  le  afirmă  părintele  profesor  Man,  cu  argumente 
biblice,  istorice,  patriotice.  îşi  spun  aici  cuvântul  Sinoadele  ecumenice. 

părinţii  şi  scriitori  bisericeşti,  de  la  Ignatie  Teoforul,  din  veacul  întâi 
al  erei  noastre.  îşi  spun  cuvântul  sfinţii:  Iustin  Martirul,  marele  apolo¬ 
get  Tertulian,  fericitul  Augustin,  Sf.  Ioan  Damaschinul  şi  mai  ales  Bi¬ 
serica. 

în  capitolul  Femeile  Mironosiţe,  autorul  descrie  femei  reprezenta¬ 
tive  din  Noul  Testament,  precum  pe:  Maria  Magdalena,  pe  Ioana,  femeia 
lui  Huza,  pe  Salomeia,  mama  fiilor  tunetului,  pe  Maria  lui  Cleopa,  pe 
Marta  şi  Maria  din  Betania. 

Tratând  despre  femeile  din  Noul  Testament,  începe  cu  Eva,  care 
este  pomenită  în  Noul  Testament.  Se  ocupă  apoi  de  Elisabeta,  mama  Sf. 
Ioan  Botezătorul,  de  Ana,  de  la  Luca  2,  36,  Fiebe,  de  la  Romani  16,  1, 
Priscila,  Loida,  Lidia,  Tavita,  văduva  din  Nain,  femeia  canaaneancă,  fe¬ 
meia  păcătoasă,  femeia  samarineancă,  soacra  lui  Petru  şi  Claudia,  femeia 
lui  Pilat. 

Lucrarea  e  documentată,  prin  referire  la  Părinţii  şi  scriitorii  biseri¬ 
ceşti,  la  teologii  contemporani  şi  mai  ales  la  români. 

Autorul  Dorel  Man  scrie  cu  talent  şi  preciziune  despre  un  subiect 
de  prestigiu  în  creştinism. 

O  contribuţie  la  prestigiul  lucrării  o  aduce  tânăra  Man  Altina,  fiica 
autorului,  care  reproduce  cu  talent  chipul  Maicii  Domnului  de  la  Mănăs¬ 
tirea  Căsiel,  din  judeţul  Cluj,  care  împodobeşte  coperta  volumului. 

Reţinem  din  concluzii  că:  ,,Prin  învrednicirea  Sfintei  Fecioare  Ma¬ 
ria  de  a  fi  Maica  Domnului,  femeia  a  fost  ridicată  la  o  cinste  deosebită". 

Pr.  Prof.  Dr.  Nicolae  Neaga 


ACTA  MUSEI  DEVENSIS.  SARGEŢIA,  XXV,  1992—1994,  Deva, 
(1996),  982  p. 

Un  volum  impresionant,  prin  dimensiuni,  dar  şi  prin  mulţimea  şi 
varietatea  studiilor  publicate,  62  la  număr,  la  care  se  adaugă  şi  câteva 
recenzii  şi  o  dare  de  seamă  a  activităţii  ştiinţifice  pe  care  a  desfăşurat-o 
Muzeul  civilizaţiei  dacice  şi  romane  din  Deva  In  anii  1993 — 1994.  Este 
un  volum  „aniversar",  la  împlinirea  a  25  de  ani  de  apariţie,  la  realiza¬ 
rea  căruia  şi-a  adus  un  aport  substanţial  profesorul  Ioachim  Lazăr.  Ca 
şi  în  anii  precedenţi,  în  volum  apar  o  serie  de  studii  consacrate  perioadei 
„dacice"  şi  „romane"  din  istoria  noastră,  la  care  se  adaugă  studii  de  is¬ 
torie  medievală,  privind  mai  cu  seamă  trecutul  judeţului  Hunedoara. 
Un  lucru  care  trebuie  menţionat  este  acela  că  sunt  publicate  acum  foarte 
interesante  şi  documentate  studii  privind  viaţa  bisericească  a  românilor 
hunedoreni.  De  pildă,  un  studiu  semnat  de  Valentin  Gabriel  Orga,  este 
consacrat  preotului  Ioan  Moţa  din  Orăştie  (p.  669 — 690),  apreciat  ziarist 
(1868 — 1940),  despre  care  nu  s-a  ocupat  nimeni  în  trecut,  întrucât  fiul 
său  se  număra  printre  conducătorii  mişcării  legionare  de  la  noi.  Un  stu¬ 
diu  valoros  publică  Dumitru  Bama,  cu  titlul  „Biserică  şi  societate  —  Con- 

tribuţii  culturale  din  judeţul  Hunedoara  în  perioada  interbelică"  (p.  733 — 
767),  cu  date  inedite  culese  din  arhivele  unor  protopopiate,  fie  ortodoxe, 
fie  unite.  Date  inedite  aduce  şi  studiul  lui  Liviu  Lazăr  ,, Rolul  Bisericii 
în  susţinerea  mişcării  antirevizioniste  din  Transilvania  în  perioada  inter¬ 
belică"  (p.  823 — 829),  cu  evidenţierea  aportului  unor  ierarhi  ca  Nicolae 
Bălan,  Vasile  Suciu,  Valeriu  Traian  Frenţiu,  Nicolae  Colan  şi  alţii.  O 
scurtă  incursiune  în  istoria  vieţii  noastre  bisericeşti  aduce  şi  studiul  lui 
Ion  Frăţilă:  „Biserica  şi  slujitorii  ei  în  apărarea  vieţii  social-politice  a 
românilor  hunedoreni"  (p.  375 — 382).  Alte  studii  pun  în  lumină  aspecte 
privind  revoluţia  lui  Horea,  revoluţia  din  1848 — 1849,  manifestări  de 
ordin  cultural-^artistic  din  aceeaşi  zonă  (şcoli  primare  confesionale,  în¬ 
văţământul  pedagogic,  icoane  pe  sticlă,  manuscrise  vechi),  personalităţi 
culturale  şi  politice  ca  şi  un  excepţional  studiu  de  „toponimie  hunedo- 
reană"  (p.  447 — 504). 

Prin  valoarea  studiilor  —  fiecare  însoţit  de  un  rezumat  într-o  limbă 
de  circulaţie,  —  prin  aleasa  ţinută  grafică,  recentul  volum  editat  de  Mu¬ 
zeul  din  Deva  se  impune  ca  un  eveniment  cultural  de  excepţie.  De  aceea, 
îl  recomandăm  nu  numai  profesorilor  de  istorie,  ci  şi  preoţilor  noştri, 
care  vor  găsi  aici  aspecte  noi,  mai  puţin  cunoscute,  din  viaţa  preoţimii 
româneşti  de  altă  dată. 

Pr.  Prof.  Dr.  Mircea  Păcurariu 


Gheorghe  Vlăduţescu,  FILOSOFIA  PRIMELOR  SECOLE  CREŞTI¬ 
NE,  Editura  Enciclopedică,  Bucureşti,  1995,  188p. 

în  concepţia  multor  scriitori  creştini,  filosofia  a  fost  şi  a  rămas  pen¬ 
tru  lumea  antică  dinainte  de  Hristos,  cea  mai  aleasă  formă  a  vieţii  spiri¬ 
tuale  şi  morale  a  omului,  prin  care  acesta  ajunge,  graţie  ştiinţei,  la  ade¬ 
văr  şi  la  cel  mai  nobil  stil  de  trăire  pe  pământ.  Filosofia  e  o  cercetare, 
căutare  şi  găsire  a  adevărului;  dar  nu  e  numai  atât,  ei  ea  este  trăirea  la 
cea  mai  înaltă  tensiune  a  acestui  adevăr.  Simpla  descoperire  a  adevărului 
n-ar  servi  la  nimic  dacă  el  n-ar  fi  integrat  existenţei  morale  şi  sociale  a 
aceluia  care  l-a  descoperit.  Adevărul  la  care  se  referea  filosofia  păgână 
greco-latină  era  esenţa  lucrurilor,  sau,  cel  mai  adesea,  Dumnezeu.  De  fapt 
acesta  era  scopul  mărturisit  al  filosofiei  platonice. 

Sfântul  Justin  Martirul  şi  Filosoful  definea  filosofia  chiar  în  acest  sens: 
„Filosofia  este  achiziţia  cea  mai  mare  şi  cea  mai  vrednică  în  faţa  lui  Dumne¬ 
zeu.  Ea  singură  ne  îndreaptă  şi  apropie  de  Acesta.  Sfinţi  cu  adevărat  sunt 
aceia  care-şi  deprind  mintea  cu  filosofia"  (Dialog  cu  iudeul  Trifon,  2,  1). 
Observăm  că  această  definiţie  prezintă  filosofia  ca  suma  celor  mai  înalte 
şi  susţinute  eforturi  ale  spiritului  uman,  care  duc  la  găsirea  lui  Dumne¬ 
zeu  şi  la  unirea  cu  El  sau  la  găsirea  Fiinţei  şi  prin  aceasta  a  înţelepciunii, 
în  acest  sens,  prezentăm  o  a  doua  definiţie  a  filosofiei,  a  aceluiaşi  Justin 
Martirul  şi  Filosoful:  „Filosofia  este  ştiinţa  Fiinţei  şi  cunoaşterea  ade- 

vărului,  iar  privilegiul  acestei  ştiinţe  şi  acestei  înţelepciuni  este  fericirea44 

(Dialog  . . 3,  4). 

Transpusă  teologic,  ştiinţa  Fiinţei  înseamnă  ştiinţa  despre  Dumnezeu. 
Spre  deosebire  de  filosofia  modernă  —  care  e  concepută  ca  o  simplă  pre¬ 
zentare  organizată  a  cunoştinţelor  de  tot  felul  şi  nimic  mai  mult,  ea  fiind 
o  îmbinare  tehnică  a  adevărurilor  celorlalte  ştiinţe  — ,  filosofia  veche  şi 
cea  profană,  nu  se  mulţumesc  cu  atât  numai,  ci  ele  solicită  raţiunii  cer¬ 
cetătoare  şi  adevărurile  pe  care  şi  alte  puteri  ale  sufletului  le  pot  desco¬ 
peri  în  existenţa  umană:  înţelepciunea.  Fără  filosof  ie  şi  dreaptă  raţiune 
n-ar  putea  fi  înţelepciune  pentru  nimeni. 

Sfinţii  Părinţi  au  militat  pentru  sublinierea  ideii  că  filosofia  nu  tre¬ 
buie  să  rămână  o  simplă  patroană  a  ştiinţelor-meşteşuguri,  ci  ea  trebuie 
să  se  ridice  de  la  simpla  tehnicitate  materială  sau  spirituală,  la  orizontul 
larg  al  universului  înţelepciunii  şi  fericirii. 

Ei  au  depăşit  cu  brio  ,, falsul  antagonism44  dintre  filosofic  şi  credinţă, 
în  concepţia  lor,  filosofia  a  fost  o  formă  pregătitoare  pentru  cei  ce  vor 
să-şi  obţină  credinţa  prin  demonstraţie.  Dumnezeu  e  cauza  tuturor  lucru¬ 
rilor  bune,  a  unora  imediat  şi  pentru  ele  însele,  cum  ar  fi  Vechiul  şi  Noul 
Testament,  a  altora  prin  corolar,  ca  filosofia.  Filosofia  pregăteşte  şi  duce 
la  Hristos  pe  cel  ce  se  lasă  desăvârşit  de  către  Acesta.  Dacă  filosofia  e 
practica  înţelepciunii,  înţelepciunea  este  ştiinţa  lucrurilor  divine  şi  umane 
şi  cauza  acestora.  între  înţelepciune,  credinţă  şi  filosofie  este  un  raport 
intim,  foarte  strâns.  Raportul  dintre  filosofie  şi  adevărul  de  credinţă  este 
explicat  de  Părinţi  prin  aceea  că,  actul  de  credinţă  el  însuşi  are  un  nucleu 
de  ştiinţă  sau  este  accesibil  ştiinţei. 

Cartea  prof.  Gh.  Vlăduţescu  analizează  lucid  filosofia  din  primele 
trei  secole  creştine  sau  mai  bine  zis,  modul  în  care  au  utilizat  Părinţii 
Bisericii  filosofia  vremii  în  elaborarea  teologiei  creştine.  Lucrarea  e  struc¬ 
turată  pe  15  capitole: 

1.  Marea  ruptură,  p.  7 — 12; 

2.  Apologetica  şi  strategia  noii  construcţii,  p.  13 — 27; 

3.  Gnosticismul  ca  derută,  p.  28 — 39; 

4.  Clement  din  Alexandria  şi  conceptul  filosofiei  stromateice,  p.  40 — 51; 

5.  Teo-metafizica  origeniană,  p.  52 — 66; 

6.  Anima  şi  animus  la  Tertulian,  p.  67 — 80; 

7.  Pentru  o  filosofie  a  istoriei.  Eusebiu  de  Cezareea,  p.  81 — 87; 

8.  „Cunoaşte-te  pe  tine  însuţi44.  Sf.  Vasile  cel  Mare,  p.  88 — 95; 

9.  O  hermeneutică  a  textului  biblic  Sf.  Grigorie  de  Nyssa,  p.  91 — 104; 

10.  Durată,  memorie,  cogito.  Filosofia  augustiniană  a  spiritului,  p.  105 — 
120; 

11.  O  ontologie  a  atributelor.  Ps.  Dionisie  Areopagitul,  p.  121 — 134; 

12.  Filosofia  ca  mângâiere  şi  îndemn.  Boethius,  p.  135 — 144; 

13.  O  interpretare  semiotică  a  teologiei  damaschine  a  icoanei,  p.  145 — 
153; 

14.  Binele  şi  răul  şi  liberul  arbitru,  p.  154 — 177; 

15.  în  loc  de  încheiere:  pentru  o  „nouă  istorie44  a  filosofiei,  p.  178 — 182; 
Recomandăm  şi  bibliografia  prezentată  de  autor  de  la  p.  183 — 188. 

Volumul  pe  care  l-am  prezentat  succint  ne  prezintă,  aşa  cum  sub¬ 
liniază  şi  autorul,  modul  cum  „  —  primii  creştini  se  întorc  la  cultura 
clasică  spre  a  o  asimila.  Ei  de  aceea  sunt  marii  înnoitori,  chiar  ai  desti¬ 
nului  gândirii  clasice,  deschizând-o  tocmai  pentru  că  o  „închid",  dar  într-o 
galaxie  fără  de  margini,  ceea  ce  înseamnă  că  e  spornică  pentru  ea  însăşi. 
Cartea  este  despre  acest  timp  al  nostalgiilor,  al  rupturilor,  al  aşezărilor 
şi  nădejdilor"  (p.  11 — 12). 

Pr.  Lect.  Ioan-Mircea  Ielciu 


Dr.  Ioan  Lupaş,  ISTORIA  BISERICEASCA  A  ROMÂNILOR  AR¬ 
DELENI,  ediţia  a  Il-a,  Introducere,  îngrijirea  ediţiei,  note  şi  comentarii 
de  Doru  Radoslav,  Editura  Dacia,  Cluj-Napoca,  1995,  231  p. 

După  ce  aproape  o  jumătate  de  secol  a  fost  marginalizată  de  istorio¬ 
grafia  materialist-dialectică,  marxistă,  istoria  vieţii  religioase  a  fost  re¬ 
aşezată  în  rosturile  ei  fireşti,  la  locul  ce  i  s-a  cuvenit  dintotdeauna,  ca 
parte  integrantă  a  istoriei  noastre  naţionale.  In  sprijinul  acestei  afirma¬ 
ţii  stau  mărturie  studiile  şi  lucrările  recent  întocmite  de  prestigioşi  isto¬ 
rici  şi  cercetători  din  marile  centre  universitare  şi  îndeosebi  de  profesorii 
Facultăţii  de  Istorie  şi  Filosof  ie  din  Cluj-Napoca  unde,  după  Marea 
Unire  din  1918,  a  activat  ca  profesor  la  Facultatea  de  Litere  şi  Filosofic, 
preotul  Ioan  Lupaş,  care  ne-a  lăsat  o  operă  istorică  impresionantă,  cuce¬ 
rind  mereu  admiraţia  colegilor  de  breaslă,  precum  şi  pe  cea  a  diverselor 
categorii  de  cititori. 

Revirimentul  produs  în  istoriografia  contemporană  a  necesitat  tot¬ 
odată  şi  reeditarea  unor  opere  de  referinţă  —  azi  adevărate  rarităţi  — 
din  domeniul  istoriei  bisericeşti,  pentru  a  fi  oferite  specialiştilor  ca  un 
preţios  instrumentar  de  lucru.  Astfel,  după  ce  au  văzut  lumina  tiparu¬ 
lui  Istoria  Bisericii  Româneşti  de  Nicolae  Iorga  (o  simplă  fotocopiere, 
realizată  din  motive  pur  comerciale,  a  ediţiei  din  1928)  şi  culegerea  de 
studii  şi  articole  intitulată  Biserica  mărturisitoare  a  profesorului  Teodor 
M.  Popescu,  avem  bucuria  de  a  vedea  reeditată  —  prin  grija  istoricului 
clujean  Doru  Radosav  —  opera  clasică  a  profesorului  Ioan  Lupaş,  Istoria 
bisericească  a  românilor  ardeleni,  editată  întâia  oară  la  Sibiu,  în  anul 
1918. 

în  Introducere,  după  o  „succintă  discuţie  asupra  istoriei  religioase, 
a  locului  pe  care-1  ocupă  în  scrisul  istoric“,  Doru  Radosav  aruncă  „o  su¬ 
mară  privire  asupra  locului  pe  care-1  ocupă  istoria  religioasă  în  inventa¬ 
rul  operei  lui  Ioan  Lupaş"  (p.  16),  enumerând  cele  mai  de  seamă  lu¬ 
crări  de  istorie  bisericească  elaborate  de  acesta.  în  final  face  o  prezen¬ 
tare  şi  reevaluare  a  operei  reeditate,  ajungând  la  concluzia  că  „sinteza 
de  istorie  bisericească  a  românilor  transilvăneni  a  lui  I.  Lupaş  face  o 
demonstraţie  fără  echivoc  a  unui  demers  intelectual,  în  care  se  regăsesc, 
într-o  fericită  întrunire  preotul,  istoricul  şi  profesorul,  care  sunt  tot 

atâtea  repere  într-un  destin  exemplar,  care  ne  îndeamnă  la  aducerea 
„aminte  de  mai  marii  noştri44  (p.  21). 

Această  „aducere  aminte44  ne  oferă  prilejul  ca,  pe  baza  a  două  do¬ 
cumente  inedite,  să  încercăm  să  reliefăm  importanţa  Istoriei ...  şi  să 
refacem  destinul  pe  care  ilustrul  său  autor  i  l-a  hărăzit  mai  târziu,  după 
două  decenii  de  la  editarea  sa.  în  acest  sens  sunt  relevante  două  scrisori 
din  anul  1938  —  pe  care  le  reproducem  integral  mai  jos  —  ce  provin 
din  bogata  corespondenţă  purtată  de  istoricul  Ioan  Lupaş  cu  mitropolitul 
Nicolae  Bălan  al  Ardealului,  de  colaborarea,  prietenia  şi  preţuirea  căruia 
s-a  bucurat  de-a  lungul  întregii  vieţi. 

în  anul  1938,  în  ajunul  sărbătorii  închinate  Sfântului  Nicolae,  mi¬ 
tropolitul  Nicolae  Bălan  i-a  adresat  istoricului  Lupaş  următoarea  scri¬ 
soare: 

„Prea  Cucernice  părinte  Lupaş, 

Mult  preţuite  domnule  profesor  şi  iubite  amice, 
în  vara  anului  trecut  citindu-ţi  la  Păltiniş  cartea  scrisă  cu  atâta 
suflet  despre  Istoria  Unirii  Românilor1,  am  rămas  stăpânit  de  dorinţa 
vie  de  a  putea  pune  în  mâna  preoţimii  şi  a  tineretului  nostru  o  carte 
scrisă  la  fel  şi  despre  Istoria  noastră  bisericească. 

Această  fierbinte  dorinţă  a  inimii  mele  am  avut  prilej  să  ţi-o  co¬ 
munic  chiar  în  catedrala  încoronării  din  Alba  Iulia,  când  ne-am  întâl¬ 
nit  la  festivitatea  dezvelirii  monumentului  (lui)  Horia  în  Novembrie  1937. 
M’am  bucurat  nespus  de  mult  văzând  că  îndată  te-ai  declarat  gata  să 
primeşti  sugestia  şi  să  te  apuci  de  lucru  când  îţi  vor  îngădui  împrejură¬ 
rile. 

Ştiu  că  ai  destule  gânduri  şi  felurite  proiecte  de  realizat.  Cu  toate 
acestea  te  rog  stăruitor  să  nu  pui  la  uitare  nici  dorinţa  mea,  ci  să-ţi  în¬ 
tocmeşti  astfel  lucrurile,  acum  în  armistiţiul  politicesc,  ca  într-un  viitor 
nu  prea  depărtat  să-mi  poţi  trimite  manuscrisul  pe  care-1  voi  tipări  în 
cele  mai  bune  ccndiţiuni  în  Tipografia  noastră  Arhidiecezană,  unde  a  apă¬ 
rut  şi  întâia  ediţie  din  Istoria  bisericească  de  la  1918. 

Nu  mă  îndoiesc  nici  o  clipă  că  vei  reuşi  cu  ajutorul  Tatălui  ceresc 
să  ne  dai  o  istorie  bisericească  naţională,  scutită  de  enormul  balast  al 
datelor  cronologice  îmbâcsite,  a  căror  mulţime  înspăimântă  pe  cititor 
şi-l  face  „să  nu  vadă  pădurea  de  uscături44. 

Citind  Istoria  Unirii  Românilor  am  simţit  o  adevărată  plăcere  şi  re¬ 
culegere  sufletească,  văzând  în  ce  orizonturi  largi  şi  senine  ai  izbutit 
să  aşezi  evenimentele  şi  personalităţile  istorice,  a  căror  înfăţişare  nu  ai 
lăsat-o  să  se  piardă  în  mărunţişuri  inutile,  ci  Te-ai  silit  s-o  ţii  totdeauna 
la  suprafaţa  celui  mai  viu  şi  palpitant  interes.  Aşa  aş  dori  să  fie  şi  Istoria 


1  Istoria  Unirii  Românilor  a  fost  tipărită  în  1937.  A  fost  reeditată  în  anul  1993, 
cu  prilejul  celei  de  a  75-a  aniversari  a  Marii  Uniri  din  1918.  După  cum  remarcă 
istoricul  Ioan  Scurtu  în  Cuvânt  înainte,  Istoria  Unirii  Românilor  este  o  carte  exem¬ 
plară,  prin  construcţie,  argumentare  şi  manieră  de  redactare.  Ioan  Lupaş  s-a  dove¬ 
dit  a  fi  la  înălţimea  misiunii  pe  care  şi-a  asumat-o,  opera  sa  impresionând  şi  as¬ 
tăzi.  după  scurgerea  a  aproape  şase  decenii  de  la  apariţie4*  (p.  7).  Este  o  concluzie 
care  certifică,  în  timp,  justeţea  aprecierilor  făcute  de  mitropolitul  Nicolae  Bălan 
la  adresa  acestei  opere  istorice. 

Bisericii  Române  scrisă,  din  baerile  inimii,  cum  zice  poporul,  cuprinzând 
numai  ceea  ce  este  esenţial,  instructiv  şi  de  netăgăduit  folos  sufletesc 
din  vastul  material  documentar  al  trecutului  nostru  bisericesc  atât  de 
sbuciumat.  Cred  că  nimeni  altul  n’ar  reuşi  să  ne  dea  o  operă  ca  aceasta. 

în  aşteptarea  unui  răspuns  care  va  produce  nespusă  bucurie  între 
toţi  fiii  Bisericii  noastre,  odată  cu  arhiereşti  binecuvântări,  rog  primeşte 
espresiunea  simţămintelor  mele  de  afecţiune  şi  multă  preţuire. 

Nicolae,  arhiepiscop  şi  mitropolit"2 
In  scurt  timp,  la  15  decembrie  1938,  Ioan  Lupaş  i-a  trimis,  din 
Cluj,  mitropolitului  Nicolae  Bălan,  următoarea  scrisoare: 

„în(alt)  P(rea)  Sfinţite! 

Răspunsul  meu  la  scrisoarea  din  „ajunul  Sf.  Nicolae"  nu  poate  să 
fie  decât  afirmativ,  cum  a  fost  şi  cel  dat  cu  graiul  în  catedrala  încoronării 
din  Alba  Iulia,  când  mi-aţi  împărtăşit  pentru  întâia  oară  dorinţa  de  a 
tipări  la  Sibiu  o  carte  de  istorie  bisericească  asemănătoare  cu  Istoria 
Unirii  Românilor.  Din  aceasta  s’au  vândut  cele  10  000  de  exemplare 
uimitor  de  repede,  în  3/4  de  an,  aşa  încât  editura  Fund(aţiei)  Regale  Prin¬ 
cipele  Carol  din  Bucureşti  s’a  văzut  îndemnată  să  o  retipărească  în  ediţia 
a  Il-a,  apărută  în  toamna  acestui  an  în  acelaşi  număr  de  exemplare. 

Aş  avea  o  adevărată  mulţumire  sufletească,  dacă  —  revizuind  car¬ 
tea  mea  de  ist(orie)  bis(ericească),  tipărită  la  Sibiu  în  1918  şi  vândută  de 
asemenea  foarte  repede,  aş  reuşi  s’o  amplific  şi  pune  la  punct  (s.n.),  va¬ 
lorificând  rezultatele  scoase  la  iveală  prin  cercetările  celor  din  urmă 
două  decenii,  ca  să  poată  fi  de  folos  atât  preoţilor  luminaţi  din  tot  cu¬ 
prinsul  Ţării  întregite,  cât  şi  profesorilor  de  la  academiile  noastre  de  teo¬ 
logie  şi  de  la  şcoalele  secundare  —  pentru  intensificarea  părţii  noastre 
educative  a  învăţământului  istoric-religios. 

Nu  voiu  pune  deci  la  uitare  dorinţa  In(alt)  P(rea)  Sf(inţiei)  Tale. 
Am  însă  o  rugăminte:  cât  mai  desăvârşită  discreţie  asupra  acestei  ches¬ 
tiuni  până  în  clipa  când  îmi  va  ajuta  bunul  D(umne)zeu  să  Vă  prezint 
mss-ul  bun  de  imprimat! 

An  nou  plin  de  bucurii  duhovniceşti! 

Cu  salutări  cordiale:  I.  Lupaş"3 
Nu  ştim  cât  timp  a  putut  fi  păstrat  secretul  legat  de  acest  plan  gran¬ 
dios.  Cert  este  însă  faptul  că  izbucnirea  celui  de  al  doilea  război  mondial 
şi  apoi  instaurarea  totalitarismului  comunist  —  care  au  adus  în  viaţa 
istoricului  Ioan  Lupaş  un  nesfârşit  cortegiu  de  suferinţe  —  au  făcut  im¬ 
posibilă  concretizarea  acestui  deziderat. 

Dar,  totodată,  neîmplinirea  visului  celor  două  mari  personalităţi, 
care  au  vegheat  împreună,  de  nenumărate  ori,  destinul  Bisericii  şi  nea¬ 
mului  românesc,  a  făcut  posibilă  astăzi  reeditarea  Istoriei . . .  care  a  vă¬ 
zut  lumina  tiparului  în  anul  Marii  Uniri  din  1918  şi  care  a  fost  cândva 
hărăzită  să  stea  la  temelia  a  ceea  ce  urma  să  devină  cel  mai  însemnat 
tratat  de  Istoria  Bisericii  Române. 

Diacon  lector  Pavel  Cherescu 


2  Arhiva  Bibliotecii  Mitropoliei,  Sibiu,  Fondul  Lupaş,  nr.  300; 

3  A.B.M.S.,  Fondul  Lupaş,  nr.  301. 

Diaconescu,  Mihail:  „PRELEGERI  DE  ESTETICA  ORTODOXIEI  — 
I.  TEOLOGIE  ŞI  ESTETICĂ4*,  Edit.  Porto-Franco,  Galaţi,  1996,  445  pg. 

O  carte  eveniment.  Toate  cărţile  sunt  în  fond  cărţi  eveniment,  dar 
unele  devin,  chiar  de  la  apariţia  lor,  o  astfel  de  bucurie  care  depăşeşte 
simplul  livresc.  într-o  vreme  în  care  Ortodoxiei  îi  sunt  reproşate  de 
către  înalta  societate  intelectuală  a  Ţării  că  nu  întotdeauna  găseşte  punţi 
de  legătură  cu  „aleşii44  săi  intelectuali,  iată  o  carte  care-i  cheamă  pe 
aceştia  la  efort,  la  redescoperirea  adevăratei  „minţi44  —  aceea  ancorată 
în  valorile  spirituale  ale  Bisericii  Neamului  românesc. 

Lucrarea  asupra  căreia  ne-am  oprit  vine  ca  un  început  de  mult  aş¬ 
teptat.  Cvasiexistenţa  unor  studii  reale  de  estetica  Ortodoxiei,  până  la 
acesta,  ne  scuteşte  de  orice  comentariu  în  plus. 

Cuprinzând  prelegeri  de  estetică  şi  părţi  din  referate  la  sesiuni  ştiin¬ 
ţifice,  cartea  se  voieşte  de  la  bun  început  „un  răspuns  individual  la  ano- 
mia  şi  patologia  timpului  nostru,  la  atacurile  barbare  ale  ideocraţiilor 
anticreştine,  antinaţionale  şi  antitradiţionale44  (p.  1).  Nu  este  vorba  aici 
numai  de  un  simplu  entuziasm  în  faţa  capodoperelor  artistice  ale  Orto¬ 
doxiei  ci  şi  de  o  angajare  intelectuală  în  căutarea  sensurilor  autentice  ale 
creaţiilor  invocate  de  cel  ce  a  avut  curajul  angajării  în  aflarea  lor.  Carac¬ 
terul  riguros  analitic  este  dublat  de  unul  doxologic  ce  conferă  lucră¬ 
rii  o  largă  respiraţie  spirituală. 

Acest  prim  volum  pe  care-1  aşteptăm  a  fi  continuat,  cuprinde  patru 
secţiuni44  ce  conferă  liniile  de  forţă  ale  lucrării:  Primul  aspect  vizat  este 
acela  al  fundamentării  „disciplinei  estetica  Ortodoxă  în  raport  cu  Orto¬ 
doxia  însăşi,  cu  filosofia  şi,  nu  în  ultimul  rând,  cu  logica  şi  estetica  pro¬ 
fană.  Rămân  remarcabile  astfel  subcapitolele  celei  dintâi  secţiuni:  Teolo¬ 
gie  şi  estetică,  cuprinse  sub  astfel  de  titluri:  1.  Prelogomene  (fundamen¬ 
tele  doctrinare  ale  esteticii  ortodoxiei;  Adevărul  estetic;  Estetica  Orto¬ 
doxiei  în  raport  cu  disciplinele  teologice  şi  filosofice).  2.  Ortodoxia  sau 
dreapta  credinţă  (Sfânta  Tradiţie;  Dogmele  şi  canoanele  Sinoadelor  Ecu¬ 
menice;  Scrierile  dogmatice  de  mare  autoritate).  3.  Definiţia  esteticii. 
Momente  din  evoluţia  esteticii  (Ştiinţa  şi  teoria  frumosului,  începuturile 
esteticii;  Estetica-disciplină  autonomă;  Prezenţa  teologiei  ortodoxe  în 
dezbaterile  estetice).  4.  Estetica  Ortodoxiei  ca  disciplină  Teologică  (struc¬ 
tura  hristocentrică  a  esteticii  Ortodoxe;  Valoarea  supremă  a  iubirii;  Es¬ 
tetica  Ortodoxiei  şi  patrologia;  Statutul  spiritual  ontologic  al  cunoaşterii; 
Adevărul  este  ontologic;  Frumuseţea  creaţiei  are  destinaţie  liturgică). 
5. Frumosul  -  categorie  fundamentală  in  Estetica  Ortodoxiei  (Categoriile  - 
genuri  limită;  Fiinţa  se  revelează  prin  intermediul  a  numeroase  cate¬ 
gorii;  Caracterul  schematic  şi  restrictiv  al  cunoaşterii  logice  şi  teoretice). 
Am  redat  pe  larg  cuprinsul  acestei  părţi  a  lucrării  (pg.  1 — 67),  tocmai 
pentru  a  vădi  îndoielnicului  larga  deschidere  ce  i-o  va  conferi  citirea 
cărţii.  Şi  mai  este  un  motiv.  Anume  acela  al  surprinderii  încă  de  la  în¬ 
ceput  a  metodei  autorului:  interferenţa  între  spaţii  intelectuale  şi  lo¬ 
gice,  ce,  ne-o  dovedeşte  pe  deplin,  ţin  de  o  unică  spiritualitate. 

Al  doilea  capitol  mare  se  intitulează  (şi  prezintă)  „Ipostazele  Fru¬ 
mosului44,  analizând  ipostazele  Frumosului  divin,  ale  frumosului  lumii, 

a  celui  general  uman  şi  special  artistic.  Se  recomandă  de  la  sine  prin 
unele  aspecte  subliniate  în  textele  înscrise  sub  titlurile:  Frumuseţea  spi¬ 
rituală  a  Fiului  lui  Dumnezeu  (p.  82),  Elemente  pencalice  în  datinile  şi 
•credinţele  populare  româneşti  (p.  102 — 109),  Idealul  perfecţiunii  (p.  144). 
întreg  capitolul  este  în  fapt  pus  sub  semnul  prezenţei  Harului  lui  Dum¬ 
nezeu,  Har  transfigurator,  Har  al  prefacerii  iar  nu  al  contrafacerii.  Fru¬ 
mosul  artistic  -  transfigurat  şi  transfigurator  -  armonizează  vizibilul  cu 
invizibilul,  raţiunea  cu  existenţa  de  dincolo  de  ceea  ce  se  poate  cugeta, 
imanentul  cu  transcendentul,  diversitatea  cu  unitatea,  trăirea  subiec¬ 
tivă  cu  existenţa  obiectivă  (p.  136).  : 

Al  treilea  mare  capitol,  pe  care  l-am  numi  de  mare  noutate,  poartă 
ca  titlu  major:  „Mistagogie  şi  Caligogie“  iar  subcapitolele  sale  ne  oferă 
date  asupra  unor  teme  de  excepţie:  1. Frumosul  în  Teologia,  Mistagogia 
şi  Caligogia  Sfântului  Dionisie  Smeritul  şi  Areopagitul  (titlu  marcat  de 
cercetările  Părintelui  Gh.  I.  Drăgulin).  2.  Contemplaţie  sensibilă,  Contem¬ 
plaţie  Estetică  şi  Contemplaţie  Mistică  (cu  accent  deosebit  de  bine  pus  pe 
caracterul  teandric  al  contemplaţiei  mistice  a  întunericului  luminos).  3. 
Teofilie,  Teognosie  şi  Filocalie  (afirmând  rostul  suprem  al  dragostei  în 
transfigurarea  lumii,  cu  o  excelentă  viziune  asupra  epectazei  şi  a  sen¬ 
surilor  ei  filocalice);  4.  Estetica  urâtului  (realizând  o  punere  în  plan  teo¬ 
logic  a  unor  elemente  de  estetică-inestetică  a  păcatului,  definit  ca  apa¬ 
naj  al  acestei  teribile  estetici  a  urâtului,  precum  şi  o  denunţare  a  lor  şi 
a  formelor  de  violentare  a  transfigurării  pe  care  creaţiile  avangardiste 
şi  realist  socialiste  le-au  creat  şi  le-au  întreţinut);  5.  Estetica  Ortodoxiei 
în  concepţia  lui  Nichifor  Crainic  (din  lucrările  căruia  autorul  desprinde 
—  raportând  teologia  la  estetică  —  sensul  teologic  al  frumosului,  maies¬ 
tatea  şi  receptarea  artei,  caracterul  ei  anamnetic  şi  locul  ei  în  sensul  pe 
care-1  decoperă  tradiţia).  Ultimele  două  subcapitole,  pe  care  le  vom 
nota  cu  6  şi  7  vin  să  întregească  argumentarea  ştiinţifică  a  lucrării:  Valoare 
Estetică  şi  Normă  Estetică  şi  „Rigoare  Dogmatică  şi  Normă  Estetică44,  alt¬ 
fel  spus  raportul  dintre  norma  estetică  şi  sistemul  (ierarhia)  de  valori  a 
creştinismului  ortodox  precum  şi  acela  dintre  deschidere,  rigoare  dogma¬ 
tică  şi  capacitatea  de  cuprindere. 

Al  patrulea  mare  capitol  al  lucrării  D-lui  M.  Diaconescu,  intitulat 
simplu  „Artistul  şi  Creaţia44  intră  deja  în  sfera  moralei  esteticii,  sferă 
aproape  inexistentă  în  lucrările  de  estetică  ce  ne  asaltează  simţul  este¬ 
tic  de  la  un  timp  încoace.  Acolo,  de  cele  mai  multe  ori,  se  merge  pe 
ideea  supraevaluării  factorului  uman,  baza  fiind  „homo  faber“.  De  data 
aceasta  însă,  autorul,  îl  plasează  pe  artist  în  planul  kenozei  personale, 
sub  puterea  inspiraţiei  Duhului  Sfânt,  într-o  creaţie  ce  are  o  instituire  în 
Har. 

Subcapitolele  poartă  titluri  relevatoare:  Kenoza  artistului;  Creaţia 
artistică;  Inspiraţia;  „Credinţa  Artistului44;  Speranţa  activă;  Dragostea 
lucrătoare.  Toate  dispun  de  conotaţii  bine  determinate  de  tăria  cu  oare 
autorul  le  afirmă.  Să  luăm  de  exemplu  expresia  de  definire  a  creaţiei 
pe  care  autorul  lucrării  o  socoate  a  fi  manifestare  a  credinţei,  în  care 
autorul  creştin  trebuie  să  se  identifice  cu  credinţa  sa;  numai 
astfel  el  putând  să  transmită,  în  dragoste  şi  smerenie,  valorile  unei  in¬ 
spiraţii  autentice,  vii.  Pentru  că  altfel  inspiraţia  artistică  este  subiec- 

tivă,  lipsită  de  autoritate,  perfectibilă  şi  neangajantă  în  iubire.  Ea  de¬ 
vine  astfel  un  apanaj  al  inesteticii,  al  amintitei  estetici  a  urâtului. 

CONCLUZIONÂND:  Lucrarea  profesorului  Mihail  Diaconescu  trebuie 
să  bucure.  Ea  vine  nu  numai  să  umple  un  gol  pe  care  îl  resimţeam  ci 
şi  să  dovedească,  în  mod  nemijlocit,  valoarea  frumosului  ancorat  în  Cel 
Frumos.  Prin  cuprinsul  său  bine  închegat  şi  prin  alesul  aparat  critic, 
cartea  se  recomandă  ca  una  de  referinţă  în  planul  teologiei,  esteticii  şi 
filosofiei  contemporane  româneşti.  Rămânem  în  aşteptatea  volumului  ce 
trebuie  să  urmeze  acestuia! 

Pr.  Constantin  Necula 


Vasile  Băncilă:  „INIŢIEREA  RELIGIOASĂ  A  COPILULUI",  Edit. 
Anastasia,  1996,  ediţie  îngrijită  şi  prefaţă  de  Ileana  Băncilă  şi  un  cuvânt 
•  înainte  semnat  de  P.  S.  Casian,  Episcop  al  Dunării  de  Jos,  137  pg. 

încă  odată  Editura  Anastasia  se  vădeşte  că  ştie  să  ajute  eforiul  Bi¬ 
sericii  şi  al  oamenilor  implicaţi  în  examenul  greu  al  introducerii  religiei  ca 
1  materie  de  învăţământ  în  şcoala  românească.  După  excelenta  lecţie  des¬ 
chisă  a  Mamei  Sica,  după  deosebitele  reactualizări  ale  unor  ,, uitaţi11,  ur¬ 
mează  acest  text  inedit,  nu  numai  prin  faptul  că  este  prima  dată  când 
este  prezentat  în  volum,  ci  şi  prin  conţinutul  său  extrem  de  actual  şi 
percutant,  cu  tot  timpul  scurs  de  la  scrierea  sa  (1936 — 1939).  Din  păcate 
regretăm  prea  rapida  trecere  peste  prezentarea  personalităţii  acestui  pe¬ 
dagog  de  excepţie  (spun  numai  pedagog,  dar  mă  gândesc  în  fapt  la  Omul 
de  excepţie  ce  pare  că  a  fost). 

Revenind  la  lucrare  în  sine,  putem  spune  că  ea  reprezintă  una  din 
cele  mai  pertinente  expuneri  a  personalităţii  copilului,  a  psihologiei  celui 
ce  se  lasă  în  voia  maturului  pentru  a-L  primi  pe  Dumnezeu.  Aşa  cum  afir¬ 
ma  cea  care  a  alcătuit  studiul,  ,,nu  este  un  studiu  de  metodă,  cu  amănunte 
şi  judecăţi  de  atelier,  aşa  cum  s-ar  putea  crede,  ci  o  expunere  doctrinală“ 
(pg.  9).  Noi  am  numit-o  o  carte  de  matură  mărturie. 

Lucrarea  se  recomandă  din  titlurile  ei  extrem  de  incitante:  „Impor¬ 
tanţa  religiei  pentru  copil";  „Metoda  religioasă  şi  ideea  concretismului", 
„Metoda  afectivă  şi  sentimentul  spiritualizat";  „Credinţă  şi  sinceritate* ; 
„Iubire,  seriozitate  şi  doctrină";  „Dodecalogul  atmosferei*;  „Formalism 
şi  povestire". 

Ne  este  grea  sublinierea  doar  a  câtorva  aspecte  din  lucrare.  Este  una 
din  acele  cărţi  ce  se  cade  a  fi  subliniată  în  întregime.  Ea  răspunde  unor 
întrebări  ce  ne  tulbură  şi  care  marchează  contextul  actual. 

Exemplificăm  în  speranţa  că  ceea  ce  am  ales  spre  citare  va  incita  la 
lecturare  atentă. 

„Afară  deci  de  importanţa  pentru  mântuirea  omului,  care  e  rolul 
dintâi  al  religiei,  aceasta  e  însemnată  ca  fiind  cel  mai  bun  mijloc  pentru 
trezirea  şi  realizarea  spiritualităţii  din  om"  (pg.  19),  autorul  subliniind 

mai  apoi  puternica  bivalenţă  a  religiei  ca  materie  de  învăţământ,  în  ra¬ 
port  cu  planul  de  învăţământ  în  genere.  Prima  parte  a  studiului  se  re¬ 
comandă  şi  ca  o  veritabilă  apologie  a  necesităţii  începerii  din  fragedă  co¬ 
pilărie  a  studierii  învăţăturii  de  credinţă,  cu  mijloacele  adecvate  fiecărei 
vârste  în  parte.  Tensiune  între  două  manii  —  aceea  de  a  explica  tot  şi 
aceea  de  a  socoti  totul  o  taină  (cf.  pg.  43 — 45)  —  pedagogia  modernă, 
abordând  tehnica  concretismului,  uită  să  se  conducă  după  ideea  maxi¬ 
mului  de  sens,  căutând  să  realizeze  maximum  de  logică.  împotriva  aces¬ 
tei  absurdităţi  se  ridică  autorul  identificând  însă  şi  soluţiile  ieşirii  din 
impasul  concretismului.  Capitolul  conţine  şi  o  excelentă  şi  virulentă 
luare  de  poziţie  împotriva  „cinematografizării"  predării  religiei  (pg.  47). 
Poziţia  va  fi  întărită  şi  în  capitolele  ce  urmează  (pg.  93 — 95).  Combătând, 
la  modul  superlativ,  abuzul  de  cunoştinţe,  epatarea  cu  ele  în  faţa  învă¬ 
ţăceilor,  de  orice  vârstă  ar  fi  ei,  autorului  îi  revine  meritul  de  a  ne  răs¬ 
punde,  de  dincolo  de  ani,  la  o  dilemă  prea  ades  adusă  pe  tapet  de  către 
cei  ce  nu  l-ar  vrea  pe  Hristos  în  Şcoală  şi  în  sufletul  copilului  român. 
V.  Băncilă  răspunde  unei  idei  şi  unor  ideologii  care  susţin  că  „religia  nu 
se  învaţă,  nu  trebuie  să  se  înveţe  ci  să  se  simtă  şi,  că  pe  sentiment-doar- 
trebuie  să  pună  greutatea  cei  ce  predau  în  şcoală“,  cu  următoarele  cu¬ 
vinte  pline  de  actualitate:  „Religia,  în  adevăr  trebuie  să  se  simtă.  Dar 
a  susţine  că  religia  nu  se  învaţă  deloc,  e  o  greşeală,  mai  mult:  o  rătă¬ 
cire.  Aceasta  înseamnă  a  transforma  religia  intr-un  simplu  sport  afec¬ 
tiv,  într-o  gimnastică  sentimentală.  Am  afirmat  noi  înşine  că  sentimen¬ 
tul  e  fundamental  în  atitudinea  şi  educaţia  religioasă  şi  n-am  putea  so¬ 
coti  niciodată  că  se  insistă  prea  mult  în  această  direcţie.  Dar  cu  o  con¬ 
diţie,  care  este  ea  însăşi  fundamentală:  Să  fie  vorba  de  un  sentiment 
bine  înţeles  (s.  aut.).  Adică  de  un  sentiment  educat  în  spirit  religios  (...)“ 
(Pg-  97). 

Apelul  fundamental  al  cărţii  rămâne  însă  cel  făcut  către  cei  care 
au  ales  să-l  vestească  pe  Dumnezeu  de  la  catedră.  Educatorii.  Lor  le  cere 
autorul  ieşirea  din  simplul  „menu“  pedagogic  şi  afirmarea,  în  sensul 
plenar,  a  autenticei  pedagogii  creştine.  „Predarea"  lui  Hristos  în  şcoală 
începe  aşadar,  de  la  metoda  cu  care  te  dărui  tu,  educatorul,  în  slujba  se¬ 
menului  tău,  copilul.  Cartea  aceasta,  a  unui  captivant  filosof  şi,  ne-o  do¬ 
vedeşte,  pedagog  creştin  şi  român,  oferă  o  oglindă  în  care  ar  trebui  să 
vedem  dacă  ne  regăsim,  înainte  de  a  urca  la  cel  mai  vast  altar:  catedra. 

Pr.  Constantin  Necula 


Geroges  Duby,  ANUL  1000,  (traducere  din  limba  franceză  de  Maria 
Ivănescu.  Postfaţă  de  Mihai-Răzvan  Ungureanu),  Editura  Polirom,  Iaşi, 
în  1996. 

) 

Considerat  a  fi  cel  mai  mare  medievalist  al  Franţei,  titularul  Cate¬ 
drei  de  Istorie  a  mentalităţilor  şi  Istorie  a  societăţii  medievale,  Georges 
Duby  este  cunoscut  cititorului  de  carte  istorică  din  ţara  noastră  prin  cele 

două  lucrări  ce  au  precedat  Anul  1000:  Evul  mediu  masculin  şi  Istoria 
vieţii  private,  apărută  la  Editura  Meridiane.  Autorul  îşi  revendică  des¬ 
cendenţa  pe  linia  intelectuală  a  şcolii  istorice  de  la  Annales  prin  conti¬ 
nuarea  tradiţiei  transdisciplinarităţii.  Textul  său  istoric  este  supus  unei 
analize  reconsiderate  în  care  conceptul  mentalităţii  ocupă  un  loc  deose¬ 
bit,  conducând  spre  o  istorie  a  societăţilor. 

Lucrarea  lui  Georges  Duby,  Anul  1000,  reia  tema  milenarismului 
sub  aspectul  său  radical,  definitiv  şi  iminent,  considerând  momentul  apo¬ 
caliptic  drept  orizontul  tangibil  —  ultimul  al  socialului,  ultima  spaimă 
a  angoasei  generalizate  ce  urmăreşte  în  istorie  psihologia  maselor,  ce 
marchează  pregnant  momentele  de  încheiere  a  ciclurilor  istorice. 

Urmărind  etapele  evolutive  ale  complexului  fenomen  apocaliptic,  în 
structurarea  compoziţională  a  lucrării,  Duby  porneşte  de  la  prezentarea 
reperului  istoric  al  anului  1000  drept  un  nucleu  al  tenebrelor  morbide 
ale  Evului  Mediu  în  antiteză  cu  dorinţa  de  viaţă  a  Renaşterii.  Autorul  se 
bazează  pe  mărturii  arheologice,  opere  literare  şi  perspective  istoriogra- 
fice  din  care  se  desprind  o  serie  de  viziuni  specifice  ca  cele  monastice,  cele 
cu  caracter  local  sau  cele  cu  diverse  coloraturi  date  de  atitudinile  men¬ 
tale. 

încadrarea  în  cursul  istoriei  deschide  perspectiva  celor  1000  de  ani 
de  la  întrupare,  indicând  sensul  istoric  dat  aşteptării  —  categorie  men¬ 
tală  potenţată  în  perioada  celor  33  de  ani  ai  împlinirii  ciclului  de  la  Naş¬ 
terea  sau  de  la  moartea  lui  Iisus  Hristos. 

începând  cu  Capitolul  2,  este  deschisă  seria  prezentării  mecanis¬ 
melor  mentale,  descrierea  urmărind  personalitatea  lui  Râul  Glaber  sau 
cea  a  lui  Gerbert  de  Reines  şi  apoi  felul  în  care  corespondenţele  mitice, 
ordinea  socială,  concepţia  despre  moarte  şi  miracole,  atitudinea  spiri¬ 
tuală  sunt  antrenate  de  către  aceste  mecanisme. 

Capitolul  central  al  lucrării  este  Capitolul  5.  Interpretarea  istorică 
ce  identifică  atmosfera  anului  1000  cu  o  vreme  a  dezlănţuirii  răului  şi  a 
orientării  cu  necesitate  spre  forţele  binelui  propune  în  următoarele  ca¬ 
pitole  soluţiile  necesare:  purificarea,  o  reformă  a  Bisericii,  un  avânt  de 
răspândire  a  credinţei  creştine,  întreprinderile  războaielor  sfinte,  recon¬ 
siderarea  liturgică  şi  urmărirea  miracolului  euharistie. 

Fără  a  avea  pretenţia  exhaustivităţii,  Anul  1000  a  lui  Georges  Duby 
este  o  lucrare  de  popularizare  scrisă  însă  în  cea  mai  veritabilă  manieră 
academică  prin  permanenta  referire  la  documentul  istoric  dar  şi  prin 
reprezentarea  plastică  a  secolelor  X — XI  cuprinsă  în  cele  17  planşe  ale 
lucrării. 

Faptul  că  prima  ediţie  a  cărţii  a  văzut  lumina  tiparului  în  anul 
1980  nu  este  întâmplător,  căci  după  cum  afirma  însuşi  autorul  „se  apro¬ 
pie  sfârşitul  celui  de-al  doilea  mileniu  al  erei  creştine44;  o  lectură  utilă 
deci  prin  valoarea  sa  informaţională  însă,  totodată,  o  meditaţie  asupra 
repetării  problemelor  propuse  de  istorie  şi  imperativităţii  rezolvării  lor 
de-a  lungul  perioadelor  de  1000  de  ani. 


Drd.  Dana  Hrib 

Jean  Meyendorff,  BISERICA  ORTODOXA  IERI  ŞI  AZI,  Ediţie  nouă, 
revăzută  şi  îndreptată  de  Jean  Meyendorff  şi  Nicolas  Lossky,  traducere 
de  Cătălin  Lazurca,  Editura  Anastasia,  1996,  237  pag. 

«  M  •  •  , 

Dintre  editurile  laice  care  publică  carte  religioasă  la  noi-,  Editura 
Anastasia  şi-a  câştigat  un  loc  de  cinste,  rămânând  editura  laică  cea  mai 
ataşată  de  Ortodoxie.  între  multe  alte  merite,  editurii  Anastasia  îi  revine 
şi  acela  de  a  fi  publicat  pentru  prima  dată  la  noi  lucrări  ale  unor  teo¬ 
logi  ruşi  din  exil.  Nu  cu  mult  timp  în  urmă  la  această  editură  a  văzut  lu¬ 
mina  tiparului  cartea  părintelui  profesor  Jean  Meyendorff  intitulată: 
„Biserica  Ortodoxă  ieri  şi  azi“.  Traducerea  cărţii  a  fost  făcută  de  către 
Cătălin  Lazurca  după  originalul  din  limba  franceză  „L’Eglise  Orthodoxe 
hier  et  aujourd’hui“  (Editions  du  Seuil,  Paris,  1995).  Părintele  Jean 
Meyendorff  (+  1992),  a  fost  profesor  de  Patristică  şi  Istorie  bisericeasca 
la  Institutul  „Sfântul  Vladimir"  din  New  York  şi  s-a  impus  ca  unul  din¬ 
tre  cei  mai  mari  istorici  ai  Bisericii  din  secolul  nostru,  fiind  şi  unul  din 
cei  mai  apreciaţi  specialişti  în  problemele  teologiei  bizantine  şi  ale  spiri¬ 
tualităţii  răsăritene. 

Lucrarea  de  faţă  este  împărţită  în  zece  capitole,  câteva  scurte  con¬ 
cluzii  şi  o  postfaţă.  După  cum  mărturiseşte  însuşi  autorul  în  cuvântul 
înainte,  cartea  vizează  un  dublu  scop,  acela  de  a  prezenta  o  informare 
foarte  sumară  a  trecutului  şi  a  stării  actuale  a  Bisericii  Ortodoxe  citi¬ 
torilor  occidentali  şi  cel  de  „a  provoca  în  folosul  ortodocşilor  înşişi,  exa¬ 
menul  de  conştiinţă  de  care  au  nevoie"  (pag.  9).  Deşi  autorul  nu  inten¬ 
ţionează  să  redea  o  expunere  sistematică  a  credinţei  ortodoxe,  totuşi  el 
urmăreşte  pe  parcursul  întregii  lucrări  să  redea  dezvoltarea  istorică  a 
Bisericii  Ortodoxe  începând  cu  veacul  apostolic  până  în  zilele  noastre, 
pentru  ca  cititorul  să  poată  percepe  cât  mai  corect  dogmele  esenţiale  ale 
Ortodoxiei. 

în  primul  capitol  se  evidenţiază  faptul  că  religia  creştină  este  înte¬ 
meiată  pe  credinţa  într-o  intervenţie  a  lui  Dumnezeu  în  istoria  umani¬ 
tăţii.  Tot  din  acest  capitol  reţinem  faptul  că  întreaga  viaţă  a  comunită¬ 
ţilor  creştine  din  epoca  primară  a  Bisericii  se  mişca  în  jurul  slujirii  Eu¬ 
haristiei. 

în  cel  de-al  doilea  capitol  autorul  are  în  atenţie  relaţiile  imperiului 
cu  ierarhia  bisericească,  ocupându-se  şi  de  perioada  Sinoadelor  Ecume¬ 
nice,  arătând  că  pentru  istoricul  ortodox  istoria  Sinoadelor  Ecumenice 
este  o  mărturie  vădită  a  continuei  fidelităţi  a  lui  Hristos  faţă  de  Bise¬ 
rica  Sa. 

Asupra  Schismei  dintre  Bizanţ  şi  Roma  (pe  care  autorul  o  consideră 
negreşit  evenimentul  cel  mai  tragic  al  istoriei  Bisericii)  şi  a  încercărilor 
de  unificare,  părintele  Meyendorff  se  opreşte  în  cel  de-al  treilea  caa 
pitol  al  lucrării.  Aici  se  atrage  atenţia  că  ar  fi  greşit  să  considerăm  Bi¬ 
serica  primelor  nouă  veacuri  ca  fiind  neîmpărţită.  El  are  în  vedere  di¬ 
versele  schisme  şi  erezii  precum  şi  ruptura  majoră  ce  avusese  loc  în  sec. 
V — VI  în  timpul  controverselor  hristologice.  Conflictele  din  secolele 
IX# şi  XI  vor  izbucni  atunci  când  interesele  politice  ale  Imperiului  frainc 
se  vor  confunda  cu  pretenţiile  canonice  ale  papilor.  în  ce  priveşte  încer- 

cările  de  unire,  părintele  Meyendorff  arată  că  dialogul  dintre  Răsărit  şi 
Apus  nu  putea  să  aibă  sorţi  de  izbândă  pentru  că  Răsăritul  şi  Apusul  au 
pierdut  criteriul  ecleziologic  comun.  Concepţiile  lor  divergente  i-au  îm¬ 
piedicat  întotdeauna  să  găsească  un  limbaj  comun. 

Din  capitolul  următor  privitor  la  moştenirea  Bizanţului  remarcăm 
consideraţiile  făcute  de  autor  in  legătură  cu  viaţa  liturgică,  în  care  se 
arată  că  slujba  bizantină  este  esenţialmente  monastică,  iar  Euharistia 
e  locul  unde  Biserica  se  identifică  cu  împărăţia  lui  Dumnezeu.  Varie- 
tatea  liturgică  ce  exista  în  vechea  Biserică  s-a  păstrat  în  parte  în  ritul 
bizantin.  Luând  în  discuţie  şi  Sfintele  Taine  autorul  conchide  că  viaţa 
liturgică  este  în  centrul  practicii  religioase  ortodoxe  şi  că  ea  exprimă 
taina  prezenţei  divine  în  Biserică. 

După  oe  într-uin  alt  capitol  autorul  analizează  situaţia  creştinilor  sub 
regimul  turc,  pe  parcursul  a  două  capitole  descrie  istoria  Bisericii  Orto¬ 
doxe  Ruse  de  la  origini  până  la  1917  şi  persecuţiile  îndurate  sub  comu¬ 
nism.  Examinează  pe  scurt  măsurile  luate  de  guvernul  sovietic  în  pro¬ 
blemele  bisericeşti,  precum  şi  reacţia  Bisericii  şi  conflictul  care  a  rezul¬ 
tat.  Pentru  a  arăta  calvarul  Bisericii  Ruse  din  acel  timp  autorul  amin¬ 
teşte  că  între  1923 — 1926  au  fost  împuşcaţi  sau  au  murit  în  deportare 
un  număr  de  50  de  episcopi. 

în  capitolul  opt  al  lucrării  Jean  Meyendorff  prezintă  o  situaţie  la 
zi  (azi  depăşită)  a  vechilor  Patriarhii  Răsăritene  (Constantinopoî,  Alexan¬ 
dria,  Antiohia,  Ierusalim),  precum  şi  a  tuturor  Bisericilor  Ortodoxe  na¬ 
ţionale  autocefale  (Biserica  Serbiei,  României,  Bulgariei,  Greciei,  Po¬ 
loniei,  etc.).  Cu  privire  la  Biserica  Ortodoxă  Română  autorul  notează 
că  după  Biserica  Rusă  este  cea  mai  numeroasă.  Se  face  referire  la  situa¬ 
ţia  dificilă  prin  care  a  trecut  Biserica  începând  cu  anul  1948,  când  rolul 
Bisericii  în  viaţa  poporului  a  fost  redus  de  către  autorităţile  comuniste. 
Se  remarcă  apoi  că  deşi  Biserica  era  controlată  de  guvern  a  reuşit  să  ob¬ 
ţină  avantaje  apreciabile.  Astfel  Biserica  a  reuşit  să  păstreze  o  parte 
a  bunurilor  imobile,  să  întreţină  două  Institute,  să  publice  zece  perio¬ 
dice  religioase,  etc.  Subliniem  remarca  pe  care  o  face  părintele  Meyen¬ 
dorff  în  legătură  cu  revista  „Studii  Teologice"  pe  care  o  prezintă  ea 
fiind  de  departe  cea  mai  bună  publicaţie  de  teologie  ortodoxă  din  ţările 
de  sub  dictatura  comunistă.  Autorul  pare  surprins  de  renaşterea  monas¬ 
tică  de  după  război  şi  arată  că  în  1958  în  România  erau  aproximativ 
10  000  de  călugări.  Sunt  amintite  şi  strădaniile  patriarhului  Justinian 
de  a  ridica  nivelul  intelectual  al  călugărilor  şi  a  face  din  ei  elita  spiri¬ 
tuală  a  Bisericii.  Autorul  aminteşte  şi  persecuţiile  împotriva  Bisericii  din 
anii  1959  şi  1960  când  mai  bine  de  4  000  de  monahi  şi  monahii  au  fost 
arestaţi.  Referindu-se  la  viitorul  Bisericii  Române  din  acele  vremuri,  pă¬ 
rintele  Meyendorff  îl  vedea  ca  atârnând  de  rezultatele  propagandei  anti- 
religioase  în  rândurile  tineretului. 

în  capitolul  nouă  se  face  referire  la  doctrină  şi  spiritualitate  ară- 
tându-se  rolul  capital  pe  care  îl  are  Liturghia  în  viaţa  Bisericii  Ortodoxe. 
Oricare  ar  fi  epoca  şi  condiţiile  în  care  trăieşte,  creştinul  ortodox  va 
avea  conştiinţa  că  intrând  în  Biserică  va  găsi  cerul  coborât  pe  pământ, 
împărăţia  lui  Dumnezeu  actualizată. 

Cartea  se  încheie  cu  un  capitol  dedicat  eclesiologiei,  cu  câteva  squrte 
concluzii  şi  o  postfaţă  care  încearcă  să  aducă  unele  informaţii  la  zi.  Fără 
a  diminua  cu  nimic  valoarea  lucrării  părintelui  Jean  Meyendorff  trebuie 
să  spunem  că  unele  informaţii  sunt  depăşite  şi  ar  necesita  o  nouă  adu¬ 
cere  la  zi. 

,  * 

Pr.  Ion  Alexandru  Mizgan 


1 


Demetrio  Neri,  NOTE  PE  MARGINEA  UNEI  CĂRŢI  DESPRE  EU^ 
TANASIE,  Universale  Laterza  762,  Gius.  Laterza  &  Figli,  Bari,  1995. 

Demetrio  Neri  este  născut  în  anul  1947  la  Reggio  Calabria;  actual¬ 
mente  este  profesor  la  catedra  de  „Istoria  filosofiei“  la  Şcoala  normală 
superioară  a  Universităţii  din  Messina.  Este  membru  al  „Comitato  scien- 
tifico  di  «Bioetica.  Rivista  interdisciplinare»u.  Este  autorul  cărţilor:  „La 
libretâ  del’uomo44  (Roma,  1980),  „Teoria  della  scienza  e  forma  della  poli¬ 
tica  in  Thomas  Hobbes44  (Napoli  1984)  şi  „Eutanasia.  Valori,  scelte  morali, 
dignitâ  delle  persone44.  (Bari  1995).  v  ■ 

Azi  medicina,  prin  tehnica  de  care  dispune:  respiraţie  mecanică, 
hrănire  parenterală  totală,  dializă,  transplant  de  organe  s.a.m.d.,  este  ca¬ 
pabilă  de  a  controla  momentele  premergătoare  morţii.  Este  posibilă  în¬ 
târzierea  sau  anticiparea  ei.  In  cazurile  fericite  este  posibilă  chiar  men¬ 
ţinerea  în  viaţă  în  condiţii  ce  nu  lezează  cu  nimic  demnitatea  persoanei 
umane  a  pacienţilor  suferinzi  de  boli  ce  până  nu  demult  erau  considerate 
fatale.  în  cazurile  nefericite  speranţele  se  dovedesc  a  fi  iluzorii,  bolnavul 
fiind  supus  unei  terapii  absurde  provocându-i-se  suferinţe  noi,  insupor¬ 
tabile  şi  de  prisos,  procedura  numită  în  domeniul  bioeticii  „îndârjire  tera¬ 
peutică44.1 

Este  recunoscută  complexitatea  situaţiilor  ivite  cu  fiecare  apropiere 
de  problemele  etice  ale  sfârşitului  vieţii,  dificultatea  lor  intrinsecă,  cu¬ 
noscut  fiind  faptul  că  azi  este  din  ce  în  ce  mai  greu  a  stabili  hotarele  din¬ 
tre  o  terapie  adecvată  în  care  sunt  folosite  „mijloace  terapeutice  propor¬ 
ţionale44  şi  o  teorie  nepotrivită  —  exagerată  cu  „mijloace  terapeutice  dis¬ 
proporţionate44.2 * 


1  „accammento  terapeutico44  expresie  încărcată  de  o  semnificaţie  negativă; 
ar  putea  fi  tradusă  şi  prin  sintagma  „habotnicie  terapeutică4*.  Termenul  academic 
este  de  „distanasie44  şi  indică  prelungirea  procesului  morţii  prin  aplicarea  de  trata¬ 
mente  care  nu  au  alt  scop  decât  acela  de  a  prelungi  viaţa  biologică  a  pacientului.  Cf* 
F.  Abel,  Accanimento  terapeutico,  în  Dizionario  di  bioeticat  sub  îngrijirea  lui  S. 
Leone  şi  S.  Privi tera,  EDB  —  ISB,  Bologna  1994,  3 — 6. 

2  Termenul  de  proporţionalitate  implica  ideea  de  cântărire  (evaluare  a  opor¬ 

tunităţii  folosirii  anumitor  mijloace  terapeutice  Intr-o  situaţie  dată,  evaluându-se 

virtualele  consecinţe  benefice  ori  malefice  asupra  pacientului;  acestea  substituie 
vechile  expresii  „ordinare44  şi  „extraordinare44. 

«  « 

Acum  se  poate  intui  diversitatea  orientărilor  de  opinii,  consecinţă 

a  luărilor  de  atitudini  în  scopul  de  a  proteja  „bolnavul  terminal44,3  inte¬ 
gritatea  sa  psiho-somatică  şi  spirituală.  Bisericii  îi  revine  sarcina  de  a 
apăra  viaţa,  ca  dar  al  iubirii  lui  Dumnezeu,  într-un  context  în  care  „bio- 
etica  laică“,  nu  arareori,  negându-i  valoarea  transcendentală  o  priveşte 
dintr-o  perspectivă  utilitaristă  şi  încearcă  să  justifice  determinarea  ei  de 
la  primele  momente  ale  apariţiei  până  la  ultimele.  Proporţionează  „avan¬ 
tajele44  sau  „dezavantajele44  unei  existenţe  biologice  ca  şi  criteriu  abso¬ 
lut  de  judecată.  Creează  concepte  cum  ar  fi  „persoană  în  sens  social"4  atri¬ 
buit  „bolnavului  terminal44,  copilului  anencefal  s.a.  pentru  a  legitima 
intervenţii  abuzive  împotriva  demnităţii  vieţii  umane,  considerată  un 
bun  de  care  poate  dispune  fie  subiectul  ce  o  deţine,  atunci  când  este  con¬ 
siderat  a  fi  capabil,  fie  mama,  medicul,  familia  sau  societatea,  atunci  când 
este  considerat  incapabil. 

„Iar  în  mijlocul  raiului  era  pomul  vieţii  şi  pomul  cunoştinţei  binelui 
şi  răului ...  De  aceea  femeia,  socotind  că  rodul  pomului  este  bun  de  mân¬ 
cat  ...  a  luat  din  el  şi  a  mâncat  şi  a  dat  bărbatului  său  şi  a  mâncat  şi  el . .  . 
Şi  a  zis  Domnul  Dumnezeu  «Iată  Adam  s-a  făcut  ca  unul  dintre  Noi, 
cunoscând  binele  şi  răul.  Şi  acum  nu  cumva  să-şi  întindă  mâna  şi  să  ia 
roadă  din  pomul  vieţii  să  mănânce  şi  să  trăiască  în  veci!»  ...  Şi  a  izgonit 
pe  Adam  ...  şi  a  pus  heruvimi  şi  sabie  de  flacără  vâlvâitoare,  să  păzească 
drumul  către  pomul  vieţii44  (Gen.  2,9 — 3,  24). 

Aplicând  o  regulă  ermeneutică  elementară  cred  că  putem  descoperi 
în  această  modalitate  de  a  concepe  o  morală  a  vieţii  „şarpele44  ce  ispiteşte 
a  mânca  din  „pomul  vieţii44  ale  cărui  fructe  sunt  considerate  nişte  achene. 

Ispita  de  a  mânca  din  „pomul  vieţii“  în  „Eutanasia.  Valori,  opţiuni 
morale,  demnitatea  persoanelor44  de  Demetrio  Neri. 

Termenul  „eutanasie44  este  compus  din  cuvintele  greceşti:  ev  =  ,.bine“, 
thanathos  =  „moarte44.  Sensul  său  literar  este  de  „moarte  bună44. 

Termenul  este  introdus  în  limbajul  medical  modern  la  începutul 
secolului  XVII  de  filozoful  englez  F.  Bacon  în  lucrarea  „Despre  demni¬ 
tate  şi  despre  progresul  ştiinţelor44.  Pentru  o  înţelegere  mai  exactă  a  pro¬ 
blemei  consider  a  fi  potrivit  a  reproduce  respectivul  fragment  în  între¬ 
gime:  „Eu  cred  —  spunea  F.  Bacon  —  că  oficiul  medicului  nu  este  nu¬ 
mai  acela  de  a  restabili  sănătatea,  ci  şi  acela  de  a  îmblânzi  durerile  şi 
suferinţele  cauzate  de  boală;  şi  nu  numai  când  aceasta,  ca  şi  eliminare 
a  unui  simptom  periculos,  poate  mijloci  vindecarea;  ci  şi  când  pierdută 
fiind  orice  speranţă  de  vindecare,  aceasta  face  moartea  uşoară  şi  senină. 
Dar  in  zilele  noastre  medicii  şi-au  făcut  un  fel  de  crez  în  a  nu  face  nimic 


3  ,.il  malato  terminale",  bolnavul  ajuns  în  vecinătatea  morţii  când  interven¬ 
ţiile  terapeutice  specifice  nu  mai  au  nici  un  efect,  existând  însă  posibilitatea  pre¬ 
lungirii  ei.  cu  ajutorul  tehnicii  de  azi,  peste  limitele  prevăzute  în  condiţii  ce  afec¬ 
tează  demnitatea  persoanei  umane.  Cf.  C.  Manni,  îl  malato  terminale ,  în  Bioetica. 
sub  îngrijirea  lui  C.  Romano  şi  G.  Grassani,  Torino  1995,  p.  401. 

4  După  H.  T.  Engelhardt,  de  la  Departamentul  de  Istoria  medicinii,  Washing¬ 
ton,  nou-născuţii,  întârziaţii  mintal,  bătrânii  demenţi,  nu  sunt  persoane  în  sensul 
strict  al  cuvântului.  Sunt  persoane  în  sens  social,  deoarece  societatea  tinde  a  le  re¬ 
cunoaşte  câteva  drepturi  şi  le  acordă  protecţie. 

pentru  bolnavul  judecat  incurabil;  însă,  după  părerea  mea  pentru  a  nu-şi 
ştirbi  umanitatea  şi  pentru  a  nu  prejudicia  oficiul  lor,  ar  trebui  să  do¬ 
bândească  abilitatea  de  a  ajuta  muribunzi  a  se  da  morţii  în  modul  cel  mai 
dulce  şi  liniştit  şi  practicându-o  cu  diligenţă"  .5 

In  cazul  în  care  sintagma  „a  se  da  morţii"  implică  ideea  de  grăbire 
voită  a  morţii  pacientului,  aspectul  formal  al  textului  relevă  un  straniu 
raport  al  binomului  indicativ-imperativ;  afirmarea  indicativului  suferin¬ 
ţei  pacientului  în  clipele  de  agonie  cere  implicit  provocarea  eutanasiei  ca 
imperativ  deontologic,  ca  gest  umanitar. 

D.  Neri  deduce,  din  acest  fragment,  trei  caracteristici  identificatoare 
ale  contextului  în  care  se  poate  vorbi  în  mod  just  despre  posibilitatea 
provocării  eutanasiei:  existenţa  raportului  medic-pacient;  beneficiul  mor¬ 
ţii  pentru  pacient;  existenţa  condiţiilor  obiective.  Azi  —  adaugă  D.  Neri  — 
condiţiile  în  care  se  poate  vorbi  despre  o  ,, moarte  bună“  sunt  schimbate 
în  mod  radical.  In  zilele  noastre  se  moare  mai  târziu  şi  nu  de  boli  acute 
ci  de  boli  infecţioase,  cronice  sau  boli  ale  bătrâneţilor.  „Preţul  —  însă  — 
pentru  o  viaţă  mai  lungă  a  fost  o  viaţă  mai  bolnavă  . .  .  problema  euta¬ 
nasiei  se  naşte  din  faptul  că  astăzi  e  mereu  mai  dificil  a  întâlni  o  moarte 
bună".6  Eutanasia  este  justificată  deoarece  bolnavii  nu  mai  întâlnesc  de 
fapt  moartea;  sfârşitul  îi  găseşte  în  timp  ce  sunt  în  comă,  intubaţi,  gluco- 
cizaţi,  narcotizaţi,  sub  administrare  de  sedative  şi  ventilaţii  „inconştienţi 
şi  poate  nici  măcar  umani". 

F.  Bacon  apăra  dreptul  la  o  „moarte  bună",  la  eutanasie,  ca  un  ideal 
al  demnităţii  umane,  ca  o  valoare  ce  ţine  de  sfârşitul  vieţii,  împlinit  din- 
tr-un  act  de  pietate  deontologică.  D.  Neri  substituie  raportul  liniar  me¬ 
dic-pacient  cu  raportul  tridimensional  medic-tehnică-pacient.  Simpla  con¬ 
statare  a  existenţei  tehnicii  medicale  şi  posibila  ei  utilizare  este  evaluată 
ca  o  virtuală  ameninţare  a  pacientului  cu  dezumanizarea.  Evitarea  folo¬ 
sirii  ei  este  interpretată  ca  un  gest  indirect  de  provocare  a  morţii,  euta¬ 
nasie  „pasivă".7 

Exista  o  tendinţă  generală  de  a  se  elabora  justificarea  eutanasiei 
„active"  luându-se  ca  punct  de  plecare  raportul  mai  sus  amintit.  Iată  de 
exemplu  structura  silogistică  a  gândirii  lui  Daniel  Calahan: 

S-a  investit  energie  intelectuală  şi  bani  pentru  crearea  de  tehnolo¬ 
gie  mereu  mai  sofisticată  şi  suntem  cuprinşi  de  iluzia  de  a  fi  în  măsură 


5  D.  Neri,  Eutanasia.  Valori,  scelte  morali,  dignită  delle  persane ,  =  Univer¬ 
sale  Laterza  762,  Gus.  Laterza  &  Figli,  Bari  1995,  p.  11.  Cf.  F.  Bacone,  Della  dignită 
e  del  progresso  delle  scienze ,  în  Opere  filosofiche,  sub  îngrijirea  lui  F.  De  Mas, 
Laterza,  Bari  1965,  voi.  II,  p.  214. 

6  Ibid.,  p.  15. 

7  Există  o  tradiţională  distincţie  între  „eutanasia  activă“  şi  „eutanasia  pasivă". 
Prima  desemnează  orice  tip  de  intervenţie  care  prin  structura  sa  reală  şi  prip  in¬ 
tenţia  agentului  tinde  a  sufoca  sau  scurta  viaţa  muribundului.  A  doua  este  suge¬ 
rată  de  convingerea  crescândă  că  dorinţa  de  a  aplica  toate  mijloacele  tehnice  deţi¬ 
nute  se  dovedeşte  a  fi  inumană  şi  falsifică  respectul  pentru  genuinitatea  semnifi¬ 
caţiei  de  tutelă  simţitoare  a  vieţii.  Cf.  Nuovo  Dizionario  di  Teologia  Morale,  sub 
îngrijirea  lui  F.  Compagnoni,  G.  Piana  şi  S.  Privitera,  Sam  Faolo,  Cinisello  Bal- 
samo,  1990,  p.  395. 

de  a  o  guverna,  de  a  şti  până  în  ce  punct  ne  putem  aventura  în  a  menţine 
viaţa  pacientului  (enunţ  general). 

Suntem  însă,  prizonierii  acestei  iluzii  (enunţ  constatativ). 

Acum  căutăm  salvarea  cerând  dreptul  de  a  muri  (enunţ  concluziv).8 

Aceeaşi  structură  silogistică  o  regăsim  şi  în  gândirea  lui  D.  Neri: 

Succesele  pe  care  cercetarea  medicală  le-a  dobândit  în  lupta  sa  îm¬ 
potriva  bolii  se  află  sub  ochii  tuturor  , . .  avem  instrumente  care  substi¬ 
tuie  funcţiile  vitale  compromise  şi  aparate  ce  sunt  în  măsură  de  a  men¬ 
ţine  în  viaţă  pe  timp  nelimitat  organismul  umanu.9 

Preţul  pentru  o  viaţă  mai  lungă  a  fost  o  viaţă  mai  bolnava. 

De  unde  deduce  concluziv,  dreptul  de  a  face  apel  la  eutanasie  deoa¬ 
rece  omul  nu  poate  fi  lăsat  a  suferi  în  zadar. 

Enunţurile  generale  ale  celor  doi  gânditori  relevă  atitudinea  omului 
autonom,  pe  care  Kierkegaard  l-ar  defini  „doritor  a  fi  în  mod  disperat 
el  însuşi,  —  numită  —  disperare  a  aroganţei".  Enunţurile  concluzive 
descoperă  omul  victimă  a  propriilor  iluzii,  definit  de  acelaşi:  „a  nu 
dori  în  mod  disperat  de  a  fi  el  însuşi,  —  numită  —  disperare  a  slăbi- 

*  m  m  a 

ciumi  . 

Expresiile  întâlnite:  „moarte  bună  şi  dulce41,  „somn  dulce  şi  liniştit", 
„moarte  benefică",  „a  muri  bine"  ş.a.  în  realitate  ascund  disperarea 
omului  autonom  în  faţa  ultimelor  clipe  ale  vieţii.  Simt  că  „vin  de  nici¬ 
unde  şi  pleacă  nicăieri"  (P.  Ţuţea).  Revelată  şi  această  dimensiune,  pu¬ 
tem  să  înţelegem  prin  eutanasie  „un  omicid  foarte  special",10  ce  ar  curma 
nu  numai  durerea  fizică  ci  şi  suferinţele  psihice  şi  spirituale. 

Ispita  omului  modern  este  de  a  idolatriza  instrumentele  tehnicii  me¬ 
dicale  pe  care  le-a  creat  investind  bani  şi  energie  intelectuală.  Se  rapor¬ 
tează  ia  ele  şi  crede  în  ele.  In  clipele  de  dinaintea  agoniei  li  se  încredin¬ 
ţează  şi  de  multe  ori  acestea  se  transformă  în  instrumente  de  tortură.  In 
asemenea  cazuri  eutanasia  este  explicată  ca  şi  un  „strigăt  de  ajutor", 
expresie  a  slăbiciunii  în  faţa  propriilor  limite. 

Teoriile  tehnocentriste  au  postulat  „eutanasia  pasivă"  şi  prin  „exis¬ 
tenţa  ei  au  explicat  şi  justificat  „eutanasia  activă":  „Astăzi,  în  schimb, 
medicul  poate  să  facă  multe  lucruri  şi  adesea  chiar  simpla  abţinere  de  a 
evita  moartea  pretinde  ca  să  facă  ceva:  de  exemplu  oprirea  respiraţiei  ar¬ 
tificiale  .  .  .  sau  întreruperea  alimentaţiei  şi  a  hidrataţiei  artificiale.  în 
mod  natural  a  opri  respiraţia  artificială  de  care  depinde  viaţa  pacien¬ 
tului  e  cu  siguranţă  „a  face",  dar  puţini  ar  fi  azi  dispuşi  a  număra  aceasta 
printre  cazurile  de  eutanasie  activă".11  Sugestia  acceptării  unei  astfel  de 
interpretări  —  din  partea  autorului  —  este  evidentă;  aparatele  respective 
ar  fi  putut  menţine  „pe  timp  nelimitat  organismul  uman". 

Este  inacceptabil  raţionamentul  subtil  şi  viclean,  în  acelaşi  timp, 
al  lui  D.  Neri.  Suntem  purtaţi  cel  puţin  până  la  limita  unui  început  de 
„îndârjire  terapeutică",  criticată  pe  tot  parcursul  cărţii  sale,  însă,  acum, 


8  D.  Neri,  Eutanasia,  cit.,  p.  18. 

9  Ibid p.  17. 

10  Ibid.,  p.  21. 

11  Ibid,,  p.  25. 


RECENZII 


203 


în  mod  fortat  -evitarea  ei  este  interpretată  un  act  de  provocare  directă 
a  morţii.  Oprirea  aparatelor  nu  simbolizează  abandonarea  pacientului  în 
braţele  morţii.  Există  posibilitatea  aplicării  unor  tratamente  ce  s-ar  pu¬ 
tea  defini  prin  sintagma  „insistenţă  terapeutică**,12  eliberată  de  aspectul 
negativ  în  mod  intrinsec  cuprins  în  expresia  „îndârjire  sau  habotnicie 
terapeutică** .  Pentru  autor  această  posibilitate  pare  «a  fi  inexistentă.  în 
concepţia  sa  numărul  soluţiilor  omului  în  faţa  morţii  sunt  reduse  la  două: 
a  ne  da,  sau  a  fi  daţi  morţii  într-un  mod  „dulce  şi  liniştit**  ori,  a  cădea  vic- 
timile  unei  torturi  terapeutice. 

Sintagma  „insistenţa  terapeutică**,  expresie  a  normelor  etice  de 
deontologie  medicală,  implică  şi  recunoaşterea  propriilor  limite  inerente 
şi  intriinsec  cuprinse  în  aspectul  de  fiinţă  creată  al  omului,  şi  acceptarea 
aşteptării  morţii  ca  o  consecinţă  naturală  aparţinătoare  în  mod  esenţial 
vieţii,  urmare  a  păcatului  relevat  în  dimensiunea  unui  „eşec  existenţial**. 

întregul  sistem  al  gândrii  lui  D.  Neri  cu  privire  la  problemele  etice 
legate  de  momentele  premergătoare  morţii,  precum  şi  acceptarea  divi¬ 
ziunii  operate  între  „eutanasia  activă**  şi  „eutanasia  pasivă**  sunt  con¬ 
secinţa  reflectării  lor  din  perspectiva  unui  raport  liniar  al  cărui  pivot 
central  este  tehnica  medicală;  restabilind  relaţia  interpersonală  tridimen¬ 
sională  medic  -  Dumnezeu  -  pacient,  respectiva  diviziune  nu  poate  fi  ad¬ 
misă.  Provocarea  intenţionată  a  morţii  unei  persoane  umane,  indiferent 
de  starea  atitudinală  activă  sau  pasivă,  indiferent  de  vârsta  acestuia: 
embrion,  copil,  adolescent,  matur  sau  bătrân;  în  funcţie  de  scopul  ur¬ 
mărit  poate  fi  numită  omicidiu  sau  eutanasie,  termeni  cu  o  semnificaţie 
univocă.  De  asemenea,  nu  putem  accepta  expresia  „bolnav  terminal'*; 
fiinţe  limitate  fiind  nu  putem  cunoaşte  momentul  sfârşitului  vieţii  ome¬ 
neşti.  O  asemenea  pretenţie  ar  reprezenta  o  desconsiderare  a  Providen¬ 
ţei  Divine  şi  o  sfidare  a  minunilor. 

Faptul  morţii  nu  poate  fi  înţeles  ca  şi  sfârşit  al  existenţei  pentru  a  fi 
îndreptăţiţi  a  ne  dori  şi  a  dori  semenului  „o  moarte  bună,  dulce,  liniş- 
tită“;  moartea  trebuie  redescoperită  într-o  dimensiune  transcendentală 
ca  „moarte  a  morţii**  şi  intrare  în  comuniune  deplină  cu  Hristos  cel  înviat: 
„în  relaţia  cu  persoana  concretă  a  lui  Iisus  Hristos  se  trece  de  la  marginea 
transcendenţei  la  comuniunea  cu  transcendenţa,  de  la  tragica  frământă- 
tură  în  posibilitatea  existenţei,  la  realitatea  existenţei,  de  la  o  bănuială 
a  realităţii  divine  la  experierea  ei  şi,  prin  aceasta,  la  starea  de  mân- 
tuire**.13 

Procesul  de  desăvârşire  a  persoanei  umane  nu  cunoaşte  o  „stare  de 
îngheţ**  (P.  Ţuţea),  ea  veşnic  se  creează,  iar  noi  nu  avem  capacitatea  de  a 
pătrunde  taina  profundă  prin  care  suferinţele  suportate  în  momentele 
premergătoare  morţii  au  o  finalitate  mântuitoare.  „Prin  calitatea  de  su¬ 
biect  omul  este  într-o  măsură  causa  sui  în  sensul  că  el  este  ultimul 
for  şi  izvor  al  actelor  sale,  nu  o  forţă  externă  sau  internă  care  nu-1  as¬ 
cultă,  ci  el  însuşi.  Din  acest  motiv  el  este  cel  care  se  creează,  alegând  din 


12  C.  Marini,  II  vnalato,  cit.,  p.  401. 

13  D.  St&niloae,  lisus  Hristos  sau  restaurarea  Omului,  Omniscop,  Craiova, 
1993,  p.  59. 

mai  multe  posibilităţi  de  autorealizare  pe  una.  Nu  e  causa  sui  în  mod 
absolut,  căci  nu-şi  dă  şi  existenţa  ca  punct  de  plecare  şi  nici  posibilită¬ 
ţile  de  înfăptuit".14  în  acest  sens  putem  să  propunem  sintagma  genuină 
de  ,, moarte  creştinească",  contrapolul  semnificaţiei  expresiei  „a  se  da 
morţii". 

Florin  Puşcaş 


Michel  Schooyans,  BIOfiTHIQUE  ET  POPULATION:  LE  CHOIX  DE 
LA  VIE,  Coli.  Lumiere,  Ser.  Lumiere  Verite,  Ed.  Le  Sarment-Fayard, 
Paris,  1994,  284  p. 

Profesor  de  filosofie  politică  şi  morală  socială  la  prestigioasa  Uni¬ 
versitate  Catolică  din  Louvain,  MS  se  adresează  prin  această  carte  nu  atât 
specialiştilor  cât  publicului  larg.  Bioetica  -  filosofie  „aplicată"  bios-ului  - 
este  prin  finalitatea  ei  destinată  intrării  în  dezbaterea  conştiinţei  publice. 
Dat  fundamental  al  fiecărei  fiinţe  umane,  viaţa  şi  responsabilitatea  faţă 
de  viaţă  nu  pot  constitui  obiectul  nici  unui  privilegiu,  rasial,  social,  inte¬ 
lectual.  Şi  cu  atât  mai  puţin  profesional,  de  vreme  ce  miza  bioeticii  este 
„definirea"  omului  atât  în  solidaritatea  sa  cu  natura  vie  şi  eu  natura  în 
general,  cât  şi  în  unicitatea  sa.  Iar  miza  vulgarizării  este  cine  anume  îşi 
va  impune  viziunea  despre  om  şi  soluţiile  la  problemele  sale,  raţiunea 
„dominantă"  tehnocrată  sau  teologia  inspirată  de  Revelaţie.  Teologia 
romano-catolică  s-a  implicat  în  acest  conflict  al  viziunilor  poate  mai 
mult  decât  oricare  alta  şi  de  aceea  se  cuvine  să-i  luăm  în  considerare  po¬ 
ziţia. 

Bazată  pe  două  cărţi  anterioare  (L’enjeu  politique  de  Vavortement  şi 
La  derive  totalitaire  du  liberalisme)  cea  de  faţă  este  un  vade-mecum  al 
argumentelor  celor  mai  utilizate  în  discuţiile  despre  respectarea  vieţii, 
examinate  aici  în  contextul  fenomenelor  demografice  actuale,  tot  mai 
insistent  invocate  pentru  a  justifica  politici  anti-nataliste  bazate  în  pri¬ 
mul  rând  pe  liberalizarea  avortului.  Un  excurs  prin  cuprins  arată  o  or¬ 
ganizare  a  materialului  în  capitole  conţinând  temele  controversate,  fiecare 
capitol  cuprinzând  mai  multe  întrebări,  ca  provenind  din  partea  uneia 
sau  alteia  din  tabere,  urmate  de  un  răspuns  argumentat.  Bibliografia  de 
primă  mână  oferă,  discret,  convingerea  seriozităţii  discursului. 

în  prim-plan  apare  figura  fragilă  şi  inocentă  a  nenăscutului.  „Nedo¬ 
rit"  sau,  dimpotrivă,  „dorit"  cu  disperare,  acest  mai-mult-ca-aproapele- 
nostru  a  devenit  obiectul  unei  dorinţe  suverane  contradictorii,  atât  de  a-1 
suprima  cât  şi  de  a-1  „procrea  asistat  medical*'  (cum  sunt  numite  acum 
tehnicile  procreative)  cu  orice  preţ,  un  preţ  pentru  care  îi  este  negată 
embrionului  şi  fătului  calitatea  de  fiinţă  umană.  Ori,  observă  MS,  care 
ocoleşte  de  altfel  dezbaterea  din  jurul  ideii  de  persoană,  tocmai  pentru 


14  Ibid.,  p.  71. 

că  este  o  fiinţă  umană  şi  nu  altceva,  pentru  că  va  deveni  un  copil,  un 
tânăr,  un  adult,  există  interesul  suprimării  (respectiv  al  procreerii)  lui! 
(3;  în  paranteze  trimitem  la  numărul  întrebării).  Unul  dintre  cele  mai 
nefaste  argumente  pentru  dorinţa  negativă  îl  avansează  filosofia  „cali¬ 
tăţii  vieţii":  viaţa  nu  merită  să  fie  trăită,  se  spune,  decât  peste  un  anumit 
prag  de  calitate,  iar  oamenii  au  dreptul  la  calitatea  vieţii.  (Bioetica  nu 
se  mai  ocupă,  aşadar,  de  bios  ci  de  eubios!)  Şi  cum  criteriile  calităţii  sunt 
tot  mai  exgente,  indicaţiile  pentru  eugenia  denumită  „ortogenie"  sunt 
tot  mai  diverse  (9).  Consecinţa  riguros  logică  a  acestei  poziţii,  explică 
autorul,  ar  fi  suprimarea  tuturor  acelora  a  căror  viaţă  nu  depăşeşte  acest 
prag  (handicapaţii  ori  săracii,  de  pildă;  conexiunea  logică  avort-eutana- 
sie  e  discutată  în  cap.  5). 

Prima  victimă  nu  e  şi  singura  decât  în  ordinea  inocenţei.  O  victimă 
„socială"  a  avortului  este  femeia  şi  anume,  o  demonstrează  statisticile, 
femeia  singură,  celibatară,  văduvă,  divorţată,  separată  şi  -  atenţie  -  ado¬ 
lescenta  (21).  Dar  în  loc  să  aline  cu  ceva  suferinţa  femeii,  liberalizarea 
avortului  o  împinge  la  extrem  fiind  tocmai  încercarea  societăţii  în  gene¬ 
ral  şi  a  bărbatului  în  special  de  a  se  descărca  de  responsabilitatea  faţă 
de  femeia  aflată  în  suferinţă  şi  faţă  de  pruncul  ce  vine  pe  lume.  Dar,  ur¬ 
mează  întrebarea,  dacă  uneori  suferinţa  atinge  extremul  nu  poate  fi  con¬ 
siderat  avortul  cel  mai  mic  dintre  rele?  Nu  numai  că  scopul  nu  scuză 
mijloacele,  răspunde  MS,  dar  nici  nu  poate  fi  invocat  un  conflict  de  va¬ 
lori  între  mamă  şi  copil:  viaţa  este  valoarea  care  condiţionează  accesul 
la  toate  celelalte  valori  (23).  E  regretabil  că  acest  argument  cu  adevărat 
decisiv  nu  este  dezvoltat  dincolo  de  formularea  lui  abstractă.  Vocaţia 
maternă  a  femeii  nu  este  prezentată  decât  în  modul  cum  este  negată  de 
revendicarea  feminismului  a  „  dreptului"  la  avort,  în  numele  „eliberării", 
ceea  ce  de  multe  ori  se  va  citi:  în  numele  carierei,  vacanţei  sau  plăcerii. 

Un  argument  mai  serios  invocat  adesea  este  aşa-numita  indisponibi¬ 
litate  a  trupului,  adus  în  discuţie  într-un  capitol  aparte  (cap.  6).  Or,  arată 
autorul,  acest  principiu  e  tot  mai  mult  încălcat  din  două  direcţii.  Pe  de-o 
parte  raţiunea  tehnicistă  dezvoltă  practici  în  care  trupul  e  „disponibili- 
zat"  (fiveta,  fătul  donor,  mama  purtătoare,  cf.  35),  sau  „canibalizat"  (pri¬ 
vit  ca  un  rezervor  de  organe  bune  de  prevalat  pentru  grefe,  cf.  37),  ajun- 
gându-se  la  o  „şeptelizare"  a  întregii  populaţii  atunci  când  e  supusă  lo¬ 
gicii  economiei  de  piaţă.  Pentru  MS  trupul  e  dimensiunea  persoanei  prin 
care  aceasta  se  situează  în  lume  şi  în  timp  şi  intră  în  relaţie  interperso- 
nală  cu  alte  subiecte.  Nicăieri  nu  e  mai  vizibilă  negarea  acestei  dimen¬ 
siuni  decât  în  morala  hedonistă  a  zilelor  noastre  în  care  trupul  devine 
un  obiect  al  plăcerii  sexuale,  iar  plăcerea,  materia  primă  a  unor  indus¬ 
trii  întregi,  de  la  pornografie  la  farmaceutica  contracepţiei  şi  contrages- 
tiei.  Iar  recuperarea  investiţiilor  uriaşe  şi  lărgirea  pieţelor  pretinde 
răspândirea  libertinismului  sub  numele  „educaţiei  sexuale"  (38). 

Depenalizarea,  deculpabilizarea,  obiective  ale  liberalizării  avortu¬ 
lui,  nu  sunt  altceva  decât  corupere  a  justiţiei  şi  corupere  a  moravurilor, 
care  se  susţin  reciproc.  Statul  e  invitat  să  ia  act  de  „voinţa  majorităţii", 
dar  „ceea  ce  caracterizează  democraţia,  răspunde  autorul,  este  anterior 
folosirii  regulii  majorităţii...  [Djemocraţia  se  defineşte  esenţial  printr-un 

consens  fundamental  al  întregului  corp  social  asupra  dreptului  fiecărui 
om  de  a  trăi,  şi  de  a  trăi  în  demnitate.*4  (subl.  aut.,  42).  Ca  atare,  interdic¬ 
ţia  legală  nu  e  decât  aspectul  negativ  al  unei  voinţe  pozitive  de  a  apăra 
valori  sau  indivizi  (43,  47,  50).  Departe  de  a  constitui  recunoaşterea  unui 
drept  sau  o  soluţie  pentru  limitare  şi  ,,medicalizareu  (cf.  41,  46),  legea  li¬ 
beralizării  avortului  în  primul  rând  creează  un  spaţiu  juridic  pentru 
crimă,  apoi  o  banalizează  şi  o  încurajează  instaurând  o  mentalitate  avor- 
tivă.  Printre  cei  care  susţin  procesul  se  află  adesea  tocmai  cei  chemaţi 
să  slujească  sau  să  apere  viaţa:  medicul  şi  magistratul,  aflaţi  aici  în  (imj- 
postura  de  slujitori  nu  ai  pacienţilor  sau  victimelor  ci  ai  intereselor  pu¬ 
terii  politice  şi  tehnocrate  (cap.  8). 

Cum  se  defineşte  dimensiunea  politică  a  avortului?  (cap.  9-10).  Statul 
modern  este  tolerant  şi  pluralist  întrucât  respectă  universalitatea  dreptu¬ 
rilor  fundamentale  ale  omului.  Dar  toleranţa  civilă,  recunoaştere  şi  res¬ 
pectare  a  persoanei,  e  încălcată  în  numele  toleranţei  doctrinale  pentru 
care  toate  opiniile  sunt  egal  respectabile  (62).  Atunci  nu  mai  există  de¬ 
cât  o  morală  „procedurală44,  nu  a  principiilor  ci  a  negocierilor,  adevărat 
triumf  al  cazuisticii  şi  sofisticii:  dreptul  la  viaţă  al  fiinţelor  umane  nu  mai 
e  absolut  universal  ci  numai  al  celor  declarate  ca  atare!  în  loc  să  fie  o 
slujire  a  binelui  comun  şi  o  apărare  a  tuturor  începând  cu  cel  mai  slab, 
puterea  care  cedează  acestei  concepţii  îi  asupreşte  pe  inocenţi  şi,  deve¬ 
nind  abuzivă,  îşi  pierde  legitimitatea.  Consecinţa  cea  mai  dezastruoasă 
în  plan  politic  este,  după  MS,  apariţia  unui  ,,ultra-nazism“,  o  combinaţie 
monstruoasă  între  nazism  şi  liberalism,  bazată  pe  legitimitatea  unor  dis¬ 
criminări  arbitrare  între  fiinţele  umane,  între  „oameni44  şi  „ne-oameni‘4. 
Aceeaşi  logică  subterană  uneşte  avortul,  eugenismul  şi  eutanisia:  „când 
un  Stat  acordă  părinţilor  „dreptul44  de  a-şi  omorî  copiii,  ajunge  curând 
să  acorde  copiilor  „dreptul44  de  a-şi  omorî  părinţii44.  (75). 

Dar  implicaţiile  politice  nu  se  opresc  la  graniţele  vreunui  stat.  Con¬ 
cepte  precum  spaţiul  vital,  frontiera  ori  securitatea  dobândesc  o  rele¬ 
vanţă  acută  în  contextul  ideologiei  malthusianiste  şi  neo-malthusianiste. 
Punctul  lor  forte  este  problema  demografică,  adică  pretinsa  discordanţă 
dintre  creşterea  „explozivă44  a  populaţiei  şi  creşterea  „limitată44  a  resur¬ 
selor  alimentare  şi  naturale.  în  faţa  sărăciei  unei  mari  părţi  a  lumii  con¬ 
cluzia,  interesată,  a  părţii  bogate  este:  oamenii  sunt  săraci  fiindcă  sunt 
prea  mulţi  (82).  Suprapopulaţia  trebuie  aşadar  combătută  prin  politici 
anti-nataliste,  numite  „controlul  populaţiei44.  Un  capitol  aparte  (cap.  12) 
este  dedicat  implicării  unor  puternice  organizaţii  mondiale  în  această 
direcţie  (Banca  Mondială,  Fondul  ONU  pentru  Populaţie,  FAO,  Organi¬ 
zaţia  Mondială  a  Sănătăţii  -  cu  a  cărei  sponsorizare  s-a  născut  pilula  avor- 
tivă  RU  -  486)  pe  lângă  guvernele  unor  mari  puteri.  Rezultatele  acestei  con¬ 
centrări  de  forţe  încep  să  se  vadă,  indicii  de  natalitate  sunt  în  scădere  peste 
tot,  mai  ales  -  efect  de  bumerang!  -  în  ţările  dezvoltate,  unde  ating  co¬ 
tele  dezastrului  (85-91).  în  cauză  nu  este  doar  supravieţuirea  fizică  a  Eu¬ 
ropei,  de  exemplu,  ci  stingerea  unei  întregi  tradiţii  culturale  şi  ştiin¬ 
ţifice  (91,  146). 

MS  citează  un  argument  simplu  pentru  demistificarea  acestei  ideo¬ 
logii  atât  de  subtile  (141,  82):  dacă  suprapopulaţia  este  dezechilibrul  din- 

ire  numărul  de  oameni  şi  volumul  bunurilor  disponibile,  sărăcia  este  de 
asemenea  acest  dezechilibru.  Cei  doi  termeni  au  semnificaţii  identice 
când  descriu  aceeaşi  situaţie  socială,  însă  conotaţiile  lor  sunt  radical  di¬ 
ferite:  când  se  vorbeşte  de  „ţări  sărace"  este  evocată  necesitatea  de  a  le 
ajuta  să  producă  mai  mult  şi  să  împartă  mai  bine;  când  se  vorbeşte  de 
aceleaşi  ţări  în  termeni  de  „suprapopulaţie"  soluţia  ce  li  se  propune  ca 
„ajutor"  este  sterilizarea  populaţiei  şi  avortul!  Diagnosticul  autorului  este 
necruţător:  bogaţii  acestei  lumi  fac  din  propria  lor  bunăstare  („securi¬ 
tate")  temeiul  drepturilor  lor  (70,  137)  iar  principalul  lor  inamic  nu  este 
sărăcia  (nicicând  n-au  existat  atâtea  bunuri  ca  astăzi,  80,  140)  ci  săracii! 
Nici  nu  se  poate  trage  altă  concluzie  atâta  timp  cât  soluţia  plutocraţiei, 
susţinută  zgomotos  de  mass-media,  este  un  războiul  împotriva  vieţii: 
„Cu  liberalizarea  avortului,  suprimarea  nenăscutului  este  prezentată  drept 
condiţia  ca  alţi  oameni  să  trăiască  şi  să  fie  fericiţi . . .  Acum  omul  e  per¬ 
ceput  ca  obstacolul  prin  excelenţă  pentru  fericirea  omului".  (108,  subl. 
mea).  Despre  ce  fel  de  fericire  ar  putea  fi  vorba?  Cei  care  trasează  linia 
dintre  cei  care  au  şi  cei  care  nu  au  dreptul  să  trăiască,  nu  o  fac  după 
principiile  umanismului  ci  după  cele  ale  „integrării",  după  logica  pieţei 
mondiale,  în  care  omul  este  un  produs,  cel  mai  important  desigur,  apre¬ 
ciat  după  criteriile  solvabilităţii,  după  capacitatea  de  a  produce  şi  a  con¬ 
suma  cât  mai  mult  (97). 

Două  capitole  (14,  15)  sunt  consacrate  poziţiei  Bisericii  (romano- 
catolice)  faţă  de  problemele  discutate.  De  altfel,  MS  nu  foloseşte  în  carte 
direct  argumentele  teologiei  ci  pe  cele  ale  unei  filosofii  bazată  pe  dreptu¬ 
rile  omului,  fără  accente  confesionale.  Dacă  până  aici  cititorul  ortodox 
n-are  nici  o  greutate  să-şi  însuşească  poziţia  autorului,  poziţia  BRC  ri¬ 
dică  anumite  probleme.  Prima  se  referă  la  morala  sexuală.  E  de  ad¬ 
mirat  modul  cum  BRC,  acuzată  de  fundamentalism,  de  refuzul  de  a  lua 
în  considerare  noile  mentalităţi,  se  opune  ferm  liberalizării  şi  deculpabili- 
zării  avortului  şi  contracepţiei,  rămânând  fidelă  poruncii  „să  nu  ucizi" 
până  în  sfera  intenţiilor  (114,  118,  122).  Opunându-se  separării  radicale 
dintre  scopul  unitiv  (iubirea  dintre  soţi)  şi  cel  procreativ  al  unirii  trupeşti 
pe  care  o  exaltă  „eliberarea  sexuală",  BRC  lasă  deschisă  posibilitatea  de 
a  manevra  cu  acestea  (sub  acoperirea  responsabilităţii  de  a  fi  părinte,  cf. 
7,  119,  127,  130)  atunci  când  propune  ca  „mijloc  onest"  (119)  de  a  evita 
procreaţia  aşa-numita  „planificare  naturală"  (133 — 135).  însă  tot  ceea 
ce  afirmă  MS  despre  psihologia  refuzului  şi  despre  disocierea  dintre  pro- 
creaţie  şi  voluptate  în  cazul  contracepţiei  se  poate  aplica  şi  planificării 
naturale.  în  plus  ideea  responsabilităţii  de  a  fi  părinte,  absolut  proprie 
moralei  conjugale,  nu  este  integrată  unei  viziuni  teandrice  ci  este  lăsată 
unei  raţiuni  care,  deşi  vrea  să  se  sprijine  pe  Legea  Morală,  ajunge  în  im¬ 
pasurile  bine  cunoscute  ale  unei  morale  legaliste.  Iar  apelul  la  un  anumit 
personalism  („dăruirea  reciprocă  totală  a  soţilor")  pentru  a  depăşi  aceste 
impasuri  pune  mai  mult  în  dificultate  scopul  procreativ. 

A  doua  problemă  ar  proveni  din  aceea  că  BRC  recunoaşte  nu  doar 
problema  sărăciei  ci  şi  pe  cea  a  suprapopulaţiei  de  vreme  ce  acceptă  ne¬ 
cesitatea  reglementării  naşterilor  (121,  132).  Ceea  ce  ne  face  să  ne 
întrebăm  cum  mai  rămâne  cu  principiul,  afirmat  cu  tărie  (23),  despre 

primordialitatea  valorii  vieţii.  Titlul  cărţii  (după  Dt.  30,  15-20,  cf.  142) 
pare  sugestiv  în  această  privinţă:  e  vorba  mai  degrabă  de  o  alegere  (le 
choix)  a  vieţii,  decât  de  o  primire  (l’accueil)  a  ei;  până  la  stăpânire  (la 
maîtrise)  nu  mai  e  decât  un  pas.  De  altfel,  soluţiile  propuse  la  problema 
sărăciei/suprapopulaţiei  vin  dintr-o  inversare  a  ecuaţiei  avansată  de  pluto- 
craţi.  Suntem  prea  mulţi  pentru  că  suntem  prea  săraci  (82),  deci  ceea  ce 
ne  trebuie  este  educare  la  responsabilitate  (în  maniera  „planificării  natu- 
rale“),  la  generozitate,  la  solidaritate  (135).  Nu  pare  a  fi  avut  deloc  în 
vedere  „argumentul  euharistie"  în  ipostaza  înmulţirii  pâinilor  şi  peşti¬ 
lor.  Preferinţa  autorului  pentru  argumente  „raţionale"  ne  lasă,  totuşi, 
dincoace  de  ceea  ce  înţelege  Ortodoxia  prin  teologie.  Insă,  din  neferi¬ 
cire  , puţini  teologi  ortodocşi  sunt  convinşi  că  acest  gen  de  probleme 
trebuie  să-i  preocupe.  Credem  că  această  lucrare  le  poate  fi  utilă  şi  lor. 

Asist.  Sebastian  Moldovan 

